<header data-type="book">
<h1>雞峰普濟方</h1>
<dl class="元資料">
<div><dt>作者</dt><dd>張銳</dd></div>
<div><dt>朝代</dt><dd>宋</dd></div>
<div><dt>年份</dt><dd><data value="1133">公元1133年</data></dd></div>
<div><dt>底本</dt><dd>清道光08年刊本（<a href="https://www.digital.archives.go.jp/file/1079496">国立公文書館掃描本</a>）</dd></div>
</dl>
</header>

<h1>序</h1>
<p>閬原觀察多藏秘笈其雞峰普濟方一書又世所罕傳於是重加刊刻既成屬予為序予不知醫其將何以序是哉雖然嘗病夫今之醫者之為方也舉凡方書罔克究心雖顯著如千金外臺之屬精深博大者家有其書已鮮矣而況讀乎而況用乎惟坊肆陋本抄撮湯頭編為歌訣人挾一冊口剽目竊以蘄速化迨病之來皆皮附應之冀望其幸中此固必不得之數也太史公傳倉公言意自少喜醫藥醫藥方試之多不驗者得見師臨災元里公乘陽慶謂意曰盡去而方書非是也欲盡以我禁方書悉教公然則觀國工之所以得悟俗工之所以失盡去其不驗非是之故方更受古先遺傳之禁方豈非此日之急務哉陽慶之予不可遘特當於昔人方書中求之耳張氏審擇薈萃以普濟之心成書汪君不專己有刊普濟之書行世厥以是乎厥以是乎予既辭不獲命輒書此序之以待於後之讀而用者時</p>
<p><u>道光八年歲在戊子夏五月顧千里撰</u></p>

<h1>卷第一</h1>

<h2>諸論</h2>

<h3>諸風</h3>
<p>劉子儀曰經有急風候又有卒中風候又有風癔候夫急風與卒中理固無二指風而言則謂之急風指病而言則謂之卒中其風癔蓋出於急風之候也何者經云奄然忽不知人咽中塞窒然舌強不能言如此則是中急風而生其候也發汗身軟者生汗不出身直者死若痰涎壅盛者當吐之視其鼻人中左右上白者可治一黑一赤吐沫者死</p>

<h3>風痱</h3>
<p>風痱者身無痛也病在臟四肢不收智不亂一旦臂不遂者風痱也能言微有知則可治不能言者不可治足如履霜時如入湯脛股淫鑠眩悶頭痛時嘔短氣汗出久則悲喜不常不出三年死凡欲治此病依先後次第不得妄投湯藥以失機宜非但殺人因茲遂為痼疾當先服竹瀝飲子</p>

<h3>風痙</h3>
<p>經有風痙候又有風角弓反張候痙者身體強直口噤如發癇狀角弓反張者腰背反折不能俯仰二者皆曰風邪傷於陽之經而然也治法一同</p>

<h3>腲腿</h3>
<p>經稱腲腿風者為四肢不收身體疼痛肌肉虛滿是也以風邪侵於肌肉之間流於血脈之內也既云肌肉虛滿即風邪入腎之經絡而然也水氣論曰諸腫俱屬於腎是也治法當兼理腎為得一云不治變為水氣</p>

<h3>癲疾</h3>
<p>癲者精神不守言語錯亂甚則登高罵詈或至狂走癇者發則仆地嚼舌吐沫手足搐搦或作六畜之聲頃刻即蘇癲者邪入於陰經一日陽並則狂癇者邪干於心其處方用藥亦皆相類</p>

<h3>風眩</h3>
<p>夫風眩之病起於心氣不足胸中蓄熱實故有高風面熱之所為也痰熱相感而動風風心相亂則悶瞀故謂之風眩悶瞀大人曰癲小兒則為癇一說頭風目眩者由血氣虛風邪入腦而牽引目系故也五臟六腑之精氣皆上注於目血氣與脈並上為目系屬於腦後出於項中血脈若虛則為風邪所傷入腦則轉而目系急故成眩也診其脈洪大而長者風眩也凡人病發宜急與續命湯困急時但度灸穴便宜針之無不瘥者初得針了便灸最良灸法次列於後</p>

<h3>風痹</h3>
<p>夫痹者為風寒濕三氣共合而成痹也其狀肌肉頑厚或則疼痛此由人體虛腠理開則受於風邪也其邪先中經絡後入於五臟其以春遇痹者為筋痹筋痹不已又遇邪者則移入於肝也肝痹之狀夜臥則驚飲食多小便數夏遇痹者為脈痹血脈不流令人萎黃脈痹不已又遇邪者則移入於心心痹之狀心下鼓氣卒然逆喘不通咽乾喜噫仲夏遇痹為肌痹肌痹不已後遇邪者則入於脾脾痹之狀四肢懈惰發咳嘔吐秋遇痹者為皮痹則皮膚都無所覺皮痹不已則入於肺肺痹之狀氣奔喘痛冬遇痹者為骨痹骨重不可舉不遂而痛骨痹不已又遇邪者則移入於腎腎痹之狀喜脹診其脈大澀者為痹脈來急者為痹脈澀而緊者為痹</p>

<h3>癱瘓</h3>
<p>世傳左為癱右為瘓此說尤非何者經既有偏中半身不遂之候即癱瘓之候當以左右俱中者名之又說以春夏得之難治秋冬得之易療春夏者陽氣上騰火力方盛風火相得而王故難治也秋冬者陽氣降下漸微即易療也此說亦未可必惟其中之淺深為難易爾治法兼理肝腎為得蓋肝主筋腎主骨風中肝腎則筋骨癱瘓也</p>

<h3>偏枯</h3>
<p>經有偏風候又有半身不遂候又有風偏枯候此三者大要同而古人別為之篇目蓋指風則謂之偏風指疾則謂之半身不遂其肌肉偏小者呼為偏枯皆由脾胃虛弱所致也夫脾胃為水穀之海水穀之精化為血氣潤養身體今脾胃虛弱則水穀之精養有所不周血氣偏虛為邪所中故半身不遂或至肌肉枯小爾治法兼治脾胃</p>

<h3>傷寒表證</h3>
<p>傷寒脈浮緊表證病不解心下有水氣嘔而發熱或嗽或渴或痢小便數或噦或微喘者小青龍湯主之又太陽證脈浮緊病在表慎不可下下之若微喘者是表未解再宜表之外證未解慎不可下下之則逆喘重者變結胸未解者且宜桂枝麻黃青龍湯細辯前證而服之</p>
<p>又</p>
<p>太陽候先曾發汗不解下之不愈其脈浮為在外故令不愈見今表證在者且宜解邪用桂枝庸醫為先曾下之不敢再表大為誤矣蓋浮為在表表之必愈</p>
<p>又</p>
<p>脈浮緊無汗而發熱者疼痛八九日當發汗微除其心煩目瞑增劇者必衄血乃解所以然者陽氣重故也或當發汗麻黃湯主之太陽病脈浮緊發熱身無汗自衄血而愈也</p>
<p>又</p>
<p>夫傷寒頭不甚痛脈不緊實慎不可下下之必甚或作結胸則難愈矣</p>

<h3>傷寒表裡</h3>
<p>夫醫方之用不可不精當在審其脈氣息數辯其體候虛實莫不以寒療熱以熱攻寒聖賢治病此為繩墨更在細詳淺深若夫面赤氣盛則上熱膈實面青唇冷則寒痞心胸腹泄肢涼乃寒濕中下焦之間捧臍痛悶是熱蓄痹于丹田又如仰則心胸注滿按之即痛是結胸之候指按不痛意懷膨滿便評虛靳之由內熱則好冷內寒則好熱更詳其在陰在陽在上則名外胸中也在下則名里臍腹也瀉實補虛下氣取滯更須用意精思不可自出小見誤用湯丸枉傷人命當遵古聖之旨自獲無窮之福其有悖理好勝窺財寡義苟目前之榮華忘身後之殃禍余素所深患遂書於此</p>

<h3>喘疾</h3>
<p>凡喘證世為危惡之疾有病喘數十年每發至危篤而復愈者有忽因他疾才發喘而便致不救者有利下而愈者有因瀉而死者有服金石藥接助真氣而愈者以諸家所說亦不同使學者莫知適從或才見發喘便以為不可治者凡喘而不得臥者若咳嗽而喘息有音不得臥者是陽明經氣逆也若肺脹膨膨而喘者皆當於春秋之交發作宜以溫中下氣等藥治之若但坐而不得臥臥而氣上衝者是水氣之客肺經也當身腫小便不利夫水者循津液而流行水氣上乘於肺故喘而不得臥支飲亦上喘不得眠身體腫者此欲變為水證也內經曰諸痿喘嘔皆屬於上（脈浮緊者與小青龍湯大桂枝湯脈沉弦者與瀉肺湯萬安丸）　若四肢厥冷脈息沉細或寸大尺小六脈促疾或心下脹滿或結硬或冷汗自出或大便頻數氣急喘促或咽喉不利者此是本氣極虛內外挾寒冷所致使陰寒內消陽氣得復則愈宜用返陰丹來蘇丹及理中湯四逆湯之類內經曰陰爭於內陽擾於外魄汗未藏四逆而起起則熏肺使人喘鳴及著灸諸穴若灸之手足不溫氣息轉高者此名五臟氣逆腎水乘克於心為大逆不可治內經曰連經則生連臟則死者正謂此也其餘如陽明病汗出不惡寒腹滿而喘有潮熱者宜下之若脈浮無汗而喘者乃太陽證尚在宜麻黃湯若表邪未解誤服下利藥不止脈促喘而汗出者宜葛根黃連黃芩湯若微喘者桂枝厚朴杏子湯汗出而喘若無大熱者宜麻黃杏子甘草石膏湯若表邪未解心有停水喘而發熱或嘔者小青龍湯肺痹者亦煩滿喘而嘔心下痹者亦上氣而喘腳氣喘滿之類此皆因他疾而發喘當只從本病治之則喘證自已不必專用治喘之藥</p>

<h3>瀉痢</h3>
<p>諸方論泄痢止言是脾胃病不過謂風冷濕毒之所侵入及飲食傷滯遇腸虛則泄痢而不知肝腎氣虛亦能為泄痢古書所載甚明不可不辯經曰泄痢前後不止腎虛也又曰諸厥固泄皆屬於下下謂下焦肝腎之氣也門戶束要肝之氣也守司於下腎之氣也肝氣厥而上行故下焦不能禁固而泄痢腎為胃關門戶不要故倉廩不藏也苟病泄痢其源或出於此而專以脾胃藥治之則謬固千里矣故古人有曰下痢不止心下痞靳服瀉心湯後以它藥下之痢不止醫以理中與之痢益甚蓋理中治中焦此痢在下焦赤石脂禹餘糧湯主之服不止當利其小便以余見如此泄痢乃肝腎氣虛之所致者矣</p>

<h3>處方</h3>
<p>近世醫者用藥治病多出新意不用古方不知古人方意有今人所不到者甚多如諸寒食散五石澤蘭丸三石澤蘭丸登仙酒之類其治療有意外不測之效觀其所用藥則皆尋常所用之物也但以相反相惡者並用之激之使為功效詳其妙意蓋出於今人之表經曰草生五色五色之變不可勝視草生五味五味之美不可勝極蓋言錯雜和合則其間必有爭效其能者故不可勝視勝極也孫真人亦云神物效靈不拘常制至理關感智莫能知其猶龍吟云起虎嘯風生戎鹽累卵獺膽分杯撫掌成聲沃火生沸不知所以然也又如五味顏色和合其變化不可得而名焉出乎繩墨規矩之外然後能致顏色氣味之妙此非神智則孰能至此學者不可忽也</p>

<h3>瘧疾</h3>
<p>瘧之病候經論載之詳矣先寒後熱名為寒瘧先熱後寒名為溫瘧但熱無寒名為癉瘧但寒無熱名為牝瘧是皆發作有時若邪氣中於風府則間日而作邪氣客於頭項則頻日而作氣有虛實邪中異所故又有早晚之異然經止論寒溫癉瘧所受之因而不及牝瘧又論溫瘧癉瘧所舍之藏而不及寒瘧意有互見發明處學者究陰陽之盛衰深思以得之大抵風者陽氣也寒者陰氣也先傷於風后傷於寒即先熱後寒先傷於寒後傷於風即先寒後熱陰氣先絕陽氣獨發則但熱無寒陽氣先絕陰氣獨發則但寒無熱以溫瘧得之於冬邪氣藏於骨髓則知寒瘧乃得之於夏邪氣客於皮膚腠理之間矣以癉瘧之氣實而不泄且不及於陰則知牝瘧乃氣虛而泄且不及於陽矣是皆不出於陰陽上下交爭虛實更作也又有挾諸溪毒嵐瘴鬼邪之氣亦寒熱羸瘦延引歲月休作有時久不已變成勞瘧或結為癥瘕者名曰瘧母至於五臟三陽三陰瘧者皆因臟氣偏虛故邪氣乘而舍之其治法各隨其經絡灸刺及所用藥各不同後學宜細詳之</p>

<h3>勞疰</h3>
<p>勞動作也郭逢原曰凡人暫爾疲倦通謂之勞而今人以勞為惡疾而惡聞之親戚朋友共為隱諱見其疾狀莫敢呼之殊不知勞之為病初起於動作不能節慎至於疲倦且傷不已漸成大疾凡言虛勞者五勞是也六極七傷為類蓋蒙莊所謂精太用則竭神太勞則弊者治法不過補養五臟滋益氣血使之強盛則其疾自去又有傳屍勞者則非此類蓋沿屍疰及挾邪精鬼氣而成者也經曰人有三虛逢年之衰遇月之空失時之和乍感生死之氣忽犯鬼物之精大概寒熱淋露沉沉默默不的知其所苦而無處不惡積月累年漸就委頓既死之後又復傳疰他人者是也茲又須用通神明去惡氣諸藥以治之經曰草木鹹得其性鬼神無所遁情刳麝剸犀驅泄邪惡飛丹煉石引納清和疑其為此疾而設也</p>

<h3>反治法</h3>
<p>治病之法莫不以寒療熱以熱療寒通則塞之塞則通之益所不勝損其所勝氣平邪服病乃良已然疾勢有大小藥力有重輕聖賢製為方論必求其所因以伏其所主譬猶火也人間之火遇草而熱得木而燔可以濕伏可以水滅疾之小者似之而疾之大者則若神龍之火得濕則焰遇水則燔寒與熱相拒熱與寒相違不可以常法治之故經有熱因寒用寒因熱用通因通用塞因塞用之法可使氣調可使必已治熱者以豆豉浸酒此因熱用寒者也治寒者以蜜煎烏頭此因寒用熱者也久痢通滑必當先去其積中滿實塞必當峻補其下經云寒積內凝久痢泄溏愈而復發連歷歲時以熱下之結散痢止此因通治之法也下虛中滿之病補虛則滿甚於中宣導則轉虛其下故當疏啟其中峻補其下此因塞治之法也</p>

<h3>婦人</h3>
<p>孫真人云婦人之病比之男子十倍難治以嗜欲多於丈夫故感病倍於男子蓋以慈戀愛憎嫉妒憂恚染著堅牢情不自逆因此成疾實非感冒外邪飲食起居失節之所致也誠以情想內結自無而生有是以釋氏稱談說酢梅口中水出想踏懸崖足心酸澀心憶前人或憐或恨眼中淚盈貪求財寶心發愛涎舉體光潤大率是此若非寬緩情意則雖服金丹大藥則亦不能已法當令病者先存想以攝心抑情意以養性葛仙翁云凡婦人諸病兼治憂恚令寬其思慮則疾無不愈人之病疾無不自虛實冷熱而作各有形證可以對治其用藥不過補瀉寒溫而已然亦不有由虛實冷熱而致者如前說是也又有諸蟲入耳喉中諸梗蠼螋溺人影而生瘡目中有眯之類皆非虛實冷熱之病法當以意治之如灌牛乳炙豬肉掩耳上以治諸蟲默唸鸕鷀及戴魚網以治魚鯁以象牙末狐貍骨以治骨鯁地上畫蠼螋形取腹中土以治溺影瘡以膽汁雞肝血及視水中豆以治目中眯之類竹䗜牙以治竹刺此皆以意治之法也</p>

<h3>傷滯</h3>
<p>人之腑臟皆因觸冒以成疾病而脾胃最易受觸蓋日用飲食稍或過多則停積難化冷熱不調則吐嘔泄痢膏粱者為尤甚蓋口腹縱恣不能慎節近用消化藥或論飲食既傷於前難以毒藥反攻其後不復使巴豆硇砂等藥止用曲孽之類殊不知古人立方用意各有主對曲孽只能消化米穀如肉食有傷則非硇砂阿魏等藥不能治也至於魚蟹過傷則須用橘皮紫蘇生薑果菜有傷則須用丁香桂心水飲傷則須用牽牛芫花固不可以一概論也必審其所傷之因對用其藥則無不愈其間輕重則隨患人氣血以增之而已又有一等虛人沉積不可直取當以蠟匱其藥蓋蠟能黏逐其病而又久留腸胃間又不傷氣能消磨至盡也又有脾氣偏虛飲食遲化者止宜助養脾胃則自能消磨不須用克化藥耳病久成積聚癥瘕者則又須用三稜鱉甲之類寒冷成積者輕則附子厚朴重則礬石硫黃瘀血結塊者則用桃仁大黃之類醫者宜審詳之</p>

<h3>外感內生諸疾</h3>
<p>四時之中有寒暑燥濕風氣相搏喜變諸疾須預察之稍失防閒則並能中人又有時行疫癘瘴瘧等疾遞相傳染者而人之五臟有大小高下堅脆端正偏傾六腑亦有長短薄厚緩急稟賦不同各如其面目有疾恙至少者終身長抱一疾者其飲食五味禽魚蟲菜果實之屬性有偏嗜者金石草木血肉苦辛之藥素有服餌者又有貴者後賤富者乍貧有常貴常富者有暴富暴貴者有暴苦暴樂者有始樂終苦者有離絕蘊結憂恐喜怒者故常富者惡勞驕惰者情消多事則神勞多語則氣諍多笑則腑傷多恐則志懾多樂則意逸多喜則錯忘多怒則百脈不定多惡則憔悴無歡多好則昏迷不定此又非外邪所中而得之於內者也良工必精審察其由先知病者臟腑經絡受病之所由又別外感內生之所致則可舉萬全矣</p>

<h3>咳嗽</h3>
<p>經曰人感於寒則受病微則為咳甚為泄為痛凡咳嗽五臟六腑皆有之惟肺先受邪蓋肺主氣合於皮毛邪之初傷先客皮毛故咳為肺病五臟則各以治時受邪六腑則又為五臟所移古人言肺病難愈而喜卒死者肺為驕臟怕寒而惡熱故邪氣易傷而難治以其湯散徑過針灸不及故也十種咳嗽者肺咳心咳脾咳腎咳肝咳風咳寒咳支飲咳膽咳厥陰咳華佗所謂五嗽者冷嗽氣嗽燥嗽飲嗽邪嗽孫真人亦有方治寒毒疰嗽者歷代方論著之甚詳惟今之所謂勞嗽者無所經見意其華佗所謂邪嗽真人所謂疰嗽者是以此病蓋酒色過度勞極傷肺損動經絡其重者咯唾膿血輕者時發時瘥又有因虛感邪惡之氣且傳疰得之或先嘔血而後嗽或先咳嗽漸就沉羸此則非特內損肺經又挾邪惡傳疰之氣所以特甚病之毒害無過此也真人治疰嗽通氣丸方用蜈蚣四節又云夢與鬼交通及飲食者全用蜈蚣外臺方四滿丸治五嗽亦用蜈蚣近世名公能推原其指意率用蛤蚧天靈蓋桃柳枝麝香丹砂雄黃安息香之類以通神明之藥療之高出古人之意矣又肺中有蟲如蠶令人喉癢而咳湯散徑過針灸不及以藥含化蟲死即嗽止方列於治嗽門中</p>

<h3>難產</h3>
<p>凡治難產之法有四一腎為慳藏其氣以慳秘為事故催生之方多用滑利迅疾之藥（如兔腦筆頭灰弩牙蛇皮之類）　有水血先下子道乾澀令兒不能下者（如豬脂蜜酒蔥白葵子牛乳榆白皮滑石之類）　有稽停勞動之久風冷乘虛客於胞胎使氣血凝澀而不下（如桂牛膝酒蔥之類五積散加順丸散煎服尤效）　有觸犯禁忌者（如符法及臘月兔腦硃砂乳香之類）　又有胎肥方（用甘草枳殼氣血實盛人可服虛人不可服此藥是母氣盛實乃可服之）</p>

<h3>運悶</h3>
<p>凡產後運悶有四種有血下太多虛極運悶（宜服羊肉湯兼黑神散）　有血下少血上逆於心亦令運悶（如心腹刺痛宜服四物湯加桂黑神散芎藭湯）　有體中素多風痰因產損傷氣血乘虛而運悶（四物湯加防風羌活熱多者與獨活柴胡湯並治風痰藥蠍楨丸之類不宜用大叚有性之藥）　有心虛將溫過度邪熱上乘於心亦令言語錯亂運悶者（宜服鎮心丹補心湯生薑生地黃散至寶丹桃奴丸）</p>

<h3>產後用藥次敘</h3>
<p>凡才產訖與黑神散以童子小便調二錢服三日內別無證候只須服此一日之間只可一服或腹中有塊痛或運悶煩躁則兼四物湯日吃三兩服不妨直候三日後與四順理中丸兼羊肉湯日各二服如大叚羸劣氣欲脫者與羊肉湯下丹藥一二粒丹不必多也蓋以今人氣候不及古人所以難用常法切不可不知也如不甚羸劣除丹外二藥日各一服可也亦不須候三日便可服之七日後與澤蘭丸若全極消瘦者與五石澤蘭丸亦不候七日也服及滿月為佳（如產後三五日內覺頭痛身熱或汗自出脈浮大者此只是血虛證候初不可作傷風攻治但只與四物湯加人參與羊肉湯相兼服自愈大山芋丸人參丸鹿角膠散皆可服之）</p>
<p>又</p>
<p>凡產後血上衝心煩躁悶亂狂言妄語血不下者（宜服此堊散）</p>

<h3>虛勞用藥</h3>
<p>凡虛勞之疾皆緣情欲過度營衛勞傷致百脈空虛五臟衰損邪氣乘襲致生百疾聖人必假藥石以資血氣密腠理以御諸邪肌肉之虛猶物體之輕虛如馬勃通草蒲梢燈心之屬是也非滋潤黏膩之物以養之不能實也故前古方中鹿角膠阿膠牛乳鹿髓羊肉飴糖酥酪杏仁煎酒蜜人參當歸地黃門冬之類者蓋出此意本草經云補可去弱羊肉人參之屬是也所謂虛勞者因勞役過甚而致虛損故謂之虛勞今人才見虛弱疾證悉用燥熱之藥如伏火金石附子薑桂之類致五臟焦枯血氣乾涸而致危困皆因此也如虛而兼冷者止可於諸虛勞方中加諸溫熱藥為助可也如此即不失古人之意</p>

<h3>取像</h3>
<p>古之論疾多取像取類使人易曉以臟腑稀散為鴨溏或為鶩溏（野鴨謂之鶩）　謂其生於水中屎常稀散故也以遇夜目昏不見物為雀目謂雀遇昏晚目不見物故也以腎氣奔沖為奔豚以豚為能奔逸而不能遠故也以時氣聲嗄咽乾欲睡復不安眠為狐惑以狐多疑惑故也以大便艱難為野雞痔謂欲便而復止故也狼漏始發於頸腫無頭有根起於缺盆之上連延耳根腫大謂其疾來暴猛如狼故也其源緣憂恚氣上不得下蠐螬漏始發於頸下無頭尾如棗核塊累移在皮中謂其無頭尾狀若蠐螬故也</p>

<h3>霍亂</h3>
<p>夫霍亂之起皆由居處之失宜飲食之不節露臥濕地或當風取快溫涼不調清濁相犯風冷之氣歸於三焦傳於脾胃真邪相干水穀不化便致吐利皆名霍亂言其揮霍之間便致撩亂診其脈來代者霍亂又脈代而絕者是證也霍亂脈大者可治微細者不可治脈微而遲氣息少不欲言者不可治養生方云七月食蜜令人暴下</p>

<h3>積聚</h3>
<p>經論五臟積氣皆因五臟旺時不受所傳邪氣而成如肺病傳肝肝復傳脾脾以長夏旺旺不受邪肝復欲還肺不肯受因留為積故肝之積名肥氣以仲夏戊已日得之餘臟亦如此例言之肝之積在左脅下如覆杯有頭足久不愈令人病痎瘧心之積名伏梁以秋庚辛日得之其積起於臍上大如臂上至於心橫於心下如屋梁也逼心為難治脾之積名痞氣於冬壬癸日得之其積在胃脘覆大如杯久不愈令人四肢不用發黃疸食不為肌肉肺之積名息賁以春甲乙日得之在右脅下復大如杯久不愈令人寒熱喘嗽發肺癰腎之積名奔豚以夏丙丁日得之其積發於小腹上至心下如豚之奔走上下無時久不愈令人喘逆發骨痿少氣常究此說亦未可必夫肺病傳肝肝傳脾之類自是傳其所勝夫傳所勝者死若如所言則五臟之積皆死候也其實不然也</p>

<h3>痃癖</h3>
<p>夫痃癖之病大同而小異痃者近臍左右成條大者如臂次者如弦之狀癖在兩肋之間有時而痛此皆由陰陽不和經絡痞隔飲食停滯不得宣流邪冷之氣搏結而成也</p>

<h3>癥瘕</h3>
<p>癥瘕之狀雖同而不動者名症其治有法而可推移者名瘕瘕病輕於癥瘕不動者必死之候其發語聲嘶挹言語而不出此人食結在腹其病寒口中常有水出四肢洒洒如瘧飲食不能鬱郁而痛此食瘕也</p>

<h3>心痛</h3>
<p>心藏神心者身之主也其正經為風邪所乘名真心痛旦發夕死夕發旦死心有包絡脈是心之別脈為風冷所乘亦令心痛然乍輕乍甚不至於死又手少陰心之經其氣逆謂之陽虛陰厥亦令心痛其痛引喉是也其心下急痛名脾心痛腹脹而心痛名胃心痛下重而苦泄寒中為腎心痛又有九種心痛一蟲二疰三風四悸五食六飲七冷八熱九從來此皆邪氣乘於手少陰之絡邪氣搏於正氣邪正相擊故令心痛診其心脈急者為痛引背食不下寸口脈沉緊苦心下寒時痛關上脈緊心下苦痛左手寸脈沉則為陰陽絕者無心脈也苦心下毒痛</p>

<h3>腰痛</h3>
<p>古之論腰痛有五種而大抵俱本於腎蓋腎主腰腳而三陰三陽十二經奇經八脈皆貫於腎絡於腰脊或少陰氣衰而自病（千金方云十月萬物陽氣皆衰是以腰痛）或風濕搏於腎經或因勞役而傷腎或內有積水腎氣不宣通皆令腰痛治法補腎而隨其風水而處之為得</p>

<h3>六淫之疾</h3>
<p>孫尚藥曰夫六淫之氣天之常行者也蓋人無撙節傷其氣候暴中邪毒有疏治療轉著肢體或寒溫不避暑濕時傷憂思喜怒疾恚便起治療有瘥攻傳五臟遂至積𤴷轉深醫者苟求目前之捷效不審丸散之誤投刻意世財動邀當貴企踵權豪希圖媒進病者又即吝惜資財不知其身可貴委憑庸妄一死無生可不哀哉凡六淫疾者切在細明治療有中必得十全之效陽淫熱疾則拒熱不前看虛實以涼之陰淫寒疾則怯寒而身拒須憑溫藥以治之風淫末疾必身強直（末四肢也）此乃動性不調須和冷熱以平之（在陰則寒在陽則熱）故寒則筋變骨痛熱則痿緩不收雨淫腹疾濡泄濕氣要憑滲燥之方更看冷熱之候晦邪所淫精神熒惑當平正氣而可痊明淫心疾狂邪重盛譫妄多言憂愁轉甚此二氣同一皆引心胸之虛邪治療正氣須用至寶之藥平生經驗甚多故集口訣方書以傳千家孫尚藥曰夫風者天地之號令物性之動氣人雖萬物之貴不能撙節觸冒四時乘精氣虛邪而入於腠里積之微末累傷重並滿而大作或不慎味欲所傷又深虛邪實邪以干正氣搏陽經則痿厥而肢體不收襲陰經則筋攣絡急中風之名因茲而起初得小中之號漸作癱瘓之疾故風趣百竅獨聚一肢言舌謇澀形若癡人醫者妄令吐瀉用藥躁煩十無一痊致使人手足不任精神昏亂殊不知內不能通外不能泄致瞀悶形死又不知通泄之藥亦不在大吐大下似此治療往往五死五生雖其人稟氣充實亦為所苦彌甚不幸遂至枉死切觀自古聖賢治療有法十有九驗夫療病之法必先准四時虛實以詳中病之由依繩墨拯濟乃是解死脫厄之路四時之病春中時風自東而來名曰溫風蓋時令不和而傷人也浮而輕淺可汗而解敗毒散羌活細辛之類更看發起在陰在陽隨而得效若其人自虛羸從後而來名曰虛風中人煩悶肢體攣痹不任便可服續命湯八風湯成劑頓服更加灸法三五日間勢必減退漸漸調和以求生路如從前來名曰實風亦主人瞀悶脈緊浮大宜以伏神湯西州續命湯求效不用火劫自使勢慢須緩緩治之故千金曰風者百病之長又曰治風不以續命湯治之則不為治風所以見聖人之心矣更有後方經驗頗多並依四時虛實治療錄之如下切在對病詳證用之</p>

<h3>脈形氣逆順</h3>
<p>孫尚藥曰凡診脈先視人之長短肥瘦形氣相得者不病形氣不相得者病形氣損者危形氣反者死形氣既反脈又加之懸絕者形氣俱病見者立死故人長脈亦長人短脈亦短人肥脈亦厚人瘦脈亦急此形氣之相得也然人賴五行以生而常為八邪所攻若非次有誤中他邪得病亦易為治療謂形氣相得也形氣不相得而反者謂人長脈短之類若得病必難拯治此是人之氣候無病者不當病病必危矣危者近於死也切須畏忌撙節和氣養神勿更恣意不慎轉耗天真深思深思凡脈順四時者謂春弦夏鉤秋毛冬石中有和氣軟滑而長乃是不病之人得病亦易為治療蓋從和氣而生也用法萬全如氣反脈逆形氣相失名曰不可治是形盛氣虛形虛氣盛故不可治也凡人形氣俱虛安穀者過期而死不安穀者不過期而死安穀謂飲食且進期是八節之氣候也</p>
<p>診脈治病必先度人之肥瘦以調氣之虛實虛則補之實則泄之故人形盛脈細少氣不足者危危者近於死也猶有可治之理以氣不足而形盛故也若形瘦脈大胸中多氣者必死是形氣俱不足而脈反有餘故死也其形氣相得者生是人形氣肥瘦長短氣候相得故生也參五不調者病謂脈氣交亂而不調故病也上下寸關尺三部脈如參椿者病甚也三部脈左右手十至不可數者死是一呼一吸脈來往十至以上無生氣也故死矣</p>

<h3>形氣相得相反</h3>
<p>大凡診脈先定四時之脈便取太過不及虛實冷熱寒溫至數損益陰陽衰盛五行生剋臟腑所屬看之以為大法然後取其人形神長短肥瘦氣候虛實盛衰性氣高下布衣血食老幼強弱但順形神四時五氣氣候無過者生之反本其形氣與五行者危病若過盛而形氣反逆脈有懸絕者死不治矣</p>

<h3>五實五虛</h3>
<p>五實者死五虛者死五實謂脈盛皮熱腹脹前後不通悶瞀此五實也五虛者脈細皮寒氣少泄痢前後不止飲食不入此五虛也皆死矣亦有生者何漿粥入胃泄瀉止則虛者活身得汗出後大小便利則實者活此有生者也不可見虛實病重不急救治枉致其死有生氣者救之必活矣治病先度其病人形之肥瘦以調氣之虛實實則瀉之虛則補之急瀉緩瀉急補緩補緊慢皆度病之緊慢用法治之萬全矣又經言先去血然後調之去血者人緣血脈為宗主血既有瘀滯氣便不能流行必先去瘀滯惡血然後調行衛氣瘀血在經脈之中必絡脈有腫毒獨異於常經也便先砭針去血然後調逆滯之氣更無問大小新舊之病以此為準治之萬全矣若血在經絡分肉砭射去之如血在臟腑須於大小便瀉泄破解去之但血在上則多忘者病人詐言多忘也血在下則狂狂者病人狂言多速急也便須急去血調之虛則鄭聲實則譫語鄭聲言鄭重聲散不知高下也實則譫語言語有誠信多狂言乍言心誠之事也以上皆病之虛實若發狂言而有熱去血則用大黃地黃之類若病證有寒破去澀滯之血則用當歸水蛭之類治療效速矣凡人病作未有不因六氣七情所中內外邪攻致生百疾風寒暑濕炎涼證候各異於常脈邪氣未入於血脈臟腑皆可汗可瀉可汗可治可吐可泄可和可滲可決可祛若邪氣深攻腠理傳入大經又加之誤用湯丸失其繩墨治療無准便成大疾又如傳生者則病傳克者則死生謂傳於木火土金水克謂傳於金木土水火仍別將證候脈息看詳診切從深淺急緩標本輕重治之若見急病邪盛但從害命重處先治之亦便不問陰陽標本也但體中有寒則筋攣骨痛治之以溫體中有熱則痿緩不收癱瘓少力治之以涼更在仔細詳之</p>

<h3>四時感病用藥次敘</h3>
<p>凡人初中病便不如常者則診視脈證形體惡風者傷風怯寒者病寒脈澀而浮緊皆中風寒在表也則可汗之宜用溫藥桂枝之類小寒之邪乃可溫之大寒之邪可以熱之理中丸散主之有小逆者可以和之但身惡熱者有熱脈洪數浮大則皆中熱也熱則從中風治更看輕重大小續命湯主之熱在於表則可汗之宜用溫涼藥柴胡湯之類小熱之邪乃可涼之大熱之邪可以冷之則用白虎湯之類虛熱虛煩竹葉湯補解之類或有逆者可以橘皮人參湯涼溫藥和之止之如病證有寒熱者傷於中寒熱也先寒者為先中寒於陽經此乃陰邪在陽經之裡也寒氣勝故先寒動也先熱者熱中於陽熱邪在表故熱先發也但從熱從寒辯證診脈表裡先後治之若病人脈浮緊盛澀惡寒身體頭面煩痹項強四肢疼痛腰腳皆疼是太陽中邪並可汗之但脈緊實沉盛澀滯而頭甚痛體不惡寒皆可治里仍看虛實宣泄調順不必五日當從急重而治之也宜慎詳之表和里病下之溫之便愈里和表病散之汗之立痊但四體溫和只是頭痛氣滿心腹疰滿脈又沉實或伏經者此是表和里病不可須守待第五日方瀉緣其病在裡須且祛逐邪氣慮有變動若瀉出邪氣病必即時而愈如脈浮或壯熱四肢煩疼惡寒項強腰膝疼此是表未和里卻無滯不可下下之必危須且解表發汗更依日數次第看證候吐瀉調治必愈故脈微不可吐虛細不可下陰虛脈沉微而氣弱者不可發汗如不依證候而汗下乃醫人大禁也和之平之自然即效今中病者初得可吐可汗可攻可瀉可平便愈其有邪勝未效或治療無准漸傳痼疾則別立證候理之萬全今再引五臟病證候調治之法必無損誤矣</p>

<h3>用藥不同</h3>
<p>夫傷寒中風溫濕熱病痙暍時疫雖同陰陽之法須別作治療若與傷寒同治必致危損經言脈有陰陽之法何也凡脈浮大洪數動滑此名陽脈也沉細澀弱弦微此名陰脈也陰病見陽脈者生陽病見陰者死審而察之</p>

<h3>病生於和氣不須深治</h3>
<p>凡人三部脈大小沉浮遲疾同等不越至數勻和者雖病有寒熱不解此為陰陽和平之脈縱病必愈此乃感小邪之氣故不可深治大攻吐瀉發汗若藥勢過多反致危損切切禁之脈如應四時氣候平勻者雖有小邪寒熱此乃無妄之疾勿藥有喜不可拘以日數次第強為攻發必別緻大患深思深思見方士誤醫致夭枉者甚多故立此篇宜在細意而辯之</p>

<h3>本病中別生滯礙</h3>
<p>夫治病之要切在精詳虛實冷熱寒溫陰陽計踵脈息時候並在前文細述然慮有於本病中別生滯礙即時變動兼本病同起須備急難先從危急證候去其邪由然後調治本病即得萬全若也七情妄起五臟暴傷不慎寒熱誤中邪由百疾斯攻伎方有失便生他病如其以寒療熱以熱攻寒則為順治設或藥病偏勝毒邪轉深更在醫攻別作更新之意亦不廢於繩墨則治療必獲十全今述應用經驗奇偶方並治風勞氣冷備難救急調治疾邪淺深具列如下</p>

<h3>五膈</h3>
<p>古方論膈氣乃有五種謂憂膈恚膈氣膈寒膈熱膈也夫胸中氣結煩悶飲食不下羸瘦無力此名憂膈心下實滿食不消化噫輒醋心大小便不利此名恚膈胸脅逆滿咽喉閉塞噫聞食臭此名氣膈心腹滿脹咳逆腸鳴食不生肌此名寒膈五心中熱口舌生瘡骨煩體重唇乾口噪背痛胸痹此名熱膈</p>

<h3>五噎</h3>
<p>夫噎病亦有五種謂氣噎憂噎食噎勞噎思噎噎者乃噎塞不通心胸不利飲食不下也治法各隨其證候而治之</p>

<h3>痰飲</h3>
<p>古之論痰飲有五種有痰飲有懸飲有溢飲有支飲有留飲又有痰痹有痰冷有痰熱有痰厥有痰實候夫痰飲之候其人素盛今瘦胸脅脹滿水穀不消結在腹脅水入腸胃漉漉有聲身重多唾短氣好眠甚則上氣嘔逆其形如腫以其飲水留滯而成痰也下後水留在脅下咳唾引痛謂之懸飲飲水過多溢行四肢當汗出而不汗出謂之溢飲其人咳逆倚息短氣不得臥其形如腫謂之支飲留飲者其人背寒手足冷噫氣酸息腹滿吞酸是也痰癖之候飲食停聚在於脅肋痃癖而痛時有水聲痰冷之候痰水結聚停在胸膈令人吞酸氣逆色變青不能飲食痰熱之候身體虛熱逆害飲食蓋由陰陽痞膈飲食不散熱氣與痰水相搏而成也痰厥之候由痰水結聚陰氣逆衝於頭目令人頭痛胸滿短氣嘔吐白沫痰實之候心腹痞滿氣息不利頭痛目眩常欲嘔逆或發寒熱大抵諸候皆由氣脈閉塞津液不通所致也</p>

<h3>惡阻</h3>
<p>凡婦人虛羸血氣不足腎氣弱或當風取涼太過心下有痰水者欲有胎喜病阻何謂欲有胎其人月水尚來顏色肌膚如常而沉重憒悶不用食飲不知患所在脈理順時平和則是欲有娠如此經二月日後覺不通則結胎也阻病謂心中憒憒頭重眼眩四肢沉重墮不欲動作惡聞食氣欲啖鹹酸果實多臥少起世謂惡食其至三四月以上皆大劇吐逆不能自據舉如前候者便宜服厚朴茯苓湯散數劑後服茯苓丸痰水消除便欲食也既得食力體強氣盛力足養胎母便健也</p>

<h3>難產</h3>
<p>夫難產者由先因漏胞去血臟燥或子臟宿挾疾疹或觸犯禁忌或胎腹覺痛產時來到便即驚動穢露早下致子道乾澀產婦力疲皆令難也或觸犯禁忌其證候更看母舌青兒死母活唇口青兩邊沫出者子母俱死麵青舌赤沫出者母死子活也故將產時坐臥安定背平著席體不傴曲則兒不失其道若坐臥未安身體斜曲兒正轉動忽然強偃氣暴衝擊則令兒曲後孔或橫逆皆由產時匆遽或觸犯禁忌坐臥不安審所為故產婦坐臥須平安正順四時方面避五行禁忌所有觸犯多至患害也</p>

<h3>產後</h3>
<p>凡母子才獲分解不得問是男是女須速與產母童子小便一盞不得與酒緣酒引血迸入四肢兼臟腑方虛若熱酒入腹必致昏悶可與醋墨服之不得過多醋雖破血而又傷肺因成咳嗽此其由也若分解之後頻燒磚石投醋中使常聞猛醋煙氣以防暈也才生產畢不得便臥須坐久乃可高枝床頭仰臥立膝厚鋪裀褥密遮四壁使無賊風時時令人從心上擀至臍下如此一日可止食白粥時飲童子小便一盞七日後方可少進醇酒並少鹽味半月後漸食軟羊肉出月後方可食麵仍不得思慮憂恚恐有所傷待敗血盡臟氣自然安和切須調養一百日不得自言平復取次違犯脫有所觸便難整理</p>

<h3>婦人月水不通及不斷</h3>
<p>（宜入血脈風藥隨冷熱用之）</p>
<p>婦人衝任之脈起胞中為候之海手太陽小腸之經也手少陰心之經也二經為表裡主下月水月水來如期謂之月信其不來者緣風冷傷本經故血結在內不通也或曾經唾血及吐血致血枯或醉以入室勞傷肝氣肝臟血竭於內俱令月水不通又胃氣虛不能消化水穀使津液不生血氣亦令月水不通其候腸中鳴是也但益津液則經血自下久不通者血結為塊若脾胃虛弱則變為水腫土不勝水故也其月水來而斷者由勞傷經脈衝任氣虛不能制經血也</p>

<h3>漏下帶下崩中</h3>
<p>婦人衝任二脈為十二經之海二經氣虛復為勞傷則不能制其血故非時即下淋瀝不斷謂之漏下其血與穢液相兼帶而下謂之帶下忽然暴下謂之崩中其色白為冷赤為熱赤白相兼有冷熱也</p>

<h3>屍蟲</h3>
<p>柳子厚罵屍蟲文云人皆有三尺蟲處人腹中伺隱微失誤輒籍記日庚申幸其人之昏睡出讒於帝以求饗以是人多謫過疾厲夭死而醫經亦云能與鬼靈相通常接引外邪為患害其發作之狀或沉沉默默不的知其所苦而無處不惡或腹痛脹急或磥塊踴起或攣引腰脊或精神雜錯變證多端其病大同而小異</p>

<h3>屍厥</h3>
<p>夫屍厥者是陰陽氣逆也此為陽脈卒下墜陰脈卒上升陰陽離居營衛不通真氣厥亂客邪乘之其狀如死猶微有息而不常脈尚動而形無知也聽其耳內翛翛有如嘯聲而股間暖者是也耳內雖無嘯聲而脈動者故當以屍厥治之其寸口脈沉大而滑沉即為實滑則為氣實氣相搏身溫而汗此為入腑雖卒厥不知人氣復則自愈若唇面青身冷此為入臟亦卒厥不知人即死候其左手關上脈陰陽俱虛者足厥陰手少陰俱虛也病若恍惚屍厥不知人妄有所見也</p>

<h3>總論五勞</h3>
<p>夫人作勞傷於五臟五臟之氣因傷成病故謂之五勞肺勞之狀短氣而面腫不聞香臭肝勞之狀面目乾黑口苦精神不守恐畏不能獨臥目視不明心勞之狀忽忽喜忘大便難或時溏時痢口內生瘡脾勞之狀舌根苦直不得嚥唾腎勞之狀背難俯仰小便不利赤黃而有餘瀝囊濕生瘡小腹裡急治法肝勞補心氣心勞補脾氣肺勞補腎氣腎勞補肝氣此療子以益母也經曰聖人春夏養陽秋冬養陰以順其根本肝心為陽肺脾腎為陰夫五臟實亦成勞虛則補之實則瀉之</p>

<h3>七傷</h3>
<p>夫七傷者一曰大怒逆氣傷肝二曰憂愁思慮傷心三曰飲食大飽傷脾四曰形寒飲冷傷肺五曰久坐濕地傷腎六曰風雨寒濕傷形七曰大恐怖懼傷志故肝傷則少血目暗心傷則苦驚喜忘脾傷則面黃善臥肺傷則短氣咳嗽腎傷則短氣腰痛厥逆下冷形傷則皮膚枯槁志傷則恍惚不樂治法與五勞六極同</p>

<h3>六極</h3>
<p>六極者（筋極主肝脈極主心肉極主脾氣極主肺）　骨極主腎精極主臟腑筋極之狀令人數轉筋十指手甲皆痛苦倦不能久立脈極之狀令人忽忽喜忘少顏色眉發墮落肉極之狀飲食無味不生肌肉皮膚枯槁氣極之狀正氣少邪氣多氣不足多喘少言骨極之狀腰脊酸削齒痛手足煩痛不欲行動精極之狀肉虛少氣喜忘鬢衰落然謂之極者病重於勞也治法與治勞同</p>

<h3>骨蒸</h3>
<p>古經惟有骨蒸病候而巢氏論說乃曰骨蒸病有五種一曰骨蒸其根在腎旦起則體涼日晚則熱躁四肢不安飲食無味小便赤黃忽忽煩亂喘促無力腰脊背多痛兩足逆冷手心常熱蒸盛過傷則內變為疳蝕入五臟二曰脈蒸其根在心日增煩悶擲手出足翕翕思水多唾白沫睡即浪言驚恐不安其脈浮數蒸盛之時或變為疳臍下脹痛或痢不止三曰皮蒸其根在肺大喘短氣鼻口乾舌上色白蒸盛之時骨滿注熱兩脅下脹咳嗽胸疼痛眠臥不安蒸毒傷肺即唾血也四曰肉蒸其根在脾體如火煩躁無時心腹脹食即欲嘔小便如血大便秘澀盛之時或身腫目赤眠臥不安五曰內蒸亦名血蒸所名內蒸者必外寒而內熱以手拊而內熱者其根在五臟六腑此說殊未當蒸既異候即血蒸之候必在於肝肝主血故也然又謂三十三蒸者此蓋觸類長之遂至紛紛之論其實五臟勞而生熱故也然獨以骨蒸名之者此病熱深古人舉其重者言之方雖列骨蒸方內其五臟熱候在第一卷五臟勞候在前</p>

<h3>虛勞諸疾</h3>
<p>男子平人脈大為勞極虛亦為勞男子勞之為病其脈浮大手足煩春夏極秋冬差陰寒精自出酸削不能行寸口脈浮遲浮即為虛遲則為勞虛即衛氣不足浮即榮氣竭脈直者遲逆虛也脈澀無陽是腎少寸關澀無血氣逆冷是大虛脈浮微緩而大者也勞也脈濡微相搏為五勞微弱相搏虛損為七傷此云諸雜候因虛損即生病其候不一覽者觀方意而用之也</p>

<h3>冷勞</h3>
<p>夫冷勞之人氣血枯竭表裡俱虛陰陽不和精氣散失則內生寒冷也皆由臟腑久虛積冷之氣遂令宿食不消心腹積聚臍腹疼痛面色萎黃口舌生瘡大腸泄痢手足無力骨節痠疼久而不痊轉加羸瘦故曰冷勞也</p>

<h3>五噎諸氣</h3>
<p>（婦人多有此疾）</p>
<p>此病不在外不在內不屬冷不屬熱不是實不是虛所以藥難取效此病緣憂思恚怒動氣傷神氣積於內氣動則諸證悉見氣靜疾候稍平捫之而不得疾之所在目視之而不知色之所因耳聽之不知音之所發故針灸服藥皆不獲效此乃神意間病也頃京師一士人家有此疾證勸令靜觀內外將一切用心力事委之他人服藥方得見效若不如此恐卒不能安但依此戒兼之灼艾膏盲與四花穴及服此三藥可以必瘥孫真人云婦人嗜欲多於丈夫感病倍於男子加以慈戀愛憎嫉妒憂恚染著堅牢情不自抑所以為病根深療之為難瘥</p>

<h3>手足沉重狀若風者</h3>
<p>此證其源起於脾胃虛營衛不足胃為水穀之海脾氣磨而消之水穀之精化為營衛以養四肢若起居失節飲食不時則致脾胃之氣不足既營衛之氣潤養不周風邪虛而干之蓋脾胃主四肢其脈連舌本而絡於唇口故四肢與唇口俱痹語言蹇澀也治法宜多用脾胃藥少服去風藥則可取安矣若久久不治則變為痿疾經所謂治痿獨取陽明是也陽明者胃之經也</p>

<h3>臂細無力不任重</h3>
<p>此乃肝腎氣風邪客滯於營衛之間使氣血不能周養四肢故有此證候肝主項背與臂膊腎主腰胯與腳膝其二臟若偏虛則隨其所主而生病焉今此證乃肝氣偏虛宜專補肝兼補腎宜內補丹並服黃耆丸</p>

<h3>凍死</h3>
<p>人路逢悽風苦雨繁霜大雪衣服沾濡冷氣入臟致令陰氣閉於內陽氣絕於外營衛結澀不復通故致噤絕而死若早得救療血溫氣通則生又云凍死一日猶可治過此則不可也</p>

<h3>溺死</h3>
<p>人為水所沒水從孔竅入灌注腑臟其氣壅閉故死若早拯救得出即泄瀝其水令氣血得通便得活也又云半日及一日猶可活氣若已絕心上胹亦可活</p>

<h3>自縊死</h3>
<p>人有不得意志者多生忿恨往往自縊若覺早雖已死徐徐捧下其陰陽經絡雖暴壅閉而臟腑真氣未盡所以猶可救若遽斷其繩則氣不能還不得生又云自旦至暮雖冷猶可活自暮至旦則難活此謂晝則陽盛其氣易通夜則陰盛其氣難通又云夏熱易活又云氣雖斷而心微溫者一日以上猶可活</p>

<h3>魘不寤</h3>
<p>人眠則魂魄外遊為鬼邪所魘屈其精神弱者魘則久不得寤乃至氣絕所以須傍人助喚並以方術治之低聲遠喚即活</p>

<h3>病名不同</h3>
<p>凡古今病名率多不同緩急尋撿常致疑阻若不判別何以示眾且如世人呼陰毒傷寒最為劇病實陰易之候命一疾而涉三病以此為治豈不甚遠而殊不知陰毒少陰陰易自是三候為治全別古有方證其說甚明今而混淆害人最急又如腸風臟毒咳逆慢驚遍稽方論無此名稱深窮其狀腸風乃腸痔下血臟毒乃痢之蠱毒咳逆者噦逆之名慢驚者陰癇之病若不知古知今何以為人司命加以古人經方言多雅奧以痢為滯下以蹶為腳氣以淋為癃以實為秘以天行為傷寒以白虎為歷節以隔氣為膏盲以喘嗽為咳逆以強直為痙以不語為喑以緩縱為痱以怔忪為悸以痰為飲以黃為癉諸如此類可不討論而況病有數候相類二病同名者哉宜其視傷寒中風熱病溫疫通曰傷寒膚脹鼓脹腸闢石瘕率為水氣療中風專用乎痰藥指帶下或以為勞疾伏梁不辯乎風根中風不分乎時疾此今天下醫者之公患也是以別白而言之</p>

<h3>七氣</h3>
<p>病源曰七氣者寒氣熱氣怒氣恚氣喜氣憂氣愁氣凡七種之氣積聚堅大如杯若杯在心下腹中疼痛欲死飲食不能時來時去每發欲死如有禍祟此皆七氣所生寒氣則嘔逆噁心熱氣則說物不竟言而迫怒氣則上氣不可忍熱氣則痛上搶心短氣欲死不得氣息恚氣則積聚在心下心滿不得飲喜氣則不可疾行不能久立憂氣則不可劇作暮臥不安席愁氣則喜忘不識人語置物四方還取不得去處若聞急則四肢手足筋攣不能舉狀如得病此是七氣所生男子卒得飲食不時所致婦人則產中風余疾</p>

<h3>炮製法</h3>

<h3>玉石藥</h3>
<p>鍾乳粉　硫黃（別研）　寒水石（煅紅）　石膏（煅）　丹砂（別研）　玉屑（醋和研）　曾青（煅）　石膽　雲母　白礬（枯）　滑石　石脂　紫石英　白石英　金牙石（煅酒淬）　理石（煅）　礬石（煅二晝夜）　陽起石（煅一晝夜）　玄石（煅酒淬）　代赭（煅）　青鹽　牛黃　自然銅（煅紅）　鉛霜　禹餘糧（醋淬研）　硇砂（火飛）　硼砂（火飛）　石燕（燒）　花蕊石（煅）</p>
<p>以上並研如粉</p>

<h3>草木內藥</h3>
<p>烏頭　附子　側子　漏藍子　烏喙　天雄</p>
<p>以上炮去皮臍</p>
<p>半夏</p>
<p>以上湯洗七遍去滑</p>
<p>半夏曲</p>
<p>以上每半夏一兩用生薑二兩同搗捏作片子焙乾</p>
<p>人參　沙參　玄參　紫參　丹參　甘草　柴胡　羌活　獨活　防風　茜根　當歸　秦艽　黃芩　藁本　苦參　前胡　紫菀　桔梗　葳蕤　白薇　石斛（去根）　防葵　紫草</p>
<p>以上並去</p>
<p>苗菟絲子（浸了研）　牛膝　蓯蓉　烏蛇（去骨去皮）　白花蛇（去骨去皮）</p>
<p>以上酒浸一宿焙乾</p>
<p>茯苓　茯神（去木）　杜仲（炒銼）　黃柏　厚朴（薑製）　桂</p>
<p>以上並去粗皮</p>
<p>天門冬（湯浸）　麥門冬（湯浸）　遠志</p>
<p>以上去心焙乾</p>
<p>澤蘭　石楠　𦬣草　藿香</p>
<p>以上用葉</p>
<p>鹿茸　虎骨　蛤蚧　天靈蓋</p>
<p>以上酥炙黃</p>
<p>紫河車（兒孩兒者尤佳用釅醋浸伏時瀝乾火上炙焦搗羅為細末）　鱉甲（醋炙黃）犀角　龍角　羚羊角</p>
<p>以上銼成粗末</p>
<p>杏仁　桃仁</p>
<p>以上湯去皮尖麩炒</p>
<p>大棗　訶子</p>
<p>以上去核</p>
<p>白豆蔻　麻子　縮砂　薏苡</p>
<p>以上去皮</p>
<p>麝香　沒藥　蘆薈　阿魏　伏龍肝　大青　青黛　蛇黃　琥珀　松脂　楓香脂　天竺黃　龍腦　乳香　白膠香</p>
<p>以上細研</p>
<p>細辛　菖蒲</p>
<p>以上用根</p>
<p>巴豆</p>
<p>以上去皮去油</p>
<p>阿膠　菖蒲　水蛭　白殭蠶　地龍（去土）　蕪荑　赤小豆　小麥曲　茴香　吳茱萸　破故紙　葫蘆巴以上並炒</p>
<p>斑蝥　蟱蜻　殭蠶</p>
<p>以上炒變色</p>
<p>艾葉</p>
<p>以上先用清面絲遍灑焙乾後方搗可免作熟艾難羅也</p>
<p>枇芭葉　石葦　𦬣草　金毛狗脊</p>
<p>以上並去毛</p>
<p>菊花　款冬花　旋覆花　覆盆子　薄荷　紫蘇　吳茱萸　丁香</p>
<p>以上去枝杖</p>
<p>車前子　葶藶　葛根（銼）　地龍</p>
<p>以上去土</p>
<p>甘草　蜈蚣</p>
<p>以上炙</p>
<p>乾薑　天南星　白附子</p>
<p>以上炮裂</p>
<p>亂髮（燒灰）　牡蠣　石決明　蟬蛻　墨</p>
<p>以上並燒</p>
<p>高良薑（銼細炒）　牛角鰓</p>
<p>以上並銼</p>
<p>麻黃</p>
<p>以上去節</p>
<p>烏鴉　兔頭　牛膽　豬肪　野貍肝</p>
<p>以上臘水收</p>
<p>商陸　</p>
<p>以上切焙</p>
<p>古人戒用飛走殺命藥合藥救人只當以自死者代之為上若能以金石或草藥代之尤佳</p>
<p>晚蠶蛾　虻蟲　水蛭　蚯蚓　鳩　斑蝥　烏鴉　桑螵蛸　魚　蝸牛　芫菁　龜　蜘蛛　雀　蛇　蟹　蠍　鱉　獺　兔</p>

<h1>卷第二</h1>

<h2>腳氣</h2>
<p>（曹防禦方論著之首篇）</p>
<p>昔孫思邈著書敘百病必先中風敘中風必先腳氣豈無意哉蓋以謂風者百病之長而卑濕蒸郁之氣中人尤重雖方既舉綱目而治療之法頗為疏況自古以來斯疾甚於卑濕之處時感此患人多不辨識貫之自少為此所苦五六年遂博覽素問靈樞甲乙巢源千金外臺聖惠小品金匱玉函諸家本草及蘇恭方論古今脈書凡有是說無不窮治而臟腑之論針艾之法脈證之辨食飲之宜四時之要道引之術以至淋㳿蒸熨備急要方或經驗者悉錄而集之名曰腳氣治法總要分為一十九門通為一卷非敢自謂有補於將來亦欲傳於好事者庶幾臨病有所考焉</p>

<h3>天門冬丸</h3>
<p>治風毒四肢頑痹手足浮腫腳弱醫所不治此悉主之</p>
<p>天門冬（切二斗半杵絞取汁）　生地黃（如上）　枸杞子（切三斗淨洗以水二石五斗煮取一斗三升）　獐骨（一具碎之以水一石煮取五斗）　酥（三升煉）　白蜜（三升煉）</p>
<p>以上六味並大斗銅器中微火先煎地黃門冬汁減半仍合煎取二大斗下後藥煎取一斗內銅器重釜煎今隱掌可丸梧桐子大二十丸日二服加至五十丸慎生冷醋滑雞豬魚蒜油麵等擇四時</p>

<h3>王相日合之散如下</h3>
<p>白茯苓　柏子仁　白朮　葳蕤　菖蒲　遠志　澤瀉　薯蕷　人參　石斛　牛膝　杜仲　細辛　獨活　枳實　芎藭　黃耆　蓯蓉　續斷　狗脊　萆薢　白芷　巴戟　五加皮　覆盆子陳橘皮　胡麻仁　大豆黃卷　茯神　石南　桂（各三兩）　甘草（六兩）　蜀椒　薏苡仁（一升）　阿膠（十兩）　大棗（一百個）　鹿角膠（五兩）　蔓荊子（三兩）</p>
<p>上三十八味內煎中添牛髓鹿髓各三升大佳小便澀去柏子仁加秦艽二兩乾地黃六兩陰痿失精去葳蕤加五味子二兩頭風去柏子仁加菊花防風各二兩小便利陰氣弱去細辛防風加茱萸二兩小便冷去防風各二兩加乾薑二兩無他疾依方合之女人先患熱者得服患冷者不得服</p>

<h3>金牙酒</h3>
<p>治瘴癘毒氣中人風冷濕痹口喎面戾半身不遂手足拘攣歷節腫痛甚者不仁名曰腳氣無所不治金牙石（一斤）　側子　附子　天雄　當歸　人參　蓯蓉　白茯苓　黃耆　防風　薯蕷　細辛　桂心　萆薢　葳蕤　白芷　桔梗　遠志　牡荊子　川芎　地骨皮　五加皮　杜仲　厚朴　枳實　白朮　黃耆（各三兩）　磁石　薏苡仁　麥門冬（各十兩）　石斛（八兩）　蒴藋（四兩）　生地黃（六升切）</p>
<p>上銼碎以酒八斗漬七日溫服一合日四五夜一石藥細研別絹袋盛去藥同漬藥力和善主治極多凡是風虛四體小覺有風者皆須時服一依方合之不得輒住</p>

<h3>大鱉甲湯</h3>
<p>治腳弱風毒攣痹氣上及傷寒惡風溫毒山水瘴氣熱毒四肢痹弱</p>
<p>鱉甲（二兩）　防風　麻黃　白朮　石膏　知母　升麻　茯苓　黃橘皮　芎藭　杏仁　人參半夏　當歸　赤芍藥　甘草　麥門冬（各一兩）　羚羊角（一分）　大黃（一兩半）　犀角　雄黃　木香（各半兩）　棗（十個）　貝母（七個）　烏頭（七個）　生薑（三兩）　薤白（十四個）　麝香（二銖）　小豆（五合）　吳茱萸（五合）　葳蕤（三分）</p>
<p>上為粗末每服三錢水一大盞入生薑五片棗半個薤白三寸同煎至七分去滓溫服相去十里得下止一方用大黃半兩得下可用六銖一方用羚羊角半兩毒盛可用三分</p>

<h3>犀角飲子</h3>
<p>治腳氣大效</p>
<p>羚羊角　羌活　桂心　白茯苓　牛膝　杏仁　郁李仁　半夏　附子　大腹皮　麻黃　大黃　白附子　檳榔（各半兩）　葶藶子　木香　白朮　陳橘皮　防風　枳殼　甘草（各一分）　犀角（三錢）</p>
<p>上各淨洗細銼日曬乾分為八分若年高或臟腑虛冷即分作十六服每服用水兩碗姜錢十片煎至兩中盞濃磨犀角水一合投入藥內更略煎過濾去滓分作二服不以時候溫服重用水一中盞煎至半盞作一服更看病狀每料臨時添藥如後</p>
<p>腳膝痛添肉桂牛膝羌活附子各一兩</p>
<p>大便澀秘添大黃滑石各一錢若臟腑實更添一錢無妨</p>
<p>筋脈拘急添蘇牛膝各一分腳轉筋添木瓜牛膝各半兩攻作浮熱添天麻石膏各半兩氣攻心痛添檳榔半兩木香一錢</p>
<p>以上藥依法服食萬不失一切忌濕面炙爆動風等毒物</p>

<h3>烏蛇丸</h3>
<p>治風毒濕腳氣攻注疼痛或即癢痹生瘡瘡中黃水不止服之大效諸藥不及方</p>
<p>烏蛇（四兩）　虎骨（醋浸淨洗了塗酥炙二兩）　黃松節（酒浸炙乾）　天麻　牛膝　石斛（令取末）　萆薢　杜仲（各一兩）　菟絲子　巴戟　獨活　防風　桂心　肉蓯蓉　金毛狗脊　續斷　蓽澄茄　當歸　附子（各一兩）　木香（半兩）　乳香（研令勻半兩）</p>
<p>上為細末研勻用木瓜隔子皮蒸令爛研如糊以法酒化開銀石器中熬過和劑前藥為丸如梧桐子大溫服空心下三十丸日二一月必愈</p>

<h3>側子酒</h3>
<p>治虛風冷濕頑痹不仁腳弱不能行</p>
<p>側子　牛膝　丹參　山茱萸　蒴藋根　杜仲　石斛（各一兩）　防風　乾薑　蜀椒　細辛　羌活　秦艽　川芎　當歸　白朮　茵芋　桂（各三兩）　五加皮（五兩）　薏苡仁（六兩）</p>
<p>上為細末絹袋盛清酒四斗漬六宿初服三合稍加以知為度</p>

<h3>深師增損腎瀝湯</h3>
<p>治風虛勞損挾毒腳氣疼弱或痹不隨下焦虛冷胸中微有客熱心虛驚悸不得眠食少乏氣日夜數渴心頭迫不得臥小便不利又時復下</p>
<p>黃耆　甘草　白芍藥　麥門冬　人參　蓯蓉　熟地黃　赤石脂　地骨皮　白茯神　當歸　遠志　磁石　枳實　防風　龍骨（各一兩）　川芎　桂（各二兩）　五味子（三兩）　半夏曲（五兩）　</p>
<p>上為粗末每服三錢水二盞半先煮羊腎一具去筋膜煎取汁一盞半入藥並生薑五片棗一個同煎至七分去滓空心溫服不利下者除龍骨赤石脂小便赤色以赤茯苓代茯神加白朮三兩多熱加黃芩一兩遺溺加桑螵蛸二十個</p>

<h3>預防法</h3>
<p>凡治腳氣風毒發不與人期攻心即死若居僻遠無藥物處致斃為橫死其要藥常有備隨身妙</p>
<p>半夏　青木香　吳茱萸　木瓜子　犀角　大黃　生薑（片切焙乾）　黃橘皮　檳榔　茯苓　昆布　蓽茇　紫蘇　杏仁　前胡　細辛　桂心　旋覆花　當歸　防風</p>
<p>並須備急救命若新患無藥處隨病所在三五味濃煮服之後依方合藥服之</p>

<h3>巴戟丸</h3>
<p>治虛勞羸瘦下元冷憊腳膝無力風氣相攻</p>
<p>巴戟　菟絲子　石斛　牛膝　松子　人參　桂心　羌活　附子　白茯苓（各一兩）　鍾乳粉　雲母粉　肉蓯蓉　熟乾地黃（各二兩）　甘菊花　五味子　防風（各三分）</p>
<p>上為細末同研了藥研令勻煉蜜和杵五七百杵丸如梧桐子大每服三十丸空心及晚食前以溫酒下</p>

<h3>補泄丸</h3>
<p>治腳氣方（熙寧年間三川知寨魏琦得此方三服而愈）</p>
<p>木香　檳榔　大黃（各十二分）　麻子仁（十二分別研如泥）　姜屑（一兩）　桂心（二兩）　訶子（一兩半）　枳殼（二兩）　牛膝（二兩半）　山茱萸（一兩半）　附子（二兩）　芎藭（一兩半）　萆薢（二兩）　羚羊角（一兩）　獨活　前胡　防風（各一兩半）</p>
<p>上為細末煉蜜為丸如梧桐子大每服二十丸空心溫酒下</p>

<h3>風引湯</h3>
<p>治兩腳疼痹脈微而弱腫或不仁拘急屈不得行</p>
<p>麻黃　石膏　羌活　白茯苓　白朮（各二兩）　附子　吳茱萸　秦艽　細辛　人參　川芎　防風　防己　乾薑　甘草　桂（各一兩）　杏仁（三兩）</p>
<p>上為細末每服三錢水一盞煎至六分去滓溫服食前</p>

<h3>竹瀝湯</h3>
<p>治兩腳痹弱脈浮大而緊或轉筋皮肉不仁腹脹起如腫按之不陷指必中惡或患冷</p>
<p>升麻　防風（各一兩半）　附子　白朮（各一兩）　甘草　秦艽　葛根　黃芩　麻黃　防己　細辛　乾薑　桂（各一兩）　茯苓（三兩）　杏仁（半兩）</p>
<p>上為粗末每服三大錢匕竹瀝一合水一盞同煎至八分去滓服空心</p>

<h3>獨活湯</h3>
<p>主腳氣風疼痹不仁腳中沉重行止不隨氣上方</p>
<p>獨活　桂心　半夏曲（各四兩）　麻黃　芎藭　人參　茯苓（各三兩）　附子（一個八角者）　大棗（十二個擘）　防風　芍藥　當歸　黃耆　乾薑　甘草（各二兩）</p>
<p>上十五味㕮咀以水一斗五升酒二升煮取三升半分為五服</p>

<h3>獨活寄生湯</h3>
<p>治腰背痛夫腰背痛者皆由腎氣虛弱臥冷濕地當風所得也不時速治喜流入腳膝為偏枯冷痹緩弱疼重或腰痛攣腳重痹宜急用此方</p>
<p>獨活　續斷　杜仲　牛膝　細辛　秦艽　茯苓　桂心　防風　川芎　人參　甘草　當歸　白芍藥　熟地黃（各二兩）</p>
<p>上為細末每服四錢水一盞半煎至六分去滓食前溫如身勿冷也若虛下痢當除乾地黃服湯取蒴藋葉火燎厚安席上及熱睡其上冷復燎之冬月取根春取莖熬熱臥之佳其餘薄熨不及蒴藋蒸也諸處風濕亦用此法如新產了便患腹痛不得轉動及腰腳攣痛不得屈伸痹弱者宜服此湯除風消血也（又後有附子一枚大者無寄生人參甘草當歸）</p>

<h3>續斷煎丸</h3>
<p>治濕痹腎關不利腰腳等病</p>
<p>續斷　牡丹　山藥　澤瀉　山茱萸　石斛　五味子　白茯苓　麥門冬　桂（各三兩）　人參　阿膠　防風　白朮（各二兩）　熟乾地黃（十兩）</p>
<p>上為細末煉蜜和丸如梧桐子大每服三十丸不以時米飲下一方加附子一兩減地黃五兩或麥門冬</p>

<h3>薏苡湯</h3>
<p>治風濕毒氣攻兩腿疼重或連足浮腫或皮膚憔悴肉色紫破筋骨抽痛心悶氣脹頭旋多睡眼暗並治</p>
<p>薏苡仁（八兩）　白茯苓　防風　羌活　玄參　石膏　麻黃（各五兩）　牛膝　五加皮　桂心（各陸兩）　羚羊角　枳殼（各四兩）　升麻（六兩）　防風（十兩）</p>
<p>上為細末每服三錢水一盞半先浸一宿平旦煎至八分去滓溫服不以時</p>

<h3>硫黃散</h3>
<p>主大補腳弱面熱風虛方</p>
<p>硫黃　鍾乳粉　防風（各五兩）　乾薑（一兩）　白朮　人參　蜀椒　細辛　附子　天雄　茯苓石斛　桂心　山茱萸（各三分）</p>
<p>上一十四味為細末旦以熱酒服方寸匕日三加至三匕</p>

<h3>趁痛丸</h3>
<p>治婦人男女風毒走痃腰腳疼痛</p>
<p>蕓薹子　木鱉子仁　白膠香　地龍　五苓脂　赤小豆　當歸　骨碎補　海桐皮　威靈仙（各半兩）　草烏頭（一兩半生白者）　烏藥　甜瓜子（各半兩）</p>
<p>上為細末酒煮麵糊為丸如綠豆大每服三五丸空心加至七八丸嚼木瓜熱酒下服藥後忌熱物少時</p>

<h3>楊皮湯</h3>
<p>淋㳿腳氣攣疼緩弱消腫毒</p>
<p>白楊皮　䒽草　羌活　獨活　杜仲　防風　蒺藜　夏枯草　荊芥穗　地椒　威靈仙　白礬（各一兩）</p>
<p>上為粗末每服用半兩水五升煮至四升乘熱淋㳿兩足</p>

<h3>陳丸膏</h3>
<p>治腳氣筋骨疼痛拘攣去一切風濕肉疼而痹皮肉紫破乾腳氣論曰夫乾腳氣者由腎虛每事不節當風取涼臥不覆足或夏月冷水漬腳腠理開疏風冷濕氣外入而腳脛枯細或痛攣或冷或熱煩渴吐逆喘燥而無瘡破者是其候也今隨證字藥</p>
<p>當歸　細辛（各三兩）　桂（一兩）　天雄（三個）　生地黃（二斤）　白芷（一兩半）　川芎（一兩）　丹砂（二兩）　乾薑（十兩）　烏頭（三兩）　松脂（八兩）　豬脂（十斤）</p>
<p>上十二味㕮咀而生地黃取汁漬藥一宿煎豬脂去滓內藥煎十五沸去滓內丹砂末熟攪勻塗藥炙手摩病上日千遍瘥胡洽有人參防風各三兩附子三十枚雄黃二兩大酢三升</p>

<h3>牛膝煎</h3>
<p>治臟腑氣血俱虛風冷攻注四肢疼痛腰腳無力虛腳氣論曰人有稟賦氣虛及興居不節或謂腳氣不可滋補冬日略不小補但服疏瀉藥過度臟虛而兩腳痠削身體酷冷少力膝冷轉筋攣緊而重者是其候也宜風引湯八味丸木瓜丸石南丸金牙酒及炙絕骨於冬時服之即免毒氣入腹及不作也</p>
<p>牛膝　羌活　五加皮　杜仲　安息香　乾薑　當歸　桂（各一兩）　補骨脂　石斛　巴戟（各一兩半）　附子（二兩）</p>
<p>上為細末蜜煮麵糊為丸如梧桐子大每服三十丸空心鹽湯下</p>

<h3>牛蒡子酒</h3>
<p>陶隱居江左之時世患腳膝寒痹皮膚不仁骨中疼痛行履不得</p>
<p>牛蒡子　茵芋（各十兩）　白茯苓　杜若　乾薑（各四兩）　枸杞子　石斛　牛膝　側子（各七兩）　川椒（五兩）　大豆（二合）　麻子（一合）</p>
<p>上為粗末以夾絹袋盛安瓷瓶子中以好酒二十升浸二七日空心飲之量人氣熏二飲了於夾幕及不見風處坐</p>

<h3>附子木瓜煎丸</h3>
<p>治丈夫婦人風濕客中經絡疼痛傳入臟腑沖滿昏塞咽搐直視面色青黑脈道閉伏不省人事平時心神不樂語澀舌緊腰腿沉重行履艱難補元氣壯筋骨養脾腎大療乾溼腳氣避寒邪除風涎行滯氣活血進食</p>
<p>附子（二個每個六錢以上）　木瓜（大者四個去子入艾青鹽蒸）　牛膝（二兩）　白朮（一兩）　薏苡仁（一兩生）　羌活（半兩不焙）　杜仲（半兩）　續斷　萆薢　防風　五加皮　熟乾地黃（各半兩）</p>
<p>上為細末木瓜丸如梧桐子大每日服空心日午溫酒任下四十丸</p>

<h3>茱萸散</h3>
<p>治風冷腳氣偏中兩足枯瘦不隨疼痛呻吟醫所不能治</p>
<p>吳茱萸　乾薑　白蘞　牡荊　附子　天雄　金毛狗脊　乾漆　薯蕷　秦艽　防風（各半兩）</p>
<p>上為細末每服方寸匕飲調日三藥入肌浮浮然三日知一月瘥</p>

<h3>神仙紫雪</h3>
<p>治腳氣毒攻內外煩熱狂易叫走解一切熱毒</p>
<p>黃金（一百兩）　寒水石　石膏（各三斤磓研屑各十兩）　犀角屑　羚羊角屑（各十兩）　玄參（一斤銼）　沉香　木香　丁香（各五兩）　甘草（八兩）　升麻（六兩）</p>
<p>上以水八斗煮至三斗去金入諸藥再煎至一斗去滓投朴硝二斤微火煎以柳木篦子攪勻停手候欲凝入盆中便下研硃砂麝香各三兩急令攪勻候冷凝成雪</p>

<h3>神仙紅雪</h3>

<h3>石南煎丸</h3>
<p>治腎氣虛弱風濕腳氣筋脈拘急攣痹緩弱下氣除筋骨間邪氣陰不仁寒厥痿痹腰脊痛腳膝冷轉筋腿緊不能久立及如履物隱痛</p>
<p>石南葉　附子　防風　桂（各六兩）　牛膝　白茯苓（各八分）　熟地黃　菟絲子　薏苡仁（各十分）　五加皮（六分）　木瓜（一兩）</p>
<p>上為細末用大木瓜一個去皮穰蒸熟研成膏和前藥末為劑如干更入少熟蜜和丸如梧桐子大空心薏苡湯下三十丸日二服</p>

<h3>獨活湯</h3>
<p>治腳氣腿膝疼痛下腫乍瘦緩弱不能行喘滿上氣</p>
<p>獨活　丹參　細辛　五加皮　牛膝　川芎　白殭蠶（各半兩）　桑白皮（一兩半）　麻黃（一兩）　杏仁　甘草（各三分）</p>
<p>上為粗末每服三錢水一盞煎至八分去滓溫服不以時候</p>

<h3>食前丸</h3>
<p>調補尋常服之不令腳氣發動疏散營衛氣血風氣通行陰腳氣論曰陽氣衰於下則為寒厥其人足脛寒筋攣急脛酸膝冷痛或頑痹不仁惡明好淨此其候也宜以食前丸金牙酒側子酒八味丸海桐皮散木香飲子松節散及灸風市穴即愈（金牙酒側子酒在前八味丸海桐皮散木香飲子松節散及灸風市穴法在後）</p>
<p>木香　白茯苓　羚羊角　薏苡仁　檳榔（各二兩）　熟地黃　楮實（各三兩）　旋覆花　桂（各一兩）　大黃（一分）</p>
<p>上為細末煉蜜和丸如梧桐子空心溫酒下三十丸</p>

<h3>立應散</h3>
<p>治乾溼腳氣衝注四肢</p>
<p>大腹子　木香　訶子皮　漢防己　紫蘇莖　羌活　赤芍藥　乾木瓜　松木節　沉香</p>
<p>上各半兩銼細分十貼每貼水八合煎取二合以上去滓溫服空心夜臥各一服兩服滓並煎作一服</p>

<h3>黃耆煎</h3>
<p>治腳膝痠疼</p>
<p>黃耆（十斤）　烏藥（十五斤）　地龍（四十兩）　赤小豆（十斤）　杜蒺藜（五斤）　防風（十斤）　川烏頭（四拾兩）　川楝子（十斤）　陳橘皮（十斤）　茴香（十斤）</p>
<p>上為細末酒煮麵糊丸如梧桐大每服三十丸空心木瓜湯下（重校定此方分兩多可改斤作兩貴易合也）</p>

<h3>食後丸</h3>
<p>治尋常腳氣欲發先大便秘澀腹中氣滿脅肋妨悶不思飲食小便赤黃肉多蠕動痰涎不利煩熱緩弱</p>
<p>前胡　防風　黃芩　犀角　蔓荊子　梔子　人參　車前子　麥門冬（各一兩）</p>
<p>上為細末煉蜜和丸如梧桐子大每服二十丸食後溫漿水服</p>

<h3>獨活寄生湯</h3>
<p>治腰背痛夫腰背者皆由腎氣虛弱臥冷濕地當風所得不時速治喜流入腳膝為偏枯冷痹緩弱疼重或腰脅痛腳氣偏重宜急服此湯腳氣毒濕多風少論曰素無風或久履濕冷或足汗脫履或洗足當風為濕毒內攻足經兩腿緩縱攣痛若或皮肉紫破有瘡其候也宜以獨活寄生湯薏苡湯木瓜丸天麻丸及蒸熨摩膏也</p>
<p>獨活　寄生　細辛　杜仲　牛膝　防風　芎藭　桂　熟地黃（等分）</p>
<p>上為細末每服三錢水一大盞煎至六分去滓溫服日二服訖溫身勿令冷也若虛下利者去地黃服之取蒴藋葉火燎厚安置床上及熱臥上冷復燎之冬月取根春取莖熬熱臥之其餘薄熨不及蒴藋蒸也諸處風濕亦用此法婦人新產竟便患腹痛不得轉動及腰腳痛攣不得屈伸痹弱者尤宜服之除風消血也</p>

<h3>海桐皮散</h3>
<p>治風濕腳氣氣勝於形兩腿腫滿疼重及一切風濕凝滯氣除百節筋攣痛等</p>
<p>海桐皮　羌活　防風　赤茯苓　檳榔　熟地黃　桂（各一兩）　羚羊角　薏苡仁（各二兩）</p>
<p>上為細末每服三錢水一盞入生薑五片同煎至七分去滓溫服食前</p>

<h3>傳信散</h3>
<p>療風毒腰腳無力腫痛腹脹心煩悶氣上衝咽喉頭面浮腫嘔逆之候當日服之</p>
<p>旋覆花（頭子）　白茯苓　黃橘皮　桑白皮（各三兩）　犀角屑（一兩）　紫蘇莖（二兩）　豆豉（三合）　生薑（四兩）　棗（十二個）</p>
<p>上除薑棗外細銼都以水八升煎至三升絞取汁去滓分三服每服如人行十里不以時</p>

<h3>海桐皮酒</h3>
<p>治毒氣流於腳膝行立不得</p>
<p>海桐皮　五加皮　獨活　防風　枳殼　杜仲　牛膝　薏苡仁（各三兩）　生熟地黃（二兩）</p>
<p>上㕮咀以綿裹用無灰酒二升春浸七日秋二七日空心溫服一盞常令酒氣相接勿令大醉重者不過二劑即瘥忌生冷蒜等如盛熱時恐壞且浸半料江南多有此疾號為軟腳博陵崔公信居吳興得此疾凡半歲服百藥無效朱邑為處此方服之立效公信云其疾退之狀如蛇數百條奔走而出自是獲安後傳之無不效者</p>

<h3>犀角飲子</h3>
<p>治陽腳氣毒在腑發熱悶眊唇口乾焦意欲嗔叫喜明好語兩腳腫煩極疰弱如帶方</p>
<p>犀角屑　黃芩　木香　升麻　麥門冬　石膏　甘草（各一兩）　竹茹（半兩）</p>
<p>上為散每服三錢水一大盞入生薑五片同煎至七分去滓入紫雪一錢攪勻溫服食後</p>

<h3>石南丸</h3>
<p>治風濕氣腳重少力腳膝緩弱或腫不腫痹麻脛冷腳下隱痛行履艱難筋脈攣急不得屈伸項背腰脊腫痛及虛風上攻頭面浮腫生瘡癢痛膿汁浸漬手腳少力牙齦宣爛齒搖發落耳內嘯鳴</p>
<p>石南　續斷　黃耆　狗脊　木瓜　烏藥（各半斤）　地龍　烏頭（各四兩）</p>
<p>上為細末酒煮麵糊為丸如梧桐子大每服三十丸空心木瓜湯下</p>

<h3>天麻地龍丸</h3>
<p>治濕毒腳氣攻注兩腿腫破重疼皮肉頑紫或上攻頭面皮肉焮熱方</p>
<p>天麻　地龍　羌活　附子（生）　桂心　沒藥　荊芥穗（各一兩）　麝香（一錢）</p>
<p>上為細末研勻以生蜜丸如彈子大垍器盛每服荊芥蠟茶嚼下一丸如是破至甚者不過二十日上攻者食後服下注者食前服</p>

<h3>斛麥散</h3>
<p>治營衛凝澀風冷乘襲腰胯腳膝疼痛</p>
<p>當歸　杜仲（各一兩半）　延胡索　吳茱萸　赤芍藥　牡丹　斛麥　桂（各三分）</p>
<p>上為細末空心溫酒調下二錢</p>

<h3>降氣湯</h3>
<p>治下虛上壅氣不升降膈滯痰實咳嗽喘滿頭目昏眩肩背拘急及治腳氣上攻腳弱腰痛心胸不快可思飲食</p>
<p>紫蘇子　半夏（各五兩）　桂（四兩）　橘皮（三兩）　前胡　紫厚朴　甘草　當歸（各二兩）</p>
<p>上為粗末每服二錢水一盞入生薑紫蘇葉各三片同煎至七分去滓熱服不以時</p>

<h3>石斛丸</h3>
<p>治腳膝屈伸不得</p>
<p>石斛　牛膝（各十兩）　天雄　側子（各四兩）　狗脊　桂（各三兩）　茯苓（五兩）　乾薑（三兩）　</p>
<p>上為細末蜜丸如梧桐子大食前溫酒下三十丸</p>

<h3>海桐煎</h3>
<p>治久患腳膝濕痹行履不得</p>
<p>海桐皮（十兩）　牛膝（九兩）　楮實（七兩）　枳實（陸兩）　木香　白芍藥（各四兩）　桂（八兩）　</p>
<p>上為細末蜜和丸如梧桐子大食前空心服四十丸</p>

<h3>木香飲子</h3>
<p>治陰腳氣冷積於臟腑脹悶衝心嘔逆氣促膈寒不通飲食不下腹脅滿痛肢體頑痹腳膝冷攣方</p>
<p>木香（八分）　吳茱萸　桔梗（各六分）　大腹子（五個並皮）　大黃（四兩）　厚朴（八分薑汁浸炙）</p>
<p>上為細末每服三錢水一大盞入生薑三片同煎至七分去滓溫服如人行十里再服良久氣通乃瘥</p>

<h3>沙節湯</h3>
<p>治風毒腳氣下注兩腳疼腫淋㳿方</p>
<p>沙木節　木通　羌活　川椒（各半兩）　烏頭（一分）　橘皮（半兩橘葉尤佳）</p>
<p>上以水三斗蔥一握煎減半通手淋㳿再暖可兩日淋㳿</p>

<h3>白蘞散</h3>
<p>治腎臟風毒流注腳膝生瘡痛癢有時</p>
<p>白蘞　白芨　黃芩　當歸　芍藥　吳茱萸（各半兩）</p>
<p>上為　細末看瘡多少用生蜜調膏攤紙上帖瘡日一換之先用鹽湯熱夔洗了拭乾</p>

<h3>麻仁丸</h3>
<p>解風秘不通脹滿氣悶兩腳痛風氣不順</p>
<p>麻仁（一升）　白芍藥（四兩）　枳實（四兩）　大黃（半斤）　厚朴（半兩）　杏仁（二兩）</p>
<p>上為細末煉蜜和丸如梧桐子大每服三十丸熟水下不以時</p>

<h3>唐侍中散</h3>
<p>自療腳氣攻心此方甚散腫下氣效極驗</p>
<p>檳榔（七個）　生薑（二兩）　橘皮　吳茱萸　紫蘇（莖葉）　木瓜（各一兩）</p>
<p>上銼細以水三升煮取一升分再服不以時</p>

<h3>松節散</h3>
<p>治腳氣</p>
<p>松節　檳榔　紫蘇　桑白皮　芎藭（各一兩）　甘草（一分）</p>
<p>上末之每服三錢水七分童子小便三分同煎取六分去滓服不以時</p>

<h3>活血丹</h3>
<p>若一邊足膝無力漸漸瘦細肌肉不澤上牽脅肋下連筋急不能行步此由大病之後數亡津液血少不榮氣弱不能運行肝氣虧損肝虛無血以養筋筋不榮則乾急而痛亦不能舉</p>
<p>乾地黃（二兩）　當歸（一兩）　白芍藥（一兩）　續斷（一兩）　白朮（一兩）</p>
<p>上為細末酒煮麵糊為丸如梧桐子大溫酒下三十丸漸加至五十丸</p>

<h3>木通丸</h3>
<p>治腳氣服補藥太過小便不通淋閉臍下脹</p>
<p>當歸　梔子仁　芍藥　甘草　赤茯苓（各一兩）</p>
<p>上為粗末每服三錢水一盞煎至六分去滓通口服不以時</p>

<h3>平補萆薢丸</h3>
<p>治腳膝冷氣衝腰行履不前</p>
<p>萆薢（一兩半）　杜仲　乾木瓜　續斷　牛膝（各一兩）</p>
<p>上為細末煉蜜丸如彈子大每服一丸空心鹽酒鹽湯任下日三服</p>

<h3>吳茱萸湯</h3>
<p>淋㳿暖筋脈壯筋力調暢營衛</p>
<p>青嫩蒴藋（一大握）　附子（二兩）　青橘皮（一兩）　吳茱萸（一兩）　椒（一兩）</p>
<p>上藥粗末之作兩次使每次水五升煮三十餘沸去滓先淋右肩至手指無風處淋之三五日一次再暖湯方淋右膝胢至腳趾為佳</p>

<h3>白皮小豆散</h3>
<p>治腳氣小便澀兩腳腫氣脹</p>
<p>赤小豆（半升）　桑白皮（三兩）　紫蘇（一兩）　生薑（半兩）</p>
<p>上以水三升煎至豆熟取之食余飲之</p>

<h3>木瓜丸</h3>
<p>治風濕腳氣兩足緩弱轉筋疼痛久服如飛</p>
<p>木瓜（大者一個破為兩片出穰入）　乳香（一兩）　青鹽（二錢）　菊花（為末二兩）</p>
<p>上將木瓜去穰入二味後以線系定入飯甑內蒸熟研為膏和菊花丸如梧桐子大每服三十丸空心酒下</p>

<h3>越婢湯</h3>
<p>亦名麻黃白朮湯治素風盛疼痹腳弱</p>
<p>麻黃（六兩）　白朮（四兩）　甘草（二兩）　附子（一兩）</p>
<p>上為細末每服四錢水一盞半生薑七片棗三個同煎至一盞去滓溫服取汗出為佳食前服</p>

<h3>趁痛丸</h3>
<p>治腳氣毒攻兩腳痛不可忍</p>
<p>白甘遂　白芥子　大戟　白麵（各二兩）</p>
<p>上為細末滴水和丸作餅子炙黃色為末醋煮麵糊和丸如綠豆大每服十丸冷酒下利則止不服</p>

<h3>大黃湯</h3>
<p>如腳氣大便秘服諸藥不通風毒攻心氣悶心欲狂熱悶口乾喉中如火生秘澀不通</p>
<p>紅雪　大黃（各二兩）　黑豆　木香（各一兩）</p>
<p>上銼碎先以水一升煎取八合將藥汁浸一宿時時飲之</p>

<h3>四斤丸</h3>
<p>補腎治風強腳膝</p>
<p>蓯蓉　天麻　牛膝（三件各一斤共酒五斗浸一宿）　木瓜（一斤）</p>
<p>上件焙乾搗羅為細末煉前浸藥酒如膏用和丸如梧桐子大空心湯酒任下三十丸如浸藥酒少和不盡更添酒煉</p>

<h3>沉香煎</h3>
<p>治氣厥上重下輕久成腳氣</p>
<p>黃橘皮（四兩）　沉香　紫蘇葉　人參（各一兩）</p>
<p>上為　細末薑汁糊和丸如梧桐子大每服二十丸生薑湯下</p>

<h3>枸杞湯</h3>
<p>淋洗腳氣（如有瘡服橘皮丸）</p>
<p>枸杞　燖麻根　枸椒根　蒴藋根</p>
<p>上等分為粗末煎湯淋洗</p>

<h3>四柱丸</h3>
<p>虛人服又曰長生丹此藥添精補髓長筋力縮小便大壯筋骨久患腰腳者能去根本頭白再黑齒落再生</p>
<p>何首烏　石菖蒲　牛膝（各四兩）</p>
<p>上銼為粗末以酒三升入瓷鍋內慢火煮令乾更用川烏頭四兩炮細銼同上件藥末之酒煮麵糊為丸如梧桐子大每服三十丸空心鹽酒任下</p>

<h3>松節散</h3>
<p>治腳氣冷傳於筋轉筋攣痛方</p>
<p>松節（取伏神中根心子用一兩削如末）　乳香（一錢）</p>
<p>上用銀石器中炒令焦只留一二分性出火毒研細每服一錢至二錢熱木瓜酒調下應是筋病治之</p>

<h3>茱萸湯</h3>
<p>治毒氣攻心手足脈絕此亦難濟不得已作此湯得下十愈七八專主腳氣入腹困悶欲死腹脹方腳氣入腹毒攻五臟論曰風濕毒氣中於足經遂為腳氣若妄治之一向疏下乘臟腑氣虛弱毒內攻入腹悶亂煩喘氣不得息若不速以湊毒之藥必致惡氣內熏五臟使三焦營衛不通則治療為難譬由浸溪瘡從四肢者易治此瘡毒不由經絡外自皮膚者尚爾又況風毒因經絡受邪而內連五臟者歟如此極內攻腹者無出木瓜丸茱萸湯最救困急服餌之後雖使惡毒邪濕盛來無由入矣</p>
<p>吳茱萸（六升）　木瓜（大者二枚）</p>
<p>上二味水一斗三升煮取三升分為三服或以吐汗便愈蘇恭云服得下治此甚易但久服則見效耳此方為是起死乃高麗老師方與徐王方相似故云神驗如無木瓜取吳茱萸一色煮服又方加青木香三兩犀角屑二兩亦云此方起急病</p>

<h3>黃柏散</h3>
<p>治腎臟風毒流注腳膝生瘡紫黑久不瘥</p>
<p>黃柏（一兩）　蔥根（拾莖）</p>
<p>上二味同搗為泥再焙搗為細末每用看瘡多少以蜜調攤紙上帖之先以湯浸二三錢淋㳿瘡拭乾後用黃柏散帖之亦佳</p>

<h3>檳榔丸</h3>
<p>若服藥之後麻痹漸退而但微痛拘急大便秘澀此由先氣澀而後生風邪服藥風去而氣澀爾</p>
<p>檳榔　芎藭</p>
<p>上等分為細末煉蜜和丸如梧桐子大薑湯下三十丸不以時</p>

<h3>橘皮丸</h3>
<p>治腳氣有風人氣不順致生熱而大便秘此藥通用不損人進飲食散脹滿調中下氣偏宜腳氣</p>
<p>黃橘皮（四兩）　乾生薑（三兩）</p>
<p>上為細末以蜜半斤同熬成膏丸如梧桐子大每服三十丸生薑湯下食前</p>

<h3>淋㳿湯</h3>
<p>治腳氣兩足寒熱腫痛脹滿攣緩</p>
<p>韶腦（不以多少）</p>
<p>上每用半兩以水一斗煎兩沸濯足膝</p>

<h3>止嘔湯</h3>
<p>治腳氣嘔逆及吐利後轉筋</p>
<p>木瓜</p>
<p>上取五錢水一盞煎至半盞去滓溫服不以時</p>

<h3>木瓜漿</h3>
<p>防熱疾興下氣利腰腳治緩弱不得行</p>
<p>上取木瓜削去皮片切以湯浸之加少薑汁沉之井中冷以進如新木瓜澀入少鉛白霜如味酸入少蜜</p>

<h3>蓖麻散</h3>
<p>治腳氣初發從足起至膝骨腫疼者</p>
<p>上取蓖麻子葉切搗蒸薄裹之日二三易即腫消若冬月無蓖麻葉取蒴藋搗碎和酒糟三分相合一分令蒸熟及熱封裹腫上如前法日二易腫即消亦治頑痹</p>

<h3>蜀椒湯</h3>
<p>治腳氣腫攣消赤腫</p>
<p>上蜀椒四升以水四斗煎至三斗牛甕盛下著火暖之懸板為橋去湯上二寸許以腳踏板柱腳坐以綿絮密塞勿令泄氣若覺冷即出入被以粉摩之一食久更令甕下火不絕勿使湯冷如此消息不過七日得伸展並腫消</p>

<h3>礬石湯</h3>
<p>治腳氣衝心</p>
<p>上以礬石三兩研水一斗五升煎數沸浸腳</p>

<h3>神應丹</h3>
<p>治腳氣</p>
<p>上以附子大者十個用赤小豆一斗半水三斗慢火同附子煮令水盡揀出附子去皮臍十字切作塊子再同赤小豆五升水一斗煮附子至水盡取附子切片焙乾為細末入青鹽一分酒煮麵糊為丸如梧桐子大空心鹽酒任下三十丸</p>

<h3>腳氣道引法</h3>
<p>論曰夫中央者其地平以濕法土德之用而生物也眾故中國之人食雜而不勞是以多痿厥因遇有疾當行道引按蹺不可專以湯藥故素問雲中央之人道引藥不能獨治也又況腳氣有風之人尤要氣血流</p>
<p>通四時之中獨禁於冬須在春夏故歧伯所謂冬不按蹺者良以不欲擾動陽氣故也</p>
<p>治腳氣腫痛及四肢風</p>
<p>上當存息正坐直伸兩足立指在上伸兩手齊足趾漸漸及足心若肥盛人手不能及足者以綿繩兩條作兩卷子蹬兩足心以手攀之如此五七遍大輕腰腳逐四肢風</p>
<p>若始覺腳氣連灸風市三里各二十一壯以瀉風濕毒氣若覺悶熱者慎毋灸之以本有熱灸之則大助風生食物大忌酒面海藻仍忌房勞不爾服藥無益</p>
<p>取穴法</p>
<p>風市穴使病人平身正立垂兩手貼兩腿中指尖頭是穴三里穴取病人膝蓋下三寸簾外按之少陷者是穴</p>
<p>又法以指深按之則足趺陽脈不見者為準</p>

<h3>腳氣燥熱（紫雪等）</h3>
<p>郭都官久患腳氣發即寒熱脹滿氣上服熱藥即甚兆與外臺延年茯苓飲以下其氣再用六物麻子丸</p>
<p>以泄其熱後來見之但尚苦燥熱遂令服紫雪大效</p>

<h3>腳氣（檳榔湯）</h3>
<p>少府監韓正彥得疾手足不能舉諸醫皆以為中風針刺臂腿不知兆曰此腳氣也令服此湯乃愈</p>

<h3>檳榔（不以多少）</h3>
<p>上為細末每用三錢生薑三片紫蘇七葉陳橘皮去白者三枚水一盞半煎至八分去滓稍熱服不以時</p>

<h3>腳氣後心腹不快（青木香）</h3>
<p>部署郝質患腳氣腫滿生瘡有人治之如水氣以藥下之日三凡五十餘行腳腫即消後或有時心腹不快兆令服青木香丸甚覺快暢而有效（校定青木香丸見局方）</p>

<h3>虎骨丸</h3>
<p>治肝腎臟風流注腰腳疼痛冷痹及筋骨拘急行履不得</p>
<p>虎脛骨（一兩）　沉香（半兩）　白花蛇（二兩）　乾蠍（半兩）　天麻　防風　羌活（各三分）　天南星（半兩）　海桐皮（一兩）　桂心（三分）　芎藭藭　白附子（各半兩）　麻黃（一兩）　赤芍藥（半兩）　羚羊角屑（三分）　硫黃（半兩）　川烏頭（半兩）　牛膝（一兩）　白殭蠶（半兩）</p>
<p>上為細末煉蜜和搗三二百杵丸如梧桐子大每服二十丸食前以溫酒下</p>

<h3>八風散</h3>
<p>治風虛面青黑色不見日月光腳氣痹弱准經面青黑主腎不見日月光主肝補腎治肝</p>
<p>甘菊花頭子（三兩）　石斛　天雄（各一兩半）　人參　附子　甘草（各一兩六銖）　薯蕷　鍾乳（令研三日三夜水飛之研令無聲）　續斷　黃耆　澤瀉　麥門冬　遠志　細辛　龍膽　秦艽　石葦　菟絲子　牛膝　菖蒲　杜仲　白茯苓　熟地黃　柏子仁　蛇床子　防風　白朮　乾薑萆薢　山茱萸（各一兩）　五味子　烏頭（半兩）　蓯蓉（二兩）</p>
<p>上為細末酒服方寸匕日三不知加至二匕不以時</p>

<h3>地黃粥</h3>
<p>以補虛</p>
<p>上取肥好地黃四兩取汁去滓作粥候粥半熟即下之以綿裹椒一百粒生薑一片投粥中候熟出之下羊腎一具去脂膜細切如韭葉大同煮熟加少鹽食之</p>

<h3>防風粥</h3>
<p>以去四肢風</p>
<p>上取防風一分去蘆頭煮取汁去滓如食法作粥食之</p>

<h3>紫蘇粥</h3>
<p>以去壅氣</p>
<p>上取紫蘇子炒令黃香以研濾汁去滓作粥食之</p>

<h3>桑枝煎</h3>
<p>本方云桑枝平不冷不熱可以常服療遍體風癢乾燥腳氣四肢拘攣上氣眼暈氣喘咳嗽消食利小便久服輕身利耳目令人先澤兼療口乾仙經云一切仙藥不得桑枝煎不服出抱朴子孫真人方</p>
<p>上取桑枝如箭竿者細銼三斗炒令微黃以水六斗煎取三斗去滓以重湯煎取二升下白蜜一合黃明膠一兩炙搗末煎成入以不津器封貯之每服一匙湯化服之</p>

<h3>大牛膝丸</h3>
<p>治風毒腳氣流注腰腿兩腳疼重攣痛及腎虛目見黑花</p>
<p>牛膝　川芎　續斷　萆薢　丹參　黑狗脊　杜仲　獨活　白朮　枳殼　當歸　白芍藥　防風　乾木瓜（各一兩）　熟乾地黃（二兩）</p>
<p>上為細末煉蜜和丸如梧桐子大每服二十丸空心木瓜湯下</p>

<h3>楝花粉</h3>
<p>粉身汗以固陽氣御風寒霧濕止痱子風疹瘙癢</p>
<p>川芎　藁本　楝花（各一兩）　丁香（二兩）　英粉（半升）</p>
<p>上同杵勻細粉身以止汗（校定英粉不知何物疑糯米粉也）</p>

<h3>道引法</h3>
<p>主消食暖元氣去壅滯方</p>
<p>行住坐臥處　手磨脅與肚　胸膈通快時　兩手臍下鋸　鋸之膀胱通　背拳摩腎部　胸膈壅滯消　兩腮紅色聚　才覺力稍倦　卻使家人助　行之但須頻　晝夜無拘數　歲久積功成　漸入神仙路</p>
<p>行氣大法夜半後日午前於密室中令鋪厚軟仰臥枕下共身平舒手展足手握大指節去身四五寸兩腳相去亦可四五寸引氣從鼻中入足即停有力便取久住氣悶從口細細吐出盡更作若患寒熱及偏風腳氣霍亂等並療之每旦天晴朗時常以鼻引清氣口吐濁氣皆除百病每作東向微微吐之大凡氣宜清煉液宜數咽手宜在面齒宜數叩形宜數見此五宜為大率意者氣之使意有所到則氣到每體不安處則微閉氣以意引氣到疾所而攻之必瘥</p>

<h3>大豆蒸法</h3>
<p>崔氏療暴風四肢攣縮枯細不能行動用此方上取大豆三大升淨揀擇淘之漉出蒸之待氣溜下甑投二大升醇醋甑中和攪令遍密室內地上謾鋪席又鋪一帛帕傾豆佇帕上仍以五六重綿衣覆豆令病人於上臥以被覆若豆冷漸漸取卻綿衣令一人於被下引挽攣急處卻綿衣盡豆冷收取更著甑中依前法蒸熱復著醋半升和豆一準前用每收豆作二升每三日一作之</p>

<h3>茴香丸</h3>
<p>治風毒濕氣攻注成瘡皮紫破膿壞行步無力皮肉焮熱</p>
<p>舶上　茴香　地龍　赤小豆　川苦楝　川烏頭　烏藥　黑牽牛（各一兩）</p>
<p>上為細末酒煮麵糊為丸如梧桐子大每服空心鹽湯下十五丸日二</p>

<h3>三脘散</h3>
<p>治三焦氣逆解大便秘澀胸膈滿脹憊氣除風氣或已服諸藥大便不通者依法煎服就腹中藥便通大效極不虛人腳氣心腹脹悶大便不通宜服</p>
<p>大腹皮（酒浸一遍更以大豆汁洗三遍焙乾用）　木瓜　紫蘇並梗　獨活　沉香（各一兩）　木香甘草　檳榔　陳橘皮（各三分）　白朮（三分）　川芎（半兩）</p>
<p>上為細末每秤一分水二盞同煎至一盞去滓溫服取便通為效不以時</p>

<h3>腳氣針灸法</h3>
<p>凡針灸孔穴主對者穴名在上病狀在下其腳氣一病最宜針灸若針而不灸灸而不針非也針灸而不藥尤非也腳氣初得便速針灸若專以藥不針灸則可半瘥矣然取寸之法人有長短膚有肥瘦皆須精思准折之不得一概致有瘥失尺寸之准以銅人隨中指中文為是若坐點穴者坐灸之臥點穴者臥灸之立點穴者立灸之不依此者徒破肉耳昔蘇恭有云腳氣始發隨痛處灸不必依穴者亦如素問繆刺之法亦可依用</p>
<p>初灸風市（主腳既攣痛引脅拘急⿰身軍躄或青或枯削黑如腐大緩縱痿痹）</p>
<p>次灸伏兔（主中寒按甲乙經云是陽明經刺可伍分不可過也）</p>
<p>次灸犢鼻（主膝中病痛不仁難跪此處穴腫不可灸亦不可刺）</p>
<p>次灸膝兩眼（主膝冷足痿經疼）</p>
<p>次灸三里穴（主腰痛不能久立膝疼脹內廉痛足痿步履不收）</p>
<p>次灸上廉穴（主小便難廣狂言非常）</p>
<p>次灸絕骨穴（主風勞身重髀樞痛脈骨撿痹不仁筋縮諸節酸折四肢懈惰不收風勞身重）　次灸下廉穴（主小便難黃赤）</p>
<p>上八穴第一風市點穴之法令病人起正身平垂兩臂直下舒十指掩著兩髀便點當手中指頭痹大筋止是也灸百壯多亦任人輕者不減百壯重者乃至一處五六百壯勿令頓灸須三報之乃佳候盤色赤白平如舊則風毒盡矣若色青黑風毒未盡當再報之第二伏兔穴令病人平身端坐以灸人手掩橫膝上手下傍與曲膝頭齊上傍側手際當中央是灸百壯亦可五十壯第三犢鼻穴在膝頭蓋骨上際外骨邊平處以手按之得節則是一云在膝頭下近外三骨箕踵動腳以手按之窟解是灸三五十壯第四膝眼穴在膝頭骨兩傍陷者宛中是灸五十壯第五三里穴在膝頭骨下三寸附脛骨外是一云在膝骨節下三寸人長短大小當以病人手度取灸之百壯第六上廉穴在三里下一寸亦附脛骨外是灸之百壯第七絕骨穴在腳外踝上一寸第八下廉二穴在輔骨下去上廉一寸輔兌肉其分外斜治頭風臂肘痛溺黃可灸三七壯凡此諸穴不必一頓灸盡壯數可日月報灸之三日灸令盡壯數為佳凡病一腳則灸一腳病兩腳則灸兩腳凡腳弱皆多兩腳又一方云如覺腳惡便灸三里穴及絕骨各處兩腳惡者灸四處灸之多少隨病輕重大約雖輕不可減百壯不瘥速以灸之多益佳</p>

<h3>五枝湯</h3>
<p>淋㳿風濕一切筋骨疼痛</p>
<p>桑枝　槐枝　楮枝　桃枝　柳枝（各一兩）</p>
<p>上各細銼更以麻葉一把水三斗煎取二斗去滓淋洗洗畢宜就便寢不可見風</p>
<p>元和十二年二月得乾腳氣夜半痞絕左脅有塊如大豆且因大寒不知人三日家人皆號哭有鄭絢美傳杉木節方服之半食間下氣通立愈</p>
<p>杉木節　橘葉（各銼一大升）　大腹子（七枚）　童子小便（三大升）</p>
<p>上四味同煮取一大升分作兩服得快利即止乾腳氣者頭痛腰腳痠疼心間躁悶乾渴食飯粥飲藥立吐卻遍出汗出氣喘者是療腳氣攻心</p>
<p>上取生豬肉去脂以漿水洗淨兩板壓去汁細切鱠蒜齏啖之日二頓下氣除風神驗此外國法</p>

<h3>桃花散</h3>
<p>療腳氣及腰腎膀胱宿水及痰飲</p>
<p>上取桃花陰乾量取一盞但虛滿不須按捺杵為散紗紗羅下溫酒調一服令盡通利為度空肚服之須臾當轉可六七行但宿食不消化等物總瀉下若中間覺飢虛少進軟粥飯安穩不似轉藥虛人不廢朝謁但覺腰腳輕快使人勇躍食味倍加腳氣先腫者一宿頓消三日內腹虛大都消悉慎生冷酢滑五辛酒面及黏食肥膩四五月外諸食復常</p>

<h3>延年茯苓飲子</h3>
<p>主腳氣腫痛喘急上攻心腹熱冒悶嘔逆飲食不下</p>
<p>白茯苓　紫蘇葉　杏仁　橘皮　升麻　柴胡　犀角（各二兩）　檳榔（十二枚）　生薑（四兩）</p>
<p>上為粗末以水八升煮取二升五合去滓溫分三服如人行八里忌醋物</p>

<h3>桃花引氣丸</h3>
<p>治溫濕風毒客伏經絡氣壅血澀肢體悶痛懊煩壯熱氣奔逆衝心腹痞滿腰脊重痛□脈難舉痛不能動肩背拘強眩冒神昏或將溫過度客熱內盛隨氣升降遊注疼痛及腫滿水氣</p>
<p>桃花（七錢）　染胭脂（五錢）　白附子　甘遂　天南星（各二錢）　大麥面（十錢）　威靈仙（五錢）　大戟（三錢）</p>
<p>上件為末秤生用滴水和丸如梧桐子大每服二十丸先用水一大盞煎桑白皮三寸煎五七沸去皮不用內藥再煮五七沸漉出並放溫將丸煮藥湯下食後臨臥常服不耗氣血疏風氣</p>

<h3>鶴頂丹</h3>
<p>強腳膝補氣能令氣下行安五臟填骨髓補虛羸去百病</p>
<p>辰砂　椒紅　青鹽（各五兩）</p>
<p>以上三味入銀瓶中木塞口油紙封角重湯煮七晝夜入地坑出火毒一宿入後藥</p>
<p>鹿茸（五兩一分酒浸水洛焙乾）　參（五兩）　茅朮（五兩九分）</p>
<p>上同前三味拌勻同杵三五百下丸如梧桐子大服四十粒空心食前米飲下</p>

<h3>椒仁丸</h3>
<p>治足膝虛腫</p>
<p>椒仁　商陸　橘皮　桑白皮</p>
<p>上各等分為細末白麵糊丸如梧桐子大飲下二十丸以小便通為度不以時</p>

<h3>虎骨煎</h3>
<p>治風濕筋脈緩縱不隨言語謇澀及治中風腳氣等去麻痹止風通利血脈</p>
<p>虎骨　當歸　海桐皮　參　木香　附子　白花蛇　桂心　敗龜　天南星（各七分半）乾薑　沒藥　麝香　地龍　蔓荊子　菊花　殭蠶　乾蠍　防風　芎藭（各一兩）　羌活（二兩）　天麻（一兩）</p>
<p>上為細末入麝香沒藥研勻煉蜜和丸如梧桐子大每服三十丸至五十丸食前溫酒下</p>

<h3>思仙丸</h3>
<p>治肝腎風虛弱腿膝痠疼不可履地風濕毒流注腳氣行履不得小便餘瀝裡急後重久服補五臟內傷不足調中益氣涼血堅筋骨輕身</p>
<p>思仙木（二兩）　乾蠍（半兩）　五加皮　防風　萆薢　天麻　薏苡仁　續斷　白朮　羌活　牛膝　生乾地黃（各一兩半老人加附子一兩）</p>
<p>上為細末宣州木瓜去穰皮了秤半斤先蒸過切作片子以好酒二升化青鹽三兩同鹽酒煮爛為膏和藥丸如梧桐子大每服四五十丸空心食前溫酒鹽湯任下如膏少添酒煮麵糊為丸日三服</p>

<h3>防風湯</h3>
<p>治肢體虛風微腫發熱肢節不隨恍惚狂言來去無時不自覺語南方支法師所用多得力溫和不甚損人為勝風引續命越婢等湯（風引湯在前續命湯在風門越婢湯在後）</p>
<p>陰腳氣論曰陰氣於下則為熱厥則令人足熱赤腫緩縱脛軟若帶抽痛喜嗔叫好明處者陽腳氣之候也宜以防風湯食後丸三黃丸竹瀝湯紫雪犀角飲及針石之類方</p>
<p>重校定防風湯等並於本門前已重出</p>

<h1>卷第三</h1>

<h2>傷寒中暑附</h2>

<h3>聖澤湯</h3>
<p>治傷寒時行疫癘風濕溫不同陰陽兩感表裡未辦或內熱外寒頭項腰脊拘急疼痛發熱惡寒肢節疼重嘔逆喘咳鼻塞聲重及食飲生冷傷在胃脘胸膈滿悶腹脅脹痛心下結痞手足逆冷腸鳴泄瀉水穀不消時自汗出小便不利亦名聖散子</p>
<p>草豆蔻（十個）　豬苓　菖蒲　良薑　羌活　附子　麻黃　厚朴　藁本　白芍藥　枳殼　柴胡澤瀉　細辛　防風　白朮　藿香　半夏（各半兩）　甘草（一兩）</p>
<p>上為粗末每服四錢水一盞半煎至一盞去滓熱服不以時一方加朮吳茱萸</p>

<h3>五積散</h3>
<p>一名異功散治一切風疾解傷寒及五勞七傷頭痛目赤咽喉痛澀痰涎不利勞疾咳嗽及產前產後諸疾</p>
<p>蒼朮（六十兩）　桔梗（三拾兩）　桂（九兩）　白芍藥（二兩）　白芷（九兩）　枳殼（十三兩）　厚朴（六兩）　茯苓　人參（各三兩）　當歸（六兩）　川芎（四兩半）　半夏（三兩）　甘草　麻黃（各九兩）　乾薑（六兩）陳皮（十八兩）　烏頭（二兩）　附子　天南星（各一兩）　木香（半兩名順元散）</p>
<p>上為粗末每服二錢生薑白水同煎不以時一服以水一盞煎七分</p>

<h3>木香丸</h3>
<p>治瘴氣</p>
<p>檳榔　陳皮（各三兩）　木香　附子　人參　厚朴　羌活　獨活　芎藭　甘草　荊三稜　大黃　赤芍藥　乾薑　桂（各半兩）　黑牽牛（取粉四兩）　肉豆蔻（六個止瀉方用）</p>
<p>上為細末瓷器密盛之臨服用牽牛末二兩藥末一兩研勻煉蜜和丸如梧桐子大心腹脹一切風疾勞冷氣臍下刺痛口吐清水白沫醋心痃癖氣塊男子腎臟風毒攻刺四體及陽毒腳氣目昏頭痛心間嘔逆及兩脅堅滿服時橘皮湯下三十丸以利為度自後每夜二十丸女人血痢下血刺痛積年血塊胃口逆手足心煩熱不思飲食薑湯下三十丸取利每服每夜更二十丸小兒五疳氣腹脹氣口空心溫湯下五七丸小者減之凡胸腸飽悶不消脾泄不止臨臥溫酒下取利食毒癰疽發背嵐瘴氣才覺頭痛背膊拘急便宜服之決利為度常服可以不染瘴氣凡瘴皆因脾胃實熱所致常以涼藥解膈上壅熱並以此藥通利彌善此丸本治嵐瘴及溫瘧大效服訖灸氣海百壯中脘三十壯尤善</p>

<h3>順元散</h3>
<p>治脾元虛弱肌體羸瘠食飲難消胸膈痞悶痰多嘔逆氣刺脹滿及外感寒邪頭昏體倦項強惡寒並宜服</p>
<p>當歸　厚朴　乾薑（各六分）　人參　茯苓　半夏　芎藭（各四錢半）　枳殼（一兩二錢）　陳橘皮（一兩捌錢）　桔梗（三兩）　甘草　白芷　桂（各九錢）　白朮　白芍藥（三錢）</p>
<p>上為粗末每服二錢水一盞生薑三片蔥白二寸煎至六分去滓食前溫服</p>

<h3>神健散</h3>
<p>解利傷寒</p>
<p>人參　白朮　牡丹　桑白皮　當歸　柴胡　枳殼　桔梗　甘草　杏仁　旋覆花　澤瀉　茯苓半夏　芎藭（等分）</p>
<p>上為細末每服三錢水一盞煎至七分去滓溫熱服食後空時</p>

<h3>林檎散</h3>
<p>治傷寒及時行疫癘頭痛項強壯熱惡寒腰背拘急四肢煩疼面赤咽乾嘔逆煩渴</p>
<p>川烏頭　乾葛　木通　大黃　石膏　桔梗　山梔　藿香　瞿麥　白朮　甘草　桂（各一兩）　麻黃（六兩）</p>
<p>上為粗末每服二錢水一盞入林檎片十數片新者亦得煎至七分去滓稍熱不以時服相次再服衣被覆出汗</p>

<h3>犀角散</h3>
<p>治熱病黃疸熱渴及熱患酒勞胸滿氣促皮膚漸黃如金色</p>
<p>犀角屑　通草　人參　柴胡（各一兩）　葛根　秦艽　知母　藍葉　桔梗　桑根白皮　赤茯苓（各三兩）</p>
<p>上為細末每服四錢水一中盞煎至五分去滓入竹瀝一合攪令勻非時溫服</p>

<h3>人參前胡散</h3>
<p>治風溫癘氣頭痛項強壯熱惡風身體煩倦及寒咳嗽鼻塞聲重風痰頭痛嘔逆寒熱加陳皮杏仁名百解散亦名敗毒散</p>
<p>柴胡　前胡　羌活　獨活　桔梗　枳殼　人參　茯苓　甘草　芎藭（各一兩）</p>
<p>上為粗末每服二錢水一盞生薑三片煎至六分去滓溫服加薄荷三葉煎為佳</p>

<h3>百順散</h3>
<p>解利傷寒</p>
<p>芎藭（一兩半）　羌活　防風　木通　荊芥　甘草　大力子（各一兩）　菊花　白芷　麻黃（各半兩）</p>
<p>上為細末每服一錢白湯點服如解傷寒加生薑薄荷煎</p>

<h3>刺薊散</h3>
<p>治熱病吐血並鼻衄不止頭面俱熱</p>
<p>刺薊　川升麻　雞蘇莖葉　川朴硝（各一兩）　子芩　赤芍藥（各一兩半）　大青　犀角屑　甘草（各三分）　生乾地黃（二兩）</p>
<p>上為細末每服四錢水一中盞煎至六分去滓非時溫服</p>

<h3>附子鱉甲湯</h3>
<p>治天行病七日以上熱勢彌固大便秘澀心腹痞滿飲食不下精神昏亂恍惚狂言異語其脈沉細眾疾之中無一可救計訣</p>
<p>鱉甲　白蘚皮　茵陳（各半兩）　白朮　吳茱萸　附子　枳實　桂（各一分）　大黃（三分）　生薑（一兩切片或旋入）</p>
<p>上為粗末每服三錢水二盞煎至一盞去滓溫服不以時</p>

<h3>大半夏湯</h3>
<p>與鱉甲湯治病相近</p>
<p>半夏　大黃（各五兩）　吳茱萸　朴硝　桂（各一兩）　牡丹　柴胡　乾薑　細辛　白朮（各三兩）</p>
<p>上如前法煎服</p>

<h3>中和散</h3>
<p>治熱病毒氣在心脾燥口乾煩悶</p>
<p>犀角屑　栝蔞根　川升麻　寒水石　葛根　胡黃連　生乾地黃（各一兩）　麥門冬（二兩）　甘草（半兩）</p>
<p>上為細末每服一錢以新汲水調下非時</p>

<h3>麻黃丸</h3>
<p>治傷寒解正頭疼兼治破傷風及一切諸風</p>
<p>麻黃（六兩去節沸湯爁去黃水焙乾）　烏頭（水浸三日頻換水布拭乾去皮臍）　天南星　半夏石膏（泥裹火燒通赤研以上各四兩）　白芷（三兩）　甘草（一兩）　龍腦（半兩）　麝香（一分）</p>
<p>上水煮天南星為丸如小彈子大每服一丸蔥茶或酒嚼下薄荷茶亦得此乃白龍丸加麻黃去寒水石石膏小傷風服之甚妙</p>

<h3>前胡散</h3>
<p>治熱病壯熱咳嗽頭痛心悶</p>
<p>前胡　川升麻　地骨皮　杏仁（湯去皮尖麩炒黃各一兩）　紫菀（各一兩半）　石膏（二兩半）　麥門冬（二兩）　甘草（半兩）</p>
<p>上為細末每服五錢水一大盞竹葉五七片煎至五分去滓非時溫服</p>

<h3>生地黃飲子</h3>
<p>治熱病毒氣攻肺咳嗽中生瘡</p>
<p>生地黃（三兩）　川升麻　玄參　川大黃（生）　貝母　麥門冬　百合　甘草（各一兩）　柴胡（二兩）</p>
<p>上細銼和勻每服半兩水一大盞煎至五分去滓入蜜一小匙更煎一沸放溫非時服</p>

<h3>百合散</h3>
<p>治熱病心肺熱盛小便黃赤上氣咳嗽</p>
<p>百合（一兩半）　杏仁　木通　黃芩（各一兩）　麥門冬　甘草　甜葶藶（各三分）　麻黃　紫菀（各半兩）</p>
<p>上為粗末每服五錢水一大盞煎至五分去滓非時溫服</p>

<h3>川升麻散</h3>
<p>治熱病口瘡壯熱頭痛心神煩躁</p>
<p>升麻　玄參　黃連　大青　知母　黃芩（各一兩）　柴胡（一兩半）　甘草（三分）　地骨皮（半兩）</p>
<p>上為粗末每服三錢水一盞入淡竹葉五七片煎至六分去滓非時溫服</p>

<h3>馬藺根散</h3>
<p>治熱病咽喉閉塞連舌腫疼</p>
<p>馬藺根　川升麻　玄參（各二兩）　川大黃（生）　射干（各三分）　犀角屑　木通　棘針　甘草（各半兩）</p>
<p>上為細末每服五錢水一大盞煎至五分不以時去滓溫服</p>

<h3>白藥子散</h3>
<p>治熱病咽喉腫塞連舌根疼痛及乾嘔頭疼不下食</p>
<p>川升麻　白藥　前胡　石膏（各一兩）　羚羊角屑　甘草（炙半兩）　玄參（三分）　麥門冬（一兩半）　川朴硝（二兩）</p>
<p>上為粗末每服五錢水一盞竹茹一分煎至五分去滓非時溫服</p>

<h3>和解湯</h3>
<p>治血氣虛弱外感寒邪身體疼倦壯熱惡寒腹中㽲痛鼻塞頭昏痰多咳嗽大便不調</p>
<p>白芍藥　桂（各二分）　厚朴　甘草　乾薑　白朮（各一兩）　人參　茯苓（各一兩半）</p>
<p>上為粗末每服二錢水一盞生薑三片棗一枚煎至六分去滓溫服不以時</p>

<h3>麥門冬散</h3>
<p>治熱病頭痛咳嗽</p>
<p>麥門冬（一兩半）　葛根　貝母（各三分）　柴胡（一兩）　百合　川升麻（各半兩）　梔子仁　甘草（各一分）</p>
<p>上為粗末每服四錢水一中盞入豉半合蔥白二莖煎至六分去滓非時溫服</p>

<h3>麻黃散</h3>
<p>治熱病咳嗽不止心胸煩悶上氣喘促</p>
<p>麻黃　前胡　紫蘇子（各三分）　大麻仁　桑白皮　杏仁（各一兩）　麥門冬（一兩半）　甘草（半兩）</p>
<p>上為粗末每服五錢以水一盞煎至五分非時溫服</p>

<h3>解風散</h3>
<p>解利風寒頭昏拘急體倦</p>
<p>荊芥　麻黃　石膏　細辛　羌活　人參　芎藭（各一兩）　甘草（半兩）</p>
<p>上為細末每服二錢水一盞煎至七分溫服不以時</p>

<h3>調中湯</h3>
<p>治暑氣</p>
<p>陳粟米（三兩炒）　縮砂　香茸　零陵香　藿香　香附子　甘草　白扁豆（各一兩）</p>
<p>上為粗末每服二錢生薑煎服不以時</p>

<h3>八神湯</h3>
<p>闢除霧露山嵐之氣消飲食補脾胃</p>
<p>神麯（炒）　麥蘖（炒焙）　青鹽（炒各三兩）　甘草（三兩炒）　胡椒（二錢）　生薑（六兩去皮生秤）　草豆蔻（二個大者麵裹燒黃熟去面並皮）　丁香</p>
<p>上除丁香胡椒外將六味合杵成粗滓帶潤淹一宿焙乾同八味搗為細末沸湯點服不以時</p>

<h3>水葫蘆丸</h3>
<p>治冒暑伏熱欲渴引飲口乾無味</p>
<p>百藥煎（三兩）　甘草（一兩）　烏梅肉　白梅肉（各半兩）　人參　乾葛　麥門冬（各一兩半）　紫蘇葉（半兩）</p>
<p>上為細末煉蜜和丸如櫻桃大含化一丸不以時如無百藥煎以余甘子代尤妙</p>

<h3>溫白丹</h3>
<p>治傷寒及冷腹痛</p>
<p>黑附子（炮）　白附子　川烏頭　半夏　乾薑（半兩）　天南星（各一兩四味漿水浸軟切焙）　石膏　寒水石（三味燒各二兩）</p>
<p>上為細末水煮麵糊為丸如豌豆大每服十丸五丸生薑艾葉湯下</p>

<h3>蘼蕪湯</h3>
<p>治形表虛疏風邪乘襲頭昏煩強壯熱惡風鼻塞聲重肢節煩疼及時行疫癘冬溫瘡疹悉解</p>
<p>人參　白朮　白茯苓　羌活　防風　芎藭（各一兩）　甘草（半兩）</p>
<p>上為粗末每服二錢水一盞姜三片棗一枚同煎至六分去滓溫服不以時</p>

<h3>順氣人參散</h3>
<p>溫和表裡祛逐風寒治壯熱頭痛項強腰疼心胸氣痞咳嗽痰多發熱惡寒咽膈不利</p>
<p>人參　桔梗　乾葛　白芷　白朮（各一兩）　乾薑　甘草（各半兩）</p>
<p>上為粗末每服二錢水一盞姜三片蔥白二寸煎至六分去滓溫服</p>

<h3>金沸草散</h3>
<p>治傷寒暑熱風氣壅盛頭目心胸不利婦人血風潮發丈夫風氣上攻其壯如醉人中脘有痰令人壯熱頭痛項筋緊急時發寒熱皆類傷風則汗出如風盛則解利</p>
<p>荊芥（四分）　麻黃　旋覆　前胡（各三分）　甘草　半夏　芍藥（各一分）</p>
<p>上為細末每服三錢水一盞荊芥三穗煎至八分去滓熱服不以時</p>

<h3>屠蘇酒方</h3>
<p>闢疫氣令人不染溫病及傷寒時疾</p>
<p>大黃（十二銖）　白朮（十八銖）　桔梗　蜀椒（各十五銖）　桂（十八銖）　烏頭（六銖）　菝葜（十二銖）　一方無大黃加防風一兩大棗二分</p>
<p>上七味㕮咀紅袋盛以十二月晦日中懸沉井令至泥正月朔日平明出藥置酒中煎數沸於向東戶飲之屠蘇之飲先從小起多少自在一人飲一家無疫一家飲一里無疫飲藥酒得三朝還滓至井中能仍歲飲可無病當家內外有井皆悉著藥闢溫氣也</p>

<h3>地黃煎</h3>
<p>治熱病熱毒氣攻咽喉腫痛連舌根生瘡</p>
<p>生地黃汁（半升）　牛蒡根汁（三合）　蜜（三合）　黃丹（一兩）　杏仁（二兩）　鉛霜（一分）　太陰玄精（半兩）</p>
<p>上合研勻入銀器內重湯煮用槐枝子攪不得住看色紫即傾入瓷閤中盛每服不以時取如小彈子大含咽津</p>

<h3>龍膽煎</h3>
<p>治熱病口瘡發渴疼痛不可忍</p>
<p>龍膽　黃連　川升麻　槐白皮　大青（各一兩）　竹葉　薔薇根（各二兩）</p>
<p>上細銼都以水五大盞煎至一大盞去滓入蜜三合慢火煎成膏塗於瘡上有涎吐了</p>

<h3>小香薷丸</h3>
<p>治暑氣</p>
<p>香薷（一兩半）　白扁豆　木香（各一兩）　藿香　零陵香（各半兩）　益智（一分）　丁皮（二兩）　</p>
<p>上為細末水煮麵糊和丸如梧桐子大每服三十丸食前紫蘇湯下</p>

<h3>和解散</h3>
<p>治溫疫散寒邪解利傷寒</p>
<p>川芎　羌活　獨活　厚朴　蒼朮　細辛（等分）　甘草（減半）</p>
<p>上為粗末每服二錢水一盞生薑三片同煎至七分去滓溫服不以時</p>

<h3>香樸補虛湯</h3>
<p>治傷寒傷食及夏秋瘧疾不過三兩服見效大益脾胃老幼皆可服</p>
<p>厚朴　蒼朮（各十分）　茴香　附子　乾薑（各五分）　陳皮（四分）　甘草（三分）</p>
<p>上為細末每服二錢水一盞生薑三片棗一個同煎至八分溫服空心生薑鹽煎不以時服亦可</p>

<h3>六神散</h3>
<p>調適陰陽和養營衛治脾胃虛弱不思飲食肌體瘦瘠咽乾口燥時氣已經汗下血氣已虛邪猶未解變生諸疾</p>
<p>人參　白朮　黃耆　甘草　百合　茯苓（各一兩）</p>
<p>上為細末每服二錢水一盞生薑二片棗一個煎至六分去滓服不以時</p>

<h3>含化射干丸</h3>
<p>治熱病脾肺壅熱咽喉腫塞連舌根痛</p>
<p>射干　川升麻（各一兩）　硼砂　甘草（各半兩）　杏仁　豉心（各二合）</p>
<p>上為細末研藥令勻煉蜜和杵三二百杵丸如小彈子大每服含化一丸咽津</p>

<h3>生地黃煎</h3>
<p>治熱病心胸煩熱口乾皮肉黃</p>
<p>生地黃汁　生栝蔞根汁（各五合）　蜜（二合）　生麥門冬汁（五合）　蘇（一兩）　生藕汁（三合）　</p>
<p>上一處相和於鍋中熬令稠每服不以時炒服半匙</p>

<h3>犀角煎</h3>
<p>治熱病咽喉赤腫口內生瘡不能下食</p>
<p>犀角屑　川升麻　川大黃　黃藥（各一兩）　馬牙硝　黃柏（各半兩）</p>
<p>上為末以水四大盞煎至一大盞去滓入蜜三合相和更煎一兩沸放溫徐徐含咽</p>

<h3>紅藍花散</h3>
<p>治熱病吐血心胸不利</p>
<p>紅藍花　川大黃（各一兩）　訶黎勒皮　羚羊角屑　黃芩　刺薊（各三分）</p>
<p>上為粗末每服五錢水一大盞煎至五分去滓下赤馬通汁半合更煎一兩沸非時溫服</p>

<h3>硫黃丸</h3>
<p>治中暑吐逆不止</p>
<p>硫黃　焰硝　滑石　白礬（各二兩）　半夏（三兩）　白麵（四兩臨和時入）</p>
<p>上為細末薑汁和丸如梧桐子大每服二三十丸熟水下小兒三五丸</p>

<h3>大戟散</h3>
<p>治結胸傷寒下不透者服此立得出汗</p>
<p>大戟　甘遂（各一兩）　膩粉（半兩）　硫黃（一分）　水銀（半兩同研勻以新垍盞子內結砂子）　</p>
<p>上合研勻每服一二錢溫漿水調下</p>

<h3>柴胡芍藥湯</h3>
<p>治傷寒溫疫身體壯熱頭痛項強腰背四肢煩疼脅下牢滿乾嘔噦逆不能飲食及婦人經水方來適斷熱入血室寒熱如瘧譫言妄語</p>
<p>柴胡（二兩）　赤芍藥　人參　甘草（各二分）　半夏（六錢）</p>
<p>上為粗末每服三錢水一盞半生薑五斤棗三個煎至八分溫服不以時</p>

<h3>竹葉石膏湯</h3>
<p>治虛煩頭痛痰逆噁心潮熱煩燥口乾好飲四肢倦怠嘔吐心忪及療時行氣病後虛羸吸吸少氣噁心欲吐全不入食</p>
<p>人參　甘草　石膏（四兩）　麥門冬（二兩）　半夏（三分）（重校定此方內人參甘草無分兩此方南陽活人書亦載之內人參甘草各半兩）</p>
<p>上為粗末每服四錢水二盞竹葉二十片粳米一合生姜三片煎至七分食後服</p>

<h3>小柴胡湯</h3>
<p>治傷寒溫病表證未解壯熱惡風頭痛項強骨節煩疼寒熱往來里病尚在胸滿脅硬嘔逆煩渴嘿嘿可食又療婦人中風續得寒熱發作有時經水適斷熱入血室其狀如瘧</p>
<p>柴胡　人參　黃芩　甘草（各三分）　半夏（一分）</p>
<p>上為粗末每服三錢水一盞半生薑四片棗二個煎至六分去滓溫服</p>

<h3>五苓散</h3>
<p>治水飲停積留滯不散胸膈膨悶腹脹喘逆口乾引飲嘔噦噁心中暑煩渴脾濕生黃飧泄注下水穀不分及療傷寒惡亂頭痛發渴口燥消渴水入吐逆心下痞悶小便不利</p>
<p>澤瀉（一兩一分）　白朮　豬苓　茯苓（各三分）　桂（半兩）</p>
<p>上為細末每服一錢熟水調下不以時</p>

<h3>交泰丸</h3>
<p>治陰陽痞隔營衛差錯水火不交冷熱乖適邪熱炎上煩躁悶亂昏塞不省人事冷氣上衝胸膈痞塞霍亂吐瀉手足逆冷唇青氣喘及療傷寒下早冷熱結痞心下脹滿嘔噦咳逆陰陽不辨並宜服之</p>
<p>硝石　硫黃（研細於銚子內炒令得所研細入）　五靈脂　青皮　陳皮（各一兩）</p>
<p>上為細末水煮麵糊和丸如梧桐子大每服二十丸米飲下不以時</p>

<h3>竹茹散</h3>
<p>治熱病吐血兼鼻衄不止</p>
<p>青竹茹（一兩半）　子芩　蒲黃　伏龍肝（各二錢）　生藕汁（二合）</p>
<p>上先以水一大盞半煎竹茹子芩至一盞去滓下蒲黃等三味攪勻非時分為三服</p>

<h3>萬參散</h3>
<p>解風溫時疫瘡疹</p>
<p>葳蕤　乾葛　人參　甘草　芎藭</p>
<p>上等分為細末水煎二錢水一盞煎至七分去滓熱服食後</p>

<h3>牛黃丸</h3>
<p>治伏暑氣不問新久曾經取轉針灸不效臥床危困及傷寒餘毒並四時山嵐之氣皆治</p>
<p>大黃（好者）　白不灰木（好者各一兩）　黑牽牛（一兩半用一半炒一半生）　粉霜（光明者一分有黃石者不用）　朴硝（一兩一分青白成塊子佳黃色不用）</p>
<p>上除粉霜別研外余為末入粉霜同拌勻煉蜜和丸如梧桐子大隨證服之每服三五丸食後以生薑湯下熱多者可服</p>

<h3>紫蘇丁香丸</h3>
<p>消暑益胃調陰陽止煩渴寬中進飲食消痰定逆</p>
<p>真紫蘇葉　好人參　桂　陳皮（不去白）　丁香（各一兩）</p>
<p>上為細末煉蜜和丸如梧桐子大每服十五丸至二十丸溫熟水嚼下不以時</p>

<h3>人參四順湯</h3>
<p>治表裡俱虛傷冒寒冷腹脅脹滿嘔逆痰涎及治邪中陰經手足厥冷既吐且利小便頻數里寒身體疼痛脈細微下利清穀頭痛惡寒亡陽自汗</p>
<p>人參（一兩）　附子（一個生）　乾薑（一兩半）　甘草（二兩）</p>
<p>上為粗末每服三錢水一盞煎至六分去滓食前溫服</p>

<h3>甘草附子湯</h3>
<p>治風濕相搏骨節疼煩腰痛不得屈伸近之則痛劇汗出短氣小便不利惡風不欲去衣或身微腫者　甘草　白朮（各一兩）　附子（一個）　桂（三分）</p>
<p>上為粗末每服三錢水一盞煎至六分去滓溫服不以時身腫者加防己二兩悸氣小便不利者加茯苓</p>

<h3>升麻散</h3>
<p>治風溫疫癘頭疼體痛壯熱惡風口鼻乾燥眠臥不穩目眩項強及小兒風溫瘡疹已發未發</p>
<p>升麻　葛根　白芍藥　甘草</p>
<p>上等分為粗末每服二錢水一盞煎至六分去滓溫服不以時</p>

<h3>大順散</h3>
<p>治伏熱傷冷脾胃受濕水穀不分霍亂吐瀉心胸煩悶燥渴引飲腸脅疼脹不思飲食</p>
<p>乾薑（八錢）　杏仁　桂（各八錢半）　甘草（六兩同鹽炒黃色）</p>
<p>上為細末每服一錢沸湯點溫冷任意不以時</p>

<h3>梅實散</h3>
<p>調中止渴去痰滯消宿酒治霍亂煩熱心腹不安服之令多睡又治諸瘧少力氣弱吐逆不利肢體倦痛好睡口乾或傷寒躁渴虛勞骨蒸產婦氣刺</p>
<p>白梅（二十九斤）　白檀（十兩）　鹽（十五斤）　甘草（十三斤）</p>
<p>上為細末每服一錢沸湯點服或乾摻舌上咽津亦得不以時</p>

<h3>防己黃耆湯</h3>
<p>治營衛虛弱風濕相乘關節煩疼一身盡重惡風自汗灑淅不欲去衣及治風水客搏腰腳浮腫上輕下重不能屈伸大便不利</p>
<p>黃耆（五兩）　防己（四兩）　白朮（三兩）　甘草（二兩）</p>
<p>上為粗末每服三錢水一盞生薑三片棗一個煎至一盞去滓稍熱服取微汗</p>

<h3>承氣丸</h3>
<p>治傷寒十餘日不大便者</p>
<p>大黃　杏仁（各三兩）　枳殼（一兩）　芒硝（一合）</p>
<p>上為細末煉蜜和丸如彈子大每服一丸用白湯六分化破溫服不以時</p>

<h3>石膏丸</h3>
<p>治傷寒偏正頭疼噁心痰逆</p>
<p>石膏（四兩）　玄精石（二兩）　硝石　烏頭（各一兩半）</p>
<p>上為細末薑汁糊和丸如梧桐子大荊芥湯下十丸至十五丸</p>

<h3>白朮附子湯</h3>
<p>治風濕相搏身體疼煩不能轉側惡風多汗食不知味不嘔不渴體若薰黃風虛眩冒</p>
<p>白朮（四兩）　附子（三個）　甘草（二兩）</p>
<p>上為粗末每服三錢水一盞生薑三片棗二個煎至六分去滓溫服不以時</p>

<h3>香薷散</h3>
<p>治冷熱不調飲食不節或食膻膾生冷過度或起居不節或露臥濕地或當風取涼冷氣乘於三焦傳於脾胃脾胃得冷不能消化水穀致令真邪相干腸胃虛弱因飲食變亂於腸胃之間致吐利心腹疼痛霍亂吐逆有心痛而先吐者有腹痛而先利者有吐利俱發者有發熱頭痛體疼而腹吐利虛煩者或但吐利心腹刺痛者或轉筋拘急疼痛或但嘔而無物出或四肢逆冷而逆脈絕或煩悶昏塞而欲死者一方加黃連</p>
<p>香薷（去梗二兩）　厚朴　白扁豆（各一兩）</p>
<p>上為粗末每服二錢水一杯酒一分煎至七分水中沉冷連吃二服（一方無白扁豆只用黃連）</p>

<h3>消毒黃龍丸</h3>
<p>治中暍煩躁汗出身熱頭疼痰逆噁心口燥多渴胸膈不利飲食減少昏困嗜臥又治暑毒熱氣內伏久久不已變成痎瘧黃疸困倦減食日益羸瘦</p>
<p>半夏（半斤）　白茯苓　甘草（生各二兩）</p>
<p>上為細末姜糊丸如綠豆大每服二十丸生薑湯下煩躁用新汲水下不以時</p>

<h3>貝母散</h3>
<p>治熱病鼻衄不止</p>
<p>貝母　刺薊　蒲黃（各一兩）</p>
<p>上為細末每服一錢新汲水調下非時</p>

<h3>三順散</h3>
<p>治暑氣</p>
<p>乾薑　陳橘皮　甘草（各半兩）</p>
<p>上為粗末每服二錢水一盞煎至六分去滓溫服不以時</p>

<h3>復陽湯</h3>
<p>治脾胃虛弱陽氣衰微手足逆冷煩躁吐逆咽中乾燥自汗惡寒及肺痿吐唾涎沫上虛不能制下小便頻數遺溺虛強</p>
<p>乾薑（一錢）　甘草（二錢）</p>
<p>上為粗末每服三錢水一盞煎至六分去滓溫服不以時</p>

<h3>姜附湯</h3>
<p>治咳逆中寒心腹冷痛痰飲痞滿飲食不下腹內拘急脅肋牽疼及治攻下太多發汗過甚陽氣虛弱陰邪獨在手足厥冷脈候沉微不嘔不渴身無熱證盡日煩躁不能眠夜則安靜或欲寐諸虛寒濕悉宜服之</p>
<p>乾薑（一兩）　附子（一個生）</p>
<p>上為粗末每服三錢水一盞煎至七分去滓食前溫服</p>

<h3>枳殼湯</h3>
<p>治傷寒痞氣胸滿欲死者</p>
<p>桔梗　枳殼（各一兩）</p>
<p>上銼如豆大用水一盞半煎減半去滓分二服</p>

<h3>逼毒散</h3>
<p>治瘴氣截傷寒</p>
<p>蒼朮（八兩）　甘草（二兩）</p>
<p>上為細末每服三大錢生薑蔥白煎水一盞半煎至一盞去滓熱服不以時</p>

<h3>暑暍湯</h3>
<p>治暑暍逡巡悶絕不救者</p>
<p>道上熱土　大蒜</p>
<p>上各等分爛研冷水和去滓飲之又治暑伏肌膚瘡爛或因搔成疹者取干壁土搗細末敷之隨手即卷</p>

<h3>酒煮黃連丸</h3>
<p>治暑毒伏深累取不瘥無藥可治伏暑發渴者宜服</p>
<p>黃連（四兩以無灰酒浸藥上約一寸重湯熬之）</p>
<p>上為細末水煮麵糊和丸如梧桐子大熟水下二三十丸胸膈不熱不渴為驗</p>

<h3>神仙闢溫湯方</h3>
<p>每年臘辰前一日看閤家幾口用黃明乳香一小塊子合聚於乳缽內順日在研極細即於臘日五更初起旋汲井花水先取數滴在乳缽內香末如泥然後添水調勻五更面東每人呷一茶腳許老小任意加減此方得於孔宗翰待制家眷百口服之數十年無疫癘之疾</p>

<h3>冷壺散</h3>
<p>治伏暑傷冷暴瀉不止</p>
<p>上粗銼良薑末水煎三錢沉冷服</p>

<h3>黑龍散</h3>
<p>治傷寒陰盛格陽身冷煩躁脈細沉緊</p>
<p>附子（一個半兩者燒存性取出以冷灰焙殺）</p>
<p>上細研入真臘茶一大錢同分作二服每服用水一盞蜜半匙同煎至六分放冷飲之須臾躁止得睡汗出為效</p>
<p>治傷寒下部生䘌瘡</p>
<p>烏梅肉（三兩炒燥）</p>
<p>上為細末煉蜜和丸如梧桐子大煎石榴皮湯下十丸</p>

<h3>治傷寒蝕狐</h3>
<p>或出蝕下部肛外如䘌痛癢不止</p>
<p>雄黃（半兩）</p>
<p>上先取小口瓶子一個內盛灰如妝香法燒熏</p>

<h3>治熱病下部有䘌蟲生瘡</h3>
<p>上以鹽炒熱以綿裹熨之</p>
<p>循衣摸床（大承氣）</p>
<p>有人苦風痰頭痛顫抖吐逆食飲減少醫以為傷冷物遂以藥溫之不愈又以丸藥下之遂厥復與金液丹後譫語吐逆不省人事狂若風鬼循衣摸床手足厥冷脈伏此胃中有結熱故昏瞀不省人事以陽氣不能布於外陰氣不能持於內即顫抖而厥遂與大承氣湯至一劑乃愈（方見仲景）　後服金箔丸（方見刪繁）</p>

<h3>不臥散</h3>
<p>截傷寒</p>
<p>蒼朮　川芎　甘草　藁本（各一兩）</p>
<p>上為粗末每服三錢水一盞蔥白三寸同煎至八分去滓溫服熱服不以時</p>

<h3>百解散</h3>
<p>治風溫疫氣頭昏壯熱肢節煩疼</p>
<p>前胡　柴胡　人參　白朮　茯苓　羌活　桔梗　川芎（各一兩）　甘草　陳皮（各二分）</p>
<p>上為細末每服二錢水一盞生薑三片同煎至六分去滓食後溫服</p>

<h3>三山丸</h3>
<p>治傷寒食疫氣溫黃疾病勞瘧嵐瘴</p>
<p>山茵陳　川大黃（各五兩）　常山　山梔子　杏仁　芒硝（各三兩）　豉心（五兩）　巴豆（一兩）鱉甲（二兩）</p>
<p>（重校定三山丸山茵陳無分兩此方千金方內亦載之名曰山茵陳丸山茵陳合用三兩）</p>
<p>上為末煉蜜和丸如梧桐子大每服十丸蔥湯下老幼臨時加減吃藥或吐或利或汗或瀉其疫氣當解如風熱盛未行再服三五丸投之婦人血氣刺痛醋湯下十丸如患傷寒不定日數早晚並可服若不是兼食傷寒不可於三日以前服之如是傷寒五七日以後胸膈痞悶喘急嘔逆亦可服若無此證候不可與服</p>

<h3>羌活散</h3>
<p>治傷寒頭疼體倦發寒熱</p>
<p>羌活　菊花　麻黃　川芎　防風　石膏　前胡　茯苓　蔓荊子　甘草　白殭蠶　細辛（各一兩）　枳殼　黃芩（各半兩）</p>
<p>上為粗末每服二錢水一盞生薑四片薄荷三葉同煎至六分去滓溫服不以時</p>

<h3>雜治法</h3>
<p>凡傷寒之病本是風寒暑濕疫癘之氣其證各別初覺病在表寒熱頭疼四肢拘急六脈浮緊此乃邪氣膚淺真氣尚盛宜發汗而取安也又有初病時六脈沉澀宜用理中丸散去冷溫脾胃候日高再審其脈必浮洪當令解也又有兼飲食作孽因好用消化之藥雖不利動要為妄攻雖復發汗不能解也</p>
<p>凡調治傷寒切須慎初經云傷寒之病作於陽者為病必熱雖甚而不死惟陰厥多危細詳其由多緣寒藥及妄轉瀉之所致也</p>
<p>此陰厥證皆緣始感寒服辛甘藥發散既不愈卻不保其真而調其穀氣故邪不退而成此疾若保真氣調穀氣邪必自退也</p>
<p>若傷真壞谷邪氣熾盛變異多端仲景云春夏宜汗是不可下也下汗須隨其所宜今病發於陽而反攻下必致搐熱入骨氣結伏心胸也通滯解結藥不可不用又結胸脈浮大下之必死可不慎哉若自得此疾全不服藥者亦得中存真調谷七日之外十瘥八九今轉為藥所誤十死一生猶云疏取不盡若胃氣不敗不問強弱老幼病重病輕無緣死得今勸病者之家應於病疾切在安養胃氣不得妄亂攻取必無夭枉之人今將傷寒時氣論下汗吐補之法隨順陰陽證候不損脾胃保護真源的不誤人之訣盡述於此愚每念傷寒有倉卒之變害人最急經云傷寒吐下發汗之相反其害至速信哉愚欲使人人盡達其理凡衛生者幸少留心而詳考之</p>
<p>治療有下汗吐補交錯致於死候</p>
<p>夫病有宜湯宜丸宜散者宜下宜吐宜汗宜灸宜針宜補者宜按摩宜導引者宜蒸熨者宜澡洗者宜悅愉者宜和緩者宜水宜火者種種之法豈能一也非良善專博難以得愈於庸下識淺亂投湯丸下汗吐補動使交錯輕者令重重者令死舉世皆然</p>
<p>且湯可以盪滌臟腑開通經絡調品陰陽祛分邪惡潤澤枯朽悅皮膚益氣力助困竭莫離於湯也</p>
<p>丸可以逐風冷破堅症消積聚進飲食舒營衛宣開竅緩筋脈無出於丸也</p>
<p>散者能散風寒暑濕之氣攄寒溫濁穢毒發揚四肢壅滯剪除五臟之結伏開腸利胃行脈通經莫離於散也</p>
<p>下則舒豁閉塞</p>
<p>補則益助虛乏</p>
<p>灸則起陽救陰</p>
<p>針則行營引衛</p>
<p>導引則可逐客邪流利關節</p>
<p>按摩則可以祛浮腫於肌肉</p>
<p>當汗而不汗則使人毛孔閉塞悶絕而死</p>
<p>當下而不下則使人腹脹通手浮腫而死</p>
<p>當吐而不吐則使人胸結上喘水食不入而死</p>
<p>當灸而不灸使人冷氣重凝陰毒乃聚厥氣上衝分決不散以致消滅</p>
<p>當針而不針則使人營衛不行經絡不利邪漸據真矇昧而休</p>
<p>宜導引而不導引則使人邪浸關節固徑難通</p>
<p>宜按摩而不按摩則使人淫隨肌肉久留半消</p>
<p>宜蒸熨而不蒸熨則使人冷氣潛伏漸成痹厥</p>
<p>宜澡洗而不澡洗則使人陽氣不行陰邪相害</p>
<p>不當下而下則令人開腸蕩胃洞泄不禁</p>
<p>不當汗而汗則令人肌肉消絕津液枯耗</p>
<p>不當吐而吐則令人心神煩亂臟腑奔沖</p>
<p>不當灸而灸則令人傷經害絡內蓄炎毒及害中和致於不救</p>
<p>不當針而針則使人氣血散失機關細陷</p>
<p>不當導引而導引則使人真氣勞敗邪氣妄行</p>
<p>不當按摩而按摩則使人肌肉內沖腹腫筋骨舒張</p>
<p>不當蒸熨而蒸熨則使人勞氣頓行陰氣內聚</p>
<p>不當澡洗而澡洗則使人濕起皮膚熱生肌體</p>
<p>不當悅愉而悅愉則使人神失氣消精神失次</p>
<p>不當和緩而和緩則使人氣停意折健忘傷失</p>
<p>大凡治療要合其宜脈候病狀少陳於後病不發汗則勿發其汗脈不疾數則勿疏其下心胸不閉尺脈微弱不可吐也</p>
<p>關節不急營衛不壅不可用針</p>
<p>陰氣不盛陽氣不衰不可灼艾內無客邪勿導引外無淫氣勿按摩皮膚不痹勿蒸熨</p>
<p>肌肉不塞勿澡洗</p>
<p>神不凝迷勿悅愉</p>
<p>氣不奔走勿和緩順之者生逆之者死爾謹敘下汗吐補交錯證下於前病類對藥備說於後凡衛生者宜加意而詳審焉</p>
<p>經曰治傷寒有法非雜病之比然昔人稟氣強實可以依次用法治療今人氣血怯弱其治法之要宜以溫藥扶持過七日之後邪氣自衰如遇有他證則隨證用藥無不愈也</p>

<h3>九似丸</h3>
<p>治中暑伏渴變生諸疾時發寒熱似瘧疾頭痛壯熱似傷寒翻胃吐食似膈氣飲水不止似消渴小便不利似淋瀝大便有血似臟毒困倦無力似虛勞通身黃腫似食黃眼精黃赤似酒疸</p>
<p>舶上硫黃　玄精石　滑石　寒水石（煅過江水浸一宿）　甘草　白礬　盆硝（各半兩）　寒食麵（一兩）</p>
<p>上為末滴水和丸彈子大每服一丸同芝麻生薑各少許同細嚼唾津嚥下食後臨臥非時服亦可</p>

<h3>香蘇散</h3>
<p>治瘟疫及煙嵐瘴氣</p>
<p>紫蘇葉（四兩）　陳橘皮（二兩不去白）　香附子（四兩慢火炒香去毛秤）　甘草（一兩炙）</p>
<p>上為粗末每服三錢水一盞煎至七分去滓熱服不拘時候服</p>

<h3>柴胡地黃湯</h3>
<p>治產後惡露方下忽爾斷絕晝日明瞭暮則譫語寒熱往來如見鬼狀此為熱入血室不即治之諸變不測</p>
<p>柴胡（八兩）　人參　黃芩　甘草　地黃（各三兩）　半夏（二兩）</p>
<p>上為粗末每服五錢水二盞生薑三片棗一個煎至一盞去滓溫服</p>

<h3>藁本散</h3>
<p>治頭目昏重鼻塞清涕</p>
<p>防風　白芷　何首烏　麻黃　甘草　白芍藥　旋覆花（各一兩）</p>
<p>上件為細末每服二錢茶清調下食後服</p>

<h3>如聖散</h3>
<p>治風毒上攻頭目遍痛</p>
<p>焰硝（二分）　青黛（一分）　鬱金　薄荷葉　川芎（各二分）　硼砂（一字）</p>
<p>上為末鼻內搐之</p>

<h3>芎辛散</h3>
<p>治風客陽經頭痛暈眩項背拘急肢體疼痛倦鼻塞聲重發熱惡寒及諸語澀麻痹而筋攣</p>
<p>川芎（四分）　蒼朮（八錢）　甘草（三錢）　細辛（一錢）</p>
<p>上為末每服一錢茶清調下不以時</p>

<h3>大聖人參散</h3>
<p>治頭昏體倦胸膈不利狀若感寒</p>
<p>白朮　人參　白芷　葛根　青皮　桔梗（各三分）　甘草　乾薑（各二分）</p>
<p>上為細末每服二錢水一盞生薑三片棗一枚煎至六分去滓食前溫服</p>

<h1>卷第四</h1>

<h2>補虛</h2>

<h3>走馬茴香丸</h3>
<p>治腎虛挾寒小腸氣痛</p>
<p>附子　桂　葫蘆巴　馬蘭花　青橘皮　川楝子　乾薑　茴香　破故紙　巴戟（各一兩）</p>
<p>上為細末酒煮麵糊和丸如梧桐子大每服二十丸空心溫酒下</p>

<h3>乳粉散</h3>
<p>補虛扶衰</p>
<p>鍾乳粉（一兩）　金釵石斛　人參（各一分）　乾薑（半兩）</p>
<p>上為細末合和勻每服一錢以酒一分米飲擦生薑汁少許同調服再用米飲送下空心服</p>

<h3>薯蕷丸</h3>
<p>治健忘安魂魄</p>
<p>薯蕷　遠志　熟地黃　天門冬　茯神　龍齒　地骨皮　防風　茯苓　麥門冬　人參　桂（各六分）　五味子　車前子（各五分）</p>
<p>上為細末煉蜜和丸如梧桐子大酒服二十丸食後臨臥</p>

<h3>巨勝煎</h3>
<p>補虛損變白為黑髮</p>
<p>巨勝（半大升）　地黃（十斤取汁六升）　杏仁（五大兩）　桂末（一兩）　黑豆黃子（一大升末之）乳蘇（五兩）</p>
<p>上先下地黃汁煎至三升次下杏仁巨勝乳蘇等候凝下豆桂末和丸如梧桐子大每服四五十丸溫酒下不以時</p>

<h3>五補鹿茸煎</h3>
<p>治腎氣虛損五勞七傷腰腳痠疼肢節苦痛目暗⿰耳㐬⿰耳㐬心中喜怒恍惚不定夜臥多夢覺則口乾食不知味心神不樂多有恚怒心腹脹滿尿有餘瀝</p>
<p>鹿茸（十五分）　天門冬（七分）　熟乾地黃　蓯蓉（各十分）　巴戟　五加皮　五味子　天雄　人參　防風　牛膝　遠志　石斛　狗脊　薯蕷（各四分）　萆薢　石南葉　蛇床子　白朮（各三分）　菟絲子（五分）　覆盆子　石龍芮（各八分）　杜仲（六分）　茯苓（五分）</p>
<p>上為細末煉蜜和丸如梧桐子大每服三十丸空心米飲下有風加當歸黃耆茯神羌活柏子仁芎藭增石南五加皮天雄白朮有氣加厚朴枳殼橘皮有冷加乾薑桂吳茱萸附子細辛川椒泄精加韭子白龍骨牡蠣鹿茸泄痢加赤石脂龍骨黃連烏梅各三分</p>

<h3>茴香煎</h3>
<p>治丈夫元臟久虛冷氣攻衝臍腹絞痛腰背拘急面色萎黃飲食減少及膀胱小腸氣痛並腎臟風毒頭面虛浮目暗耳鳴腳膝少力腫痛生瘡婦人血臟虛冷飲食減少肢體疼痛久服補虛損除風冷壯筋骨明耳目</p>
<p>茴香　赤小豆（各一分）　川楝子　川烏頭　萆薢　防風　威靈仙　青橘皮　烏藥（五分）　川椒（二分）　地龍（一分）</p>
<p>上為細末酒煮麵糊和丸如梧桐子大酒下二十丸小腸氣痛炒生薑茴香酒下腳轉筋木瓜湯下腹痛清利艾湯下</p>

<h3>熟乾地黃丸</h3>
<p>治虛勞損小便出血時復澀痛</p>
<p>車前子　熟乾地黃　葵子　鹿茸</p>
<p>上為細末煉蜜和丸如梧桐子大每服三十丸食前米飲下（重校定此方無分兩與指迷方內蓯蓉丸一同並各用一兩）</p>

<h3>地黃煎丸</h3>
<p>治腎臟風勞損添精補髓益氣養神駐顏調血脈令人輕健</p>
<p>生地黃（五斤取汁）　無灰酒（一斗二味於銀器以火熬成膏）　肉蓯蓉（二兩）　巴戟（一兩）　鹿茸（二兩）　桑螵蛸　五味子　蛇床子　石斛　枳殼　黃耆　牛膝　菟絲子　陳皮　石龍芮　沉香　鹿角膠（各一兩）　補骨脂　附子（各二兩）</p>
<p>上為細末用先膏和丸如梧桐子大溫酒下三十丸空心</p>

<h3>人參薯蕷丸</h3>
<p>治腎臟虛弱客風流入四肢腰背拘急不能俯仰體熱身重毒風上攻心胸悶滿攻注頸項志意不樂肌膚消瘦嗜臥無力喜怒好忌若服暖藥又加轉甚常服聰明耳目保定骨髓開心強記去驚怖除邪熱四肢煩滿沉重虛勞等疾</p>
<p>生地黃　人參　防風　薯蕷　五味子　茯苓（各一兩）　麥門冬（二兩半）　貝母　遠志（各半兩）　熟地黃　百部　柏子仁　丹參　杜仲　茯神　黃耆（各三分）</p>
<p>上為細末煉蜜和丸如櫻桃大或梧桐子大每服十丸熟水下食後</p>

<h3>無名丹</h3>
<p>補氣守神澀精固陽道男子服之有奇功非筆舌可儘量其作用非至神不能處之無名可稱其效因此為名</p>
<p>茅山蒼朮（一斤）　川烏頭（一兩）　龍骨　破故紙（各二兩）　川楝子　茴香（各三兩）</p>
<p>上為細末酒煮麵糊和丸如梧桐子大以硃砂為衣多可百丸少止三十丸空心食前溫酒或米飲鹽湯下欲得藥力冷酒下五十丸婦人無子至百日妊娠</p>

<h3>固真丹</h3>
<p>固真壯陽氣專治夢遺妄泄及虛損真耗等疾</p>
<p>天雄（長者一對）　雞頭殼（五十個）　覆盆子（半升）　龍骨（白者四兩）　家韭子（半升）　蓮花蕊（七月七日採者四兩窨干）</p>
<p>上以水七升煮陝西白蒺藜二升耗至五升去蒺藜子將所煎汁再入銀鍋內熬如餳狀又入白沙蜜四兩同熬數沸將此膏子同和前件藥末看稀稠得所丸如梧桐子大每服三四十丸空心溫酒下服至百日精氣固密神彩倍常忌葵菜車前子等</p>

<h3>玉關丸</h3>
<p>亦名趁邪丹治男子婦人關鍵不牢精源失禁神志恐怯夢見婦人宜進此藥服藥數日後雖與陰人交交而不泄又服數日後雖與陰人戲戲而不交又服數日後遂見陰人迴避而走程君容楊廷珪桓虞臣皆曾病此與說先有夢應之驗悉皆不信至服藥次漸見如余所說神妙有如此者</p>
<p>山茱萸　補骨脂　龍骨　牡蠣　白茯苓　青鹽</p>
<p>上等分為細末煉蜜和丸如梧桐子大每服三十粒空心煎車前子葉湯下乃太醫博士巢氏治隋煬帝方</p>

<h3>毗沙門丸</h3>
<p>治諸虛熱頭昏眩暈耳鳴作聲口乾微嗽手足煩熱忪悸不安</p>
<p>熟乾地黃（二分）　阿膠（一分）　黃耆　五味子　天門冬　山藥（各二分）　柏子仁　茯神　百部　丹參　遠志　人參　麥門冬（各一分）　防風（二分）</p>
<p>上為細末煉蜜和丸如櫻桃大每服一丸水八分煎至五分和滓熱服臨臥</p>

<h3>木香銼散</h3>
<p>治虛勞氣弱寒熱往來不思飲食口舌生瘡四肢勞倦五心煩躁肌膚不澤</p>
<p>木香（一分）　鱉甲　銀州柴胡（各一兩）　秦艽（三分）　黃耆（一兩）　知母　茯苓（各三分）　人參（一兩）　桔梗（三兩）　白朮（一兩）　甘草（半兩）　防風（三分）　肉豆蔻（一分）　白芍藥（三分）　半夏　枳殼（各半兩）</p>
<p>上件藥並洗澤淨須是州土者依分兩細銼如綠豆大每服半兩生薑一分棗三個水一升煎十分以生絹濾過溫分二服辰暮各進一服盡將兩服滓依前煎作一服</p>

<h3>五香鱉甲散</h3>
<p>治五臟虛氣攻注四肢無力手足疼痛背甲氣刺日漸瘦弱心下氣滿不思飲食</p>
<p>鱉甲（二兩）　荊三稜　茯苓（各一兩）　人參（二兩半）　大黃（三分）　黑附子　枳殼　牛膝（各一兩半）　官桂（半兩）　羌活　檳榔（各一兩）　熟乾地黃（一兩半）　厚朴　五味子　木香　丁香　當歸　白朮　芍藥　肉豆蔻仁　沉香（各一兩）</p>
<p>上為細末每服三錢水一大盞棗三枚生薑五片同煎至七分去滓服再將兩服滓用水一盞半煎取七分作一服</p>

<h3>補真丸</h3>
<p>治脾元臟虛冷四肢無力吃食不得心腹滿脹或時下痢虛驚盜汗冷勞痃癖</p>
<p>厚朴　蒼朮（淨刮去黑皮二味各四兩用大棗一斤姜二片細切同入鍋以漿水煮一日耗更添之慢火熬盡水焙乾用）　陳橘皮（二兩）　鱉甲（一兩小便酒醋各一升同煮一日了更將汁塗炙了焙乾）　石斛（二兩）　丁香　肉蓯蓉　木香　巴戟　當歸　草豆蔻　訶子皮　肉桂　五味子　檳榔　山茱萸　杜仲　破故紙　人參　附子　柴胡　茯苓　沉香（各一兩）　黃耆（三兩）</p>
<p>上件藥為細末將一半用棗肉為丸如梧桐子大空心米飲下二十丸一半作散米飲調下一錢或煮羊肝每具用藥十錢鹽花蔥白漿水煮熟空心服之又用羊肝切如柳葉更入吳茱萸半兩水煮半日五七度換水煮了焙乾與上件藥同杵羅為末依法修制服之</p>

<h3>敗龜散</h3>
<p>治丈夫婦人一切風虛勞氣喘嗽發熱並宜服之</p>
<p>敗龜　虎骨（各半兩）　官桂　木香（各一兩）　海桐皮　防風　當歸　赤芍藥　木通（各半兩）　酸棗仁　黃耆　大腹子　麻黃　牛膝（各一兩）</p>
<p>上為細末每服三錢水一盞入青蒿烏梅各少許同煎至七分去滓溫服又法加柴胡熟地黃各半兩</p>

<h3>遠志散</h3>
<p>治心虛勞損羸瘦四肢無力心神昏悶常服除寒熱利腰腳充肌膚益氣方</p>
<p>遠志　白朮　人參　杜仲　川椒　牛膝　白茯苓　薯蕷　山茱萸　柏子仁　生乾地黃　石斛黃耆（各一兩）　甘草（半兩）　肉桂　鱉甲　天門冬（各一兩半）</p>
<p>上為細末每服一錢以溫酒調下空心及晚食前服忌鯉魚莧菜</p>

<h3>小黃耆丸</h3>
<p>治脾胃虛勞羸瘦腳膝疼痛服之充肌調中助力</p>
<p>黃耆　覆盆子　牛膝　鱉甲　石斛　白朮　肉蓯蓉　附子　五味子　人參　沉香（各一兩）　肉桂　熟乾地黃（各二兩）</p>
<p>上為細末煉蜜和搗三二百杵丸如梧桐子大每日空心及晚食前以溫酒下三十丸</p>

<h3>磁石丸</h3>
<p>治腎氣虛損臥多盜汗小便餘瀝陰濕痿弱名曰勞極宜服此</p>
<p>磁石（二兩）　五味子　鹿茸　菟絲子　蛇床子　車前子　白茯苓　桂心　黃耆　肉蓯蓉　防風　陽起石　附子　山茱萸　熟乾地黃（各一兩）</p>
<p>上為細末煉蜜和丸搗三五百下如梧桐子大每日空心以溫酒下三十丸漸加至四十丸晚食前再服</p>

<h3>天雄散</h3>
<p>治虛勞客邪所攻偏枯不遂肢節疼痛晝夜呻吟不能治宜服此</p>
<p>天雄　當歸　牛膝　白朮　桂心　側子　乾漆　狗脊（各一兩）　防風　吳茱萸　枳殼　丹參（各半兩）</p>
<p>上為細末每服二錢空心及晚食前溫酒調下</p>

<h3>酸棗仁散</h3>
<p>治虛勞口舌乾燥心忪煩渴少得睡臥</p>
<p>酸棗仁　人參　黃耆　烏梅肉　麥門冬　白茯苓（各一兩）　覆盆子　栝蔞　甘草（各半兩）</p>
<p>上為細末每服二錢水一盞煎至七分去滓食後臨臥服</p>

<h3>茯神散</h3>
<p>治虛勞多渴四肢羸乏</p>
<p>茯神　石斛　栝蔞根　肉蓯蓉　知母　人參　白茯苓（各一兩）　五味子（半兩）　黃連（三分）　丹參　當歸　葳蕤　甘草（各半兩）　麥蘖（二分）</p>
<p>上為粗末每服三錢水一中盞煎至六分去滓不計時候溫服</p>

<h3>栝蔞煎</h3>
<p>治虛勞躁渴四體虛乏羸瘦</p>
<p>栝蔞（二兩）　茯神　石斛　人參　肉蓯蓉（各一兩）　甘草　黃連　當歸　五味子　丹參（各半兩）　知母　胡麻（各一兩）　地骨皮　葳蕤（各二兩）　蜜五合　生地黃汁（一升）　牛髓（一合）　淡竹葉（五十片）　生麥門冬汁（五合）　生薑汁（一合）</p>
<p>上件藥以水三升煮地骨皮葳蕤胡麻淡竹葉四味去滓取汁一升和地黃汁麥門冬牛髓蜜薑汁等入前藥末攪令勻又煎成膏入於銅器中每服不計時候以粥飲調下半匙</p>

<h3>人參散</h3>
<p>治虛勞脾胃虛冷食不消化腹脅氣痛</p>
<p>人參（一兩）　當歸　草豆蔻　桂心　白朮（各三分）　陳橘皮（一兩）　厚朴　大麥蘖（各二兩）　吳茱萸　甘草（各半兩）</p>
<p>上為粗末每服三錢水一中盞入生薑半分棗三枚煎至六分去滓食前稍熱服</p>

<h3>草豆蔻散</h3>
<p>治虛勞脾胃虛冷食不消化</p>
<p>草豆蔻　人參　白朮　陳橘皮　厚朴（各一兩）　桂心　半夏（各半兩）　甘草（一分）</p>
<p>上為粗末每服三錢水一中盞生薑半分棗三枚煎至六分去滓食前稍熱服</p>

<h3>石斛丸</h3>
<p>治久虛冷腰腳疼痛</p>
<p>柏子仁（一兩半）　石斛　漢椒　硫黃　楮實（各二兩）　杜仲　續斷　鹿茸　巴戟　附子（各一兩）　補骨脂（二兩）　桂心（三分）</p>
<p>上為細末研令勻煉蜜和搗三五百杵丸如梧桐子大每服食前以暖酒下三十丸</p>

<h3>迅補丸</h3>
<p>治脾胃久虛積寒在內氣羸食少食飲遲化腹脹倦怠服藥不能取效者服之即愈累經大效</p>
<p>舶上硫黃　陽起石　鍾乳粉　礜石（各一兩大火煅過法在炮製門中）　川烏頭（四兩）</p>
<p>上為細末水煮麵糊和丸如梧桐子大硃砂為衣每服十丸十五丸空心及晚食前溫米飲下</p>

<h3>覆盆子丸</h3>
<p>治元臟虛弱臍腹㽲痛膝脛劣百節痠疼昏倦多睡小便頻濁頭旋痰唾背脊拘急飲食無味常服溫順臟氣補益丹田</p>
<p>覆盆子　肉蓯蓉　黃耆（各一兩）　芎藭　當歸　赤芍藥（各三分）　五味子（一兩）　補骨脂烏藥　石斛　澤瀉　蓽澄茄　沉香　巴戟（各二兩）　山茱萸（三分）　熟乾地黃　菟絲子（各二兩）</p>
<p>上為細末蜜丸梧桐子大空心鹽湯下二十丸</p>

<h3>麋角丸</h3>
<p>治真元虧耗營衛勞傷精液不固大便不調食少乏力久服填骨髓補虛勞駐顏色去萬病</p>
<p>生麋角（鎊為屑十兩）　附子（一兩）</p>
<p>上為細末酒煮麵糊為丸如梧桐子大每服三十丸至四十丸空心米飲下</p>

<h3>鍾乳散</h3>
<p>治六極虛寒晝瘥暮甚氣短息寒主百病令人力強能飲食去風冷</p>
<p>鍾乳　乾薑　桔梗　茯苓　細辛　桂心　附子　人參（各二兩）　白朮（四兩）　防風　牡蠣　栝蔞（各十兩）</p>
<p>上為細末以酒服方寸匕日三漸加二匕五十以上可數服得方寸匕</p>

<h3>五柔丸</h3>
<p>治亡津液虛秘大便不通結燥後重飲食不生肌肉補虛損調三焦</p>
<p>大黃（二兩）　前胡　半夏　蓯蓉　苦葶藶　赤芍藥　白茯苓　細辛　當歸（各一兩）</p>
<p>上為細末煉蜜為丸如梧桐子大溫水下二十丸以通為度漸漸加之（重校定此方大黃一味無分兩字此方千金方內亦載之大黃合用二兩）</p>

<h3>麝香鹿茸丸</h3>
<p>益真氣補虛憊治下焦傷竭臍腹絞痛兩脅脹滿飲食減少肢節煩疼手足麻痹腰腿沉重行步艱難目視茫然夜夢鬼交遺泄失精神不爽陽事不舉小便滑數氣虛腸鳴大便白痢虛煩盜汗津液內燥並宜服之</p>
<p>鹿茸（七兩）　附子（四百枚）　蓯蓉（三斤）　熟乾地黃（十斤）　乾山藥（四斤）　五味子（三斤）　牛膝（一斤四兩）　杜仲（三斤半）</p>
<p>上為細末煉蜜為丸如梧桐子大用麝香為衣每服二十丸溫酒下鹽湯亦可食前</p>

<h3>附子鹿茸煎</h3>
<p>治肝腎氣虛肢體疼痛</p>
<p>鹿茸　破故紙　山藥（各二兩）　桂（一兩半）　附子　牛膝　澤瀉　熟地黃　山茱萸　茯神　巴戟　赤石脂（各一兩）　蓯蓉（四兩）　五味子（半兩）　菟絲子　杜仲（各三兩）　麝香（一錢）　</p>
<p>上為細末蜜和為丸如梧桐子大每服三十丸空心溫酒下</p>

<h3>白豆蔻散</h3>
<p>治腎臟積冷氣攻心腹疼痛兩脅脹滿不思飲食</p>
<p>白豆蔻　茴香子　檳榔子　木香　青橘皮（各半兩）　乾薑　吳茱萸（各一分）　硫黃（半兩）</p>
<p>上為細末每服一錢以熱酒調下不以時</p>

<h3>木香煎</h3>
<p>治腎臟積冷氣攻心腹疼痛發歇不定</p>
<p>木香　桃仁　附子　青橘皮　桂（各一兩）　阿魏　乾蠍（各半兩）</p>
<p>上為細末用童子小便二大盞煎藥成膏收垍器中每服不計時候生薑酒調下一茶匙</p>

<h3>阿魏丸</h3>
<p>治腎臟積冷氣攻心腹疼痛不可忍</p>
<p>阿魏　自然銅　硇砂（各一分）　木香　白礬　乾蠍　桃仁（各半兩）</p>
<p>上為細末醋煮麵糊為丸如綠豆大每服二三十丸以熱生薑酒下不以時</p>

<h3>肉蓯蓉散</h3>
<p>治腎臟虛損精氣衰竭陽道痿弱</p>
<p>肉蓯蓉　麋茸　牛膝　石斛　遠志　菟絲子（各一兩）　石龍芮（三分）　雄蠶蛾（半兩）　五味子　蛇床子　天雄　巴戟（各一兩）</p>
<p>上為細末每服二錢溫酒調下食前服</p>

<h3>鹿茸續斷散</h3>
<p>治腎氣虛衰陽道不振</p>
<p>肉蓯蓉　鍾乳粉　鹿茸（各三兩）　遠志　續斷　天雄　石龍芮　蛇床子（各一兩）　菟絲子（一兩半）</p>
<p>上為細末每服二錢食前溫酒調下</p>

<h3>附子丸</h3>
<p>治腎臟衰弱手足多冷</p>
<p>附子　蛇床子　鍾乳粉　鹿茸　菟絲子　肉蓯蓉（各二兩）</p>
<p>上為細末醋煮麵糊為丸如梧桐子大每服空心酒下三十丸鹽湯亦得</p>

<h3>肉蓯蓉牛膝丸</h3>
<p>治下元補傷憊駐顏悅色</p>
<p>黃狗脊骨（一條兩頭去節截段留少許取硇砂一兩研以漿水一升謂勻消化作水　方下脊骨在汁中浸三日炭火炙乾以汁旋刷汁盡令黃）　肉蓯蓉　肉桂　附子　乾薑（各一兩）　蛇床子　牛膝　五味子　胡椒　陽起石（各半兩）　鹿茸（一隻）</p>
<p>上為細末用棗肉五兩酥一兩相和入臼杵一二千下看硬軟得所為丸如綠豆大曬乾每日鹽湯下十丸服之一月其精如火兩月精結實三月精秘不泄益顏容壯筋力百病不生</p>

<h3>杜仲丸</h3>
<p>補下元烏髭鬚壯腳膝進飲食悅顏色治腰痛</p>
<p>杜仲　補骨脂　胡桃仁（各一兩）</p>
<p>上為細末煉蜜為丸如梧桐子大每服三十丸空心溫酒下</p>

<h3>酸棗仁散</h3>
<p>治膽虛冷精神不守頭目昏眩常多恐懼</p>
<p>酸棗仁　羌活　黃耆（各一兩）　柏子仁　茯神　甘菊花　防風　熟乾地黃　人參（各三分）　白芍藥　當歸　甘草（各半兩）</p>
<p>上為細末每服三錢水一中盞煎至六分去滓不計時候忌生冷豬魚溫服</p>

<h3>茯神散</h3>
<p>治膽虛不得睡神思不安</p>
<p>茯神　酸棗仁　黃耆　人參（各一兩）　柏子仁　遠志　五味子　熟乾地黃（各半兩）</p>
<p>上為細末每服一錢不計時候以溫酒調下</p>

<h3>伏火雄黃丸</h3>
<p>治心腹固冷百疾</p>
<p>雄黃　錦紋大黃　不蚛皂角（等分）</p>
<p>上以坩堝子一個揩令乾淨入雄黃末實捺約五分以來然後入大黃皂角末蓋頭亦捺令實於文武火中安放坩堝子上用瓦子一片蓋微歇口一分以來候煙色漸青雄黃成汁急取出傾入厚垍器中放冷研為細末以生薑汁煮麵糊和丸如梧桐子大每服一丸空心米飲服下</p>

<h3>二氣丹</h3>
<p>治痼冷</p>
<p>硫黃　桂（各一分）　乾薑（二錢）　附子（半兩）</p>
<p>上為細末水煮麵糊為丸如梧桐子大以硃砂為衣每服五七丸煎艾鹽湯下</p>

<h3>正丸散</h3>
<p>治一切冷氣</p>
<p>烏頭（四兩）　益智（三兩）　乾薑　青橘皮（各二兩）　茴香（一兩）</p>
<p>上為粗末每服二錢水一盞入鹽同煎至六分食前服</p>

<h3>填骨髓煎</h3>
<p>治虛勞乾渴羸瘦少力</p>
<p>白茯苓（二兩）　山茱萸　當歸　巴戟　五味子　人參　遠志　桂心　附子　菟絲子　天門冬大豆黃卷（各一兩）　肉蓯蓉（二兩）　石斛　石葦（各半兩）</p>
<p>上為細末取生地黃汁二升生栝蔞根汁一升白蜜三合牛髓二合入銀鍋中煎藥攪令勻以慢火熬成膏收入垍閤中每服食前以粥飲調下半匙</p>

<h3>玉飲方</h3>
<p>治虛勞煩渴鎮心神宜服此</p>
<p>真玉（可重十兩）　粟谷（一升）</p>
<p>上以水一斗煮粟谷取汁五升去粟谷澄濾卻以此汁煮玉至三升旋旋分呷服之神驗</p>

<h3>茜根散</h3>
<p>治虛勞少力吐血心悶頭旋目暈</p>
<p>茜根　柏葉　刺薊　羚羊角屑　阿膠　白芍藥　白朮　黃耆　當歸　黃芩（各一兩）　甘草　生乾地黃　伏龍肝（各二兩）　亂髮灰（半兩）</p>
<p>上為粗末每服四錢水一中盞入竹茹一分煎至六分去滓不計時候溫服</p>

<h3>伏龍肝散</h3>
<p>治虛勞吐血心煩頭悶</p>
<p>伏龍肝　生乾地黃　鹿角膠（各二兩）　芎藭　當歸　桂心　白芍藥　白芷　麥門冬　細辛　甘草（各一兩）</p>
<p>上為粗末每服三錢水一中盞煎至六分去滓不計時候溫服</p>

<h3>補肺散</h3>
<p>治虛勞咳嗽氣喘乏力吃食全少坐臥不安</p>
<p>人參　桂心　鍾乳粉　白石英　麥門冬　五味子　白茯苓　熟乾地黃（各一兩）　乾薑（半兩）　黃耆（三分）　鹿角膠（二兩）　甘草（三分）</p>
<p>上為細末每服二錢不計時候煮姜粥飲調下</p>

<h3>鹿髓煎</h3>
<p>治虛勞傷中脈絕筋急腳痿咳嗽</p>
<p>鹿髓（半升）　蜜　酥（各二兩）　生地黃汁（四合）　杏仁（三兩研取汁）　桃仁（一兩研取汁）</p>
<p>上以桃仁杏仁地黃等汁於銀鍋內煎令減半次下鹿髓酥蜜等同煎如餳每於食後含咽一茶匕</p>

<h3>白朮散</h3>
<p>治虛勞裡急四肢不和身體疼痛不欲吃食</p>
<p>白朮　人參　當歸　附子　黃耆（各一兩）　白芍藥（三分）　甘草　半夏（各半兩）　桂心（三分）上為粗末每服三錢水一中盞生薑半分棗三枚煎至六分去滓食前溫服</p>

<h3>訶梨勒散</h3>
<p>治虛勞裡急兩脅疼痛四肢無力不欲吃食</p>
<p>訶黎勒（一兩）　木香　陳橘皮　當歸　白朮　桂心（各三分）　黃耆　白茯苓　人參　白芍藥（各一兩）　甘草（半兩）</p>
<p>上為粗末每服三錢水一中盞生薑半分棗三枚煎至六分去滓食前溫服</p>

<h3>人參散</h3>
<p>治虛勞少氣四肢疼痛心神煩躁不得睡臥吃食全少</p>
<p>人參（半兩）　黃耆（三分）　麥門冬（一兩半）　甘草　當歸（各半兩）　熟乾地黃　酸棗仁（各一兩）　白芍藥　白朮（各三分）</p>
<p>上為粗末每服三錢水一中盞生薑半分棗三枚煎至六分去滓不計時候溫服</p>

<h3>酸棗仁丸</h3>
<p>治虛勞煩熱不得睡臥</p>
<p>酸棗仁　榆葉　麥門冬（各二兩）</p>
<p>上為細末煉蜜和杵百下丸如梧桐子大每服不計時候以糯米粥飲下三十丸</p>

<h3>黃耆散</h3>
<p>治虛勞不足小便數四肢少力不能自持</p>
<p>石斛（一兩半）　黃耆　補骨脂　人參（各一兩）　熟乾地黃（二兩）　澤瀉　遠志　當歸　桂心（各三分）　牛膝　白茯苓　龍骨（各一兩）　五味子（半兩）　鹿茸（一兩半）</p>
<p>上為粗末每服用羊腎一對切去脂膜以水一盞半煮取汁一盞去羊腎入藥五錢煎至五分去滓食前溫服晚食前服滓再煎之</p>

<h3>石斛散</h3>
<p>治虛勞不足乏力食少服此大補益</p>
<p>石斛　肉蓯蓉　枸杞子　熟乾地黃　遠志　菟絲子　續斷（各一兩）　天雄（三分）</p>
<p>上為粗末每服二錢食前以溫酒調下</p>

<h3>建中散</h3>
<p>治虛勞益氣補不足</p>
<p>黃耆　桂心　白芍藥　白朮　當歸　附子（各一兩）　甘草（半兩）　木香　熟乾地黃（各三分）</p>
<p>上為粗末每服四錢水一中盞生薑半分棗三枚煎至六分去滓下餳糖如棗大更煎一兩沸食前溫服</p>

<h3>鹿茸丸</h3>
<p>治虛勞不足腎臟傷憊</p>
<p>鹿茸（一兩）　麋茸　熟乾地黃（各二兩）　牛膝　人參　白茯苓　桂心　五味子　巴戟　菟絲子　附子　肉蓯蓉　山茱萸　薯蕷　車前子　遠志　蛇床子（各一兩）　漢椒（半兩）</p>
<p>上為細末取白羊腎十隻去筋膜細切爛研用好酒五升慢火熬成膏入前藥末和搗三五百杵丸如梧桐子大每服空心及晚食前溫酒下三十丸</p>

<h3>鍾乳天雄丸</h3>
<p>治虛勞水臟久憊腰膝疼冷筋骨無力夢寐不安陽道劣弱面色萎黃飲食不得日漸羸瘦</p>
<p>鍾乳粉　天雄　巴戟（各一兩半）　肉蓯蓉　菟絲子　蘹香子　補骨脂　木香　天門冬　續斷沉香　石斛　丁香　山茱萸　肉桂　當歸　麝香　白朮　人參　仙靈脾　薯蕷　牛膝　厚朴　磁石　附子（各二兩）　熟乾地黃　石龍芮（各一兩）</p>
<p>上為細末煉蜜和搗五七百下丸如梧桐子大每日空心溫酒下三十丸臨晚再服如不飲酒鹽湯亦服得</p>

<h3>川椒丸</h3>
<p>治虛勞羸瘦食飲無味百節痠疼神思昏沉四肢無力常服補益強元氣令肥健</p>
<p>川椒（一兩）　黃耆　乾薑　白茯苓　柏子仁　芎藭　人參　桂心　當歸　山茱萸　附子　枸杞子　薯蕷（各三分）　枳實（半兩）　牛膝　厚朴　肉蓯蓉　石斛　熟乾地黃　菟絲子（各一兩）</p>
<p>上為細末煉蜜和搗三五百杵丸如梧桐子大每服空心溫酒下三十丸晚食前再服</p>

<h3>煮肝散</h3>
<p>治虛勞不思飲食</p>
<p>木香　人參　白朮　白芍藥　陳橘皮（各一兩）　桂心　補骨脂　高良薑　乾薑　厚朴　縮砂（各半兩）　胡椒（一分）</p>
<p>上為細末每服用獖豬肝一具細切以藥末五錢拌和令勻入於鐺內以漿水四大盞入蔥白五寸煮令爛熟任意食之</p>

<h3>人參煮散</h3>
<p>治虛勞驚悸心神不安</p>
<p>人參　黃耆　茯神　白龍骨　牡蠣　遠志　澤瀉（各一兩）　白芍藥　桂心（各三分）　甘草（半兩）　酸棗仁（二兩）</p>
<p>上為粗末每服三錢水一中盞煎至六分去滓不計時候溫服</p>

<h3>遠志丸</h3>
<p>治虛勞驚悸神氣不寧</p>
<p>遠志（二兩）　茯神　石菖蒲　黃耆　熟乾地黃　人參（各一兩）</p>
<p>上為細末水煮麵糊為丸如梧桐子大米飲下一十丸不以時</p>

<h3>蓽茇散</h3>
<p>治虛勞大腸久冷泄痢不止</p>
<p>蓽茇　肉豆蔻（各三分）　赤石脂　訶黎勒（各一兩）　丁香　白茯苓　阿膠　當歸　桂心　陳橘皮（各二分）　白龍骨　縮砂　人參　厚朴（各三分）　甘草（一分）</p>
<p>上為細末每服艾粥飲調下二錢空心及晚食前服</p>

<h3>八石散</h3>
<p>治虛勞泄瀉痢至甚者神效</p>
<p>白礬　陽起石　太陰玄精石　禹餘糧（各三分）　鍾乳粉　寒水石　金牙石　黃丹（各一兩）</p>
<p>上件藥搗研如粉以鹽泥固濟瓶子內諸藥末蜜封泥候乾漸漸以火逼之相次加火至二十斤煅之火盡為度候冷取出同研令極細每服三錢病重者四錢以豬肝一具切作片子入藥末在肝內併入鹽一錢蔥白一握擘碎爐𨫼爆令熟了便以胡椒蓽茇末生薑醋醬吃後飲暖酒一二盞渴即粥飲解之甚者不過三度</p>

<h3>訶梨勒丸</h3>
<p>治虛勞脾胃氣不和大腸泄痢水穀不化少思飲食</p>
<p>訶黎勒　當歸（各三分）　地榆　乳香　白龍骨　阿膠　附子（各一兩）　木香　乾薑（各半兩）　</p>
<p>上為細末煉蜜和搗三五百杵丸如梧桐子大每服空心及晚食前以米飲湯下三十丸</p>

<h3>麋角丸</h3>
<p>治一切風氣壯筋骨實下元秘精安魂定魄卻老延年補壯腰膝永除諸疾</p>
<p>麋角霜（一斤）　白龍骨（半斤佳者杵碎以絹袋盛蒸一日）　天雄（長大者十兩酒浸一伏時炮未得出再於酒內浸再浸再炮如此經七次候放冷取去皮臍）　紅椒（半斤去目併合口者酒浸一宿放微干於新盆內以慢火炒去汗杵篩取紅）　菟絲（五兩淘去浮者酒浸一伏時蒸一次搗爛細焙乾）牡蠣（五兩水浸洗火煅通赤放冷研）　韭子　肉蓯蓉（各二兩）　磁石（一兩）　金釵石斛　肉桂　巴戟　木賊（各二兩）　硃砂（一兩）　澤瀉　陽起石（各二兩）</p>
<p>上為細末酒煮麵糊為丸杵千下如梧桐子大每服三十丸酒或鹽湯下經旬自覺強健</p>

<h3>八味丸</h3>
<p>治虛損不足大渴飲水腰脊痛小腸拘急小便不利及腳氣上入小腹不仁</p>
<p>熟地黃　山茱萸　薯蕷（各四兩）　澤瀉　牡丹皮　白茯苓　桂心　附子（各二兩）</p>
<p>上為細末煉蜜和丸如桐子大每服二十丸空心木瓜湯下加至三十丸</p>

<h3>鶴頂丹</h3>
<p>強腳膝補氣能令氣下行安五臟填骨髓補諸虛去萬病</p>
<p>辰砂（打碎千百遍入水不生手研七日可用浸去黃腳別以器中瀝乾秤五兩）　青鹽（五兩）</p>
<p>上為細末水煮麵糊丸如梧桐子大每服二十丸米飲下空心</p>

<h3>烏頭蓯蓉丸</h3>
<p>治腎臟風下注腳膝疼痛行履艱難</p>
<p>川烏頭（一兩銼入鹽炒去鹽用烏頭）　肉蓯蓉　海桐皮　牛膝　骨碎補　當歸　天台烏藥　杜蒺藜　羌活　木鱉子　地龍（各半兩）　沒藥　乳香</p>
<p>上為細末酒煮麵糊為丸如梧桐子每服二三十丸空心食前米飲下</p>

<h3>養血百補丸</h3>
<p>治真元衰弱營衛虛微風勞氣冷諸疾荏苒不愈久病羸瘦咳嗽痰涎唾如膠黏或如紅物手足心熱雖思飲食而吃不多眠睡不安或夢見先亡之人或夢與鬼邪交通肩背拘急百節煩疼足脛痿弱行步無力腹中如空氣短喘促喜見人過旦起惺惺午後昏沉精神煩擾鬱悒悲啼此藥補臟腑虛消化為害諸蟲</p>
<p>人參　牡丹　檳榔　吳茱萸　肉豆蔻　白芍藥　澤瀉　木香　遠志　縮砂　枳殼　柴胡　麻黃　麝香　鹽（各半兩）　烏梅（二兩）　知母　升麻　甘草　鱉甲　蓯蓉　白蘞　葳蕤　虎骨桃仁　羌活　防風　茯苓　附子　青蒿　秦艽　厚朴　牛膝　半夏　桂（各一兩）</p>
<p>上為細末煉蜜和丸如梧桐子大每服三十丸加至五十丸空心溫酒下</p>

<h3>檳榔丸</h3>
<p>治男子五勞七傷虛乏羸瘦</p>
<p>茯神　山藥　人參　五味子　附子　石斛　牛膝　蓯蓉（各八分）　遠志　鹿茸　澤瀉　山茱萸　蛇床子　黃耆　訶子　桂（各六分）　熟地黃（十分）　麻仁　鍾乳（各十二分）　檳榔（十分）</p>
<p>上為細末煉蜜和丸梧桐子大空心酒下二十丸</p>

<h3>地黃煎丸</h3>
<p>治腎臟風勞損添精補髓益氣養神駐顏調血脈令人輕健</p>
<p>生地黃（五斤取汁）　無灰酒（一斗二味於銀器以火熬成膏）　肉蓯蓉（二兩）　巴戟（一兩）　鹿茸（二兩）　桑螵蛸　五味子　蛇床子　石斛　枳殼　黃耆　牛膝　菟絲子　陳皮　石龍芮　沉香（各一兩）　補骨脂　附子（各二兩）　鹿角膠（一兩）</p>
<p>上為細末用石膏和丸如桐子大溫酒下三十丸空心</p>

<h3>山藥附子丸</h3>
<p>治男子五勞七傷虛乏羸瘦大便秘滯小腹滿悶</p>
<p>茯神　山藥　人參　五味子　附子　石斛　牛膝　蓯蓉（各八兩）　遠志　鹿茸　澤瀉　山茱萸　蛇床子　黃耆　訶子　桂（各六兩）　熟地黃　麻仁　鍾乳粉（各十二兩）　檳榔（二兩）</p>
<p>上為細末煉蜜和丸如桐子大空心酒下二十丸</p>

<h1>卷第五</h1>

<h2>勞疰</h2>

<h3>出毛丸</h3>
<p>治肺疼久嗽夢見先亡或夢中飲食亡精失血多怒少睡飲食不入漸漸羸瘦及骨蒸虛勞傳染鬼氣服之</p>
<p>雄黃　大蒜　杏仁（各一兩）</p>
<p>上除雄黃外先搗如泥入乳缽內與雄黃同研勻日內曬候可丸即丸如梧桐子大每服二十一丸凌晨空心清米飲下服畢不得洗手頻看十指甲中有毛出逐旋拭了至辰時候方得洗手</p>

<h3>百勞煎</h3>
<p>治勞嗽旦輕夕重憎寒壯熱少喜多嗔忽進忽退面色不潤積漸少食必入肺脈緊浮者宜服</p>
<p>杏仁（半斤）　新垍瓶（一兩口小者）</p>
<p>上取杏仁於垍瓶內以童子小便二升浸七日瀉出去小便以暖水淘過於砂盆內研如泥別用垍瓶以小便三升煎之如膏量其輕重食上熟水調一匙至半匙室女婦人服之妙以炒麵和膏為丸尤佳白湯下食後</p>

<h3>安息香湯</h3>
<p>治惡疰入心欲死宜服此方</p>
<p>安息香（半兩）</p>
<p>上為末分為二服以熱酒和服之不以時</p>

<h3>阿魏藥法</h3>
<p>主一切屍疰惡氣療人有親近死屍惡氣入腹終身不痊遂至死亡醫所不療亦主一切疰神效方</p>
<p>阿魏（三兩研如麻子大）</p>
<p>上一味以餛飩麵裹半兩熟煮吞之日三服滿三七日未瘥忌五辛油麵生冷酢滑以酒服之即瘥</p>

<h3>皂莢丸</h3>
<p>治骨蒸傳屍鬼氣</p>
<p>上取皂莢並樹白皮及棘刺各五片燒為灰水淋取汁更於灰上再淋如此三五遍即煎成霜取二兩入麝香三錢同細研用軟飯和丸如小豆大每服空心以酒下七丸瀉下勞蟲即愈如未利即加丸服之以利為度</p>

<h3>桃仁粥方</h3>
<p>治傳屍骨蒸鬼氣咳嗽氣急不能下食及痃癖氣日漸黃瘦</p>
<p>桃仁（二兩）</p>
<p>上以水二盞半和桃仁研取汁煮米二合煮粥空腹食</p>

<h3>青蒿煎</h3>
<p>治一切勞瘦</p>
<p>青蒿（細銼嫩者一升）</p>
<p>上以水三升童子小便五升同煎成膏丸如桐子大每服十丸溫酒下不以時</p>

<h3>治屍疰</h3>
<p>鬼疰遁屍腹脹氣急衝心或成塊起或牽腰脊痛上以炒鹽熱以青布裹熨之</p>

<h3>白柘湯</h3>
<p>治人素有勞根苦作便發發則身體百節皮膚疼痛或熱極筋急</p>
<p>上以白柘東南根一尺去皮取中皮炙熟細切為末每服三錢溫酒調下</p>

<h3>地黃湯</h3>
<p>治勞瘦</p>
<p>生地黃　面（各一斤）</p>
<p>上杵爛炒焙乾為末每服二錢米飲或酒調下非時</p>

<h3>茯神散</h3>
<p>治積熱勞瘦婦人產後血虛潮熱蓐勞五心有熱皆療累有驗</p>
<p>茯神　牡丹皮　地骨皮　官桂　山茵陳　人參　白芍藥　甘草　丹參　玄參　胡黃連　石斛柴胡（各一兩）　麥門冬（三分）　犀角末　羚羊角末（各半兩）</p>
<p>上為細末每服二錢水一盞生薑三片同煎至五七沸溫溫和滓服之食後</p>

<h3>大麥煎散</h3>
<p>治勞氣四肢煩疼拘急勞倦兼治虛風</p>
<p>九肋鱉甲（一兩半）　銀州柴胡　秦艽（各一兩）　木香　川烏頭（各半兩）　乾漆　乾葛　石菖蒲　宣連（各一兩）　官桂　黑附子（各半兩）　石斛　沉香（各一兩）</p>
<p>上件藥細銼如豆每服一兩用小麥湯一升同煎至五合去滓溫分二服</p>

<h3>麝香散</h3>
<p>治氣勞及一切痞氣胸膈膺脅疼痛不利</p>
<p>沉香　白朮（各半兩）　人參（三分）　肉豆蔻（五個）　檳榔（三分）　木香（半兩）　官桂　陳橘皮　枳殼　荊三稜　草豆蔻（各三分）　厚朴　丁香　訶子　茯苓　益智　青橘皮　蓬莪朮（各半兩）　甘草（一兩）　乾薑（一分）　郁李仁（湯浸去皮放乾研如膏入白麵一大匙鹽水和餅子爆令黃香熟用）</p>
<p>上件藥除郁李仁外為細末後以郁李仁餅子與藥同搗羅令細更研入真麝香半分令和勻每服一錢生薑湯調下入鹽點亦得神妙</p>

<h3>團參補氣丸</h3>
<p>治積勞損或因大病後不復常苦四肢沉滯骨肉痠疼吸吸少氣行步喘惙心中虛悸口燥咽乾漸致瘦削痰唾稠黏飲食減少夢寐失精神思不樂</p>
<p>大豆黃卷　熟地黃　神麯　當歸　桂（各五分）　防風　芍藥　白朮　杏仁　麥門冬　芎藭（各三分）　薯蕷（十五分）　甘草　阿膠　人參（各參兩半）　桔梗　茯苓　芘胡（各一兩半）　乾薑（一兩半）　白蘞（一分）</p>
<p>上為細末蒸棗肉二百枚為膏和丸如梧桐子大每服二十丸米飲或溫酒下空心服</p>

<h3>大羌活丸</h3>
<p>治肝臟風勞筋脈拘急頭目不利腰腳冷疼四肢羸瘦</p>
<p>羌活　（一兩半）　茯神　五加皮　鹿茸　防風　牛膝　桂心　五味子　熟乾地黃　生乾地黃　菟絲子　柏子仁　酸棗仁　山茱萸　巴戟（各一兩）</p>
<p>上為細末煉蜜和搗三二百杵丸如梧桐子大每日空心溫酒下四十丸晚食前再服</p>

<h3>生乾地黃丸</h3>
<p>治肝臟風勞頭眩多忘憂恚不足面色青黃</p>
<p>生乾地黃　防風　薯蕷　茯神　山茱萸　桂心　天雄　遠志　柏子仁　川椒　細辛　枳實　甘菊花（各一兩）　甘草（三分）</p>
<p>上為細末煉蜜和丸如梧桐子大杵三五百下每服食前以溫酒下二十丸</p>

<h3>橘皮桃仁丸</h3>
<p>治勞熱傷心有長蟲長一尺貫周心為病令人心痛</p>
<p>雷丸　狼牙刺　陳橘皮　貫眾　桃仁　蕪荑　青葙子　蜀漆　桃白皮　吳茱萸根（各一兩）　白殭蠶（三七個）　亂髮灰（三分）</p>
<p>上為細末煉蜜和丸杵三二百下丸如梧桐子大每服空心以粥飲下三十丸以蟲下為度</p>

<h3>白朮散</h3>
<p>治脾勞胃中虛冷飲食不消腹脅脹滿憂恚不樂</p>
<p>白朮（三兩）　白茯苓　厚朴　人參（各二兩）　桂心　陳曲　吳茱萸（各三分）　草豆蔻　大麥蘖　木香　陳橘皮　檳榔（各一兩）</p>
<p>上為細末每服二錢食前溫酒調下</p>

<h3>蕪荑煎丸</h3>
<p>治脾勞飲食不節口苦舌澀多吐清水四肢黃瘦雖食不成肌膚大腸時時泄滑</p>
<p>蕪荑仁（二兩為末以米醋二升煎為膏）　人參（三分）　木香（半兩）　陳橘皮（一兩）　丁香　乳香　肉豆蔻（各半兩）　附子　縮砂　香附子　枳實　白朮　厚朴　肉桂　蓽茇　辛夷（各三分）</p>
<p>上為細末入蕪荑煎和令勻更入蜜和搗三五百杵丸如梧桐子大每服空心及晚食前以粥飲下二十丸漸加至三十丸</p>

<h3>黃耆散</h3>
<p>治肺勞少氣津液不通皮毛枯燥常服思食補虛</p>
<p>黃耆　赤芍藥　五味子　天門冬　白茯苓　人參　杏仁　生乾地黃（各一兩）　桂心　甘草　半夏（各三分）</p>
<p>上件藥搗羅為散每服四錢水一中盞生薑半分棗三枚煎至六分去滓不計時候溫服忌鯉魚飴糖</p>

<h3>天門冬丸</h3>
<p>治肺勞痰嗽氣促下焦虛損上焦煩熱四肢羸瘦</p>
<p>天門冬　麥門冬　鱉甲　熟乾地黃（各二兩）　牛膝　人參　黃耆　杏仁　白茯苓　薯蕷　五味子　石斛　枸杞子　沉香　訶黎勒皮　肉蓯蓉（各一兩）　紫菀（三分）</p>
<p>上為細末煉蜜和搗三五百杵丸如梧桐子大每服食前以棗湯下三十丸忌鯉魚莧菜</p>

<h3>麥門冬丸</h3>
<p>治肺勞經久即生蟲在肺令人咳逆氣喘或為憂恚氣隔寒熱</p>
<p>附子　人參　細辛　桂心　遠志　百部　黃耆　杏仁（各一兩）　麥門冬（二兩）　川椒　乾薑（各半兩）</p>
<p>上為細末煉蜜和搗三二百杵丸如彈子大每服綿裹一丸含化咽津</p>

<h3>小羊腎湯</h3>
<p>治腎勞虛損面黑耳聾腰腳疼痛小便滑數</p>
<p>磁石　肉蓯蓉（各一兩）　白茯苓　桂心　石菖蒲　附子　五味子　當歸　芎藭　石斛　桑螵蛸　杜仲（各半兩）　熟乾地黃（一兩）</p>
<p>上件藥搗篩為散每服用羊腎一對切去脂膜以水一盞半煎至一盞去腎下藥末半兩入生薑半分煎至五分去滓空心溫服晚食前再服</p>

<h3>大羊腎湯</h3>
<p>治腎勞虛寒面腫垢黑腰脊痛不能久立屈伸不利夢悟驚悸上氣小腹裡急痛引腰脊四肢苦寒小便白濁</p>
<p>人參　白芍藥（各一兩）　麥門冬（一兩半）　熟乾地黃　杜仲　當歸　芎藭　遠志　白茯苓石斛　五味子　桂心　續斷（各一兩）　黃耆（半兩）　磁石（三兩）</p>
<p>上為粗末每服用羊腎一對切去脂膜以水一盞半煎至一盞去腎下藥末五錢入生薑半分棗三枚煎至五分去滓空心及晚食前溫服</p>

<h3>防風散</h3>
<p>治風勞體虛食少羸劣筋脈不利手足疼痛</p>
<p>防風　天麻　海桐皮　附子　沉香（各一兩）　桂心　芎藭　白朮　白茯苓　山茱萸　熟乾地黃（各一分）　枳殼（半兩）</p>
<p>上為粗末每服二錢水一盞入生薑三片煎至六分去滓食前溫服</p>

<h3>巴戟散</h3>
<p>治風勞氣血不足臟腑虛傷肢節煩疼腰膝無力形體羸瘦面色萎黃小便數多臥即盜汗</p>
<p>巴戟　柏子仁　石龍芮　天麻　牛膝　牡蠣　菟絲子　天雄（各一兩）　萆薢　防風　羌活當歸　桑螵蛸（各三分）　肉蓯蓉（各二兩）</p>
<p>上為細末每服二錢空心及晚食前以溫酒調下</p>

<h3>樟木散</h3>
<p>治風勞羸瘦面色青黃肢節煩重神思不安臟腑虛傷有蟲作梗令人心躁食飲無味</p>
<p>樟木瘤節　皂莢木瘤節　槐木瘤節（各三兩）　天靈蓋（一兩）　牛黃（三分）　麝香（半兩）</p>
<p>上為細末入牛黃麝香研令勻每服空心及晚食前以溫酒調下二錢</p>

<h3>薄荷煎丸</h3>
<p>治急勞骨蒸</p>
<p>薄荷汁　生地黃汁　青蒿汁（各一升）　童子小便（二升）　桃仁（三兩）　麝香（二錢）　硃砂（一兩）　秦艽（三兩）</p>
<p>上件藥用薄荷等汁取小便同煎然後下桃仁膏及硃砂等以慢火熬候可丸即丸如梧桐子大每日空腹以清粥飲下三十丸晚食前再服</p>

<h3>獖豬肝丸</h3>
<p>治急勞瘦病</p>
<p>獖豬肝（四兩）　柴胡　黃連（各二兩）　訶黎勒皮（二兩半）　甘草（一兩）　鱉甲（二兩）</p>
<p>上件藥先將肝用童子小便五升煮以小便盡為度取出薄切焙乾與諸藥同搗羅為末用豬膽汁和杵三二百下丸如梧桐子大每日空心及晚食前以粥飲下三十丸</p>

<h3>柴胡煎丸</h3>
<p>治虛勞骨熱肢節煩疼心膈躁悶</p>
<p>柴胡（一兩半）　犀角屑　知母　胡黃連　桔梗　川升麻　地骨皮　黃芩　訶黎勒皮（各一兩）　栝蔞（一枚）　鱉甲（二兩）　甘草　人參　赤茯苓（各三分）</p>
<p>上為細末用豬膽五枚取汁及蜜半斤攪和令勻慢火煎成膏和藥末搗三五杵丸如梧桐子大每服食後煎烏梅小便下二十丸忌莧菜</p>

<h3>三神煎</h3>
<p>治虛勞癥瘕結塊不消者</p>
<p>桃仁（一千二百粒）　京三稜　鱉甲（各三兩）</p>
<p>上件藥除桃仁外搗羅為細末於鐺中先煎桃仁汁耗一升下二味以木篦不住手攪煎良久又下好酒三味煎如稀餳收瓷器中盛每日空心及晚食前以熱酒一中盞調下一茶匙忌莧菜生冷濕面</p>

<h3>三稜煎丸</h3>
<p>治虛勞癥瘕心腹疼痛胸膈不利</p>
<p>京三稜　陳橘皮（各八兩）　黑三稜　桃仁（各四兩研如膏）</p>
<p>以上四味除桃仁外為末用好酒五升於鐺中以慢火煎次下桃仁膏熬如稀餳入後藥末</p>
<p>檳榔　訶黎勒　木香　鱉甲（各二兩）　枳殼（四兩）　硇砂　硫黃（各一兩）　附子（二兩）　乾薑（三兩）</p>
<p>上為細末入研了硇砂硫黃等重研令勻入前藥內和丸如梧桐子大每服空心及晚食前以生薑湯或溫酒下三十丸忌莧菜</p>

<h3>炙肝散</h3>
<p>治冷勞咳嗽四肢無力大腸不調吃食減少腹脅氣脹</p>
<p>蒼朮　桔梗　陳橘皮（各半兩）　柴胡（一兩半）　赤芍藥　紫菀　縮砂（各三分）　訶黎勒　高良薑（各一兩）</p>
<p>上為細末每服用豬肝一具切去脂膜如肉片入散一兩拌和令勻竹箸子串慢火炙令熟食前任意吃以粥飲下</p>

<h3>桃仁散</h3>
<p>治氣勞羸瘦腹脅痞堅臍下冷疼不欲飲食</p>
<p>桃仁（三分）　吳茱萸　木香　芎藭　桂心　青橘皮　當歸　檳榔　赤芍藥　甘草（各半兩）京三稜　白朮　訶黎勒　高良薑（各三分）　柴胡（一兩）</p>
<p>上為粗末每服三錢水一中盞入生薑半分棗二枚煎至六分去滓不計時候稍熱服</p>

<h3>丁香散</h3>
<p>治氣勞脾胃久弱嘔逆不納飲食四肢羸瘦漸加乏力</p>
<p>丁香　白朮　前胡　桂心　人參　白茯苓　陳橘皮（各三分）　半夏　甘草　枇杷葉（各半兩）　厚朴（三分）　訶黎勒　柴胡（各一兩）</p>
<p>上為粗末每服三錢水一中盞生薑半分棗三枚煎至六分去滓不計時候稍熱服</p>

<h3>丁香散</h3>
<p>治虛勞脾胃氣嘔逆不欲飲食四肢少力</p>
<p>丁香　人參　白朮（各三分）　甘草　高良薑　白豆蔻　陳橘皮　半夏（各半兩）　茯神（一兩）　</p>
<p>上為粗末每服三錢水一中盞生薑半分棗三枚煎至六分去滓不計時候稍熱服</p>

<h3>石斛散</h3>
<p>治虛勞手足煩疼羸瘦無力不能飲食小便頻數等疾</p>
<p>石斛（一兩半）　黃耆　桑螵蛸　雞胚胵　人參　牛膝　熟乾地黃　當歸（各一兩）　赤芍藥（一分）　白龍骨　麥門冬（各三分）</p>
<p>上為粗末每服四錢以水一中盞生薑半分棗一枚煎至六分去滓不計時候溫服</p>

<h3>黃耆散</h3>
<p>治虛勞手足煩疼羸瘦困乏兩脅裡急不欲飲食</p>
<p>黃耆（一兩）　牛膝　白朮　陳橘皮　人參　桂心　白茯苓　白芍藥　當歸（各三分）　麥門冬（一兩）　五味子　甘草（各半兩）</p>
<p>上為粗末每服四錢水一中盞生薑半分棗三枚煎至六分去滓不計時候溫服</p>

<h3>石斛丸</h3>
<p>治虛勞痿痹四肢攣急肌體枯瘦</p>
<p>石斛　牛膝　肉蓯蓉　附子（各一兩）　熟乾地黃　秦艽　桂心　白茯苓（各三兩）　麥門冬（一兩半）　五味子　澤瀉　防風　芎藭　獨活　人參　甘草　細辛　黃耆　石龍芮　白芍藥（各半兩）</p>
<p>上為細末煉蜜和丸搗三五百杵丸如梧桐子大每服於食前以溫酒下三十丸忌生冷豬雞牛馬肉</p>

<h3>熟乾地黃散</h3>
<p>治虛勞氣弱四肢少力筋脈拘攣骨節疼痛不欲飲食</p>
<p>熟乾地黃　黃耆　牛膝　人參　薏苡仁　附子　白茯苓（各一兩）　酸棗仁　當歸　桂心　五加皮　白芍藥　防風（各三分）　甘草（半兩）</p>
<p>上為粗末每服四錢水一中盞生薑半分煎至六分去滓食前溫服</p>

<h3>羚羊角丸</h3>
<p>治虛勞筋脈拘攣牽引頭面眼目瞤動胸中氣逆不多思食</p>
<p>羚羊角屑　酸棗仁　防風　晚蠶砂　附子　藁本　黃耆　威靈仙　白芍藥　羌活　白茯苓（各一兩）　熟乾地黃（二兩）</p>
<p>上為細末煉蜜和搗三二百下丸如梧桐子大每服以溫酒下三十丸日三服</p>

<h3>鹿角膠散</h3>
<p>治虛勞少氣羸損</p>
<p>鹿角膠　肉蓯蓉（各二兩）　熟乾地黃（三兩）　黃耆　當歸（各一兩半）　麥門冬（二兩半）　石斛（一兩）　五味子（二兩）</p>
<p>上為細末每服二錢食前以生薑棗湯調下溫酒亦得</p>

<h3>麻仁散</h3>
<p>治虛勞四肢浮腫</p>
<p>大麻仁　商陸　防風　附子　陳橘皮　漢防己（各一兩）</p>
<p>上為粗末每服五錢水一大盞入赤小豆一百粒煎至五分去滓食前溫服</p>

<h3>陳橘皮丸</h3>
<p>治虛勞心胸壅悶喘促大小便不利四肢浮腫</p>
<p>陳橘皮（二兩）　紫蘇子（三分）　郁李仁　桑根白皮　甜葶藶　赤茯苓　木通（各一兩）　甘遂漢防己（各半兩）</p>
<p>上為細末煉蜜和搗三二百杵丸如梧桐子大每服空心及晚食前以生薑棗湯下二十丸</p>

<h3>鹿角膠丸</h3>
<p>治虛勞腰腳疼痛不可行步</p>
<p>鹿角膠（一兩半）　附子　桂心　杜仲　山茱萸　菟絲子　肉蓯蓉　熟乾地黃　五味子　巴戟牛膝（各一兩）　乾薑（半兩）</p>
<p>上為細末煉蜜和丸如梧桐子大每服食前以溫酒下三十丸</p>

<h3>川椒丸</h3>
<p>治虛勞膝冷陰痿四肢羸弱</p>
<p>川椒　續斷　肉蓯蓉　附子　山茱萸　蛇床子（各一兩）　菟絲子（二兩）　桂心（三分）　牛膝（一兩半）　鹿茸（二兩）　遠志　防風（各三分）</p>
<p>上為細末煉蜜和搗三二百杵丸如梧桐子大每服食前以溫酒下三十丸</p>

<h3>鍾乳粉丸</h3>
<p>治虛勞衰弱絕陽陰痿膝冷</p>
<p>鍾乳粉　菟絲子（各二兩）　蛇床子（三分）　石斛　桂心　肉蓯蓉（各一兩）</p>
<p>上為細末煉蜜和搗三五百杵丸如梧桐子大每服食前以溫酒下三十丸</p>

<h3>木香丸</h3>
<p>治虛勞四肢逆冷心腹氣脹唇青吐逆</p>
<p>木香　蓽澄茄　桂心　硫黃（各三分）　附子　陳橘皮（各一兩）　訶黎勒皮（各一兩）　乾薑　吳茱萸（各半兩）</p>
<p>上為細末煉蜜和搗三二百杵丸如梧桐子大每服不以時候以薑棗湯下十丸</p>

<h3>麋角丸</h3>
<p>治虛勞腎氣久弱陰下濕癢小便遺失夜夢鬼交精泄不禁</p>
<p>麋角（半斤鎊細以牛乳少許拌和得所於小甑子內以大麥壓蒸一伏時）　黃耆　補骨脂　當歸　龍骨（各二兩）　韭子（三兩）　蛇床子　石龍芮　覆盆子　附子　遠志　續斷　石斛　柏子仁（各一兩）　人參</p>
<p>上為細末煉蜜和搗三五百杵丸如梧桐子大每服空心及晚食前以溫酒下三十丸</p>

<h3>韭子鹿茸丸</h3>
<p>治虛勞夢與鬼交精泄不止四肢羸瘦少力心神虛煩</p>
<p>鹿茸（三分）　韭子　柏子仁　菟絲子　黃耆　巴戟　附子（各一兩）　澤瀉　伏神　石斛　石龍芮　麝香（各半兩）　天門冬（一兩半）　龍骨　露蜂窠（各三分）</p>
<p>上為細末煉蜜和丸如梧桐子大每服空心及晚食前以溫酒下三十丸</p>

<h3>覆盆子丸</h3>
<p>治虛勞夢與鬼交失精腰膝疼痛</p>
<p>覆盆子（四兩）　菟絲子　肉蓯蓉　熟乾地黃（各二兩）　龍骨（一兩半）　附子（半兩）　巴戟（一兩）　人參（一兩半）　蛇床子　柏子仁　鹿茸（各一兩）</p>
<p>上為細末煉蜜和搗三五百杵丸如梧桐子大每服空心及晚食前溫酒下三十丸</p>

<h3>棘刺丸</h3>
<p>治虛勞腎氣不足夢泄</p>
<p>棘刺　葳蕤　石斛　膝　厚朴　龍齒　遠志（各一兩）　乾薑（三分）　烏頭　甘草　防風　細辛（各半兩）　菟絲子（二兩）　薯蕷　石龍芮　枸杞子　巴戟　桂心（各三分）　萆薢　天門冬（各一兩半）</p>
<p>上為細末煉蜜和搗三五百杵丸如梧桐子大食前以溫酒下三十丸</p>

<h3>小肉蓯蓉散</h3>
<p>治虛勞羸損陰痿精氣乏弱</p>
<p>肉蓯蓉　枸杞子　天雄（各一兩）　石斛（三分）　遠志（半兩）　續斷　𧔞蠶蛾（各三分）　菟絲子熟乾地黃（一兩半）（重校定此方內菟絲子無分兩其本方內天雄丸治療藥味與此方相類今從此天雄丸方菟絲子用三兩）</p>
<p>上為細末每服二錢食前以溫酒調下</p>

<h3>天雄丸</h3>
<p>治虛勞羸瘦陽氣不足陰痿小便數</p>
<p>天雄　鹿茸　菟絲子　肉蓯蓉　羌活　山茱萸（各二兩）　覆盆子　巴戟　五味子　桂心　石龍芮　石南葉（各一兩）　牛膝　防風（各一兩半）　熟乾地黃（二兩）</p>
<p>上為細末煉蜜和搗五七百杵丸如梧桐子大每服食前以溫酒下三十丸</p>

<h3>金鎖子丸</h3>
<p>治虛勞小便出精</p>
<p>補骨脂　韭子（各二兩）　牛膝　巴戟　肉蓯蓉　龍骨　菟絲子　山茱萸　桑螵蛸（各一兩）</p>
<p>上為細末煉蜜和搗三二百杵丸如桐子大每服食前以溫酒下三十丸</p>

<h3>海藻丸</h3>
<p>治虛勞損腎陰腫疼痛</p>
<p>海藻（一兩）　肉蓯蓉　茴香子　沉香　天雄（各三分）　牡蠣粉　木香　牛膝　硫黃（各半兩）</p>
<p>上為細末酒煮麵糊和丸如梧桐子大每服二十丸空心以溫酒下</p>

<h3>治虛勞陰腫痛方</h3>
<p>上取桃仁去皮尖炒黃為末以熱酒服彈丸許日三四服即瘥</p>

<h3>青蒿丸</h3>
<p>治少年十五歲至二十歲以上骨蒸熱成勞不思飲食食即無味身體苦痛陽熱轉盛面色赤多無心作用起身多慵</p>
<p>青蒿（四兩）　甘草　桃仁　杏仁（各一兩去皮尖以童子小便五升垍瓶內焙灰火燒一宿取出別研）　天靈蓋　車前子　知母　赤芍藥　紫菀　黃連　葳蕤　枳殼　檳榔　熟地黃　荊三稜秦艽　柴胡　續斷　當歸（各一分）　麝香（三錢）　犀角　獺肝（各半兩）</p>
<p>上為細末以前小便和搗丸如梧桐子大每服米飲下三十粒不以時咳嗽加貝母二分婦人月水不調加牡丹皮延胡索各一分五心煩躁加地骨皮茯苓夜夢不祥加茯神羚羊角初患為傳諸臟酒下四服即愈腹中有塊及痃癖無度惡寒頭痛面黃毛髮焦枯服必便愈</p>

<h3>柏子仁丸</h3>
<p>治虛勞多汗</p>
<p>柏子仁（四分）　人參　半夏　茯苓　牡蠣　五味子　白朮　淨麩（各三分）　木香（一分）</p>
<p>上為細末棗肉和丸如梧桐子大每服二十丸米飲下不以時</p>

<h3>秦艽散</h3>
<p>治虛勞羸瘦身體發黃食少忪悸頭昏眩暈上焦虛熱口乾煩郁</p>
<p>秦艽　金釵石斛　茯神　山藥　人參　五味子　當歸　遠志　白芍藥　牡丹皮　黃耆（各一兩）　蓯蓉　熟乾地黃（各二兩）　葳蕤（三分）</p>
<p>上為細末煉蜜和丸如梧桐子大每服五十丸空心米飲下</p>

<h3>黃芩散</h3>
<p>治勞人不甚虛有熱胸中煩手足熱心忪悸口苦咽乾痰嗽潮躁</p>
<p>黃耆　白朮　前胡　枳殼（各五兩）　柴胡　杏仁　人參　白茯苓　甘草　當歸　半夏　黃芩白芍藥　麥門冬　熟乾地黃（各三兩）</p>
<p>上為細末每服二大錢水一盞煎至七分去滓食後臨臥溫服</p>

<h3>鱉甲丸</h3>
<p>治風勞肌瘦面黃</p>
<p>人參　牡丹皮　檳榔　吳茱萸　鹽　肉豆蔻　赤芍藥　澤瀉　木香　遠志　縮砂仁　枳殼　柴胡　麻黃　麝香（各半兩）　烏梅（二兩）　知母　升麻　甘草　鱉甲　蓯蓉　白蘞　葳蕤　虎骨　桃仁　羌活　防風　茯苓　附子　青蒿　秦艽　厚朴　牛膝　半夏　桂（各一兩）</p>
<p>上為細末煉蜜和丸如梧桐子大每服三十丸空心溫酒下</p>

<h2>積聚</h2>

<h3>萬病丸</h3>
<p>治結聚症癖氣塊血脈不通</p>
<p>雄黃　狼毒　附子　烏頭　巴豆　甘遂　芫花　大戟　桃仁　桂　當歸　川芎　蜀椒　吳茱萸　厚朴　乾薑　鱉甲　大黃　柴胡　枳殼　乾漆　犀角　檳榔　硃砂</p>
<p>上等分為細末煉蜜和丸如梧桐子大每服一二丸米飲下空心</p>

<h3>如聖丸</h3>
<p>治腹內諸積聚歲入癖塊不消黃瘦宿水朝暮咳嗽及治積年冷氣臍下絞結衝心膀胱兩脅徹背連腰痛無休息繞臍似蟲咬不可忍及十種水病五般痔疾九種心痛反胃吐逆飲食減少又治宿食不消婦人月水不通五邪八瘕沉重欲死恐懼歌笑不定心神狂亂形體羸瘦又治一切風遍身頑痹不知癢痛或似蟲行手足煩熱夜臥不安又治小兒驚疳等但是諸疾莫辨其狀曾服諸藥未瘥者</p>
<p>草烏頭　黃連（各三分）　官桂　乾薑　桔梗　茯苓　川椒　茱萸　柴胡　厚朴　乾地黃　菖蒲　紫菀　防風　人參　鱉甲　大芎　枳殼　貝母　甘草　甘遂（各一兩）　巴豆（一兩半取白霜）（重校定此方內二味無分兩以本方紫菀丸治療藥味一同內草烏頭黃連各用三分）</p>
<p>上為細末麵糊和丸如梧桐子大每服五丸食前米飲下每日只一服先因馬墜臨老痛楚不能飲食命在須臾日服五丸經旬日取下血如雞肝一二千片奧膿清水二升許其病遂瘥又三原主簿妻病十五年羸瘦至甚日服五丸旬日取下青蟲六十四個膿血三四升其病遂瘥又柳功曹臥病經年服此藥取下肉蜣螂近百個清黃水一升許便愈又有一人患大風病眉毛落盡遍身生瘡服藥百日取下五色膿並清水各數升遂得平復又有人食即吐逆羸病十年服藥半月取下蝦蟆七個清水一升許便愈又有人患癖塊積年服藥二十日取肉蛇二條各長尺余又有人久患帶下服藥二十日後汗出及取下雞肝色惡物病瘥其功不可具述</p>

<h3>礞石丸</h3>
<p>治諸虛中積</p>
<p>硇砂（一兩醋三升化）　巴豆霜（三兩半先同煮）　青礞石（半兩）　三稜（一兩醋浸一宿煨以上次煎）　大黃（一兩半三分生煨又次入）　木香　檳榔　肉豆蔻　乾薑　豬牙皂角　術　芫花（醋浸一宿微炒有煙）　丁香　桂（各一兩）　白豆蔻　墨　青皮　胡椒　粉霜（各一分）　面（二兩酒半升化）</p>
<p>上硇砂合巴豆煎兩食久投礞石三稜又投酒面又投大黃相去皆半食久乃入眾藥熬丸如綠豆大每服三五丸酒飲調下凡症積飲食所傷等治之</p>

<h3>大白朮丸</h3>
<p>去積聚癖氣不能食心肋下滿四肢骨節痠疼盜汗不絕</p>
<p>白朮　黃耆　人參　茯苓　烏頭　乾薑　當歸　甘草　檳榔（各六分）　牡蠣　白芍藥　細辛麥門冬　前胡　鱉甲（各四分）　桂（五分）　防葵　紫菀　桔梗（各三分）</p>
<p>上為細末煉蜜和丸如梧桐子大每服空心酒下二十丸日再加至三十丸忌莧菜桃李雀肉豬肉生蔥海藻菘菜等</p>

<h3>桃仁丸</h3>
<p>主痃癖氣心胸脹滿不能下食發即便連乳脹滿頭面閉悶咳嗽氣急</p>
<p>桃仁（八分）　鱉甲　枳實　白朮（各六分）　桔梗　吳茱萸　檳榔仁　防葵　乾薑（各五分）　烏頭（七分）　赤芍藥　紫菀　細辛　人參（各四分）　皂莢（三分）　黃橘皮　甘草（各四分）</p>
<p>上為細末煉蜜和丸如梧桐子大每服十丸日再加至二十丸酒下忌海藻菘菜豬肉冷水生菜桃李雀肉莧菜等</p>

<h3>如意丸</h3>
<p>治五積氣及消酒食</p>
<p>硇砂（一兩半）　木香　揀丁香　蓽澄茄　牽牛子（各一兩）　附子　桂　乾薑　大黃　巴豆　陳皮　香墨　青橘皮　蓬莪朮　京三稜　筒子漆（各二兩）</p>
<p>上為細末用醋熬硇砂大黃巴豆成膏和前件藥末為丸綠豆大每服五丸溫水好茶任下</p>

<h3>京三稜丸</h3>
<p>治食症癖氣食勞宿食不消痰逆</p>
<p>京三稜　乳香　木香　丁香　肉豆蔻　當歸　青橘皮　五靈脂（各半兩）　紫菀　乾薑　附子硇砂　豬牙皂角（各一兩）　硃砂（半分）　巴豆（一兩半）　鱉甲（二兩）</p>
<p>上件乳香巴豆同搗如泥余藥為細末以釅醋一升化硇砂去石滓熬令稠入面煮為糊和諸藥末令軟硬得所搗三五百下丸如綠豆大每服以溫酒下三丸至五丸</p>

<h3>丹砂沉香煎</h3>
<p>治久積虛冷伏滯及呼吸寒氣膨脹心腹暴痛兩脅刺疼並婦人血氣疼痛皆主之</p>
<p>沉香（一兩為末以蜜半斤煎五七沸）　阿魏（一分以酒半升研細銀器內熬盡）　沒藥（一兩為末酒半升慢火熬盡）　巴豆（一錢去皮研細酒半升煎十餘沸）　硇砂（一兩以酒半升研令化盡上五味同合慢火熬成膏）　丹砂（半兩細研）　硫黃（一兩滴雪水研一日）　檳榔　木香　人參　胡椒（各一兩）　丁香（半兩）　乾薑（三分）　青橘皮　良薑（水煮五七沸）　桂（各一兩）</p>
<p>上為細末入丹砂硫黃再研令勻以前膏和丸如梧桐子大每服二三丸溫橘皮湯下如心痛嚼破溫酒下不以時婦人血氣當歸酒下</p>

<h3>烏頭煎</h3>
<p>治男子女人寒冷腹內積聚邪氣往來厥逆搶心心痛痞悶吐下不止婦人產後羸瘦</p>
<p>烏頭（十五個）　吳茱萸　蜀椒　乾薑　桂心（各二兩半）　前胡　細辛　人參　芎藭　白朮（各一兩半）　皂莢　紫菀　白薇　芍藥（各十八銖）　乾地黃（一兩半）</p>
<p>上為細末煉蜜和丸如梧桐子大每服十丸酒下日三稍加之以知為度</p>

<h3>治脾胃氣結聚</h3>
<p>三稜　鱉甲（各二兩）　草豆蔻　檳榔　枳殼　白朮（各一兩半）　桂　神麯　郁李仁　五味子當歸　木香　附子（各一兩）</p>
<p>上為細末煉蜜醋膠和丸如梧桐子大每服三十丸空心生薑湯下</p>

<h3>如意紫沉煎</h3>
<p>治氣虛中寒脾胃不和宿谷遲化飲食多傷胸膈痞悶心腹㽲痛噫醋吞酸嘔逆噁心脅肋脹痛泄痢裡急久新積聚疝瘕癖結等疾</p>
<p>沉香　木香　硃砂　硇砂　使君子　蓽澄茄　荊三稜　術（各一分）　肉豆蔻　檳榔（各一兩）母丁香（五個）　巴豆（二十個）　黑牽牛粉（半兩）</p>
<p>上為細末水煮麵糊和丸如麻子大每服三二丸溫酒下空心</p>

<h3>木香三稜丸</h3>
<p>治男子婦人右脅下痛</p>
<p>芫花（三分醋炒赤黃色）　京三稜　青皮　陳皮　茴香　乾漆　蓬莪朮（各半兩）　硇砂　乾薑桂（各一分）　檳榔（一個）　巴豆（四十個醋煮去油）</p>
<p>上為細末醋浸蒸餅和丸如梧桐子大每服七丸橘皮湯下空心</p>

<h3>乳香丸</h3>
<p>消化積滯</p>
<p>乳香　木香　沉香　枳殼　檳榔　術（各二兩）　芫花　乾漆（各半兩）　阿魏（一分）　青皮　硇砂（各三分）　川楝肉（二分）</p>
<p>上為細末將川楝醋熬膏和丸如豌豆大每服十丸至十五丸溫酒下</p>

<h3>硇砂煎丸</h3>
<p>治一切滯積化氣消食補益真氣及婦人產後逐敗血補虛損</p>
<p>硇砂　當歸　蓯蓉　巴戟　檳榔　茴香　木香　沉香　黑附子　天雄　阿魏（醋磨半兩成膏）川楝子（二兩酒浸去皮核余藥各酒製）（重校定此方內硇砂以下無分兩此方蘇沈良方內亦載之內硇砂當歸蓯蓉巴戟檳榔茴香木香沉香黑附子天雄各一兩）</p>
<p>上為細末酒煮麵糊和丸如梧桐子大每服三十丸空心酒下蓐中利與它利不同常利可用苦澀藥主之蓐中利生於血不足投澀藥則血愈不行痢當更甚惟此藥最能治產後利先以桂丸小下之次投硇砂丸日九十丸痢頓減半次日必愈硇砂丸產後無疾亦宜服能養血去積聚</p>

<h3>大溫白丹</h3>
<p>療男子婦人心腹積聚久症癖塊大如杯碗黃疸宿食朝起嘔吐支滿上氣心腹脹滿心下堅結氣攻胸脅連背痛無常處心痛狀如蟲蛟療十種水氣八種痞塞返胃吐嘔飲食噎塞五淋九種心疼七十二種風三十六遁屍注或癲癇五邪失心愁憂思慮情意不樂恐懼悲啼婦人月水不通直似懷孕連年累月四肢沉重羸瘦困弊</p>
<p>紫菀　吳茱萸　菖蒲　枇杷葉　桔梗　茯苓　皂角　厚朴　姜　連翹　椒　巴豆（各等分）</p>
<p>上為細末煉蜜和丸如梧桐子大每服三丸食後米飲下（一方無枇杷葉有柴胡人參桂川烏頭）</p>

<h3>半夏湯</h3>
<p>主酒癖心胸脹滿肌肉沉重逆害飲食小便赤黃此根本虛勞風冷飲食衝心此由脾胃客痰所致</p>
<p>半夏（一升）　生薑（十兩）　黃芩　前胡　茯苓（各三兩）　當歸　茵陳（各一兩）　枳實　大戟白朮　甘草（各二兩）</p>
<p>上十一味㕮咀以水一斗煮取三升分三服</p>

<h3>靈砂丹</h3>
<p>治臟腑怯弱內有積滯臍腹撮痛下痢膿血日夜無度裡急後重腸鳴腹脹米穀不化少氣困倦不思飲食或發寒熱漸向羸瘦</p>
<p>信州砒霜（半兩）　硝石（半兩與砒一處研入瓷罐內用石灰蓋口炭火燒半日取出火毒）　枯礬　黃丹（各一兩半）　硃砂飛（一兩）　粉霜　膩粉（各半兩）　桂府滑石　乳香（各一分）</p>
<p>上研羅為細末用蒸餅三兩浸開和丸如梧桐子大每服五丸溫粟米飲下未愈加丸數再服小兒一二丸隨兒大小臨時增減</p>

<h3>三稜煎丸</h3>
<p>消積化滯</p>
<p>桂（一斤）　乾薑　三稜　當歸　半夏　丁香皮　烏梅（各四兩）　硇砂（一兩）　巴豆（半兩）</p>
<p>上為細末煮麵糊和丸如麻子大每服三五丸橘皮湯下</p>

<h3>酒症丸</h3>
<p>治酒癖引飲唾涎頭痛背倦小便赤數</p>
<p>白茯苓　木豬苓　蒲黃（各半兩）　神麯　白丁香　大麥糵　乾葛　葛花（各一兩生用）</p>
<p>上八味以神麯末二兩半滴水調成糊拌和前末丸如梧桐子大放一宿用陳粟米同炒藥丸每丸子有竅出香熟為度每服五七丸不以時酒下</p>

<h3>石燕子丸</h3>
<p>治脅下有硬癖寒熱不盡</p>
<p>石燕子　青礞石　寒水石　海金沙　白丁香　硼砂　硇砂　輕粉（各六錢）</p>
<p>上為細末煉蜜和至第六七日丸如梧桐子大茴香湯下五丸</p>

<h3>桂丸</h3>
<p>治年久冷積諸藥不效者</p>
<p>桂　硇砂　甘遂　丁香　木香　芫花　巴豆（如法制）</p>
<p>上等分為細末水煮麵糊和丸如綠豆大每服二三十丸溫水下量虛實加減</p>

<h3>半夏丸</h3>
<p>治癖結堅痼經久不瘥令人少食</p>
<p>半夏　杏仁　桂　川椒　細辛（各兩）　狼毒（二兩）　附子（三分）</p>
<p>上為細末煉蜜和搗五百下丸如梧桐子大每服五七丸生薑湯下或生薑粥飲下</p>

<h3>木香五積丸</h3>
<p>消化陳積和脾胃進飲食</p>
<p>三稜　蓬莪朮（各二兩）　木香　丁香　陳皮　神麯（各半兩）　芫花（一兩並三稜木香三味並以醋二升火煎煨一宿三稜並蓬莪朮木香切作片子焙乾將余醋投芫花並黃焦色）</p>
<p>上為細末醋煮麵糊和丸如綠豆大每服二十丸生薑湯下</p>

<h3>桂參丸</h3>
<p>崔氏療痃癖積冷發如錐刀所刺鬼疰往來者</p>
<p>烏頭（八錢）　人參　桂　附子　乾薑　赤石脂（各八分）　硃砂（三分）</p>
<p>上為細末煉蜜和丸如梧桐子大以暖酒服七丸加至十丸忌生冷醋滑豬魚雞蒜小豆油膩牛馬肉生血蔥物等</p>

<h3>煮金丸</h3>
<p>取積</p>
<p>雄黃　硇砂（各二錢）　續隨子（半兩）　輕粉（一錢）　青礞石（三錢）　芫花末（一錢）　白麵（半兩）</p>
<p>上為細末滴水為丸如豌豆大大人九丸小兒如黃米大五丸齏汁煮浮起取出乾用皂角子湯下積下藥出</p>

<h3>化癖丹</h3>
<p>治癥瘕癖等積</p>
<p>黃膺條　膩粉　硃砂（各一錢）　巴豆霜（半錢）　硇砂　白丁香（各一字）</p>
<p>上為細末用糯米飯和丸如綠豆大每服一丸一歲服皂兒湯下</p>

<h3>酒症丸</h3>
<p>治酒積諸藥不效者（此方重出痰飲門）</p>
<p>大藥　小藥　半夏（各半兩）　巴豆（二錢）　大麥蘖（半兩）　雄黃（五銖）</p>
<p>上各為細末卻合作一處再研勻細蒸餅劑和丸如梧桐子大放半日之間欲幹不幹卻於銚內用麩炒令香熟勿令大焦放水上藥丸子浮為度用溫酒下一丸為候若服二丸微利取下酒積食勞之病若驗其效著酒喚之隨酒便行</p>

<h3>金箔丸</h3>
<p>治虛中久積取轉不下者並小兒乳癖及大人小兒痃瘧神效及治瘧</p>
<p>金箔（十片）　白丁香（十月中收者一分）　訶子皮　丁香（各一分）　密陀僧（半兩）　硫黃（一錢）</p>
<p>上同研勻細水煮寒食麵糊和丸如梧桐子大小兒麻子大每看虛實臨夜臥腹空以白麵湯下五丸至七丸十丸若乳癖更用硃砂丸投之虛積難取者亦可投之</p>

<h3>玉壺丸</h3>
<p>治冷積</p>
<p>附子　礜石（煅熟研如粉）　雄黃　丹砂　藜蘆　巴豆（各等分）</p>
<p>上為細末煉蜜和丸如梧桐子大每服一丸米飲下食前服食後亦得</p>

<h3>妙應丸</h3>
<p>治氣虛有積</p>
<p>大附子　破故紙　蓽澄茄　木香（各半兩）　硇砂（半錢）</p>
<p>上為細末和大麥麵裹藥同燒候面黃焦去面將藥為細末用麵糊和丸如綠豆大每服三五丸米飲下食後臨臥服</p>

<h3>小化癖丸</h3>
<p>消癖氣治脹滿</p>
<p>青皮末（二錢）　蠍梢（一錢）　胡椒（十四個）　麝香（少許）　晉棗（五個肥潤者去核每個入巴豆仁一個濕紙裹煨以棗紫色為度卻巴豆不用只用棗）</p>
<p>上合杵如泥油單裹旋丸如綠豆大食後臨臥煎蔥白湯下二丸一方無青皮</p>

<h3>烏金硇砂餅子</h3>
<p>治男子婦人左脅下痛</p>
<p>乾漆（三兩炒取一兩）　硇砂　沒藥　乳香（各一分）</p>
<p>上為細末和作餅子以梧桐子大為劑子每服一餅子熱湯下</p>

<h3>返魂丹</h3>
<p>治腸內一切卒暴百病</p>
<p>大黃　乾薑（等分）　巴豆（減半熬令黃去皮心杵作泥又研入令碎）</p>
<p>上大黃乾薑搗篩成末和巴豆膏熟研須急至勻煉白蜜為丸更杵三千下若中惡客忤心腹脹滿刺痛氣急口噤停屍卒死者以暖水或酒服如大豆許三個捧起頭令得下便愈若已口噤研一丸成汁仍傾口中令從齒間入至腹良驗忌蘆筍豬肉冷水</p>

<h3>硇砂丸</h3>
<p>消痼冷沉積脅下作塊</p>
<p>肉豆蔻仁　木香　硇砂（各一分）</p>
<p>上用白麵三錢與木香和為餅子將硇砂餅子拌勻以木香餅子包裹作球子用銅錢二十文作一垛上安藥球子四兩以炭火逼候勻遍黃色為度碾為細末滴水和丸如梧桐子大每服三五丸空心米飲下</p>

<h3>茯苓丸</h3>
<p>治飲濕</p>
<p>茯苓（一兩）　吳茱萸（三兩）</p>
<p>上為細末煉蜜和丸如梧桐子大每服十丸不以時米飲下</p>

<h3>貓糞散</h3>
<p>治人腹中塊攻疰發痛諸藥不效</p>
<p>人家倉內貓糞生白衣者</p>
<p>上用泥球子裹燒紅取出放冷研細入麝香少許溫酒一盞調下一錢立愈</p>

<h3>妙香丸</h3>
<p>治傷寒結胸及療五日六日七日以上面赤大躁喘粗鼻中黑或有血用龍腦漿水下一丸斯須壓下躁喘不出一伏時已裹下惡物並藥丸據丸法卻收再用硃砂麝香末養之一丸可治三人不收亦得</p>
<p>牛黃　膩粉　麝香　龍腦（各三分研）　辰砂（九兩水飛）　巴豆（三百一十五顆去皮取霜）　金箔（九十箔入好黃蠟六兩和勻）</p>
<p>上件各研極細鍊黃蠟為丸每兩作三十丸如小兒服丸作綠豆大丈夫婦人並孕婦患經十日病證惡極醫所難辨者但與一丸服必獲大效驚癇年深不過五服永不發如小兒驚熱驚風可旋丸三粒如綠豆大准前湯使下小兒驚涎積熱頰赤口乾患經五七日以上小方脈不能療者十歲兒服如綠豆大七丸亦用湯使下如婦人產後傷生硬物服之神妙大人小兒虛中有積吐瀉諸痢不止臟腑㽲痛甚者並宜服之臨時以歲數虛實加減</p>

<h3>丹砂丸</h3>
<p>治積冷作痛不止</p>
<p>當歸（一兩）　檳榔（一個）　白朮（一兩）　木香　雄黃　乳香（各一分）　麝香　犀角（各半分）　沉香　安息香　硃砂（各一分）　桃仁（三十個）（重校定此方內雄黃一味無分兩此方太平聖惠方亦載之內雄黃合用一分）</p>
<p>上末之水麵糊和丸如梧桐子大每服十丸生薑湯下白湯亦得</p>

<h3>萬靈丸</h3>
<p>治腹中積塊疼痛</p>
<p>硇砂　沒藥　乳香（各一皂大）　丁香（五個）　巴豆（五個）　肉豆蔻（一個）</p>
<p>上為細末每用晉棗一個取核內盛硇砂沒藥用麵裹燒熟不用面取出棗將其餘藥末同棗合和每量虛實旋丸傷寒蔥茶下傷食食湯下心痛艾醋湯下婦人產後紅花酒下婦人赤白帶下當歸酒下痁疾桃柳湯下赤痢甘草湯下白痢乾薑湯下五色痢荊芥木瓜湯下並一丸至二三丸</p>

<h3>乳石烏頭丸</h3>
<p>治男子女人百病虛弱勞冷宿寒久癖及癥瘕積聚或嘔逆不下食並風濕諸病無不治之者</p>
<p>鍾乳（煉）　紫石英　硫黃　赤石脂　礬石　枳實　甘草　白朮　紫花　茱萸　防風　白薇　桔梗　天雄　皂莢　細辛　蓯蓉　人參　附子　藜蘆（各一兩六銖）　乾薑　吳茱萸　蜀椒　桂　麥門冬（各二兩半）　烏頭（三兩）　厚朴　遠志　茯苓（各一兩半）　當歸（二兩）　棗膏（五合）　乾地黃（一兩十八銖）</p>
<p>上末之蜜和搗五千杵酒服如梧桐子十丸日三稍加之</p>

<h3>小丁香煎</h3>
<p>治積滯止心腹疼痛（新附）</p>
<p>丁香（三兩）　木香（三兩半）　硇砂　粉霜（各一兩）　五靈脂（十五兩）　肉豆蔻　巴豆（各三十個）</p>
<p>上為細末水煮麵糊和丸如粟米大每服五七丸食後米飲下</p>

<h3>酒症丸</h3>
<p>治酒積開胃取痰（新附）</p>
<p>巴豆（一百六十個內一百五十個去皮膜紙止炒去油一十個不去皮生用）　半夏　粉霜（各一分半）　神麯（半兩）　乳香（一錢）　面（一斤）　硇砂（一分半）　輕粉（一錢半）</p>
<p>上將麥蘖末半兩用水半碗熬麥蘖末至八分一盞去滓再入黃連三二錢熬成水黃和硬軟得所少水只熬黃連水添和丸如小豆大曬乾用陳粟米半升炒藥丸子如銀褐色為度每服一丸食前開胃口食後止痰涎嗽生薑酒下至二丸消食濃煎蘿蔔湯下中酒嚼丁香生薑酒下二丸如要動取積嚼破一丸相臟腑加減大有神效</p>

<h2>黃疸</h2>

<h3>知母散</h3>
<p>治中熱黃疸寒熱往還脈數煩倦四肢懈怠</p>
<p>柴胡（半兩）　知母　恆山（各一分）　鱉甲（半兩青厚者削去脊骨裙襴醋炙焦）　人參　白茯苓　山茵陳葉　黃連　生犀角　羚羊角（各一分）　甘草　龍膽草（各半兩）</p>
<p>上為細末硃砂三分細研令勻收以瓷合每服二錢人參湯調下食前日三服</p>

<h3>茵陳丸</h3>
<p>主黑疸身體暗黑小便澀體重方</p>
<p>茵陳（一兩）　甘遂（一分）　當歸　蜀椒（各半兩）　杏仁　大黃　半夏（各三分）　葶藶　茯苓乾薑（各一兩）　枳實　白朮（各五分）</p>
<p>上為細末煉蜜和丸如梧桐大空心米飲下三丸日三服</p>

<h3>茵陳湯</h3>
<p>主時行黃疸結熱面目四肢通黃乾嘔大便不通小便赤黃腹痛心煩方</p>
<p>茵陳　半夏（各二兩）　生薑（四兩）　大黃（二兩半）　芍藥　白朮（各一兩半）　梔子　前胡（各二兩）　枳實　厚朴　黃芩　甘草（各一兩）</p>
<p>上件㕮咀以水四斗煮取九升七合分十服</p>

<h3>杏仁茯苓丸</h3>
<p>主患黃心下縱橫結堅小便赤色此是酒疸</p>
<p>茯苓　茵陳　乾薑（各一兩）　半夏　杏仁（各三分）　商陸（半兩）　甘遂（一分）　枳實（五分）　蜀椒（二合）　白朮（五分）</p>
<p>上為細末煉蜜和丸如蠶豆大每服三丸以棗湯下之夫患黃疸常須服此若渴欲飲水即服五苓散若妨滿宛轉丸治之</p>

<h3>小茵陳丸</h3>
<p>治黑疸身體間黑小便赤色</p>
<p>茵陳　枳殼　白朮　赤茯苓　甜葶藶（各一分）　半夏　當歸　川椒　大黃（各三分）　甘遂（一分）</p>
<p>上為細末煉蜜和杵三百下丸如梧桐子大每服十丸食前白湯下</p>

<h3>甘露飲子</h3>
<p>治胃熱齒齦宣露口臭心中多煩飢不欲食喜睡目臉重及治小兒瘡疹已發者並治血虛黃疸尤效</p>
<p>生乾地黃　熟地黃　天門冬　枇杷葉　黃芩　石斛　枳實　山茵陳　甘草</p>
<p>上等分為細末每服二錢至三錢水一大盞煎至七分去滓食後溫服若齒齦宣露煎藥稍熱嗽之冷即吐卻極效</p>

<h3>恆山湯</h3>
<p>治急黃酒黃心黃勞黃氣喘欲發</p>
<p>柴胡（八兩）　恆山　芒硝　大黃（各十二兩）　黃芩　龍膽　茵陳　秦艽（各六兩）　梔子（十四個）</p>
<p>上為細末每服二錢水一盞煎至六分去滓溫服不以時</p>

<h3>茵陳梔子丸</h3>
<p>治時行病急黃並瘴癘疫氣及㾬瘧</p>
<p>茵陳　梔子　芒硝　杏仁（各二兩）　巴豆（一兩）　恆山　鱉甲（各二兩）　大黃（五兩）　豉（五合）</p>
<p>上為細末煉飴為丸如梧桐子大每服三丸米飲下以吐利為佳不知加一丸凡病初覺體氣有異急服之</p>

<h3>硃砂丸</h3>
<p>治⿲手肙犬食氣遍身黃腫多年不瘥及一切塊積</p>
<p>硃砂　硇砂　麝香（各一分）　雄黃　黃丹（各半兩）　膩粉（三個子）　巴豆（三十個去皮出油後爛研又用醋半盞熬成膏為度）</p>
<p>上為細末入巴豆膏內用面塵和滴水丸如綠豆大每服五七丸用水半盞煮一沸取出臨臥溫酒下至晚但微瀉二三行是效並不搜攪人臟腑</p>

<h3>赤小豆散</h3>
<p>治急黃身如金色</p>
<p>赤小豆　丁香　黍米　薰陸香（各一分）　瓜蒂（半分）　青布（五寸燒灰）　麝香（一分）</p>
<p>上為細末與研藥和勻每服一錢米飲調下不以時若用少許鼻中當有黃水即效</p>

<h3>水解散</h3>
<p>治溫黃天行時氣預防</p>
<p>麻黃（三兩）　桂　芒硝　甘草（各一兩）　大黃（二兩）　乾葛（半兩）</p>
<p>上為細末空心冷水服一錢如欲汗即以蔥豉粥熱投之</p>

<h3>赤小豆散</h3>
<p>治陰黃吐</p>
<p>赤小豆　丁香　瓜蒂（各二七粒）　麝香（一錢）　青布灰（二錢）</p>
<p>上為細末每服一錢溫水調下日四五服若取少許吹鼻中即出黃水為效</p>

<h3>茵陳五苓散</h3>
<p>治因病未除忽然一身面目悉黃如橘色由瘀血在裡或因大熱以冷水洗之濕熱相搏熏蒸肌肉謂之黃疸宜此藥並柏皮湯方在後</p>
<p>豬苓　茯苓　澤瀉　白朮（各一兩）　桂（半兩）</p>
<p>上為細末以茵陳蒿一分水一盞煎至七分去滓調二錢匕服不以時</p>

<h3>瓜蒂吹鼻散</h3>
<p>治黃疸面目爪甲皆黃心膈躁悶</p>
<p>瓜蒂　赤小豆　秫米　丁香（各二七個）</p>
<p>上為細末取如豆大內鼻中痛搐之須臾當出黃汗或涎口中出升余則愈若病重者加一豆不瘥即復納鼻中即效</p>

<h3>山茵陳散</h3>
<p>經驗解黃</p>
<p>山茵陳　梔子（各一兩）　枳殼（七個）</p>
<p>上細銼為一劑水二升煎至一升作三服去滓溫冷任意服如臟氣實秘結加大黃一兩未愈再作一劑小便不利加茯苓一兩</p>

<h3>丁香散</h3>
<p>治急黃</p>
<p>丁香　瓜蒂　赤小豆（各七粒）</p>
<p>上為細末以雞子清一個相和用新汲水調頓服當吐利即效未應再服</p>

<h3>苦酒湯</h3>
<p>治病人一身面目悉黃身體四肢微腫胸滿不得臥汗出如黃柏汁此由大汗出卒入水中所致謂之黃汗</p>
<p>黃耆（五兩）　芍藥　桂（各三兩）</p>
<p>上為粗末每服五錢水一盞半苦酒半盞煎至一盞去滓溫服</p>

<h3>茵陳蒿湯</h3>
<p>治食畢頭痛心忪拂鬱由失飢大食胃氣不轉與熱相搏謂之谷疸</p>
<p>茵陳蒿（六兩）　大黃（三兩）　梔子（一兩）</p>
<p>上為粗末每服五錢水二盞煎至一盞去滓溫服非時</p>

<h3>瓜蒂散</h3>
<p>治心下懊痛足脛腫滿小便黃色面發赤斑由大醉當風入水冷熱相搏蒸於脾氣所致謂之酒疸治如飲法脈浮腹滿欲嘔吐者先吐之脈沉腹滿大便秘者先下之吐之宜此藥</p>
<p>瓜蒂　赤豆　秫米（各半兩）</p>
<p>上為細末米飲調下二錢不以時</p>

<h3>小建中湯</h3>
<p>治疸面目黃氣力乏少膝脛痿弱由營衛虛弱裡急虛熱與濕氣相搏所致治屬虛勞</p>
<p>芍藥（六兩）　桂（三兩）　甘草（二兩）</p>
<p>上為粗末每服五錢水二盞姜三片棗一個餳如棗大煎至一盞去滓溫服</p>

<h3>礬石散</h3>
<p>治身皆黃髮熱惡寒小腹急小便難大便黑由大勞已交接竟入水所謂女勞疸</p>
<p>礬石　硝石</p>
<p>上件等分為細末麥粥飲調下二錢</p>

<h3>小半夏湯</h3>
<p>治身面黃小便色如故欲自利腹滿而喘不可除熱除必噦此腹中有飲謂之濕疸</p>
<p>半夏（五兩）　生薑（八兩）</p>
<p>上以水七升煮一升半分溫三服去滓</p>

<h3>黑虎丸</h3>
<p>治食氣遍身黃腫氣喘吃食不得心胸滿悶</p>
<p>上用不蚛皂角一挺去皮心以醋炙令焦為末每用皂角末一分入巴豆七個去皮出油和勻以淡醋磨好墨和丸如麻子大每服三丸食後橘皮湯下日三服至隔日又增一丸每隔日增一丸以利動為度常服大消酒食</p>

<h3>大黃丸</h3>
<p>治心下懊痛足脛腫滿小便黃色面發赤斑由大醉當風入水冷熱相搏蒸於脾氣所致為之酒疸治如飲法脈浮腹滿欲嘔吐者先吐之脈沉腹滿大便秘者先下之宜服此</p>
<p>大黃　苦葶藶（等分）</p>
<p>上為細末煉蜜和丸如梧桐子大蜜湯下十丸十五丸以利為度</p>

<h1>卷第六</h1>

<h2>血小便</h2>
<p>千金要論曰稟上云吐血有三種有內衄有肺疸有傷胃內衄者出血如鼻衄但不從鼻孔出是近從心肺間津液出還流入胃中或如豆羹汁或如切啖血凝停胃中因即滿悶便出或出數斗至於一石者是也得之於勞倦飲食過常所為也肺疸者或飲酒之後毒滿悶吐之時血從吐後出或一合半升是也傷胃者因飲食大飽之後胃中冷物不能消化便煩悶強嘔吐之所食之物與氣共上衝蹙因傷裂胃口吐血色鮮赤腸絞痛自汗出其脈緊而數者為難治也</p>
<p>問曰病胸脅支滿妨於食病至則先聞腥臊臭出清液先唾血四肢清瘦目眩時時前後失血病名為何何以治之對曰病名血枯此得之年少時有所大奪血醉以入房中氣竭而肝傷女子則月事衰少不來也</p>

<h3>活鱉煎</h3>
<p>治先因吐血止而後嗽中血出如線引脅下時痛日漸羸瘦此由悲憂傷肺肺主氣而血隨氣傷則血無所主故始則暴去後隨病而上下脈緩小可治細數加急者不治宜此藥並黃耆散</p>
<p>活鱉（一個重半斤者以河水養五日用童子小便法酒各五升烏梅五個捶碎桃柳枝各銼一合共用新綿包子慢火同煮令鱉死候減耗一半取出綿包子將鱉去甲腸肚細切研爛再熬約得至半碗垍蓋盛將甲骨炙令焦黃色入後藥）　人參　琥珀　木香　柴胡　枳實　杏仁　黃耆　恆山　安息香　附子　當歸　桂　羌活　知母　茯苓　烏梅肉</p>
<p>上件等分為細末將鱉甲膏加杵千下丸如桐子大溫酒下三十丸食前臨臥服更有使胡黃連三稜亦等分</p>

<h3>木香丸</h3>
<p>治血氣及一切積聚敗血為病</p>
<p>人參　木香　茯苓（去皮水煮如面者研）　沒藥　青橘皮　菴䕡子（各一兩）　檳榔　白豆蔻仁（各五個）　水銀（四兩水煮一伏時同棗肉研星盡）　當歸（八兩）　金牙石　麒麟竭（各半兩）　薄荷　荊芥穗（各半兩）　犬膽（十四個）　不蚛皂角（一挺）</p>
<p>上為細末分一半別入燈上燎者巴豆杏仁各二十一個同用麵糊為丸如梧桐子大治乾血氣積血氣有巴豆杏仁者名大藥無巴豆杏仁者名小藥治產後及血氣疰悶不下食血暈大效一半藥末只煉蜜為劑回面向東杵一千下吃時旋丸小豆大每服五七丸看病大小用之湯使臨時</p>

<h3>白頭翁湯</h3>
<p>治下血連月不瘥</p>
<p>厚朴（二分）　阿膠　黃連　秦皮　附子　黃柏（各一兩）　龍骨（三兩）　茯苓　白頭翁　芍藥（各二兩）　乾薑　當歸　赤石脂　甘草（各三兩）</p>
<p>上為細末每服二錢入棗一枚擘破以粳米飲煎至七分和滓溫服不以時</p>

<h3>血竭散</h3>
<p>治婦人血氣產後渴燥一切血邪亂語眼如血袋及血上衝口鼻血出</p>
<p>硇砂　血竭　沒藥　桂　木香　硃砂（各一分）　海馬（一對）　乾漆（一兩）　虻蟲（二十個）　龍腦（一錢）　水蛭（十四個）　當歸　硼砂　阿魏（各一大錢）</p>
<p>上研為細末每服一錢冷水調下如產後血上衝口鼻血出用童子小便調服三服必效</p>

<h3>人參黃耆散</h3>
<p>治勞嗽嘔咯血出</p>
<p>黃耆（二兩）　紫菀　款冬花　知母　芍藥　人參　阿膠（各一兩）　食茱萸　桂（各半兩）　糯米（半升）　伏龍肝（一雞子大）　鱉甲（一個）</p>
<p>上為細末水一盞煎三錢食後臨臥熱服盜汗入竹三葉同煎咽痛入乾薑皂大困乏入蔥二寸姜七片棗二個嗽甚入杏仁七個驚悸入茯神半錢煩渴入烏梅二個捶碎氣逆入橘皮二錢頭目痛入生甘草二寸咯血紅花少許同煎</p>

<h3>傷中湯</h3>
<p>主傷中肺氣不足脅下疼痛上氣咳嗽唾有膿血不欲食惡風目視眩眩足脛腫痛</p>
<p>小麥（一升）　熟地黃　桑白皮　紫菀（各三兩）　麻仁（一兩半）　阿膠（半兩）　人參　桂　甘草（各一兩）　芎藭（四兩）</p>
<p>上為粗末每服二錢水一盞生薑三片餳一棗大煎至六分去滓溫服</p>

<h3>伏龍肝散</h3>
<p>治衄血</p>
<p>伏龍肝（二個如雞子大）　生地黃（六兩）　芍藥　乾薑　吳茱萸　甘草　白芷　桂（各三兩）　芎藭（一兩）　細辛（六銖）</p>
<p>上為細末每服二錢水三分酒七分煎至七分去滓溫服不以時</p>

<h3>附子地黃散</h3>
<p>治虛勞吐血下血衄血崩血漏血</p>
<p>附子　乾薑　桂　黃耆　龍骨　烏魚骨　白朮　牡蠣　生乾地黃（各二兩）　白芍藥（一兩）</p>
<p>上為細末每服二錢空心米飲調下</p>

<h3>竹茹湯</h3>
<p>治婦人汗血衄血尿血下血</p>
<p>竹茹（二升）　乾地黃（四兩）　人參　芍藥　桔梗　當歸　甘草　芎藭　桂（各一兩）　</p>
<p>上為細末每服一錢水一盞煎至七分食後去滓溫服</p>

<h3>柏葉膏</h3>
<p>治咳嗽唾血久不效</p>
<p>人參　黃耆（去皮略擦蜜輕炙各一兩）　桑寄生　當歸　沉香　荊芥穗（各二錢）　麥門冬（半兩）　黃連（每枚用蜜炙焦煙起為度一分半）　槐實（片切炒色轉一錢）</p>
<p>上為細末每服二錢匕用新汲水八分化破柏葉膏少</p>
<p>饒州白垍器　黃柏末（等分）</p>
<p>上為細末以唾津調塗</p>

<h3>剪金湯</h3>
<p>治吐血</p>
<p>剪金花（並莖葉陰乾不以多少）</p>
<p>上濃煮服之立定</p>

<h3>治吐血下血後渴</h3>
<p>不止及產後渴不止</p>
<p>蓮子心（不以多少）</p>
<p>上生取為末每服二錢米飲調下不以時</p>

<h3>治時氣鼻衄血</h3>
<p>五七日不住</p>
<p>人中白（不以多少刮在新瓦內火逼干）</p>
<p>上研過入麝香少許溫酒調下</p>

<h3>治中蠱下血</h3>
<p>欲死</p>
<p>上以藍汁一服半盞頻與服</p>

<h3>治男子婦人小兒鼻衄</h3>
<p>上以頭上掠發子男左女右系中指根於風府穴以手按之數下</p>

<h3>修善散</h3>
<p>治腸風大便血</p>
<p>當歸（不拘多少）</p>
<p>上為細末食前空心一大錢濃煎赤小豆汁取一盞與當歸同煎五七沸通口頓三服立效</p>

<h2>治吐血等方</h2>

<h3>仙經治異吐血出</h3>
<p>用白膠香研為細末每服二錢新汲水調下無時候虛氣弱或投高墜下勞傷所至其脈虛弱當補陰平陽宜阿伽陀丸（方在後）</p>
<p>人參　白朮　桔梗　黃耆　白茯苓　山藥　甘草　阿膠</p>
<p>上件等分為細末每服三錢水一盞煎至七分去滓溫服不以時</p>

<h3>芍藥散</h3>
<p>治吐血衄血溺血皆臟氣虛膈氣傷或起驚悸</p>
<p>生竹皮（一升）　芍藥　黃芩（各二兩）　當歸　甘草　芎藭　桂（各一兩）</p>
<p>上為粗末每服二錢水一盞煎至七分食後去滓溫服</p>

<h3>黃土湯</h3>
<p>治吐血衄血下血</p>
<p>黃土（一升）　甘草　黃芩　附子　白朮　阿膠　熟地黃</p>
<p>上件等分為粗末每服三錢水一盞煎至七分去滓食後溫服</p>

<h3>小刺薊煎</h3>
<p>治吐血</p>
<p>刺薊　白薄荷（各二兩）　荊芥　生地黃　柏葉　赤芍藥　甘草（各一兩半）</p>
<p>上為細末煉蜜和丸如彈子大食後茶清嚼下一丸</p>

<h3>刺薊散</h3>
<p>治鼻衄晝夜不止</p>
<p>刺薊　生地黃　黃連　柏子仁　大黃　柏葉　苦參（各一兩）</p>
<p>上為粗末每服五錢水二盞入青竹茹半雞子大同煎至一盞去滓溫服</p>

<h3>小伏龍肝散</h3>
<p>治五臟經熱鼻衄心胸煩悶</p>
<p>伏龍肝　赤芍藥　當歸　黃耆　犀角屑　刺薊（各一兩）　生地黃（三兩）</p>
<p>上為粗末每服五錢水二盞竹茹一雞子大煎至一盞去滓溫服</p>

<h3>黑玉丹</h3>
<p>治吐血先聞腥臊臭出清液胸脅支滿妨於食目眩時時前後失血此由素經大失血若醉入房中氣竭傷肝女子則月事衰少不來病名血枯宜烏賊魚骨丸</p>
<p>槐花（四兩）　枳殼　地榆　黃耆　芎藭（各二兩）　五靈脂　五倍子（各一兩）</p>
<p>上為細末水煮麵糊和丸如梧桐子大每服三十丸空心米飲下</p>

<h3>人參柏葉湯</h3>
<p>治宮臟虛弱下血不止</p>
<p>人參　柏葉仁　芍藥　熟地黃　當歸　阿膠（各半兩）</p>
<p>上為粗末每服二錢水一盞煎至六分去滓溫服裡急虛寒脈凝欲絕者宜加乾薑附子桂等分</p>

<h3>麝香綿灰煎</h3>
<p>治咯血</p>
<p>麝香（半錢）　綿灰　乳香（各一錢）　防己（三分）　阿膠　甘草（各半兩）</p>
<p>上為細末煉蜜和丸如雞頭大每服一丸含化咽津</p>

<h3>生地黃湯</h3>
<p>治鼻衄面無顏色</p>
<p>生乾地黃（半兩）　赤芍藥　赤茯苓（各三分）　柏葉（一兩）　阿膠　當歸（各半兩）</p>
<p>上為細末煎黃耆湯調下二錢及搐向鼻內先含水一口閉目搐入然後吐出水即止神妙</p>

<h3>蒲黃散</h3>
<p>治大便出血及口鼻皆出血血上胸心氣急此是勞熱所致</p>
<p>生地黃（八兩）　蒲黃（一升）　地骨皮（五兩）　黃芩　芍藥　生竹茹（各三兩）</p>
<p>上為細末每服二錢水一盞煎至六分去滓食後溫服</p>

<h3>阿膠散</h3>
<p>治鼻衄不止此是陽毒傷肺</p>
<p>阿膠　伏龍肝　黃芩　地骨皮　蔥白連須（二莖）　豉（一合）（重校定此方內四味無分兩其衛生秘方內有黃土湯與此方治療藥味相類阿膠等各用二錢半）</p>
<p>上銼令勻以水一大盞半煎至一盞去滓入生地黃汁二合攪勻分溫三服非時</p>

<h3>鹿角膠煎</h3>
<p>治血少氣多體熱羸瘦</p>
<p>鹿用膠（一兩）　乳汁（一升）　酥　蜜　薑汁（各一兩）</p>
<p>上先下乳煎即下鹿角膠銷即下酥等緩火煎七八沸垍器中凝以竹刀割服之熱水下半匙食後臨臥</p>

<h3>柔脾湯</h3>
<p>主脾氣不足下焦虛冷胸膈滿塞汗出脅下支滿吐血下血</p>
<p>熟地黃（三兩）　黃耆　桂　芍藥　甘草（各一兩）</p>
<p>上為粗末每服二錢水酒少許煎至六分去滓溫服</p>

<h3>槐花丸</h3>
<p>治腸風下血</p>
<p>槐花（一兩）　蒲黃　地榆　卷柏（各半兩）　乾薑（一分）</p>
<p>上為細末每服一錢水一盞煎數沸不以時候服</p>

<h3>阿伽陀丸</h3>
<p>治久新百疾諸病失血寒熱往來不知痛處或驚悸恍惚昏昏似醉膚體斑駁失心癲狂面腫心悶屍注復連夢想顛倒身體瘦損乍起乍臥咽中噎塞疳䘌下利下部腫痛中惡疰杵臍下堅疼心腹脹滿氣急奔沖（不得上下）</p>
<p>紫檀（如無用青木香）　茜根　鬱金　黃柏　胡椒（各一兩）</p>
<p>上為細末水煮麵糊和丸如梧子大每服一丸米飲下不以時</p>

<h3>百草霜散</h3>
<p>治金瘡止血</p>
<p>石灰（一斤）　刺薊（六兩）　馬齒（二兩）　韭（四兩）　百草霜（一斤）</p>
<p>上先將草藥四味同搗爛漸漸入石灰再搗勻捏作餅子陰乾為末乾摻之</p>

<h3>大犀角散</h3>
<p>治熱病毒氣未解心肺積熱吐血不止心中壅悶</p>
<p>犀角屑　梔子仁　地骨皮　子芩　川大黃（各半兩）　麥門冬（三分）　甘草　茯神　川升麻　茅根　蘆根（各半兩）　生熟地黃（一兩）</p>
<p>上為細末每服四錢水一盞煎至六分去滓非時溫服</p>

<h3>白朮煎丸</h3>
<p>治吐血腹中絞痛汗出胸中悶此由飲食過傷胃中冷不能克消便覺煩悶嘔吐所食之物與氣共上衝蹙因傷胃裂</p>
<p>白朮（二兩）　當歸（一兩）　神麯　乾薑　人參（各半兩）</p>
<p>上為細末煉蜜和丸如梧桐子大每服米飲下十丸食後服</p>

<h3>小柏葉湯</h3>
<p>治吐血不止</p>
<p>柏葉　艾葉　乾薑　阿膠（等分）</p>
<p>上為粗末每服二錢水一盞煎至六分去滓溫服</p>

<h3>棕櫚散</h3>
<p>治久鼻衄不止</p>
<p>棕櫚　刺薊　樺皮　龍骨</p>
<p>上件等分為細末每服二錢米飲調下</p>

<h3>黃龍散</h3>
<p>治脾毒臟毒下血</p>
<p>鯽魚（一頭大者不去皮鱗只去腸肚）　蓽茇　木香（各一分）　黃連（半兩）</p>
<p>上三味為細末內魚腹中以數重濕紙裹入糖灰火內燒熟取去皮骨後焙乾細研為末每服一大錢空心米飲下腸風下血並治</p>

<h3>地黃湯</h3>
<p>治衄血</p>
<p>生乾地黃（一兩一分）　芍藥　牡丹皮（各四分）　玄參（三分）</p>
<p>上為粗末每服二錢水一盞煎至六分去滓食後臨臥溫服（伏熱者以犀角代玄參）</p>

<h3>人參丸</h3>
<p>治鼻血</p>
<p>人參　生蒲黃（各半兩）　甘草（生一分）　麥門冬（二分）</p>
<p>上為細末煉蜜和丸如酸棗大每服一丸溫水化下含化亦佳忌熱面炙爆等物</p>

<h3>犀角地榆湯</h3>
<p>治雜血兼治蠱及著藥等下血而有熱者</p>
<p>干藍　犀角　地榆（各八分）　蜜（二合）</p>
<p>上四味㕮咀以水五升煮取一升半去滓下蜜煎取五合分三服此藥治熱毒蠱妙</p>

<h3>艾葉丸</h3>
<p>治血</p>
<p>艾葉　赤小豆　當歸　阿膠（各四分）</p>
<p>上為細末水煮麵糊丸如梧桐子大每服三十丸空心米飲下</p>

<h3>柏葉湯</h3>
<p>治吐血至一斗脈細小氣奔急此由陽暴逆其血橫流無所居不循經絡而行故其出亦暴譬如泥水之來宜此藥若脈洪大喜渴心中煩宜地黃煎（在後方）</p>
<p>柏葉　乾薑　阿膠</p>
<p>上件等分為粗末每服五錢水二盞煎至一盞去滓溫服</p>

<h3>人參湯</h3>
<p>吐血服湯轉加悶亂煩躁紛紛欲嘔顛倒不安者此由逆氣停留血在胸上其脈沉伏急須吐之</p>
<p>瓜蒂（三分）　杜衡　人參（各一兩）</p>
<p>上為細末溫漿水調方寸匕須臾更吐清黃汁或血一二升無害</p>

<h3>黃耆散</h3>
<p>治吐血不止</p>
<p>黃耆　阿膠</p>
<p>上件等分為細末米飲調二錢不以時</p>

<h3>立愈丸</h3>
<p>治鼻衄不止</p>
<p>硃砂　硼砂　牙硝（各一錢）</p>
<p>上為細末醋煮麵糊和丸如麻粒大遇衄時先用新汲水洗兩腳心淨次用蒜二片研如泥貼在腳心上次一藥丸貼在蒜上卻以紙裹定立地抬頭三次立止</p>

<h3>柏皮湯</h3>
<p>論諸氣皆屬於陽諸血皆屬於陰陰盛則陽虧陽盛則陰虧經所謂陽勝則陰病陰勝則陽病諸血衄血由陽氣侵陰陰氣被傷血失常道或從口出或從鼻出若暴出而色鮮心煩躁悶時欲引出至一二斗此陽邪暴入於陰分血得熱則流散蓋人之經血譬如天地之經水天暑地熱則經水沸溢而湧起故有衄血肺疸其證大同而小異其脈洪數者為逆微少者為順衄至一二斗悶絕者宜此並剪金湯（方在後）　</p>
<p>柏皮　梔子（各一兩）　甘草（半兩）</p>
<p>上為粗末每服五錢水二盞煎至一盞去滓溫服</p>

<h3>地黃煎</h3>
<p>治脾虛失血</p>
<p>生地黃汁（半升）　大黃末（一兩）</p>
<p>上將地黃汁熬去一半內大黃末一處再熬和丸如梧桐子大每服五丸米飲下不以時</p>

<h3>藍根人參散</h3>
<p>治一切血</p>
<p>蘆藍根（一兩）　人參（半兩）</p>
<p>上細銼每服二錢水一大盞煎至六分去滓溫服食後</p>

<h3>紫菀丸</h3>
<p>治吐血咯血嗽血</p>
<p>真紫菀　茜根</p>
<p>上等分為細末煉蜜和丸如櫻桃子大含化一丸不以時</p>

<h3>淡黃丸</h3>
<p>治虛冷下血不止</p>
<p>石灰（炒赤）　硫黃</p>
<p>上等分為細末水煮麵糊和丸如梧子大每服三十丸空心米飲下（一方使白麵不使硫黃）</p>

<h3>治鼻衄</h3>
<p>不可欲絕者</p>
<p>大刺薊（一兩）　相思子（半兩）</p>
<p>上為細末每服十分水一盞煎至七分去滓不以時溫服</p>

<h3>隔竹煮粥</h3>
<p>治服乳石人咳嗽有血</p>
<p>糯米　白蠟（彈子大）</p>
<p>上以青竹筒一個入水一升下米與蠟密封了口重湯煮熟稍熱任意食之</p>

<h3>川芎散</h3>
<p>治男子婦人小兒鼻血</p>
<p>川芎（一兩）　甘草（一分）</p>
<p>上為細末每服半錢水煎乘熱服不以時</p>

<h3>蒲黃散</h3>
<p>治鼻血</p>
<p>蒲黃　龍骨（等分）</p>
<p>上為細末干搐鼻中</p>

<h3>治小便鮮血</h3>
<p>大麥蘖　竹葉（等分）</p>
<p>上為細末或粗末或不搗同煎溫服不以時</p>

<h3>涼血散</h3>
<p>治上熱吐血</p>
<p>蛤粉（四兩）　硃砂（一兩）</p>
<p>上為細末每服一錢新汲水調下</p>

<h3>牛膝丸</h3>
<p>治血瘕臍腹堅脹下痢羸瘦</p>
<p>牛膝（四兩酒浸一宿焙為末）　乾漆（半兩捶碎炒煙出）</p>
<p>上為細末酒煮麵糊為丸如梧桐子大每服五丸空心米飲下日二三服</p>

<h3>柏葉膏</h3>
<p>治吐血下血</p>
<p>上用新柏葉（去木取葉不要漬墓丘墓上採寺中最佳）　三斤清水淘控干木石臼中搗旋灑䀮臘水只取一兩盞許俟搗得爛新綿裂取自然汁生絹重濾退銀盂內重湯慢火熬成膏旋煉旋添白砂蜜二兩俟如稠餳用新垍瓶收之少許含化治金瘡等血方</p>

<h3>治金瘡流血不止</h3>
<p>饒州白垍器　黃柏末（等分）</p>
<p>上為細末以唾津調塗</p>

<h3>剪金湯</h3>
<p>治吐血</p>
<p>剪金花（並莖葉陰乾不以多少）</p>
<p>上濃煮服之立定</p>

<h3>治吐血下血後渴</h3>
<p>不止及產後渴不止</p>
<p>蓮子心（不以多少）</p>
<p>上生取為末每服二錢米飲調下不以時</p>

<h3>治時氣鼻衄血</h3>
<p>五七日不住</p>
<p>人中白（不以多少刮在新瓦內火逼干）</p>
<p>上研過入麝香少許溫酒調下</p>

<h3>治中蠱下血</h3>
<p>欲死</p>
<p>上以藍汁一服半盞頻與服</p>

<h3>治男子婦人小兒鼻衄</h3>
<p>上以頭上掠發子男左女右系中指根於風府穴以手按之數下</p>

<h3>修善散</h3>
<p>治腸風大便血</p>
<p>當歸（不拘多少）</p>
<p>上為細末食前空心一大錢濃煎赤小豆汁取一盞與當歸同煎五七沸通口頓三服立效</p>

<h2>治吐血等方</h2>

<h3>仙經治異吐血出</h3>
<p>用白膠香研為細末每服二錢新汲水調下無時候</p>
<p>又方</p>
<p>治食吐用胡椒新汲水下十粒無時立效</p>

<h3>大聖散</h3>
<p>治吐血咯血</p>
<p>黃蜀葵（去萼焙乾）</p>
<p>上為細末用一錢雞子清或溫水調下食後</p>

<h3>救暴散</h3>
<p>治鼻血（一方用壁上蜘蛛燒灰於出血鼻中）　真明淨乳香一塊皂子大用倒流水於硯瓦中以墨同研約半盞碎盡香為度頓服止</p>
<p>又方</p>
<p>急以梁塵（一名歌塵）　捻於出血鼻竅前氣吸一吸一開指候盡再捻一面出一面吸塵得少頃方定</p>
<p>更吸以止為度罷用新水輕著洗四面並面上不得動著至三兩時辰慢慢取去幹血塵</p>

<h2>治衄血等方</h2>

<h3>治牙衄</h3>
<p>出血不止用蟾酥塗立止取蟾酥法將蝦蟆擠兩眉正白汁放在青竹片上不可對面恐汁射人損目即使放之勿殺</p>

<h3>治漱</h3>
<p>潮煩臥不安隨咯唾有清血</p>
<p>天南星（揀不堅硬絕白大者不洗生用）</p>
<p>上不以多少搗為細末每服秤半兩用水兩大盞生蘿蔔大指大十塊同煮水用盡溫湯洗淨蘿蔔用溫熱飲嚼下不以時</p>

<h3>治卒中蠱毒</h3>
<p>下血如肝晝夜不絕臟腑不壞</p>
<p>桔梗</p>
<p>上取生者搗汁服七合</p>
<p>又方</p>
<p>蝟皮（燒灰存性）</p>
<p>上水服二錢溫酒送下</p>

<h3>治男子婦人下血</h3>
<p>五靈脂（五兩）</p>
<p>上用水二升煮去滓熬成膏別入神麯一兩炒枳殼一兩炒去穰為末同和丸如梧桐子大每服十丸十五丸米湯下不以時</p>

<h3>治腸痔下血</h3>
<p>如泥水久不瘥者</p>
<p>上用河水每遇洗衣罷便泠潑之久潑為佳無河水井水亦得</p>

<h3>小品治下血連歲不愈</h3>
<p>下清血萎黃者</p>
<p>黃連（去須為末以雞子白和為餅子猛火炙令黃焦）</p>
<p>上為細末每服一錢米飲調下次服</p>
<p>蒼朮（米泔浸三日去皮）　甘草　燈心　米囊子</p>
<p>上等分細銼每服三錢水一盞煎至八分去滓溫服極有神效</p>

<h3>五傷湯</h3>
<p>治勞傷營衛吐血下血諸虛不足</p>
<p>當歸　白芍藥（各三分）　人參　川芎（各二分）　甘草　桂（各一兩）　阿膠（一分）</p>
<p>上為粗末每服三錢水一盞生薑三片棗一枚同煎至六分去滓食前溫服</p>

<h3>開胃阿膠散</h3>
<p>治吐血</p>
<p>阿膠（三十片）　木香（三錢）　糯米（三合）</p>
<p>上為細末每服三錢白湯調下食後臨臥</p>

<h3>紫金丸</h3>
<p>治嗽血衄血</p>
<p>紫金粉（十分露蜂窠頂上實者）　貝母（四分）　蘆薈（二分）</p>
<p>上為細末煉蜜和丸如指頭大一丸以水七分煎至五分溫服衄血以酒半盞化一丸服之</p>

<h3>治鼻衄</h3>
<p>上以羊糞乾者一枚紮在血出鼻中</p>

<h2>小便</h2>

<h3>石葦飲子</h3>
<p>治氣淋小遺澀痛</p>
<p>石葦（湯浸刷皮）　瞿麥　木通（各一兩）　陳橘皮　茯苓　芍藥　桑白皮　人參　黃芩（各三分）</p>
<p>上為細末每服二錢水一大盞生薑一分煎至七分（溫服）</p>

<h3>榆白皮散</h3>
<p>治久挾風冷入脬中小便肥濁如膏或如稠泔成塊者</p>
<p>榆白皮　韭子　滑石（各一兩）　沉香　黃耆　黃橘皮　黃芩　甘草（各二分）　瞿麥（二兩）</p>
<p>上為細末每服二錢米飲調下</p>

<h3>七寶散</h3>
<p>若砂石自小便出出輒欲死此由故熱伏留腸間與水液相搏結而成石診其脈散澀而無常度謂之石淋宜琥珀散（方在後）</p>
<p>琥珀　沒藥　乳香　蒲黃　百部末　桃膠　郁李仁（湯浸去皮研入面少許研勻令乾入溫水和作餅子焙為末）</p>
<p>上各等分研勻溫酒調下一錢腹空服仍先用引藥好胡桃一個燒存性</p>
<p>上細研酒一盞調服移時服七寶散</p>

<h3>阿膠湯</h3>
<p>若血隨小便出每便輒痛由心氣留熱搏於小腸蓋心主血遇熱即流散滲於脬中診其心脈大散而數疾謂之血淋宜此阿膠湯其不痛不澀者非熱非淋由驚氣乘心心氣散溢血無所歸診其脈濡弱宜地榆飲子（方在後）</p>
<p>豬苓　茯苓　澤瀉　滑石　阿膠（各四分）　車前子（二分）</p>
<p>上為粗末每服五錢水二盞煎至一盞去滓溫服不以時</p>

<h3>葵子湯</h3>
<p>治小便凝澀不通</p>
<p>葵子　車前子　茯苓　白朮　木通　赤芍藥</p>
<p>上各等分為細末每服二錢酒調下</p>
<p>又方</p>
<p>若便輒微痛漸漸艱難數往而欲出痛不可忍亦由心與小腸受熱腸中熱則傳道澀或由服五石及其氣搏津液枯涸診其尺脈微小而疾謂之熱淋</p>
<p>赤茯苓（一兩）　葵子　石葦　澤瀉　白朮（各半兩）</p>
<p>上為粗末每服五錢水二盞煎至一盞去滓溫服食後</p>

<h3>固脬丸</h3>
<p>治脬寒小便頻數（又一方覆盆子二兩）</p>
<p>益智仁（二兩半）　石菖蒲（一兩）　白龍骨（三分）　川烏頭（一兩生去皮臍銼用牡蠣粉一兩炒）　</p>
<p>上為細末酒煮麵糊和丸如梧桐子大每服空心煎益智湯下四十丸</p>

<h3>阿膠湯</h3>
<p>治虛熱小便利而多或因當風取冷腳氣發動兼消渴消腎脈細而弱服此湯立減</p>
<p>阿膠（半兩）　乾薑（七兩）　麻子　遠志（各一兩半）　附子（一個）</p>
<p>上為粗末每服三錢水二盞煎至一盞服之說云小便多利日夜數十行至不計數者頻服</p>

<h3>大固脬丸</h3>
<p>若小便滑數日夜十數行此由脬門不閉水液不藏或因思慮過多心氣散溢小腸又弱不能禁制者至夜夢恍惚診其脈微散宜大建中湯（方見發熱門）　又或作勞過度腎與膀胱俱虛不能禁固至於脛酸無力其脈微弱</p>
<p>茴香（一兩）　附子（半兩）　菟絲子（揀淨水淘酒浸一宿承潤搗粗末焙二兩）　桑螵蛸（半兩）　戎鹽（一分）</p>
<p>上為細末酒煮麵糊和丸梧桐子大米飲下三十丸空心服（一方加磁石半兩雞䏶胵一兩）</p>

<h3>蓯蓉丸</h3>
<p>若小便純血血下凝結惙惙氣短日就羸瘦不食此由陽氣不固陰無所守五液注下診其脈散澀欲絕而身冷者死治屬虛損</p>
<p>菟絲子（揀淨水淘酒浸一宿乘潤搗粗末再焙）　乾地黃　鹿茸（各一兩）</p>
<p>上為細末酒煮麵糊為丸如梧桐子大米飲下三</p>

<h3>蔥白湯</h3>
<p>若卒暴不通小腸膨急氣上衝心悶欲絕死此由暴氣乘並膀胱或從驚憂氣無所伸鬱而不流氣衝脬系不止診其脈右手澀左手急大宜服</p>
<p>青橘皮（三兩）　葵子（一兩）　蔥白（一莖）</p>
<p>上為細末每服二錢水一盞至七分去滓溫服不以時</p>

<h3>琥珀散</h3>
<p>小便澀痛</p>
<p>淋石（二分）　琥珀（半兩）　當歸（重校定此方內當歸一味無分兩此方指迷方內亦載之當歸用半兩）</p>
<p>上為細末米飲調下二錢匕不瘥服後方</p>

<h3>菟絲子丸</h3>
<p>若脂肥隨便而下策策而痛由腎氣虛衰精液不收氣不禁固診其脈散澀而微謂之膏淋宜此</p>
<p>菟絲子（揀淨水淘酒浸一宿乘潤先搗為粗末焙）　桑螵蛸（二兩）　澤瀉（一分）</p>
<p>上為細末煉蜜和丸如梧桐子大米飲下三十丸空心</p>

<h3>蓬莪散</h3>
<p>治小便暴不通方</p>
<p>蓬莪朮　茴香　生茶（等分）</p>
<p>上為細末每服二錢水一大盞鹽二錢蔥白二寸同煎至七分和滓空心溫服</p>

<h3>厚朴散</h3>
<p>治白便溺夫婦小兒並用專治白濁不治淋</p>
<p>厚朴　牡蠣　白朮（各半兩）</p>
<p>上為細末空心米飲調下二錢日進二三服</p>

<h3>蒻葉散</h3>
<p>論曰小腸為受盛之府傳導水液若始覺小便其色赤黃漸漸不通臍腹膨亨此心經蘊熱傳於小腸小腸受濕滲於脬脬屈擗而系轉其心脈大而牢治之</p>
<p>裹茶蒻葉（一兩）　滑石</p>
<p>上同研為細末沸湯點二錢溫服</p>

<h3>石葦湯</h3>
<p>治小便淋瀝疼痛</p>
<p>石葦　車前子（等分）</p>
<p>上為粗末每服五錢水二盞煎至一盞去滓溫服</p>

<h3>茯苓湯</h3>
<p>小便白濁不利時有作痛</p>
<p>赤茯苓　沉香（各一兩）　一方用琥珀代沉香</p>
<p>上為細末每服二錢白湯點食後臨臥服之</p>

<h3>地榆飲子</h3>
<p>治小便凝澀</p>
<p>新香附子　新地榆</p>
<p>上㕮咀各濃煎湯一盞先呷附子湯次呷地榆湯以盡為度末知再服</p>

<h2>治大小便不通等方</h2>

<h3>治大小便不通</h3>
<p>上以皂角燒灰為細末每服二三錢粥飲調下不以時</p>

<h3>治小便不通</h3>
<p>琥珀（研末）</p>
<p>上一味空心濃煎萱草根汁調下二錢乃通</p>

<h3>治小便數</h3>
<p>純糯米稈一把去穗去根取稈淨器中燒作灰上臨臥每用一合湯浸良久澄去滓乘溫頓服之其味如灰汁</p>

<h3>治小便不通</h3>
<p>或利不得服滑藥急悶欲絕方鹽二升</p>
<p>上以鐺炒用布綿帛裹熨臍下挼之小便當漸通之用後方</p>
<p>又方</p>
<p>上取鹽填滿臍中大作艾炷炙令熱為度</p>

<h3>治小便數</h3>
<p>上取純糯米糠一手大臨臥時炙令軟熟啖之仍以溫酒送下</p>

<h3>小豆散</h3>
<p>治腫滿小便不利</p>
<p>赤小豆（燒熟）</p>
<p>上細末酒調二錢食前蔥白酒尤佳</p>

<h3>鹿角丸</h3>
<p>治小便數日夜一斗</p>
<p>鹿角（擘開炙焦黃為細末）上為細末酒煮麵糊為丸如梧桐子大每服五十丸空心米飲下日三服關格大小便不通（大承氣）奉職趙令儀妻忽吐逆大小便不通煩亂四肢漸冷無脈凡一日半與大承氣湯一劑至夜半漸得大便通脈漸生翌日乃安此閞格之病極為難治兆所見者惟此一人</p>

<h1>卷第七</h1>

<h2>心</h2>
<p>（心痛附）</p>

<h3>養心丹</h3>
<p>補益心氣常服安神去百邪調順營衛補養腎氣</p>
<p>菖蒲　紫石英　茯神　蓯蓉　遠志　麥門冬　豆卷　柏子仁　當歸　細辛　卷柏　乾薑　人參　石膏　澤瀉　薯蕷　秦艽　丹參　熟地黃　桔梗　白蘞　前胡　防風　白朮　半夏　桂（各一兩）　牛黃　鐵粉精　麝香　硃砂（各一分）　金箔　銀箔（各百片）（一方多山藥甘草芍藥各一兩）</p>
<p>上為細末用棗肉為丸如綠豆大以牛黃等為衣人參湯下三十丸鐵粉精乃爐內鐵煙如紫粉</p>

<h3>鎮心丹</h3>
<p>治憂愁思慮過傷心氣不足神色損變志意沉伏怔忪恍惚眩冒恐怯驚怖及治骨熱諸勞失精亂夢飛屍鬼注肌瘦色黃食少倦怠夜寢盜汗胃府氣痞以至大怒小恐所傷吐血失血丈夫勞損婦人血虛產前產後虛損種種心疾</p>
<p>熟地黃　遠志　茯苓　柏子仁　白朮（各一兩半）　人參　菖蒲　麥門冬　酸棗仁　木通　百部　貝母　茯神　甘草　硃砂　天門冬　赤石脂心　防風　桂（各一兩）　棗肉（四兩）</p>
<p>上為細末煉蜜和丸如梧子大每服三十丸人參湯下如大叚血氣虛弱食少不眠煎酸棗仁湯下</p>

<h3>門冬山藥湯</h3>
<p>補心虛驚悸治虛風顫掉風中有熱眩冒風氣百疾</p>
<p>麥門冬　山藥（各二兩）　人參　甘草　生地黃　神麯（各三分）　桔梗　紫菀　犀角　白茯苓柴胡　黃芩　大豆卷　芍藥（白者）　白朮　防風　阿膠　茯神　芎藭　當歸（各半兩）　硃砂（三分）　乾薑（一分）</p>
<p>上為細末每服二錢煎棗湯調下食後</p>

<h3>安心湯</h3>
<p>補心虛驚悸</p>
<p>麥門冬　山藥（各八分）　芎藭　茯苓　犀角　桔梗　柴胡　紫菀　黃芩　白朮　白芍藥　防風阿膠　當歸　茯神　大豆卷（各二分）　神麯　生地黃（各三分）　人參　甘草（各六分）　乾薑（一分）　硃砂（二錢）</p>
<p>上除研藥外為細末與研藥和勻每服半錢食後臨臥棗湯調下</p>

<h3>黃耆湯</h3>
<p>治稟氣怯弱將溫過度積溫成熱熏蒸五臟或外觸微寒搏於咽膈寒熱相壅攻衝肺經或咳嗽曲折或胸滿短氣或壅邪漸退氣血猶弱或胃口虛煩飢而不欲飲食或餘邪尚留經絡小勞輒劇又不可服諸補藥者宜服</p>
<p>黃耆　人參　秦艽　甘草　紫菀　桑白皮　五味子　前胡　陳橘皮　白茯苓　貝母　桔梗　山藥　白芍藥　當歸　天門冬　乾地黃（各一分）　半夏　木香（各半分）</p>
<p>上為細末每服二錢水一盞入生薑五片棗一個同煎至六分去滓溫服不以時</p>

<h3>硃砂膏</h3>
<p>鎮心安神解熱及肺損嗽血等疾</p>
<p>硃砂　真珠　生犀　玳瑁　人參　甘草（各一兩）　蘇合油（二分）　牛黃　麝香　生腦　硼砂琥珀　羚羊角　安息香　遠志　茯苓（各半兩）　金箔　鐵液粉（各一兩）</p>
<p>上都為細末合研勻煉蜜破蘇合香油劑諸藥為鋌子更以金箔裹之每服一皂子大食後含化凡嗽血與阿膠相雜服之妙</p>

<h3>鎮心散</h3>
<p>治風氣驚弱恍惚失常忽嗔恚悲愁志意不樂</p>
<p>紫石英　白石英　龍齒　硃砂　細辛　人參　白朮　防風　茯苓　乾薑　桂　遠志　天雄　附子　生地黃</p>
<p>上件等分為細末每服一錢溫酒調下</p>

<h3>遠志煎</h3>
<p>治健忘安魂魄</p>
<p>薯蕷　遠志　熟地黃　天門冬　茯神　龍齒　地骨皮　防風　茯苓　麥門冬　人參　桂（各六錢）　五味子　車前子（各五錢）</p>
<p>上為細末煉蜜和丸如梧桐子大每服二十丸酒下</p>

<h3>犀角丸</h3>
<p>古今經驗療久患心痛積年不定不過一時間還發發甚則數日不能食又便出乾血</p>
<p>犀角　麝香　桔梗　莽草　鬼臼　附子　桂　芫花（各三分）　硃砂（四分）　貝齒（五個）　甘草（六分）　巴豆（二十個）　赤足蜈蚣（二個）</p>
<p>上十三味為細末煉蜜和丸如梧桐子大每服一丸米飲下漸加三丸以利為度忌生蔥豬肉野豬肉蘆筍生血等</p>

<h3>雄黃麝香丸</h3>
<p>治九種心痛及惡血結塊</p>
<p>烏頭（八兩）　大黃（十二兩）　雄黃（五兩）　麝香（一兩）　硃砂（六兩）　蜀椒　巴豆（各四兩）　檳榔（十兩）　當歸　木香　桂（各六兩）　犀角（三兩）　乾薑（四兩）</p>
<p>上為細末煉蜜和丸如梧桐子大空心米飲下七丸</p>

<h3>茯苓丸</h3>
<p>安定心神亦治虛損方</p>
<p>遠志　甘草　茯苓　麥門冬　人參　當歸　白朮　澤瀉　獨活　菖蒲（各三兩）　薯蕷　阿膠（各一兩）　乾薑（四兩）　乾地黃（五兩）　桂（三兩）</p>
<p>上為細末煉蜜和丸如大豆大未食溫酒服二十丸日三不知稍增至五十丸若大虛身體冷少津液加鍾乳三兩為善</p>

<h3>丹砂丸</h3>
<p>治風虛心神驚悸或時煩悶志意不安</p>
<p>丹砂（一兩）　龍齒　鐵精　人參　生乾地黃（各三分）　金箔（三十一片）　牛黃　麝香（各一分）　柏子仁　菖蒲　遠志　琥珀　伏神（各半兩）</p>
<p>上為細末入研了藥令勻煉蜜和搗三五百杵丸如梧桐子大每服二十丸不以時金箔湯下</p>

<h3>雷丸散</h3>
<p>治蛔蟲咬心痛悶絕坐臥不安</p>
<p>雷丸　鶴蝨　萆薢　蕪荑（各四兩）　乾薑　乾漆　石脂（各三兩）　龍膽　檳榔（各六兩）　當歸（五兩）</p>
<p>上為細末每服三錢煎石榴根湯調下</p>

<h3>茱萸煎</h3>
<p>治心痛</p>
<p>吳茱萸　乾薑（各半兩）　桂（一兩）　白朮（二兩）　人參　陳皮　川椒　甘草　當歸　桔梗（各一兩）</p>
<p>上為細末煉蜜和丸如梧桐子大每服十丸至十五丸米飲下（一方有黃芩一兩）</p>

<h3>蜀椒湯</h3>
<p>療產後心痛大寒冷所致</p>
<p>蜀椒（三合）　芍藥（三兩）　半夏　當歸　桂　人參　甘草（各二兩）　生薑汁（五合）　蜜（一升）</p>
<p>上以水九升煮椒令沸下諸藥煮取三升半去滓下薑汁蜜等更煎取三升一服五合瘥忌如常</p>

<h3>地黃丸</h3>
<p>治心經熱</p>
<p>菖蒲（四兩）　蜜（半兩）　生地黃汁（一中盞）</p>
<p>上研為膏子蒲黃為丸如彈子大新水化下一丸食後</p>

<h3>遠志丸</h3>
<p>治心氣不定恍惚健忘語言錯亂或即謇澀驚悸心忪神思不定常服鎮心安神爽識強記</p>
<p>硃砂　遠志　人參　茯苓　茯神　甘草　白石英　紫石英　乾山藥　龍齒（各一兩）</p>
<p>上為細末煉蜜和丸如梧桐子大每服三十丸煎人參湯下寅午戌時服</p>

<h3>當歸湯</h3>
<p>廣濟療心痛症塊硬築心氣欲絕</p>
<p>當歸　桔梗　白芍藥（各八分）　厚朴（十分）　黃橘皮（八分）　人參（六分）　良薑（十分）　桃仁（五十個）　生薑（八分）</p>
<p>上九味以水八升煮取三升五合去滓分溫三服訖如人行六七里進一服不利忌豬肉生冷油膩雞魚黏食小豆大蒜</p>

<h3>遠志丸</h3>
<p>治心中恍惚不寧</p>
<p>遠志　菖蒲　龍齒　茯神　黃耆　人參　赤石脂（各一兩）　乾地黃（二兩）　麥門冬（半兩）</p>
<p>上為細末煉蜜和丸如梧桐子大每服二三十丸米飲下</p>

<h3>桂心湯</h3>
<p>若心痛不得臥如從心間動作亦甚急面色不變此肺氣逆行遂乘於心蓋肺在膈上病則不可以偃故動則痛甚而其脈澀謂之肺心痛宜此桂心湯</p>
<p>紫蘇葉（二兩）　桂（一兩）　黃橘皮　桔梗（各三錢）　甘草　細辛　附子（各半兩）　半夏　人參</p>
<p>上為粗末每服五錢水二盞煎至一盞去滓溫服</p>

<h3>附子煎</h3>
<p>治冷氣及瘀血心痛兼症塊</p>
<p>附子　烏頭（各六兩）　乾薑　當歸（各五兩）　檳榔（十兩）　赤石脂（八兩）　桂（五兩）　蜀椒（四兩）</p>
<p>上為細末煉蜜為丸如梧桐子大每服十丸空心米飲下</p>

<h3>檳榔鶴蝨散</h3>
<p>廣濟療諸蟲心痛無問冷熱蛔蟲心痛</p>
<p>當歸　桔梗　芍藥　黃橘皮　鶴蝨（各八分）　人參　桂（各六分）　檳榔（半兩）</p>
<p>上為細末空腹煮薑棗湯服方寸匕漸加至二匕乃利忌豬肉生蔥油膩小豆黏食等</p>

<h3>紫桂煎</h3>
<p>延年療冷氣又刺心痛不能飲食</p>
<p>當歸　桂　桔梗　吳茱萸　人參　白朮　良薑（各六分）　黃橘皮（三分）</p>
<p>上為細末煉蜜和丸如梧桐子大每服十丸酒下日二服加至十五二十丸為度忌生蔥桃李豬肉雀肉等</p>

<h3>補心湯</h3>
<p>治心氣不足驚悸汗出心中煩悶短氣悲憂獨語自夢悉不自知及諸失血舌本強直</p>
<p>人參　白朮　茯苓　茯神　菖蒲（各半兩）　遠志（四錢）　甘草　桂（各三錢）</p>
<p>上為細末每服二錢水一盞生薑三片棗一枚擘破同煎至七分食後溫服</p>

<h3>集效丸</h3>
<p>治久心痛不可忍發歇經年不止治蟲疰心痛並痔疾下部有蟲痛癢不止</p>
<p>木香　鶴蝨　檳榔　訶黎勒　蕪荑　附子　乾薑（各二兩）　大黃（四兩）</p>
<p>上為細末煉蜜和丸如梧桐子大每服三十丸食前橘皮湯下婦人醋湯下</p>

<h3>蛇黃丸</h3>
<p>通心氣治驚悸狀若心風譫語狂癲化痰涎</p>
<p>蛇黃　硃砂　鐵粉　不灰木　人參　茯苓（各半兩）　甘草（生）　雄黃（各一分）</p>
<p>上為細末用糯飯為丸如梧桐子大每服十丸金銀薄荷湯下久服令人心開聰惠</p>

<h3>犀角散</h3>
<p>治心經行營衛涼血療瘡</p>
<p>白茯苓　人參　甘草　乾地黃　芍藥　麥門冬　黃耆　黃芩（各半兩）</p>
<p>上為細末每服一錢水一盞紫蘇木瓜少許同煎至六分食後溫服</p>

<h3>麝香丸</h3>
<p>治心痛</p>
<p>桂（一兩）　當歸　芍藥　人參　細辛　川烏頭（各一分）　麝香（一錢）　巴豆（半兩）</p>
<p>上為細末白麵糊為丸如綠豆大米飲下三丸不以時若痛而沖聚往來上下行痛者休止腹中熱燥煩吐清水其脈當痊而無常此由胃弱而濕則生蟲謂之蟲痛宜此如智丸九痛丸（方在前）</p>

<h3>如智丸</h3>
<p>木香末　硫黃（各半兩）　密陀僧（一兩）　附子（半兩炮去皮為末醋煮成膏）</p>
<p>上為細末將三味為末研勻以附子膏丸如綠豆大每服三十丸茶下</p>

<h3>益智散</h3>
<p>若痛如針刺其心而痛甚者此脾受邪氣以其脈上膈注心中邪氣隨經直干於心診其脈緩甚謂之脾心痛宜此方</p>
<p>烏頭（四兩）　益智（三兩）　乾薑（三兩）　青皮（一兩）</p>
<p>上為粗末每服三錢水一盞鹽一字煎至七分去滓溫服</p>

<h3>六氣散</h3>
<p>治脾胃傷冷心腹疼痛又治霍亂吐瀉婦人血氣血刺</p>
<p>白朮（米泔浸一宿焙乾麵炒微黃取出）　良薑　桂　陳皮　茴香　甘草</p>
<p>上等分為末每服二錢水一盞生薑三片煎至六分去滓稍熱服空心食前入鹽沸湯點亦得</p>

<h3>蕊珠丹</h3>
<p>鎮心空膈去八邪氣及婦人血攻寒熱驚憂成病</p>
<p>硃砂（五分）　阿魏　木香（各二分）　附子（一分半）　生薑（或用雄）　安息香（各一分）　桃仁（四十九個）</p>
<p>上蜜和丸如梧桐子大每服十丸桃心湯下腹中有塊如拳尤宜（校定此方生薑注云或用雄疑此當用雄黃）</p>

<h3>補心丹</h3>
<p>治心虛諸疾</p>
<p>乾山藥　人參　茯苓　菖蒲（各四兩）　熟地黃　黃耆　紫石英（各二兩）</p>
<p>上為細末煉蜜和丸如彈子大辰砂一兩為衣臨臥白湯化下一丸</p>

<h3>茯神湯</h3>
<p>治或驚恐失財或忿怒惆悵若驚憂逼逐致志氣錯越心行違僻不得安定</p>
<p>龍骨　遠志　茯神　防風　牡蠣（各二兩）　甘草（七兩）　大棗（七個）</p>
<p>上為粗末每服三錢水一盞棗一枚同煎至六分去滓溫服</p>
<p>又方</p>
<p>熟地黃　茯苓（各四分）　人參　桂（各三分）　甘草（二分）　麥門冬（五分）　半夏</p>
<p>上為粗末每服二錢水一盞生薑一片煎至六分溫服不以時</p>

<h3>守靈散</h3>
<p>補心臟勞極</p>
<p>茯苓（白者）　丁香　訶子（各半兩）　桔梗　芍藥（白者）　羌活　甘草（各一分）</p>
<p>上為細末每服二錢水一盞用銀耳環一隻蔥白一寸煎至八分通口服不拘時</p>

<h3>補心湯</h3>
<p>治心氣虛弱少樂多憂</p>
<p>麥門冬（一錢）　人參（二兩）　紫菀（一兩）　桂　紫石英（各二兩）　甘草（三錢半）　赤小豆（二十四粒）</p>
<p>上為細末每服二錢水一盞生薑三片棗一枚擘破同煎至七分食後溫服若心咳脈浮惡風宜桂心湯惡寒時不能言口噤脈緊大宜附子細辛湯（方在後）　惡熱脈疾小便赤澀宜茯苓湯</p>

<h3>桂心湯</h3>
<p>人參（二兩）　桂　白茯苓（各一兩）　麻黃　貝母（各半兩）　甘草　遠志（各一分）</p>
<p>上為粗末每服五錢水二盞煎至一盞去滓溫服</p>

<h3>茯苓湯</h3>
<p>茯苓　麥門冬　黃芩（各一兩）　秦艽　柴胡（各半兩）　五味子（一兩）　杏仁（一分）</p>
<p>上為粗末每服五錢水二盞煎至七分去滓溫服不以時</p>

<h3>九痛丸</h3>
<p>治心痛</p>
<p>附子（三兩）　乾薑　巴豆（去油取霜）　人參　吳茱萸　狼牙草（各一兩）</p>
<p>上為細末煉蜜和丸如梧桐子大每服三丸食前溫酒下</p>

<h3>高良薑湯</h3>
<p>治心痛</p>
<p>高良薑（五兩）　厚朴（二兩）　當歸　桂（各三兩）</p>
<p>上為粗末每服五錢水二盞煎至一盞去滓溫服</p>

<h3>溫中丸</h3>
<p>治心腹痛</p>
<p>乾薑　半夏（各一兩）　白朮（二兩）　細辛　胡椒（各半兩）</p>
<p>上為細末煉蜜為丸如梧桐子大每服三十丸米飲下食前服</p>

<h3>拈痛丸</h3>
<p>治九種心痛</p>
<p>五靈脂　木香　當歸　良薑　蓬莪朮</p>
<p>上等分為細末煉蜜為丸如梧桐子大每服五七丸至十丸空心木香湯下</p>

<h3>細辛煎</h3>
<p>治心腹俱痛</p>
<p>附子　細辛　人參（各二分）　乾薑（四分）　吳茱萸（一合）</p>
<p>上為細末煉蜜和丸如梧桐子大每服十丸空心米飲下</p>

<h3>紫石英湯</h3>
<p>主心虛驚悸寒熱百病令人肥健</p>
<p>紫石英　白石英（各十兩）　赤石脂　白石脂　乾薑（各三十兩）</p>
<p>上五味㕮咀皆畢用二石英各一兩石脂等三味各三兩以水三升用微火煎煎一宿且勿食稍定則分為四服日三夜一服後午時乃食日日依前秤取昨日藥仍置新藥中同煮至藥盡不妨其水數一準新藥才盡便添水去滓服之至四十日止忌酒肉藥水須用大升取汁亦用大升服湯訖即便行動勿得住坐及臥令藥力遍百脈中行若大冷者春秋各四十九日服令疾退服時直須澄清藥汁乃佳</p>

<h3>大聖散</h3>
<p>治心腹疼痛不已</p>
<p>川烏頭（四錢）　益智（三錢）　青橘皮　乾薑（各二錢）　茴香（一錢）</p>
<p>上為細末每服三錢水一盞入鹽少許同煎至六分去滓食前溫服</p>

<h3>桂枝烏頭湯</h3>
<p>若痛引小腹此寒氣客於厥陰之脈或脅肋相引肝腎脈弦大而緊久成寒疝宜此</p>
<p>桂枝　白芍藥（各三兩）　烏頭（二兩半）　甘草（二兩）</p>
<p>上為粗末每服五錢水二盞生薑三片棗三枚煎至一盞去滓溫服不以時</p>

<h3>杏仁紫菀丸</h3>
<p>治心下停水</p>
<p>葶藶子（二十分）　杏仁（十二分）　茯苓（六分）　牽牛子（八分）</p>
<p>上為細末煉蜜和丸如梧桐子大每服八丸日再夜一服漸加至二十丸煮棗汁送下忌醋物</p>

<h3>大溫中湯</h3>
<p>治心腹疼痛寒冷停凝</p>
<p>乾薑　良薑　厚朴　官桂（等分）</p>
<p>上為粗末每服三錢水一盞煎至七分去滓溫服不以時</p>

<h3>孔子大聖枕中方</h3>
<p>補心虛健忘助神</p>
<p>龜甲　龍骨　遠志　菖蒲（各一兩）</p>
<p>上為細末每服一錢食前溫酒調下</p>

<h3>失笑丸</h3>
<p>治九種心痛</p>
<p>茴香（一字）　當歸　金毛狗脊　蕪荑（各一兩）</p>
<p>上為細末醋煮麵糊為丸如梧桐子大每服十丸先用油袞過熱醋下男子冷水下</p>

<h3>養心丹</h3>
<p>服之能寬神消慮全志通神明不老不忘</p>
<p>光明硃砂　明淨乳香（各一分）　酸棗仁　雪白茯苓（各半兩）</p>
<p>上為細末以棗和丸如梧桐子大空心清淨水吞下一丸</p>

<h3>定志丸</h3>
<p>治心氣不定五臟不足恍惚振悸憂愁傷嗟夜多夢寐驚魔恐怖不寧喜怒非時朝瘥暮劇暮瘥朝劇或發狂眩可服</p>
<p>人參　茯神　遠志　菖蒲（各半兩）</p>
<p>上為細末煉蜜和丸如梧桐子大每服二十丸食後臨臥米飲下</p>

<h3>生薑枳實湯</h3>
<p>若痛而但腹脹心痛甚者此由胃邪干心其脈微緩謂之胃心痛宜此</p>
<p>桂　生薑（各一兩半）　枳實（半兩）</p>
<p>上為細末以水三升煎至一升去滓分溫三服不以時</p>

<h3>五味子煎</h3>
<p>治心痛</p>
<p>五味子（五兩）　桂　川烏頭（各一兩）</p>
<p>上三味為粗末水五升煎取一半絞去滓入好蜜二兩再熬成膏溫酒化下一彈子大不以時</p>

<h3>斑蝥丸</h3>
<p>治心痛</p>
<p>斑蝥（七個）　胡椒（四十九個）　乳香（一象子大）</p>
<p>上三味為細末水蜜煮麵糊為丸如梧桐子大每服三粒婦人醋湯下男子菖蒲酒下不以時</p>

<h3>良薑湯</h3>
<p>治心痛腹痛久瘧瘦弱</p>
<p>乾薑　真良薑（油焙紫色水洗去油）</p>
<p>上等分細末每服二三錢白湯點不以時溫酒亦得</p>

<h3>椒茱丸</h3>
<p>治心腹疼痛</p>
<p>椒（二兩）　吳茱萸（四兩）</p>
<p>上為細末醋煮麵糊為丸如梧桐子大每服三四十丸米飲或酒下空心服</p>

<h3>鱉甲散</h3>
<p>治痞氣心腹堅脹飲食不消</p>
<p>鱉甲（一兩半）　訶黎勒皮（一兩）</p>
<p>上為細末每服二錢食前煎生薑橘皮湯調下</p>

<h3>雄黃丸</h3>
<p>治久患心痛時發不定多吐清水不下飲食</p>
<p>雄黃（二兩研）　好醋（二升慢火熬成膏）</p>
<p>上干蒸餅和丸如梧桐子大每服七丸生薑湯下空心</p>

<h3>撞氣丸</h3>
<p>治一切痰積心痛不可忍者</p>
<p>良薑（生用）　乾薑（各一兩炮）　半夏（二兩作曲用）　青皮（不去白）　陳皮（各一兩不去白）　巴豆（二七個去皮同陳橘皮青橘皮炒巴豆令黃去巴豆不用）</p>
<p>上為細末生薑麵糊為丸如桐子大每服二十丸至三十丸煎生薑湯下食前服</p>

<h2>肺</h2>
<p>（嗽附）</p>

<h3>勝金丸</h3>
<p>治肺虛勞咳嗽不出聲者</p>
<p>肥皂角（五寸）　馬屁勃（一分）　干枇杷葉（三片）　厚朴（半分）　半夏（一分）　葶藶子（半分）　甘草　百部（各一分）　人參（半分）　吳術　紫菀（各一分）　青皮（四片）　膈蜂窠（一分）　白茅（半分）　茯苓　石菖蒲　木通　貝母　百合　杏仁　熟地黃　甘松　麥門冬（各一分）</p>
<p>上為細末煉蜜和丸如櫻桃大每服一丸含化不以時</p>

<h3>神效四時加減養肺湯</h3>
<p>治肺氣不足病苦氣逆胸腹滿咳逆上氣搶喉喉中閉塞咳嗽短氣氣從背膂有時而痛然自驚或笑或歌或怒無常或乾嘔言語過多觸風邪而便發咳嗽四時往來不愈</p>
<p>紫菀　五味子　乾薑　款冬花　半夏　人參　糯米　杜仲　白朮　桂（各一兩）　柴胡　茯苓甘草　陳皮　丁香　細辛　射干　山藥　獨活　防風　鍾乳（各半兩）</p>
<p>上為粗末每服二錢水一大盞入生薑三片棗一個同煎至五分去滓稍熱服不以時夏秋柴胡獨活射干細辛桂減半久嗽虛寒人加蜀椒一分</p>

<h3>瀉肺散</h3>
<p>治酒後勞倦或出當風喜怒氣含於肺面目黃腫起即頭眩咳逆上氣時忽忽欲絕心下弦急不能飲食或吐膿血胸痛引背支飲欲嘔</p>
<p>五味子　百部（各二兩半）　茯苓　附子　蓯蓉　當歸　石斛　遠志　續斷（各一兩）　細辛　甘草（各七分）　防風　蜀椒　紫菀　款冬花　乾薑　桂（各一兩半）　桃仁　杏仁（各九十個）　</p>
<p>上為細末每服一錢空心溫酒調下</p>

<h3>大阿膠煎</h3>
<p>補肺祛風</p>
<p>阿膠　熟地黃　茯苓　山藥　五味子　麥門冬　貝母　百部　柏子仁　茯神　丹麥　杜仲（各半兩）　遠志　人參　防風（各一分）</p>
<p>上為細末煉蜜和丸每兩作二十四丸每服一丸細嚼米飲下食後</p>

<h3>五參散</h3>
<p>治肺臟風毒皮膚生瘡欲似大風者</p>
<p>人參　沙參（各一兩）　玄參（半兩）　苦參　丹參　赤箭（各一兩）　烏蛇（三兩）　甘草（半兩）白蒺藜（一兩）</p>
<p>以上九味為細末桑白皮　白楊皮　地骨皮　槐白皮（重校定此方內白皮等四味無分兩其太平聖惠方內亦載之內四般皮藥各一兩）</p>
<p>上白皮等四味並細銼用生薑汁煮三二十沸取出焙乾搗羅為細末與前藥末和勻每服一錢溫酒調下不計時</p>

<h3>平肺湯</h3>
<p>治肺氣久虛喘急多倦</p>
<p>款冬花　五味子　白茯苓　阿膠　白朮　芎藭　人參　熟地黃　黃耆　紫菀　甘草　杏仁　桂</p>
<p>上等分為粗末每服三錢水一盞同煎至六分去滓溫服食後</p>

<h3>麥門冬五膈下氣丸</h3>
<p>療肺勞熱肺損生蟲形如蠶在肺為病令人咳逆氣喘或為憂膈氣膈恚膈寒膈熱膈皆此勞氣所生名曰膏肓針灸不著</p>
<p>麥門冬　遠志　附子　細辛　甘草（各十分）　人參　乾薑　黃耆　百部　白朮　桂（各五分）川椒（四分）　杏仁（四十個）</p>
<p>上為細末煉蜜和丸如彈子大每服一丸含化</p>

<h3>百花煎丸</h3>
<p>治肺虛客熱咳嗽氣急胸中煩悸肢體倦疼咽乾口燥多唾痰沫或有惡物肌瘦發熱減食嗜臥</p>
<p>人參　紫菀　阿膠　百部　款冬花　山藥　天門冬　麥門冬　貝母（各一兩）　甘草（四兩）　杏仁（半斤）　蠟（二十兩）</p>
<p>上為細末熔蠟丸如彈子大每服一粒水一盞煎至七分和滓熱服之食後</p>

<h3>鍾乳白石英丸</h3>
<p>治肺虛咳嗽背寒食少泄瀉</p>
<p>鍾乳粉　白石英粉　鹿角膠　五味子　山藥　麥門冬　黃耆　乾薑　熟地黃　人參　桂（各一兩）　甘草（半兩）</p>
<p>上為細末煉蜜和丸如梧桐子大每服三十丸空心米飲或酒下</p>

<h3>定嗽散</h3>
<p>治十五種嗽上氣不順咽喉癢諸藥無效服之甚良</p>
<p>漢防己（半兩）　雪白茯苓　紫菀　款冬花　桔梗　桑白皮　紫蘇莖葉　杏仁　貝母（各一兩）甜葶藶　甘草（各一兩半）　人參（半兩）</p>
<p>上銼碎焙乾為末每服一錢津液含化徐徐咽之</p>

<h3>溫肺丸</h3>
<p>治肺挾寒上氣咳嗽胸滿短氣嘔吐痰涎喘鳴肩息全不嗜食及寒毒疰嗽咯唾膿血</p>
<p>紫菀　陳皮　附子　款冬花　半夏　杏仁（各一兩半）　乾薑　甘草　細辛　桂（各一兩）　人參（三分）　</p>
<p>上為細末煉蜜和丸如梧桐子大每服二十丸食前生薑湯下</p>

<h3>紫菀丸</h3>
<p>治嗽</p>
<p>人參　紫菀　附子　款冬花　橘皮　半夏　杏仁（各三分）　細辛　甘草　乾薑　桂（各半兩）　</p>
<p>上為細末煉蜜和丸如梧桐子大每服二十丸食前薑棗湯下</p>

<h3>款肺散</h3>
<p>治肺虛氣痞咳嗽喘滿胸膈不利痰涎嘔逆可思飲食</p>
<p>五味子　紫菀　赤茯苓（各一兩）　檳榔　枳殼（各半兩）　桔梗　大腹皮　白朮（各三分）　貝母　人參（各一兩）　甘草（半兩）</p>
<p>上為粗末每服三錢水一大盞入生薑少許同煎至七分去滓溫服不以時</p>

<h3>白石英散</h3>
<p>治肺氣虛惡寒咳嗽鼻有清涕息氣微四肢少力宜服補肺（重校定此方內人參無分兩其太平聖惠方內亦載之人參用一兩）</p>
<p>白石英　五味子（各一兩）　麥門冬（三分）　乾薑（半兩）　白茯苓　附子（各一兩）　甘草（半兩）　桂　阿膠　人參　陳皮（各一兩）</p>
<p>上為粗末每服三錢以水一中盞入棗三個煎至六分去滓不以時忌生冷油膩等</p>

<h3>溫中當歸湯</h3>
<p>若痛而不休此重於寒寒留不去與正氣相搏脈緊弦者謂之虛寒沉緊而實者謂之積寒虛寒者溫而調之宜此溫中當歸湯積寒者散而瀉之宜麝香丸方在後</p>
<p>當歸　人參　乾薑　白朮　厚朴　桂（各二兩）　桔梗　白芍藥（各一兩）　附子　甘草　木香（各半兩）</p>
<p>上為粗末每服五錢水二盞煎至一盞去滓溫服</p>

<h3>通氣丸</h3>
<p>治寒嗽</p>
<p>天門冬（二兩半）　蜀椒（二兩）　烏頭（一兩三分）　乾薑　人參（各二兩）　桂（一兩半）　蜈蚣（五節）　附子　杏仁（各五個）　飴糖（三斤）</p>
<p>上為細末煉餳為丸如雞頭大每服一丸含化食後臨臥晝夜十丸以胸中溫為度</p>

<h3>補肺湯</h3>
<p>治肺氣不足咳逆上氣心胸氣逆喉中悶塞咳嗽短氣寒從背起有時而痛乾嘔心煩耳聞風雨聲面目白色口中如含霜雪語聲不出</p>
<p>麥門冬（四兩）　五味子（三兩）　紫菀　乾薑　款冬（各二兩）　白石英（二兩一分）　桑白皮　鍾乳粉　人參（各一兩）　桂（六兩）</p>
<p>上為粗末每服四錢水二盞入竹二十葉棗五個同煎至七分去滓食前溫服</p>

<h3>貝母散</h3>
<p>治遠年日近嗽</p>
<p>貝母　知母　百部　阿膠　甘草　麻黃　杏仁　人參　茯苓　半夏曲餅子</p>
<p>上等分為細末每服二錢水一盞大黃臘一皂大同煎至八分通口服</p>

<h3>阿膠丸</h3>
<p>平肺氣</p>
<p>阿膠　人參　茯苓　百合　貝母　桔梗　五味子　山藥（各一兩）　甘草（半兩）　半夏（一分）　</p>
<p>上為細末煉蜜和丸如彈子大每服一丸水一盞入生薑三片煎至七分和滓溫服食前</p>

<h3>相傳湯</h3>
<p>治肺氣不足寒邪外乘咳嗽多痰肢體疼倦惡寒發熱嘔逆噁心鼻壅清涕咽乾喘滿</p>
<p>五味子　芍藥（各一兩）　半夏　細辛　紫菀　杏仁　桂（各三分）　甘草（一分）　人參（半兩）　</p>
<p>上為粗末每服二錢水一盞生薑三片煎至六分去滓溫服不以時</p>

<h3>木香散</h3>
<p>治寒嗽</p>
<p>木香　白朮　五味子　細辛　甘草（各三錢）　乾薑　款冬花　桂（各半兩）　附子</p>
<p>上為粗末每服二錢水一盞棗一枚擘破同煎至七分去滓溫服食後</p>

<h3>戎鹽湯</h3>
<p>若痛與腰背相引善瘛瘲如物從後觸其心身傴僂者此由腎受邪寒逆氣上下於心其脈沉緊謂之甀宜此戎鹽湯服</p>
<p>拽鹽（半兩）　良薑　芍藥　澤瀉（各一兩）　桂（二兩）　吳茱萸　烏喙　黃耆　茯苓　甘草（各三分）</p>
<p>上為粗末每服五錢水二盞煮羊肉湯一盞煎至七分去滓溫服</p>

<h3>養肺煎</h3>
<p>治肺虛</p>
<p>阿膠　人參　五味子　貝母　百合　桔梗　芍藥（各一兩）　甘草　半夏曲（各減半）</p>
<p>上為細末水煮麵糊為丸如梧桐子大每服四十丸生薑湯下食後</p>

<h3>鍾乳人參丸</h3>
<p>療嗽逆上氣燥嗽冷嗽晝夜甚喉中水雞聲</p>
<p>鍾乳　人參　桂　乾薑（各八分）　附子　款冬花　細辛（各六兩）　紫菀（十分）　杏仁（四兩）　</p>
<p>上九味為細末煉蜜酒和丸如小豆大每服三十丸日三不知稍稍加之忌豬肉冷水生蔥生菜等空心生薑湯下</p>

<h3>胡椒理中丸</h3>
<p>治肺胃俱寒咳嗽上氣咽膈痞噎嘔吐痰沫腹脅膨滿或時下利肩背疼倦飲食減少</p>
<p>胡椒　蓽茇　乾薑　良薑　細辛　款冬花　甘草　黃橘皮（各一兩）　白朮（一兩一分）</p>
<p>上為細末煉蜜和丸如梧桐子大每服十丸米飲下不以時服</p>

<h3>款冬花散</h3>
<p>治肺感寒邪咳嗽不已痰實涎盛頭昏鼻塞呀呷喘悶介介作聲胸膈痞滿不欲飲食</p>
<p>貝母（四兩）　知母（二兩）　半夏　杏仁（各四兩）　麻黃（半斤）　干桑葉（二兩）　甘草（四兩）　款冬（二兩）　阿膠（四兩）</p>
<p>上為粗末每服三錢水一盞入生薑三片同煎至七分去滓食後溫服臨臥更服</p>

<h3>乾薑散</h3>
<p>治氣嗽呼吸短氣心胸不利可思飲食</p>
<p>乾薑　桂　款冬花（各半兩）　細辛　白朮　甘草　五味子　木香（各三分）　附子（一兩）</p>
<p>上為細末每服三錢水一盞棗二個煎至六分去滓溫服非時</p>

<h3>酥蜜膏</h3>
<p>治肺臟虛熱咳嗽咽乾痛唾膿血宜服此方</p>
<p>生地黃汁（八合）　黑餳　白蜜　白糖（各三合）　生薑汁（一合）　酥　川麻　鹿角膠　杏仁（各三兩）　（校定川麻不知何物疑是升麻以治虛熱也）</p>
<p>上都於銀鍋中以慢火煎攪勿住手候稀稠得所以不津器盛之非時含一茶匙咽津</p>

<h3>虛成散</h3>
<p>補治肺臟勞極</p>
<p>枳實　秦艽　白茯苓　芍藥　延胡索　當歸　麻黃　茴香（各半兩）　甘草（一兩）</p>
<p>上九味為細末每服二錢水一盞入銀耳環一隻蜜三五滴同煎八分通口食後服此補五臟虛勞極方出在真君詠訣方內藥性與本草不同而服餌神效須潔靜心齋服若有所覺</p>

<h3>四滿丸</h3>
<p>治冷嗽氣嗽飲嗽燥嗽邪嗽胸脅支滿多唾上氣咽中腥臭咳不得臥面目浮腫氣喘寒熱</p>
<p>蜈蚣（二個）　芫花（五分）　乾薑　芎藭　躑躅花　桂（各一兩）　人參　細辛（各半兩）</p>
<p>上為細末煉蜜和丸如麻粒大每服二三丸食後臨臥溫米湯下</p>

<h3>香樸丸</h3>
<p>治肺胃虛寒久冷不除四時往來動作咳嗽中脘氣痞氣道不利飲食進退肌肉不澤多倦乏力惡怕風寒鼻中清涕喘出清痰谷飲不消臟腑不調</p>
<p>厚朴　生薑（各一斤）　大棗（百個）　半夏（半斤）　陳皮（二兩）</p>
<p>以上五味用水二斗煮盡水如棗先軟即去皮核余直至水盡漉出焙乾入</p>
<p>人參　白朮　白茯苓（各二兩）</p>
<p>上為細末以棗肉和杵熟丸如梧桐子大每服三五丸米飲下</p>

<h3>杏仁紫菀丸</h3>
<p>崔氏療肺虛而嗽上氣喘急不得坐臥身面腫不下食消腫下氣止嗽立驗方</p>
<p>葶藶子（二十分）　貝母（六分）　杏仁（十二分）　紫菀　茯苓　五味子（各六分）　人參（五分）桑白皮（八分）</p>
<p>上為細末煉蜜和丸如梧桐子大每服十丸日二服甚者夜一漸加至二十三十丸煮棗汁送下若腫氣盛者宜服此藥若小便不利者服後方（方在後）</p>

<h3>潤肺丸</h3>
<p>治風壅咳嗽化痰涎止喘痞利胸膈肺氣</p>
<p>半夏　阿膠　紫菀　桔梗　貝母　款冬花　漢防己（各一兩）　蛤蚧（一對）</p>
<p>上為細末煉蜜為丸如梧桐子大每服十五丸至二十丸食後生薑湯下白湯亦得</p>

<h3>水煮丸</h3>
<p>治久病不入飲食胸膈痰滿痰多咳嗽噁心增煩頭目昏痛</p>
<p>半夏　藿香葉　白朮　人參　山藥　茯苓（各一兩）　粟米（七兩）　白麵（一兩）</p>
<p>上為細末旋以冷水和丸如梧桐子大每服三十丸先用生薑五片水一盞煮至七分去姜然後入藥並棗一皂子大再煎至四分緩緩以匙炒吃用煮藥湯下</p>

<h3>通聲膏</h3>
<p>治肺虛寒屬風所傷語聲嘶塞氣息喘滿咳嗽二氣嗽</p>
<p>酥　崖蜜　飴糖　薑汁　百部汁　棗肉　杏仁（各二升）　甘皮（五兩）</p>
<p>上合和微火煎常攪三上三下與一炊久服薑汁等各減半溫酒一升服方寸匕細細嚥之日二夜一</p>

<h3>潤肺散</h3>
<p>治寒壅相交肺氣不利咳嗽喘急語聲不出痰涎壅塞胸膈煩悶鼻塞清涕咽喉干痛</p>
<p>麻黃　人參（各二兩）　杏仁（二兩半）　阿膠（半兩）　貝母（二兩半）　甘草（一兩）　陳皮（一分）　桔梗（半兩）</p>
<p>上為細末每服二錢水一盞煎至六分去滓食後溫服</p>

<h3>麥門冬煎</h3>
<p>治暴熱咳嗽心胸煩悶口舌乾燥上焦壅滯</p>
<p>生麥門冬汁（四合）　生地黃汁（一升）　酥（三合）　生薑汁（二合）　五味子（二兩）　赤茯苓（三兩）　射干（一兩半）　杏仁（搗膏）　貝母（各二兩）</p>
<p>上先搗羅貝母等四味為細末入麥門冬汁杏仁膏等於銀鍋內攪令勻以慢火煎成膏收於不津器中非時取一茶匙含咽津</p>

<h3>續斷散</h3>
<p>治盜汗不止</p>
<p>續斷　黃耆　人參　牡蠣　五味子（各一兩）　陳皮　甘草（各半兩）　桂（一兩）</p>
<p>上為細末入去心麥門冬二十粒生薑三片棗一枚水一盞每服一錢同煎至七分去滓溫服</p>

<h3>潤肺散</h3>
<p>治肺感寒氣咳嗽氣喘痰涎不利胸滿背痛</p>
<p>人參（一兩）　陳皮　五味子　紫菀　乾薑　杏仁（各三分）　桂　甘草（各半兩）</p>
<p>上為細末每服二錢水一盞入生薑三片棗一枚同煎至七分去滓食後溫服</p>

<h3>密陀僧丸</h3>
<p>治積年肺氣咳嗽</p>
<p>密陀僧（一分）　金箔（十四片）　銀箔（十四片）　綠豆粉（三錢）　胡粉（一分）　膩粉（半錢）　葛粉（一分）　黃丹（一分）</p>
<p>上研勻棗和丸如小棗大每服一丸綿裹含化</p>

<h3>椒紅丸</h3>
<p>治寒嗽</p>
<p>川椒（半兩）　款冬花　紫菀　乾薑（各一兩）　礜石　附子　細辛　皂角（各半兩）</p>
<p>上為細末每服二十丸食前米飲下煉蜜為丸如梧桐子大</p>

<h3>膠飴湯</h3>
<p>若腹痛而色蒼蒼如死灰終日不得太息者此由肝氣受邪客乘於心蓋肝藏血寒客於血血澀而變氣不得速行診其心脈急甚謂之肝心痛宜此</p>
<p>地黃（一兩）　芍藥（二兩）　當歸（一兩）　乾薑（二兩）　黃橘皮　川椒（各一兩）　甘草（半兩）　</p>
<p>上為粗末每服五錢水二盞棗一枚膠飴如彈子大煎至一盞去滓溫服</p>

<h3>平肺湯</h3>
<p>平肺氣治寒嗽</p>
<p>人參　五味子　黃耆　桂　杏仁　白茯苓（各一兩）　麻黃（二錢）</p>
<p>上並銼碎每服二錢水一盞煎至七分食後臨臥細細熱呷才溫再暖熱呷之尤佳</p>

<h3>平肺散</h3>
<p>治肺胃受寒咳嗽上氣涎痰不利咯唾涎沫胸滿氣逆喘鳴肩息咽乾噎氣語聲嘶破身體疼煩時發寒熱</p>
<p>桑葉　枸杞　水蓼　覆盆子（各二兩）　皂兒　茴香　荊三稜（各一兩）</p>
<p>上為細末每服二錢生薑一塊胡桃肉半枚與藥同嚼細嚥津食後臨臥</p>

<h3>華蓋散</h3>
<p>治肺感寒邪有痰咳嗽不治不瘥</p>
<p>紫蘇子　麻黃　杏仁　陳皮　桑白皮　赤茯苓（各一兩）　甘草（半兩）</p>
<p>上為粗末每服二錢水一盞煎至六分去滓食後溫服</p>

<h3>百部丸</h3>
<p>治久新咳嗽唾稠黏氣息不通嗽有膿血咽中腥臭喘息有音</p>
<p>百部（三兩）　五味子　乾薑　紫菀　甘草　桂（各一兩）　升麻（半兩）</p>
<p>上為細末煉蜜和丸如梧桐子大每服二丸至三丸食後臨臥熟水下</p>

<h3>鍾乳丸</h3>
<p>治肺虛寒嗽不已</p>
<p>鍾乳粉（三兩）　人參　白朮　乾薑　甘草（各二兩）　紫菀　款冬（各一兩）</p>
<p>上為細末煉蜜和丸如彈子大每服一丸含化</p>

<h3>紫菀湯</h3>
<p>平肺氣如多嗽加防己半兩甘草一分</p>
<p>紫菀　款冬花　麻黃　甘草（各一兩）　乾地黃（二兩）　卷柏（半兩）　麥門冬（一兩）</p>
<p>上為細末每服二錢水一盞煎至七分去滓溫服食後</p>

<h3>杏仁煎</h3>
<p>治氣嗽心胸不利喘息短氣</p>
<p>杏仁（五兩）　五味子（二兩）　白蜜（五合）　酥　生薑汁（各一合）　貝母（二兩）　紫蘇子（三兩以水五合研濾取汁）</p>
<p>上先研杏仁如膏都與眾藥合煎令稠不以時服一茶匙含化咽津</p>

<h3>聖力丸</h3>
<p>治肺間有水喘嗽小便不利面目浮腫</p>
<p>葶藶（十二分炒青別研）　郁李仁（五分）　杏仁（三分）　漢防己　陳橘皮（各四兩）　茯苓（五分）　紫蘇（五分）</p>
<p>上為細末煉蜜和丸如梧桐子大每服十五丸煎生薑橘皮湯下食後服日二道藏千金髓方孫兆嘗進</p>

<h3>阿膠散</h3>
<p>治肺痿損傷氣喘咳嗽有血</p>
<p>阿膠　側柏葉（各一兩）　熟地黃　人參　麥門冬（各三分）　茯苓（半兩）　蛤蚧（一隻全者）</p>
<p>上為細末每服二錢米湯調下食後若腎咳惡風脈浮宜白前湯惡寒唾冷沫小便數脈緊宜椒紅丸（方在前）　惡熱骨間煩疼宜地骨皮散（方在後）</p>

<h3>白前湯</h3>
<p>白前　細辛　川芎　五味子（各一兩）　麻黃　芍藥　桂（各半兩）兼言之大抵皆從肺出其聲響亮不因痰涎而發者謂之咳言其聲音聞於人痰涎上下隨聲而發者謂之嗽如水之嗽蕩謂能嗽其氣往來也經稱五臟六腑皆令人咳原其至理必由皮毛先受邪氣以合於肺也又或感寒飲食入胃從肺脈而上至於肺肺寒則內外合邪因而客之故咳屬於肺然五臟各以其時感寒受邪於病謂秋得之在肺春得之在肝夏得之在心冬得之在腎四季得之在脾故肺咳之狀咳而喘息有音甚則唾血心咳之狀咳則心痛喉中介介如梗甚則咽腫喉閉肝咳之狀咳則兩脅下痛甚則不可轉側轉側則心脅下滿脾咳之狀咳則右脅下痛陰陰引背甚則不可以動動則咳劇腎咳之狀咳之則腰背相引而痛甚則咳涎</p>
<p>上諸咳之原其來雖各不同要之其氣必至於肺而後發若非其時感邪而發咳者因其臟氣衰而為病或五行之氣虛衰而為病或五行之氣內相剋制而為病病方作時尋即治之無使傳注不即治之傳注他臟遂致不起然有因寒者有風者有熱者風寒從外至熱則從內起風寒則諸經自受其邪熱則諸經腑臟或熏乘而為病風則散之寒則溫之熱則調之因風者惡風出風中則咳甚因寒者得寒則劇因熱者得熱而發</p>
<p>若肺咳惡風脈浮宜小青龍湯（方見傷風門）　惡寒脈緊宜杏子湯微小弱者宜鍾乳丸惡熱咽燥脈數甚則咯血宜天門冬湯</p>

<h3>杏子湯</h3>
<p>杏仁　乾薑　細辛　甘草（各半兩）　五味子　桂（各三錢去皮）</p>
<p>上為粗末每服五錢水二盞棗一個煎至一盞去滓溫服痰多濁涕者加半夏半兩</p>

<h3>鍾乳丸</h3>
<p>鍾乳（一兩銀石器內甘水煮一伏時研一伏時）　紫菀　桂　款冬花　黃耆（各半兩）　桑白皮（一分）</p>
<p>上為細末煉蜜和丸如梧桐子大每服三十丸米飲下食前</p>

<h3>天門冬湯</h3>
<p>天門冬（半兩）　知母　紫菀（各一兩）　桑白皮　五味子　桔梗（各半兩）</p>
<p>上為粗末每服五錢水二盞煎至一盞去滓溫服有血者加阿膠半兩大便澀而喘者加葶藶半兩</p>

<h3>附子細辛湯</h3>
<p>平養肺氣</p>
<p>人參（一兩）　附子　細辛（各半兩）　菖蒲（一兩）　五味子（二兩）　甘草（二分）</p>
<p>上為粗末每服五錢水二盞煎至一盞去滓溫服</p>

<h3>射干湯</h3>
<p>若肝咳惡風脈浮宜此射干湯惡寒脈弦緊宜五味子煎惡熱目赤脈頭眩宜百部丸（五味子煎百部丸方並在後）</p>
<p>射干　麻黃（各半兩）　五味子　半夏（各一兩）　款冬花（二兩）　甘草（半兩）</p>
<p>上為細末每服五錢水二盞生薑三片煎至一盞去滓溫服</p>

<h3>麻黃厚朴湯</h3>
<p>若脾咳惡風脈浮緩宜麻黃厚朴湯口中如含霜雪中脘陰陰冷惡寒脈緊弱宜溫中丸大便堅從腹上至頭頸發熱宜茯苓丸（溫中丸方在後）</p>

<h3>麻黃厚朴湯</h3>
<p>麻黃　厚朴　黃橘皮（各兩）　杏仁（半兩）　甘草（半兩）　半夏（半兩）</p>
<p>上為粗末每服五錢水二盞煎至一盞去滓溫服不以時</p>

<h3>茯苓丸</h3>
<p>茯苓　黃芩　黃橘皮（各一兩）　五味子　桔梗（各半兩）　半夏（三錢）</p>
<p>上為細末煉蜜和丸如梧桐子大每服三十丸米飲下食後服</p>

<h3>團參黃耆散</h3>
<p>治肺虛熱咳嗽氣急胸中煩悸肢體倦疼口燥咽乾情思不樂多唾涎沫或有惡物肌瘦發熱減食嗜臥</p>
<p>人參　黃耆（等分）　甘草（減半）</p>
<p>上為細末每服二錢水一盞煎至六分生薑三片棗二枚同煎去滓溫服不以時</p>

<h3>五味實散</h3>
<p>治形寒飲冷風傷肺臟咳嗽喘急涕唾痰涎鼻寒鼽水頭目眩聲重語音不出嘔逆咽喉噎悶惡寒少力短氣心忪肩背拘急胸腹膨痞散風寒止咳嗽</p>
<p>細辛　五味子　白芍藥　甘草　半夏　桂</p>
<p>上件等分為粗末每服三錢水一盞入生薑七片煎至六分去滓溫服不以時一方有乾薑杏仁</p>

<h3>五味杏仁湯</h3>
<p>治肺經寒壅不調痰實咳嗽頭昏鼻寒項強惡氣身體拘倦痰唾稠黏語聲不出</p>
<p>陳皮　麻黃　甘草　杏仁　五味子　白茯苓（各一兩）</p>
<p>上為粗末每服二錢水一盞煎至六分去滓食後臨臥溫服</p>

<h3>白石英湯</h3>
<p>主肺虛少氣補虛羸益肺止嗽進飲食</p>
<p>白石英（一分杵細者綿裹）　五味子　白茯苓　附子　人參（各半錢）　甘草（一字）</p>
<p>上㕮咀用水五大盞銀石器中煮石英至三盞投藥再煎至一盞半去滓分兩服空心晚食前或雞鳴拂旦服</p>

<h3>人參半夏丸</h3>
<p>治肺胃受冷咳嗽氣息胸膈痞滿喉中呀呷嘔逆涎沫飲食不下</p>
<p>人參　細辛　陳皮（各二兩）　丁香　半夏　厚朴（各四兩）</p>
<p>上為細末用生薑汁煮麵糊為丸如麻子大每服二十丸食後服生薑湯下</p>

<h3>牡蠣散</h3>
<p>治熱汗不止</p>
<p>牡蠣　粉　寒水石（各一兩）　鉛霜　硃砂　甘草（各半兩生）　故扇灰（半分）</p>
<p>上件同研令細每服半錢以新汲水調下非時</p>

<h3>溫肺湯</h3>
<p>治寒壅相交痰實咳嗽咽腫疼痛鼻塞頭昏肢體煩疼胸膈痞悶</p>
<p>麻黃（五兩不去節）　杏仁（三兩）　甘草（一兩半）　五味子（一兩）　桂（半兩）</p>
<p>上為細末每服二錢白湯調下不以時</p>

<h3>防己丸</h3>
<p>治咳嗽不計新久者</p>
<p>防己　杏仁　貝母　甘草（各二兩）　甜葶藶（四兩）</p>
<p>上為細末水煮麵糊丸如梧桐子大每服二十丸食後生薑湯下</p>

<h3>五味細辛湯</h3>
<p>治肺經感寒咳嗽不已</p>
<p>白茯苓（四兩）　甘草（三兩）　乾薑（三兩）　細辛（三兩）　五味子（二兩半）</p>
<p>上為細末每服二錢水一盞煎至七分去滓溫服不以時</p>

<h3>廣濟紫菀湯</h3>
<p>治肺虛喘乏痰多咳嗽胸膈逆滿食少羸瘦及治肺痿咯唾膿血</p>
<p>紫菀　茯苓（各一兩）　五味子　百合（各三分）　甘草（半兩）</p>
<p>上為粗末每服二錢水一盞生薑五片煎至七分去滓食後溫服</p>

<h3>黃耆補肺湯</h3>
<p>治肺虛有熱</p>
<p>黃耆（一兩）　芍藥（一兩半）　半夏（一兩一分）　人參　甘草（各半兩）</p>
<p>上為粗末每服四錢水二盞生薑五片棗二個餳一杏核大同煎至一盞去滓溫服食後</p>

<h3>辰砂半夏丸</h3>
<p>治肺壅痰實咳嗽喘急胸膈痞悶心忪煩躁痰涎不利呀呷有聲</p>
<p>半夏（半兩）　硃砂　五靈脂（各一兩）　杏仁（半兩麩炒杵成膏）　葶藶（半兩淘淨令乾杵成膏）　</p>
<p>上為細末入研藥勻以生薑汁煮麵糊為丸如梧桐子大每服二十丸食後生薑湯下若痛而嘔者此寒氣客於腸胃得寒則津液流而聚沫聚沫則痛痛則氣逆氣逆則津液反而嘔出其脈緊細而滑宜粳米湯及灸中脘</p>

<h3>粳米湯</h3>
<p>附子（半兩）　半夏（二兩半）　甘草（一兩）　粳米（二兩半）</p>
<p>上為粗末每服五錢水二盞棗一枚煎至一盞去滓溫服空心食前服</p>
<p>中脘穴在心歧上骨下至臍上取中心是穴可灸五十壯</p>

<h3>地骨皮散</h3>
<p>治肺壅痰嗽</p>
<p>地骨皮　百部（各二兩）　芍藥　赤茯苓（各一兩）</p>
<p>上為粗末每服五錢水二盞竹葉一把煎一盞去滓食後溫服</p>

<h3>已嗽丸</h3>
<p>治嗽久不已者</p>
<p>款冬花　百部　紫菀　皂角</p>
<p>上件等分為細末煉蜜和丸梧桐子大每服十丸臨臥煎棗湯下</p>

<h3>金露散</h3>
<p>平補氣</p>
<p>人參　白朮（各三分）　五味子（三分）　甘草（一分）</p>
<p>上為細末每服二錢不以時白湯點服</p>

<h3>小杏仁煎</h3>
<p>治枯瘦發咳逆上氣喉中有病心下煩不得咽者宜此</p>
<p>杏仁（二兩）　紫菀　款冬花　茯苓（各半兩）</p>
<p>上研杏仁為膏將諸藥末研勻煉蜜和丸如梧桐子大每服五七丸食後米飲下</p>

<h3>四順散</h3>
<p>治　嗽</p>
<p>麻黃　杏仁　乾薑（各半兩）　甘草（二錢半）</p>
<p>上為細末入鹽煎去滓服不以時藥末一大錢水一盞煎至六分稍熱服</p>

<h3>益肺散</h3>
<p>調益肺胃收斂營衛</p>
<p>糯米（炒黃）　阿膠　黃耆（各一兩）</p>
<p>上為細末每服二錢煎鹿膠湯調下不以時</p>

<h3>紫菀丸</h3>
<p>治肺胃勞傷痰涎咳嗽</p>
<p>紫菀（一兩）　半夏曲　阿膠（各半兩）</p>
<p>上為細末煮麵糊為丸如梧桐子大每服二十丸臨臥米飲下</p>

<h3>蠟煎丸</h3>
<p>治壅嗽一名蠟煎散更不須丸</p>
<p>防風　桑白皮　甘草（各等分米泔浸一日）</p>
<p>上為細末以蠟一塊子同煎二錢水一盞煎至七分去滓溫服食後</p>

<h3>潤肺散</h3>
<p>治肺虛咳嗽</p>
<p>阿膠　杏仁（各一兩）　糯米（五合）</p>
<p>上為細末每服一錢白湯調下不以時</p>

<h3>栝蔞煎丸</h3>
<p>治肺經攻注面生風瘡上喘氣促咳嗽等疾</p>
<p>栝蔞（二個）　杏仁（一兩二錢）　半夏（一兩）</p>
<p>上件藥並依法修事先將栝蔞攘用銀石器內熬成膏次入杏仁再熬候冷入半夏栝蔞皮末為丸如梧桐子大每服三十丸煎人參湯下臨臥服食前亦得</p>

<h3>橘皮丸</h3>
<p>治氣咳不問遠近</p>
<p>陳皮　桂　杏仁（等分）</p>
<p>上為細末煉蜜和丸如梧桐子大每服二十丸食後白湯下</p>

<h3>國老湯</h3>
<p>治肺經積熱外感寒邪口乾喘滿咽燥腫痛挾寒咳嗽唾有膿血</p>
<p>桔梗（三兩）　甘草（二兩）</p>
<p>上為粗末每服二錢水一盞煎至六分去滓臨臥溫服</p>

<h3>百部丸</h3>
<p>治肺虛</p>
<p>百部（四兩）　生地黃（五斤取汁熬成稀膏）</p>
<p>上將地黃膏和百部末為丸如梧桐子大每服三十丸食後米飲下</p>

<h3>款肺散</h3>
<p>治嗽</p>
<p>大半夏　杏仁（各三十六個）</p>
<p>上坩堝子內燒煙出存性每服末半錢至一錢溫米飲調下不以時</p>

<h3>通聲丸</h3>
<p>治肺傷風冷氣不通流咳嗽失聲語音不出溫肺順氣通暢音聲</p>
<p>桂末　杏仁（各等分）</p>
<p>上為細末煉蜜為丸如櫻桃大每服一丸新綿裹含化稍稍咽津不以時</p>

<h3>參角丸</h3>
<p>治肺風皮膚瘙癢生癮疹或疥癬等</p>
<p>苦參　肥皂角（各二斤去皮並子捶碎以水一斗浸揉取濃汁濾去滓熬成膏）</p>
<p>上將苦參杵為細末以皂角膏和丸如梧桐子大每服二十丸荊芥湯下</p>

<h3>梔子湯</h3>
<p>治胸痹切痛</p>
<p>梔子　附子（各一兩）</p>
<p>上銼每服三錢水一大盞薤白三寸同煎至五分去滓溫服不以時論曰或氣乘客或臟氣相干其卒然痛而即止者此寒氣客於脈外得寒則縮綣絀急外引小絡得熱則止宜先用熨法後以高良薑湯治之（高良薑湯方在前）</p>

<h3>熨法</h3>
<p>鹽半斤（炒）</p>
<p>上以故帛裹就熱熨痛處</p>

<h3>雄黃丸</h3>
<p>治肺勞咳嗽</p>
<p>雄黃（一兩）</p>
<p>上入瓦合內不固濟坐合於地上用土焙之周匝令實可厚二寸以炭一斤簇定頂火煅之三分去一退火待冷出之細研如粉用蟾酥和如粟米大每服三十丸空心杏仁湯下</p>

<h3>貝母丸</h3>
<p>治久嗽咽嗌妨悶咽痛咯血</p>
<p>貝母（不以多少）</p>
<p>上為細末煉蜜和丸如彈子大每服一丸食後含化日可三服</p>

<h3>桃仁酒</h3>
<p>治咳嗽</p>
<p>上以桃仁三錢去皮尖搗爛著器中密封頭蒸一炊曝乾以絹袋盛納二斗酒中六七日可飲四五合稍增之</p>

<h3>三焦脹厚朴生薑半夏湯</h3>
<p>殿中丞郭中妹十歲病腹色不變按之而大不陷心腹下痞滿得之因取轉數多病已月餘兆按甲乙經云三焦脹者氣滿於皮膚中殼然不堅遂與仲景厚朴生薑半夏甘草人參湯小其服凡經二十日脹消而已今具方</p>
<p>厚朴（半斤去粗皮炙）　生薑（半斤細切）　半夏（二兩半洗）　甘草（二兩炙）　人參（一兩）</p>
<p>上五味切水一斗煮取三升去滓服一升日三服今人服即減之</p>

<h3>胸痹三物小陷胸湯</h3>
<p>主簿李述之母患胸中痞急不得喘息按之則痛脈數且澀兆曰胸痹也因與仲景三物小陷胸湯一劑知二劑愈</p>

<h3>肺中有痰（葶藶大棗湯瀉肺）</h3>
<p>著作雷道矩病吐痰坐頃間已及升余咳不甚面色黯郁精神不快兆告曰肺中有痰胸膈不利令服仲景葶藶大棗湯一服訖已覺胸中快利略無痰唾矣</p>

<h3>久嗽（吸款冬花煙咽之）</h3>
<p>有人病久嗽肺虛生寒熱以款冬花焚三兩才俟煙出以筆管吸其煙滿口則咽之至倦則已凡數日之間五七作乃瘥</p>

<h3>肺虛客熱（廣濟紫菀湯為丸）</h3>
<p>國博王珣患咽喉噎塞胸膈不利時發寒熱夜多盜汗忽心胸壅悶咳血三兩口即止晚後脈數口乾涎唾稠黏咳嗽一兩聲不透肩背微痛於關元氣海中脘三里等穴著灸兆詳病證肺虛其中客熱證皆因誤灸服暖藥所致遂與外臺第十廣濟紫菀湯為丸令服之乃效</p>

<h3>肺傷湯</h3>
<p>治咳嗽唾膿血脅下有痛處不能臥</p>
<p>人參　桂（各二兩）　紫菀茸　阿膠（各一兩）　桑白皮（一斤）　熟乾地黃（四兩）</p>
<p>上為細末每服三錢水一盞半煎至一盞取六分清汁入膠飴一匙再溫動調勻服日二三食後服</p>

<h3>蜀椒丸</h3>
<p>治上氣咳嗽心下堅痛咽中腥臭胸脅支滿氣息不通面目浮腫喉中呀呷嗽逆短氣呼吸氣塞語聲不出久新諸嗽並可服之</p>
<p>蜀椒　吳茱萸（各一兩）　款冬花　乾薑　紫菀（各三分）　桂　杏仁　皂莢　礬石　菖蒲　烏頭（各一分）　細辛（二分）</p>
<p>上為細末煉蜜和丸如梧桐子大每服五丸米飲下不以時</p>

<h3>小胡椒煎</h3>
<p>治肺胃虛寒咳嗽食少</p>
<p>胡椒（五分）　乾薑（六分）　款冬花（三分）</p>
<p>上為細末煉蜜和丸如梧桐子大每服三丸食前白湯下</p>

<h3>天門冬煎</h3>
<p>治骨蒸勞咳嗽宜此潤心養肺</p>
<p>天門冬（二兩半）　白茯苓　貝母　杏仁（各一兩）　甘草（三分）</p>
<p>上為細末煉蜜和丸如彈子大食後含化一粒</p>

<h3>五嗽丹</h3>
<p>臊嗽氣嗽冷嗽熱嗽勞嗽並治之</p>
<p>皂角　乾薑　桂（各等分）</p>
<p>上為細末煉蜜和丸如梧桐子大每服三五丸空心溫酒下忌蔥</p>

<h3>防風散</h3>
<p>治風熱咳嗽</p>
<p>防風　桑白皮　甘草</p>
<p>上藥各等分米泔浸一宿曝乾為散每服二錢水一盞黃蠟皂兒大一塊子通煎至七分溫服食後</p>

<h3>茜根散</h3>
<p>治久咳嗽不瘥氣喘欲絕肺傷唾膿</p>
<p>茜根（三分）　百合　桑根白皮　雞蘇莖葉　阿膠　麥門冬　黃芩（各一兩）　款冬花（三分）　貝母　川升麻　甘草（各半兩）　熟乾地黃（三兩）　杏仁（三分）</p>
<p>上為粗末每服四錢水一中盞入竹茹一握煎至六分去滓不以時溫服</p>

<h3>鍾乳丹</h3>
<p>治肺虛咳嗽咯唾膿血</p>
<p>鍾乳粉　白石英粉　五味子　人參　桂（各一兩）　山藥　乾薑　麥門冬　陳皮　白茯苓（各三分）　桑白皮（半兩）</p>
<p>上為細末棗肉和丸如梧子大每服二十丸米飲下不以時候</p>

<h3>平肺散</h3>
<p>治肺傷唾血</p>
<p>人參　黃耆　五味子　桑白皮　款冬花　甘草　杏仁（各半兩）</p>
<p>上為粗末每服二錢水一盞煎至七分食後去滓溫服</p>

<h3>生薑汁煎</h3>
<p>治上氣咳嗽喘息喉中有物唾血</p>
<p>生薑汁　糖　蜜　杏仁　豬脂（各一兩二味煎令黃去脂研杏仁）</p>
<p>上合煎為膏每服杏核大含化不以時</p>

<h3>白蜜膏</h3>
<p>治久新咳嗽上氣心胸煩熱唾膿血方</p>
<p>紫蘇子（三兩）　生薑汁（一合）　白蜜（一中盞）　鹿角膠　杏仁（各三兩）　生地黃汁（一盞）</p>
<p>上件三味都搗熟入生薑地黃蜜相和以慢火熬成膏於不津器中密收之每服以溫粥飲調下半匙日三服</p>

<h3>五味子散</h3>
<p>治肺虛咳嗽上氣喘滿語聲不出心胸痞悶頭昏痰涎小便赤色</p>
<p>五味子　人參　桑白皮　麥門冬　防風　麻黃　細辛　甘草　白前（各半兩）　杏仁（半兩）　甜葶藶（一分）　枳殼（半兩）</p>
<p>上為粗末每服二錢水一盞入生薑三片同煎至七分去滓食後臨臥溫服</p>

<h3>厚朴散</h3>
<p>治咳嗽嘔吐寒熱不下飲食</p>
<p>厚朴（二兩）　杏仁　人參　半夏　陳皮　紫菀　白朮　貝母（各三分）　甘草（半兩）</p>
<p>上為粗末每服二錢水一盞生薑三片煎至七分去滓溫服不以時</p>

<h3>金露丸</h3>
<p>治痰多咳嗽</p>
<p>人參　知母　貝母　甘草（各三分）　烏梅肉（一分）　桃仁　杏仁（各半分）</p>
<p>上為細末煉蜜和丸如雞頭大每服一丸含化咽津不以時</p>

<h3>杏仁煎</h3>
<p>療氣嗽</p>
<p>杏仁（五合）　生薑汁（二合）　酥（一合）　蜜（四合）</p>
<p>上四味以水三升研杏仁取汁納銅鐺中煎攪可減半納薑汁煎如稀糖納酥蜜煎如稠餳一服一匙日三服稍加至兩匙忌豬肉</p>

<h1>卷第八</h1>

<h2>脾胃肝腎</h2>

<h3>大鱉甲湯</h3>
<p>治腹實痛</p>
<p>鱉甲（二兩去筋）　防風　麻黃　白朮　石膏　知母　升麻　茯苓　黃橘皮　川芎　杏仁　人參　半夏　當歸　赤芍藥　葳蕤　甘草　麥門冬（各一兩）　羚羊角（一分）　大黃（一兩半）　犀角　木香　雄黃（各半兩）　貝齒（十個）　川烏頭（七個）　赤小豆（一兩半）　吳茱萸（一兩）　</p>
<p>上為粗末每服五錢水二盞生薑五片棗二個薤白一握煎至一盞去滓溫服</p>

<h3>重湯丸</h3>
<p>治脾胃虛弱臟腑不調</p>
<p>藿香葉　胡椒　白朮　當歸　桂　青皮　良薑　茯苓　肉豆蔻　神麯　大麥蘖　縮砂仁　訶子（各一兩）　木香　半夏曲　丁香（各三分）　厚朴（半斤）　甘草（三兩）　乾薑（二兩半）　草豆蔻（四個）　附子（一兩）　蓽茇　紅豆（各二分）</p>
<p>上二十三味為細末煉蜜丸如彈子大每服一丸一盞水化開重湯煮沸空心服之</p>

<h3>智意湯</h3>
<p>治脾胃虛弱中滿氣痞四肢怠惰九竅不通腰背疼痛食下悶亂昏倦嗜臥愁憂傷意胃中痞悶飲食無味不為肌膚面色萎黃大便秘澀不調面目四肢時腫身重喜飢吞酸嘔逆痰水不能消穀神效</p>
<p>肉豆蔻　白朮　益智　半夏　附子　桂　乾薑（各一兩）　藿香　甘草　茴香　人參　木香　丁香　大麥蘖　破故紙　當歸　曲（各半兩）　青皮　陳皮　蓽澄茄　細辛　良薑（半兩）</p>
<p>上為細末每服三錢水一盞生薑三片棗一個擘破同煎七分去滓空心溫服</p>

<h3>沉香養脾散</h3>
<p>治脾胃久虛大腑寒滑全不思食益氣補虛損宜服</p>
<p>製厚朴（二兩）　舶上茴香（一分）　肉豆蔻仁　桂（各半兩）　白朮（一兩）　丁香　蓽澄茄（各半兩）　赤石脂　五味子　黃耆（各一兩）　木香　沉香　白檀（各一分）　良薑（半兩）　陳皮（一分）　胡椒　草豆蔻仁　人參　甘草　訶子皮（各半兩）</p>
<p>上為細末每服二錢水一盞半生薑三片棗二枚同煎至七分空心溫服</p>

<h3>三稜散</h3>
<p>治脾元虛冷心胸滿悶腹脅脹滿</p>
<p>三稜　莪朮（各三兩）　白朮　人參　茯苓　大麥蘖　豆蔻仁　青皮（各一兩）　木香（三分）　桃仁　沉香　神麯　訶子皮　檳榔（各半兩）　甘草（三分）　乾薑（一分）</p>
<p>上為細末每服一錢入鹽點服不以時</p>

<h3>鍾乳健脾丸</h3>
<p>治脾胃久虛肌體羸瘦腹中虛冷泄痢腸鳴膿血相雜裡急後重飲食減退難化易傷</p>
<p>鍾乳粉（三兩）　赤石脂　神麯　當歸　黃連　人參　細辛　龍骨　大麥蘖　乾薑　茯苓　石斛　桂　附子（各一兩）　蜀椒（六兩）</p>
<p>上為細末煉蜜和丸如梧子大每服二十丸空心食前米飲下</p>

<h3>蓽澄茄散</h3>
<p>治脾胃氣虛不思飲食胸中氣滿四肢不和食即嘔吐</p>
<p>蓽澄茄　白豆蔻　丁香　人參　厚朴　訶黎勒（各三分）　沉香　木香　良薑　乾薑　桂　半夏（各半兩）　白朮　陳皮（各一兩）</p>
<p>上為粗末每服三錢水一盞生薑半分棗三個煎至六分去滓非時溫服若以水煮麵糊為丸亦佳</p>

<h3>健脾散</h3>
<p>治脾胃俱虛久積冷氣心腹脹悶裡急刺痛痰逆噁心吞酸可食倦怠少力腸鳴滑泄肢體羸瘦及大病之後諸虛不足</p>
<p>厚朴　大棗　生薑（各一斤）　半夏（湯洗以上四味同搗勻炒黃干）　甘草（各四兩）　黃橘皮　白朮（各二兩）　肉豆蔻（一兩）　神麯　人參　藿香葉　縮砂仁　良薑（各二兩）　丁香（一兩）　</p>
<p>上為末每服二錢水一盞半入生薑三片同煎至七分去滓食前熱服</p>

<h3>如意紫沉煎丸</h3>
<p>治氣虛中寒脾胃不和宿谷遲化飲食多傷胸膈痞悶心腹絞痛噫醋吞酸嘔逆噁心脅肋疼脹泄痢裡急久新積聚疝瘕癖結等疾悉皆主之</p>
<p>沉香　木香　硃砂　硇砂　使君子　蓽澄茄　荊三稜　莪朮（各一分）　肉豆蔻　檳榔（各一個）　母丁香（五個）　巴豆（二十個）　黑牽牛（一兩炒熟透汗取半兩）</p>
<p>上為細末水煮麵糊和丸如麻子大每服五七丸生薑湯下食後</p>

<h3>養脾丸</h3>
<p>養健脾胃進食和中散風冷宿寒治腹心肋脅痞塞刺痛嘔逆噁心吞酸食氣止腹鳴洞泄瀉下痢頻滑後重裡急及療久新病後肌羸氣劣及困怠無力全不入食</p>
<p>黃橘皮（四兩）　訶子（三兩）　茯苓　白朮　蓽茇　胡椒　紅豆（各三兩三錢一字）　大麥蘖　神麯　厚朴（各二兩半）　附子（一兩半）　乾薑（一兩二分）　桂（四兩一分）</p>
<p>上為細末煉蜜和丸如彈子大每服一丸空心白湯化下</p>

<h3>人參藿香散</h3>
<p>治一切氣補真氣及治脾胃嘔逆心胸痞滿瀉疾等</p>
<p>人參（二兩）　藿香（三兩）　丁香（二兩）　沉香（一兩）　肉豆蔻（二兩）　木香（一兩）　官桂　姜（各二兩）　厚朴（四兩）　陳皮（三兩）　枇杷葉（一兩）　甘草（二兩）　半夏（一兩）</p>
<p>上為細末每服一錢水一盞入生薑三片棗一個同煎至七分和滓溫服不以時</p>

<h3>厚朴湯</h3>
<p>治脾氣虛腹脅脹滿吃食難消面色萎黃四肢少力</p>
<p>厚朴（二兩）　丁香　木香　甘草（各半兩）　附子　白朮　當歸　人參　訶黧勒　白茯苓　桂陳皮（各一兩）　乾薑（三分）</p>
<p>上粗末每服三錢水一盞生薑半錢棗三個同煎至六分去滓食前稍熱服忌生冷油膩濕面黏滑等</p>

<h3>丁香丸</h3>
<p>治脾胃氣虛弱食即嘔吐四肢不利心腹妨悶方</p>
<p>丁香　藿香（各半兩）　訶黎勒　附子　草豆蔻　陳皮　人參　白朮　良薑（各一兩）　蓽茇　白茯苓　桂（各三分）　甘草（一分）</p>
<p>上為細末煉蜜和丸搗三二百杵丸如梧子大非時薑棗湯下二十丸一方加半夏一兩</p>

<h3>肉豆蔻丸</h3>
<p>治脾胃俱虛寒濕氣勝心腹絞痛脅肋牽痛手足厥身冷胃哽嘔吐不思飲食無力怠惰嗜臥滑泄頻數米穀完出久痢滑腸或變膿血腹痛腸鳴裡急後重逐寒滲濕補虛斷痢等疾</p>
<p>肉豆蔻　赤石脂　鍾乳粉　石斛　乾薑　附子　椒　當歸　茯苓　龍骨　人參（各一兩）　訶子皮　桂（各二兩）</p>
<p>上為細末水煮麵糊和丸如梧子大每服二十丸食前米飲下</p>

<h3>橘皮煮散</h3>
<p>治脾胃虛弱心腹滿飲食進退大腑不調</p>
<p>黃橘皮　白朮（各二兩）　訶子　乾薑　枳殼　桂　木香　人參　甘草（各一兩）　草豆蔻（七個）　檳榔（五個）　半夏（三分）　厚朴（一兩半）</p>
<p>上為細末每服三錢水一盞煎至七分去滓空心溫服</p>

<h3>補脾散</h3>
<p>治脾胃虛冷不思飲食心胸滿悶多倦乏力肌膚羸瘦</p>
<p>肉豆蔻　肉桂　白朮　訶子　人參　附子　白茯苓　厚朴（各一兩）　乾薑　丁香　沉香　甘草　藿香葉（各半兩）</p>
<p>上為細末每服三錢水一盞入生薑五片棗二個同煎至七分去滓食前溫服</p>

<h3>歸真散</h3>
<p>治脾元氣滯攻疰腹脅時復刺痛下注偏墜發作不定腎氣奔豚膀胱疝氣服眾藥不效者</p>
<p>木香　附子　青皮　草豆蔻　牡蠣　甘草　烏藥　沉香　白朮　藿香　厚朴　桂（各半兩）</p>
<p>上為粗末每服二錢水一盞生薑三片棗一個同煎至七分去滓空心服</p>

<h3>安胃丸</h3>
<p>治脾胃虛弱飲食減少嘔逆噁心腹脅膨脹</p>
<p>人參　白朮　茯苓　木香（各一分）　檳榔（一個）　枇杷葉　藿香　半夏曲　黃橘皮（各一兩）　甘草　丁香（各分）　肉豆蔻（二個）</p>
<p>上為細末水煮麵糊和丸如梧子大空心生薑湯下二十丸</p>

<h3>神麯丸</h3>
<p>治脾腎虛冷腹脅氣脹不思飲食四肢無力睡常不足</p>
<p>神麯　陳皮　厚朴　訶黎勒（各二兩）　胡椒　桂　乾薑　白朮　附子　白豆蔻（各一兩）　甘草（半兩）　當歸（一分）</p>
<p>上為細末煉蜜和丸搗三二百杵丸如梧子大不以時粥飲下三十丸忌生冷油膩面物等</p>

<h3>小健脾散</h3>
<p>調適陰陽建中補氣避風寒濕冷四時非節之氣</p>
<p>厚朴　生薑　大棗（各一斤）　半夏（四兩）</p>
<p>以上四味同搗爛慢火焙乾入後藥</p>
<p>甘草（四兩）　人參（一兩）　陳皮（二兩）　良薑　白豆蔻　白朮　神麯（炒）　藿香葉（各一兩）　</p>
<p>上同為粗末每服三錢水一大盞入生薑三片煎至七分去滓食前溫服</p>

<h3>飛補湯</h3>
<p>調胃氣進飲食</p>
<p>黃耆　白茯苓　白朮　人參（各一兩）　五味子　神麯　烏藥　沉香　石斛　薏苡仁（各三分）　橘皮　甘草（各半兩）</p>
<p>上為細末每服二錢水一盞生薑同煎至六分去滓服</p>

<h3>厚朴建中湯</h3>
<p>治脾胃虛弱忽中濕冷心腹暴痛脅肋脹滿水穀化遲腸鳴瀉痢後重裡急臍腹冷痛胸滿氣逆嘔吐噁心手足不和體重節痛噦噫吞酸不思飲食怠惰嗜臥四肢少力此藥大能調適陰陽建中補氣避風寒濕冷非節之氣山嵐瘴瘧等疾氣</p>
<p>厚朴　生薑　大棗（各一斤）　半夏（合杵焙）　甘草（各四兩）　人參（一兩半）　陳皮（二兩）　良薑　草豆蔻仁　白朮　神麯　藿香（各一兩）</p>
<p>上為粗末每服三錢水一盞煎至七分去滓食後服</p>

<h3>進食丹</h3>
<p>開胃健脾消化積滯止噁心嘔酸</p>
<p>木香　丁香　肉豆蔻（各一兩）　黃橘皮　人參　藿香　白朮　神麯　麥蘖　術（各三分）檳榔（一個）　半夏（五分）</p>
<p>上姜糊和丸如梧子大薑湯下三十丸食後</p>

<h3>訶黎勒散</h3>
<p>治脾氣不足四肢不和腹脅脹滿或時下痢飲食難消</p>
<p>訶黎勒（三分）　人參（一兩）　當歸　白朮（各三分）　乾薑（半兩）　桂　草豆蔻（各三分）　甘草（半兩）　厚朴（一兩半）　吳茱萸（半兩）　陳皮（三分）</p>
<p>上為細末每服三錢棗三枚煎至六分去滓食前熱服</p>

<h3>白朮散</h3>
<p>治脾臟虛冷食少大腸泄痢腹痛四肢少力</p>
<p>白朮（一兩）　乾薑　桂心　人參（各半兩）　厚朴（二兩）　陳皮　附子　縮砂　草豆蔻　當歸訶子（各一兩或黎勒亦得）</p>
<p>上為細末每服三錢水一盞棗三枚煎至六分去滓食前熱服</p>

<h3>大溫脾丸</h3>
<p>治脾胃虛寒腹脅滿脹嘔吐痞噎全不能食病羸困經年泄利米穀不消肌體黃瘁氣虛固冷</p>
<p>法曲（六兩）　甘草　桔梗　人參　乾薑　吳茱萸（各三兩）　大麥蘖　桂　附子　細辛（各一兩）　枳實（三枚）</p>
<p>上為細末煉蜜和丸梧桐子大每服三十丸空心米飲下</p>

<h3>桂香散</h3>
<p>治脾胃虛弱及婦人脾血久冷</p>
<p>良薑　草豆蔻　縮砂仁　厚朴　甘草　白朮（各一兩）　青皮　訶子肉（各半兩）　桂（一分）　生薑　棗肉（各一兩二味同厚朴用水一碗煮乾焙）</p>
<p>上為細末每服二錢入鹽少許空心沸湯點服凡腹痛疾發即悶連日不瘥者治之尤佳</p>

<h3>磨脾湯</h3>
<p>治脾胃不和食少倦怠</p>
<p>附子（半兩）　白豆蔻　甘草　訶子　人參　茯苓　草豆蔻（各一兩）　肉豆蔻　木香　麥蘖（各一兩半）　曲（二兩）</p>
<p>上為細末每服二錢不以時入鹽白湯點服</p>

<h3>蓽澄茄丸</h3>
<p>助養脾胃快氣消食治脾胃不和飲食遲化胸膈噎痞噫氣難通嘔逆噁心臍腹脹痛大便不調或泄或秘並宜服之</p>
<p>蓽澄茄　白豆蔻　縮砂仁　青橘皮　陳橘皮（各三兩）　萊菔子　肉豆蔻　茴香　桂（各一兩）　丁香　木香（各半兩）</p>
<p>上為細末水煮麵糊為丸如梧子大每服三十丸橘皮湯下不以時</p>

<h3>制術散</h3>
<p>治大人小兒脾胃氣虛飲食化遲腸鳴腹痛臟腑不調</p>
<p>白朮（二兩用生薑一兩將生薑分三次搗作末用生薑焙如此三次）　陳皮　訶子　人參　藿香　神麯　麥蘖　丁香　甘草（各一兩）　肉豆蔻　丁香皮（各半兩）</p>
<p>上為末每服二大錢空心以水一盞半薑棗煎溫服</p>

<h3>暢中散</h3>
<p>調營衛健脾胃快胃膈進飲食壯筋力升降陰陽安和五臟</p>
<p>人參（一兩大者）　五味子（佳者八銖）　白茯苓　白朮（各一兩）　藿香葉　黃耆（各半兩）　陳皮（六銖）　肉豆蔻（四個）　生薑（切焙秤六銖）　甘草（半兩）</p>
<p>上為細末垍罐盛勿透氣每服一錢水八分鹽少許煎至六分熱服之日二</p>

<h3>厚朴丸</h3>
<p>治脾胃氣寒經年不瘥瘦弱下痢頻並</p>
<p>厚朴（十兩）　白龍骨　訶子皮　附子　乾薑　黃連　當歸　石榴皮　艾葉（各五兩）　青橘皮（一兩）</p>
<p>上為細末用蒸餅和丸如梧子大空心茱萸湯下三十丸</p>

<h3>阿膠散</h3>
<p>治脾臟虛冷大腸滑泄腹痛食不消化</p>
<p>阿膠　艾葉（各一兩）　乾薑　赤石脂（各三分）　當歸　附子（各一兩）　厚朴（二兩）　桂　芎藭（各半兩）</p>
<p>上為細末食前熱粥飲調下二錢忌生冷油膩濕面</p>

<h3>人參散</h3>
<p>治脾胃氣弱食飲不下肌體羸瘦四肢無力宜服思食補益</p>
<p>人參　白朮　陳皮　五味子　黃耆　附子（各一兩）　木香　桂心（各半兩）　甘草（一分）</p>
<p>上為粗末每服三錢水一中盞生薑半分棗三個煎至六分去滓不以時溫服</p>

<h3>蓽茇丸</h3>
<p>治脾胃冷氣大便滑泄及便白痢腹中疼痛</p>
<p>蓽茇　良薑　豆蔻仁　桂　縮砂　附子　白朮　胡椒　訶黎勒（各一兩）</p>
<p>上為細末煉蜜和丸如梧子大每服空心米飲下三十丸</p>

<h3>虛脾丸</h3>
<p>溫脾胃進飲食止泄痢資血氣</p>
<p>乾薑　附子　桂　厚朴　丁香（各二兩半）　白茯苓　肉豆蔻　訶子皮（二分）　白朮（二分半）　</p>
<p>上為細末棗肉丸如梧子大每服五十丸空心米飲下</p>

<h3>助脾煎</h3>
<p>治脾胃虛寒腹痛泄瀉飲食無味</p>
<p>人參　蓽茇　胡椒　蓽澄茄　桂（各一兩）　白朮　乾薑　良薑　附子（各一兩半）</p>
<p>上為細末水煮麵糊為丸如梧子大米飲下二十丸食前服</p>

<h3>生氣湯</h3>
<p>補氣散寒和養脾胃</p>
<p>檀香　丁香　丁香皮　白芷　人參　胡椒（各一分）　甘草　溫姜（一兩）　白姜（半兩）</p>
<p>上為細末每服二錢空心白湯點服</p>

<h3>丁香健脾散</h3>
<p>治脾元氣弱食少腹脹泄瀉腸鳴</p>
<p>草果（一個炮）　肉豆蔻（二個）　丁香（一分）　舶上丁香皮（四兩）　舶上茴香　白乾薑　桂　甘草（各半兩）　郁李仁（一分）</p>
<p>上為細末白湯點之早晨或腹冷痛服之尤效如渴不得飲水</p>

<h3>溫中煎</h3>
<p>治脾胃不足伏留寒氣飲食減少肌肉消瘦腹痛不利滑腸脹滿胸膈膨痞中寒氣逆乾嘔噁心困倦少力四肢沉重溫養脾胃思進飲食久虛羸瘦寒多熱少</p>
<p>附子　川烏頭　姜　良薑（二兩）　蓽茇　蓽澄　胡椒　紅豆　桂心（各一兩）</p>
<p>上水煮麵糊和丸梧桐子大每服二十丸空心米飲下</p>

<h3>小健脾丸</h3>
<p>治脾胃宿寒胸腹痞悶噫氣吞酸噁心嘔逆臍腹㽲痛便利不調食飲化遲</p>
<p>木香（半兩）　草豆蔻　厚朴　茴香　乾薑　荊三稜（各二兩）　神麯　大麥蘖　陳皮（各三兩）　</p>
<p>上為細末水煮麵糊和丸如豌豆大每服二十丸生薑湯下不以時或蓽澄茄代茴香一方有草豆蔻蓽澄茄青陳皮良薑薑黃各一兩</p>

<h3>進食散</h3>
<p>健脾助胃</p>
<p>青皮　陳皮　甘草（各一分）　草豆蔻仁（三個）　良薑　桂（各一分）　訶子皮（五個）　烏頭（三個）</p>
<p>上為細末每服二錢水一盞生薑三片棗一個同煎至七分去滓空心溫服治脾胃虛冷不思食久病人脾虛全不食者服之能食</p>

<h3>厚朴丸</h3>
<p>治脾胃氣虛冷水穀不化食即腹脹胸膈不利</p>
<p>厚朴（三兩）　陳皮　縮砂　訶黎勒（各二兩）　草豆蔻　白朮　桂　乾薑（各一兩）</p>
<p>上為細末煉蜜和搗二三百杵丸如梧子大食前以米飲下三十丸</p>

<h3>調中丸</h3>
<p>治營衛不和脾虛多病肌體清瘦或發寒熱面色萎黃化癖進食長肌</p>
<p>人參　白朮　鱉甲　柴胡　茯苓　三稜　當歸　陳皮（各半兩）</p>
<p>上為細末水煮麵糊為丸如麻子大每服三五十丸米飲下</p>

<h3>大聖人參散</h3>
<p>和氣快膈養胃生津液</p>
<p>人參　白芷　葛根　青桂皮　桔梗　白朮（各三分）　甘草（一兩）　乾薑（二分）</p>
<p>上為細末每服二錢水一盞入生薑三片棗一個擘同煎至七分去滓溫服不以時</p>

<h3>接真丹</h3>
<p>治脾腎虛損益氣補血強力進食退昏倦四肢不持</p>
<p>黑附子　乾薑　鹿茸（各二兩去毛酒煮片切焙乾）　硫黃（別研）　補骨脂　官桂　茴香　金鈴子（各一兩）</p>
<p>上件除研者同為細末水煮麵糊為丸如梧子大硃砂為衣每服三十丸加至五十丸生薑湯下早晚食前各一服</p>

<h3>雞舌香湯</h3>
<p>治脾胃虛弱久積寒痰嘔逆涎沫噦逆噁心宿食不消胸膈痞悶咳逆喘息目眩頭旋不欲飲食肢體倦怠</p>
<p>人參　黃橘皮（二分）　雞舌香　半夏（一錢）　甘草　神麯（四錢）　生薑（六分）　草豆蔻（三個）</p>
<p>上為細末每服二錢沸湯點服</p>

<h3>固陽丹</h3>
<p>治脾胃虛弱臟腑不調或冷熱相雜下痢赤白</p>
<p>肉豆蔻　縮砂　訶黎勒　當歸　厚朴　白朮（各半兩）　乾薑（一分）</p>
<p>上為細末水煮麵糊和丸如梧子大空心米飲三十丸</p>

<h3>小品養脾丸</h3>
<p>治脾胃久虛中焦宿冷心腹絞痛脅肋脹滿嘔逆噁心吞酸噫醋腸鳴滑泄米穀完出肢體倦怠全不思食</p>
<p>縮砂　乾薑（各二兩）　人參　茯苓　大麥蘖　甘草（各一兩）　白朮（半兩）</p>
<p>上為細末煉蜜和丸每兩作八丸每服一丸米飲化下不以時</p>

<h3>調中白朮丸</h3>
<p>和脾胃進飲食</p>
<p>橘皮（半斤）　丁香　人參　白朮　甘草（各四兩）　神麯　麥蘖（各一兩）</p>
<p>上為細末煉蜜和丸如彈子大每服一丸空心白湯嚼下</p>

<h3>魂停湯</h3>
<p>補脾臟勞極</p>
<p>白芍藥　桔梗　人參　茯苓　訶子　丁香　甘草（各一兩）</p>
<p>上七味為末每服二大錢水一盞入蜜一匙頭同煎八分通口服不拘時候每晚食前空心臨臥服即一夜中脘溫溫有沖和之氣每服時須念救苦真人一十遍</p>

<h3>燒胃丸</h3>
<p>治脾胃虛困有積冷及痰積冷熱不和滑泄吐逆盜汗臍腹疼痛肢滿膨脹刺痛倦怠全不思食並宜服之</p>
<p>天雄（二個）　硫黃　附子　硇砂（一兩別研）　官桂　木香（各二兩）　乾薑（一兩）</p>
<p>上為細末醋煮麵糊和丸如梧子大每服五丸至七丸米飲下有痰生薑湯下食前</p>
<p>又方</p>
<p>半夏（八分）　厚朴　人參　白朮　生薑　棗（各六分）　橘皮（四分）</p>
<p>上七味切以水二大升煎取一升去滓分溫四服空腹服二服忌羊肉餳桃李雀肉等</p>

<h3>白朮胡椒丸</h3>
<p>治痰助胃</p>
<p>白朮　胡椒　高良薑　半夏　乾薑（各一兩）　茯苓　陳皮（各半兩）</p>
<p>上為細末水浸蒸餅丸如梧子大每服五十丸食空時生薑橘皮湯下</p>

<h3>溫胃健脾丸</h3>
<p>治脾虛脅寒食少多倦</p>
<p>附子（三兩生）　厚朴（二兩）　大棗（五十個）　生薑（六兩取汁）</p>
<p>以上三件生薑汁煮附子等透為度然後焙乾入後藥</p>
<p>丁香　胡椒　肉豆蔻（各半兩）</p>
<p>上同為細末水煮麵糊和丸如梧子大每服三十丸至五十丸空心或食前米飲下</p>

<h3>沉香神麯煎</h3>
<p>治脾虛食少遲化胸膈痞滿腹脅膨脹噫氣吞酸嘔逆噁心四肢倦怠心腹疼痛飲食減少大便泄瀉此藥大能補養脾胃助氣消穀若稟受怯弱飲食易傷者最宜服之</p>
<p>沉香（二分）　神麯（十六分）　乾薑　桂心（六分）　吳茱萸　椒（四分）　白朮（十分）</p>
<p>上為細末酒煮麵糊為丸如梧子大每服三十粒米飲下空心</p>

<h3>神麯湯</h3>
<p>溫胃破痰進飲食消宿谷</p>
<p>神麯（炒香）　麥蘖　半夏曲　五味子（各一兩同為末面四兩以熟水和作餅子焙乾）　木香（一分）　甘草（一分）</p>
<p>上為細末每服二錢水一盞薑棗煎至七分去滓溫服不以時</p>

<h3>健脾人參丸</h3>
<p>治脾胃久虛飲食全減</p>
<p>鍾乳粉（二兩）　人參　石斛（各三分）　大麥蘖　乾生薑　陳橘皮（各半兩）</p>
<p>上為細末水煮麵糊和丸如桐子大每服二十丸空心米飲下一名乳香丸</p>

<h3>十香煎</h3>
<p>治胃虛蟲動心中煩憒口舌生瘡</p>
<p>硃砂　雄黃（各一兩）　麝香　檳榔（各半兩）　白蕪荑　阿魏（各三分）</p>
<p>上為細末煮羊肉和丸如梧子大每服三十丸米飲下空心</p>

<h3>豆蔻散</h3>
<p>和養脾胃消進飲食</p>
<p>草豆蔻（醋和麵裹煨熟去面和皮用）　肉豆蔻仁　陳皮（各一兩）　陳粟米（以生薑汁浸一宿焙乾取末三兩）　甘草　乾薑（各半兩）</p>
<p>上為細末每服二錢水一盞煎至七分去滓溫服非時</p>

<h3>小蓽澄茄煎</h3>
<p>治脾氣虛心腹脹</p>
<p>青橘皮　陳橘皮（各二兩）　縮砂　蓽澄茄（各一兩）　神麯　大麥蘖（各二兩）</p>
<p>上為細末水煮麵糊為丸如麻子大米飲下二三十丸不以時</p>

<h3>開胃丸</h3>
<p>治胃氣不和食飲化遲</p>
<p>木香　白朮　蓬莪朮　人參　當歸（各半兩）　白芍藥（一分）</p>
<p>上為細末湯浸蒸餅和丸黍米大每服十丸米飲下不以時</p>

<h3>厚朴湯</h3>
<p>治脾胃虛冷</p>
<p>厚朴（十斤）　棗（一斗七兩生）　舶上丁香皮（八兩）　甘草（十斤）　鹽（五斤）　丁香枝杖（十二兩）</p>
<p>上為細末每服二錢白湯點服</p>

<h3>白朮丸</h3>
<p>溫中進食</p>
<p>白朮（加一倍）　厚朴　橘皮　藿香　甘草　白茯苓（等分）</p>
<p>上為細末水煮麵糊和丸如粟米大每服三二十丸溫米飲下不以時</p>

<h3>人參散</h3>
<p>治脾胃氣虛弱不能飲食背心常冷四肢不和</p>
<p>人參　白朮　高良薑　川烏頭　桂（各一兩）　厚朴（一兩半）</p>
<p>上為細末每服三錢水一盞棗三個煎至六分去滓不以時稍熱服</p>

<h3>神麯白朮丸</h3>
<p>治脾胃氣虛弱不能飲食肌膚瘦瘁面色萎黃宜服</p>
<p>白朮　神麯　陳皮（各二兩）　人參（一兩）　乾薑（三分）　蓽（一兩）</p>
<p>上為細末煮棗肉和丸如梧子大每服三十丸粥飲下</p>

<h3>如意丹</h3>
<p>治脾濕腫滿小便不利</p>
<p>硫黃　赤茯苓　陳皮　豬苓　白朮　澤瀉（各一兩）</p>
<p>上為細末湯浸蒸餅為丸如梧子大空心米飲下三十丸一方有桂一兩</p>

<h3>白朮厚朴湯</h3>
<p>療不能食腹內冷氣</p>
<p>厚朴（三兩）　橘皮（二兩）　人參（各二兩）　茯苓（三兩）　生薑（五兩）</p>
<p>上五味切以水四升煮取一升二合分三服忌桃李雀肉酢物等</p>

<h3>乾薑健脾散</h3>
<p>和脾胃進飲食</p>
<p>厚朴（一斤）　陳皮（半斤）　半夏（五兩）　乾薑（五兩）　棗（一斤）　甘草（五兩）</p>
<p>上為粗末每服三錢水一盞煎至七分去滓溫服食前空心</p>

<h3>加減理中丸</h3>
<p>治脾胃不和三焦壅滯胸膈痞悶脅肋脹痛嘔吐噁心口淡無味呼吸寒冷心腹暴痛飲酒過傷全不思食常服生養諸氣大益脾胃</p>
<p>白朮　人參　甘草　乾薑（各一兩）　青皮　陳皮（各半兩）</p>
<p>上為細末每服一錢沸湯點服不以時</p>

<h3>薑黃丸</h3>
<p>消食和胃</p>
<p>縮砂　草豆蔻　蓽澄茄　橘皮　青皮　薑黃（各一兩）</p>
<p>上為細末水煮麵糊和丸如豌豆大每服二十丸生薑湯下不以時</p>

<h3>助脾丸</h3>
<p>治脾胃久虛飲食難化腹脅脹滿臍腹疼痛噫聞食臭肌體羸瘦</p>
<p>川椒　香豉　乾薑　神麯　大麥蘖（各三分）</p>
<p>上為細末酒煮麵糊和丸如梧子大每服三十丸生薑湯下以知為度</p>

<h3>安胃丸</h3>
<p>治腸胃虛弱內挾寒濕邪正相攻腹中疼痛大便水穀不消或冷熱客搏便下赤白後重頻滑無復節度虛困無力肌體羸瘦下利既久脾胃增虛嘔噦腸鳴全減飲食</p>
<p>神麯　當歸　人參　白朮　乾薑（各一兩）</p>
<p>上為細末水煮麵糊和丸如梧子大每服四十丸空心粟米飲下</p>

<h3>煨姜丸</h3>
<p>治胃冷</p>
<p>硇砂（一兩）　附子（半兩）　豆蔻仁　胡椒　乾漆（各一分）</p>
<p>上為細末棗和丸如雞頭大每服一丸生薑剜作合子入藥濕紙裹煨之細嚼飲下</p>

<h3>附子理中丸</h3>
<p>治脾胃冷弱心腹絞痛嘔吐泄痢霍亂轉筋體冷微汗手足厥寒心下逆滿腹中雷鳴嘔噦不止飲食不進一切沉寒痼冷</p>
<p>人參　白朮　乾薑　甘草　附子（等分）</p>
<p>上為細末煉蜜和丸如彈子大每服一丸水一盞化破煎至七分食前熱服</p>

<h3>龍骨厚朴湯</h3>
<p>主諸腸胃陰陽二氣不和水穀氣冷口乾肚痛或則泄瀉</p>
<p>厚朴　當歸　龍骨　白朮（各半兩）　熟艾（一分）</p>
<p>上為細末每服二錢水一盞煎至七分去滓溫服不以時候</p>

<h3>大半夏湯</h3>
<p>治返胃不受食食已即吐</p>
<p>半夏（三升重十五兩）　人參（二兩）　白蜜（一升重十兩）　泉水二斗　生薑（三兩）</p>
<p>上為細末和水蜜揚之二三百下煮取一升半分四服不以時</p>

<h3>豆蔻散</h3>
<p>治脾胃久積虛冷氣大腸滑泄腹內作聲肌體羸瘦困至甚者</p>
<p>肉豆蔻　厚朴　陳橘皮　良薑　乾薑（各半兩別以白麵半兩同炒黃令諸藥研）</p>
<p>上為細末每服一錢半入稀姜粥調下空心</p>

<h3>附子白朮丸</h3>
<p>養胃氣</p>
<p>白朮　人參（半兩）　附子（半兩）　甘草　乾薑（各半兩）</p>
<p>上為細末煉蜜和丸如梧子大每服三四十丸空心米飲服之</p>

<h3>健脾湯</h3>
<p>調中養氣消化宿谷</p>
<p>生薑（一斤切片青鹽三兩研拌一宿焙乾）　草豆蔻　大麥蘖　陳橘皮（各二兩）　甘草（一兩）</p>
<p>上為細末每服一錢白湯調下空心</p>

<h3>丁香神麯散</h3>
<p>治脾胃氣虛寒臟腑瀉食不化大便兼膿遇冷而劇食已多嘔宜服</p>
<p>丁香（半兩）　神麯（一兩半）　肉豆蔻仁（一兩）　乾薑（一兩）　良薑（一兩一分）</p>
<p>上為細末每服三錢白湯調下</p>

<h3>啟中丸</h3>
<p>溫中脘除胃寒消痰飲治腹脹進飲食</p>
<p>厚朴　乾薑　白茯苓　陳橘皮（各二兩）　甘草（八分）</p>
<p>上為細末煉蜜丸如彈子大每服一丸細嚼熱米飲送下食前</p>

<h3>草豆蔻散</h3>
<p>治大腸虛冷腹痛不思飲食</p>
<p>草豆蔻（一兩半）　白朮　高良薑（各三分）　陳橘皮　厚朴（各一兩）</p>
<p>上為細末每服二錢水一中盞煎至七分空心食前和滓溫服</p>

<h3>大聖膏</h3>
<p>治脾胃虛弱中脘寒嘔吐痰涎不止</p>
<p>厚朴　大腹皮　枇杷葉　半夏　人參</p>
<p>上等分為粗末再入生薑二錢去皮切作片子一處搗爛和作餅子當二錢大焙乾每服一餅子煎至七分去滓不以時熱服</p>

<h3>溫胃丸</h3>
<p>治吐逆</p>
<p>丁香　木香（各二分）　半夏（一兩）　硫黃（一分結砂子）</p>
<p>上為細末粟米飯和丸如豌豆大薑湯下五七丸</p>

<h3>無礙丸</h3>
<p>治脾胃病溏泄</p>
<p>大腹皮（二兩）　荊三稜　莪朮（各一兩）　木香　檳榔（各半兩）</p>
<p>上炒麥蘖搗粉為糊丸梧桐子大每服二十丸生薑湯下仍服寒藥</p>

<h3>千金進食丸</h3>
<p>治脾胃不和水穀遲消中寒氣弱心腹脹滿痰唾嘔逆口苦無味嗜臥少力面黃肌瘦胸膈痞悶滑腸下利病後氣虛連年累月飲食不能增進美飲食保養中焦充肥肌肉</p>
<p>神麯　大麥蘖（各十二兩）　烏梅　乾薑（各四兩）</p>
<p>上為細末水煮麵糊丸梧桐子大每服二十丸溫米飲下食前加至四五十丸</p>

<h3>麴櫱丸</h3>
<p>治脾胃虛弱久不能食心腹脹痛食少多傷嘔逆噁心噎塞痞悶口淡無味舌乾咽燥津液減耗煩渴喜飲食已則吐腸鳴飧泄常服溫脾暖胃消穀進食</p>
<p>小麥蘖　神麯（各三兩）　烏梅　乾薑（各一兩）</p>
<p>上為細末蜜和丸如彈子大每服一丸細嚼米飲下不以時</p>

<h3>椒樸丸</h3>
<p>治久虛不能食或發腫或日漸羸瘦四肢衰倦吐利無節應脾胃虛候</p>
<p>漢椒　厚朴　茴香　青鹽（各二兩）</p>
<p>上以水二升煮令乾焙燥杵為細末煮麵糊為丸如梧子大空心米飲下三四十丸</p>

<h3>厚朴煎</h3>
<p>治脾胃虛積冷腹脅刺痛飲食進退大便秘泄</p>
<p>厚朴（四兩）　陳橘皮（三兩）　乾薑（二兩）　附子（一兩）</p>
<p>上為細末棗肉和丸如梧子大每服三十丸空心米飲下</p>

<h3>平胃丸</h3>
<p>和脾胃進飲食（王叔和）</p>
<p>白朮（四兩）　厚朴（三兩）　人參（一兩）　陳橘皮（二兩半）</p>
<p>上為細末蒸棗和丸如櫻桃大每服三丸白湯米飲嚼下不以時</p>

<h3>生薑湯</h3>
<p>定嘔逆翻胃膈氣不下食</p>
<p>生薑（四兩和皮切作頭子入石灰一兩同炒姜七分干從入半夏一兩再炒十分乾）　丁香末（一分）　白礬（一分）　硫黃（一分）</p>
<p>上為細末每服一錢生薑米飲調下噦用乾柿蒂湯</p>

<h3>乾薑丸</h3>
<p>治脾胃冷氣大腸滑泄不禁腹中常冷飲食不能化者</p>
<p>乾薑（一兩）　川烏頭　胡椒　赤石脂（各半兩）</p>
<p>上為細末水煮麵糊為丸如梧子大空心米飲下二十丸</p>

<h3>橘皮丸</h3>
<p>治腹脹</p>
<p>厚朴　橘皮（黃者）　神麯　大麥蘖（各一兩）</p>
<p>上為細末醋煮麵糊為丸如梧子大每服三十丸空心白湯下</p>

<h3>烏頭健脾散</h3>
<p>治脾胃虛弱泄瀉老人臟泄等</p>
<p>烏頭　厚朴　甘草　乾薑（各一兩）</p>
<p>上為細末每服二錢水三合生姜二片煎至二合熱服</p>

<h3>四倍丸</h3>
<p>下痰飲和脾胃</p>
<p>白朮（四兩）　橘皮（三兩）　半夏（二兩）　木香（一兩）</p>
<p>上為細末水煮麵糊和丸如梧子大每服二三十丸食後臨臥服</p>

<h3>老薑丸</h3>
<p>補養脾胃</p>
<p>潑殺心頭火（去膈上虛熱）　燃起臍下燈（逐臍下久冷）　兩條脛腚快　一對眼睛明</p>
<p>生薑十兩淨洗連皮薄切作姜錢同揀淨茴香十兩拌勻共淹一宿次日炒乾以生薑乾脆為度青鹽十兩磓碎以銀石銚炒盡硫黃氣攤冷同前藥共三味一處搗羅為末好酒煮麵糊為丸如梧子大每服三十丸空心溫酒或米飲下日二服三兩日內便覺心頭快進美飲食大有效驗</p>

<h3>四倍散</h3>
<p>大補脾腎</p>
<p>訶子　人參（各一兩）　白茯苓（四兩）　白朮（半斤）</p>
<p>上為末每服二錢水一盞生薑五片煎至六分空心溫服去滓亦得</p>

<h3>大橘皮丸</h3>
<p>調中順氣開胃進食傷冷胸膈噎塞吞酸悉治之</p>
<p>陳皮（四兩）　肥生薑（三兩）　丁香（半兩）　人參（二兩）</p>
<p>上為細末蜜和丸如彈子大每服一丸薑湯嚼下不以時</p>

<h3>姜面丸</h3>
<p>治腹虛冷不飲食食輒不消羸瘦</p>
<p>好面（一斤）　乾薑（十兩）　吳茱萸（五兩）　青鹽（一兩）</p>
<p>上為細末蜜和丸如梧子大每服三十丸空心米飲下</p>
<p>又方</p>
<p>蒼朮　好面（一斤）　當歸　乾薑（各三兩）</p>
<p>上為細末煉蜜和丸梧桐子大每服三十丸空心米飲下</p>

<h3>正氣丸</h3>
<p>治寒冷</p>
<p>茴香（二兩）　良薑（二兩漬油炒黃）　甘草（一兩）　鹽（二兩）</p>
<p>上為細末水浸蒸餅和丸如梧子大每服五十丸食空時生薑橘皮湯下</p>

<h3>理中煎</h3>
<p>治脾胃久虛食少羸瘦及暴中寒濕腹痛下利霍亂吐瀉手足逆冷</p>
<p>人參　白朮　乾薑　甘草（各一兩）</p>
<p>上為細末煉蜜和丸如彈子大或一錢一粒白湯嚼下或煎服</p>

<h3>三味健脾湯</h3>
<p>行滯氣進飲食</p>
<p>草豆蔻仁（一分）　甘草（半分）　麝香（一字）</p>
<p>上為細末每服二錢白湯調下</p>

<h3>消穀斷下丸</h3>
<p>治脾胃氣虛中焦不和胸膈痞滿飲食遲消嘔逆噁心脅肋膨脹心腹時痛大便溏泄四肢倦怠全不思食若氣體不足內挾風寒久病腸滑常服溫腸胃消散寒冷收斂臟氣大進飲食</p>
<p>吳茱萸（二兩）　大麥蘖　神麯（各一兩）</p>
<p>上為末蜜和丸如梧子大食前米飲下十五丸</p>

<h3>中金丹</h3>
<p>主胃氣久虛宿食不消心下急滿腹脅脹痛泄瀉吐利惡聞食氣又療風寒濕痹風水腫滿風眩頭痛目中冷淚自汗亡陽或五勞七傷筋骨軟弱腰膝疼痛或溫瘧寒熱山嵐瘴氣經久未愈常服益津暖胃去痰消穀嗜食</p>
<p>人參（三分）　白朮（三兩）　棗肉（四兩）</p>
<p>上為細末棗肉和丸如梧子大每服三十丸米飲下不以時</p>

<h3>玉蕊丸</h3>
<p>治胃虛因吐生風</p>
<p>白丸子　金液丹（各五十丸）</p>
<p>上為細末煮麵糊丸如梧子大每服三十丸空心米飲下</p>

<h3>麻豆湯</h3>
<p>治脾胃氣弱水穀不得下食受大小便不利</p>
<p>麻子（三升）　大豆（三升炒）</p>
<p>上為細末每服二錢沸湯下不以時</p>

<h3>蘿附煎</h3>
<p>治腹脹有冷裡急或秘</p>
<p>好附子（為細末）　蘿蔔（一個）</p>
<p>上先將蘿蔔剜作甕子次將附子末填在內卻用丸切蓋子蓋之用竹籤子簽定濕紙裹灰火中煨熟取附子末出用刮下蘿蔔內有附末稀軟蘿蔔和為丸每服三十丸米飲下立效</p>

<h3>麥糵散</h3>
<p>治脾胃不進飲食</p>
<p>大麥蘖（四兩）　甘草（半兩）</p>
<p>上為細末每服二錢水一盞煎至七分去滓溫服非時</p>

<h3>定胃散</h3>
<p>博濟治反胃吐逆</p>
<p>附子（一個生去皮臍切作四塊子）</p>
<p>上用生薑半斤水一碗同煮附子汁盡為度取附焙乾為末每服一錢冷米飲下</p>

<h3>棗附丸</h3>
<p>治諸虛不足臟腑不調常服資血氣進飲食</p>
<p>大附子（三個）</p>
<p>上用晉棗五十個煮附子至五分軟去皮臍別用晉棗五十個再煮附子軟片切焙乾搗為細末以棗肉為丸梧桐子大每服二三十丸空心米飲下</p>

<h3>水潑雪丹</h3>
<p>治脾胃虛腹脹減食甚者水氣作水治則即愈</p>
<p>附子（四兩去皮臍切作片子小豆四升水一斗煮令水盡揀出附子末之）</p>
<p>上以生薑自然汁煮糊和丸如梧子大每服三五十丸陳皮湯下</p>

<h3>發灰酒</h3>
<p>治胃氣小腹切痛服熱藥無效者取婦人油頭髮燒灰溫酒調下二錢即止</p>

<h3>大效厚朴煎丸</h3>
<p>治脾胃虛弱不入飲食孫兆云補腎不如補脾脾胃既壯則能飲食飲食既進能旺營衛營衛既旺滋養骨骸保益精血是以素問雲精不足補之以味形不足補之以氣宜服此藥大補脾腎虛損溫中降氣化痰進食</p>
<p>厚朴（一斤去皮用生薑半斤和皮切作片子水七升同樸煮水盡為度不用生薑樸焙乾）　乾薑（四兩銼作骰子大用甘草二兩半寸截水七升同煮水盡不用甘草乾姜焙乾）　茴香（四兩舶上者佳微炒）　川附子（二兩炮去皮臍）</p>
<p>上為末棗肉和丸如梧子大每服三十丸至五十丸空心食前米飲下</p>

<h3>交加散</h3>
<p>治脾胃虛弱飲食減少</p>
<p>肉豆蔻（兩個一個麵裹炮熟一個生用）　草豆蔻（兩個依前法一生一熟）　厚朴（方圓四寸一半生用一半薑製）　甘草（三寸一半炙一半生用）</p>
<p>上為細末每服二錢水一盞半入生薑棗同煎至一盞去滓溫服其滓再煎</p>

<h3>延年白朮丸</h3>
<p>主宿冷癖氣因服熱藥發熱心驚虛悸下冷上熱不能食飲並頭風旋暈米飲下空心食前服</p>
<p>白朮（六分）　厚朴　橘皮　吳茱萸　芎藭　薯蕷　桂心　大麥蘖　乾薑　防葵（各四兩）　人參　防風　茯神　甘草（各五分）　白芷（三分）</p>
<p>上為細末煉蜜和丸如梧子大每服十五丸加至二十丸忌桃李雀肉海藻菘菜醋物生蔥</p>

<h3>牛膝地黃散</h3>
<p>治症癖痃氣不能食兼虛羸瘦</p>
<p>牛膝（六兩）　生地黃（九兩）　當歸　遠志　白朮　人參（各三兩）　桂心（四兩）　蓯蓉（六兩）　五味子（五兩）　曲末（五合）　大麥蘖（一升五合）　茯苓（六兩）</p>
<p>上為細末空心溫酒服方寸匕日二服漸加至一匕半夏中煮生薑及檳榔飲下加麥門冬六兩不利人此方甚宜久服令人輕健忌桃李雀肉生蔥蕪荑醋物牛犬肉</p>

<h3>大蓽茇丸</h3>
<p>治脾虛心腹脹滿食少無力服此補脾</p>
<p>蓽茇　神麯　附子　白豆蔻仁　人參　白朮（各一兩）　丁香　蓽澄茄　沉香（各半兩）　訶黎勒　陳橘皮（各三分）　厚朴（二兩）</p>
<p>上為細末酒煮棗肉和杵三二百下為丸如梧子大每服二十丸食前生薑湯下</p>

<h3>白豆蔻丸</h3>
<p>溫養脾胃消進飲食</p>
<p>人參　茯苓　訶子　白豆蔻　桂　厚朴　陳橘皮　丁香　蓽茇　檳榔　附子　當歸　縮砂仁乾薑（各半兩）　肉豆蔻仁（五個）</p>
<p>上為細末煉蜜和丸如梧子大每服三十丸空心米飲下</p>

<h3>大肉豆蔻丸</h3>
<p>治脾氣虛心腹脹滿胸膈不利食即欲嘔水穀不消或時下利四肢無力服此補脾</p>
<p>肉豆蔻　附子　石斛（各一兩）　白朮　蓽茇　椒紅　縮砂仁　良薑（各三分）　肉桂　厚朴（各一兩半）　丁香　當歸　木香（各半兩）　訶黎勒（二兩）　人參（三分）</p>
<p>上為細末以生薑汁煮棗肉和丸如梧子大每服空心溫酒下三十丸</p>

<h3>附子神麯丸</h3>
<p>治脾虛心煩腹脹食少無力服此補脾</p>
<p>神麯　附子　訶黎勒　白豆蔻仁　蓽茇　白朮　白茯苓　人參（各一兩）　厚朴（二兩）　丁香蓽澄茄　沉香（各半兩）　陳皮（三分）</p>
<p>上為細末酒煮棗肉和丸如梧子大每服食前生薑湯下二十丸</p>

<h3>胃脹丸</h3>
<p>主胃氣不足心氣上奔胸中憒悶寒冷腹中絞痛吐痢宿汁</p>
<p>人參（一兩）　茯苓　橘皮　乾薑　甘草（各二兩）</p>
<p>上為細末煉蜜和丸如梧子大每服二十丸不以時白湯下</p>

<h3>人參厚朴散</h3>
<p>調脾胃進飲食順三焦調營衛</p>
<p>厚朴　橘皮（各二兩）　人參　茯苓　半夏　甘草　桔梗　白朮　檳榔　黃耆　五味子　桂　當歸（各一兩）　柴胡（一兩半）</p>
<p>上為細末每服二錢水一盞入生薑三片棗一枚煎至六分去滓食前溫服</p>

<h3>酒煎附子煎</h3>
<p>治心腹積聚風寒邪氣冷癖在脅咳逆上氣喘嗽寒痰痃癖痼冷痛弱筋骨無力百節痠疼虛勞損敗陰汗泄精腰腎久冷心腹疼痛下痢腸滑呼吸少氣瘦悴異形全不思食又主身體大虛五臟百病</p>
<p>代赭石（一斤）　蓽茇　胡椒　附子（各二兩）</p>
<p>上為細末酒煮麵糊和丸如皂兒大空心米飲下二粒</p>

<h3>厚朴散</h3>
<p>治胃虛嘔吐腹脹堅硬飲食減少因生虛風者</p>
<p>厚朴（半兩）　天南星（三分）　白朮　人參　乾蠍（各半分）</p>
<p>上為細末每服一錢水一盞生薑二片棗一枚同煎至半盞溫服食前</p>

<h3>訶子皮散</h3>
<p>治脾胃虛弱臟腑滑利腹脅脹滿臍腹疼痛水穀不消腹內虛鳴胸滿氣逆嘔吐噁心後重裡急心胸脹痛困倦少力不美飲食日久不瘥漸向羸瘦</p>
<p>訶子皮（四十兩）　官桂（五斤）　青皮（四十兩）　附子（十兩）　肉豆蔻仁（四十兩）</p>
<p>上為細末每服三錢水一盞入生薑三片同煎至七分去滓空心食前溫服</p>

<h3>溫中良薑丸</h3>
<p>溫脾胃順三焦治寒痰聚結痞壅不通食即聚吐咽膈噎悶兩脅肋㽲刺嘔吐噦逆噫噁心滿短氣噫聞食臭及療留飲腸鳴溫泄冷瀉注下不止常服健脾胃美飲食闢寒邪養正氣</p>
<p>良薑（四斤）　甘草（一斤半）　乾薑（二斤四兩）　白朮（二斤四兩）　桂（一斤十二兩）</p>
<p>上為細末煉蜜和丸每兩為二十丸每服一丸細嚼生薑橘皮湯下米飲亦得空心食前</p>

<h3>參苓白朮散</h3>
<p>治脾胃虛弱飲食不進多困少力中滿痞悶心忪氣喘嘔吐泄瀉及傷寒咳噫此藥中和不熱久服養氣育神醒脾悅色順正辟邪</p>
<p>人參　白茯苓　白朮　甘草　山藥（各二斤）　白扁豆　縮砂仁　桔梗　蓮子肉　薏苡仁（各一斤）</p>
<p>上為細末每服二錢煎棗湯下小兒量歲數與之</p>

<h3>平胃散</h3>
<p>和脾胃進飲食作丸服尤佳</p>
<p>厚朴　陳橘皮（各五兩）　蒼朮（八兩）　甘草（三兩）</p>
<p>上為粗末每服二錢水一盞生薑三片棗一枚同煎至六分去滓食前溫服</p>

<h3>助脾散</h3>
<p>治脾胃虛弱飲食減少</p>
<p>乾薑　草豆蔻　神麯　大麥蘖　陳橘皮（各二兩）　甘草（一兩）</p>
<p>上為細末每服一錢空心食前白湯調下</p>

<h3>乾木瓜丸</h3>
<p>治脾胃生津液止煩渴</p>
<p>乾木瓜（無鹽一兩）　乾紫蘇　白朮　甘草　乾生薑（各一錢）　烏梅肉　神麯　大麥蘖（各一錢）　丁香（半錢）　百藥煎（三字）　人參　茯苓（各一分）</p>
<p>上為細末煉蜜和丸如雞頭大每服一丸含化無時服</p>

<h3>四君子湯</h3>
<p>和胃進食</p>
<p>人參　白朮　茯苓　甘草（各一兩）</p>
<p>上為細末每服二錢水一盞入生薑三片棗一枚同煎至六分去滓溫服不以時</p>

<h3>五百羅漢丸</h3>
<p>消食化氣</p>
<p>烏梅　胡椒　丁香　巴豆（去盡油）　縮砂（以上各五百個）</p>
<p>上為末蒸餅和丸如綠豆大每服五七丸食後煎橘皮湯下小兒一二丸量大小加減此藥消食化氣寬膈肥腸進食甚妙</p>

<h2>肝腎</h2>

<h3>沉香豬肚丸</h3>
<p>治脾腎虛損不思食</p>
<p>石斛　蓽茇　訶子　沉香　丁香　木香　人參　白朮　肉桂　白豆蔻　肉豆蔻　蓽澄茄　茴香　葫蘆巴　破故紙　烏藥　當歸　川芎　附子　乾薑　胡椒　縮砂仁　川椒　牛膝　巴戟硫黃　青鹽　厚朴　豬肚（一隻）　檳榔（以上各一兩）</p>
<p>以上除肚外各一兩又一方治冷積滿悶添枳實桔梗騏麟蠍沒藥橘皮三稜蓬莪檳榔等八味又方添硇砂一兩</p>
<p>上為細末豬肚用水煮熟切作棋子再入酒內煮軟研和前藥丸如梧子大每服三十丸空心溫酒或鹽湯下</p>

<h3>沉香豆蔻散</h3>
<p>治肝元風虛上攻頭目昏眩肩背拘急兼治脾元氣不和</p>
<p>沉香（三分）　肉桂（一兩）　白豆蔻（半兩）　石斛　巴戟（各一兩）　黑附子（半兩）　赤茯苓（一兩半）　木香　川芎（各一兩）　五味子（三分）　吳白朮　青橘皮（各一兩）　厚朴　黃耆（各半兩）　藿香　蓽澄茄　肉豆蔻　人參（各三分）</p>
<p>上為細末每服三錢水一盞生薑三片棗一個煎至七分食前溫服</p>

<h3>大石斛丸</h3>
<p>補肝腎益精髓養營衛去風毒強筋骨明目強陰輕身壯氣治肝腎風虛頭目諸疾</p>
<p>石斛（一兩半）　萆薢（一兩）　柏子仁　石龍芮　澤瀉（各三分）　附子　杜仲（各一兩）　牛膝（一兩半）　赤芍藥（三分）　雲母粉　松柏（各一兩）　防風　山茱萸（各三分）　菟絲子（一兩）　細辛　杜仲（各三分）　鹿茸　巴戟（各一兩）</p>
<p>上為細末酒煮麵糊為丸如梧子大每服五十丸空心溫酒下忌生冷油膩牛肉</p>

<h3>石斛蓯蓉散</h3>
<p>補腎氣</p>
<p>肉蓯蓉（一兩半）　石斛　五味子　黃耆　丹參　牛膝　附子　當歸　人參　杜仲　沉香　茯苓　石南　枳實　熟地黃（各半兩）　桂　磁石（各二兩）</p>
<p>上為粗末每服三錢羊腰子汁一盞半煎至八分去滓溫服</p>

<h3>沉香丸</h3>
<p>治腎臟虛冷氣攻心神悶亂四肢逆冷腹脅脹滿疼痛喘促</p>
<p>沉香　木香　檳榔　桂　桃仁　蘹香子　當歸　肉豆蔻仁　蓬莪朮　阿魏（麵裹煨熟為度）苦楝子（各半兩）　丁香　乾薑　乾蠍　青橘皮（各半兩）　硫黃（一兩半）　吳茱萸（半兩湯洗次焙乾用）</p>
<p>上為細末煉蜜和搗三五萬杵丸如梧子大每服三十丸不以時熱酒下</p>

<h3>煉陰丹</h3>
<p>治足少陰凝澀氣下墜腫脹卵核偏如石遊走疼痛不定</p>
<p>玄胡索　海藻　昆布　青橘皮　葫蘆芭　茴香　川楝肉　馬藺花（各一兩醋炒）　木香（半兩）　大戟（醋炙）　阿魏　硇砂　安息香（各一分）　酒　醋（各一升）</p>
<p>上先將阿魏以下入酒醋內熬成膏放冷入麝香一錢再攪勻和前藥為丸如綠豆大空心燒綿灰酒下五七丸十丸</p>

<h3>補肝丸</h3>
<p>治肝虛目暗（一名兔肝煎）</p>
<p>兔肝（一具）　車前子　菟絲（各二兩）　柏子仁　熟地黃　茯苓　細辛　枸杞子　蕤仁（各一兩一分）　防風　山藥　芎（各一兩）　五味子（三分）　甘草（半兩）</p>
<p>上為細末蜜和丸如梧子大每服二十丸溫酒下加至四十丸</p>

<h3>茯神丸</h3>
<p>千金療夢泄失精尿後餘瀝尿精方</p>
<p>人參　麥門冬　赤石脂　遠志　續斷　鹿茸（各六兩）　茯神　龍齒　磁石　蓯蓉（各八分）　乾地黃（十二分）　韭子　柏子仁（各五分）</p>
<p>上為細末煉蜜和丸如梧子大每服二十丸溫酒下日再稍加至三十丸忌鮓蕪荑</p>

<h3>人參遠志湯</h3>
<p>治腎氣不足消渴小便數腰痛無力消瘦</p>
<p>遠志　人參　澤瀉　熟地黃　桂　當歸　白茯苓　黃芩　甘草　芎藭　白龍骨（各一）　五味子（二分）</p>
<p>上為細末羊腎湯煎服日三覺減則後方每服三錢</p>

<h3>山藥地黃丸</h3>
<p>治心腎氣不足驚悸健忘夢寐不安遺精面少色脛痠疼</p>
<p>山藥　遠志　熟地黃　天門冬　龍齒（各六分）　五味子　白茯苓　麥門冬　車前子　茯神　地骨皮　桂（各五分）</p>
<p>上為細末煉蜜和丸如梧子大每服二十丸食前米飲下亦名水芝丹</p>

<h3>益陽散</h3>
<p>治濕冷乘襲下部腫痛</p>
<p>丁香枝杖　藿香　零陵香　吳茱萸　甘松　紫梢花　菟絲子　桂　蛇床子　箋香　木香　杜狗脊（各等分）</p>
<p>上為粗末每服二錢水一盞半煎三五沸乘熱熏洗須在密室中勿令見風仍溫暖蓋覆</p>

<h3>大通丸</h3>
<p>治丈夫腎臟風上攻下疰頭面腳膝疼癢生瘡及小腸膀胱宿冷滯氣攻刺腹脅並婦人血風攻疰腳腰拘攣兼能進食益氣</p>
<p>金釵石斛（丈夫服生用半兩）　牛膝（各一兩）　大附子（二個共及兩者）　乾薑（三分）　豆蔻（去殼麵裹煨熟）　檳榔（各四個）　木香（一分）　菊花（二兩）　舶上硫黃（一分不見火）　白花蛇　枸杞子（九蒸九曝炒令黃各二兩）</p>
<p>上為細末酒煮麵糊和丸如梧子大每服三十丸空心溫酒下如吃了轉覺脛骨內疼甚者乃藥效力如疼發過後只管吃即永瘥如怕痛住藥疼亦止病未愈婦人當歸酒下如作散子酒飲調下如常服大效</p>

<h3>十一聖丸</h3>
<p>治丈夫元臟虛冷進食壯筋骨久服經效</p>
<p>大附子　川烏頭（各一兩）　肉豆蔻仁　檳榔（各四個）　肉桂（不見火一兩）　胡椒　青皮　半夏　硫黃　硇砂　舶上茴香（各一兩）</p>
<p>上件除硫黃硇砂外余為末硫黃硇砂細研米醋半盞湯瓶上熬過次用米醋半碗將研過硇砂入面一大匙同煮稀糊和前藥成劑丸如梧子大每服三十丸鹽湯鹽酒空心夜臥服極有效</p>

<h3>黃耆牛膝散</h3>
<p>治腎臟風虛腰腿腳膝痛</p>
<p>黃耆　白芍藥　牛膝　當歸（各三分）　防風　磁石（各二十四銖）　五味子　茯苓　熟地黃　芎藭　桂心（各四分）</p>
<p>上件為細末每服三錢水一盞入生薑三片棗一枚同煎至七分去滓溫服不以時</p>

<h3>葫蘆巴散</h3>
<p>治腎經膀胱虛攻刺疼痛</p>
<p>葫蘆巴　茴香　破故紙　川楝子　巴戟（各一兩）　青橘皮　桂（各三分）　良薑　乾薑（各半兩）　斑蝥（一分）</p>
<p>上為細末每服二錢入鹽煎不以時</p>

<h3>藺花散</h3>
<p>治元陽氣弱腎經不能制水循運失時</p>
<p>馬藺花　川楝子　海柑子核（柑皮肉不中食只核可用）　荔枝核　附子（炮切片羊腎一對細切同焙不用腎）　沉香（各半兩）　木香　薰陸香　甘草（各一分）　麝香（一分）</p>
<p>上為粗末每服二錢水一盞入炒生薑鹽茴香同煎至七分去滓空心溫服</p>

<h3>香積散</h3>
<p>治小腸氣發作疼痛不可忍及膀胱偏墜結硬不散</p>
<p>荊三稜　土茴香　川楝子　巴戟天　當歸（各一兩）　黑附子　益智仁　南木香（各半兩）　枳實（二分）</p>
<p>上為細末每服一錢半空心溫酒調下既效即次服舶上茴香丸</p>

<h3>川椒丸</h3>
<p>治七疝忽心腹氣逆不得息痛引背膂或臍下堅痛遇冷即極若小腹虛滿引膀胱裡急</p>
<p>川椒（一兩去目併合口者炒）　桔梗　細辛（各半兩）　厚朴（一兩）　赤芍藥　乾薑　附子　川烏頭（各半兩）　檳榔（一兩）</p>
<p>上為細末煉蜜和搗三二百下丸如梧子大每服二十丸食前以生薑橘皮湯下</p>

<h3>金鈴散</h3>
<p>治一切冷氣小腸元臟膀胱氣痛脾元積冷及婦人血刺冷氣攻疰心腹疼痛嘔逆脹滿臍腹絞痛煩悶喘急</p>
<p>金鈴子（四十粒去皮核用巴豆二十個去皮入麩炒金鈴子肉如桑根色去巴豆及麩只用鈴肉）　茴香　荊三稜　莪朮（以上濕紙裹煨熟）　枳殼　陳皮　川楝子　百部（各一兩）</p>
<p>上為細末每服一大錢炒生薑鹽酒調下不以時亦可作丸</p>

<h3>三茱煎</h3>
<p>治小腸膀胱腎餘氣</p>
<p>山茱萸　吳茱萸　食茱萸　青橘皮　陳橘皮　茴香　川楝子　桂（各一兩）</p>
<p>上為細末醋煮麵糊為丸如梧子大空心米飲下三十一粒</p>

<h3>大戟丸</h3>
<p>治膀胱氣陰腫或小腸氣痛</p>
<p>大戟（好者銼之炒令黃秤半兩）　葫蘆巴（四兩）　木香　茴香　附子　訶黎勒　檳榔（各一兩）　麝香（半兩）</p>
<p>上為細末用川楝子五兩好酒一二升蔥白七枚長三寸以來一處煮楝子肉軟去皮核只取肉和上件藥末丸如梧子大每服五七丸至十丸每日空心溫酒下生薑鹽湯亦得如潮發疼痛用生薑熱酒下十五丸一服立效吃藥後消盡氣且卻減藥</p>

<h3>側子石斛煎</h3>
<p>治腳膝屈伸不得</p>
<p>石斛　牛膝（各十兩）　茯苓（五兩）　天雄　側子（各四兩）　狗脊　桂心　生薑（各三兩）</p>
<p>上為細末煉蜜和丸如梧子大每服三十丸酒下</p>

<h3>鍾乳姜蕷湯</h3>
<p>治陰痿精薄而冷方</p>
<p>蓯蓉　鍾乳　蛇床子　遠志　續斷　薯蕷　鹿茸（各三兩）</p>
<p>上為細末酒服方寸匕日一服倍蛇床子遠志鹿茸鍾乳尤效</p>

<h3>含明散</h3>
<p>補肝臟勞極</p>
<p>人參　知母　茯苓　秦艽　丁香　甘草　石膏（細研各一兩）</p>
<p>上件七味為細末每服二錢用水一盞入蔥白一寸煎至八分通口服不以早晚</p>

<h3>七聖丸</h3>
<p>治下注生瘡</p>
<p>川羌活　綿黃耆　白附子　沙苑　蒺藜　漢防己　五靈脂（別研）　地龍（等分）</p>
<p>上件為細末水煮麵糊為丸如梧子大每服十五二十丸腰子羹湯下後用腰子壓之</p>

<h3>沉香丸</h3>
<p>治脾腎久虛水飲停積上乘肺經咳嗽短氣腹脅脹小便不利</p>
<p>沉香（一分）　烏藥（三分）　茯苓　陳皮　澤瀉　香附子（各半兩）　麝香（半分）</p>
<p>上件為細末煉蜜和丸如梧子大每服二三十丸熟水下不以時</p>

<h3>楮實煎</h3>
<p>治久患腳膝濕痹行步不得</p>
<p>海桐（十兩）　牛膝（九兩）　楮實（七兩）　枳殼（六兩）　木香（五兩）　芍藥（四兩）　桂心（八兩）</p>
<p>上件為細末煉蜜和丸如梧子大每服四十丸酒下</p>

<h3>香茸丸</h3>
<p>治腎臟虛寒腰膝沉重補益</p>
<p>麝香（一分）　破故紙（四兩）　牛膝　鹿茸（各二兩）　附子　蓯蓉（各四兩）</p>
<p>上為細末酒煮稀麵糊和丸如梧子大每服五十丸食前鹽湯或溫酒下</p>

<h3>育嬰散</h3>
<p>補腎臟勞極</p>
<p>香附子（一分）　黑附子（一枚）　白蒺藜　木香（各一分）　茯苓（半兩）　甘草（一分）</p>
<p>上六味為細末每服二錢水二盞入生薑五片蔥白一小莖同煎至七分空心服</p>

<h3>白芍藥散</h3>
<p>治癃疾久不瘥</p>
<p>白芍藥　白茯苓　當歸　白朮　陳皮　香附子（各半兩）</p>
<p>上為粗末每服二錢水一盞同煎至八分去滓食前溫下</p>

<h3>木香蓽澄茄丸</h3>
<p>治疝氣及下部濕冷臍腹疼痛</p>
<p>蓽澄茄　川楝子　木香　舶上茴香　桃仁（各一兩）　蠍（一分）</p>
<p>上為細末酒煮麵糊和丸如豌豆大每服二三十丸空心溫酒或鹽湯下</p>

<h3>木通茴香丸</h3>
<p>治小腸氣膀胱氣疼痛不可忍者</p>
<p>川楝子（五個只取肉）　青橘皮　茴香（各一兩）　木通（一握三莖）　巴豆（五十個）</p>
<p>上件同炒黃不用巴豆入海金沙一錢滑石一錢半同研勻每服一大錢熱酒調下立效</p>

<h3>煨腎丸</h3>
<p>治陽氣衰弱腰痛脈冷精滑陰痿臍腹㽲刺減食力劣皆可服之</p>
<p>附子　葫蘆芭　破故紙　茴香（以上並一兩炒香熟）</p>
<p>上為細末爛研羊腰子和丸如梧子大每服三五十丸空心溫酒下食前亦得</p>

<h3>羌活散</h3>
<p>治肝臟壅實目赤昏澀熱淚不止筋脈拘急背膊勞倦及頭昏項頸緊急疼痛</p>
<p>羌活　甘菊花　蔓荊子　芎藭（各一分）</p>
<p>上為細末每服二錢水一中盞入酸棗仁黍黏子五十粒研碎同煎至七分去滓不以時</p>

<h3>四味湯</h3>
<p>小品治疝氣腹中虛痛及諸脅痛裡急</p>
<p>當歸　生薑　芍藥（各三兩）　羊肉（三斤）</p>
<p>上銼以水一斗二升先煮肉爛熟出肉納藥取三升每服七合日三</p>

<h3>草還丹</h3>
<p>明目補腎</p>
<p>刮皮術（一斤米泔汁浸二日竹刀片切）　菊花（八兩）　青鹽　椒（各四兩）</p>
<p>上用好頭醋一斗於砂石銀器中煮術數沸入椒菊鹽煮去一半醋取出焙乾為末與余醋為糊丸如梧子大空心臨臥下三四十丸</p>

<h3>椒仁丸</h3>
<p>通利小便</p>
<p>椒仁　商陸　橘皮　桑白皮</p>
<p>上件等分為細末水煮麵糊為丸如梧子大米飲下三十丸以小便通為度</p>

<h3>沉香散</h3>
<p>治寒疝小腹堅滿攻作不定時發疼痛腎虛受邪腫脹及臟寒氣弱臍常痛</p>
<p>沉香　附子（各一兩）　川楝子（一兩半）</p>
<p>上為細末每服一錢半水一盞半生薑三片棗一個鹽少許煎至七分空心服</p>

<h3>七里香湯</h3>
<p>草藥治腿膝腫生瘡</p>
<p>上一味煉汁淋洗一次便無</p>

<h3>橘皮丸治秘</h3>
<p>橘皮不以多少</p>
<p>上為細末煉蜜為丸如梧子大以生薑湯下三十丸</p>

<h3>補腎腰子法</h3>
<p>治老人腎臟虛寒即其腎以寒虛自結實硬雖服補藥並不入用羊腰子一對水半碗用杜仲闊一寸長二寸許一片同煮腰子軟空心切食令人內腎柔軟然後服平補藥</p>

<h3>生薑丹</h3>
<p>治腎受邪陽氣衰弱意情不快多倦男子既腎不受邪即病不生用茴香二兩生薑四兩（不去皮）</p>
<p>擦拌茴香入垍器內淹一伏時不透氣取出用慢火炒不得過次入青鹽一兩同為細末煮好麵糊為丸如梧子大每服三五十丸空心酒或鹽湯下並無忌此藥止是用茴香鹽引生薑入腎經散發邪氣也</p>

<h3>腎喘湯</h3>
<p>治外腎喘</p>
<p>上以左顧牡蠣文片色白者二兩先杵為粗末以坩堝子盛火燒通赤放冷為細末每服一錢濃煎鯽魚湯調下不以時鯽魚重四兩者一個事持了濃煎煎時不得動</p>

<h3>論足膝病方</h3>
<p>論曰足膝者腎之所主若緩縱無力脛腿頑痹或覺轉筋或時疼痛皮膚腫按之不陷或指節拘攣謂之腳氣甚者至於胸中痞悶寒熱吐逆小腹不仁心中煩躁小便秘澀乃邪氣自外傳內此由脾腎氣鬱滯而濕毒之氣傷於經絡與風毒相傳毒氣從而入著為病病從腳起故謂之腳氣此病有虛有實有冷有熱治法實者瀉之虛者調之冷者溫之熱者寒之唯忌補之蓋本由外邪著於經絡經絡之氣已不通流補之則又實其經絡邪氣無所從出故也若膝脛痿弱痹而不仁步履無力宜小續命湯（方見中風門）　若胸中痞悶時欲嘔者增以橘皮丸小便不利則兼以椒仁丸骨間冷疼者於小續命湯中去黃芩增桂成一兩半附子成一兩半加細辛半兩獨活半兩及以烏頭銼散淋沃瘥後覺無力專宜續斷丸骨悶煩疼不可覆以衣者當作麝香防風獨活湯若協前證者則以前主對之藥治之服藥之後常覺漐漐汗出為佳若大實腫痛大便不通者宜大鱉甲湯下之下後未除而復前證者亦依前藥對證而用之</p>

<h3>手足筋攣（小續命湯加減方）</h3>
<p>有人年五十四素羸多中寒近服菟絲子有效小年常服生硫黃數斤脈在上二部右下二部弦緊有力五七年來病手足筋急拘攣言語稍遲遂與仲景小續命湯加薏苡仁一兩以主筋急減黃芩芍藥人參各半以避中寒杏仁只用百枚後云尚覺太冷因令盡去人參黃芩芍藥三物卻加當歸一兩半服之遂安</p>

<h3>固元散</h3>
<p>治脾胃積寒飲食無味</p>
<p>丁香（一分）　木香（半分）　芎（一兩半）　桂（二分）　陳皮（一兩）　削術（一兩半）　藿香　甘草（各半兩）　茴香　烏藥（各一兩）</p>
<p>上為細末每服二錢隨證改湯事調下</p>

<h3>棗肉丸</h3>
<p>治脾胃不和飲食減</p>
<p>蒼朮（米泔浸一晝夜銼碎）　生薑（去皮切碎）　棗（去核切碎）　川芎（酒浸一宿銼碎）　桂（去皮銼碎酒浸一宿）　以上各四兩</p>
<p>上五味相間一重重鋪蒸軟熟同搗爛用垍合子盛每服旋丸二十丸如梧子大空心白湯下</p>

<h3>養氣湯</h3>
<p>香附子（圓實者去盡黑皮微炒秤四兩）　甘草（一兩炙）　薑黃（湯洗浸一宿用水淘去灰以盡為度焙乾秤二兩）</p>
<p>上三味同搗羅成細末每服一大錢入鹽點空心服皇祐至和間劉君錫以事竄嶺南至桂州遇劉仲遠先生口授此方仲遠是時已百餘歲君錫服此湯間關嶺表數年竟免嵐瘴之患後還襄陽壽至九旬嘗云聞之仲遠曰凌晨盥櫛訖未得議飲食且先服此湯可保一日無事旦旦如此即終身無疾病矣</p>

<h3>補肝丹</h3>
<p>治肝經風氣上攻頭腦昏重目暗䀮䀮項背拘急腳膝少力四肢多倦久服養精血明目注顏</p>
<p>柏子仁　熟乾地黃　沉香（一方用半兩）　乾山藥　金釵石斛（各一兩）　石麻　覆盆子　牛膝黃耆（各一兩）　蔓荊子（半兩）</p>
<p>上為細末煉蜜和丸如梧子大每服二十丸米飲下空心服每日止進一服一方加蓯蓉一兩酒浸一宿片切焙杜蒺藜一兩木臼杵去刺慢火炒黃後秤菟絲子一兩淘去泥土酒浸一宿漉去焙乾</p>

<h1>卷第九</h1>

<h2>治熱</h2>

<h3>丹毒千金論</h3>
<p>曰丹毒一名天火肉中忽有赤如丹塗之色大者如手掌甚者遍身有癢有腫無定色有白丹者肉中腫起癢而復痛微虛腫如吹狀隱疼起也有雞冠丹者赤色而起大者如連錢小者如麻豆狀肉上粟起如雞冠肌理也一名茱萸丹有水丹者由遍體熱起遇水濕搏結丹晃晃黃赤色如有水在皮中喜著股及陰處此雖小疾不治令人至死治之皆用此升麻膏</p>

<h3>升麻膏</h3>
<p>兼治風熱上攻頭面及項背腫赤等</p>
<p>升麻　白蘞　漏蘆　連翹　芒硝　黃芩（各二兩）　蛇銜　枳實（各三兩）　蒴藋（四兩）　梔子（四十個）</p>
<p>上微搗之水三升浸半日以豬膏五升煎令水氣盡去滓膏成膏敷諸丹日三及熱瘡腫上</p>

<h3>七疝散</h3>
<p>治疝氣</p>
<p>茴香　川楝子（每個鑽一竅子）　解鹽　桃仁　麩（各一兩）　斑蝥（四十九個）</p>
<p>上同炒桃仁熟取出放冷去斑蝥並麩為末每服一錢空心溫酒調下</p>

<h3>平肺丸</h3>
<p>治上焦有熱微寒外乘客滯肺經寒熱相交上搶咽膈成咳嗽不已或邪氣留連日久積動經絡或有惡物或胸滿氣促或飲食進退或寒熱不常及治咳嗽氣嗽燥嗽喉中呀齁不得睡臥宜服</p>
<p>真桑白皮（去赤皮銼半寸清水米泔浸十五日漉出焙令乾二兩）　貝母　防己　甘草　杏仁（去皮尖雙仁者麩炒赤別研各一兩）</p>
<p>上為細末水煮麵糊和丸如梧桐子大每服三十丸食後臨臥生薑湯或橘皮湯下</p>

<h3>地黃丸</h3>
<p>治心熱太過三焦不順夜臥不寐退熱安神</p>
<p>生地黃（一兩）　人參　白芍藥　當歸（各半兩）　甘草（一分）</p>
<p>上為細末煉蜜和丸如彈子大臨臥濃煎淡竹葉湯嚼下一丸常服養營衛用人參湯下</p>

<h3>椹煎</h3>
<p>除風熱之疾</p>
<p>椹汁（三升）　白蜜（二合）　生薑汁（一合）</p>
<p>上重湯煮椹汁三升入鹽酥再煎三沸下薑汁蜜等再熬合得所下不津器中貯之每服一合和酒調服大理百種風疾</p>

<h3>芍藥黃耆湯</h3>
<p>療陰不足則陽偏陽偏則發熱若熱從背起或從手足漸漸遍身口舌乾燥思欲引水時時躁悶此由陰氣虧少少水不能滅盛火蓋諸陽起四末循行於背陰不能斂陽所以發熱或晝發而夜寧或夜發而至旦即清其脈虛疾而小宜服此</p>
<p>白芍藥（三兩）　黃耆　甘草　青蒿（各一兩）</p>
<p>上為粗末每服五錢水二盞煎至一盞去滓溫服不以時</p>

<h3>參橘丸</h3>
<p>療熱從腹起上循胸腋繞頸額初似溫溫漸至大熱發作無時遇飢愈劇中脘不利善食而瘦面色蒼肌肉不澤口唇乾燥此由脾氣素弱曾於他病瘥後誤投熱藥入於脾脾熱則消穀引食善消肌肉其脈濡弱而疾治之</p>
<p>黃橘皮（三兩）　麥門冬　人參（各一兩）</p>
<p>上為細末煉蜜為丸如桐子大米飲下三十丸</p>

<h3>大建中湯</h3>
<p>療熱自腹中或從背膂漸漸蒸熱日晡則劇至夜漸退或寐而汗出小便或赤或白而濁甚則頻數尿精夜夢鬼交日漸羸瘦此由思慮太過心氣耗弱陽氣流散精神不收及陰無所使治屬虛勞</p>
<p>白芍藥（六兩）　黃耆　遠志　當歸　澤瀉　龍骨　人參　甘草（各二兩）</p>
<p>上為粗末每服五錢水二盞生薑五片棗一個擘膠少許煎至一盞去滓溫服食前</p>

<h3>論及方</h3>
<p>若自腰以上發熱極則汗出出已涼移時如故復加昏冒腹中膨滿其氣上攻時時咳嗽嗽引脅下牽痛睡中驚悸其脈弦急帶疾此由外寒搏客內冷相合寒則氣收而水液聚而不行內化成飲醫以熱藥攻寒寒未已而復增客熱陰寒肉閉拒陽於外而不得入逼陽上行發而為熱散而為汗汗多亡陽心氣內虛故令驚悸治屬飲家溫而利之宜礜石丸若熱起骨間煩疼手足時時微冷旦起體涼日晚即發背膂牽急或骨節凸起足膝酸弱此由邪熱加陰蓄留骨髓髓得熱則稀髓稀則骨中空虛陽入於陰陰虛則水少脂液乾枯熱蒸骨軟而凸其脈沉細治屬骨蒸宜蘆根湯補髓丸</p>

<h3>蘆根湯</h3>
<p>蘆根　麥門冬　赤茯苓　芍藥（各一兩）　地骨皮（二兩）</p>
<p>上為粗末每服五分水二盞煎至一盞去滓溫服食後</p>

<h3>補髓丸</h3>
<p>生乾地黃（三兩）　乾漆（半兩）</p>
<p>上為細末煉蜜和丸如綠豆大米飲下三十丸空心臨臥服</p>
<p>若自胸以上至頭髮熱口鼻氣塞時如煙燻目澀咽燥口乾唾如凝脂時咳毛竦大便不利小便赤黃此由肺氣不調邪熱乘客上焦不降其脈疾大先與桔梗湯熱不退與五味子湯</p>

<h3>桔梗湯</h3>
<p>桔梗（一兩）　人參　麥門冬　甘草（各半兩）　小麥（一合）</p>
<p>上㕮咀水三升煎至一升去滓分三服</p>

<h3>五味湯</h3>
<p>柴胡（四兩）　半夏（一兩一分）　黃芩　赤茯苓　五味子（各一兩半）</p>
<p>上為粗末每服五錢水二盞生薑三片棗一枚煎至一盞去滓溫服食後</p>

<h3>柴胡芒硝湯</h3>
<p>治旦熱不休日晡尤甚口中勃勃氣出耳無所聞或時昏睡睡即浪言意欲喜冷小便赤色大便不通此由三陽氣盛外蘊經絡內蓄腑臟或因他病誤服熱藥而致其脈洪數病久者短疾</p>
<p>柴胡（四兩）　黃芩　甘草　赤茯苓（各一兩半）　半夏（一兩一分）</p>
<p>上為粗末每服五錢水二盞生薑三片棗一個煎至一盞去滓入芒硝一錢攪勻溫服以利為度</p>

<h3>橘皮甘草湯</h3>
<p>療若身大熱背微惡寒心中煩悶時時欲嘔渴不能飲頭目昏痛惡見日光遇涼稍清起居如故此由飲食失宜胃中空虛熱留胃口其脈虛大而數謂之中暑</p>
<p>橘皮（三兩）　生薑（二兩）　甘草（一兩）</p>
<p>上㕮咀水三升煎至一半去滓分三服不以時</p>

<h3>白虎桂枝湯</h3>
<p>治間日發熱昏昏多睡熱過則清快至其發時還復如故每發必數次頭痛身體拘倦此由肺素有熱氣盛於身厥逆上衝中氣實而不外泄其氣內藏於心外舍於分肉之間令人消爍肌肉其脈弦大而數謂之疸瘧</p>
<p>石膏（一斤）　知母（六兩）　甘草　桂（各二兩）</p>
<p>上為粗末每服五錢水二盞粳米三十粒煎一盞去滓溫服非時</p>

<h3>澤瀉湯</h3>
<p>治身熱汗出煩滿不為汗解此由太陽之經先受風邪與熱相搏腎氣上行風與熱搏則為汗腎氣厥則煩滿謂之風厥</p>
<p>澤瀉（半兩）　白朮　防風（各二兩）　石膏　赤茯苓（各一兩）</p>
<p>上為粗末每服五錢水二盞煎至一盞去滓溫服</p>

<h3>菟絲子煎</h3>
<p>治四肢發熱逢風如炙如火此由陰虛陽盛諸陽起於四末少水不能滅盛火而陽獨治於外宜服此</p>
<p>菟絲子　五味子（各一兩）　生乾地黃（三兩）</p>
<p>上為細末米飲調下二錢食前</p>

<h3>空心平補丸子</h3>
<p>治發熱不解五心煩熱不得睡發渴吃湯飲初先頭痛壯熱</p>
<p>生乾地黃　黃耆　白茯苓　楮實子　枸杞　山藥　槐實　沉香　澤瀉　白蒺藜（等分）</p>
<p>上為細末每服二錢水一盞煎至七分和滓溫服非時</p>

<h3>又方非時飲子</h3>
<p>人參　黃耆　赤茯苓　白朮　麥門冬　白扁豆　蒺藜　甘草（各等分）</p>
<p>上為細末每服二錢水一盞煎至七分去滓溫服非時</p>

<h2>大便秘</h2>

<h3>枇杷葉散</h3>
<p>適適陰陽和養脾胃兼治食飲易傷腹脅痞滿口乾多渴常欲飲冷四肢倦怠大便不利</p>
<p>人參　枇杷葉（去毛以棗汁炙令黃）　白朮　陳皮　前胡　藿香葉　白茯苓（各半兩）　桔梗　甘草（各一分）　白豆蔻　半夏曲（各半兩）</p>
<p>上為細末每服二錢水一盞入生薑三片棗一枚同煎至六分去滓食前溫服</p>

<h3>宣壅丸</h3>
<p>治大便秘滯有三一者三焦五臟不和熱氣小偏入腸胃二者風客三焦氣弱傳道不利三者腎虛水少胴腸乾澀皆令大便秘滯並宜服</p>
<p>麻子仁　郁李仁（去皮各二兩並研為膏）　陳橘皮　羌活　川芎　木香（各一兩）　檳榔（二個）　</p>
<p>上同為細末與麻子仁郁李仁膏同研煉蜜和丸如梧子大每服二三十丸熟水下不以時</p>

<h3>四順飲子</h3>
<p>治大便不通面目身熱口舌生瘡上焦冒悶時欲得冷此三陽氣壅熱並大腸其脈洪大</p>
<p>大黃　赤芍藥　甘草　當歸（等分）</p>
<p>上為粗末每服五錢水一盞半煎至一盞溫服利為度</p>

<h3>麻仁丸</h3>
<p>治氣虛秘滯</p>
<p>麻仁（去皮研三兩）　枳實（去穰麩炒四兩）　杏仁　芍藥　大黃（各四兩）　製厚朴（二兩）</p>
<p>上為細末煉蜜和丸如梧桐子大每服三十丸熟水下不以時</p>

<h3>神功丸</h3>
<p>疏解秘滯及風氣下流腰膝疼痛</p>
<p>麻仁（五兩）　大黃（三兩）　訶子（二兩）　人參（半兩）</p>
<p>上為細末煉蜜和丸如梧子大每服三十丸熟水下不以時不知加之以疏為度</p>

<h3>小當歸丸</h3>
<p>治虛人秘澀潤養腸胃</p>
<p>當歸（三分）　桂（二分）　威靈仙茸（一兩）</p>
<p>上為細末水煮麵糊為丸如梧子大每服二三十丸空心生薑湯下不以時</p>

<h3>紫蘇丸</h3>
<p>治有虛熱秘滯</p>
<p>紫蘇子　黃橘皮（各二兩）　知母（一兩）</p>
<p>上為細末生薑自然汁浸過一指許於重湯上煮熬成膏可丸即丸如梧子蜜湯下二十丸</p>

<h3>威靈仙丸</h3>
<p>若年高之人津液枯燥無以潤養腸間乾澀氣血俱衰艱於運化其脈燥大宜此威靈仙丸紫蘇麻仁粥</p>
<p>黃耆（一兩蜜炙切）　威靈仙（去土洗半兩）　枳實（一兩）</p>
<p>上為細末煉蜜和丸如梧子大生薑湯下二十丸又將紫蘇子麻仁研水取汁煮粥甚佳</p>

<h3>備急丸</h3>
<p>治大便秘</p>
<p>大黃　乾薑　巴豆（等分）</p>
<p>上為細末蜜和丸如豌豆大米飲下一丸羸人服一丸綠豆大以大便利為度</p>

<h3>硃砂餅子</h3>
<p>治大便秘結</p>
<p>硃砂（辰州尤佳）　巴豆（七個）　水銀（一皂大）</p>
<p>上同用水熬一宿去巴豆水銀將砂細研蜜和成膏置心上立效</p>

<h3>大橘皮丸</h3>
<p>治大便秘</p>
<p>厚朴　橘皮（各三兩）　杏仁（五兩）</p>
<p>上為細末煉蜜和丸如梧子大每服五七十丸不以時米飲下</p>

<h3>赤小豆散</h3>
<p>治大便秘</p>
<p>赤小豆（浸令牙出日乾六兩）　當歸（三兩）</p>
<p>上為細末溫漿水調服二錢不以時</p>

<h3>蒲黃散</h3>
<p>若純下清血者多因憂思之氣不散而乘於血或怒氣傷肝逆氣上行血溢流散或飲酒過多熱入於陰而傷於血其脈或散或澀者下血久不止也先與蒲黃散不瘥與王瓜散（方在後）</p>
<p>木賊（一兩）　蒲黃（二兩）</p>
<p>上研勻每服二錢米飲調下不以時</p>

<h3>熏法</h3>
<p>野狐骨　艾葉（不以多少）</p>
<p>上燒煙燻穀道以痛為度</p>

<h3>妙應丸</h3>
<p>治氣虛有冷大便不通</p>
<p>金液丹　半硫丸（等分）</p>
<p>上二味皆妙每服五七十丸空心米飲下</p>

<h3>橘皮杏仁丸</h3>
<p>治諸大便秘兼腳氣人秘尤佳</p>
<p>橘皮（四兩）　杏仁（一兩二錢半熟者）</p>
<p>上為細末煉蜜和丸綠豆大每服五七十丸白湯下不以時</p>

<h3>通腸丸</h3>
<p>治大腸乾結不通</p>
<p>厚朴（去皮生薑汁和膏焙乾為細末）　豬胰（等分）</p>
<p>上用豬胰同和成膏丸如梧子大每服三十丸生薑水下湯亦得</p>
<p>論曰大腸為傳道之宮變化出焉獨受諸陽之濁或秘而不利或秘而不通若其人腹脹痛悶氣絕胸中痞塞欲嘔此宿食留滯脾氣不轉其脈沉疾而實宜備急丸（方見頭痛門）</p>
<p>若但秘澀余無所苦此由風搏肺經傳於大腸腸中受風津液燥少診其脈浮澀謂之風秘宜脾約麻仁丸亦有氣下降而穀食不流行者其人多噫其脈短澀宜紫蘇丸新產婦人亡血而津液少大便秘宜服之</p>

<h3>小黃耆丸</h3>
<p>治胴腸風熱大便秘滯及五痔結核</p>
<p>防風（一兩）　黃耆（二兩）　芎藭（半兩）　皂子仁黃　枳殼（各一分）</p>
<p>上為細末煉蜜和丸如梧子大每服三十丸不以時米飲下</p>

<h2>治冷</h2>

<h3>蔥白散</h3>
<p>治一切冷氣不和及本臟膀胱氣攻衝疼痛大治婦人產前產後腹痛胎不安或血刺痛者兼治血臟宿冷百骨節倦疼肌瘦怯弱傷寒滯癖服久盡除但婦人一切疾病最宜服之</p>
<p>川芎　當歸　枳殼　厚朴　桂　青橘皮　乾薑　茴香　苦楝子　芍藥　木香　神麯　大麥蘖荊三稜　蓬莪朮（醋浸一宿）　人參　茯苓（各一兩）　乾地黃（一兩）　訶子　大黃（各半兩）　</p>
<p>上藥同為細末每有患者三平錢常服只二錢用蔥白二寸拍破用水一盞同煎至七分入鹽半錢和　滓熱服納訶子大黃二味或有用者或有不用者蓋相度狀可入此二味多不全用者須入大黃即服時不須入鹽也</p>

<h3>木香散</h3>
<p>治臟腑冷極及久冷傷敗口瘡下泄穀米不化飲食無味肌肉瘦悴心多嗔恚婦人產後虛冷下泄及一切水瀉冷痢疾等</p>
<p>破故紙　木香（各一兩）　良薑　縮砂仁　厚朴（各三分）　赤芍藥　桂　陳橘皮　白朮　吳茱萸　胡椒（各半兩）　肉豆蔻（五個）　檳榔（二個）</p>
<p>上為細末每服三錢用不經水豬肝四兩去筋膜批開重重摻藥放鼎中入漿水一碗醋二茶腳許蓋覆煮熟入鹽一錢蔥白三莖姜一彈許同煮水欲盡空心為一服冷食之或以漿水煮肝為丸亦得如梧子大每服五十丸空心米飲下</p>

<h3>三建丸</h3>
<p>治氣極虛寒癖飲留滯胸中痰滿心腹疼痛氣急不下飲食腹脹虛滿寒冷積聚</p>
<p>硫黃　礜石　烏頭　乾薑　吳茱萸　人參　當歸　蜀椒　細辛　皂角　桂　附子（各一兩）　</p>
<p>上為細末煉蜜為丸如梧子大每服十丸米飲下一方加天雄赤石脂</p>

<h3>葫蘆巴丸</h3>
<p>治元臟氣虛下焦冷攻臍腹脹滿疾痛脾胃腸連陰牽痛不可忍</p>
<p>葫蘆巴　茴香（各一兩）　木香　桂（去粗皮不得見火）　當歸（半兩）　附子（一兩）　阿魏（半兩）　硫黃（一兩）　青橘皮　沉香　白豆蔻（各半兩）　桃仁（二兩去皮尖麩炒研）</p>
<p>上除研藥外同杵為細末將研藥拌勻好酒一升半熬桃仁令稠和諸藥不成劑入臼杵三二百杵丸如梧子大每服二三十丸空心溫酒下日三服</p>

<h3>山茱萸湯</h3>
<p>東莎劉先生溉固足經益陽火玉抱肚法</p>
<p>山茱萸（生）　吳茱萸（生各四兩）　胡椒（二兩）　大川烏頭（一兩）　蛇床子（生二兩）　高良薑（生一兩）</p>
<p>以上七味為粗末以好酒拌勻不可太濕裛一伏時慢火炒令乾不得有煙取出冷</p>
<p>牡蠣（四兩炭火燒令赤取出放冷地上）　乾薑　苓苓香　香白芷　浮萍草（陰乾各二兩）</p>
<p>上十二味為粗末每用水二斗以來秤藥半兩煎五七沸去滓盛盆內以氣熏足候通手淋洗如冷再暖亦得凡淋浴了著襪臥為佳若小浴尤佳若欲坐湯中須用水五斗藥末一兩半煎十餘沸通手乃可坐之如冷再暖之以手淋腎俞一帶愈妙淋了便須就寢勿得見風五七日日一淋效不欲具述若臥覺腰膝微汗出尤奇須飽食可浴</p>

<h3>正氣丸</h3>
<p>治氣弱中暴傷風冷胸膈痞悶嘔吐清痰脅肋膨脹氣逆不通啘噫吞酸不思飲食霍亂吐利心腹</p>
<p>疼痛　吳茱萸（六兩）　桂（四兩）　附子　乾薑　厚朴　蓽茇　蓽澄茄（各二兩）細辛　川椒　當歸（各一兩）</p>
<p>上為細末煉蜜為丸如梧子大每服三十丸食前熱米飲下</p>

<h3>大阿魏丸</h3>
<p>治男子女人一切冷氣霍亂吐瀉元氣將脫四肢厥冷本臟氣上攻築心悶絕不知人事及治傷冷傷寒氣虛挾陰氣傷寒並宜先服此固真氣</p>
<p>阿魏（一兩半以醋化入白麵三匙同和為餅子炒令黃）　硫黃（一兩半）　青木香（一兩）　附子（一兩半浸一宿炒）　石菖蒲（一兩半泔浸炒）　檳榔（各一兩）　白朮（四兩）　乾薑　肉豆蔻　青皮　白豆蔻（各半兩）</p>
<p>上為細末煉蜜和丸如彈子大每服一丸生薑湯嚼下食前</p>

<h3>葫蘆巴散</h3>
<p>治脾元積冷臍腹弦急引痛腰背面色萎黃手足厥冷脅肋脹痛小便頻數及治肓腸小腸一切氣痛</p>
<p>葫蘆巴　破故紙　沉香　茴香　巴戟　蓽澄茄　川楝子　桂（各一兩）　附子　桃仁　川烏頭（各半兩）</p>
<p>上為細末每服二錢水一盞入鹽少許煎八分去滓空心溫服</p>

<h3>正陽丹</h3>
<p>治下部虛冷</p>
<p>硫黃　陽起石　附子　乾薑　桂　葫蘆芭　破故紙　金鈴肉　茴香（各一兩）　木香（半兩）</p>
<p>上為細末蒸餅和丸如梧子大硃砂為衣每服三十丸鹽湯下婦人醋湯下</p>

<h3>大四神煎</h3>
<p>治痼冷</p>
<p>肉豆蔻　丁香　厚朴　白朮　半夏　陳皮　硫黃　附子　乾薑　桂（各一兩）</p>
<p>上為細末水煮麵糊和丸如梧子大每服三十丸空心米飲下</p>

<h3>巳寒丸</h3>
<p>治素虛有寒冷</p>
<p>附子　川烏頭　乾薑　良薑　胡椒　蓽茇　蓽澄茄　紅豆　桂（等分）</p>
<p>上為細末水煮麵糊和丸如梧子大每服三五十丸空心白湯下</p>

<h3>養正金丹</h3>
<p>治中下寒冷進飲食暖脾胃（張會伯）</p>
<p>硫黃（去砂別研）　大附子（炮）　乾薑　丁香　桂　厚朴　半夏　肉豆蔻（各二兩）</p>
<p>上為細末酒煮麵糊為丸如梧子大硃砂為衣每服二三十丸加至七八十丸空心米飲下老人服之尤佳</p>

<h3>厚朴煎</h3>
<p>治脾胃久積冷氣不思飲食三焦不調中臟虛乏開胃進食</p>
<p>厚朴（二兩）　陳皮　訶子　乾薑　桂（各一兩）　附子（二兩炮）　茯苓　甘草（各一兩）</p>
<p>上為細末煉蜜和丸如梧子大每服三十丸如大段膈氣進食不得以水酒共一盞煎藥末二錢和滓下三十丸棗肉和丸尤佳</p>

<h3>大硇砂丸</h3>
<p>治冷積</p>
<p>硇砂　芫花　三稜　乾薑　皂角　巴豆（各半兩）　五靈脂　川烏頭（各一兩）</p>
<p>上醋熬為膏可丸即丸如桐子大每二丸姜橘湯下</p>

<h3>八神湯</h3>
<p>闢除霧露山嵐之氣消飲食補脾胃</p>
<p>神麯　麥蘖　青鹽　甘草（各三兩）　生薑（六兩）　胡椒（二分）　草豆蔻（二個大者麵裹燒黃熟）　丁香（二分）</p>
<p>上除丁香胡椒外將六味令杵成粗滓帶潤淹一宿焙乾八物同為細末湯點服不以時</p>

<h3>二陽丹</h3>
<p>補虛逐冷</p>
<p>附子　羊肉（四兩炮附子蒸無息研為膏）　桂　硫黃　陽起石　鹿茸　白朮（各一兩）</p>
<p>上以附子膏和丸如梧子大硃砂為衣空心鹽酒服三五十丸</p>

<h3>火疰丹</h3>
<p>治脾元虛冷小腸氣發動疼痛及痃癖冷氣腹痛</p>
<p>茴香　木香（各一兩）　硇砂　硫黃　乾蠍　白礬（各一分）　附子（半兩炮去皮臍）</p>
<p>上為細末酒煮麵糊和丸如雞頭大每服二丸略嚼破一丸燒綿灰二錢酒調下</p>

<h3>正金丹</h3>
<p>治一切痼冷補虛養氣</p>
<p>附子（炮去皮尖酒浸三日切焙如要速用浸軟切焙）　大烏頭（如上制）　茴香　硫黃（各二兩）　巴戟（一兩）　乾薑（四兩）　肉桂（一十二兩取皮至味）</p>
<p>上為細末淡面和丸如梧子大每服三十丸米飲下空心食前</p>

<h3>紫桂丹</h3>
<p>治脾虛有冷飲食不入臍腹疼痛</p>
<p>蒼朮　神麯（各四兩）　良薑（油煎）　乾薑　桂　大麥蘖（各二兩）　甘草（一兩半）</p>
<p>上為細末煉蜜和丸如彈子大每服一丸細嚼空心米飲下</p>

<h3>救陽丹</h3>
<p>補虛療冷</p>
<p>附子（一兩）　烏頭（二兩）　乾薑（一兩二錢）　防風　桂　牡蠣　人參（各半兩）</p>
<p>上為細末每服三錢水二盞煎至八分空心並三服效</p>

<h3>赤丸</h3>
<p>主寒氣厥逆</p>
<p>茯苓　桂（各四兩）　烏頭　附子（各二兩）　細辛（一兩）　射干（如大棗一個）</p>
<p>上為細末煉蜜和丸如麻子大硃砂為衣空心酒服一丸日再不知加至二丸</p>

<h3>大效蘿蔔丸</h3>
<p>治諸冷積腹脹氣痛</p>
<p>蘿蔔子（三兩）　沉香（一分半）　草豆蔻（一兩半）　白朮　青橘皮（各半兩）</p>
<p>上件除蘿蔔子為末別研麵糊為丸如梧子大每服十丸老少皆可服</p>

<h3>助陽丹</h3>
<p>治久虛羸瘠或因大病真氣虛耗陽微陰勝虛勞百疾形寒脈結夜常異夢屍注傳染多臥乏力或傷寒變證脈弱燥神明錯亂及療動傷脾胃痼冷堅積惡利膿血臍腹撮痛虛滑無數厥逆自汗</p>
<p>硫黃　附子　乾薑　桂（各一兩）　硃砂（半兩）</p>
<p>上為末煮糊為丸梧子大每服二十丸食前米飲下</p>

<h3>溫脾湯</h3>
<p>治久積冷熱赤白痢</p>
<p>大黃　桂（各三兩）　附子　乾薑　人參（各二兩）</p>
<p>上為粗末服三錢水一盞煎七分去滓溫服不以時</p>

<h3>丁香神麯散</h3>
<p>治大腸宿食久下白膿臟腑刺痛大便稀滑或青或黑遇冷便劇飲食進退肌體瘦弱</p>
<p>神麯（九兩半）　肉豆蔻　丁香（各四兩）　良薑（五兩）　乾薑（六兩）</p>
<p>上為細末米飲調服二錢一方草豆蔻丁香各四兩良薑五兩曲七兩半加乾薑六兩</p>

<h3>訶梨勒散</h3>
<p>治脾胃虛弱臟腑滑利腹脅脹滿臍腹疼痛水穀不消腹內虛鳴胸滿氣逆嘔吐噁心後重裡急心胸脹痛困倦少力不美飲食日久不瘥漸向羸瘦</p>
<p>訶子皮（四十兩）　官桂（五斤去皮秤）　附子（十兩）　肉豆蔻（四十分用白麵裹燒熟用）</p>
<p>上為末服三錢水一盞姜三片煎七分去滓空心食前溫服</p>

<h3>伏火四神丹</h3>
<p>治陽虛陰盛一切痼冷臟腑滑瀉</p>
<p>辰砂　雄黃　雌黃　硫黃（各二兩）</p>
<p>上四物捶碎用楮皮大紙一張有體骨者兩面濃研好松煙墨塗三兩遍令黑光色曝乾號曰崑崙紙用裹前藥於淨室中掘地坑子一枚深四寸許闊狹上下四面皆比藥角寬二寸以來用新瓦細末（新瓦不幹兩者相摩取細末）　置坈子中約二寸許安藥角在內又蓋瓦末二寸許比地面微高如龜背狀用炭七八斤在爐面上煅之徐徐添炭約用百斤不令減火候藥聲作漸次減炭直候藥聲斷先芒歸體方始住火取去余炭用新黃土一大檐罨兩伏時取出藥角剝去紙用㮨刷子盆中淨水洗刷令淨霜霧三夜早晚不令見日杵研為極細末糯米糊丸如小雞頭大風乾每服一二粒或三粒溫酒或酒下忌羊肉葵菜並茶一曰（坑子動八寸下用瓦末二寸四側齊空二寸並填末上蓋瓦末）</p>

<h3>正氣丹</h3>
<p>治陰寒內盛元臟不足陽氣暴脫下焦傷竭手足厥逆戰粟背寒腰膝冷重臍腹疼痛大便滑泄小便頻數行步息短色澤枯悴嘔逆喘急咳逆自汗霍亂轉筋寒疝及傷寒陰盛脈微欲絕溫固精氣大益脾胃</p>
<p>硫黃　附子　乾薑　桂（各四兩）</p>
<p>上為細末水煮麵糊為丸如梧桐子大每服三十丸食前熱米飲下</p>

<h3>劉快活燒死砂子法</h3>
<p>（重校定死砂子法用玄零皮據藥無此名稱當是懸鈴也小椒是）</p>
<p>百花鋪地面　玄零作蓋頭（是川椒紅）　火從坤上起　硃砂死便休　</p>
<p>上將砂子細研二兩玄零皮二兩百花合子內依歌子使用三秤火燒盡為度先用糯米赤石脂固濟口縫次用鹽泥厚一指候火罷出之以棗肉和如桐子大每服一二粒</p>

<h3>火輪散</h3>
<p>正陽固氣峻補下經治臟寒滑泄狀如傾注下痢赤白膿晝夜無度臍腹㽲痛嘔逆腸鳴虛滑夜起全不入食手足厥冷麵色青白漸致氣劣虛汗不絕</p>
<p>附子（二個）　肉豆蔻仁（一兩）　乾薑（二分）</p>
<p>上為細末每服一錢食前米飲調下</p>

<h3>鍾乳丸</h3>
<p>治虛冷</p>
<p>鍾乳粉（半分）　硫黃末（三分）　乾山藥（一分）</p>
<p>上為細末用棗肉和丸如梧子大每服七八丸至十丸空心米飲或酒下</p>

<h3>紫金丹</h3>
<p>治冷</p>
<p>石燕子　赤石脂　代赭石　硃砂　硫黃　鍾乳粉　陽起石（各一兩火煅一伏時）</p>
<p>以上各一兩研如粉入沙合子內以蛤粉餬口鹽泥固濟候乾用炭十斤燒煅炭盡為度</p>
<p>良薑　蓽茇　桂心　乾薑　草豆蔻　肉豆蔻</p>
<p>以上各一兩為細末</p>
<p>上用大附子二兩炮去皮臍用好酒一升半煎成膏子和前件藥如雞頭大每服二三丸空心米湯下婦人醋湯下</p>

<h3>斷下湯</h3>
<p>治滑泄久不瘥者</p>
<p>赤石脂（五分）　龍骨（六兩）　當歸（二兩）</p>
<p>上為粗末每服三錢水一盞煎至七分去滓溫服</p>

<h3>溫勝散</h3>
<p>治大腸虛冷滑泄如痢</p>
<p>肉豆蔻（二個炮出大毒）　縮砂仁（三七個）</p>
<p>上為細末每服二錢粟米飲調下棗湯下亦得</p>

<h3>救陽湯</h3>
<p>治陽微陰勝風寒侵襲真氣暴衰形寒脈結神識不明心胸痰滿嘔逆清涎頭目昏眩不覺倦臥自汗不止飲食不入下痢頻並臍腹疼痛肢體困倦並主之</p>
<p>川烏頭　乾薑（各四兩搗碎同炒轉色）</p>
<p>上為粗末每服三錢水三盞煎一盞去滓食前溫服寒多加良薑二兩汗多加牡蠣一兩痰多加附子二兩風加防風一兩肢節疼加桂一兩</p>

<h3>二氣丹</h3>
<p>治虛冷</p>
<p>硫黃　水銀</p>
<p>上等分慢火結砂子糊和綠豆大丁香湯下五七丸</p>

<h3>豆蔻四神丹</h3>
<p>治虛冷</p>
<p>龍骨　豆蔻　硫黃　附子　乾薑　桂（各一兩）</p>
<p>上為細末水煮麵糊和丸如梧子大每服三十丸空心米飲下</p>

<h3>燒中丹法</h3>
<p>先煅砒煉錫花</p>
<p>每錫不以多少以新鐵銚子熔過錫屎三數遍凡錫一兩用水銀五錢以濕筋紙（駞馬紙亦佳）十來重下用濕布帕子揉取細錫花又三四遍候錫可擗如粉研碎為度</p>

<h3>煅砒</h3>
<p>每砒五兩用黃丹四兩（佳者）　錫花三兩同研極細用內有垍者罐子外用鹽紙泥固濟別泥爐子留門竅子容上下著火先放罐子在火內候罐子紅以長竹筒削如馬耳盛砒瀉入罐子內（恐手熱也）　用新瓦作蓋子看火候得所取出候冷打破罐子取砒</p>

<h3>燒丹</h3>
<p>每辰錦砂一兩用煅砒一兩同搗碎研細用坩堝子一個外以鹽紙泥固濟先曬堝子干下砂砒在內凡十兩用炭一秤平放堝子卻以鹽泥作蓋子以醋紙數重先蓋了次用鹽泥蓋了發火候火盡經夕取出再研極細每煅過砂一兩用赤石脂二錢同研細以井花水丸訖曬乾併入堝子燒通紅為度其燒錫花爐子三面作門子及用瓦條子作⿱⺮⿹勹尤眼</p>

<h3>伏火中丹方</h3>
<p>錫花法</p>
<p>黑生錫半斤以新鐵銚子熔成汁用新瓦一片底下著火瀉在瓦上再熔再瀉後只取精英五兩每兩水銀半兩同熔急瀉在濕紙上如粉色佳自然研得如粉</p>

<h3>琥珀砒法</h3>
<p>砒霜五兩（精明白如玉者佳）　黃丹（四兩色快者）　錫花（三兩）</p>
<p>以上三味同研細以鹽泥固濟卭州罐子一個只用銷金銀坩堝子最佳厚三分許乾用風爐子底火四斤上面四下簇炭三斤中間坐空罐子內候火煙出盡砒熔清如水照人面有火光出取出放冷取如琥珀色過火色黑火小無光淨</p>

<h3>中丹方</h3>
<p>辰砂（無石砒佳者）　琥珀砒（各五兩同炒研極細）</p>
<p>固濟一坩堝子亦用鹽醋紙泥固濟堝子內先用醋薄泥三重如紙厚候乾入藥末以好紙五重醋濕過蓋上用薄泥一重四下立炭十斤煅火盡為度候經宿取蕁子秤每兩赤石脂二錢同研細滴井花水丸如桐子大焙乾再入坩堝通用炭火燒治男子婦人一切痼冷五勞七傷形寒脈結中風手腳不舉腸風五痔泄瀉痁疾婦人赤白帶下血崩並宜服之每服一粒大憊不足者五粒一服常服一粒空心溫水下有病者煎茅香湯下此藥不燥上有冷自去進飲食壯筋骨婦人產後血虛不止不思飲食瘦弱三粒一服忌羊血</p>

<h2>煅中丹法</h2>

<h3>造錫花</h3>
<p>黑錫不以多少用薄鐵銚子熔成汁地上取去滓三兩次候滓子淨再熔開先安排紙十餘張用水微噴過瀉錫在上急揉自成錫花未碎者再熔</p>

<h3>煅砒</h3>
<p>錫花（三兩）　砒霜（二兩）　黃丹（一兩）</p>
<p>上同研入坩堝子坐在火上用新瓦蓋口以三四斤炭煅候熔成汁急瀉在淨地上自如琥珀色</p>

<h3>煅丹</h3>
<p>硃砂　砒（各二兩合研勻細）</p>
<p>上以醋紙筋和白茶土固濟小口小垍罐子一個約厚一指候乾入藥在內以箄子按實上用甘草茶末赤土和末子蓋面子次以瓦子作蓋子一個與瓶口相當留一缺子出氣卻用前泥泥合口子只留箸頭大竅子一個坐在灰上以火一斤來養半日令乾透泥合所留竅子不可令漏氣再養火半日用醋拌灰五升放瓶子在內按如蒸餅樣令實以火三十斤簇煅火盡取出青色乃佳研細每一兩入燒過赤石脂末二錢同研入粟米飲少許滴水丸候乾再燒赤紅放冷於青垍碗中以帕子裹手出光服時再燒如常法</p>
<p>四神丹（羊蹄草　丁公藤　鋸子草　水境草）　並等分為粗末撲之</p>
<p>硃砂　雄黃　雌黃（各一兩）　硫黃（一兩半）</p>
<p>上並各研細秤合之以醋紙和赤土泥固濟一內有垍者砂合子一個放干入藥在內以新瓦片子蓋炭火三四斤簇煅令熔用指頭大新柳攪候火焰起以藥四件末少許撲之再攪旋旋如此候攪著如水柳枝上黏者色紫黑乃熟取下坐在灰上令穩以濕紙三兩張蓋之候冷打開取細研以棗肉綠豆粉糊丸如雞頭大服如常法</p>

<h3>安爐法</h3>
<p>每用灰不以多少用醋拌過乾溼得所以篩子篩過將藥爐子先用厚瓦襯爐子以醋灰為老君塚爐子四邊並上拍厚一指許用手按實以十斤火煅先從頂煅之經宿取出揀出硃砂細研為末棗肉丸櫻桃大一日空心一丸熟水下</p>

<h3>治冷令熱方</h3>
<p>上內盛茱萸於牛膽中令滿陰乾百日每服二七枚綿裹之齒嚼令碎納陰中良久熱如火</p>

<h3>合光丹</h3>
<p>治真陽虧少臟腑疼痛</p>
<p>辰砂五兩打如綠豆大勻用乳香半兩天南星末一兩先將硃砂用蜜浴過上用金箔五片度過用天南星為底乳香為粗末在上面安一張好紙上裹定用麵糊黏合又上面用苦苣半乾又用一張紙角定糊黏實使土作一方合上下用解鹽壅實土合用鹽泥固濟下火五秤燒如火盡於地下出火毒一日研細用生薑自然汁煮糊為丸用銀石出光每服一丸至三丸空心米飲下</p>

<h3>治心腹脹滿短氣</h3>
<p>草豆蔻（一兩）</p>
<p>上為細末每服半錢煎木瓜生薑湯調下</p>

<h3>治陰冷</h3>
<p>漸漸冷氣入腹囊腫滿痛不得眠</p>
<p>生椒（不以多少揀淨）</p>
<p>上以綿裹著囊令厚半寸須臾熱氣大通日二次</p>

<h3>治腹脹滿等二方</h3>
<p>膨曰腹脹之狀上下膨亨或鼓之有聲喘息不便由上者不降下者不升氣痞於中無所歸息三焦渾亂若卒然脹滿余無所苦此由脾胃不調冷氣暴折客乘於中寒則氣收聚聚則壅遏不通是以脹滿其脈弦遲先宜調中湯後宜寬中丸</p>

<h3>調中湯</h3>
<p>厚朴（四兩）　枳實（三兩）　桂（一兩）</p>
<p>上為粗末每服五錢水二盞煎至一盞去滓溫服</p>

<h3>寬中丸</h3>
<p>黃橘皮（四兩）　白朮（二兩）</p>
<p>上為細末酒糊和丸如桐子大煎木香湯下三十丸食前</p>

<h3>雞矢醴三稜丸</h3>
<p>若心腹滿旦食暮不能食此由脾元虛弱不能剋制於水水氣上行浸漬於土土濕則不能運化水穀氣不宣流上下痞塞故令人中滿旦則陽氣方長谷氣易消故能食暮則陰氣方進谷不得化故不能食其脈沉實而滑病名谷脹宜雞矢醴三稜丸</p>

<h3>雞矢醴</h3>
<p>雞矢白（半升）</p>
<p>上以好酒一斗漬七日溫服一盞溫酒調漱盡淨為佳</p>

<h3>三稜丸</h3>
<p>京三稜　蓬莪朮　青橘皮　陳橘皮（各等分）</p>
<p>上為細末白麵糊和丸梧桐子大薑湯下二十丸未知加三十丸</p>

<h3>附子枳實丸</h3>
<p>若腹脹時發時止發則腸間漉漉有聲痛引脅下或時目眩頭痛大便秘澀心胸痞悶欲嘔者喜渴此由脾元虛弱引飲過多水漬中脘伏留腸間其脈沉細而弦謂之留飲先宜玉壺丸（方見別卷）後宜此</p>
<p>附子（半兩）　枳實（一兩）</p>
<p>上為細末煉蜜和搗三百下丸梧桐子大飲下三十丸食前若腹脹如鼓腹脈起甚蒼黃以指彈之殼殼然堅按之不陷此由脾腎久虛氣結不散氣道閉塞水氣橫溢土不勝水其脈沉大而滑者易治細小者難治臍凸者難治大便利者為逆亦有身腫大者本起於水四肢瘦削者本起於氣大便利宜硃砂丹大小便澀宜商陸丸</p>

<h3>商陸丸</h3>
<p>商陸　木香　丁香　橘皮　附子　檳榔（各半兩）</p>
<p>上為細末白麵糊和丸如桐子大椒仁湯下三十丸大小便澀煩躁者去附子加瞿麥木通各半兩</p>

<h3>硫朱丹</h3>
<p>煉熟硫黃（一兩）　銀硃（一分）</p>
<p>上以水浸蒸餅和丸如桐子大飲下三十丸食前服</p>

<h3>桃仁丸</h3>
<p>痷病人覺腹內脹外視如常大便黑小便赤此由風冷客搏於血血蓄而不行其脈沉澀多生於女人宜此</p>
<p>桃仁（二十個）　虻蟲　水蛭（各五十個）　當歸（三兩）</p>
<p>上為細末煉蜜和丸如豌豆大米飲下二十丸以知為度</p>

<h3>木香橘皮丸</h3>
<p>治一切心腹滿疰懣蠱氣</p>
<p>乾蠍（一兩）　胡椒　木香　青橘皮（各二分）　蘿蔔子（半兩）</p>
<p>上為細末飲米和丸如綠豆大每服五七丸至十丸用姜橘湯任下溫酒亦得不以時</p>

<h3>赤小豆丸</h3>
<p>治腹脹</p>
<p>赤小豆　好硫黃（各一兩）　附子（半兩生）</p>
<p>上為細末水糊和丸如梧子大每服二十丸空心醋湯下</p>

<h3>橘皮煎丸</h3>
<p>治脾胃不和腹脹食少</p>
<p>陳橘皮　桂　乾薑　當歸　附子（炮去皮臍）　京三稜　萆薢　神麯（各六兩）　烏頭　木香川椒（各一兩）　大麥蘖　厚朴（各四兩銼）</p>
<p>上用無灰酒四升先煎上四味如人行十里更下次三味又如人行十里次入下六味又添酒兩碗煎成如膏以留出藥末相和杵一千下為劑丸如梧桐子大每服二十丸空心米飲下此藥若用銀鍋煎妙無即取熟使鐺淨洗無油膩先於鐺內塗好酥次下藥慢火煎不住手攪候如膏取出於淨盤中勻攤候硬軟得所然後丸</p>

<h3>迅補丹</h3>
<p>一名太一赤丸治陳寒痼冷</p>
<p>鍾乳粉　礜石（煅三晝夜）　硫黃（煅）　陽起石（煅一晝夜各一兩研如粉）　大川烏頭（炮去皮臍重羅為細末）</p>
<p>上五味合研勻水煮麵糊和丸如桐子大硃砂為衣每服十丸至二十粒空心溫米飲下</p>

<h3>洞陽丹</h3>
<p>補真氣去風冷通血脈</p>
<p>附子　天雄　烏頭（各一兩）</p>
<p>上三味同為末入鍾乳粉一兩同研勻酒糊和丸如桐子大硃砂為衣每服一兩丸空心溫酒下</p>

<h1>卷第十</h1>

<h2>瀉痢（嘔吐附）瘧</h2>
<p><u>鍾乳丸</u></p>
<p>治虛勞泄痢腸胃虛冷飲食不消腹內雷鳴㽲刺疼痛</p>
<p>鍾乳粉　赤石脂　石斛　肉豆蔻　乾薑　附子　當歸　人參　白茯苓　龍骨　川椒（各一兩）　桂　訶子皮（各二兩）　神麯末（半兩）</p>
<p>上為細末酒煮曲末和丸如梧桐子大每服三五十丸空心米飲下</p>
<p><u>藿香飲子</u></p>
<p>治膿血痢</p>
<p>藿香　白芍藥　米囊皮　黃耆　甘草　當歸　白茯苓　澤蘭　白頭翁　附子　乾薑　川芎　蒿豉餅子上等分為細末每服一錢水一盞入生薑艾七葉同煎至七分放溫去滓服</p>
<p><u>厚朴蓽茇丸</u></p>
<p>治久痢不止食不消化</p>
<p>蓽茇　陳橘皮　胡椒　白石脂　龍骨（各一兩）　乾薑　訶子皮　縮砂仁　白朮（各三分）　當歸　桂（各半兩）　厚朴（一兩半）</p>
<p>上為細末煉蜜和丸如梧子大每服三十丸米飲下不以時</p>
<p><u>勝金黃連丸</u></p>
<p>治臟寒下痢臍腹撮痛腸鳴脹滿後重裡急不思飲食久而不愈日漸羸瘦</p>
<p>黃連（五兩）　龍骨（四兩）　草豆蔻　赤芍藥　當歸　乾薑　地榆　橡實（各二兩）　干桑葉　木香（各二兩）　赤石脂　代赭石（各四兩）</p>
<p>上為細末醋煮麵糊為丸如梧子大每服二十丸至二十五丸空心食前煎艾醋湯下米飲亦得</p>
<p><u>香連丸</u></p>
<p>治臟氣虛止便泄下痢日夜無數怠惰力少米穀不化膿血相雜臍腹㽲痛氣虛痞滿腸鳴裡急</p>
<p>黃連　地榆　赤石脂（各二兩）　龍骨　阿膠　木香　艾葉　黃芩（各一兩）　肉豆蔻（一兩半）使君子（三分）　赤芍藥（一兩）</p>
<p>上為細末醋煮麵糊為丸如梧桐子大每服三十丸烏梅米飲下不以時</p>
<p><u>蓽茇散</u></p>
<p>治冷痢腹痛不食四肢羸瘦</p>
<p>蓽茇　訶黎勒皮　乾薑（各三分）　赤石脂　甘草　吳茱萸　當歸（各半兩）　草豆蔻　附子　陳橘皮　厚朴（各一兩）</p>
<p>上為細末每服二錢米飲調下不以時</p>
<p><u>龍脂丸</u></p>
<p>治男子婦人脾胃虛弱或傷冷結聚變成膿血臍腹疼痛腸滑不止飲食不進皆可服之</p>
<p>訶子　肉豆蔻（各一兩半）　草豆蔻（半兩面裹燒去皮）　龍骨　當歸　赤石脂　縮砂仁　木香（各一兩）　白礬（半兩）　黃連（一兩）　乾薑（半兩）</p>
<p>上為細末粟米飯和丸如梧子大每服二十丸至三十丸空心米飲下忌油膩雞魚豬肉等物</p>
<p><u>正元丹</u></p>
<p>治脾胃虛冷寒濕久滯心腹脹滿脅肋牽疼吞酸氣逆嘔吐清涎風寒入腹拘攣不得俯仰癥瘕積聚上下奔沖瀉滑腸裡急後重手足厥冷口中氣寒腹內虛鳴腹脹泄注及膈間停水脅下飲癖眩暈噁心飲食不下一方（添赤石脂訶子川椒各一兩去桂）</p>
<p>附子　乾薑　良薑　烏頭（各四兩）　胡椒　蓽澄茄　人參　紅豆蔻　白朮　桂（各一兩）</p>
<p>上為細末水煮麵糊和丸如梧子大每服三十丸食前米飲下</p>
<p><u>赤石脂丸</u></p>
<p>治水瀉心腹㽲痛四肢逆冷不納飲食一方有當歸無吳茱萸</p>
<p>赤石脂　龍骨（各二兩）　艾葉　肉豆蔻　良薑　附子　縮砂　乾薑　厚朴（各一兩）　吳茱萸（半兩）</p>
<p>上為細末醋煮麵糊為丸如梧子大每服三十丸米飲下不以時</p>
<p><u>纏金丹</u></p>
<p>治久積瀉痢</p>
<p>硝石　膩粉　硇砂　粉霜　砒（各一分）　硫黃（二分）　巴豆霜　龍腦（各一分）　辰砂　蠟（各半兩）</p>
<p>上九味同研勻細熔蠟和丸如梧子大每服三丸臨臥米飲下</p>
<p><u>大桃花湯</u></p>
<p>主冷白滯痢腹痛（如膿加厚朴三兩嘔加橘皮二兩）</p>
<p>赤石脂（八分）　乾薑　當歸　龍骨　牡蠣（各三兩）　附子（三兩半）　甘草（一兩半）　術一升（約三兩）　人參（二兩半）　芍藥（一兩）</p>
<p>上為細末以水一斗二升煮術取九升納諸藥煮取三升分作三服（重校定此方分兩甚多而云煮分三服恐不可用於今宜加減以五大分為一服）</p>
<p><u>縮砂蜜丸</u></p>
<p>治久痢顏色相雜腹中常冷水穀不化腸鳴裡急後重疼痛或下如赤豆汁或如魚腦者</p>
<p>厚朴　附子　乾薑　艾葉（各三兩四味為粗末生薑四兩拌勻焙乾）　肉豆蔻　訶子皮（各一兩半）　吳茱萸　縮砂仁　草豆蔻　陳皮（各一兩）</p>
<p>上為細末水煮麵糊為丸如梧子大每服三十丸空心米飲下</p>
<p><u>烏梅肉丸</u></p>
<p>治久痢不瘥</p>
<p>神麯（一升）　附子（二兩）　大麥蘖（一升）　當歸　桂（各三兩）　吳茱萸　烏梅肉　乾薑　黃連（各四兩）　川椒（一兩半出汗）</p>
<p>上為細末煉蜜和丸如梧子大每服十丸空心米飲服</p>
<p><u>艾葉散</u></p>
<p>治久痢痼冷食不消化四肢不和心腹多痛少思飲食</p>
<p>附子　艾葉　白石榴　當歸　吳茱萸　龍骨（各一兩）　乾薑　阿膠　白朮（各三分）　厚朴（一兩半）</p>
<p>上為細末每服二錢米飲調下不以時</p>
<p><u>大丁沉丸</u></p>
<p>治嘔吐不止</p>
<p>丁香　白茯苓　人參　不灰木　半夏（為末生薑汁和作餅子爆令乾以上各一兩）　陽起石　礞石（各半兩）　阿魏（半分醋化面和餅子爆干）　杏仁（五個去皮針上燈燎去皮研）　巴豆（五個去皮心膜瓦上出油炒）</p>
<p>上為細末白蒸餅浸漉出控乾和丸雞頭大每服二丸生薑二片水七分煎至四分溫服小兒減服不以時</p>
<p><u>補脾丸</u></p>
<p>若久痢不止體重羸瘦腹中脹急飲食不化遇寒則極脈弦而遲此脾胃素弱為風冷則穀不化而水勝久久不止成虛勞宜服此</p>
<p>厚朴（去皮一兩生薑一兩同杵令爛焙乾）　白朮　石脂　肉豆蔻（各一兩）　麥蘖（半兩）　蓽茇訶子　附子　神麯（各半兩）　乾薑（一兩）</p>
<p>上為細末醋煮麵糊為丸如梧桐子大飲下三十丸未知加至五十丸</p>
<p><u>吳茱萸丸</u></p>
<p>治久痢不止腹痛不能消食</p>
<p>吳茱萸　乾薑　附子　厚朴（各一兩）　甘草　桂心　黃連　木香　青橘皮（各半兩）</p>
<p>上為細末煉蜜和丸如梧子大每服三十丸米飲下不以時</p>
<p><u>當歸白朮丸</u></p>
<p>治痢後四肢羸困不能飲食</p>
<p>附子　白朮（各二兩）　人參　神麯　肉豆蔻仁　乾薑　當歸　木香　桂心（各半兩）</p>
<p>上為細末煉蜜和丸如梧桐子大每服三十丸米飲下不以時</p>
<p><u>厚朴散</u></p>
<p>治白痢四肢及腹內㽲痛</p>
<p>赤石脂　禹餘糧　厚朴（各二兩）　當歸　乾薑　黃連　地榆（各一兩）　赤芍藥　吳茱萸（各半兩）</p>
<p>上為細末每服二錢米飲調下不以時</p>
<p><u>通聖丸</u></p>
<p>治脾胃虛寒白痢不止臍腹疼痛</p>
<p>肉豆蔻　仁桂　茱萸　大附子　縮砂仁　訶子皮（各一分）　乾薑　硫黃　白礬（各二分）</p>
<p>上除研外同為細末卻將研藥拌勻水煮麵糊和丸如梧子大每服十五丸食前煎醋艾湯送下</p>
<p><u>訶子散</u></p>
<p>治痢瀉等</p>
<p>赤石脂（四兩）　龍骨　乾薑　當歸　厚朴　甘草　白朮　陳橘皮（各二兩）　訶子皮（半兩）</p>
<p>上為細末每服二大錢空心米飲調下</p>
<p><u>小枇杷葉散</u></p>
<p>治冒暑伏熱引飲過多脾胃傷冷飲食不化胸膈痞悶嘔噦噁心頭目昏眩口乾煩渴肢體困倦全不思食或陰陽不和致成霍亂吐痢轉筋煩燥引飲</p>
<p>枇杷葉　丁香　陳橘皮（各半兩）　香薷（三分）　麥門冬　乾木瓜　白茅根　甘草（各一兩）上為細末每服二錢水一盞生薑二片煎至七分去滓溫服如煩燥新汲水調不以時小兒三歲以上可服半錢更量大小加減</p>
<p><u>正氣活命散</u></p>
<p>治下虛中滿真氣上逆霍亂吐瀉不下飲食</p>
<p>大附子　藿香葉　半夏　丁香　枇杷葉　人參　厚朴（各一兩）　桂（半兩）</p>
<p>上為粗末每服一錢水一盞入生薑一分煎至六分去滓稍熱服不以時</p>
<p><u>龍骨丸</u></p>
<p>治久痢赤白不止腹痛不食</p>
<p>龍骨　沒石子　當歸　赤石脂　厚朴　艾葉（各三分）　川芎　橡實（各半兩）</p>
<p>上為細末煉蜜和丸如梧子大每服二十丸空心米飲下</p>
<p><u>黃連散</u></p>
<p>治熱毒下痢膿血臟腑㽲痛日夜無度氣息欲絕</p>
<p>黃連　地榆　赤芍藥　當歸　黃芩（各一兩）　阿膠　龍骨（各二兩）　梔子仁（半兩）</p>
<p>上為粗末每服四錢水一中盞煎至六分去滓溫服食前</p>
<p><u>水煮木香丸</u></p>
<p>治瀉變赤白痢及脾虛冷熱不調風邪濕冷之氣進襲腸胃之間使穀不化</p>
<p>米囊（半斤去莖蜜炙）　當歸　陳皮（各三兩）　甘草　厚朴　訶子皮（各二兩）　地榆　木香（各一兩半）</p>
<p>上為細末煉蜜和丸如彈子大每服一丸水一盞生薑三片棗一個擘煎至六分去滓食前溫服</p>
<p><u>露珠丸</u></p>
<p>治風冷乘虛入客腸胃水穀不化泄瀉注下腹脅虛滯腸胃濕毒下如豆汁或下瘀血日夜無度宜服此</p>
<p>白朮　肉豆蔻　吳茱萸　赤石脂　乾薑　附子　硫黃（各一兩）　人參（一兩半）　鍾乳　胡粉（各三分）</p>
<p>上醋糊和丸如梧子大每服二十丸</p>
<p><u>烏樗散</u></p>
<p>治赤白痢久不止腹中㽲痛結疼及脫肛下血</p>
<p>烏梅肉　樗根皮　赤石脂　當歸　地榆（各半兩）　黃連　乾薑（各三分）　甘草（一分）</p>
<p>上為細末每服二錢溫米飲調下食前</p>
<p><u>小訶子散</u></p>
<p>治風虛腸滑便痢不禁神效</p>
<p>訶子（三分）　乾薑　桂（各一分）　龍骨（一兩）　附子　肉豆蔻（各四兩）　當歸　定粉（各一兩）</p>
<p>上為細末每服一錢空心米飲調下</p>
<p><u>乾薑白朮散</u></p>
<p>治久赤白痢不止腸中疼痛</p>
<p>白朮　乾薑　附子　地榆　黃連（各一兩）　阿膠　龍骨（各二兩）　赤石脂（三兩）</p>
<p>上為粗末每服二錢水一盞煎至六分去滓食前溫服</p>
<p><u>保安丹</u></p>
<p>治脾元虛弱固冷陳寒臍腹堅疼泄利無度或氣腹膨痞飲食減少肌體羸瘠漸就困篤</p>
<p>附子　當歸　陳皮　面姜（各一兩）　南椒　厚朴　吳茱萸（各半兩）　硫黃（一分）</p>
<p>上為細末醋煮麵糊為丸如梧子大每服二十丸空心米飲下</p>
<p><u>硃砂丸</u></p>
<p>治大人小兒一切瀉痢無問冷熱赤白連綿不瘥愈而復發腹中疼痛者宜服</p>
<p>砒霜（一兩六分研入垍合子以赤石脂固縫鹽泥固濟燒令赤候冷取出）　杏仁　巴豆（各七十個）木鱉子（炒焦十個）　黃蠍（一兩三分）　黃丹（二兩半）　硃砂（半兩）　乳香（六分半）上合研勻熔蠟和丸如黃米大每分作一百二十丸每服一丸小兒半丸水瀉新汲水赤痢甘草湯下白痢乾薑湯赤白痢甘草乾薑湯並放冷臨臥服忌熱物一二時</p>
<p><u>沉香水煮散</u></p>
<p>治下痢五色後重裡急</p>
<p>米㪷子皮（一個蜜炙）　當歸　訶子皮（各五兩）　陳皮（六兩）　青皮　木香　芍藥　地榆（各三分）</p>
<p>上冷人加厚朴乾薑各三錢下血去姜加羌活黃耆各半兩為細末每服一錢水一盞生薑五片棗二個同煎至六分食前溫服</p>
<p><u>厚朴七棗湯</u></p>
<p>治脾胃虛弱內變寒氣泄瀉注下水穀不分腹脅脹滿臍腹疼痛腹中虛鳴嘔吐噁心胸膈痞悶困倦少力不思飲食</p>
<p>厚朴（一斤）　川烏頭　茴香　益智　縮砂（各半斤）　乾薑（四兩）　甘草（六兩）</p>
<p>上為細末每服二錢水二盞棗七個煎取一盞去滓稍熱服空心食前</p>
<p><u>香藤散</u>　治下痢赤白膿血不止</p>
<p>香藤　甘草　陳皮　羌活　厚朴　當歸（各半兩）　木罌皮（四兩）</p>
<p>上為細末每服四錢水二盞取清溫服不以時</p>
<p><u>阿膠神麯煎</u></p>
<p>治冷痢</p>
<p>神麯　乾薑（各六分）　當歸　白朮（各三分）　人參　阿膠（各二分）　甘草（一分）</p>
<p>上為細末薄糊丸如小豆大以白麵為衣每服五十丸水一盞煎令沸入藥煮熟以匙抄含之日二三服</p>
<p><u>肉豆蔻散</u></p>
<p>治久痢腹脅脹滿食不消化</p>
<p>肉豆蔻仁　訶子皮　陳橘皮（各一兩）　乾薑　蓽茇　木香（各半兩）　白朮（三分）</p>
<p>上為細末每服二錢食前米飲調下</p>
<p><u>訶黎勒丸</u></p>
<p>治腸癖下痢日夜不止腹內疼痛</p>
<p>訶子皮　黃連　乾薑　當歸　枳殼　肉豆蔻仁　地榆（各一分）</p>
<p>上為細末煉蜜和丸如梧子大每服三十丸空心烏梅湯下</p>
<p><u>木香白朮丸</u></p>
<p>治氣痢調中</p>
<p>白朮（五分）　豆蔻仁　縮砂仁　訶子皮（各二分）　藿香（二分）　丁香　木香（各一分）</p>
<p>上為細末水煮麵糊和丸如豌豆大米飲服二十丸</p>
<p><u>胃風湯</u></p>
<p>治大人小兒冷氣乘虛入客腸胃水穀不化泄瀉注下腸脅虛滿腸鳴㽲痛又腸胃濕毒下如豆汁或下瘀血日夜無度並服之</p>
<p>人參　白茯苓　芎藭　桂皮　當歸　白芍藥　白朮</p>
<p>上等分為粗末每服二錢水一大盞入粟米百餘粒同煎至七分去滓稍熱服空心食前小兒量力減之</p>
<p><u>綿薑湯</u></p>
<p>治久瀉</p>
<p>米㪷子（一兩蜜炒）　赤石脂（別研）　乾薑　訶子皮　吳茱萸　桂　附子（各一兩）</p>
<p>上為細末每服二錢粟米飲調下空心食前服</p>
<p><u>御米湯</u></p>
<p>治年深日近赤白痢暴瀉不已臟腑不調</p>
<p>御米子（連皮半斤）　當歸（半兩）　青橘皮　陳皮　羌活　獨活　丁公藤（各二兩又名南藤）上為粗末每服二大匙頭水一大盞半煎留半盞溫服去滓不以時</p>
<p><u>草豆蔻散</u></p>
<p>治霍亂吐瀉不止脈細而緊此為內寒</p>
<p>香薷莖　木瓜（各五分）　乾薑（二分）　草豆蔻　藿香（各四分）　陳橘皮</p>
<p>上為細末每服三錢水一盞煎至六分去滓溫服非時</p>
<p><u>厚朴散</u></p>
<p>治瀉痢</p>
<p>厚朴（一兩半去皮薑製）　木香（半兩）　阿膠　當歸（各三分）　肉豆蔻仁　龍骨（各一兩）</p>
<p>上為細末每服三錢水一盞入生薑半分棗三個同煎至六分去滓熱服不以時</p>
<p><u>附子蓽茇丸</u></p>
<p>治瀉痢</p>
<p>黑附子（炮去皮臍）　蓽茇　乾薑（炮）　良薑（銼）　丁香　吳茱萸（湯洗焙各一兩）　肉桂（去皮）　山茱萸（去核炒）　草豆蔻（各半兩）</p>
<p>上九件治淨搗羅為細末蒸棗肉去皮核丸如梧子大每服三五十丸空心食前米飲下</p>
<p><u>烏賊魚丸</u></p>
<p>治久赤白痢日夜無數腹痛不可忍</p>
<p>烏賊魚骨（三兩）　樗根皮　白石脂　龍骨　雀兒糞　干發灰（各二兩）</p>
<p>上為細末醋煮麵糊為丸如梧子大每服二十丸米飲下不以時一方加代赭石一兩</p>
<p><u>胡粉丸</u></p>
<p>治積痢藥虛中有積尤佳</p>
<p>胡粉　阿膠　烏魚骨（各二兩半）　枯礬　龍骨（各五兩）　密陀僧（一兩一分）</p>
<p>上為細末粟米飯為丸如梧子大每服二十丸米飲下</p>
<p><u>木香散</u></p>
<p>治久白痢不止臍腹㽲痛及赤痢</p>
<p>木香（三分）　附子（一兩半）　黃連　當歸（各一兩）　吳茱萸（半兩）　厚朴（二兩）</p>
<p>上為細末每服二錢水一盞煎至七分去滓溫服</p>
<p><u>甘草茱萸丸</u></p>
<p>治臟腑虛寒脾胃怯弱米穀不化腸滑瀉痢心腹㽲痛腹脹腸鳴飲食減少</p>
<p>吳茱萸（四兩以酒醋各一升浸一伏時煮酒醋令盡焙乾再炒熟）　甘草（一兩）　梔子（彈子大一塊燒令通赤以醋七遍淬）　乾薑（一兩）　縮砂仁（一分）　肉豆蔻（大者五個和皮用）</p>
<p>上為細末酒煮麵糊和丸如梧子大每服十丸至十五丸燒生薑湯下</p>
<p><u>附子湯</u></p>
<p>治瀉不已</p>
<p>白朮　蒼朮（各二兩）　芍藥（一兩）　茯苓（二兩）　甘草　附子（各一兩）</p>
<p>上為粗末每服五錢水二盞煎至一盞去滓溫服</p>
<p><u>狗頭骨丸</u></p>
<p>若下利雜色晝夜不息其人久虛所下腸間垢膩其脈微弱謂之惡利宜此</p>
<p>狗頭骨　豆蔻（各一兩）　青石脂　附子　敗龜　乾薑（各半兩）</p>
<p>上為細末醋煮麵糊為丸如梧子大米飲下三十丸有血去附子</p>
<p><u>五苓散</u></p>
<p>治溫熱病表裡未解頭痛發熱口燥咽乾煩渴飲水或水入即吐或小便不利及汗出表解煩渴不止者宜服又治霍亂吐瀉躁渴引飲</p>
<p>澤瀉（二十五兩）　豬苓（十五兩）　桂　茯苓（各十兩）　白朮（十五兩）</p>
<p>上為細末每服二錢熟湯調服不以時服了多飲熱湯汗出即愈又治瘀熱在裡身發黃腫煎茵陳蒿湯下</p>
<p><u>半夏正氣丹</u></p>
<p>治下虛陰陽錯逆霍亂吐逆粥食不下</p>
<p>硫黃　半夏　藿香葉（各一兩）　大附子（半兩）　水銀砂子（一分水銀砂子即取方內硫黃少許垍碗內盛慢火上結砂子用）</p>
<p>上為細末酒煮麵糊和丸如梧子大以硃砂為衣每服二十丸至三十丸煎前方正氣活命散下不以時候</p>
<p><u>豆蔻丸</u></p>
<p>止霍亂吐瀉不定渴躁煩熱</p>
<p>肉豆蔻　丁香（各半兩）　良薑（一兩）　藿香葉（一分）</p>
<p>上為細末用棗肉和丸如梧子大每服二十丸至三十丸溫生薑米飲下</p>
<p><u>椒艾丸</u></p>
<p>治真氣虛弱脾胃衰微身體沉重肌肉消瘦心胸逆滿臍腹疼痛嘔噦噁心逆害飲食脹悶水穀不消寒中滑泄不斷下焦積冷裡急後重腸胃氣虛腹內雷鳴滯下膿血赤汁或變雜痢臭穢散風寒逐濕冷健脾胃進食</p>
<p>蜀椒（三百個）　艾葉（一升）　烏梅（二百個）　乾薑（三兩）　赤石脂（一兩）</p>
<p>上為細末水煮麵糊為丸如梧子大每服三十丸空心米飲下（本方用蜜和更加黃連艾一斤）</p>
<p><u>沒食子丸</u></p>
<p>治赤痢腹內疼痛遍數不定</p>
<p>沒石子　地榆（各半兩）　黃連（一兩半）　黃柏（二兩銼碎蜜並炒）　酸石榴皮（一兩）</p>
<p>上為末醋煮糊丸梧子大每服十五丸米飲下不以時若下痢嘔逆胸中悶亂心腹並痛手足躁擾臥不安席此由冷熱不調傷於脾胃中焦不和陰陽錯雜清濁相干三焦溷亂脈洪大其人煩擾者生脈微遲短氣不語手足厥者死服藥但增躁熱利不禁脈小四肢為難（治先宜理中附子湯並太白丸方在後）</p>
<p><u>理中附子湯</u></p>
<p>乾薑　甘草　附子（各一兩）</p>
<p>上為粗末每服五錢水二盞煎至一盞去滓溫服</p>
<p><u>烏梅丸</u></p>
<p>若痢下純血臍腹絞脈急大而散此由腸胃乘虛為熱毒所滲或先經下痢不應服熱藥而誤投之蘊毒不散積於腸門滲而成血宜烏梅丸脈浮小手足冷此風冷在腸胃亦令下血宜附子當歸丸或大或小浮焰而疾按無常定下血如豚肝五內切痛此或因服五石湯丸逼損氣毒攻腸胃或如蟲毒為難治</p>
<p>烏梅肉（二兩）　黃連（三兩）　吳茱萸　當歸（各一兩）　酸石榴皮（二兩）</p>
<p>上為末蜜丸如梧子大每服三十丸食前米飲下</p>
<p><u>紫蘇子丸</u></p>
<p>治一切氣逆胸膈噎悶心腹刺痛脅肋脹滿飲食不消嘔逆欲吐及治肺胃傷冷咳嗽痞滿或上氣奔急不得安臥</p>
<p>紫蘇子　陳橘皮（各二兩）　高良薑　桂　人參（各一兩）</p>
<p>上為細末煉蜜和丸如彈子大每服一丸細嚼溫酒或米飲下不以時若食瓜膾生冷覺有所傷噫氣生熟欲成霍亂者含化一丸細細嚥汁服盡應時立愈常有此藥永不患霍亂甚神妙一方加大腹皮去人參</p>
<p><u>四味阿膠丸</u></p>
<p>治瀉後成痢</p>
<p>黃連（四兩）　茯苓（二兩）　白芍藥（三兩）　阿膠（一兩炒為末）</p>
<p>上將前三味為細末以好醋熬阿膠成稀膏和丸如梧子大米飲下三十丸食前</p>
<p>若下痢鴨溏滑數不止肌肉消瘦飲食不入脈細皮寒氣少不能言口舌生瘡有時潮熱此由脾虛胃耗胃耗則氣奪氣奪則谷不入谷不入則胃無主胃無主則氣消索五臟之液不收謂之五虛為難治宜炙肝散如漿粥入胃泄注止則可活又下焦利宜禹餘糧丸理中丸亦可服</p>
<p><u>炙肝散</u></p>
<p>紫菀（去苗及枯者洗焙）　蒼朮　桔梗　白芍藥</p>
<p>上等分為細末用豬肝三指許批開摻藥在上濕紙裹慢火炙熟細嚼米飲下食前</p>
<p><u>禹餘糧丸</u></p>
<p>禹餘糧　石脂　乾薑　附子</p>
<p>上等分為細末水煮麵糊為丸如梧桐子大米飲下三十丸不以時</p>
<p><u>四順湯</u></p>
<p>治吐下空腹乾嘔手足冷不止</p>
<p>乾薑　甘草　人參　附子（各一兩）</p>
<p>上以水六升煮取三升半分為三服若不止加龍骨二兩腹痛加當歸二兩</p>
<p><u>厚朴湯</u></p>
<p>治煩嘔腹脹</p>
<p>厚朴（四兩）　桂（一兩）　枳實（五個）　生薑（三兩）</p>
<p>上以水六升煮取二升分為三服空心食前</p>
<p><u>槐花散</u></p>
<p>治熱吐</p>
<p>皂角　白礬（飛過）　槐花　甘草</p>
<p>上等分為細末每服二錢白湯調下不以時</p>
<p><u>烏頭散</u></p>
<p>治吐逆</p>
<p>烏頭（三兩）　川楝肉（一兩半）　檳榔　木香（各一兩）</p>
<p>上為細末每服二錢水一盞姜二片煎至七分空心服去滓</p>
<p><u>軟紅丸</u></p>
<p>止吐</p>
<p>辰砂　信砒（各半錢）　煙脂（一錢）　巴豆（十個）</p>
<p>上熔蠟少許入油三兩滴和為劑煎槐花甘草湯下綠豆大一丸小兒芥子大忌熱食一時久</p>
<p><u>針頭丸</u></p>
<p>治水瀉</p>
<p>胡椒末　硫黃（各一分）　巴豆（去皮膜不出油二兩研）　黃蠟（四分）</p>
<p>上同研勻熔蠟和丸米粒大大人三兩丸米飲下不以時服</p>
<p><u>王粉散</u></p>
<p>治冷極泄瀉久滑不禁不思飲食</p>
<p>大附子　紅豆　乾薑　舶上硫黃（各一兩）</p>
<p>上四味用半稀粟米粥調末一錢空心溫冷吃一服便效再服平愈只可緩緩半錢作一服不過十服好安為丸亦得</p>
<p><u>木瓜湯</u></p>
<p>治瀉不止</p>
<p>米斗子（二兩）　木瓜　乾薑　甘草（各兩）</p>
<p>上為細末每服二錢米飲調不以時</p>
<p><u>建脾散</u></p>
<p>治脾胃虛泄瀉老人臟泄</p>
<p>烏頭（三分）　厚朴　甘草　乾薑（各一分）</p>
<p>上為粗末每服一錢水三合姜三片煎二合熱服並二服瘥</p>
<p><u>四等散</u></p>
<p>治水瀉或赤白痢或後重腸痛或腹中痛皆主之</p>
<p>乾薑　當歸　黃連　黃柏（等分）</p>
<p>上以烏梅三個煎湯調下二大錢赤痢加黃柏白痢加乾薑後重腸痛加黃連腹中痛加當歸併空心服</p>
<p><u>附子丸</u></p>
<p>治水積痢久不瘥腸垢已出者</p>
<p>赤石脂　附子　乾薑　桂（各等分）</p>
<p>上為細末煉蜜和丸如梧子大每服十五丸至二十丸空心米飲下</p>
<p><u>吳茱萸湯</u></p>
<p>治積冷赤白痢下不斷變成赤黑汁爛魚腹腸疼痛不能飲食</p>
<p>黃連（四兩）　吳茱萸　當歸（各三分）　石榴皮（三兩）</p>
<p>上為粗末每服三錢水一盞煎至六分去滓溫服食前</p>
<p><u>地榆散</u></p>
<p>治新食竟取風為胃風其狀惡風頸多汗膈下塞不通飲食不下脹滿形瘦腹大失衣則嚏食寒則瀉泄（白痢）</p>
<p>地榆（一兩半）　當歸　樗根白皮（各一兩）　白朮（三分）</p>
<p>上為粗末每服三錢水一中盞煎至五分去滓溫服（空心）</p>
<p><u>乳香散</u></p>
<p>治瀉痢和一切寒氣止臟毒瀉血腹內㽲痛</p>
<p>乳香（少許）　訶子皮（一分）　當歸　木香（各半兩）</p>
<p>上銼細末用微火炒候當歸干為度為細末每服二錢用陳米第一度泔一盞煎至六分空心午前服此藥最妙患及百餘日者服之皆愈。</p>
<p><u>三物散</u></p>
<p>治血痢</p>
<p>黃連（四分）　當歸　石榴皮　吳茱萸（各三分）</p>
<p>上為細末每服二錢水一盞煎至六分溫服去滓</p>
<p><u>石榴湯</u></p>
<p>治水痢及赤白痢篤困欲死者</p>
<p>黃連（二兩）　石榴（一個乾者）　阿膠　乾薑（二兩）</p>
<p>上為粗末每服二錢水一盞煎至六分去滓溫服</p>
<p><u>丁香丸</u></p>
<p>治水瀉及瀉血不止疼痛甚者</p>
<p>烏頭　丁香（四個）　巴豆（一個）　硃砂（為衣）</p>
<p>上為細末泡蒸餅為丸如梧子大每服十丸空心米飲下</p>
<p><u>延年駐車丸</u></p>
<p>治腸胃虛弱冷熱不調下痢赤白或作膿血臍腹疼痛心胸痞悶後重裡急煩滿嘔逆脅肋脹悶腹內虛鳴四肢倦怠不美飲食日漸羸瘦</p>
<p>黃連（三兩）　當歸（一兩半）　乾薑（一分）　阿膠（一兩半炒焦為末醋熬膏）</p>
<p>上膠膏熬丸如梧子大每服二十丸空心米飲下</p>
<p><u>豆蔻白朮丸</u></p>
<p>論曰腸胃為倉廩之所開闔有時下痢者蓋腸胃失守門戶不要由水穀相併運化失宜湊於三焦氣不禁固又或春傷於風邪氣留連久而不去風勝害脾脾屬土而惡木脾與胃以膜相連為風邪所害則微弱而不能運化水穀並注腸間腸虛又不能禁制故令不利若形瘦腹大䐜脹食畢而下謂之洞泄宜此白朮丸附子湯</p>
<p>白朮（二兩）　附子　肉豆蔻（各一兩）</p>
<p>上為細末蒸棗肉和丸梧桐子大每服三十丸米飲下食前</p>
<p><u>姜附湯</u></p>
<p>若暴下如水或青或白臍腹撮痛手足逆冷脈細欲絕漸漸短氣此由寒冷之氣暴傷於陽氣湊下為陰所闢氣不禁固陽復則生不復死宜此姜附湯金液丹（方在後）又不止者灸氣海百壯</p>
<p>乾薑（三兩）　甘草　附子（各一兩）</p>
<p>上為粗末每服五錢水二盞煎至一盞去滓溫服食前</p>
<p><u>太白丸</u></p>
<p>治吐</p>
<p>半夏　玄精石（各一兩）　硫黃（半兩）</p>
<p>上為細末水煮麵糊為丸如梧子大米飲下五十丸不以時候</p>
<p><u>三味黃連丸</u></p>
<p>若下痢赤黃日夜數十行手足不厥胸中痞悶時覺微寒服溫藥而增極其脈沉實而大此由濕熱之邪蘊於腸胃復因飲食積而不化聚而不運水穀並注而下先宜此三味黃連丸不瘥者與杏子丸（方在後）</p>
<p>黃連　吳茱萸　白芍藥</p>
<p>上件等分為細末醋煮麵糊為丸如梧子大米飲下三十丸</p>
<p><u>朱粉丹</u></p>
<p>若下痢純膿或赤或白臍腹撮痛痛即痢下已即痛其脈緊大而疾此由飲食失宜留而不去與冷氣相搏則白與熱氣則赤水穀與腸間津液腐化成膿新谷送傳而不得行新故相搏滯氣作痛利下則氣行而痛少息謂之積痢宜服此</p>
<p>巴豆（一錢）　粉霜　硇砂（各半錢）</p>
<p>上件研勻黃臘二錢熔成汁下藥攪勻如綠豆大米飲下一丸未知再進</p>
<p><u>香薷散</u></p>
<p>治藏飲食不節或食腥鱠生冷過度或起居不節或露臥濕地或當風取涼而風冷之氣歸於三焦傳於脾胃脾胃得冷不能消化水穀致令真邪相干腸胃虛弱因飲食變亂於腸胃之間便致吐利心腹疼痛霍亂氣逆有心痛而先吐者有腹痛先痢者有吐痢俱發者有發熱頭痛體疼而復吐利虛煩者但吐利心腹剌痛者或轉筋拘急疼痛或但嘔而無物或四肢逆冷而脈欲絕或煩悶昏塞而欲死者此藥悉能主之</p>
<p>香薷（去土一斤）　厚朴　白扁豆（各半斤）</p>
<p>上為細末每服三錢水一盞酒一分煎至七分去滓水中沉冷連二服立有神效一方用黃連不用白扁豆</p>
<p><u>四逆湯</u></p>
<p>治傷寒自痢不渴嘔噦不止吐利俱發小便反利或汗出過多脈微欲絕腹痛脹滿手足逆冷又一切虛寒厥冷並宜服凡病傷寒有此證候皆由陽氣虛里有寒雖更覺頭痛體疼發熱惡寒四肢拘急表證具者未可攻表先宜此藥助陽救里。</p>
<p>甘草（二兩）　乾薑（一兩半）　附子（半兩）</p>
<p>上以甘草乾姜為粗末入附子每服三錢水一盞半煎至一中盞去滓溫服不以時</p>
<p><u>良薑湯</u></p>
<p>治脾胃傷冷心腹大痛霍亂吐瀉</p>
<p>厚朴　良薑　桂</p>
<p>上等分為細末每服三錢水一盞煎至六分去滓溫服不以時</p>
<p><u>丁香散</u></p>
<p>治霍亂</p>
<p>丁香　藿香（各一兩）　人參（半兩）</p>
<p>上為細末每服一錢水半盞煎五沸更入奶汁少許去滓稍熱細呷頻服量兒大小加減</p>
<p><u>厚朴散</u></p>
<p>治霍亂吐瀉</p>
<p>厚朴（二兩）　肉豆蔻（一個）　草豆蔻（四個）</p>
<p>上為細末每服二錢水一盞鹽一捻煎至八分去滓熱呷如不瘥再服婦人不用鹽入生薑二片同煎</p>
<p><u>母丁香膏</u></p>
<p>治吐逆不止</p>
<p>五靈脂（一兩）　丁香（十四個）　母丁香（七個）</p>
<p>上為細末以犬膽和丸如豌豆大捏褊陰乾每服一餅子倒流水下</p>
<p><u>樗根散</u></p>
<p>治水瀉裡急後重日夜無度</p>
<p>樗根皮（一兩）　枳殼（半兩）　甘草（一分）</p>
<p>上食前米飲調下二錢乃愈。</p>
<p><u>神麯散</u></p>
<p>治中寒下痢膿血及婦人漏下</p>
<p>附子（一個）　神麯　乾薑（各三分）</p>
<p>上為細末每服二錢空心米飲下溫酒尤佳</p>
<p><u>乳香散</u></p>
<p>治白痢裡急後重日夜無度</p>
<p>好大甘草（四指握文武火炮坑出火毒）　米斗子皮（三個生）　乳香（一皂大）</p>
<p>上不犯鐵器搗為細末每服水一碗垍罐中煎至半碗溫服不以時分二服</p>
<p><u>烏梅三物散</u></p>
<p>治赤痢</p>
<p>胡黃連　烏梅肉　灶下土</p>
<p>上等分為細末空心臘茶調下或血痢取鹽梅一個合臘茶加醋湯沃服</p>
<p><u>真阿膠丸</u></p>
<p>治赤白痢</p>
<p>真阿膠（一片）　肉棗（一個）　胡椒（七粒）</p>
<p>上三味以坩堝子燒存性蠟丸麻粒大每服二三丸白痢乾薑湯下赤痢甘草湯下赤白痢甘草乾薑湯下泄瀉以溫水食後臨臥服</p>
<p><u>吳茱萸丸</u></p>
<p>治脾胃受濕氣泄痢不止米穀不化腸鳴腹痛或下痢膿血如髓腦或如爛肉汁腹滿嘔噦肢體怠倦</p>
<p>吳茱萸　黃連　白芍藥（並銼如豆同炒紫色）</p>
<p>上為細末水煮麵糊和丸如梧子大每服三十丸空心米飲下</p>
<p><u>小阿膠丸</u></p>
<p>治冷熱不調下痢膿血腹中㽲痛只干欲飲小便不利調中安和臟氣</p>
<p>黃連　阿膠（各一兩）　茯苓（二兩）</p>
<p>上為細末水煮麵糊和丸如桐子大每服二十丸食前米飲下</p>
<p><u>隱居溫中湯</u></p>
<p>治腹痛止痢</p>
<p>白芍藥　桂（各半兩）　吳茱萸（一百五十個）</p>
<p>上為粗末每服二錢水一盞生薑三片煎至六分去滓空心溫服</p>
<p><u>玉粉丹</u></p>
<p>若下痢清水其色赤黃但欲飲冷時時嘔逆小便不利得熱則極心胸煩躁脈虛大而數此由乘虛熱入於胃滲下三焦津液不分並於大腸謂之挾熱利先宜五苓散利小便次以此玉粉丹四味阿膠丸（方在前）</p>
<p>蛤粉　硫黃</p>
<p>上件等分為細末水煮麵糊為丸如梧子大米飲下五十丸不以時</p>
<p><u>杏仁丸</u></p>
<p>治瀉兼治吐</p>
<p>杏仁　巴豆（去油等分）</p>
<p>上合和勻面糊為丸如麻子大米飲下一丸不以時</p>
<p><u>黑霜丸</u></p>
<p>治吐瀉霍亂</p>
<p>巴豆（一個去油）　百草霜（三錢匕）</p>
<p>上同研令勻湯浸蒸餅為丸芥子大水瀉冷水一丸霍亂吐瀉不定者同蟬殼一個為末冷水調下一丸忌熱物只一服便瘥</p>
<p><u>樸附丸</u></p>
<p>治脾胃氣弱及下冷不思食泄瀉</p>
<p>厚朴（二兩）　附子（一兩各銼如皂子）</p>
<p>上以生薑六兩取汁於銀石器內貯之重湯熬盡薑汁取出焙乾為細末用神麯法酒煮麵糊和丸如梧子大每服三五十丸空心熱米飲下</p>
<p><u>香姜散</u></p>
<p>治久患脾瀉</p>
<p>生薑（四兩）　黃連（一兩各銼如豆大）</p>
<p>上同炒姜乾脆深赤去姜取黃連為末每服二錢臘茶調下空心</p>
<p><u>丁香散</u></p>
<p>治痢</p>
<p>附子（一兩炮去皮臍切如麻子大）　丁香（半兩）　生薑（二兩去皮切如麻子大）</p>
<p>上二味慢火煎乾微黃色入丁香半兩三味同為細末每服一錢空心米飲調下</p>
<p><u>橡實散</u></p>
<p>治久赤白痢日夜不止</p>
<p>橡實　乾薑（各半兩）</p>
<p>上為細末每服二錢米飲調下不以時</p>
<p><u>橘皮茯苓湯</u></p>
<p>治下痢煩嘔</p>
<p>陳皮　白茯苓（各半兩）</p>
<p>上為細末每服二錢食後白湯點服</p>
<p><u>桃花丸</u></p>
<p>治痢下冷臍下絞痛</p>
<p>赤石脂　乾薑（各一兩炮）</p>
<p>上二味為細末煉蜜和丸如豌豆大每服十丸日三加至二十丸食前米飲下</p>
<p><u>霍香散</u></p>
<p>治瘧</p>
<p>高良薑　藿香（各半兩）</p>
<p>上為末均分為四服每服以水一碗煎至一盞溫服未定再服</p>
<p><u>艾餛飩</u></p>
<p>治脾虛有寒</p>
<p>乾薑末　熟艾</p>
<p>上等分以白麵作餛飩如酸棗大每服四五十個煮熟空心服腹脹者炒厚朴煮汁熟即煮餛飩食之</p>
<p><u>金液丹</u></p>
<p>治吐瀉</p>
<p>好硫黃（一斤）</p>
<p>上用一斗三升瓷瓶子內盛以瓦子蓋口先用赤石脂固縫通用鹽泥紙筋固濟陰乾磚砌一大爐子可高三尺余中心掘一坑子先安一水䍦令其口大小與硫黃䍦子底相當將硫黃罐子坐在水罐子上四下用土培了口縫先下熟灰在爐內令埋罐子一半用熟火三斤簇了罐子再用熟火蓋罐子上約令三四寸深每一伏時再添三斤一如上法蓋覆七日住火取出打破開如生金色其滓石盡澄在下不用柳木槌研細水浸蒸餅和丸如梧子大每服五十丸米飲下食前</p>
<p><u>冰壺散</u></p>
<p>治霍亂吐瀉不止</p>
<p>高良薑（生銼一兩）</p>
<p>上為細末每服二錢水一中盞煎至一半去滓於水內沉極冷頻服立定</p>
<p><u>勝金丸</u></p>
<p>治吐不止</p>
<p>胡椒十粒</p>
<p>上一味以新水吞下</p>
<p><u>豆蔻散</u></p>
<p>治脾濕腸泄暴瀉不止</p>
<p>肉豆蔻（一個）</p>
<p>上以生薑汁和麵裹豆蔻火炮候面熟去面將豆蔻為末分作兩服米湯調下</p>
<p><u>訶黎勒煎</u></p>
<p>治水痢心腹脹滿嘔逆及上氣咳嗽胸膈氣痞</p>
<p>訶黎勒（以麵裹煨黃去面）</p>
<p>上末之粟米飲和丸如梧子大每服三十丸空心米飲下</p>
<p><u>紫粉丸</u></p>
<p>治吐</p>
<p>上以針沙醋浸一宿闢去醋便帶醋炒候黃色無煙乃止細研水煮麵糊為丸如梧子大米飲下四十丸便啜粥一盞許小兒減之</p>
<p><u>酒磨丸</u></p>
<p>治吐逆粥藥不下者</p>
<p>上以五靈脂用狗膽汁和丸如雞頭大煎熱生薑酒磨化再湯令熱粥一升頓服乘藥熱送下</p>
<p><u>治瀉痢久不瘥</u></p>
<p>上以細石灰一錢獖豬膽一個先用灰炒乾出氣入豬膽同炒黃色用淨紙鋪在地上攤出火毒日曬一日每服半錢如白痢乾薑湯下赤痢甘草湯下赤白痢乾薑甘草湯下</p>
<p><u>軟疰丹</u></p>
<p>療痃癖攻衝心腹及小腸氣膀胱氣痛不可忍內如刀剌九種心痛並婦人血痃血癖血冷血山崩赤白帶下應丈夫婦人一切氣痛不可禁者下咽立效。</p>
<p>舶上硫黃　白礬（枯）　硇砂（精白者各別研細）　乾蠍　茴香　桂　木香　川楝子（麩炒去皮）葫蘆巴　胡椒　破故紙（各半兩）　黑附子（一兩）</p>
<p>上十二味為細末煉蜜和丸如彈子大以硃砂為衣每服一粒燒綿灰酒化下溫服入口愈空心服如急者不計時候新產婦人不得服</p>
<p><u>玉鎖丹</u></p>
<p>治男子腎臟小腸等疾及飲酒過多大便滑瀉青沫遍數頻並宜服之</p>
<p>破故紙　葫蘆巴　吳茱萸</p>
<p>上各四兩並炒香熟搗羅為細末分一半用羊白腸盛藥末酒煮香熟去白腸取藥末一處同分下藥末同拌和勻用煮藥酒煮白麵糊為丸每服五十粒加至一百粒空心溫酒或鹽湯下</p>
<p><u>辛術散</u></p>
<p>治風濕寒濕身疼自汗</p>
<p>蒼朮（五兩）　陳橘皮　細辛　厚朴　縮砂仁　附子　桂　肉豆蔻　乾薑（各二兩）　丁香　甘草（各一兩）</p>
<p>上為粗末每服二錢水一盞入生薑三片棗一枚同煎至六分去滓食前溫服</p>
<p><u>神聖散</u></p>
<p>治瀉痢</p>
<p>黃橘皮（三分）　白礬（一兩）　甘草（二分）　川芎（半兩）　黃丹　硃砂（各半分）　木香（一分）米囊子（二十個）</p>
<p>上為細末每服一大錢用熟水一盞倒流七次臨臥調服服了次用蒜一塊子生薑三片川芎一皂子大用濕紙裹燒焦去紙爛嚼用熟水下</p>
<p><u>水解散</u></p>
<p>治水穀並果子所傷下瀉不止並變痢疾</p>
<p>米鬥皮（四兩）　陳皮（二兩半）　甘草（二兩）　丁香皮　桂　縮砂仁　白豆蔻仁　白茯苓（各半兩）　白芍藥（一兩）</p>
<p>上為細末每服二錢如路上行即冷水調下赤痢加烏梅一個地榆煎服白痢加乾薑赤白痢加乾薑烏梅肉煎下</p>
<p><u>感應膏</u></p>
<p>治飲食不消肢體倦怠</p>
<p>木香　丁香　肉豆蔻　乾薑（各三分）　杏仁　巴豆（各三十個）　百草霜（一分）　硇砂（三分細研）</p>
<p>上合和勻用黃臘一兩入麻油少許煉熟下蠟熔了放溫入前藥一處攪和成劑丸如黍米大每服三五丸至七丸白湯下不以時</p>
<p><u>米囊皮散</u></p>
<p>治瀉痢後胃氣不和兼治赤白痢</p>
<p>米囊皮（舊年者去穰蜜塗炙熟）　闢臭蔓（亦名香蔓）　厚朴（去皮薑汁製）　甘草　陳橘皮　</p>
<p>羌活</p>
<p>上件六味各一兩細銼焙乾搗為粗末每劑一大匙頭以水一盞煉取七分服余滓重煎服如白痢加阿膠</p>
<p><u>白丹法</u></p>
<p>治瀉痢不止上等陽起石十兩火煅通赤一宿成白色如粉次用鍾乳粉三兩內秤半兩別取白礬末半兩研細用垍盞子銷成汁下半兩鍾乳粉攪候成丹頭與前陽起石同研勻細滴水和丸如雞頭大每服二三粒空心米飲下大治臟腑不和注瀉不止</p>
<p><u>鍾乳粥</u></p>
<p>治久瀉諸藥不效者</p>
<p>鍾乳粉</p>
<p>上一味以粥調半兩乘熱服之日二其效如神</p>
<p><u>訶子煮散</u></p>
<p>治下瀉下痢腹痛日夜不止已致困篤者並治之</p>
<p>米皮（四兩炒黃色）　縮砂仁（一兩）　五靈脂（半兩）　訶子（七個去核）　赤石脂（半兩）　甘草（炙三錢）</p>
<p>上為細末每服一大錢空心米飲調下日三服小兒半錢忌如常法</p>
<p><u>茱萸斷下丸</u></p>
<p>治脾胃氣虛弱臟腑不調下瀉不止日夜無度全不飲食內積久虛腹中疼痛羸瘦氣弱並治之</p>
<p>吳茱萸（二兩半湯洗炒）　訶子（一分去核）　赤石脂（一分）　縮砂仁　肉豆蔻　乾薑（炮）　龍骨　人參（各一分）</p>
<p>上為細末水煮麵糊和丸如梧子大每服三五十丸空心米飲下日進三服</p>
<p><u>藿香飲子</u></p>
<p>治赤白痢久不效變成休息痢裡急後重心腹疼痛形困氣乏主臟氣虛弱</p>
<p>藿香　白芍藥　乾薑　澤蘭葉　當歸　芎　白頭翁　蒿豉餅　附子　黃耆　茯苓　甘草（各一兩）　米囊皮（二兩）</p>
<p>上為粗末每服三錢水一盞煎至七分去滓不以時熱服</p>
<p><u>龍脂丸</u></p>
<p>治脾胃虛弱或停冷結聚變成膿血痢</p>
<p>訶子　肉豆蔻　黃連　龍骨　當歸　赤石脂　縮砂　木香（各一兩）　草豆蔻　白礬　乾薑（各半兩）</p>
<p>上為細末粟米飯和丸如梧子大每服三十丸空心米飲下忌油膩雞肉豬肉等</p>
<p><u>阿膠散</u></p>
<p>治熱毒血痢成片臍下㽲痛</p>
<p>阿膠　熟乾地黃　地榆　黃連　梔子仁　當歸　刺薊（各一兩）　川升麻　犀角屑（各半兩）</p>
<p>上為粗末每服四錢水一中盞入蔥白七寸豉百粒同煎至六分去滓溫服不以時</p>
<p><u>茜根散</u></p>
<p>治蠱毒下血如雞肝腹中攪痛</p>
<p>茜根　升麻　犀角（各三錢）　桔梗　黃柏　黃芩（各二錢）　地榆　白蘘荷（各四錢）</p>
<p>上為粗末每服三錢水一盞半煎至八分去滓稍熱服</p>
<p><u>黃連散</u></p>
<p>治熱毒下黑血五內絞切痛日夜百行氣絕欲死者</p>
<p>黃連（一升）　龍骨　白朮（各二兩）　阿膠　乾薑　當歸　赤石脂（各三兩）　附子（一兩）</p>
<p>上八味㕮咀以水一斗煮取五升分五服孫真人云余以正觀三年七月十二日忽得此熱毒痢至十五日命將欲絕處方入口即定</p>
<p><u>香藤散</u></p>
<p>治下痢赤白不止</p>
<p>香藤　甘草　陳皮　羌活　厚朴　當歸（各半兩）　米罌皮（四兩）</p>
<p>上為細末每服四錢水一盞半煎至一盞取清汁溫服不以時</p>
<p><u>當歸散</u></p>
<p>治久血痢不止腸中㽲痛面黃羸瘦</p>
<p>當歸　樗樹白皮　艾葉　黃連　地榆（各一兩）　酸石榴（燒灰）　阿膠（各三分）</p>
<p>上為細末每服二錢米飲調下不以時</p>
<p><u>赤石脂丸</u></p>
<p>治氣虛冷熱不調臍腹疼痛下痢膿血日夜頻滑四肢少力裡急後重不進飲食</p>
<p>赤石脂　白龍骨　白礬灰（各二兩）　胡粉（一兩）　密陀僧（半兩）　阿膠　烏賊魚骨（各一兩）</p>
<p>上除研藥外同為細末卻將研藥拌勻粟米飯和丸如梧子大每服二十丸溫米飲下忌油膩</p>
<p><u>固腸散</u></p>
<p>治血痢腹痛及如魚腦漿或如豆汁</p>
<p>木香（一作錢）　黃連（各半兩一作一分）　御米殼（一兩半蜜炙一作三個）　象㪷（一作三個藏白礬燒）　訶子（麵裹煨大者一作一個）　柿蒂（一分一作七個）　石榴皮（酸者塗蜜炙黃各半兩一作一分）</p>
<p>上為細末每服一錢空心米飲調下一使乳香湯破米飲調下一名御米散</p>
<p><u>地榆散</u></p>
<p>治血痢不定日夜頻滑</p>
<p>地榆（半兩）　酸石榴皮（三分）　木苓（半兩）　枳殼（三分）　赤石脂（半兩）　甘草（一兩）</p>
<p>上為細末每服二錢米飲調下食前服。</p>
<p><u>黑神散</u></p>
<p>治冷熱痢膿血不止</p>
<p>烏梅　乾薑　木棗（等分）</p>
<p>上三味同燒存性每服一錢溫米飲調下空心服</p>
<p><u>當歸散</u></p>
<p>治血痢</p>
<p>御米皮　乾薑　當歸（等分）</p>
<p>上為細末食前每服二錢米飲調下</p>
<p><u>母丁香丸</u></p>
<p>治嘔吐不已</p>
<p>母丁香（七個）　丁香　吳茱萸（各半兩）　硫黃（一分）　石膽（一錢）　麝香（一分）</p>
<p>上為細末生薑自然汁糊為丸如梧桐子大每服五七丸生薑湯下嘔逆鹽醋少許化一丸於箸頭上服之</p>
<p><u>玉龍散</u></p>
<p>治吐逆不止</p>
<p>硫黃　滑石（等分）</p>
<p>上為細末每服一錢糯米飲調下</p>
<p><u>玉蕊散</u></p>
<p>止吐逆</p>
<p>滑石（二兩）　硫黃（一兩）　丁香　肉豆蔻（各半兩）</p>
<p>上為細末每服一錢食前米飲調下</p>
<p><u>朝真丹</u></p>
<p>治吐瀉不止</p>
<p>硫黃（一兩）　枯白礬（三兩）</p>
<p>上為細末蒸餅和丸如梧子大硃砂為衣每服三十丸溫米飲下食前</p>
<p>治　瘧（痢附）</p>
<p><u>瘧母煎</u></p>
<p>治久瘧不愈結為癥瘕寒熱</p>
<p>鱉甲（十二分）　烏梢（炮存性）　乾薑　葶藶　石葦　紫葳　厚朴　瞿麥　廣蟲　蜣螂　桃仁（各二分）　白芍藥（五分）　黃芩　大黃　桂（各一分）　柴胡（六分）　鼠婦（七分）　人參（一分）　牡丹皮（五分）　阿膠　蜂窠（各四分）　赤硝（十二分）　半夏（一分）</p>
<p>上為細末鍛灶下灰一斗清酒一斗五升浸灰候酒盡一半著鱉甲於中煮令冷爛如膠綿絞取汁納諸藥煎為丸梧桐子大空心服七丸日三服一方無鼠婦赤硝加海藻三分大戟一分</p>
<p><u>香甲散</u></p>
<p>治一切勞瘧四肢無力渾身疼痛脾胃不和</p>
<p>鱉甲　恆山　柴胡（各三分）　麥蘖　神麯（各一兩）　枳實　京三稜（各半兩）　人參　藿香葉（各一兩）　甘松（三分）　黃橘皮（不去白）　厚朴（各一兩）　甘草（三分）　檳榔（一枚）　茯苓（三分）　半夏　桔梗（各一兩）　大腹皮　木香（各半兩）　烏梅（七個）</p>
<p>上為粗末水煎患勞氣者以童子小便酒桃李枝同煎三錢去滓熱服</p>
<p><u>丹砂烏梅丸</u></p>
<p>治五瘧不瘥</p>
<p>烏梅　恆山（各十分）　知母　犀角（各六分）　丹砂（五分）　龍膽　甘草　人參　蓯蓉　桂（各六分）　鱉甲（八分）　香豉（一大合）　桃仁（四十九個）　虎骨　升麻（各八分）</p>
<p>上為細末煉蜜和丸如梧子大每服二十丸空心酒下</p>
<p><u>大五補湯</u></p>
<p>治時行後變成瘴瘧方</p>
<p>桂心（三十銖）　遠志　桔梗　芎藭（各二兩）　茯苓　芍藥　人參　白朮　乾地黃　當歸　黃耆　甘草（各三兩）　半夏　麥門冬　生枸杞根（各一升）</p>
<p>上為粗末每服二錢水一大盞入生薑三片棗一枚竹葉二片同煎至六分去滓溫服不以時</p>
<p><u>烏梅丸</u></p>
<p>治寒熱瘧久不瘥形體羸瘦痰結胸堂食飲減少或因行遠久經勞役患之積年不瘥服之神效</p>
<p>烏梅肉　豆豉（各一合）　升麻　柴胡　鱉甲　恆山　地骨皮　前胡（一兩）　百合　蜀漆　玄參　肉蓯蓉　桂心　知母（各半兩）　桃仁（八十個）</p>
<p>上十五味為細末煉蜜和丸空心茶下三十丸日二服老少孩童量力通用無所忌</p>
<p><u>十味丸</u></p>
<p>治久瘧不已已經吐下其原尚在更欲吐利又慮尫羸宜服此藥</p>
<p>細辛　黃橘皮　桂　地骨皮（各四兩）　鬼箭（羽折著如金色者）　蜀漆（各二兩）　白朮（五兩）甘草　當歸　丁香（各三兩）</p>
<p>上為細末煉蜜和丸如梧子大煮烏梅飲下之初服十五丸再稍加至三十丸服經三五日後若覺熱上每服藥後良久任吃三兩口粥飲壓之</p>
<p><u>甘草烏梅丸</u></p>
<p>治一切瘧</p>
<p>甘草　烏梅肉（熬）　人參　桂　肉蓯蓉　牡丹（各二兩）　恆山　升麻　桃仁　烏豆皮（三兩）</p>
<p>上搗篩為細末以煉蜜和丸蘇屠臼搗一萬杵丸如梧桐子大發日五更酒下三十丸平旦四十丸欲發四十丸不發日空腹四十丸晚三十丸無不瘥一方有知母二兩</p>
<p><u>克效餅子</u></p>
<p>治一切瘧病發作有時先覺伸欠作寒慄鼓振頤頷中外皆寒腰脊俱痛寒戰既已內外皆熱如發渴欲飲冷或痰聚胸中煩滿欲嘔或先熱後寒或先寒後熱或寒多熱少或熱多寒少或寒熱相半或但熱不寒或但寒不熱或一日一發或隔日一發或一日後六七日再發並能主之</p>
<p>龍腦　麝香（半兩）　硃砂（一兩一分）　荷葉（五兩）　綠豆末（五兩）　甘草（一兩爁）　信砒（二兩半醋煮）　定粉（半兩）　金箔（三十五泊為衣）</p>
<p>上為細末煉蜜和丸每兩作二十丸捏褊以金箔為衣每服一餅子以新汲水磨化日發者未發前服之間日者不發夜服隔數日者發前一日夜服連日者凌晨服</p>
<p><u>紅英丹</u></p>
<p>治勞瘧極效</p>
<p>雄黃　硃砂　硫黃　天雄（生）　丁香　虎頭骨　黃丹　赤小豆　麝香（各一分）</p>
<p>上為細末入研了藥令勻取甲子日合用粟米飯和丸如綠豆大男左女右以緋絹袋裹系一丸於中指上</p>
<p><u>恆山鱉甲散</u></p>
<p>治痰鬼瘴瘧</p>
<p>恆山　鱉甲（各八分）　烏梅（二十個）　甘草（八分）　犀角（六分）　桃仁（三七個）　知母　石膏（三分）</p>
<p>上為粗末每服二錢水一盞竹葉二片同煎至六分去滓服之</p>
<p><u>硃砂丸</u></p>
<p>治瘧</p>
<p>硃砂（一分）　粉霜　膩粉　硇砂　白丁香　巴豆霜（各半分）　乾漆末（二分）　青橘皮末（五分）</p>
<p>上同研勻細棗肉和丸如梧子大小兒麻子大更用硃砂末袞過每先服了金箔丸更後用麵湯下一兩丸投之看虛實加減服</p>
<p><u>大黃丸</u></p>
<p>治心瘧發歇不定</p>
<p>川大黃（半兩）　恆山　砒霜　鱉甲　麝香　硃砂（各一分）　香豉（四十九個）</p>
<p>上為細末研勻以醋煮麵糊丸如梧子大每服二丸食前用桃仁冷醋湯下忌熱物</p>
<p><u>神應湯</u></p>
<p>治瘧</p>
<p>草豆蔻（二個）　棗　烏梅　半夏（各十個）　橘皮（半個）　青橘皮（一個）　生薑（半兩）</p>
<p>上以此一料用泉水三升於銀器內煎至一升半並將藥銼為粗末同煎不以時去滓任意如發熱可冷服如發寒可熱服</p>
<p><u>薑桂湯</u></p>
<p>論曰寒熱之病蓋陰陽相乘陰氣上入陽中則發寒陽氣下陷陰中則發熱若寒熱戰慄頭痛如破身拘急數欠渴欲冷飲或先寒而後熱先熱而後寒或有發時或間而作至其時而發發已即如常此謂之瘧瘧脈自弦弦數多熱弦遲多寒此皆得之冬中於風寒氣藏於骨髓之中至春陽氣大發邪氣不能自出因遇大暑而後與邪氣相合而發多寒者溫之多熱者發之寒熱等者以經調之寒多宜此薑桂湯熱多宜恆山湯栝蔞湯寒熱等者宜鱉甲湯（等方並在後）</p>
<p>柴胡（八兩）　桂　黃芩（各三兩）　栝蔞根（四兩）　牡蠣　乾薑　甘草（各二兩）</p>
<p>上為粗末每服五錢水二盞煎至一盞去滓溫服</p>
<p><u>雄黃丹</u></p>
<p>治丐兒瘧</p>
<p>白驢蹄（二分）　大黃（四分）　綠豆（三分）　砒霜（二分）　雄黃（一分）　硃砂（半分）</p>
<p>上為細末以蜜和丸如梧子大發日平旦冷水服二丸七日內忌油膩若其發時胸中痞嘔吐此乃痰瘧脅腹痛胸中愊愊然欲嘔不得出此積瘧並宜玉壺丸（方見頭痛門）</p>
<p><u>藿香散</u></p>
<p>凡瘧吐下之後當溫調之宜服</p>
<p>厚朴　藿香葉　生薑　陳橘皮　半夏　甘草（各一兩）</p>
<p>上六味同杵令爛焙乾為末每服三錢水一盞生薑三片棗一個煎至七分去滓食前服</p>
<p><u>荊芥散</u></p>
<p>若其人熻熻如熱漸漸如寒無有時度肢節如解手足疼痛頭目昏暈此由榮衛素弱外為風邪相乘搏於陽則似熱搏於陰則似寒久不治之成勞宜此</p>
<p>荊芥穗（一兩）　柴胡（二兩）　人參　白朮　當歸　白芍藥　桂　甘草（各半兩）</p>
<p>上為粗末每服五錢水二盞煎至一盞去滓溫服非時</p>
<p><u>栝蔞湯</u></p>
<p>治熱瘧</p>
<p>柴胡（八兩）　黃芩　人參　甘草（各三兩）　栝蔞根（四兩）</p>
<p>上為粗末每服五錢水二盞生薑三片棗一個煎至一盞去滓溫服不以時</p>
<p><u>綿袞丸</u></p>
<p>治瘧</p>
<p>硫黃　官桂　巴豆　白礬　澱花</p>
<p>上件等分為末五月五日用粽子和再入臼搗千下丸如梧子大陰乾不拘老幼有孕婦人不拘月日瘧疾用綿一片裹藥一丸男左女右納耳內於五更初放在耳內四日復取</p>
<p><u>小柴胡湯</u></p>
<p>治傷寒溫熱病身熱惡風腦項強急胸滿脅痛嘔噦煩渴寒熱往來身面皆黃小便不利大便秘硬或過經未解潮熱不除及瘥勞復發熱頭痛婦人傷風頭痛煩熱經血適斷寒熱如瘧發作有時及產後傷風頭痛煩熱並可服</p>
<p>柴胡（半斤）　黃芩　人參（各三兩）　半夏（二兩半）　甘草（三兩）</p>
<p>上為粗末每服三錢水一盞半生薑五片棗一個煎至七分去滓熱服不以時候小兒分作二服更量大小加減若胸中煩而不嘔者去半夏人參加栝蔞實一個若渴去半夏加人參合前成四兩半栝蔞根四兩若腹中痛者去黃芩加芍藥三兩若脅下痞靳去大棗加牡蠣六兩若心卒悸小便不利者去黃芩加茯苓四兩若不渴外有微熱去人參加桂三兩覆微汗愈若咳者去參大棗生薑加五味子半升乾薑二兩治瘴疫瘧癘久即面黃肌瘦不惟新舊月日淺深悉皆主之心胸痞悶不思飲食加橘皮渴加栝蔞根喘加杏仁大便秘滯加大黃脅下痞靳而痛加牡蠣小可一兩劑大段三五劑克保痊安久經大效記之去半夏加人參更加栝蔞根名黃龍湯</p>
<p><u>桃花丸</u></p>
<p>治一切瘧及赤痢白痢</p>
<p>信砒　粉霜（各一錢）　定粉（半兩）　黃丹（二分）　巴豆（七個米醋內煎黑色去皮用）</p>
<p>上都研令勻以糯米粥為丸如黍米大赤白痢新汲水下兩丸治瘧桃心七個煎湯未發前冷下立瘥此法常用有效</p>
<p><u>祛邪丸</u></p>
<p>治瘧疾脈浮大寒熱往來用此吐之衛州書六瘧寒多熱少者痰瘧熱少而脈浮則痰無疑矣可吐之也若脈遲微者惡寒瘧耳宜柴胡桂薑湯</p>
<p>麻黃（四兩去節湯炮三沸焙乾秤）　恆山　甘草　大黃　知母（各二兩）</p>
<p>上為細末煉蜜和丸如梧子大每服十五丸面東清淨水吞下</p>
<p><u>草豆蔻散</u></p>
<p>治老瘧久而不瘥及山嵐瘴氣遠年不愈兼大治脾寒</p>
<p>草豆蔻　肉豆蔻（各二個並用麵裹煨一生一熟）　梓州厚朴（方圓二寸一半薑製一半生）　甘草（中指大一半生一半炙）　生薑（棗大二塊一塊用濕紙裹煨一塊生）</p>
<p>上㕮咀分為二大劑於發前臨曉用水一升煎取八合放至來早再溫服留滓再煎二次</p>
<p><u>辟邪丹</u></p>
<p>治嵐瘴瘧及痞疾等</p>
<p>綠豆（四十個）　黑豆（三十個）　好砒霜（半分）　硃砂（兩粒如黑豆大）　黃丹（炒一分為衣）</p>
<p>上件五味同入乳缽內滴冷水丸作十丸每服一丸以東南桃心七個取井華水研向日吞服之醋水亦可其驗不具言經三五月患者只一丸大段者只微寒若小可便絕去也</p>
<p><u>常山湯</u></p>
<p>治瘧</p>
<p>常山　知母　甘草（各三分）　麻黃（一兩）</p>
<p>上為粗末每服五錢水二盞煎至一盞溫服以麋粥一盞取汗為度去滓</p>
<p><u>乾漆丸</u></p>
<p>若皮寒至骨湯火不能熱厚衣不能溫然不凍慄此由腎氣素盛恣欲太過水竭指枯髓不滿骨津華不充於外所以不凍慄者非陽虛而為陰乘也名曰骨痹瘧久久不治令攣縮宜此</p>
<p>鹿茸（四兩）　生乾地黃（各四兩）　乾漆（半兩）　附子（一兩）</p>
<p>上為細末酒煮麵糊和丸如梧子大酒下三十丸空心服</p>
<p><u>七棗湯</u></p>
<p>治瘧</p>
<p>大烏頭（一個移七處炮熱銼碎）　生薑　大棗（七個）　蔥白（七寸）</p>
<p>上以水一小碗煎至一滿盞未發前一時辰去滓熱服訖吃棗</p>
<p><u>太一神丹</u></p>
<p>治久瘧不瘥</p>
<p>上好砒霜（半兩）　寒水石（一兩）　龍腦　麝香（各少許）</p>
<p>上先研砒霜在鐵銚內用寒水石末團之以垍碗合定濕紙封於碗上燒候煙出重紙黃色即止取出以紙襯於地上出火毒須臾細研為末以蒸餅水泡為丸如梧子大以硃砂作衣每服一丸於發時早晨香上度過面北下用井華水吞下一丸服後忌熱食魚面五果子數日永瘥此藥合時須是端午日早合忌婦人雞犬孝子見如女人患男兒拈入口中令服立效此藥並不吐瀉患者可只一服必瘥龍麝候砒霜經火後合研勻然後與蒸餅和丸</p>
<p><u>靈霜丸</u></p>
<p>治癉瘧時發大渴寒熱不定</p>
<p>砒霜　綠豆（各半兩）　川大黃（一兩）　麝香（一分）</p>
<p>上為細末入研藥令勻煉蜜和丸如梧子大夜露一宿發日平旦以冷水下一丸臨發前再服一丸忌熱物</p>
<p><u>桃仁恆山丸</u></p>
<p>治癉瘧發作不定但熱不寒宜服此方</p>
<p>恆山　桃仁　黃耆（各一兩）　香豉（一合）</p>
<p>上為細末水煉蜜和丸如梧子大每至發日空心煎桃仁湯下十丸於發時再一服</p>
<p><u>霜黃丸</u></p>
<p>治久瘧不瘥</p>
<p>砒霜　硫黃　雄黃　雌黃（各半兩）</p>
<p>上研細於新銚子內先布鹽末於中即下諸藥於鹽上以垍碗蓋用六一泥封勿令泄氣以一二斤火養半日候冷以甘草湯煮半日出火毒細研以飯和丸如綠豆大如大人患以醋湯下三丸以青帶系三丸於臂上男左女右立瘥小兒服一丸系一丸</p>
<p><u>淡豉烏梅丸</u></p>
<p>療瘧不問年月深遠</p>
<p>恆山（二兩細銼熬令乾候微黃色別杵末）　烏梅（二十個取肉別研如泥）　桃仁（四十九個去尖杵如泥）　淡豉（一匙別杵如泥）</p>
<p>上四味各搗訖都入臼中搗一千下即出之為丸如干即煉蜜相和令得所又搗一千下即成矣修合時不得令孝子懷妊婦人雞犬見大約藥效驗則如此若患者但取發日平明飲下三十丸如梧子大食時又二十五丸至動時又十四丸或下不吐重者服一服便瘥亦不忌口</p>
<p><u>鉛丹丸</u></p>
<p>療瘧神效</p>
<p>鉛丹（二兩）　人參（三分）　天雄（十分）</p>
<p>上三味為細末煉蜜和丸如梧子大粥飲下二丸食前服萬不失一</p>
<p><u>三滿丸</u></p>
<p>療瘧百發百中神效方</p>
<p>恆山末　白蜜　生雞子白</p>
<p>上三味各一雞子殼於鐺中相和熬看丸得即止旦四十丸晚四十丸粥飲下大約雞子白兩個方得一殼</p>
<p><u>丹砂丸</u></p>
<p>療寒熱相半兼治間日瘧子</p>
<p>丹砂　人參（各一分）　附子（一個半兩者）</p>
<p>上為細末煉蜜為丸如梧子大煎竹葉湯下二三十丸發前三服中病則吐或身習習麻木未中病加至四十丸間日發前如法服中病即止</p>
<p><u>光明丸</u></p>
<p>治久瘧神效方</p>
<p>光明砂（半兩）　恆山（一兩）　杏仁（十個）</p>
<p>上為細末研入硃砂令勻煉蜜和丸如梧子大未發前以粥飲下十五丸欲發再服</p>
<p><u>烏姜散</u></p>
<p>治瘧</p>
<p>乾薑　良薑（各一兩並銼同炒紫色）</p>
<p>上為細末每服二錢未發前熱酒調服</p>
<p><u>扼虎膏</u></p>
<p>治諸瘧</p>
<p>胭脂　阿魏（各一大豆許同研）</p>
<p>上二味以大蒜肉和為膏用大桃核一個擘開去仁取一片以藥膏子填桃核內患者臨發時用藥桃核覆在手虎口上令藥著內以緋白系定男左女右經宿乃去之疾更不發</p>
<p><u>真丹</u></p>
<p>寒熱諸瘧發作無常心下煩熱</p>
<p>常山（三兩末）　真丹（一兩即是虢州真黃丹以兩隔銚子將襯炒色變用）</p>
<p>上同研勻以蜜為丸如梧子大每服三丸未發時三丸已發時三丸臨臥三丸米飲下</p>
<p><u>靈砂散</u></p>
<p>治瘧疾久不瘥</p>
<p>附子（一兩約三個者）　靈砂（一分）</p>
<p>上將附子用麵裹炮以面焦為度去面並皮臍為細末與靈砂拌勻每於未發前冷酒調下一錢</p>
<p><u>神聖散</u></p>
<p>治瘧</p>
<p>蛇皮（高處得者二寸）</p>
<p>上以燈焰上燒為灰入麝香少許同研細發前以蔥白酒調下</p>
<p><u>治瘧疾久不瘥</u>　氣體羸弱</p>
<p>上大烏頭一個端正者煻灰火中炮七遍不得焦了去皮臍碎切如米粒大以大棗七個水一大碗生薑七片蔥白七寸慢火同煎至半碗未發前先吃煮藥棗七個然後溫服</p>
<p>論曰夫瘧有日作者有間日而作者有先寒後熱先熱後寒者有寒多熱少者但熱不寒者然日作者瘧也間日而作者痰瘧也先寒後熱者寒瘧也先熱後寒者溫瘧也寒多而熱少者壯瘧也但熱而不寒者癉瘧也瘧脈自弦也弦數者多熱弦遲者多寒弦小緊者可下之弦遲者可溫之數緊者可發汗針灸也浮大者吐之瘥弦數者風疾也以飲食消息去之凡治瘧於發前先食頃以治之過則失時也心瘧不治他皆可治</p>
<p>多熱者白虎加桂湯及常山甘草前胡大黃作飲子服之多寒者柴胡桂薑湯</p>
<p>小緊者可下用和胃丸三粒妙</p>
<p>可吐者常山汁飲之若瘧連年不解者由人體虛邪傷榮衛耗弱正氣不能自持故久而不去謂之勞瘧宜神精丹（方在中風門）此疾雖田舍之人皆知之但有冷熱虛實之異今略論其一二擇其必驗者以備倉卒若寒從背起冷大如手不甚戰慄以發熱而汗出或即頭痛嘔逆時作其脈遲小此由脾胃素弱因氣寒而水穀不能克化聚而成痰陰上乘陽陽為陰乘所以作寒寒逼陽虛散而為汗宜旋覆花丸（方見頭痛門）</p>
<p>若寒熱如瘧不時發腹滿膨脝起則頭眩大便不通或時腹痛胸膈痞悶此由宿谷停留不化結於腸間氣道不舒陰陰壅滯宜備急丸（方見頭痛門）</p>
<p><u>至聖纏金丹</u></p>
<p>治赤白痢</p>
<p>硃砂　硇砂（以上各一兩並細研水飛）　巴豆（七十個去皮）　黃蠟（十棗大）</p>
<p>上先熔蠟作汁煮巴豆焦色去巴豆不用然後入前藥二味在蠟內溲和成劑有患旋丸大人豌豆許一丸小兒綠豆許一丸驟泄新汲水下赤白痢黃連艾湯下白痢艾湯下赤痢黃連湯下如合劑後只用金箔裹之老人肌瘦亦可服甚者不過再服立愈神妙並空心服服訖忌熱物少時</p>
<p><u>香和丸</u></p>
<p>治積無等</p>
<p>豆豉（搗為末）　大蒜（去皮研如泥）</p>
<p>上二件無分兩合和成劑為度丸梧桐子大每服二十至三十丸溫熱水下先進纏金丹次方服此丸子</p>
<p><u>草果飲子</u></p>
<p>治脾寒瘧疾</p>
<p>草果　川芎　白芷　紫蘇葉　高良薑　甘草　青橘皮</p>
<p>上等分為末每服二大錢水一盞煎至七分去滓熱服留滓二服並一服當發日連進三服立見效潑雪丸　治五勞七傷陰汗盜汗夜多小便沉寒故冷脾胃虛損久不思飲食消渴腹脹翻胃吐逆腹中絞結疼痛肺寒咳嗽寒痰不利口吐酸水五瘧脾寒泄瀉一切冷疾並宜服之</p>
<p>蓽茇　人參　茯苓（去皮）　乾薑（炮各半兩）　桂心（七分半）　訶子（一兩半炮去核）　胡椒（七分半）　良薑（一分）</p>
<p>上為末蜜丸梧桐子大每服三十丸空心米飲下</p>
<p><u>瘧丹</u></p>
<p>小實黑豆（四十九個）　砒霜（半分）　雄黃（一分）</p>
<p>上用端午日搗羅研為細末滴水和丸梧桐子大每服一粒於瘧未發前一夜食後臨臥服忌生冷油膩熱物一伏時欲服藥時先吃溫冷淡飯一頓於稍空時臨臥服藥尤妙合時忌雞犬婦人見懷胎婦人不得服如急用不必端午日合</p>
<p><u>滲濕湯</u>（一名辛術湯）</p>
<p>蒼朮（五兩去皮）　陳橘皮　細辛（去葉）　厚朴（去皮薑製）　縮砂仁　附子（炮去皮臍）　桂（去皮）　肉豆蔻　乾薑（炮各二兩）　丁香　甘草（炙各一兩）</p>
<p>上為粗末每服二錢水一盞入生薑三片棗一枚同煎至六分去滓食前溫服</p>
<p><u>草豆蔻散</u></p>
<p>一名常山飲子治瘧疾因外邪客於風府生冷之物內傷肺胃或先寒後熱或先熱後寒或寒熱獨作或連日發或間日一發寒則肢體顫掉熱則舉身如燒頭疼噁心煩渴引飲氣息喘急口苦咽乾脊膂痠疼腸鳴腹痛諸藥不效漸成勞瘧者此藥治之</p>
<p>知母（二斤）　常山（二斤用川者）　烏藥（一斤捶碎）　草果（二斤）　甘草（二斤炙）　高良薑（二十兩）</p>
<p>上為粗末每服三錢水一盞生薑五片棗五個煎至七分去滓溫服</p>

<h1>卷第十一</h1>

<h2>婦人崩漏</h2>
<p><u>熟乾地黃煎　</u></p>
<p>治婦人虛損或頭風入脛及寒痹筋脈緩急血閉無子游風往來或漏下赤白或月水不通無所不治</p>
<p>白芷　石斛　蓯蓉　細辛　防風　卷柏　厚朴　白茯苓　白朮　甘草　桂　乾薑　山藥　禹餘糧　石膏　赤石脂　澤蘭葉　蕪荑（各一兩）　川椒　人參（各七兩半）　杜仲　蛇床子　續斷　艾葉（各三兩三分）　當歸　熟地黃　牛膝　五味子　川芎（各七兩半）　藁本（七兩）　紫石英（十五兩）　柏子仁（七兩）</p>
<p>上為細末煉蜜和丸如梧桐子大每服空心米飲下三十丸</p>
<p><u>大五石澤蘭丸</u></p>
<p>治婦人風虛腹內雷鳴緩急風頭痛寒熱月經不調繞臍惻惻痛或心腹痞堅逆食手足冷多夢紛紜身體痹痛榮衛不和虛弱不能動搖及產後虛損並宜服此（千金翼有陽起石一兩）</p>
<p>鍾乳粉　禹餘糧（各一兩半）　石膏　白石英（各二兩）　紫石英（二兩半）　澤蘭葉（二兩一分）蜀椒　乾薑（二兩）　當歸　桂　芎藭　厚朴　柏子仁　熟乾地黃　細辛　茯苓　五味子　龍骨　甘草　黃耆（各二兩半）　石斛　遠志　人參　續斷　白朮　防風　烏頭（各一兩一分）山茱萸　紫菀（各一兩）　白芷　藁本　蕪荑（各三分）</p>
<p>（重校定此方內蜀椒無分兩其本方內又有柏子仁丸與此方治療相類納蜀椒用一兩半）</p>
<p>上為末蜜丸如梧桐子大空心溫酒服二三十丸</p>
<p><u>澤蘭散</u></p>
<p>治婦人產乳百疾安胎調氣產後血暈亡血血積虛勞無子有子墮胎難產子死腹中胎衣不下婦人血注遍身生瘡經候不調赤白帶下乳生惡核咳嗽寒熱氣攻四肢處女任脈不調常服調血有子</p>
<p>澤蘭（九分）　石膏（八分）　當歸　赤芍藥　白蕪荑　甘草　芎（各十分）　桂（五分）　生乾地黃（六分）　桔梗　厚朴　吳茱萸　白茯苓　防風　卷柏　細辛　柏子仁（各四兩）　人參　白芷　藁本　椒紅　乾薑　烏頭　五味子　黃耆　白朮（各三分）　白薇　丹參　阿膠（各二分）</p>
<p>上為細末每服二錢空心熱酒調下凡不美飲食四肢困倦者尤宜服之</p>
<p><u>柏子仁丸</u></p>
<p>治婦人五勞七傷羸冷瘦削麵無顏色飲食減少貌失光澤及產後斷緒無子久服令人肥白補虛</p>
<p>柏子仁　黃耆　乾薑　鍾乳　白石英　紫石英（各二兩）　蜀椒（一兩半）　杜仲　當歸　甘草芎藭（各四十二銖）　厚朴　桂　白朮　細辛　獨活　人參　石斛　白芷　芍藥　五味子　桔梗　蓯蓉　赤石脂（各一兩）　澤蘭（二兩六銖）　藁本　蕪荑（各十八銖）　烏頭（一方作牛膝）　乾地黃（各一兩六銖）</p>
<p>上為細末煉蜜和丸如梧桐子大每服三十丸酒下千金翼無烏頭有龍骨防葵茯苓秦艽各半兩為三十二味並治產後半身枯悴</p>
<p><u>紫菀煎</u></p>
<p>治婦人久患血勞血氣腹內積聚惡物痃癖氣塊腹內去來或上衝心兩肋虛脹腰膝冷疼臍下攬刺脾胃不和吃食無味口吐清水渾身麻痹手腳拘急口澀唇乾身體虛弱睡臥不安心神煩躁面上生瘡四肢沉重月水不調經年累月無時似有孕漸加羸瘦及治一切諸風久不瘥者悉宜服之</p>
<p>紫菀　人參（各八分）　熟地黃（六分）　麥門冬　柴胡　蜀椒　烏頭　羌活　甘草（各五分）　厚朴　大黃　茯苓　黃連（各六分）　巴豆　檳榔　車前子　蓯蓉　防葵　吳茱萸　菖蒲　當歸　茯神　乾薑　皂角　桔梗（各四分）　防己　白朮（各五分）　肉豆蔻（二分）</p>
<p>上為細末煉蜜和丸如梧桐子大每服三五丸空心米飲下當宣轉三五行如不定以白粥止之</p>
<p><u>大聖散</u></p>
<p>治婦人產前後一切疾患大能安胎和氣或子死腹中攻刺疼痛產後血暈血癖血滯血崩血勞血入四肢應是血臟患者並胎衣不下及傷寒嘔逆遍身生瘡經候不調赤白帶下乳生惡氣咳嗽寒熱氣撮四肢室女紅脈不調並宜服之如或子臟虛冷頻頻墜胎及孕娠後乖違將攝因成疾並可服之若常服即和顏色血海安寧飲食進美舉止康強丈夫服之亦療五勞七傷</p>
<p>澤蘭（九分）　白朮　人參　白芷　藁本　乾薑　黃耆　五味子　丹參（各三分）　川椒　厚朴桔梗　防風　白茯苓　柏子仁　細辛（各一兩）　生乾地黃（一兩半）　吳茱萸　卷柏（各四分）　當歸　芍藥　川芎　甘草　白蕪荑（各七分）　石膏（二兩）　肉桂（五分）　白薇（二分）　阿膠（半兩）</p>
<p>上件藥並揀擇令淨分兩足焙乾為細末每日空心熱酒調下一錢婦人一切疾病但請服之</p>
<p><u>琥珀丸</u></p>
<p>治婦人血風勞</p>
<p>琥珀　木香　檳榔　芎　防風　桂　乾薑　附子　京三稜（各五分）　青皮　吳茱萸　白芷　草豆蔻　紅芍藥　天麻　柏葉　吳白朮（各三分）　當歸（一分）　桃仁　鱉甲　敗龜（各六分）人參　柴胡（各二分）　乾蠍（一分）　（重校定此方內三味無分兩此方王氏博濟方亦載之納人參柴胡各二分乾蠍一分）</p>
<p>上為細末煉蜜和丸如梧桐子大每服十五二十丸荊芥湯下不以時</p>
<p><u>順經丸</u></p>
<p>補虛損調順經血治衝任氣虛小腹挾寒月水不調臍腹㽲痛腰腿沉重四肢倦怠百節痠疼心忪恍惚憂惡不樂面少光澤飲食無味除下臟風冷治帶下三十六疾崩中漏下五色子臟久冷無子及數墮胎兼療產後惡露不下余血不盡臍腹疼痛憎寒發熱血逆上衝狂言目瞑或乘虛中風口噤不語身體不遂頭旋身戰臨月服之壯氣養胎正順生理潤胎產後常服滋養血氣和調陰陽密腠理實腑臟治虛風除痼冷</p>
<p>當歸　石膏　蜀椒　甘草　蟬蛻　馬鳴蛻（各二兩）　柏子仁　白薇　藁本　乾薑　白朮　白蕪荑　蒼耳　人參　白芍藥　芎　附子（各一兩）　食茱萸　厚朴　防風　白芷（各五分）　桔梗（三兩）　澤蘭（九分）　生犀（半兩）</p>
<p>上為細末煉蜜和丸如彈子大每服一丸溫酒或米飲化下空心服</p>
<p><u>石脂澤蘭散</u></p>
<p>治產後風虛</p>
<p>澤蘭（九分）　禹餘糧（十分）　石膏　白芷　乾地黃　赤石脂　肉蓯蓉　鹿茸　芎藭（各八分）藁本　蜀椒　白朮　柏子仁（各五分）　桂　甘草　當歸　乾薑（各七分）　蕪荑　細辛　厚朴　人參（三分）　防風（十分）</p>
<p>上二十二味為細末酒服方寸匕日三以意增之</p>
<p><u>補益鍾乳丸</u></p>
<p>治婦人血海虛上攻於肺或時喘促心煩吃食少味四肢乏力鍾乳粉（三兩）　</p>
<p>五味子　肉蓯蓉　澤蘭　芎藭　白芍藥　黃耆　桔梗　柏子仁　當歸　紫石英　紫菀　厚朴（各一兩）　天門冬（一兩半）　甘草　細辛（各半兩）　遠志　天雄　蒲黃　蕪荑仁（各二分）　熟乾地黃（三兩）</p>
<p>上為細末煉蜜和杵五七百下丸如梧桐子大每服三十丸空心及晚食前溫酒下</p>
<p><u>玉筵散</u></p>
<p>各依法制治氣虛有熱狀如癆瘵者</p>
<p>山藥（七兩半）　當歸　桂　神麯　熟地黃　大豆卷（各二兩半）　甘草　人參（各一兩七錢半）芎　白芍藥　白朮　麥門冬　杏仁　柴胡　白茯苓（各一兩八分）　阿膠（一兩三分）　乾薑（三分）　白蘞（半兩）　防風（一兩半）　棗（一百個）　桔梗（一兩）</p>
<p>上為細末每服三錢食前溫米飲調下</p>
<p><u>昆布煎</u></p>
<p>治婦人胸中伏氣</p>
<p>昆布　海藻　芍藥　人參　款冬花　白石英　桑白皮　桂（各二兩）　柏子仁　茯苓　鍾乳粉（各二兩半）　紫菀　甘草（各一兩）　吳茱萸　五味子　細辛（各一兩半）　杏仁（一兩）　生薑（片切焙乾）　橘皮（黃者）　紫蘇子（各五合）</p>
<p>上為細末煉蜜和丸如梧桐子大每服二十丸生薑湯下不以時</p>
<p><u>白堊煎</u></p>
<p>治婦人月經一月再來或隔月不來或多或少淋瀝不斷或來而腹痛噓吸短氣不能飲食心腹刺痛所下或青或黃黑色或如水舉體沉重</p>
<p>白堊　白石脂　牡蠣　禹餘糧　烏魚　龍骨　細辛　當歸　白芍藥　黃連　茯苓　姜　人參瞿麥　石草　白芷　白蘞　附子　甘草　桂（各一兩）</p>
<p>上為細末煉蜜和丸如梧桐子大空心溫酒下三十丸</p>
<p><u>小活血丹</u></p>
<p>治血臟虛冷麵黃肌瘦胸膈痞悶心腹撮痛嘔逆噁心面生黑黯鬢髮脫落頭旋目黑經候不勻腰腿痠疼脅肋脹痛不欲飲食手足煩熱肢節拘倦一切血氣虛衰皆治之</p>
<p>安息香　當歸　延胡索　木香　桃仁　柏子仁（各二兩）　澤蘭葉　牡丹皮　乾薑　黃耆　桂心　艾葉（各四兩）　大附子　虎杖　山茱萸　吳茱萸　杜仲（各二兩）　肉蓯蓉　厚朴（八兩）（重校定此方內蓯蓉無分兩其太平聖惠方內白薇丸治療藥味相類納蓯蓉合用四兩）</p>
<p>上為細末以前安息香杵碎好酒同研去滓銀器內慢火熬成膏入白麵少許同煮作麵糊為丸如梧桐子大每服二十丸溫酒下淡醋湯亦可空心食前服</p>
<p><u>安息香丸</u></p>
<p>治血臟虛冷麵黃肌瘦胸膈痞悶心腹絞痛嘔逆噁心面色黑䵟鬢髮脫落頭旋眼黑經候不勻腰腿疼痛脅肋脹滿不欲飲食手足煩熱肢節痠疼或寒或熱發歇無時</p>
<p>安息香　桃仁　虎杖　附子　杜仲　山茱萸　吳茱萸　柏子仁　木香　當歸　延胡索（各二兩）　澤蘭　艾葉　乾薑　牡丹皮　黃耆　桂　蓯蓉　厚朴（各一兩）</p>
<p>上為細末醋煮麵糊和丸如梧桐子大每服二十丸空心溫酒下</p>
<p><u>澤蘭丸</u></p>
<p>治風虛中寒腹內雷鳴頭痛寒熱月經不調繞臍惻惻榮衛不和不能動搖產後虛損</p>
<p>澤蘭（二兩一分）　石膏（二兩）　當歸　甘草（各一兩三分）　柏子仁　防風　茯苓　芎（各一兩）　白芷　蜀椒　藁本　細辛　食茱萸　蕪荑　人參　厚朴　白朮　桂（各三分）</p>
<p>上為細末煉蜜和丸如梧桐子大每服二十丸食前溫酒下</p>
<p><u>萬安散</u></p>
<p>治下經不足冷氣攻衝脅肋脹疼小腹堅滿氣不施化小便不利及婦人衝任宿寒臍腹刺痛經候不勻肢體疼倦</p>
<p>人參　茯苓　木香　芍藥　川楝子　芎　厚朴　神麯　麥蘖　乾薑　熟地黃　術　當歸　枳殼　茴香　青皮　荊三稜　桂（各一兩）</p>
<p>上為粗末每服二錢水一盞蔥白二寸煎至七分去滓食前溫服</p>
<p><u>人參禹餘糧丸</u></p>
<p>若經候乍多乍少或前或後臍腹時痛面色不澤久不治之漸至虛損令人斷產變生他病此由衝任虛弱後至榮衛不調或陰乘陽胞寒氣冷血不運行故令乍少當調其陰陽順其血氣論曰經者有常候謂候一身之陰陽愆伏知安危血過於陽則前期而來過於陰則後期而至其有乍多乍少斷絕不行崩漏不止亦由陰陽衰盛寒熱為邪</p>
<p>禹餘糧　龍骨　人參　桂　紫石英　川烏頭　桑寄生　杜仲　五味子　遠志（各二兩）　澤瀉當歸　石斛　蓯蓉　乾薑　川椒　牡蠣　甘草（各二兩）</p>
<p>上為細末煉蜜和丸如梧桐子大每服米飲下二十丸漸加至三十丸日三服空心食前若經道不通繞臍寒痛上下脈沉緊此由寒客血室血凝不行結積不散積血為氣所傳新血與故血相搏所以發痛譬如天寒地凍水凝成冰宜溫經湯桂枝桃仁湯產後大便秘澀由內無津液腹胃乾燥宜紫蘇丸（紫蘇丸方見大腸門桂枝湯見第十七卷）</p>
<p><u>牡丹丸</u></p>
<p>大暖婦人血海冷敗傷損壯顏色氣力</p>
<p>牡丹皮　白薇　肉豆蔻　當歸　熟地黃　禹餘糧　蓯蓉　木香（各二兩）　吳茱萸　細辛　獨活　茯苓　石膏　芎（各一兩）　黃耆　五味子　桂（各三分）　椒（半兩）</p>
<p>上為細末煉蜜和丸如梧桐子大每服三十丸空心溫醋湯下</p>
<p><u>土瓜根丸</u></p>
<p>療月經不通六七年或腫滿氣逆腹脹瘕痛之疾</p>
<p>蠐螬（一升）　熟地黃　牡丹　乾漆　赤芍藥　牛膝　土瓜根　桂（各四兩）　桃仁　黃芩　牡蒙（各三兩）　海藻　茯苓（各五兩）　虻蟲（四百個）　水蛭（三百個）　芒硝（二兩）　人參（六分）　茱萸（二兩）</p>
<p>上為細末煉蜜和丸如梧桐子大空心溫酒下七丸</p>
<p><u>補益阿膠丸</u></p>
<p>治婦人風虛勞損經血過多臟腑虛乏面色萎黃四肢羸瘦腹內時痛不欲飲食</p>
<p>阿膠　白龍骨　鹿茸　人參　白茯苓　當歸　白朮　厚朴　石斛　黃耆　熟乾地黃（各一兩）白芍藥　乾薑　卷柏　桂　芎藭　蒲黃（各半兩）　艾葉（三分）</p>
<p>上為細末煉蜜和杵三二百下丸如梧桐子大每服四十丸空心晚食前以粥飲下</p>
<p><u>紫石英丸</u></p>
<p>治婦人風虛勞冷經候不調四肢不能舉飲食不入</p>
<p>紫石英　熟乾地黃　白石英（各三兩）　續斷　木香　桂　當歸　白朮　白芍藥　乾薑　白薇（各半兩）　牛膝　芎藭　五味子　人參（各三分）　黃耆　附子　椒紅（各一兩）</p>
<p>上為細末煉蜜和杵五七百下丸如梧桐子大每服三十丸食前溫酒下</p>
<p><u>馬蹄丸</u></p>
<p>治婦人崩中帶白</p>
<p>（重校定馬蹄丸小蘇根疑是小薊根恐傳寫之誤）</p>
<p>白馬蹄（五兩）　白馬鬐毛　蒲黃　鹿茸　禹餘糧　白芷　續斷　小蘇根（各四兩）　人參　乾地黃　柏子仁　黃耆　茯苓　當歸　烏賊骨（各一十兩）　伏龍肝　蓯蓉　艾葉（各三兩）</p>
<p>上為細末煉蜜和丸如梧桐子大空心米飲下二十丸日再加至四十丸</p>
<p><u>勝金丸散</u></p>
<p>治婦人諸疾相須並濟凡漏下過期不產近年此病甚多亦不須深慮有服藥後漏止胎便長進而產者亦只恁迤邐卻便平復此緣未受胎時衝任有風邪停滯於內或從產後或從經候來時便利於懸廁之上風從下入得之但只服此勝金丸散自然作效經驗多矣</p>
<p>白薇（半兩）　人參　藁本　蒲黃　川烏頭　丹參（各三分）　吳茱萸　柏子仁　防風　厚朴　細辛（各二分）　桂心　乾薑（各一兩一分）　當歸　芎藭（各一兩三分）　生乾地黃（八兩）　澤蘭（二兩一分）</p>
<p>上除桂心外同杵以馬尾羅子篩為粗末重炒褐色勿焦候冷再杵為細末入桂心末拌和勻後分為兩處候合成後藥取一半入在此藥中卻將此藥一半入在後藥中</p>
<p><u>丸子如後</u></p>
<p>延胡索　五味子　白芷　白朮　石菖蒲（各三分）　茯苓　桔梗　卷柏　川椒（各一兩）　黃耆（一兩）　白蕪荑　甘草　白芍藥（各一兩三分）　石膏（一兩）</p>
<p>上件除石膏外同杵以馬尾羅子篩為粗末重炒令褐色候冷依前再杵為細末入石膏拌勻亦分作兩處將一半換前藥相和勻煉蜜和丸如梧桐子大如有病證每服用溫酒調前散三錢下此丸三十丸常服二錢下此丸二十丸此丸散效不可述應婦人室女病至垂死服之無不見效若只服丸子不可無散子服散子不可無丸子政以相須並濟名之為勝金丸散修合時宜精潔在意為妙凡風勞氣冷傷寒咳嗽嘔逆寒熱不定四肢遍身瘡癢血海不調血臟虛憊赤白帶下血暈血崩除血流入四肢頭痛惡心血癥積滯產前預服則安胎易生產後諸般疾患但下得藥即便安愈常服此疾不生悅懌顏色素無子者服之有驗兼治丈夫腎臟虛風等疾</p>
<p><u>桑耳散</u></p>
<p>治婦人帶下赤白無問遠近皆治</p>
<p>桑耳　熟乾地黃　丹參　阿膠　牛角䚡　牡蠣　鹿茸　鱉甲　赤石脂　薤葉（各一兩）　芎藭熟艾　小薊根　當歸　地榆　續斷　柏葉（各三分）</p>
<p>上為細末每服於食前以溫酒調下二錢</p>
<p><u>槐耳丸</u></p>
<p>治女人白崩及痔病連血臟服諸藥不瘥者</p>
<p>槐耳　白蘞　艾葉　蒲黃　白芷（各一兩）　黃耆　人參　續斷　禹餘糧　當歸　橘皮　茯苓蝟皮　乾地黃（各三兩）　牛角䚡　馬白蹄（各四兩）　豬後懸蹄（二十一個）</p>
<p>上為細末酒煮麵糊為丸如梧桐子每日空心酒下二十丸日二服</p>
<p><u>古今錄驗澤蘭丸</u></p>
<p>療產後虛風羸瘦百病必效方</p>
<p>澤蘭（六分）　白芷　川椒　蕪荑　藁本　細辛（各四分）　柏子仁　白朮　人參　桂　防風　厚朴　丹參（各五分）　芎藭　甘草　當歸（各七分）　乾地黃（十分）</p>
<p>上為細末煉蜜和丸如梧桐子大每服二三十丸空心醋湯下</p>
<p><u>荊芥柴胡散</u></p>
<p>治處女氣虛血海不調時發寒熱目澀舌乾身體困倦心忪氣短不思飲食小便赤澀大便或秘迤邐瘦弱面色萎黃變為勞疾宜服</p>
<p>鱉甲　柴胡　荊芥穗　人參　白朮　綿黃耆　延胡索（各一兩）　赤芍藥　當歸　熟乾地黃　木香　青橘皮　黃橘皮　桑白皮　地骨皮　甘草（各半兩）</p>
<p>上為細末每服一錢水一盞生薑三片煎至七分去滓溫服日午臨臥各一服此疾不可疏利與熱藥針灸服之甚有效</p>
<p><u>人參散</u></p>
<p>治婦人產前產後虛風上攻頭旋目暈四肢少力手足顫掉肌肉瘦瘁胸膈痞滿臟腑不調狀若虛勞春秋發歇寒熱作時口苦舌乾心忪短氣咳嗽上喘多驚愛睡昏沉困倦嘔逆痰涎不思飲食腹脅脹滿皆可治之不限老少儘可服食常服生肌肉活血脈除百病進飲食</p>
<p>人參　麥門冬（各三分）　沉香　桔梗　鱉甲　當歸　白朮　生乾地黃　芎藭（各半兩）　赤茯苓　阿膠　甘草（各一分）　青木香　陳橘皮　黃耆　菊花（各一兩）</p>
<p>上為細末每服二錢水一盞煎至七分去滓食前溫服</p>
<p><u>內補黃耆湯</u></p>
<p>治婦人五勞七傷身體疼痛小腹急滿面目黃黑不能飲食並諸虛乏不足氣少心悸不安</p>
<p>黃耆　當歸　芍藥　乾地黃　半夏（各三兩）　茯苓　人參　桂　遠志　麥門冬　白朮　澤瀉（各二兩）　乾薑（五兩）　棗（三十個）　五味子　甘草（各一兩）</p>
<p>上㕮咀水一斗半煮取三升去滓一服五合日三夜一</p>
<p><u>人參荊芥散</u></p>
<p>治婦人血風勞氣胸膈不利經脈滯澀四肢拘急煩疼心多忪悸不能飲食漸加羸瘦</p>
<p>人參　荊芥　白朮　柴胡　生地黃　酸棗仁　羚羊角　鱉甲　枳殼　桂（各一兩半）　當歸　防風　甘草　牡丹皮　赤芍藥　芎（各一兩）</p>
<p>上為粗末每服二大錢水一盞姜三片煎至六分去滓食後服之</p>
<p><u>保生丹</u></p>
<p>補宮臟氣虛肢體瘦倦</p>
<p>石斛　秦艽　熟地黃　貝母　糯米　防風　乾薑　甘草　細辛　桂（各半兩）　當歸　川椒　黃芩　大麻仁（各一兩半）　大豆卷　石膏（各一兩）</p>
<p>上為細末煉蜜和丸如彈子大每服一丸白湯下酒亦得細嚼食前</p>
<p><u>鍾乳澤蘭煎</u></p>
<p>補虛損</p>
<p>鍾乳粉（二兩）　澤蘭葉（二兩二錢半）　防風（一兩三分）　人參　柏子仁　麥門冬　熟乾地黃石膏　石斛　芎　甘草　牛膝　山茱萸　乾山藥　當歸　白芷（各一兩半）</p>
<p>上為細末煉蜜和丸如梧桐子大每服三十丸食前溫酒下</p>
<p><u>羌活散</u></p>
<p>治婦人血風虛勞冷四肢羸瘦不能飲食麵色萎黃腹內時痛</p>
<p>羌活　桃仁　鱉甲　熟乾地黃　牛膝（各一兩）　白朮　白茯苓　續斷　川芎　附子　木香　當歸（各三分）　防風　人參　白芍藥　桂心（各半兩）</p>
<p>上為粗末每服四錢水一盞生薑半分煎至六分溫服去滓不以時</p>
<p><u>補陰丹</u></p>
<p>治婦人血臟諸疾及諸淋病及經脈不行或產後余血不盡變成血瘕皆治之</p>
<p>好硃砂　硇砂　延胡索　半夏曲　芫花　木香　斑蝥（各半兩）　海蛤　荊三稜　黑附子　蓬莪朮　川楝子　青皮（各一兩）　肉豆蔻（二個）　大檳榔（三個）　茴香（一兩）</p>
<p>上為細末酒煮麵糊為丸如梧桐子大每服五七丸空心溫醋湯下</p>
<p><u>牡丹散</u></p>
<p>治婦人血臟虛風攻頭目不利可思飲食手足煩熱肢節拘急疼痛胸膈不利大腸不調陰陽相干心驚忪悸或時旋暈身體勞倦宜服</p>
<p>牡丹皮　川芎　枳殼（各兩）　桂　延胡索　京三稜　乾薑　羌活　半夏（各半兩）　陳皮　木香　白朮　赤芍藥　訶子肉（各三分）　當歸（一兩半）　甘草（半兩）（重校定此方內三味無分兩此方靈苑方亦載之納枳殼川芎牡丹皮各一兩）</p>
<p>上為細末每服二錢水半盞煎五七沸食前溫服此方婦人常服益血海退血風勞攻注消寒疾空脾胃理血氣攻剌及氣虛惡寒潮熱等病至妙</p>
<p><u>大勝金丸</u></p>
<p>治妊娠風冷氣血勞傷頭旋體瞤怔忪驚悸寒熱往來心腹脅痛肢節煩倦赤白帶下胎氣不寧保養衝任順政子道預服易產不痛善除產後一切病溫中益氣進美飲食</p>
<p>牡丹　藁本　人參　白朮　白芷　白薇　白茯苓　當歸　赤石脂　白芍藥　甘草　芎　沒藥延胡索（各一兩）　桂（二兩）</p>
<p>上為細末煉蜜和丸如彈子大每服一丸空心溫酒下</p>
<p><u>白豆蔻丸</u></p>
<p>治氣和胃</p>
<p>白豆蔻　丁香　木香　沉香　肉豆蔻　檳榔　甘草　青皮（各半兩）　白朮（五兩）　茯苓　訶子皮　人參（各一兩）　桂　乾薑（各一分）　麝香（一分）</p>
<p>（重校定此方內麝香無分兩其太平惠方內利膈散與此方治療藥味相類只是丸散不同納麝香合用一分）</p>
<p>上為細末煉蜜和丸如櫻桃大每服一丸生薑湯嚼下不以時</p>
<p><u>獨活散</u></p>
<p>治婦人風痹手足不遂身體疼痛言語蹇澀筋脈攣急</p>
<p>獨活　桑寄生　牛膝　赤茯苓　桂　秦艽　防風　附子　生乾地黃　當歸（各一兩）　杜仲　細辛　芎藭　赤芍藥（各三分）　甘草（半兩）</p>
<p>上為細末每服四錢水一中盞煎至六分去滓不以時溫服</p>
<p><u>人參散</u></p>
<p>治婦人血風氣心煩驚悸恐畏恍惚神思不定少欲飲食四肢疼痛</p>
<p>人參　龍齒　茯神　熟乾地黃（各一兩）　遠志　附子　細辛　桂　乾薑　防風　菖蒲　黃耆（各半兩）　當歸　白朮（各三分）　甘草（一分）</p>
<p>上為細末每服四錢水一盞生薑半分棗三個煎至六分去滓不以時溫服</p>
<p><u>續斷丸</u></p>
<p>治婦人月水不斷口乾心煩四肢體瘦吃食少味漸加乏弱</p>
<p>烏賊魚骨　續斷　當歸　牛角䚡　五味子　熟乾地黃　黃耆　赤石脂　甘草　龍骨（各一兩）附子　艾葉　乾薑　芎藭（各三分）　白朮（半兩）</p>
<p>上為細末煉蜜和丸如梧桐子大每服二十丸食前溫酒下</p>
<p><u>桂心白朮丸</u></p>
<p>治婦人脾胃氣虛弱腹中疼痛時復吐逆不能下食四肢少力</p>
<p>白朮　附子（各一兩）　木香　當歸　蓬莪朮　訶黎勒皮　芎藭　人參　乾薑　吳茱萸　桂心（各半兩）　甘草（一分）　青橘皮　厚朴（各三分）</p>
<p>上為細末酒煮麵糊為丸搗三五百下如梧桐大每服二十丸薑棗湯下不以時</p>
<p><u>琥珀散</u></p>
<p>治婦人血風勞</p>
<p>琥珀　沒藥　木香　當歸　芍藥　芎　白芷　羌活　乾地黃　延胡索（各半兩）　土瓜根　牡丹皮　白朮　桂（各一兩）</p>
<p>上為細末每服二盞水一盞煎至七分益酒三分復煎少時並滓熱服</p>
<p><u>比聖散</u></p>
<p>治婦人血氣產後渴燥一切血邪亂語眼如血袋敗血上衝口鼻血出</p>
<p>硇砂　血竭　沒藥（各一兩）　海馬（一對）　桂　木香　硃砂（各一分）　乾漆（二兩）　虻蟲（二十一個）　龍腦（一錢）　水蛭（十四個）　當歸（一兩）　硼砂（一錢）　阿魏（一分）</p>
<p>上為細末一處和勻每服一錢冷水調下如產後血上衝口鼻血出用童子小便調服三服必效</p>
<p><u>烏頭當歸湯</u></p>
<p>主虛勞損胸腹滿痛攣急短氣面黃失色頭眩心煩夢寐失精寒氣肢節疼又兩腋不得喘息喘息輒牽痛逆害飲食悉皆主之</p>
<p>烏頭　獨活　白芍藥　蜀椒　白朮　人參（各一兩）　厚朴（四兩）　桂（五兩）　麥門冬　細辛（各一兩）　吳茱萸（一升）　生薑　當歸　甘草（各三兩）</p>
<p>上為粗末每服三錢水一盞煎至七分去滓日三空心</p>
<p><u>川芎牡丹散</u></p>
<p>治血臟氣不調腹脅脹滿煩躁吐逆頭昏身體疼痛可思飲食</p>
<p>牡丹　陳橘皮　芎　訶子（各一兩）　木香　當歸　白朮　延胡索　荊三稜　半夏（各三分）　甘草　乾薑　羌活（各半兩）　桂（一兩一分）</p>
<p>上為細末每服三錢水二盞薑棗煎至七分去滓溫服不以時</p>
<p><u>桃仁湯</u></p>
<p>治產後及墮身月水不調或淋瀝不斷斷即復來狀如瀉水四肢噓吸不能飲食腹中堅痛不可行動月水或前或後或經月不來舉體沉重惟欲眠睡多思酸物</p>
<p>桃仁（五十個）　澤蘭　甘草　芎藭　人參（各二兩）　牛膝　桂　當歸　牡丹皮（各三兩）　芍藥　生薑　半夏（各四兩）　地黃（三兩）　蒲黃（七合）</p>
<p>上㕮咀以水二斗煮取六升半分六服古之一升即今之一盞</p>
<p><u>防風散</u></p>
<p>治婦人風邪癲狂或啼泣不止或歌笑無度或心神恐懼或言語失常</p>
<p>防風　茯神　獨活　遠志　人參　龍齒　菖蒲　石膏　牡蠣（各一兩）　秦艽　禹餘糧　桂（各半兩）　蛇蛻　甘草（各三分）</p>
<p>（重校定此方內分兩皆錯太平聖惠方亦載之納防風茯神獨活遠志人參龍齒菖蒲石膏牡蠣各一兩秦艽禹餘糧桂各半兩蛇皮一尺甘草三分）</p>
<p>上為細末每服三錢水一盞煎至六分去滓不以時溫服</p>
<p><u>虎骨散</u></p>
<p>治婦人血風走疰痛無常處</p>
<p>虎骨頭　乾地黃（各二兩）　敗龜　乾蠍　琥珀（各半兩）　當歸　威靈仙　牛膝　羌活　肉桂（各一兩）　天麻　川芎　沒藥（各三分）</p>
<p>上為細末無時以溫酒調下二錢</p>
<p><u>龜甲散</u></p>
<p>治婦人赤白帶下腰膝疼痛</p>
<p>龜甲　禹餘糧　當歸　柏葉　厚朴（各一兩）　人參　桑耳（各三分）　白石脂（二兩）　狗脊　白芍藥　桑寄生　桂心　吳茱萸（各半兩）</p>
<p>上為細末每於食前以粥飲調下二錢</p>
<p><u>大補益當歸丸</u></p>
<p>治虛羸不足胸中少氣腹內拘急腰疼引背崩漏帶下失血過多面目脫色唇口乾燥月水不調臍腹冷痛手足煩熱吸吸短氣憂恚不足精神減退散風冷補虛損美顏色養經血</p>
<p>當歸　續斷　乾薑　阿膠　甘草　芎（各四兩）　白朮　吳茱萸　附子　白芷　白芍藥　桂（各三兩）　熟地黃（十兩）</p>
<p>上為細末水煮麵糊和丸如梧桐子大每服二十丸食前溫酒下</p>
<p><u>小犀角丸</u></p>
<p>消除瘡腫</p>
<p>犀角屑（三兩）　升麻　黃芩　防風　人參　當歸　黃耆　蓼藍　黃連　甘草　梔子（各一兩）大黃（一兩一分）　巴豆（二十個）</p>
<p>上為細末入巴豆研勻煉蜜和丸如梧桐子大每服三五十丸食後米飲下</p>
<p><u>紅花勝金散</u></p>
<p>治血虛寒熱頭目昏眩手足疼心腹痛</p>
<p>紅花　菊花　枳殼　茯苓　川芎　羌活　羚羊角　當歸　款冬花　術　紅芍藥　烏蛇　桂</p>
<p>（重校定此方內無分兩其太平聖惠方內紅藍花散與此方藥味同納紅花一兩菊花枳殼茯苓川芎羌活羚羊角當歸款冬花術紅芍藥烏蛇桂各半兩）</p>
<p>上為細末每服二錢炒小麥酒調下不以時</p>
<p><u>羌活牡丹散</u></p>
<p>治血臟虛風攻頭目不利可思飲食手足煩熱肢節拘急疼痛胸膈不利大腸不調陰陽相干心驚忪悸或時旋暈體倦宜服</p>
<p>牡丹皮　川芎　枳殼（各一兩）　桂　延胡索　甘草　羌活　半夏（各半兩）　陳皮　木香　白朮　訶子肉（各三分）　當歸（一兩半）</p>
<p>上為細末每服二錢水一中盞煎五七沸食前溫服此藥婦人常服益血海退血風勞攻注消寒疾益脾胃理血氣攻刺及氣虛惡寒潮熱等</p>
<p><u>沒藥散</u></p>
<p>治血風氣攻刺疼痛</p>
<p>沒藥　延胡索　檳榔　青皮　桃仁　術　當歸　荊三稜　木香　芎　桂（各一兩）　白芷　紅花（各半兩）</p>
<p>上為細末每服三錢水一盞煎至七分不以時</p>
<p><u>阿膠丸</u></p>
<p>治氣多血少衛實榮虛月信過期大能生血順氣出顏色長肌膚益筋力</p>
<p>阿膠　熟地黃　牛膝（各二兩）　桂（二錢）　白芍藥（半兩）　五味子　黃耆　白茯苓　當歸　人參　牡丹皮　芎（各一兩）</p>
<p>上為細末煉蜜和丸如梧桐子大空心棗湯下三十丸日二一方有白朮一兩</p>
<p><u>五味子散</u></p>
<p>治婦人心胸痰壅時有喘促咳嗽不欲飲食</p>
<p>五味子　橘皮　訶黎勒　白茯苓　前胡（各三分）　半夏　紫菀　枇杷葉　桔梗　杏仁　枳殼甘草（各半兩）</p>
<p>上為細末每服二錢水一盞生薑三片煎至七分去滓溫服不以時</p>
<p><u>萆薢煎</u></p>
<p>治婦人血風腰腳骨節痠疼筋脈攣急行履艱難兩脅抽痛</p>
<p>萆薢　牛膝　當歸　石斛　虎骨　附子（各一兩）　酸棗仁　丹參　防風　杜仲　桂（三分）　赤芍藥（半兩）</p>
<p>（重校定此方內四味無分兩太平聖惠方內有萆薢丸與此方藥味一同納酸棗仁丹參杜仲三味各一兩防風三分）</p>
<p>上為細末煉蜜和丸如梧桐子大空心酒下三十丸</p>
<p><u>神麯丸</u></p>
<p>療婦人腹內冷癖血塊虛脹月經不調瘦弱不能食麵無顏色狀如傳屍病</p>
<p>神麯　大麥糵　生地黃　牛膝　桑耳（一斤）　白朮　薑黃（各八兩）　當歸（十四兩）　桃仁　杏仁（各十二兩）　生薑（一斤）　近用加橘皮（八兩）</p>
<p>上切碎於臼中以木杵之如泥納瓶中以物蓋之封勿令泄氣蒸於飯米中飯熟出之停屋下三日開出曝乾為末酒飲服方寸匕日二服漸加至一匕半初服十日內忌生冷難消之物以助藥勢過十日外即百無所忌任意姿口食之惟忌桃李若不能散服丸之每服三十丸令病人能食及駐顏色忌桃李雀肉蕪荑</p>
<p><u>麝香沒藥散</u></p>
<p>治血風毒氣攻注遊走肢體疼痛</p>
<p>麝香（一分）　沒藥　血竭　自然銅　枳實（各半兩）　當歸　牡丹皮　赤芍藥　骨碎補　瓜子（各一兩）　虎骨　敗龜（各二兩）</p>
<p>上為細末每服二錢豆淋酒調下日二服不以時</p>
<p><u>大補中當歸湯</u></p>
<p>治產後虛損不足腹中拘急或溺血小腹苦痛或從高墜下犯肉及金瘡血多內傷男子亦宜服</p>
<p>當歸　續斷　桂　芎藭　乾薑　麥門冬（各二兩）　白芍藥　吳茱萸（各四兩）　熟乾地黃（六兩）　甘草　白芷　黃耆（各二兩）</p>
<p>上為粗末每服四錢水一盞酒半盞棗二個同煎至八分去滓食前溫服</p>
<p><u>半夏茯苓湯</u></p>
<p>治妊娠阻病心中憒悶虛煩吐逆惡聞食氣頭重目眩四肢百節疼煩沉重多臥少起惡寒汗出疲極黃瘦（一方無生薑）</p>
<p>半夏　生薑（各十二銖）　茯苓　乾地黃（各十八銖）　黃橘皮　細辛　人參　白芍藥　旋覆花　芎藭　桔梗　甘草（各十二銖）</p>
<p>上十二味㕮咀以水一斗煮取三升分三服若病阻積及服藥冷熱失候病變下痢者去幹地黃入桂心十二銖若食少胃中虛大便閉塞小便赤少者加大黃十八銖去地黃加黃芩六銖余依方服一劑得下後消息看氣候冷熱增損調定更服一劑湯便急服茯苓丸令能食便強健也忌生冷醋滑油膩菘菜海藻</p>
<p><u>當歸湯</u></p>
<p>大補中下虛弱</p>
<p>當歸　續斷　乾薑　麥門冬　芎　桂（各三兩）　白芍藥　吳茱萸（各四兩）　黃耆　甘草　香白芷（各二兩）　熟地黃（六兩）</p>
<p>上為粗末水酒各半盞煎藥二錢至七分去滓　服不以時</p>
<p><u>龍鱗散</u></p>
<p>治產後血暈煩悶不知人事或狂言亂語氣喘欲絕者</p>
<p>鯉魚皮　血餘（各八分）　黃蟲　水蛭　穿山甲（各四分）　墨（二分）　豬牙皂角（二分以上入瓶子內泥固濟燒通赤放冷細研如粉）　蒲黃（四分）　麒麟竭　沒藥（各二兩）　麝香（一分）　琥珀（二分）</p>
<p>上為細末以童子小便服一錢不以時產後才覺噁心頭旋多涕唾身如在舡車中者速服之</p>
<p><u>莽草膏</u></p>
<p>治婦人風瘙遍身生癮疹癢搔之隨手腫起</p>
<p>莽草（三分）　當歸　芎藭　大戟　細辛　芫花　川椒　附子　躑躅花　景天　蒴藋根（各一兩）　苦參（半兩）</p>
<p>上件細銼煉豬膏二斤入藥煎候附子黃色膏成去滓傾入瓷閤中盛塗於病處日三用之</p>
<p><u>當歸散</u></p>
<p>治婦人血分腹脅膨脹四肢浮腫肩背壅悶</p>
<p>當歸　京三稜　鱉甲　檳榔（各一兩）　赤茯苓　赤芍藥　桑白皮（各二分）　川大黃（二兩）　郁李仁（一兩半）　牽牛子（三兩）　桂心　枳殼（各半兩）</p>
<p>上為粗末每服四錢水一中盞生薑十片煎至六分去滓食前溫服</p>
<p><u>藁本細辛散</u></p>
<p>治婦人因產血不足風邪客於皮膚以手搔之隨生癮疹方</p>
<p>藁本　細辛　芎　牡丹皮　人參　白朮　當歸　白芷　白茯苓　甘草　白芍藥</p>
<p>上等分為末溫酒調一錢服米飲亦得</p>
<p><u>椒紅丸</u></p>
<p>治婦人血風氣臟腑虛冷全不思飲食臍腹多痛體瘦無力者</p>
<p>椒紅　沉香　附子　蓬莪朮　當歸　訶黎勒皮　白朮（各一兩）　良薑　丁香　肉豆蔻（各半兩）　麝香（一分）</p>
<p>上為細末水煮麵糊和丸梧桐子大每服二十丸食前溫酒下</p>
<p><u>溫經湯</u></p>
<p>治衝任經虛血氣不足小腹久冷崩中不止漏下赤白或曾半產瘀血在腹內繞臍撮痛相引腰背咳唾涎唇口乾燥五心煩熱奄忽眩冒寒熱倦怠月水過多及過期不至不成妊（一方無芎麥門冬）</p>
<p>吳茱萸（三兩）　當歸　白芍藥　芎（各二兩）　人參　桂　牡丹皮　阿膠　甘草（各一兩）　麥門冬　半夏（各二兩半）</p>
<p>上為粗末每服三錢水一盞半生薑五片煎至八分去滓食前溫服</p>
<p><u>麥煎湯</u></p>
<p>治少男室女骨蒸婦人血風攻疰四肢心胸煩壅</p>
<p>鱉甲　大黃　常山　柴胡　赤茯苓　當歸　乾漆（生）　白朮　生地黃　石膏（各一兩）　甘草（半兩）</p>
<p>上為細末以水二盞小麥五十粒同煎食後臨臥服有虛汗加麻黃根一兩</p>
<p><u>海桐皮散</u></p>
<p>治婦人血風走疰疼痛不定</p>
<p>海桐皮　牛膝（各一兩）　天南星　當歸　白附子　乾蠍　白殭蠶　川芎　沒藥　地龍（各半兩）　膩粉（一錢）</p>
<p>上為細末糯米飯和丸綠豆大溫酒下丸不以時</p>
<p><u>金花散</u>　治婦人產後血暈一切腹脅痛疼不以老少並皆治之</p>
<p>薑黃　熟地黃（各二兩）　桂　牛膝　劉寄奴　虎杖　川芎　赤芍藥　蒲黃　乾葛（各一兩）</p>
<p>上為細末每服二錢如小可患酒水各半盞生薑煎至七分和滓溫服病急暈豆淋酒調下</p>
<p><u>養陰膏</u></p>
<p>治室女氣血相傳經脈不行體黃面腫多脹減食</p>
<p>生地黃（一兩半）　當歸　赤芍藥　牛膝（各一兩）　烏藥（半兩）　牡丹皮（一錢）　茯苓　紅花（炒令黃）　水蛭（一錢）</p>
<p>（重校定此方內茯苓紅花無分兩其太平聖惠方內牡丹散與此方治療藥味相類紅花茯苓各用半兩）</p>
<p>上為細末煉蜜和丸如彈子大每日空心好酒化下一丸忌醋及酸物等</p>
<p><u>阿膠散</u></p>
<p>治妊娠胎動時有所下腹脅疼痛（一方加白朮白茯苓桑寄生各一兩半）</p>
<p>當歸　阿膠　芎藭（各二兩）　艾葉　赤石脂　龍骨（各半兩）　熟乾地黃　黃耆（各一兩）　甘草　乾薑（各一分）</p>
<p>上為細末每服四錢以水一中盞入生薑半分棗三個煎至六分去滓非時稍熱服</p>
<p><u>地榆當歸散</u></p>
<p>治妊娠因損動下血腹痛不止</p>
<p>當歸　阿膠　地榆（各一分）　白芍藥　白龍骨　熟艾　乾薑　蒲黃（各半兩）　熟乾地黃　牛角䚡（一兩半）</p>
<p>（重校定此方內熟地黃無分兩太平聖惠方當歸散與此方治療一同藥味相類納熟乾地黃一兩）</p>
<p>上為細末每服二錢非時以粥飲調下</p>
<p><u>人參丸</u></p>
<p>治產後大虛心悸志意不安不自覺恍惚恐畏夜不得眠虛煩少氣</p>
<p>人參　甘草　茯苓（各三兩）　麥門冬　菖蒲　澤瀉　薯蕷　乾薑（各二兩）　桂（一兩）　大棗（五十枚）</p>
<p>上為細末以蜜棗膏和丸如梧桐子大未食酒服二十丸日三夜一不效稍增更加遠志二兩為善若風氣當歸獨活三兩亦治男子虛損心悸</p>
<p><u>茯苓煎</u></p>
<p>治妊娠阻病心中煩悶頭眩重憎聞食氣嘔逆吐悶顛倒四肢垂弱不自勝持</p>
<p>茯苓　人參　桂　乾薑　半夏　橘皮（各一兩）　葛根　白朮　枳殼　甘草（各半兩）</p>
<p>上為細末煉蜜和丸如梧桐子大每服二十丸米飲下不以時候</p>
<p><u>阿膠白朮散</u></p>
<p>滋養胎氣調順榮衛</p>
<p>白朮（一兩半）　白茯苓　白芍藥　當歸　熟地黃　人參　白芷　阿膠　芎（各一兩）　甘草（三分）</p>
<p>上為細末每服三錢水一盞煎至七分去滓溫服不以時</p>
<p><u>寄生散</u></p>
<p>治妊娠胎動不安腹內疼痛下血不止</p>
<p>桑寄生　續斷　芎藭（各一兩）　龍骨（三分）　當歸　伏龍肝　阿膠（各一兩）　乾薑　甘草（各一分）</p>
<p>上為細末每服三錢水一盞入生薑三片棗一枚煎至六分去滓空心食前溫服</p>
<p><u>黃耆散</u>　療婦人懷胎數落而不結實或寒冷熱百病之原</p>
<p>黃耆　吳茱萸　乾薑　人參　甘草　芎藭　白朮　當歸　熟乾地黃（各二兩）</p>
<p>上為細末清酒服一匕半日再服加至兩匕為劑忌海藻菘菜蕪荑桃李雀肉等</p>
<p><u>赤芍藥丸</u></p>
<p>治血虛腹脅㽲痛</p>
<p>赤芍藥　艾葉　附子　乾薑（各半兩）　陳皮　當歸（各一兩）　芎　甘草　吳茱萸（各三分）</p>
<p>上為細末煉蜜和丸梧子大每服十丸溫酒或醋湯下</p>
<p><u>艾葉丸</u></p>
<p>治血虛腹脅㽲痛</p>
<p>艾葉　赤芍藥　乾薑　附子（各半兩）　陳皮　當歸（各一兩）　芎（三分）　吳茱萸　甘草（各一分）</p>
<p>上為細末煉蜜為丸如梧桐子大每服三十丸酒或醋湯下</p>
<p><u>桑黃散</u></p>
<p>治婦人風冷傷於衝任之脈經絡虛損致成白帶下</p>
<p>桑黃　烏賊魚骨　白石脂　鮑魚甲　白芍藥（各一兩）　乾薑　吳茱萸　當歸（各三分）　禹餘糧（二兩燒醋淬七遍）</p>
<p>上為細末每於食前以粥飲調下二錢</p>
<p><u>馬藺湯</u></p>
<p>治婦人風瘙癮疹身癢不止宜用此淋蘸</p>
<p>馬藺　蒴藋根　茺蔚子　白礬　白蒺藜　茵芋　羊桃根　霄花（各二兩）　蓖麻葉（一兩）</p>
<p>上為細末以水二斗煮一斗去滓於避風處洗之</p>
<p><u>牛角䚡散</u></p>
<p>治帶下四賁方一曰熱病下血二曰寒熱下血三曰經脈未斷舉重停住下血四曰產後臟關開經利不斷四賁之病外實內虛治之</p>
<p>牛角䚡（五個）　鹿茸　當歸　禹餘糧　阿膠　乾薑　續斷（各一兩）　烏賊魚骨（半兩）　赤小豆（一升）</p>
<p>上為細末用酒調一二錢不以時</p>
<p><u>交加丸</u></p>
<p>治婦人諸血妄行滋益榮衛補益衝任</p>
<p>生地黃（一斤研爛取汁滓別置器中）　生薑（一斤同上法）</p>
<p>以上將生地黃汁炒生薑滓生薑汁炒地黃滓令乾入藥如後</p>
<p>白芍藥</p>
<p>人參　當歸　麥門冬　琥珀　阿膠　蒲黃（各一兩）</p>
<p>上併為細末煉蜜和丸如梧桐子大每服二十丸空心米飲下每服藥後以故舊紗帛一片包龍腦薄荷二兩以鼻聞其氣一方用白朮石斛各一兩無蒲黃用麥門冬治虛勞百疾</p>
<p><u>馬子得道人傳南嶽魏夫人延壽內固丹</u></p>
<p>用冬月大蘿蔔作合子一個令厚一指以上又深酌度盛藥或倉卒無大者只用硃砂三分之一</p>
<p>辰砂（三兩半）　黑附子（生）　白朮（各一兩）　沒藥（半兩）　木香（一兩）　葫蘆巴（一兩半）　硇砂（半兩）　人參（一兩）</p>
<p>上硇砂沒藥硃砂細研余藥別搗細為末同羅研勻入蘿蔔合內先用赤石脂水調固合子縫外用六一泥六分膠泥一分紙筋固濟令厚一指以上泥坐在磚上日氣中令五分乾用炭三斤煅合子上仍留一小竅子以竹片子試扎候蘿蔔熟為度候合竅子中氣出及泥干蘿蔔熟抽火半炊飯許時再添一二斤火專守火候不得令蘿蔔焦即恐藥敗以泥稍黃熟是候放令藥氣透敲開泥切開蘿蔔取出丹自軟結而香急丸如豌豆大用鹽湯溫酒下三丸或二丸若以酒化下尤佳漸加至五丸止治百病返老還童治男子脾腎氣衰有積及腰背冷麵黃癱瘓中風婦人虛冷帶下蘿蔔須要有脈帶五分濕下火此藥甚奇</p>
<p><u>牡丹皮散</u></p>
<p>治血風攻疰頭目疼痛遍身煩疼口苦舌乾多困少力或發寒熱狀似傷寒</p>
<p>牡丹　赤芍藥　甘菊　防風（二兩）　芎　半夏　羌活（一兩半）　甘草（一兩）</p>
<p>（重校定此方五件無分兩此方王氏博濟方亦載之納牡丹赤芍藥甘菊各一兩芎半夏各七錢半）</p>
<p>上為細末每服二錢入生薑二片薄荷三葉水一盞同煎至六分去滓臨臥熱服</p>
<p><u>吳茱萸湯</u></p>
<p>治婦人先有寒冷胸滿或心腹剌痛或嘔吐食少或腫或寒或下痢氣息綿惙欲產後益劇此主之</p>
<p>吳茱萸（二兩）　防風　桔梗　乾薑　甘草　細辛　當歸（各十二銖）　乾地黃（十八銖）</p>
<p>上為粗末每服二錢水一盞煎至七分去滓放稍熱服空心食前</p>
<p><u>黑神散</u></p>
<p>治產後諸疾</p>
<p>黑豆（二兩）　白芍藥　熟地黃　當歸　甘草　乾薑　蒲黃　桂（各兩）</p>
<p>上為細末每服二錢食前溫酒調下童子小便尤佳</p>
<p><u>白芷丸</u></p>
<p>治產後所下過多及崩中傷損虛竭少氣面目脫色腹中疼痛</p>
<p>白芷（五兩）　乾地黃（四兩）　續斷　乾薑　當歸　阿膠（各三兩）　附子　蒲黃（各一兩）</p>
<p>上為細末煉蜜和丸如梧桐子大酒下二十丸日四五服食前</p>
<p>崩　漏</p>
<p><u>崩漏白堊丸</u></p>
<p>治婦人三十六疾胞中病漏下不絕</p>
<p>邯鄲白堊（半兩）　牡蠣　烏賊魚骨（各十八銖）　禹餘糧　白芷　白石脂　乾薑　龍骨　桂心　瞿麥　大黃　石葦　白蘞　細辛　白芍藥　甘草　黃連　附子　當歸　茯苓　鍾乳　蜀椒　黃芩（各半兩）</p>
<p>上二十三味為細末煉蜜為丸如梧子大空心酒服五丸日再服不知加至十丸</p>
<p><u>續斷地榆煎</u></p>
<p>治崩漏</p>
<p>續斷　甘草　地榆　鹿茸　丹參　小薊根（各十三銖）　乾地黃（一兩半）　龜甲（三兩）　芎藭阿膠　石脂　當歸（各一兩半）　柏子仁（一兩）　秦牛角䚡（三兩）</p>
<p>上十四味為細末煉蜜和丸如桐子大空心溫酒下十丸日再稍加至三十丸</p>
<p><u>柏葉散</u></p>
<p>治婦人崩中漏下不問年月遠近</p>
<p>柏葉　生地黃　續斷　鱉甲　當歸　芎藭（各二兩半）　牡蠣　赤石脂　阿膠　艾葉　鹿茸　地榆（各一兩）　禹餘糧（二兩半）</p>
<p>上搗羅為細末每於食前以粥飲調下二錢</p>
<p><u>小薊湯</u></p>
<p>療婦人崩中無問遠近悉主之</p>
<p>伏龍肝（一斤先於盆中以水二斗令碎澄清取一斗二升用）　桑寄生　續斷　地榆　艾葉（各三兩）　阿膠　當歸　赤石脂　厚朴（各二兩）　生薑（五兩）　小薊根（三兩）</p>
<p>上十味以伏龍肝水煮取三升絞去滓分三服</p>
<p><u>補真丹</u></p>
<p>治血臟虛冷崩中漏下或月事頻多面色萎黃四肢少力臍腹㽲刺腰胯疼痛</p>
<p>禹餘糧　烏金石（各四兩）　龍骨　赤石脂　牡蠣　艾（各二兩醋煮一伏時）　川烏頭　防風　芎（各一兩）　吳茱萸　乾薑（各半兩）</p>
<p>上為細末醋煮麵糊為丸如梧子大空心酒或醋服二三十丸</p>
<p><u>當歸湯</u></p>
<p>治婦人忽暴崩中出血不斷或如鵝鴨肝者</p>
<p>小薊根（六兩）　當歸　阿膠　續斷　青竹茹　芎藭（各二兩）　生地黃（八兩用熟者）　地榆　釜下焦土（各四兩）　馬通（一升以水調取汁）</p>
<p>上為粗末每服四錢水八分馬通汁三分同煎至五分濾去滓空心溫服用大盞頻服三四劑未愈止服前續斷地榆煎</p>
<p><u>白茅根散</u></p>
<p>治婦人崩中不止繞臍撮痛或時煩渴</p>
<p>伏龍肝　禹餘糧　白芍藥　熟地黃　地榆　白茅根（各四兩）　龍骨　當歸（各六兩）　甘草　麒麟竭</p>
<p>上為粗末每服三錢水一盞煎至七分不以時服</p>
<p><u>小龜甲散</u></p>
<p>治婦人久虛赤白帶下腰腿疼痛面色萎黃四肢少力</p>
<p>龜甲（一兩半）　桑耳　桑寄生　烏賊魚骨　當歸　柏葉（各一兩）　白芍藥（三分）　禹餘糧（一兩）　吳茱萸（半兩）　芎藭（三分）</p>
<p>上搗羅為細末每於食前以溫酒調下二錢</p>
<p><u>烏龍散</u></p>
<p>治婦人崩漏帶下赤白久不止或經脈不斷或暴下血不止</p>
<p>烏賊骨　棕皮　牛角䚡　菩薩蛻　綿（各四兩）　礬（二兩枯）　乾薑（一兩）</p>
<p>上併入瓶中泥固濟候乾入火煅赤放冷研細入麝香一錢同研細每服二錢空心服</p>
<p><u>桑耳散</u></p>
<p>治婦人崩中下血不止漸加虛困黃瘦</p>
<p>麝香（一分）　晚蠶砂（三分）　櫚皮（二兩）　桑耳（半兩）</p>
<p>上件同研為散非時以熱酒調二錢</p>
<p><u>蠶灰散</u></p>
<p>治婦人崩中漏下</p>
<p>蠶紙灰　茶籠內箬葉（燒灰各二兩）</p>
<p>上件細研每於食前溫酒下二錢</p>
<p><u>立效散</u></p>
<p>治崩漏下血不止</p>
<p>上取風化石灰一升以釅醋三升慢火煮令醋盡更炒令乾細研每服一錢以棕灰末一錢用溫酒一盞同調勻空心服之藥後復更進酒一盞以助藥力</p>

<h1>卷第十二</h1>

<h2>婦人</h2>
<p><u>半夏丸</u></p>
<p>治婦人阻病心中憒悶惡聞食臭食則嘔逆怠墮少力頭眩嗜臥</p>
<p>藿香葉　白薇　白朮　人參（各一兩）　半夏（一兩）　乾薑　甘草（各一分）　丁香（一錢）</p>
<p>上為細末水煮麵糊和丸如梧桐子大每服二十丸以沸湯煮三五沸用人參湯下不以時</p>
<p><u>前胡細辛散</u></p>
<p>治妊娠阻病心中憒悶嘈煩吐逆惡聞食氣頭目眩重四肢百節疼煩多臥少起惡寒汗出疲極體瘦</p>
<p>前胡　細辛　茯苓　厚朴　芎　人參　半夏　甘草（各二兩）</p>
<p>上為粗末每服二錢水一盞入生薑三片煎至七分食後服去滓</p>
<p><u>膠艾湯</u></p>
<p>治妊娠下血腹中痛名為漏胞</p>
<p>阿膠　芎藭　甘草（各二兩）　艾葉　當歸　芍藥　生乾地黃　乾薑（各三兩）</p>
<p>上為粗末每服五錢水二盞煎至一盞去滓溫服不以時（一方無地黃）</p>
<p><u>油煎散</u></p>
<p>治血風</p>
<p>牡丹　五加皮　當歸　海桐皮　白芍藥（各一兩）　川烏頭（三兩）　芎　桂（各一分）</p>
<p>上為粗末每服一錢水一盞入油錢一文煎至七分去滓溫服不以時</p>
<p><u>丹砂丸</u></p>
<p>治婦人月水不通肢節煩疼寒熱往來腹脅結塊攻刺疼痛日漸羸瘦欲變成勞</p>
<p>丹砂（四兩）　水銀　硫黃（各一錢二味同結成砂子）　雄黃　硇砂　膩粉（各一字）　巴豆（三個）　斑蝥（二十一個）</p>
<p>上件一處再同研令細以狗膽汁和作四十九丸每服二丸空心臨臥黃丹少許以酒半盞調勻燒秤錘烙黃丹酒微焦黑色放溫下或產後血露不快兒枕不安腹內疼痛皆可服</p>
<p><u>牡蠣湯</u></p>
<p>治婦人漏下五色不止淋瀝連年黃瘦萎癢</p>
<p>烏賊魚骨　牡蠣　桂心（各一兩）　乾薑　黃耆　白芷（各三分）　五色龍骨　熟乾地黃（各一兩半）</p>
<p>上為細末每服二錢食前溫酒調下</p>
<p><u>郁李仁散</u></p>
<p>治血分氣血壅澀腹脅脹悶四肢浮腫坐臥氣促</p>
<p>郁李仁　牽牛子（各一兩）　檳榔　乾地黃（各三分）　桂　木香　青橘皮　延胡索（各半兩）</p>
<p>上為細末食前溫酒調下二錢</p>
<p><u>熟乾地黃丸</u></p>
<p>醫經雲手少陰心之經手太陽小腸之經主上為乳汁下為月水凡諸吐血下血者通謂之脫血此由將溫過度或起居失節喜怒不常血乃妄行血既不足故月候為之縮日</p>
<p>熟地黃（一兩半）　白芍藥　人參　當歸　芎藭（各一兩）　阿膠（半兩）　犀角屑（一分）</p>
<p>上為細末煉蜜和丸如梧桐子大每服三十丸食前米飲下</p>
<p><u>乾漆散</u></p>
<p>治血氣滯澀嘔逆酸水心腹㽲痛不可忍者</p>
<p>乾漆（一兩）　五靈脂（二兩半）　沒藥　桂心　當歸（各半兩）　胡椒（一分）　麝香（一錢）</p>
<p>上為細末每服一錢以熱酒調下醋湯亦可空心食前</p>
<p><u>凌霄花丸</u></p>
<p>治婦人室女經脈不通五心煩熱四肢疼痛宜服之</p>
<p>凌霄花　芫菁（去翅足微炒）　虻蟲（同上法）　水蛭（微炒各一分）　桃仁　大黃　沒藥（各半兩）</p>
<p>上為細末以狗膽三個法酒一盞先將沒藥末同熬成膏和前藥丸如綠豆大每服七丸煎後方紅藍花散下不以時</p>
<p><u>紅藍花散</u></p>
<p>治經脈不通小便赤色</p>
<p>紅藍花　牡丹皮（各一兩）　當歸（半兩）　木通（一兩）　菰根（半兩）　甘草（一分）</p>
<p>上為粗末每服三錢水一盞入蔥白一寸同煎至六分空心食前去滓放溫下前方凌霄花丸日進二服</p>
<p><u>內補丸</u></p>
<p>治婦人衝任氣虛經候不調赤白帶下</p>
<p>五加皮　白朮　牛膝（各二兩）　萆薢（四兩）　川烏頭　丹參　枳殼（各一兩）</p>
<p>上為細末煉蜜和丸如梧桐子大每服三十丸空心米飲下</p>
<p><u>沒藥丸</u></p>
<p>治產後惡露行而或斷絕驟作寒熱臍腹百脈皆痛及兒枕痛兼嘔逆狀如錐刺非常此由冷熱不調或思慮動作氣所壅遏蓄血經絡（一方加芍藥半兩桃仁一分虻蟲五十個水蛭五十個）</p>
<p>當歸（一兩）　沒藥　延胡索（各一分）　五靈脂（二兩）　薑黃　桂　蓬莪朮（各半兩）</p>
<p>上為細末醋煮麵糊和丸如梧桐子大每服二十丸至三十丸溫醋湯下食前服</p>
<p><u>代赭丸</u></p>
<p>廣濟療婦人產後血露不絕崩血不可禁止腹中絞痛氣息急療蓐病三十六疾（馬蹄當用白馬蹄甲牛角䚡用黃牛角胙並燒存性用）</p>
<p>亂髮（灰）　阿膠（各二兩）　代赭　乾薑（各三兩）　馬蹄（一個）　乾地黃（四兩）　牛角䚡（五兩）</p>
<p>上為細末煉蜜和丸如梧子大每服空心服二十丸日二至四十丸用醋湯下</p>
<p><u>膠艾湯</u></p>
<p>治勞傷血氣衝任虛損月水過多淋瀝漏下連日不斷臍腹疼痛及妊娠將攝失宜胎動不安腹痛下墜或勞傷經絡胞阻漏血腰痛悶亂或因損動胎上搶心奔沖短氣及因產乳衝任氣虛不能約制經血淋瀝不斷延引日月漸成羸瘦</p>
<p>阿膠　甘草　芎（各二兩）　艾葉　當歸　芍藥（各三兩）　熟地黃（四兩）</p>
<p>上為粗末每服三錢水一盞二分酒三分煎至八分去滓空心溫服（重校定膠艾湯重出此一方然用熟地黃此前方微不同故兩存之）</p>
<p><u>人參丸</u></p>
<p>養陰生血補虛</p>
<p>鹿角膠　熟地黃　白芍藥　當歸　白朮　人參　芎（各一兩）</p>
<p>上為細末煉蜜和丸如梧桐子大每服三十丸空心米飲下</p>
<p><u>滑石散</u></p>
<p>治難產多時不下垂困</p>
<p>瞿麥　滑石（各一兩）　黑豆黃　牛乳　酥（各二兩）　冬葵子（一合）　蜜（二合）</p>
<p>上為末與酥乳等煎成膏熱酒調一匙不以時</p>
<p><u>七補丸</u></p>
<p>治婦人血氣虛弱衝任不和腹中堅結狀若懷妊月候尚來未分喜脈宜服此</p>
<p>白芍藥　川芎（各三分）　白芷　白朮　熟地黃　阿膠（各二分）　當歸（三分）</p>
<p>上為細末煉蜜和丸如梧桐子大每服三十丸空心米飲下</p>
<p><u>大黃丸</u></p>
<p>主帶下百病除無子服藥十四日下血二十四日下長蟲及青黃汁出三十日病除五十日肥白</p>
<p>大黃　柴胡　朴硝（各一升）　芎藭（五兩）乾薑（炮一升）　蜀椒（二兩）　茯苓（如雞子一枚）</p>
<p>上為細末煉蜜和丸如梧桐子大先食服七丸米飲下加至十丸以效為度五日微下</p>
<p><u>蘇木飲子</u></p>
<p>治產後血暈迷悶面色青黑或惡物衝心痛不可忍時發寒熱嘔逆不思飲食</p>
<p>蘇木（銼）　當歸　赤芍藥　桂　陳皮（各一兩）　香附子　甘草（各一分）</p>
<p>上為粗末每服二錢水小便各半盞煎至六分去滓溫服不以時</p>
<p><u>地黃煎丸</u></p>
<p>治婦人產前後眼見黑花或即發狂如見鬼狀胎衣不下失音不語心腹脹滿水穀不化口乾煩渴寒熱往來口內生瘡咽中腫痛心忪悸夜不得睡產後中風角弓反張面赤牙關緊急崩中下血如豚肝狀身體煩躁恍惚昏迷四肢腫滿及胎不安唇口指甲青下血臍腹滿痛</p>
<p>生地黃（二斤以布袋取汁留滓）　生薑（二斤以布袋研取汁留滓）</p>
<p>以生薑汁炒地黃滓以地黃汁炒生薑滓至干</p>
<p>蒲黃（四兩）　當歸　延胡索（糯米肉炒赤用朱各一兩）　南番琥珀（三兩）</p>
<p>上為細末煉蜜和丸如彈子大當歸湯下一丸食前日二服</p>
<p><u>平安丹</u></p>
<p>催產</p>
<p>金箔　銀箔（各三片）　硃砂　乳香（各半兩）　麝香（一錢）　臘月兔腦</p>
<p>上為細末研勻兔腦和丸如豌豆大仍先擇吉日望月合之每遇難產之人以乳香下一粒則無諸般苦痛便得分娩若男左握藥而出女則右手持丹而下矣神妙</p>
<p><u>內補芎藭湯</u></p>
<p>治產後虛羸及崩傷過多虛竭腹中絞痛並宜服之</p>
<p>芎藭　乾地黃（各四兩）　白芍藥（五兩）　桂　甘草　乾薑（各三兩）</p>
<p>上為粗末每服三錢水一盞棗一個煎至六分去滓溫服不以時日三若有寒若微下加附子三兩及治婦人虛羸少氣傷絕腹中拘急疼痛崩傷虛竭面目無色及唾血甚良</p>
<p><u>麻子仁丸</u></p>
<p>治產後大便秘</p>
<p>麻子（一兩半）　杏仁（二分）　枳實　厚朴（各半兩）　大黃（二兩）　白芍藥（半兩）</p>
<p>上為細末煉蜜和杵千下丸如梧桐子大每服二十丸溫水下未效加至五十丸</p>
<p><u>承澤丸</u></p>
<p>治婦人三十六疾不孕絕產</p>
<p>梅核仁　辛夷仁（各一升）　葛上亭長（七枚去足翅微炒）　澤蘭子（五合）　溲疏　藁本（各一兩）</p>
<p>上為細末煉蜜和丸如黑豆大先食服二丸日三不效稍增若腹中無堅積聚者去亭長加通草一兩味甘者和藥先以苦酒溲散乃納蜜也酒服</p>
<p><u>榆白皮散</u></p>
<p>治婦人產時驚動太早使胞絡乾燥臨時艱難</p>
<p>榆白皮　瞿麥　葵子根（一斤）　牛膝　大麻仁（各三分）　木通（半兩）</p>
<p>（重校定此方內二味無分兩其太平聖惠方內葵子散治療藥味與上件方相類納榆白皮瞿麥各用一兩）</p>
<p>上為粗末每服四錢以水一中盞煎至六分去滓溫服不以時</p>
<p><u>陽起石丸</u></p>
<p>治婦人血海久積虛冷不能成妊及婦人虛冷等疾</p>
<p>陽起石（二兩酒煮半日研）　乾薑　白朮　牛膝（各三分）　熟乾地黃　吳茱萸（各一兩）</p>
<p>上為細末煉蜜和杵二百下丸如梧桐子大每服三十丸溫酒下空心及晚食前服之</p>
<p><u>豬腎湯</u></p>
<p>廣濟療產後虛羸喘乏或乍熱狀如瘧名為勞損者</p>
<p>豬腎（一具去脂四破）　香豉　白粳米（各一兩）　蔥白（切一升）　人參　當歸（各二兩）</p>
<p>上六味切以水一斗煮取三升去滓分服七合以意消息忌犬肉濕面蒜等</p>
<p><u>白朮散</u></p>
<p>和養胎氣</p>
<p>白朮　人參　旋覆花　熟地黃　當歸　阿膠（各一兩）</p>
<p>上為粗末每服二錢水二盞酒三分同於銀器中熬至一盞去滓七分空心溫服一日一服至六個月覺胎氣榮安即罷服若覺腰中痛即是藥養胎氣未勝邪氣每服加吳茱萸四七粒同煎</p>
<p><u>阿膠散</u></p>
<p>治妊娠勞役過度喜怒不常服飲失時冒觸風冷遂至胎動不安腰腹俱痛胞漏下血疲極眩暈</p>
<p>阿膠　人參　白茯苓　桑寄生　白朮（各一兩）</p>
<p>上為粗末每服三錢水一盞煎至六分去滓不以時服（一方名阿膠糯米白朮湯）</p>
<p><u>阿膠丸</u></p>
<p>催產</p>
<p>真阿膠（四片）　蛇蛻皮（一條）　熟艾（半兩）　敗筆（一管）　大麥花（少許炙如無花以麥蘖上牙子代為末）</p>
<p>上一處研為末以軟粳米飯為丸雞頭大丸時黏手以少許面為丸難產三日至五日服此立下如產時衣先下兒未見足踏衣生用通靈散子一字醋湯調下</p>
<p><u>葵子散</u></p>
<p>治難產胎不轉動者宜速服</p>
<p>冬葵子（一兩）　甘草（二兩）　榆白（四兩）　桂（六兩）　滑石（三兩）</p>
<p>上為粗末以水一盞煎二三錢去滓溫服不以時候</p>
<p><u>小品茯苓丸</u></p>
<p>治妊娠惡濕嘔吐顛倒垂死不自勝持</p>
<p>白茯苓　人參（各一兩）　桂　甘草　枳實（各一兩）</p>
<p>上為細末煉蜜和丸如梧桐子大每服二十丸米飲下不以時</p>
<p><u>烏魚骨散</u></p>
<p>治漏下不止</p>
<p>烏魚骨　鹿茸　阿膠（各三兩）　當歸（二兩）　蒲黃（一兩）</p>
<p>上為細末溫酒調二錢不以時</p>
<p><u>滑胎散</u></p>
<p>治痛極難產</p>
<p>榆白皮（二兩）　瞿麥　木通（各三分）　牛膝　天麻子仁（各一兩）</p>
<p>上為細末每服二錢水一盞煎至七分去滓溫服不以時</p>
<p><u>當歸散</u></p>
<p>溫補</p>
<p>附子　桂　當歸（各半兩）　白朮（一兩半）　甘草（一分）</p>
<p>上為細末每服二錢水一盞煎至七分去滓空心服</p>
<p><u>阿膠芎藭散</u></p>
<p>治妊娠傷動腹痛下血</p>
<p>阿膠　熟乾地黃　當歸　艾葉　芎藭（各半兩）</p>
<p>上為細末每服二錢非時以溫酒調下</p>
<p><u>木香白朮散</u></p>
<p>安和氣滋養衝任進飲食去百病</p>
<p>白朮（二兩）　茯苓（一兩）　人參（半兩）　木香（一分）　甘草（二分）</p>
<p>上為細末每服二錢煎粳米飲調下不以時</p>
<p><u>桃仁散</u></p>
<p>治血氣不調臍腹撮痛及產後小腹痛</p>
<p>桃仁　當歸　乾薑　白芷　芎（各一兩）</p>
<p>上為細末每服二錢水七分酒三分煎至六分去滓溫服無時</p>
<p><u>丁香當歸丸</u></p>
<p>治婦人血氣十生九死腹中作塊不問新久皆治</p>
<p>當歸　母丁香　牡丹皮　紅花（並生）　肉桂</p>
<p>上件等分為細末水煮麵糊和丸如梧桐子每服二十丸空心溫酒下不過十服立效</p>
<p><u>柏葉鹿茸丸</u></p>
<p>治衝任氣虛臍腹疼痛漏下赤白</p>
<p>柏葉（一兩）　當歸　乾薑（各三分）　阿膠（半兩）　鹿茸（一兩）</p>
<p>上為細末酒煮麵糊和丸如梧桐子大每服三十丸空心米飲下</p>
<p><u>竹瀝湯</u></p>
<p>治妊娠煩悶謂之子煩</p>
<p>防風　麥門冬（各三兩）　茯苓（四兩）　黃芩（三兩）</p>
<p>上為粗末每服五錢水二盞入竹瀝一合煎一盞去滓溫服不以時</p>
<p><u>貝齒膏</u></p>
<p>治婦人結氣成淋小便引痛上至小腹或時溺血或如豆汁或如膠飴每發欲死食不生肌面目萎黃師所不能治方</p>
<p>貝齒（四個燒作末）　葵子（一升）　石膏（五兩研）　滑石（三兩研）</p>
<p>上先以水七升煮二物取二升去滓納二石末及豬脂一合更煎分三服服之</p>
<p><u>四物湯</u></p>
<p>治妊娠至產前腹痛不可堪忍及治月事或多或少或前或後疼痛等疾</p>
<p>當歸　芎　熟乾地黃　雪白芍藥（各等分）</p>
<p>上為粗末每服四錢水一盞半煎至八九分極清汁帶熱服日三夜二以效為度若妊孕下血即入艾五七葉阿膠末一錢匕同煎服如上法以效為度疾勢甚大散藥不效又四味各半兩細銼以水四盞煎至二盞半去滓分四服熱服食前服一日之中令盡以效為度</p>
<p><u>羊肉湯</u></p>
<p>治虛人及產婦腹中痛虛眩不支持兩脅當臍急痛氣上衝前後相引痛治之如神</p>
<p>羊肉（四兩）　當歸　芎　生薑（各半兩）</p>
<p>上以水十盞煎至三盞掠上沫去滓分四服熱服空心服一日盡來日再將前藥滓合為一日煎之當一劑服入酒煎尤佳</p>
<p><u>當歸建中湯</u></p>
<p>治產後虛羸不足腹中㽲痛不止吸吸少氣拘急痛引腰背不能飲食產後一月日得服四五劑為瘥令人氣壯</p>
<p>當歸　桂（各四兩）　白芍藥（六兩）　甘草（二兩）</p>
<p>上為粗末每服四錢水一盞半入生薑五片棗一個擘破同煎取一半濾去滓入餳少許再煎餳溶微熱服空心或食前服</p>
<p><u>大川芎湯</u></p>
<p>治產後塊不散或亡血過多或惡露不下服之如神（重校定大川芎湯即是四物湯疑重出）</p>
<p>熟乾地黃　大芎　白芍藥　當歸（等分）</p>
<p>上為粗末每服三錢水一盞半煎至一盞去滓取六分清汁溫服空腹日午晚食前病去為度產前腹痛下血入艾五七葉炒阿膠末一錢依前煎帶熱服崩中下血亦如此服此神藥也居家不可缺</p>
<p><u>論曰</u></p>
<p>婦人新產去血過多津液燥少陰陽俱虛大凡有疾如中風傷寒時氣之類雖當發汗之麻黃慎無用之取汗無令過多以意酌量又產後諸疾忌脈大若產後昏迷由本來氣弱因去血過多氣無所主精神不足陰陽雜亂謂之血暈急以炭火投醋中熏鼻及以半夏末少許吹鼻中即省</p>
<p><u>當歸散</u></p>
<p>產後氣血俱虛慎無大補恐增客熱別緻他病常令惡露快利為佳</p>
<p>當歸　白芍藥　黃芩（各一兩）　白朮（半兩）　川芎（一兩）</p>
<p>上為細末溫童子小便或酒調二錢不以時</p>
<p><u>苽子湯</u></p>
<p>治產後腸頭如以針刺連穀道又如痔痛小便如淋狀或時寒熱此產時用力並腸間亦由陰虛陽邪客乘蓋毒氣攻衝謂之腸癰（校定苽子湯用苽子當用冬瓜仁去殼用）</p>
<p>薏苡仁（四兩）　桃仁　牡丹皮（各三分）　瓜子（一兩）</p>
<p>上為細末每服五錢水二盞煎至一盞去滓溫服非時</p>
<p><u>烏金散</u></p>
<p>治產後一切病</p>
<p>雄黑豆（半升）　生薑（和皮四兩切）　黃連（一兩）　棕櫚皮（六兩）</p>
<p>上先將黑豆於鐺內炒熟次便入生薑黃連同炒煙出卻將棕櫚點火入鐺燒之焰欲絕和鐺覆地土用盆合之出火毒一宿來日取出為末更入當歸蓬莪朮末各一兩白麵一兩同研勻垍器內密封產後諸疾熱酒調下如是兩日以前用煎過童子小便調下病甚者頻服產後但非常寒瘧痢外傷之疾悉能療之如血上衝心不可療之以藥五錢併產人穢血一茶腳許小便一盞熱調灌之立可以救此方有論行於世者一十道而人少得往往撰別方代之凡產後雖有敗血其人極虛羸不能醫者多用金石藥如花石之類至不可者</p>
<p><u>順元散</u></p>
<p>入五積散一半催生甚奇</p>
<p>烏頭（二兩）　附子（一兩）　木香（半兩）　天南星（一兩）</p>
<p>上為細末生薑冷水酒共一盞煎三錢至七分溫服不以時</p>
<p><u>乾薑人參丸</u></p>
<p>治產後諸疾</p>
<p>甘草（五兩）　當歸　乾薑　人參（各二兩半）</p>
<p>上為細末煉蜜和丸如梧桐子大每服三十丸空心溫酒下日三服</p>
<p><u>內補當歸湯</u></p>
<p>治久虛不足腹中㽲痛小腹拘急吸吸短氣腰背引痛脅肋牽疼皮膚枯槁肌肉消瘦婦人去血過多崩傷內竭面目脫色唇口乾燥產後服之令人丁壯散風冷寒邪養衛氣和血止痛溫中補虛絕續</p>
<p>當歸（四兩）　甘草（二兩）　白芍藥（六兩）　桂（三兩）</p>
<p>上為粗末每服五錢水二盞姜十片棗二枚擘破飴糖一匙煎一盞空心服</p>
<p><u>四神散</u></p>
<p>治血氣心腹痛</p>
<p>當歸　白芍藥　芎（各一兩）　乾薑（半兩）</p>
<p>上為細末每服三錢暖湯調下不以時</p>
<p><u>大黃散</u></p>
<p>治婦人血瘕產後血暈及諸傷衄內損等</p>
<p>羊脛炭（燒赤酒淬十度五兩）　巴豆肉（漿水煮黃色）　大黃（小便浸七日日一易日足濕紙裹煨切各三兩半）　半兩錢（醋淬令得所為粉取二兩一分）</p>
<p>上和研勻每服半錢當歸一分小便煎濃稍溫調服產後血暈百疾且當逐血者至甚乃服口噤閉者斡開灌下</p>
<p><u>芎椒白朮散</u></p>
<p>安養胎氣</p>
<p>白朮　芎　椒（各三兩）　牡蠣（一兩）</p>
<p>上為細末空心酒調下二錢</p>
<p><u>半夏厚朴湯</u></p>
<p>治婦人胸滿心下堅硬嚥中貼貼如有炙肉臠吐之不出咽之不下</p>
<p>半夏（五兩）　茯苓（四兩）　厚朴（三兩）　紫蘇葉（二兩）</p>
<p>上為細末每服二錢水一盞薑棗煎至七分去滓溫服不以時</p>
<p><u>附子當歸丸</u></p>
<p>治血臟虛冷</p>
<p>當歸（三兩）　芍藥（二兩）　附子　白朮（各一兩）</p>
<p>上為細末醋煮麵糊和丸如梧桐子大米飲下三十丸未效加至五十丸空心服</p>
<p><u>團參阿膠煎</u></p>
<p>治妊娠肺氣不足寒壅相交痰唾稠黏咳嗽不已</p>
<p>人參　阿膠（各一兩）　五味子　紫菀（各二兩）</p>
<p>上為細末煉蜜和丸如櫻桃大食後含一丸咽津服</p>
<p><u>紫葳散</u></p>
<p>治婦人室女月候不通臍腹㽲痛一切血疾</p>
<p>紫葳（二兩）　當歸　術（各一兩）</p>
<p>上為細末空心冷酒調下二錢如行十里許更用熱酒調一服</p>
<p><u>烏藥丸</u></p>
<p>治妊娠傷寒內熱煩燥胎動不安致喘躁不能臥及有所下</p>
<p>烏藥（一兩別為細末）　白堊（三兩）　乳香（半兩）</p>
<p>上同研勻每服二錢糖水調下不以時候</p>
<p><u>透泉散</u></p>
<p>下奶</p>
<p>豬懸蹄甲　穿山甲　漏蘆（各半兩）</p>
<p>上將豬懸蹄甲穿山甲炒焦色同漏蘆一處為末食後以溫酒調下二錢神妙</p>
<p><u>木鱉子湯</u></p>
<p>下奶</p>
<p>青橘皮　栝蔞根（各一兩）　木鱉（半兩）</p>
<p>上為細末每服二錢水一盞煎至六分去滓臨臥溫服</p>
<p><u>牡蠣散</u></p>
<p>治小便白濁丈夫婦人小兒並用</p>
<p>厚朴（去皮薑製）　牡蠣　白朮（各半兩）</p>
<p>上為細末空心米飲調二錢日進二三服</p>
<p><u>艾煎丸</u></p>
<p>治衝任久虛血海冷憊臍腹疼痛月候不勻四肢怠墮百節痠疼飲食進退下臟虛鳴及妊娠不牢赤白帶下面色萎黃口淡無味胸膈滿悶常服此補血臟解勞倦止疼痛消脹滿厚肌肉</p>
<p>艾青（五兩）　乾薑（二兩）　附子（一兩）</p>
<p>上為細末醋煮麵糊和丸如梧桐子大每服空心醋湯下二十丸</p>
<p><u>秦艽散</u></p>
<p>治婦人臟腑不調</p>
<p>秦艽　阿膠　艾葉</p>
<p>上等分為粗末每服五錢水二盞糯米百粒煎至一盞去滓溫服空心</p>
<p><u>榆白皮散</u></p>
<p>治妊娠忽暴下血及胎燥不動搖</p>
<p>榆白皮（三兩）　當歸（二兩）　熟地黃（四兩）</p>
<p>上為粗末每服五錢水一盞生薑三片煎至六分去滓溫服不以時</p>
<p><u>大黃沒藥煎</u></p>
<p>治婦人產後惡物不快時發寒熱躁煩悶亂狂語發渴面赤</p>
<p>沒藥（別研）　大黃（各一兩）　當歸（二兩）</p>
<p>上為細末用米醋二升入前藥末調勻於銀器中熳火熬成稠餳相似攤冷刮入瓷合盛不得濕器打著每服一彈子許童子小便一盞化開同煎至七分入醋半杓子重煎五七沸溫服未止半日後再進</p>
<p><u>茯苓湯</u></p>
<p>治妊娠小便不通時發寒熱</p>
<p>赤茯苓　葵子</p>
<p>上件等分為粗末每服五錢水二盞煎至一盞去滓溫服不以時</p>
<p><u>地黃散</u></p>
<p>治婦人血少氣寒面色青白</p>
<p>地黃　乾薑（各一兩）</p>
<p>上為細末每服二錢溫酒調下不以時</p>
<p><u>錫粉丸</u></p>
<p>治妊娠胎死腹中候其母面色赤舌青者是</p>
<p>錫粉　水銀（各一錢）</p>
<p>上同研不見水銀為度棗肉和丸如豌豆大每服五十丸瞿麥湯下</p>
<p><u>滋陰養血丸</u></p>
<p>治勞虛血弱肌肉枯燥手足多煩肢節痠疼鬢髮脫落面少顏色腹中拘急痛引腰背去血過多崩傷內竭胸中短氣晝夜不得眠情思不樂怔忪多汗</p>
<p>熟地黃　當歸（各一兩）</p>
<p>上為細末煉蜜和丸如梧桐子大每服二十丸米飲下不以時</p>
<p><u>芎藭湯</u></p>
<p>調益榮衛滋養血氣治諸疾失血虛羸短氣腹中疼痛面體少色心忪驚悸虛煩汗出時發寒熱倦怠無力妊娠溫和胞絡助氣產後順行余穢滋生新血</p>
<p>芎　當歸（等分）</p>
<p>上為粗末每服三錢水一盞半入酒少許煎至七分去滓食前溫服</p>
<p><u>大豆紫湯</u></p>
<p>治產後百病及中風痱痙或背強口噤或但煩熱苦渴或頭痛背重或身癢者嘔逆直視此皆因虛風冷濕及勞傷所為</p>
<p>大豆（五升）　清酒（一斗）</p>
<p>上二味以鐵鐺猛火熬豆令極熱焦煙出以酒沃之去滓服一升日夜數過服之盡更合小汗則愈一以去風一則消血結妊娠傷折胎死在腹中三日服此酒即瘥一方用獨活一斤酒一斗三升先漬獨活兩宿依前熬大豆以獨活酒沃之服如前</p>
<p><u>薑黃丸</u></p>
<p>崔氏療妊娠漏胞</p>
<p>乾薑黃（四兩）　乾薑（二兩）</p>
<p>上為末酒服方寸匕日再服空心食前</p>
<p><u>乾薑丸</u></p>
<p>治崩中漏下青黃赤白</p>
<p>乾薑　細墨</p>
<p>上等分為細末醋糊和丸如梧桐子大每服三十丸溫酒空心下</p>
<p><u>湧泉散</u></p>
<p>下奶</p>
<p>防風（一兩）　蔥白（二十莖）</p>
<p>上用無灰酒一升同煎至八分時時服一日盡之</p>
<p><u>備急散</u></p>
<p>治婦人衝任血氣不實虛弱心忪頭眩臍腹㽲疼血海虛冷漏下赤白及月水不定等疾</p>
<p>百草霜（二兩）　荊芥穗（二錢）</p>
<p>上為細末每服二錢溫酒調下須臾更一服立效食前</p>
<p><u>二聖散</u></p>
<p>治婦人產後血上攻迷悶不醒人事</p>
<p>當歸　五靈脂</p>
<p>上等分為細末每服一二錢以酒童子小便各半盞調服不以時</p>
<p><u>車前子散</u></p>
<p>治妊娠患淋瀝水道熱不通</p>
<p>車前子　葵根</p>
<p>上等分為末每服三錢水一盞半煎至七分去滓溫服不以時</p>
<p><u>豆淋酒</u></p>
<p>治產後諸風（一名紫湯）</p>
<p>羌活（一兩）　黑豆（半升炒熱）</p>
<p>上以酒一升先煮羌活五六沸去羌活乘熱沃在所炒豆上煎三五沸傾入瓷器中以紙蓋卻去豆溫飲半盞風勢大者隨證下諸風藥尤佳如口噤嚲曳服阿膠丸些小風則服龍砂丹</p>
<p><u>堅中丹</u></p>
<p>治室女白沃</p>
<p>半夏　豬苓（各一兩去皮別為末）</p>
<p>上同炒半夏黃色卻將豬苓末蓋半夏地上以盞合定經宿去苓只取半夏末之以水糊為丸如梧桐子大米飲下十丸不以時</p>
<p><u>白朮茯苓散</u></p>
<p>治妊娠大小腿腫及有黃水小便或澀</p>
<p>白朮　白茯苓（各一兩）</p>
<p>上為細末每服一二錢煎陳皮湯調下不以時</p>
<p><u>神驗膏</u></p>
<p>治難產</p>
<p>臘月豬脂（半斤）　蔥白（二七莖銼碎）</p>
<p>上相和煎成膏不以時熱酒調一匙</p>
<p><u>蔥白阿膠散</u></p>
<p>治婦人裡急不已</p>
<p>阿膠　蔥白（同銼等分）</p>
<p>上以水煎溫服立效不以時</p>
<p><u>治吹奶法</u></p>
<p>產後吹奶最宜急治奶下結膿透至死者連與皂角散栝蔞散敷以天南星散急以手揉之則散</p>
<p><u>皂角散</u></p>
<p>治奶下結膿</p>
<p>皂角（燒灰）　蛤粉</p>
<p>上等分研細熱酒調一字或半錢急以手揉之</p>
<p><u>栝蔞散</u></p>
<p>治產後骨節肌膚熱痛亦可服</p>
<p>栝蔞末（一兩）　乳香（一錢）</p>
<p>上研勻溫酒調二錢不以時服</p>
<p><u>天南星散</u></p>
<p>治產後頭痛面腫亦可用</p>
<p>天南星末</p>
<p>上用溫酒調以翎塗之</p>
<p><u>大聖散</u></p>
<p>治崩中不止諸藥不能治者</p>
<p>烏賊魚骨</p>
<p>上為細末每服二錢如下殷物黑色用胡姜酒下紅色煎木賊湯調下</p>
<p><u>大豆煎</u></p>
<p>男女新久腫及惡暴風入腹婦人新產上溷清風入臟腹中如馬鞭者噓吸短氣咳嗽</p>
<p>大豆（一升揀令淨）</p>
<p>上以水五斗煮之得一斗三升澄清去下濁者納釜中以一斗半美酒納汁中煎取九升宿勿食旦服三升溫覆取汗兩食頃再下去風氣腫減真冷十日平復如故產後牙關緊急手足瘛瘲項強目直視此由血虛風邪入中謂風痙脈緊大者不治宜荊芥獨活湯</p>
<p><u>荊芥湯</u></p>
<p>荊芥（濃煎絞汁半升）</p>
<p>上頓服將荊芥濃煎湯置盆內坐病人在上熏之及淋</p>
<p><u>獨活湯</u></p>
<p>鬼眼紫獨活（乃是極大者羌活有如鬼眼將尋常白色者乃是宿前胡慎不可用）</p>
<p>上不以多少為末先以黑豆炒焦似欲燃出之以酒一盞沃之更用水一盞煎藥五分至一盞去滓溫服</p>
<p><u>蒲黃散</u></p>
<p>治產後腹中有塊上下時動痛發不可忍此由妊娠聚血產後氣羸惡露未盡新血與故血相搏而痛俗謂之枕乃血瘕也</p>
<p>真蒲黃（不以多少）</p>
<p>上研米飲服二錢渴燥者新水調下</p>
<p><u>兔血散</u></p>
<p>治難產逆生論稱犯一切神殺固有是理然亦有自然難產兒自逆生者及有產時腸胃俱下者產已則復如故此非疾病所致氣血所生天下之理蓋有不可窮詰者亦宜知之</p>
<p>臘月兔血（用𩚫餅切片子蘸紙袋盛當風陰乾）</p>
<p>上為細末每服二錢煎乳香湯下</p>
<p><u>治產後腹痛不可忍者</u></p>
<p>上煮黍黏根為飲一服即愈</p>
<p><u>樗根白皮散</u></p>
<p>治婦人久痢及疳痢諸方不瘥者此方必效</p>
<p>揀樗根白皮（不以多少當取時不得見日及風）</p>
<p>上細切搗如泥取細捻作餛飩如小棗勿令破熟煮吞七個重者不過七八服此藥空心服之忌油膩熱面</p>
<p><u>獨聖散</u></p>
<p>治婦人血崩不止累經神效</p>
<p>防風（去蘆不以多少火上炙焦黃色）</p>
<p>上為細末酒煮麵糊清調下空心食前日二服</p>
<p><u>常器之大龍丹</u></p>
<p>治產後血刺血暈血迷敗血上衝不省人事兒枕痛小腹硬痛一切疼痛不可忍者百草霜（不以多少羅過更研極細）</p>
<p>上為細末用頭醋作麵糊為丸如彈子大硃砂為衣每服一粒火燒焰出入醋內蘸過再燒再蘸用半盞候醋盡細研以酒半盞童子小便半盞調下初一服減腹內疼痛二服敗血自下神體和暢三服永破諸疾</p>
<p><u>治婦人有娠大便秘等方</u></p>
<p>治婦人有娠大小便不通　蠐螬一個（一名骨路子一名鼯鼠）</p>
<p>上細研入麝香少許酒調一錢不以時</p>
<p><u>治母欲死子不生者宜服</u></p>
<p>水銀一彈子大</p>
<p>上以一味斡開口灌之扶起令下</p>
<p><u>又方</u></p>
<p>取桃仁分書一片作可字一片作出字依前卻合作一處令母吞之即下</p>
<p>上法天真神驗不可述</p>
<p><u>厚朴湯</u></p>
<p>治婦人汙血下焦勞冷膀胱腎氣損弱自汗小便俱出</p>
<p>上以厚朴如手大長四寸以酒五升煮兩沸去滓取桂一尺末之納酒中調和一宿且頓服之</p>
<p><u>治胎不安等方</u></p>
<p>治胎動不安腰痛胎動轉搶心下血不止　菖蒲根汁</p>
<p>上一服半升許如下血不止取菖蒲三兩酒五升煎至二升去滓分三服</p>
<p><u>治妊娠日月未足而欲產者或子母已至於死者</u></p>
<p>菖蒲根汁</p>
<p>上取汁半升灌喉中</p>
<p><u>治產後中風</u></p>
<p>語澀四肢拘急</p>
<p>羌活（去蘆）</p>
<p>上為細末每服三錢水酒各半盞煎至六分去滓溫服不以時</p>
<p><u>治婦人血氣</u></p>
<p>奔刺心痛不可忍積年冷氣痃癖癥脹痛氣壅上衝煩悶霍亂吐瀉心腹㽲痛高良薑不以多少油炒勿焦</p>
<p>上為末每服一錢溫酒調</p>
<p><u>治產後血脹悶</u></p>
<p>上以益母草取汁每服一二合不以時</p>
<p><u>治婦人勒乳痛</u></p>
<p>上以益母草為末水調塗乳上</p>
<p><u>治吹奶結核</u></p>
<p>（校定治吹奶結疑是黃栝蔞不聞有玄萎）</p>
<p>上以玄萎一枚用穰去子皮綿裹酒煎數沸服之便散</p>
<p><u>治難產</u></p>
<p>上以光明生硃砂細研滴水為丸如豆大每服二粒立下</p>
<p><u>奪命散</u></p>
<p>治產後血迷血暈胎衣不下惡血停凝兒塊枕痛臍腹㽲痛及赤白崩帶月候不定等疾</p>
<p>芫花（不以多少用好酒浸一宿慢火炒令黑色）</p>
<p>上為細末每服二錢熱酒調下食前</p>
<p><u>桑根煎</u></p>
<p>治婦人傷中崩中絕陰使人怠惰不能動作胸脅心腹四肢滿而身寒熱甚溺血（校定此方蘖米本粟米每服三丸當作一丸宜酒煎服）</p>
<p>上以桑根白皮細切一斗麻子仁三升淳清酒三斗煮得一斗絞去滓大棗百個去皮核飴五升阿膠五兩白蜜三升復煎得九升下乾薑末厚朴闊二寸來蜀椒末三味各一升桂長一尺二寸甘草八兩蘖米末一升乾地黃四兩芍藥六兩玄參五兩丸如彈子大每服三丸</p>
<p><u>四聖印法</u></p>
<p>禁吹奶</p>
<figure>
<img data-orig-src="urn:270:02465.jpg" alt="圖">
</figure>
<p>面東迎日著腳丁字不成八字不正閉氣存想心畫此印吹在物食之上徐徐氣出盡為度與患奶人食之未成膿者便消勿使患人知</p>
<p><u>治婦人數日難產</u></p>
<p>困頓無力將欲不救者</p>
<p>上用牛耳塞一皂大冷水化下不移時產下無驚恐</p>
<p><u>又灸法</u></p>
<p>等七　血海二穴在膝臏上內廉白肉際一寸中治女人漏下惡血月事不調逆氣腹脹可灸三壯針入五分</p>
<p><u>合陽二穴</u></p>
<p>在膝約中央下二寸治腰脊強引腹痛陰股熱膝䯒瘓重履步艱難寒亦陰偏痛女子崩中針入六分可灸五壯</p>
<p><u>油骨一穴</u></p>
<p>在橫骨之上毛際陷中動應手任脈足厥陰之會治小腹脹滿小便淋瀝不通㿉疝小腹痛婦人赤白帶下可灸七壯至七七壯針入二寸（校定油骨當作曲骨）</p>
<p><u>帶脈二穴</u></p>
<p>在季脅下一寸八分治婦人小腹堅痛月脈不調帶下赤白裡急瘛瘲可灸五壯針入六分</p>
<p><u>又述欒公治產法</u></p>
<p>產前產後</p>
<p>凡婦人妊娠切忌房事犯之多令兒作驚癇或有百疾凡妊娠半年之後即依官方中修合保生丸一料計百四十四丸每日空心一服一粒食後臨臥各服枳殼湯一服去房事節喜怒不唯臨產易生母既不病兒自壯實</p>
<p><u>又述產前產後治療法</u></p>
<p>等二十五</p>
<p>余因披閱欒公調氣方見欒公記北平楊道慶者一妹二女皆產死有兒婦臨月情深憂慮入山尋余覓諸滑胎藥方余報言少年多遊山林未經療理此事然為思量或應可解慶停一宿余輒憶想畜生之類緣何不聞有產死者貧女獨產賤妾偷生亦未聞有產死者此當緣無人逼佐得盡其分理耳其產死者多是富貴家聚居女婦輩當由兒始轉時覺痛便相告報旁人擾擾令其驚怖驚氣蓄結生理不和血氣一亂痛切惟甚旁人見其痛甚便謂至時或有約髻者或有力腹者或有冷水潠面者又努力強推兒便暴出蓄聚之氣一時奔下不止便致暈絕更非他緣至此旦以此語慶領受所問然猶見邀乃更與隨至其家十餘日晡時報雲兒婦腹痛以是產候余便教屏除床案遍一方地面布草置三四處懸繩系木作桁高下令得所當腋得憑當桁下鋪慢氈恐兒落草誤傷之如此布置訖產者入位語之坐臥任意為其說方法各有分理順之則生逆之則死安心氣勿怖強此產婦亦解人語語訖閉戶戶外安床余共慶坐不令人得入時時隔戶問之何似答言小痛可忍至一更令爛煮自死牡雞取汁作粳米粥粥熟急手攪使渾渾適寒溫飲食三升（今之一升是也）至五更將末便自產聞兒啼聲始聽人入產者自若安穩或覺小小痛時便放體長吐氣一口痛即止蓋任分和氣之效也慶問何須故食雞汁粥答曰牡雞性滑濡欲使氣滑故耳問何不與肉答曰氣將下恐肉卒不消為妨而悶又問何故與粥答曰若飢則氣上氣下則速產理不欲令氣上故耳慶以此為產術之妙所傳之處無不安也故知欒公隱思妙符神理但以婦人怯弱臨產驚惶遽若不道以諸法多恐生氣不安所以舍諸家方法題如下</p>
<p>產前　覺腹痛臨產時服順元散一兩服</p>
<p>產後治療法</p>
<p>第一日無證候只服黑神散</p>
<p>第二第三日服羊肉湯至第五日服之不論有無證候</p>
<p>如腹中痛虛眩不支持當睡急痛氣上衝前後引痛服羊肉湯</p>
<p>如虛羸少氣不欲飲食服四順理中丸</p>
<p>如臍腹㽲痛寒熱嘔逆惡露不止或所下過多眩暈迷悶服黑神散</p>
<p>或因而有風證者服辰砂丸天麻丸甚者服至寶丹有痰飲證者服丁香半夏丸嘔吐者服玉壺丸母丁香丸正氣散水煮人參丸　咳嗽者服五味實散　有冷者服胡椒理中丸　大便大秘叚謂五六日秘也服橘皮杏仁丸脾約丸　大便稀滑者服理中丸　有冷多者服養真丹或紫霞丹赤丸等痢疾者服鍾乳建脾丸</p>
<p>如有積滯多者熱則妙香丸寒則宜服感應丸</p>
<p>頭痛者服辰砂天麻丸甚者服腎厥丸</p>
<p>傷風寒者為惡風寒者也服大聖人參散百解散正氣散</p>
<p>不惡風寒者服羊肉湯</p>
<p>發熱七日內只服羊肉湯玉筵散</p>
<p>常服熟乾地黃丸　胸膈不快者服白豆蔻丸</p>
<p><u>產後食物次敘</u></p>
<p>七日後進少醇酒</p>
<p>半月之後漸食豬羊肉極爛軟</p>
<p>一月之後方食少面</p>
<p><u>或患乳癰者灸藥法</u></p>
<p>灸乳根二穴在乳下一寸六分三壯或五壯服小犀角丸已成瘡者貼雲母膏</p>
<p><u>治虛人常有之疾</u></p>
<p>大便秘吃烏蛇黃耆丸脾胃下過吃厚朴丸藿香散氣寒不過吃三建丸氣秘吃蓽澄茄丸腰膝無力行履不得無如吃牛膝丸兼亦治風烏蛇黃耆丸須大便不秘服之尤佳</p>
<p>婦人妊娠一月兩月血脈行澀勿食腥辛之物居必靜處三月四月形像漸成勿食姜兔等物五月六月勿食諸新物等七月八月勿食瓜果酸物等九月十月勿食生冷一切動風疾物等</p>
<p><u>逐月安產方位</u></p>
<p>正月丙地安產　壬地藏衣</p>
<p>二月庚地安產　甲地藏衣</p>
<p>三月壬地安產　丙地藏衣</p>
<p>四月甲地安產　庚地藏衣</p>
<p>五月壬地安產　丙地藏衣</p>
<p>六月甲地安產　庚地藏衣</p>
<p>七月壬地安產　丙地藏衣</p>
<p>八月庚地安產　甲地藏衣</p>
<p>九月丙地安產　壬地藏衣</p>
<p>十月甲地安產　庚地藏衣</p>
<p>十一月壬地安產　丙地藏衣</p>
<p>十二月庚地安產　甲地藏衣</p>
<p>產　圖</p>
<p><u>澤蘭湯</u></p>
<p>治產後余疾寒下凍膿裡急胸脅滿痛咳嗽嘔血寒熱小便赤黃大便不利</p>
<p>澤蘭（二十四銖）　石膏（一兩）　當歸（十銖）　遠志（三十銖）　甘草　厚朴（各十八銖）　藁本芎藭（各十五銖）　乾薑　人參　桔梗　乾地黃（各十二銖）　白朮　蜀椒　白芷　柏子仁　防風　山茱萸　細辛（各九銖）　桑白皮　麻子仁（各半兩）</p>
<p>上二十一味㕮咀以水一斗五升先納桑白皮煮取七升半去之納諸藥煮取三升五合去滓分三服</p>
<p><u>保生丸</u></p>
<p>治婦人產前產後一切風冷血氣產後血風頭旋身顫</p>
<p>金釵石斛　秦艽　桂　熟乾地黃　貝母　防風　糯米　乾薑　甘草　細辛（各二錢）　當歸　川椒　黃芩　大麻仁（各一兩半）　大豆卷　石膏（各一兩）</p>
<p>上為細末煉蜜和作一百四十四丸每服一丸月信不通當歸酒下產前產後赤白帶下溫酒下催生當歸酒下難產及胎不下死胎橫正不順產後不語但心頭熱用棗湯研藥灌之藥入喉立效產後惡血不盡臍腹疼痛寒熱煩躁悶亂月後皮膚虛腫面色萎黃漸成勞疾產血不止虛勞中風口噤不語半身不遂大便秘澀煩渴悶暈酒下妊娠臨月頻服此藥每日空心溫酒下臨產五臟不疼易生也產後中風血暈生地黃汁與溫酒同煎十餘沸研藥灌之立效產後四五日一丸細嚼空心熱酒下一切風邪自不能入忌生冷油膩魚肉豉等</p>
<p><u>慶雲散</u></p>
<p>主丈夫陽氣不足不能施化無成方</p>
<p>覆盆子　五味子（各一升）　天雄（一兩）　石斛　白朮（各三兩）　桑寄生（四兩）　天門冬（九兩）　菟絲子（二升）　紫石英（二兩）</p>
<p>上為細末酒服方寸匕先食日三素不耐冷者去寄生加細辛四兩陽氣不少而無子者去石斛加檳榔十五枚</p>

<h1>卷第十三</h1>

<h2>婦人</h2>
<p><u>芍藥丸</u></p>
<p>治腸脅脹滿臍下塊硬如石疼痛不止</p>
<p>白芍藥　當歸　白朮　鱉甲（各八分）　訶子　乾薑　人參（各分）　雄雀屎（二七個）　肉豆蔻（四分）　郁李仁（十分）</p>
<p>上為細末煉蜜和丸如梧桐子大每服二三十丸食前米飲下</p>
<p><u>白朮丸</u></p>
<p>治產後虛損傷於風冷乘虛入於臟腑虛則泄故令痢瀉腹痛</p>
<p>乾薑　白朮　厚朴　赤芍藥　艾葉　當歸　黃連　肉豆蔻</p>
<p>上八味等分為細末棗肉和丸梧桐子大不以時粥飲下三十丸日三服</p>
<p><u>羊肉當歸湯</u></p>
<p>治產後腹中心下切痛不能食</p>
<p>當歸　黃耆　芎　防風　人參（各半錢）　白芍藥（三字）　生薑（一錢）</p>
<p>上銼豆大以羊肉清汁兩盞半煮取一盞半去滓分為兩服</p>
<p><u>白朮散</u></p>
<p>治妊娠胎頻動微微腹痛</p>
<p>人參　白朮　吳茱萸　阿膠　熟艾　桑寄生　茯苓　當歸（各等分）</p>
<p>上為粗末每服五錢水一盞棗三枚煎至八分去滓稍熱服空心食前日進二服</p>
<p><u>熟乾地黃丹</u></p>
<p>治婦人血臟虛冷妊娠時復漏下宜服溫暖血臟安養胎氣</p>
<p>熟乾地黃　白芍藥　川芎　當歸　艾葉　阿膠　乾薑　白朮（各一兩）　甘草（半兩）</p>
<p>上為細末煉蜜和丸如梧桐子大爆干每服三十丸米飲空心服</p>
<p><u>桑寄生散</u></p>
<p>治妊娠胎氣衝上攻肩項拘急頭目不清快間或呵欠服此安胎清上氣</p>
<p>真桑寄生　白茯苓　大芎　乾地黃（各半兩）　吳白朮（十八銖）　黃耆　甘草（各六銖）</p>
<p>上為細末非時棗湯調下一錢匕服</p>
<p><u>艾葉散</u></p>
<p>治胎動不安腹內㽲痛</p>
<p>艾葉（四錢）　阿膠　當歸（各半兩）　芎　乾薑　桑寄生（各四錢）　甘草（一分）</p>
<p>上為細末每服二錢水一盞生薑三片同煎至七分去滓微溫服</p>
<p><u>百合散</u></p>
<p>治婦人肺胃不順氣逆嘔血不止咽嗌不利兼治嗽疾</p>
<p>百合　人參　貝母　白茯苓　杏仁　甘草　干山芋（各一兩）　鹿角膠（二兩）</p>
<p>上為細末入杏仁研勻每服二錢水一中盞黃蠟一皂大煎至六分去滓食前溫服</p>
<p><u>內補芎藭湯</u></p>
<p>治婦人血氣羸弱或崩傷過多少氣傷絕腹中拘急四肢煩熱面目無色及唾血吐</p>
<p>血芎藭　熟乾地黃（各四兩）　白芍藥（五兩）　桂心（二兩）　甘草　乾薑（各三兩）　大棗（四十個）</p>
<p>上銼勻每服五錢水二盞煎至八分去滓溫服不以時有寒加附子三兩</p>
<p><u>赤芍藥散</u></p>
<p>治枕痛</p>
<p>赤芍藥（二兩）　術　當歸　芎　黃橘皮（各一兩）　乾薑（半兩）</p>
<p>上為細末每服二錢溫酒調下或不飲酒以水一盞同煎至七分溫服不以時</p>
<p><u>白芍藥丸</u></p>
<p>治婦人衝任久虛內挾風冷或懷孕不牢或妊娠久不能產飲食進退肢體倦怠頭眩項強皆由氣血虛弱風冷客滯於內</p>
<p>白芍藥　川芎　白朮　阿膠　當歸（各一兩）　乾薑　人參（各三分）</p>
<p>上為細末煉蜜和丸如梧桐子大每服三十丸空心米飲下</p>
<p><u>紫石英柏子仁丸</u></p>
<p>治女子遇冬天時行溫風至春夏病熱熱毒風虛百脈沉重下痢赤白不思飲食而頭眩心悸酸𢠹恍惚不能起居</p>
<p>紫石英　柏子仁（各三兩）　烏頭　桂心　當歸　山茱萸　澤瀉　芎藭　石斛　遠志　桑寄生蓯蓉　乾薑　甘草（各三兩）　蜀椒　杜衡　辛夷（各四兩）　細辛（一兩半）</p>
<p>上為細末煉蜜和丸如梧桐子大酒服二十丸漸加至三十丸日三服一方用牡蠣一兩</p>
<p><u>紫石英天門冬丸</u></p>
<p>主風冷在子宮有子常墮落或始為婦便患心腹仍成此疾月水都未曾來服之肥充令人有子</p>
<p>紫石英　天門冬（各三兩）　蕪荑　烏頭　蓯蓉　桂心　甘草　五味子　柏子仁　石斛　人參澤瀉　遠志　禹餘糧　杜仲（各三兩）　蜀椒　卷柏　桑寄生　石南葉　雲母粉　當歸　烏賊骨（各一兩）</p>
<p>上為細末煉蜜和丸如梧桐子大酒服二十丸日二服加至四十丸</p>
<p><u>牡蒙丸</u></p>
<p>亦名紫蓋丸治婦人產後十二癥病帶下無子皆是冷風寒氣或產後未滿百日胞胎惡血未盡便利於懸圊上及久坐濕寒入胞里結住小腹牽痛為之積聚小如雞子大者如拳按之跳手隱隱然或如蟲齧或針刺氣時搶心兩脅支滿不能食飲食不消化上下通流或守胃脘痛連玉門背膊疼痛嘔逆短氣汗出小腹苦寒胞中刺刻引陰痛小便自出子門不正令人無子腰胯疼痛四肢沉重搖躍一身盡腫乍來乍去大便不利小便淋瀝或月經不通或下如腐肉青黃赤白黑等如豆汁夢想不祥</p>
<p>牡蒙（十八銖）　大黃（二兩）　附子（一兩六銖）　當歸（半兩）　厚朴　硝石　前胡　乾薑　䗪蟲　牡丹皮　蜀椒　黃芩　桔梗　茯苓　細辛　葶藶　人參　芎藭　桂心　吳茱萸（各十八銖）</p>
<p>上為細末煉蜜和搗萬下丸如梧桐子大空心酒服三丸日三不知加之至五丸下赤白青黃物如魚子者病根出矣</p>
<p><u>雲母芎藭散</u></p>
<p>衛公治五崩身瘦咳逆煩滿少氣心下痛面生瘡腰痛不可俯仰陰中腫如有瘡狀如毛中癢時痛與子臟相通小便不利常拘急頭眩頸項急痛手足熱氣逆沖急心煩不得臥腹中急痛食不下吞醋噫苦上下腸鳴漏下赤白青黃黑汁大臭如膠汙衣狀皆是內傷所致中寒即下白熱即下赤多飲即下黑多食即下黃多藥即下青或喜或怒心中常恐或憂勞便發動大惡風寒</p>
<p>雲母　芎藭　代赭　東門邊木（各半兩）　白殭蠶　白堊　烏賊骨（各六銖）　鱉甲　桂心　生鯉魚頭　伏龍肝（各十八銖）　蝟皮（六銖）</p>
<p>上十二味為細末酒服方寸匕日三夜一又方有龍骨幹姜（重校定鯉魚頭蝟皮當燒存性用）</p>
<p><u>大慎火草散</u></p>
<p>治崩中漏下赤白青黑腐臭不可近令人面黑無顏色皮骨相連月經失度往來無常小腹弦急或苦絞痛上至於心兩脅腫脹食不生肌膚令人偏枯氣息乏少腰背痛連脅不能久立嗜臥</p>
<p>慎火草　白石脂　鱉甲　乾薑　細辛　當歸　芎藭　石斛　白芍藥　禹餘糧　牡蠣（各二兩）　黃連　乾地黃　薔薇根皮（各四兩）　熟艾　桂心（各一兩）</p>
<p>上十六味為細末空心酒服方寸匕日三稍加至二匕若寒多者加附子椒熱多者加知母黃芩各一兩白多者加乾薑白石脂赤多加桂心代赭各二兩</p>
<p><u>四石湯</u></p>
<p>治產後卒中風發疾口噤瘛瘲悶滿不知人並緩急諸風毒痹身體痙強及挾胎中風婦人百病</p>
<p>紫石英　白石英　石膏　赤石脂（各三兩）　獨活　生薑（各六兩）　葛根（四兩）　桂心　芎藭甘草　白芍藥　黃芩（各二兩）</p>
<p>上為細末每服二錢水一大盞煎至七分去滓溫服不以時</p>
<p><u>大遠志丸</u></p>
<p>治產後心虛不足心下虛悸志意不安恍恍惚惚腹中拘急疼痛夜臥不安胸中吸吸少氣常服補傷損益安定心神</p>
<p>遠志　甘草　茯苓　麥門冬　人參　當歸　白朮　澤瀉　獨活　菖蒲　桂心（各三兩）　薯蕷阿膠（各二兩）　乾薑（四兩）　乾地黃（五兩）</p>
<p>上為細末煉蜜和丸如大豆大未食溫酒服二十丸日三不效稍增至五十丸若大虛身體冷少津液加鍾乳三兩為善</p>
<p><u>牡丹煎丸</u></p>
<p>治婦人血刺血弦上搶血塊走疰心胸疼痛血海虛冷臍下膨脹小腹滿悶腿膝無力腰腫腰疼血多血少背膊悶倦血風皴裂手足麻木身體振掉腰脊傴僂月經不調或清或濁赤白帶下血山崩漏面色萎黃身生癮疹腸內虛鳴面生黑䵟手足熱疼或生麻痹並筋攣骨疼兩肋攀急起坐托壁腰背皆牽舒展不得者</p>
<p>牡丹皮　黑附子　藁本　牛膝　五味子　人參　白茯苓　白朮　官桂　當歸　續斷　赤芍藥木香　白芷　乾山藥　澤瀉（各一兩）　熟乾地黃　檳榔　羌活　龍骨（各二兩）　乾薑　山茱萸　延胡索　縮砂仁（各半兩）　石斛（三兩）　萆薢（一兩半）</p>
<p>上為細末煉蜜和丸如梧桐子大每服十丸至二十丸溫酒下醋湯亦得空心臨臥各一服不嚼並無所忌</p>
<p><u>白薇丸</u></p>
<p>補益胎氣治久而無子祛風逐冷或妊娠數墮</p>
<p>白薇　牡蒙　藁本（各五兩）　芎藭　人參　柏子仁　石斛　桂心　附子　五味子　防風　吳茱萸　甘草　桑寄生　牛膝（各六兩）　當歸　乾地黃　薑黃（各七分）　禹餘糧（八分）　秦椒（三分）</p>
<p>上為細末煉蜜和搗五七百下杵丸如梧桐子大空心</p>
<p>溫酒下二三十丸日再服忌生蔥生菜熱面蕎麥豬肉葵菜蕪荑菘菜海藻黏食陳穢物</p>
<p><u>伏龍肝散</u></p>
<p>治婦人崩中五色或赤白不定或如豉汁久不止令人黃瘦口乾虛煩不食</p>
<p>伏龍肝　赤石脂（各一兩）　甘草　桂心（各半兩）　芎藭　當歸　乾薑（各三分）　熟乾地黃　艾葉（各二兩）　麥門冬（一兩半）</p>
<p>上為粗末每服四錢水一中盞入棗三枚煎至六分去滓不計時候服</p>
<p><u>熟乾地黃散</u></p>
<p>治婦人風虛勞冷頭目昏重四肢煩疼吃食減少漸加羸瘦</p>
<p>熟乾地黃　人參　白朮　桂心　白茯苓（各一兩）　芎藭　防風　當歸　丹參　細辛　藁本（各半兩）　附子　黃耆　續斷（各三分）</p>
<p>上為粗末每服四錢水一中盞生薑四片棗三枚煎至六分去滓食前溫服</p>
<p><u>紫石英丸</u></p>
<p>治婦人氣血虛損風邪客滯經絡肌體羸瘦遍身疼痛筋脈拘攣及療腹中風冷胸脅膨脹嘔噦酸痰腰腹刺痛不欲飲食嗜臥少力便滑泄瀉又治血海久虛經脈不調帶漏時下久絕子嗣常服則補氣益血潤澤肌膚去面䵟除頭風</p>
<p>紫石英（二兩）　天門冬　紫葳　甘草　桂心　牡蒙　川烏頭　熟乾地黃　辛夷仁　石斛　卷柏　當歸　芎藭　烏賊魚骨　牛膝　柏子仁（各一兩）　禹餘糧（二兩）　乾山藥　桑寄生　牡丹皮　乾薑　續斷　食茱萸　細辛（各半兩）　人參（三分）　厚朴（一分）</p>
<p>上為細末煉蜜和搗五百杵丸如梧桐子大每服二十丸溫酒下米飲亦得空心晚食前</p>
<p><u>小白薇丸</u></p>
<p>治婦人無子或諸上熱下冷百病皆主之</p>
<p>白薇　川椒　白龍骨（各一兩）　車前子　芎藭　當歸　蛇床子　細辛　乾薑（各半兩）　藁本卷柏　白芷　桂心　覆盆子　桃仁　菖蒲　人參　白茯苓　遠志（各三分）　麥門冬（一兩半）　熟乾地黃（一兩）</p>
<p>上為細末煉蜜和搗五七百杵丸如梧桐子大每服三十丸溫酒下空心及晚食前服之</p>
<p><u>石斛麥門冬散</u></p>
<p>治婦人虛勞平益宮臟退積冷除臍腹痛止白帶進飲食</p>
<p>金釵石斛　麥門冬　黃耆　白芷　官桂　白朮　人參　當歸　甘草　熟乾地黃（各半兩）</p>
<p>上為細末每服二錢空心鹽湯調下</p>
<p><u>鬼箭丸</u></p>
<p>治婦人血脈不通欲變成勞寒熱不調可思飲食肌膚消瘦心腹刺痛手足沉重</p>
<p>鬼箭羽　赤芍藥　烏梅肉　牛膝　白薇　白朮（各三分）　當歸　桂心　甘草（各二分）　牡丹皮　乾地黃　人參（各三分）　川大黃（四分）　虻蟲　蒲黃（各一分）　朴硝（五分）</p>
<p>上為細末煉蜜和丸如梧桐子大初服十丸加至二十丸酒下先小腹中取下青泥相似大便微行血通是應</p>
<p><u>小琥珀散</u></p>
<p>治血熱虛煩不思飲食潮躁消瘦心腹臍脅㽲痛宜服此</p>
<p>琥珀　沒藥　肉豆蔻仁　血竭　木香（各半兩）　官桂　人參　赤茯苓　當歸　牡丹皮　赤芍藥（各一兩）　延胡索（二兩）</p>
<p>上為細末沸湯點半錢日服三服如有血勞氣與前鬼箭丸次第服大效</p>
<p><u>牡丹散</u></p>
<p>治虛脹如鼓不嗜飲食破血行經止痛</p>
<p>牡丹皮　川當歸　芎　吳白芷　凌霄花　延胡索　紅花　官桂　赤芍藥　劉寄奴</p>
<p>上等分為細末每服二錢水一盞生薑三片煎至六分後入酒三分重煎三兩沸去生薑服之空心服後更吃酒投之</p>
<p><u>威靈仙散</u></p>
<p>治一切蓄熱骨蒸室女經脈不通勞瘦</p>
<p>威靈仙（四兩）　乾漆（一兩）　雄黃（一分）　真麝香（二錢）</p>
<p>上為細末入雄黃麝香拌勻每服一大錢水八分煎至六分空心和滓溫服至午後取下臭穢惡物並是病根服五七日後惡物少即與好理勞藥及和氣湯散療之或用湯浸蒸餅為丸如梧桐子大每日空心午後用溫米飲下二十丸如傳屍伏連患取後另服桃仁散</p>
<p><u>桃仁散</u></p>
<p>大桃仁　赤茯苓（各一兩）　赤芍藥　人參　陳橘皮（各三分）　檳榔（四個）　麝香（二錢）</p>
<p>上為細末每服三錢生薑半分水一盞煎至六分去滓早晚食前服</p>
<p><u>犀角丸</u></p>
<p>治療在方後</p>
<p>馬鳴蛻　甘草　石膏　當歸　川椒　蟬蛻（各二兩）　人參　乾薑　附子　芎　藁本　白蕪荑柏子仁　白薇　白朮　蒼耳　白芍藥（各一兩）　桔梗（三兩）　白芷（五分）　澤蘭（九分）　食茱萸　厚朴　防風（各五分）　生犀</p>
<p>孫氏方亦有之犀角用半兩</p>
<p>上為細末煉蜜和丸如彈子大匾捏每日空心溫酒下一丸療八風十二痹寒氣乳風血瘀萬疾無不立瘥如子死在腹兼胎不安一丸便安如衣不下一丸可下如有妊娠臨月日服一丸至產不知痛消去寒熱及腹中㽲痛繞臍撮痛嘔逆氣衝心中煩悶一丸便止又療產後惡露不盡如中風兼傷寒汗不出以麻黃三分去節杵為末酒煎下一丸汗出瘥如汗不止只用酒下一丸便止腸痛積聚朝暮進一丸若金瘡敗衄惡瘡生頭不合陰中痛月經來往不止乍多乍少或在月前或在月後不過三五丸即瘥又絕產無子朝暮服之輒因有子泄痢嘔逆不能食及赤白痢但是婦人病悉皆治之</p>
<p><u>分膈丸</u></p>
<p>治血氣及一切積聚敗血為病兼療產後注懣心腹痰涎腹秘不通</p>
<p>人參（一兩）　檳榔　肉豆蔻仁（各二個）　木香　茯苓（各一兩）　水銀（四兩水煮一伏時棗肉內研星盡）　沒藥　青橘（各一兩）　當歸（八兩）　不蚛皂角（一鋌）　麒麟竭（半兩）</p>
<p>上為細末分一半別入燈上燎者巴豆杏仁各二十一個同用麵糊為丸如梧桐子大治乾血氣積聚血氣有巴豆杏仁者名大藥無巴豆杏仁者名小藥治產後及血氣心腹氣疰悶不下食血暈大效一半藥末只煉蜜為劑回面向東杵一千下吃時旋丸小豆大並每服五七丸看大小用之湯使臨時</p>
<p><u>麒麟丸</u></p>
<p>治婦人血風勞氣體熱面黃血刺血塊四肢少力身體困倦不思飲食兼通經脈</p>
<p>麒麟竭（三分）　穿山甲（七片）　乾漆（炒半生半熟）　硇砂　沒藥　京三稜　當歸（各一兩）　巴豆（十個）</p>
<p>上件除巴豆硇砂三稜末外都一處搗羅為末後入前三味同研令勻細醋煮麵糊為丸如綠豆大調京三稜末湯下初服一日吃四丸二日五丸三日六丸第四日七丸第五日八丸第六日九丸盡是空心服之見效大病半月安</p>
<p><u>大澤蘭丸</u></p>
<p>療婦人虛損及中風余病疝瘕陰中冷痛或頭風入腦寒痹筋攣緩急血悶無子面上遊風去來目淚多出忽忽如醉或胃中冷嘔逆不止泄利淋瀝或五臟六腑寒熱不調心下痞急邪氣咳逆或漏下赤白陰中腫痛胸脅支滿或身體皮膚中澀如麻豆苦癢痰癖結氣或四肢拘攣風行周身骨節疼痛目眩無所見或上氣惡寒灑淅如瘧或喉中鼻雍風癇癲疾或月水不通魂魄不定飲食無味無所不治服之令人有子補益下元</p>
<p>澤蘭葉　赤石脂　蕪荑　禹餘糧　石膏（各十兩）　芎藭　當歸　五味子　熟乾地黃　牛膝（各七兩半）　白芷　石斛　肉蓯蓉　細辛　卷柏　防風　厚朴　山藥　白茯苓　白朮　甘草　桂心　乾薑（各五兩）　川椒　人參　杜仲　蛇床子　續斷　艾葉（各三兩）　藁本　柏子仁（各七兩）　紫石英（十五兩）</p>
<p>上為細末煉蜜和丸如梧桐子大每服空心及晚食前溫酒下二十丸至三十丸亦得</p>
<p><u>水府丹</u></p>
<p>治婦人積虛久冷經候不行癥瘕塊癖腹中卒暴疼痛等</p>
<p>經煅花乳石（一兩半）　硇砂（半兩）　桂　木香　乾薑（各一兩）　縮砂仁（二兩）　紅豆（半兩）斑蝥（一百個）　芫菁（三百頭二味以酒米一升同炒米黃不用米）　臘月狗膽（七個）　生地黃汁　童子小便（各一升）</p>
<p>上九物為細末三汁熬為膏和上末丸如雞頭大硃砂為衣每服一丸溫酒嚼破食前服米飲亦可孕婦忌服</p>
<p><u>瞿麥丸</u></p>
<p>治婦人經脈不利即為水水流走四肢悉腫病名曰血分其候與水相類醫作水治之非也宜此</p>
<p>人參　當歸　大黃（濕紙裹三斗米下蒸米熟去米紙焙）　瞿麥穗　赤芍藥　桂　白茯苓（各半兩）　葶藶（三分）</p>
<p>上為細末煉蜜和丸如梧桐子大米飲下十五丸空心服漸加至二十丸止於三十丸</p>
<p><u>大虻蟲丸</u></p>
<p>治月經不通六七年或腫滿氣逆腹脹瘕痛可服</p>
<p>虻蟲（四十個）　蠐螬（一合）　乾地黃　牡丹皮　乾漆　芍藥（各四錢）　葶藶（半合）　牛膝　土瓜根　桂心（各五錢）　桃仁　黃芩　牡蒙（各三錢）　茯苓　海藻（各半兩）　水蛭（三十枚）芒硝（一錢）　人參（一錢半）　吳茱萸（三錢）</p>
<p>上為細末煉蜜和丸如梧桐子大每日空心酒下七丸不效加之日三服</p>
<p><u>牡丹皮湯</u></p>
<p>治崩中血甚</p>
<p>牡丹皮　熟乾地黃（各三兩）　艾葉　禹餘糧　龍骨　柏葉　厚朴　白芷　伏龍肝　青竹茹　芎藭　地榆（各二兩）　阿膠（一兩）　斛葉（三兩）　白芍藥（四兩）</p>
<p>上為粗末每服四錢水一盞半煎至八分去滓溫服不以時</p>
<p><u>當歸芎藭湯</u></p>
<p>治妊娠胎動不安或有所下</p>
<p>當歸　芎藭　續斷（各六分）　側柏（五分）　阿膠（十分）　寄生　艾葉　竹茹（各六分）</p>
<p>上為粗末每服三錢先以金銀各二錢水三盞煎取一盞半去金銀下藥並生薑五片棗一個擘破同煎至六分去滓空心溫服</p>
<p><u>柴胡散</u></p>
<p>治妊娠嘔逆</p>
<p>柴胡　半夏　人參　茯苓（各六分）　白朮　枳殼（各五分）　黃橘皮（四分）</p>
<p>上為粗末每服三錢水一盞生薑三片棗一枚煎至六分去滓溫服</p>
<p><u>沒藥硇砂煎</u></p>
<p>治婦人瘦勞血氣久冷兩脅有癥塊攻心氣滿不思飲食</p>
<p>沒藥　硇砂　木香　當歸（各一兩）　五靈脂（五兩）</p>
<p>上為細末酒醋各半盞同熬膏垍器收熱酒服一彈大不以時</p>
<p><u>槐耳白蘞丸</u></p>
<p>治崩漏</p>
<p>槐耳　白蘞　艾葉　蒲黃　白芷（各二兩）　黃耆　人參　續斷　禹餘糧（酒淬）　當歸　黃橘皮　茯苓　蝟皮（燒存性）　熟乾地黃（各三兩）　牛角䚡　白馬蹄（各四兩）　豬後懸蹄（二兩）（三味並煅存性）</p>
<p>上為細末酒煮麵糊和丸如梧桐子大每服空心酒下二十丸日二加之</p>
<p><u>鱉甲丸</u></p>
<p>治女人小腹中積聚大如七八寸盤面上下周旋痛不可忍手足苦冷咳噫腥臭兩脅熱如火炙玉門冷如風吹經水不通或在月前或在月後服之三十日便瘥有孕此是河內魏太守夫人方</p>
<p>鱉甲　桂（各一兩半）　蜂房（半兩）　玄參　蜀椒　細辛　人參　苦參　丹參　沙參　吳茱萸（各十八銖）　䗪蟲　乾薑　牡丹　附子　水蛭　皂角　當歸　赤芍藥　甘草　防葵（各一兩）蠐螬（二十個）　大黃　虻蟲（各一兩六銖）</p>
<p>上為細末煉蜜和丸如梧桐子大每服七丸溫酒下日三服加之以效為度</p>
<p><u>澤蘭散</u></p>
<p>治崩中下血羸瘦少氣常服補虛止血調中</p>
<p>澤蘭（二兩六銖）　藁本　厚朴　柏子仁（各十八銖）　熟乾地黃　牡蠣（各一兩半）　代赭石　桂心　細辛　乾薑（各一兩）　蜀椒（二兩）　甘草　當歸　芎藭（各一兩十八銖）　山茱萸（十八銖）　防風（一兩）　蕪荑（半兩）</p>
<p>上十七味為細末空心溫酒服方寸匕日三服甚良一方加白芷龍骨各十八銖人參一兩十八銖</p>
<p><u>伏龍肝散</u></p>
<p>治女人漏下或瘥或劇常漏不止身體羸瘦飲食減少或赤或白使人無子者</p>
<p>伏龍肝　赤石脂　白龍骨　牡蠣　烏賊骨　禹餘糧　桂（各等分）</p>
<p>上為細末空心酒服方寸匕日二白多者加牡蠣龍骨烏賊骨赤多者加赤石脂禹餘糧黃多者加伏龍肝桂心隨病加之張文仲同亦療崩中肘後無白龍骨以粥飲食中調服</p>
<p><u>續斷丸</u></p>
<p>治下經虛冷真氣不足經脈不行氣血凝滯腰腿疼痛轉側不得（校定此方以麴酒膏為丸方中不言以當用神麯一兩木瓜一兩酒熬為膏丸）</p>
<p>杜仲　牛膝　萆薢　白朮　羌活　續斷　木瓜（各一兩）　狗脊　青鹽　熟地黃　芎　薏苡仁（各半兩）　附子（二兩）</p>
<p>上為細末將木瓜末入曲煮酒為膏和丸梧桐子大每服四十丸空心酒下</p>
<p><u>小麥散</u></p>
<p>療男子婦人虛腫下痢不止小便不利</p>
<p>小麥曲（五合）　乾薑（二兩）　細辛　附子　椒目　官桂（各一兩）</p>
<p>上為細末每服一二錢溫酒調下食前服</p>
<p><u>二生散</u></p>
<p>治婦人血暈至急</p>
<p>生地黃　生薑（各三兩）</p>
<p>上二味相拌和勻同炒乾研為末每服二錢研木香酒一盞同煎三兩沸通口服之壓下血立愈木香不須多用</p>
<p><u>酸棗仁散</u></p>
<p>治婦人血風心神驚悸氣痛眠臥不安四肢煩疼不思飲食</p>
<p>酸棗仁　黃耆　赤芍藥　當歸　龍齒　子芩　麥門冬（各三分）　犀角屑　枳殼　防風　細辛獨活　甘草（各半兩）　茯神　桑根白皮　人參（各一兩）　石膏（二兩）　羚羊角屑（二分）</p>
<p>上為粗末每服四錢水一中盞生薑二分棗二枚煎至六分去滓不計時候服</p>
<p><u>茯神散</u></p>
<p>治婦人血風五臟大虛驚悸安神定志</p>
<p>茯神　人參　龍骨　酸棗仁　獨活（各一兩）　防風　遠志　桂心　細辛　白朮（各三分）　甘草　乾薑（各半兩）</p>
<p>上為粗末每服四錢水一中盞煎至六分去滓不計時候溫服</p>
<p><u>蒺藜散</u></p>
<p>治婦人風瘙皮膚中如蟲行及生癮疹搔之作瘡面腫心煩</p>
<p>白蒺藜　羚羊角屑（各三分）　黃芩　細辛　人參　苦參　蛇床子　秦艽　防風　麻黃　當歸甘草　枳殼（各半兩）　莽草（三分）</p>
<p>上為粗末每服三錢水一中盞煎至六分去滓不計時候溫服</p>
<p><u>莽草散</u></p>
<p>治婦人風瘙癮疹身體瘙癢狀若蟲行或發或歇</p>
<p>莽草（一兩）　麻黃　沙參　白蒺藜（各二分）　獨活　黃耆　防風　芎藭　犀角屑　凌霄花　甘草（各半兩）　天門冬（一分）</p>
<p>上為粗末每服三錢水一中盞煎至六分去滓不以時候溫服</p>
<p><u>沒藥散</u></p>
<p>治婦人血風走注肢節疼痛發渴來往不定</p>
<p>沒藥　乳香　芎藭　當歸　桂心　漏蘆　木香（各半兩）　琥珀　地龍　白芷（各三分）　安息香　麝香（各一分）</p>
<p>上為細末入研了藥令勻每服一錢溫酒調下不以時</p>
<p><u>漏蘆散</u></p>
<p>治婦人血風走注疼痛無有常處</p>
<p>地龍　防風　羌活　白芷　沒藥　甜瓜子　桂心（各半兩）　敗龜　虎脛骨（各一兩）　牛膝（三分）</p>
<p>上為細末每服一錢匕酒調下不以時</p>
<p><u>雄黃散</u></p>
<p>治婦人血風走注疼痛</p>
<p>雄黃　地龍　蛜𧌴　麒麟竭　赤箭　側子　桂心　沒藥　白芥子　木香（各一兩）　烏蛇（二兩）　麝香（一分）</p>
<p>上為細末入研了藥更研令勻每服一錢熱酒調下不以時</p>
<p><u>芎藭散</u></p>
<p>治婦人血氣身體骨節疼痛心胸壅滯少思飲食</p>
<p>芎藭（一兩）　赤茯苓　赤芍藥　酸棗仁　桂心　當歸　牛膝　木香（各三分）　羌活　細辛　枳殼　甘草（各半兩）</p>
<p>上為細末每服三錢水一中盞生薑半分煎至六分去滓不計時候稍熱服</p>
<p><u>虎骨散</u></p>
<p>治婦人血風攻注身體疼痛</p>
<p>虎脛骨（一兩半）　桂心　芎藭　海桐皮　當歸　牛膝　天麻　骨碎補　附子（各一兩）　羌活（半兩）</p>
<p>上為細末每服一錢空心溫酒調下</p>
<p><u>溫經湯</u></p>
<p>當歸　川芎　白芍藥　桂　牡丹皮　蓬莪朮（各半兩）　人參　甘草　牛膝（各一兩）</p>
<p>（重校定此方無搗羅服餌法度此方指迷方內亦載之今開具在上）</p>
<p>上搗羅為細末每服五錢水二盞煎至一盞去滓溫服</p>
<p><u>桂枝桃仁湯</u></p>
<p>桂枝　赤芍藥（各三兩）　熟乾地黃（二兩）　桃仁　甘草（各一兩）</p>
<p>上為粗末每服五錢水二盞生薑三片棗一個煎至一盞去滓食前溫服</p>
<p><u>小薊根湯</u></p>
<p>治經候過多遂至崩漏血色鮮明如水下得溫則煩甚者至於昏悶其脈數疾微小為順大者甚逆此由陰虛為熱所乘故傷衝任血得熱則流散譬如天暑地熱則經水沸溢傷於陰令人血下當補其陰宜此湯並阿茄陀丸方在衄血門中</p>
<p>小薊根葉　生地黃（各取汁一盞）　白朮（半兩）</p>
<p>上三味水一盞煎至一半去滓溫服不以時</p>
<p><u>鹿茸煎丸</u></p>
<p>治經候過多其色瘀黑甚者崩下吸吸少氣臍腹冷極則汗出如雨脈微小由衝任虛衰為風冷客乘胞中氣不能固可灸關元百壯（穴見別門）宜服此</p>
<p>鹿茸　禹餘糧　赤石脂　當歸（各一兩）　艾葉　柏葉　附子（各半兩）　續斷　熟乾地黃</p>
<p>（重校定此方內二味無分兩此方指迷方內亦載之續斷熟乾地黃各用二兩）</p>
<p>上為細末煉蜜和丸如梧桐子大溫酒下三十丸空心服</p>
<p>若始因經候微少漸漸不通手足骨肉煩痛日就羸瘦漸生潮熱其脈微數此由陰虛血弱陽往乘之少水不能滅盛火火逼水涸津液焦枯當養血益陰慎無以毒藥通之宜服柏子仁丸澤蘭湯</p>
<p><u>柏子仁丸</u></p>
<p>熟地黃（三兩）　柏子仁　牛膝（各半兩）　續斷　澤蘭葉（各一兩）　卷柏（半兩）</p>
<p>上為細末煉蜜和丸如梧桐子大米飲下三十丸空心服</p>
<p><u>澤蘭湯</u></p>
<p>澤蘭葉（三兩）　當歸　白芍藥（各一兩）　甘草（半兩）</p>
<p>上為粗末每服五錢匕水二盞煎至一盞去滓溫服不以時</p>
<p>若經候頓然不行㽲痛上攻心腹欲死或因不行積結漸漸成塊臍腹下如覆杯久成肉癥不可治此由驚恐憂思意所不快氣鬱抑而不舒則乘於血血隨氣行氣滯則血結以氣主先之血主後之宜桂枝桃仁湯（方見上）不瘥宜地黃通經丸成塊地黃煎</p>
<p><u>地黃通經丸</u></p>
<p>生地黃（三兩）　虻蟲　水蛭　桃仁（各五十個）</p>
<p>上為細末煉蜜和丸如梧桐子大酒下五丸未效加至七丸</p>
<p><u>地黃煎</u></p>
<p>生地黃（三斤取汁）　乾漆（一兩）　牛膝（半兩）</p>
<p>上為細末將地黃汁於銀器內熳火熬成膏和丸如梧桐子大酒下三十丸食前服</p>
<p><u>葶藶丸</u></p>
<p>治先因小便不利後身面浮腫致經水不通名曰水分其餘逆順並同水氣</p>
<p>葶藶　續隨子（各半兩）　干筍（一兩）</p>
<p>上為細末棗肉和丸如梧桐子大煎褊竹湯下七丸如大便利者減葶藶續隨子各一分加白朮半兩</p>
<p><u>半夏飲子</u></p>
<p>療脾胃虛弱飲食吐逆水穀不化此為胃反</p>
<p>半夏（八分）　厚朴　人參　白朮（各六分）　黃橘皮（四分）</p>
<p>上為粗末每服二錢水一盞生薑三片棗一枚同煎至六分去滓溫服忌羊肉餳桃李雀肉等</p>
<p><u>當歸湯</u></p>
<p>治心痛癥塊硬築心氣欲死</p>
<p>當歸　桔梗　白芍藥　黃橘皮（各八分）　厚朴　良薑（各八分）　人參（六分）　桃仁（五十個）</p>
<p>上為粗末每服二錢水一盞生薑三片同煎至六分去滓溫服日三忌豬肉生冷油膩雞魚黏食大蒜等膩</p>
<p><u>柏葉散</u></p>
<p>治婦人赤白帶下腹內㽲痛四肢煩疼不欲飲食日漸羸瘦</p>
<p>柏葉（三分）　阿膠　當歸　熟地黃　赤芍藥　牡蠣（各半兩）</p>
<p>上為細末每服二錢米飲調下不以時</p>
<p><u>鹿茸丸</u></p>
<p>治帶下五色久不瘥漸加黃瘦</p>
<p>阿膠（二兩）　鹿茸　桑蛾　艾葉　京芎　黃連　當歸　禹餘糧（各一兩）　白芍藥（半兩）</p>
<p>上為細末煉蜜和丸如梧桐子大每服三十丸食前溫酒下</p>
<p><u>伏龍肝散</u></p>
<p>治婦人崩中下血不止繞臍撮痛或時心煩</p>
<p>伏龍肝　地榆　龍骨　當歸　白芍藥　熟乾地黃（各一兩）　麒麟竭（半兩）　禹餘糧　棕櫚灰（各二兩）</p>
<p>上為細末每服三錢溫酒調下不以時</p>
<p><u>大附子丸</u></p>
<p>治血崩日夜不絕將欲困篤</p>
<p>大附子　禹餘糧　白馬蹄　鹿茸（各二兩）　烏賊魚骨　龍骨（各一兩）　當歸（一兩半）</p>
<p>上為細末煉蜜和丸如梧桐子大每服三十丸空心溫酒下</p>
<p><u>沒藥散</u></p>
<p>治血風氣攻注遍身疼痛</p>
<p>沒藥　川芎　木香　川烏頭　天麻　香白芷　官桂　茯神　牡丹皮　赤芍藥　當歸（各等分）</p>
<p>上為細末每服一錢用陳茶調下日進三四服</p>
<p><u>內補湯</u></p>
<p>治血虛氣澀風邪稽留榮衛不調手臂麻重五痹攣急（一方去枳殼用當歸）</p>
<p>熟地黃　杜仲（各八分）　黃耆（六分）　枳殼　茯苓　陳橘皮　人參（各四分）　防風　川芎　白芍藥（各三分）　薯蕷　甘草　山茱萸（各二分）</p>
<p>上為粗末每服二錢水一盞生薑三片棗一枚煎至六分去滓食前溫服</p>
<p><u>三物湯</u></p>
<p>治妊娠心痛及心中痞諸逆懸痛</p>
<p>桂　白朮（各二分）　枳實（半分）</p>
<p>上為粗末每服二錢水一盞生薑三片同煎至六分去滓溫服不以時</p>
<p><u>又方</u></p>
<p>上以良薑一兩搗為末每服二三錢水一盞煎至六分去滓食前溫服</p>
<p><u>川芎散</u></p>
<p>治婦人頭眩痛久不瘥</p>
<p>川芎　羌活　防風　細辛　旋覆花　藁本　蔓荊子（各五兩）　石膏　甘草（各半兩）</p>
<p>上為粗末每服二錢水一盞生薑三片同煎至六分去滓食後熱服</p>
<p>喘</p>
<p>論曰喘急之病皆由榮衛之氣循行失度氣經於臟而臟不能受諸氣上並於肺肺管溢而氣爭故令喘息其始得之或因墜墮恐懼恐則精卻卻則上焦閉而氣不行氣不行則留於肝肝氣乘肺此喘出於肝或因驚恐則心無所倚神無所歸氣亂於中心乘於肺此喘出於心或因渡水跌僕腎氣暴傷而不通行氣留於腎腎氣上乘於肺此喘出於腎或因飽食過傷動作用力穀氣不流行脾氣逆而乘肺此喘出於脾凡諸臟相乘而喘者宜此團參丸</p>
<p><u>團參丸</u></p>
<p>團參（二兩）　人參（一兩）　大腹皮　橘皮（黃者各一兩）　麥門冬（二兩）　吳茱萸（半兩）半夏曲（一兩）　檳榔　芫花　附子　澤瀉　桂　杏仁　枳實　白朮　訶子（各半兩）　桑白皮（二兩）</p>
<p>上為細末姜糊和丸如梧桐子大米飲下十丸未知加至三十丸</p>
<p>若咳逆倚息喘急鼻張其人不得仰臥咽喉如水雞聲時發時止此由驚憂之氣蓄而不散肺氣鬱伏或因過飽勞動其氣上行而不能出於肺又遇寒邪肺寒則諸氣收聚氣稍緩則息有所觸則發經久不能治謂之肺脹宜此玉液散</p>
<p><u>玉液散</u></p>
<p>川芎　茯苓　知母　貝母　杏仁　葶藶　半夏曲　柴胡　麻黃（各一兩）　甘草　羌活　馬兜鈴（各半兩）　石膏（二兩）　訶子（一兩）　黃橘皮　白朮（各一兩半）　桂　人參（各一兩）</p>
<p>上為細末每服三錢水一盞生薑三片棗一個煎至七分去滓溫服不以時</p>
<p><u>橘皮丸</u></p>
<p>治風虛支滿膀胱虛冷氣上衝肺氣息奔冷咽喉氣悶往來下氣</p>
<p>海藻　白前　黃橘皮（各三分）　杏仁　茯苓　芍藥　桂（各五分）　人參　白朮　吳茱萸　葶藶（各一兩）　昆布　棗肉　桑白皮　蘇子（各五合）</p>
<p>上為細末煉蜜和丸如梧桐子大每服十五二十丸白湯下不以時</p>
<p><u>五愈丸</u></p>
<p>療五臟咳積年劇則上氣不得臥喉中如有物醫所不療</p>
<p>細辛　乾薑　白菀　甘草　桂（各三分）　蜀椒　代赭石　通草　款冬花　芫花　紫菀　牡蠣（各二分）　伏龍肝（半兩）</p>
<p>上為細末餳糖丸如棗核大含之以胸中熱為候晝夜二十餘丸忌海藻菘菜生蔥生菜</p>
<p><u>乾薑散</u></p>
<p>治氣嗽呼吸短氣心胸不利可思飲食上喘不得臥</p>
<p>乾薑　款冬花　桂（各二兩）　細辛　白朮　五味子　甘草（各三錢）　附子（一兩）　木香（三錢）</p>
<p>上為細末每服二錢水一盞棗一枚擘破同煎至七分去滓食前溫服</p>
<p><u>九寶散</u></p>
<p>治喘嗽</p>
<p>大腹皮　肉桂　甘草　乾紫蘇　杏仁　桑白皮（各二兩）　麻黃　黃橘皮　干薄荷（各二兩）</p>
<p>上為粗末每服一錢匕用水一盞童子小便半盞烏梅二個生薑五片同煎至一中盞去滓食後臨臥溫服兩浙張大夫病喘二十年每至秋冬輒劇不可坐臥百方不瘥後得臨平僧法本方服之遂瘥法本凡病喘三十年服藥半年乃絕根本永不復發凡服此藥須久服　凡喘咳時血出四肢懈墮脈浮大而緊此腎氣上並於胃脈道壅塞血無所行而散溢脾精不化上不勝下脾之絡脈外絕去胃外而歸陽明所致宜服此白朮丸</p>
<p><u>白朮丸</u></p>
<p>麥門冬　人參　白朮　澤瀉　茯苓　生乾地黃　大豆卷（各一兩）　桑白皮（二兩）</p>
<p>上為細末煉蜜和丸如梧桐子大米飲下三十丸</p>
<p><u>款肺丸</u></p>
<p>治支飲上乘上氣喘急疾涎不利咳嗽不得臥</p>
<p>牽牛（六兩）　木香　檳榔　青皮　半夏曲（各一兩）　五靈脂（二兩）　蘇子（三分）</p>
<p>上為細末冷水和丸如豌豆大每服二十丸食後生薑湯下</p>
<p><u>郁李仁丸</u></p>
<p>治喘嗽痰實身體頭面微腫小便不利</p>
<p>葶藶子　杏仁（各三分）　防己（二兩半）　郁李仁　紫蘇子（各一兩一分）　陳橘皮（一兩）　赤茯苓（一兩一分）</p>
<p>上為細末煉蜜和丸如梧桐子大每服二十丸至三十丸食後生薑湯下以效為度紫蘇湯下亦得</p>
<p><u>白朮丸</u></p>
<p>治支飲上氣不得臥身體腫滿小便不利</p>
<p>陳皮（一兩）　澤瀉（半兩）　甘草　防己　葶藶　木香（各一分）</p>
<p>上為細末水煮麵糊為丸如梧桐子大每服三十丸生薑湯下不以時一方有白朮茯苓半兩</p>
<p><u>芫花餅子</u></p>
<p>治喘嗽款氣</p>
<p>芫花　桑白皮　陳橘皮　吳茱萸（各一兩）　馬兜鈴（二兩）　白牽牛（半兩）</p>
<p>上為末以寒食麵三兩以水一處和勻櫻桃大捻作餅子每服一餅子煻灰火中炮熟細嚼煎馬兜鈴湯下</p>
<p><u>姜酥膏</u></p>
<p>治咳嗽喘急喉中似有物唾膿血不止</p>
<p>酥（三兩）　杏仁　阿膠　紫蘇子（各二兩）　生薑汁（一合）　白蜜（五合）</p>
<p>上件相和於銀鍋內以慢火熬成膏每服以溫粥飲調下一茶匙日四五服</p>
<p><u>神秘湯</u></p>
<p>治上氣不得臥</p>
<p>人參　紫蘇子　五味子　陳皮　半夏（各一分）</p>
<p>上為粗末每服二錢水一盞生薑三片同煎至六分去滓溫服</p>
<p><u>貝母散</u></p>
<p>治咳嗽上氣喘急失聲</p>
<p>貝母（一兩）　紫菀（三錢）　麥門冬（一兩半）　杏仁（三分）</p>
<p>上為細末每服三錢以水一盞煎至六分去滓溫服日三進</p>
<p>若不得臥臥則喘者此由水氣逆行上乘於肺肺得水則浮不開使氣不得通流其脈沉大宜此神秘湯</p>
<p><u>神秘湯</u></p>
<p>黃橘皮　桑白皮　人參　紫蘇　生薑（各半兩）</p>
<p>上㕮咀水三升煮至一升去滓溫三服（千金方用五味子不用桑白皮）</p>
<p><u>紫金煎</u></p>
<p>治小便不通咳嗽上氣</p>
<p>甜葶藶　苦葶藶（各半兩）　夏枯草　木香（各一分）</p>
<p>上為細末棗肉和丸如小豆大煎桑白皮湯下三十丸</p>
<p><u>杏仁膏</u></p>
<p>治枯瘦咳逆上氣喉中百病心下煩不得咽者</p>
<p>杏仁（二兩）　紫菀　款冬花　茯苓（各半兩）</p>
<p>上研杏仁為膏將余為末後合研勻煉蜜和丸如梧桐子大每服五七丸食後米飲下</p>
<p>若喘而發熱脛脈皆動日漸瘦削此由客熱乘肺或始無熱會食飲失宜胃氣不轉逆乘於肺故令氣急醫為虛寒始以燥熱之藥火邪熏肺重加喘息頰赤咽燥其脈細數治屬骨蒸宜小建中湯平肺湯（建中湯方見發熱門）</p>
<p><u>平肺湯</u></p>
<p>天門冬（一兩）　馬兜鈴　百部（各半兩）</p>
<p>上為粗末每服五錢水二盞煎至一盞去滓食後臨臥溫服</p>
<p><u>茯苓飲子</u></p>
<p>古今錄療氣忽發滿胸急者</p>
<p>茯苓　杏仁（各四兩）　黃橘皮（二兩）</p>
<p>上三味切以水六升煮取二升分作三服日三隨小便下愈盡更作忌酢物</p>
<p><u>竹葉湯</u></p>
<p>治奔馬及奔趁喘乏便飲冷水上氣發熱</p>
<p>竹葉（三兩）　黃橘皮（六錢）</p>
<p>上以水二盞煎至一盞去滓溫服不以時</p>
<p><u>無心散</u></p>
<p>治喘神效</p>
<p>遠志（不以多少無心者）</p>
<p>上為細末每服一錢用綿裹同水一小盞煎至一茶腳許呷之立效</p>
<p>若喘而咽中作水雞聲不得低頭動輒氣奔促時咳此由寒搏肺經痰停胃脘痰與氣共行肺道壅滯謂之上氣治屬飲家宜旋覆花丸（方見頭眩門）</p>
<p>太　息</p>
<p><u>犀角散</u></p>
<p>鄜州時節推因飲食次忽人報其祖有事驚憂悲泣食即吐出自後常多不快時時太息不自知過憂思即益甚謹按黃帝三部針灸經云人之太息者何曰憂思即心系急心系急則氣道約而不利故太息伸出之補手少陰陰者心脈也心主者包絡也足少陽者膽脈也用針之法以久留為補究氣之元本以憂思不已使心膽氣虛所致兆素不精用針謹處犀角散治之</p>
<p>生犀（錯末）　羚羊角（錯末）　硃砂（研）　人參（各半兩）　牛黃（一分研）　龍腦（一分研）　麝香（一分研）</p>
<p>上為末研勻以瓷器密收之勿令泄氣每服半錢熟水調服食後</p>
<p>五　痔</p>
<p><u>烏蛇黃耆丸</u></p>
<p>歌</p>
<p>熱風沉於脾胃中壅結令人大腸急二日三日一遍通硬如彈子而又澀或如羊屎及豬糞腳膝腰痛不能立此病名為腸風發久而不治即肛脫忽然時見鮮血流漸漸變作野雞疾</p>
<p>黃耆（一兩半）　大黃　大麻仁（各二兩）　獨活　枳殼　人參　地骨皮（各一兩）　訶子皮（一分）　檳榔（一錢半）　烏蛇（五兩）　羚羊角（三兩）　郁李仁（三分半）</p>
<p>上為細末煉蜜和丸如梧桐子大空心溫酒下二十丸以住為度多即減少即至三十丸余病皆治如酒後胸膈壅滯悶急酒下五十丸疏一行乃止且吃粥一二頓如大冷大熱大腸澀滯及四肢痛悶皮膚疼者並看臟腑虛實服之</p>
<p><u>槐子丸</u></p>
<p>治腸風下血五痔成瘡發即焮痛不可忍大便下血肛脫不入腸頭生肉如鼠乳或如櫻桃時下膿血腫處癢痛肛邊生核久成瘻瘡皆治之</p>
<p>槐角（二兩）　陳橘皮　乾地黃　續斷（各一兩）　黃耆　白礬　當歸　乾薑　黃連　附子（各半兩）</p>
<p>上為細末煉蜜和丸如梧桐子大每服二十丸至三十丸食前熱米飲下</p>
<p><u>內補黃耆散</u></p>
<p>治腸風下血不止面色萎黃氣力全少</p>
<p>黃耆　龍骨　槐子　白芍藥（各二兩）　當歸　芎藭　甘草　附子（各一兩）</p>
<p>上為細末每服四錢水一中盞入餳一分同煎至六分去滓食前溫服</p>
<p><u>茄根散</u></p>
<p>治淋渫痔瘡並風毒疼痛</p>
<p>茄子根　菴䕡子　連須蔥　槐枝　柳枝　桃枝　荊芥枝梗　枸杞根</p>
<p>上件等分銼碎用藥一兩以水三兩碗煎十餘沸去滓淋渫</p>
<p><u>沒藥丸</u></p>
<p>治腸風痔疾結核腫痛下膿血飲酒食動風物即發</p>
<p>沒藥（三錢）　桂　鯉魚鱗　枳殼　雞冠花（各半兩）　蝟皮（一兩）　槐角（三錢）</p>
<p>上為細末酒煮麵糊和丸如梧桐子大每服三五十丸若痛多倍沒藥膿血多倍槐角結核多倍枳殼每吃動風物先進一服永不發動已作並吃三服乃效食前服</p>
<p><u>七聖散</u></p>
<p>治腸風痔瘻</p>
<p>茜根　芫荽子　黃芩　紫草　雞冠花（各一兩）　𦯶子　白礬（各一兩）</p>
<p>上為細末每服二錢冷齏汁調下食前服忌毒物</p>
<p><u>七寶丹</u></p>
<p>治五痔</p>
<p>蝟皮（一個）　皂角刺　豬牙皂角　附子（各一兩）　榼藤子（一個）　硫黃　白礬（各一分）</p>
<p>上為細末煮麵糊為丸如梧桐子大每服二十丸空心溫酒下如有瘡者用硃砂一小豆大同研三丸水調塗瘡上</p>
<p><u>烏金散</u></p>
<p>治五痔漏</p>
<p>穿山甲　刺蝟皮　黃牛角心　豬牙皂角　皂角刺（各一兩）　當歸（一兩）　蒻葉（半兩）</p>
<p>上先炒甲次蝟次角心各炒黃色干方將諸藥一處入在五升垍罐子內以鹽泥固濟仍於罐底上鑽一小竅令出煙覆安於炭火上煅通赤煙才盡便出放令存性以土罨之尤佳搗末以胡桃酒調下一錢空心</p>
<p><u>密陀僧丸</u></p>
<p>治婦人痔疾面色萎黃</p>
<p>白礬灰　密陀僧　雞冠花　槐子仁　百草霜（各一兩）　皂角灰（一分）</p>
<p>上為細末以水煮麵糊為丸如梧桐子大每服二十丸煎柏木湯下</p>
<p><u>必效丸</u></p>
<p>治一切痔瘻不問淺深</p>
<p>枳殼（一兩半）　黃耆　萆薢　菟絲子（各二兩）　杜蒺藜　烏蛇（各三兩）</p>
<p>上為細末煉蜜和丸如梧桐子大每服三十丸空心晚食前米飲下</p>
<p><u>𦏰殼丸</u></p>
<p>治痔瘻</p>
<p>𦏰殼　槐角　枳實（各二兩）　人參　阿膠（各一兩）　黃耆（二兩）</p>
<p>上除人參阿膠同搗為末後將四味末鍋內合炒黃黑色入麝香二錢並參膠二味同研粟米飯為丸如梧桐子大每服三十丸空心橘皮湯下日二三服</p>
<p><u>鷹觜丸</u></p>
<p>治痔瘻</p>
<p>鷹觜爪（一副）　榼藤子（一個）　赤龍鱗（一錢）　穿山甲（一錢）　㘻角將軍（一個）</p>
<p>上件五味將㘻甲不燒外四味一處入瓷罐內燒黑煙出帶黃煙存性冷取出為末細研㘻角頭足入在藥中然後用酒煮麵糊為丸如梧桐子大每服七丸酒調散子下丸子</p>
<p><u>小黃耆丸</u></p>
<p>治胴腸風熱大便秘滯及五痔結核</p>
<p>防風（一兩）　黃耆（二兩）　芎藭（半兩）　皂角子仁黃（二分）　枳殼（一分）</p>
<p>上為細末煉蜜和丸如梧桐子大每服三十丸不以時米飲下</p>
<p><u>保命散</u></p>
<p>治遠年不瘥痔瘻下血不止神效</p>
<p>蝟皮　楮白皮（各一兩）　槐子　黃牛角䚡（各半兩）　黑葧臍子（十個）</p>
<p>上件同入坩罐子內用葧臍蓋面圓瓦子蓋口鹽泥固濟用炭火三秤煅白煙出為度用土蓋之候冷取出為細末每藥末一兩用黑附子炮裂去皮臍半兩乳香少許每服二錢煎皂皂兒湯破酒調下空心食前</p>
<p><u>銼散</u></p>
<p>治痔</p>
<p>防風　枳殼　黃耆　竹葉　甘草</p>
<p>上等分為粗末每服三錢水一大盞生薑二片同煎至八分下藥如已安樂或痔多年有結核以狐牙散治之</p>
<p><u>槐花散</u></p>
<p>治五痔膿血</p>
<p>槐花　荊芥（各一分）　千針草（半兩）　伏火硇砂（三錢）</p>
<p>上同為細末每服三錢麝香一錢同研如粉用好酒一盞煎熱調藥末下丸子立效臨臥日三服永除根本</p>
<p><u>如聖丸</u></p>
<p>治年深痔疾惡瘡腫癢</p>
<p>豬懸蹄　穿山甲　蝟皮　紅樣兒（各三兩）</p>
<p>上藥銼用藏瓶一個入藥在內鹽泥固濟留眼子一個用炭火燒令通赤煙盡為度為細末入沒藥一兩乳香半兩麝香一錢同再研勻用黃蠟三兩熔和丸如粟米大每服五丸至七丸甘草末一錢同溫酒調下</p>
<p><u>曲米丸</u></p>
<p>治新久一切痔漏之疾</p>
<p>神麯　大麥糵（各四兩）　厚朴（八兩）　洪術（二兩或白朮）</p>
<p>上為細末以醋煮麵糊為丸如梧桐子大食後以溫水下三五十丸常服甚妙大治下血痔漏飲食不消有谷穴者亦治</p>
<p><u>牛膽丸</u></p>
<p>治痔漏</p>
<p>犍牛兒膽　蝟膽（各一個）　膩粉（五十文）　真麝香（二十文）</p>
<p>上將蝟膽汁等三味和勻入牛膽內系頭四十九日熟旋取為丸如大麥粒用紙捻送瘡內候追出惡物是效瘡口漸合紙面蓋瘡留一邊出惡物</p>
<p><u>雞酒膏</u></p>
<p>治腸風痔瘻</p>
<p>沒藥（一錢）　麝香（半錢）　乳香（半分）</p>
<p>上同研細同雞子一個尖頭開破傾出黃並清打勻調藥都傾在雞子內以油紙裹數重系定勿令漏入水煮熟去殼分作四服空心溫酒下</p>
<p><u>枳殼湯</u></p>
<p>治腸風痔疾</p>
<p>皂角黃仁　枳殼　青皮（各半兩）</p>
<p>上為細末每服一錢米飲調下</p>
<p><u>朴硝散</u></p>
<p>治淋渫痔瘡</p>
<p>五倍子　朴硝（等分）</p>
<p>上為細末每服三兩水三碗同煎至三四沸用之</p>
<p><u>狐牙散</u></p>
<p>治痔</p>
<p>大螗螂（一個）　白礬（一塊）</p>
<p>上研同細以生麻油調塗之</p>
<p><u>如聖丸</u></p>
<p>治痔瘻不問久新有蟲無蟲可服（校定此方杏仁以四兩比附為用）</p>
<p>杏仁（去皮尖並雙仁者砂盆研濾候滓盡）</p>
<p>上以銀石器慢火熬更用大棗二十九枚同煎棗熟剝去皮核再熬候稠入萆薢末二兩更熬候可丸即丸如梧桐子大每服三四十丸空心食前銼散下日二服</p>
<p><u>皂角鵝散</u></p>
<p>治痔疾</p>
<p>上以皂角鵝不以多少焙乾為末每服一大錢酒一盞調下氣下泄為度</p>
<p><u>治五痔漏法</u></p>
<p>三方</p>
<p>上以舊棕皮十葉當歸一兩一處燒取燼研細分作十服每旦以無灰酒調下一服盡即安漏者二十服效</p>
<p><u>又方</u></p>
<p>上以五倍子不拘多少為細末每服三錢於小盆器中用百沸湯浸洗淋洗日三五次</p>
<p><u>又方</u></p>
<p>上以大棗七枚去核入膩粉與硇砂少許填滿濕麵裹之候乾陰陽火煅令黑去面取棗碾細末每服半錢粥飲調下</p>
<p><u>小黃耆丸</u></p>
<p>治手陽明之支脈絡於齒縫而下屬大腸若風客其經則齒牙疼痛及大便秘滯或時便血久久不已則成痔疾宜服此藥</p>
<p>熟乾地黃　川芎　枳殼　綿黃耆　防風（各半兩）</p>
<p>上為細末煉蜜和丸如梧桐子大每服三十丸空心煎皂子仁湯下</p>
<p><u>苦楝丸</u></p>
<p>治腸風下血不以新久</p>
<p>防風　乾漆蓋（生）　人參　苦楝根皮（各一錢）　荊芥穗　海金沙（各半錢）　何首烏（一錢）</p>
<p>上為細末醋煮麵糊和丸如麻子大每服七丸空心煎樗白皮湯下</p>
<p><u>槐角煎</u></p>
<p>治男子婦人下血</p>
<p>鳳眼草（用仁子此乃樗阪殼）　槐角　地榆　枳殼（各一兩）　荊芥穗　密陀僧（火煅）　槐花（各半兩）</p>
<p>上為細末煉蜜和丸梧桐子大每服十五丸不以時婦人淡醋湯下</p>
<p><u>沒藥丸</u></p>
<p>主腸風下血疼痛不已</p>
<p>蝟皮　鯉魚鱗（二味燒存性研）　桂（去粗皮有熱者去桂用黃連或黃柏黃芩）　雞冠花　沒藥（各一兩）　枳殼（半兩）</p>
<p>上除研藥外為細末後入研藥令勻煉蜜和或酒煮麵糊丸梧桐子大每服二十丸空心溫酒下</p>
<p><u>假蘇丸</u></p>
<p>治痔疾成漏膿血脫肛疼痛及腸風下鮮血</p>
<p>假蘇（荊芥也）　黃耆　防風　皂子仁　槐角　枳殼（等分）</p>
<p>上為細末煉蜜和丸梧桐子大每服三四十丸食前熟水下</p>
<p><u>地錦湯</u></p>
<p>治腸風下血</p>
<p>熁菜葉　千針草　酸草子　地錦草（等分陰乾）</p>
<p>上為細末每服二錢白湯調下食後溫服</p>
<p><u>烏金散</u></p>
<p>治腸風瀉血神奇方</p>
<p>木鱉子（一兩半去皮及青膜）　沒藥　枳殼（各一兩）　胡桃（三個）</p>
<p>上四味以清油燈焰內燒存性細研空心米飲調下二錢覺痛即愈血立止忌生冷油膩</p>
<p><u>小豆丸</u></p>
<p>治腸風毒</p>
<p>赤小豆　好硫黃（各一兩）　附子（生用半錢）</p>
<p>上為細末水煮麵糊和丸梧桐子大每服二十丸空心醋湯下</p>
<p><u>貫眾散</u></p>
<p>治腸風下血</p>
<p>貫眾（一兩火煅存性）　五倍子（半兩火煅存性）　白礬（二銖枯）</p>
<p>上同研為細末每服三錢米飲下</p>
<p><u>蝟皮湯</u></p>
<p>治下血及諸痔成膿血皆愈</p>
<p>穿山甲（一兩燒灰存性）　肉豆蔻末（二兩）　蝟皮（一兩燒灰）</p>
<p>上為細末每服半錢婦人醋湯調下</p>
<p><u>黃耆丸</u></p>
<p>治腸風瀉血</p>
<p>黃耆　黃連</p>
<p>上等分為細末麵糊和丸如赤小豆大每服二三十丸米飲下</p>
<p><u>黃連丸</u></p>
<p>治腸風</p>
<p>黃連（半兩入巴豆半兩同炒赤色去巴豆）　龍膽草（一分）</p>
<p>上為細末蒸餅和丸梧桐子大每服三十丸食前荊芥湯下日二服</p>
<p><u>神麯丸</u></p>
<p>治腸風下血</p>
<p>五靈脂（五兩水飛去滓熬成膏）　神麯（一兩炒）</p>
<p>上為細末將五靈脂熬成膏入神麯末丸梧桐子大每服十丸男子酒下食後婦人淡醋湯下</p>
<p><u>黃耆散</u></p>
<p>若血隨大便而下或先或後此飲食不節飢飽不時傷腸胃榮衛不調或強忍大便氣無從出復陷於陰氣並於陰則血失常經或醉飽房勞酒入於肺絡脈滿經脈虛勞動則氣血相併不勝者為病故先便而後血者其血遠先血而後便者其血近所下不常有所觸動則作遠血宜黃耆散近血宜</p>
<p>赤小豆散（方在後）</p>
<p>枳實（麩炒去穰三十個）　青州棗（三十個去核二味用杵爛）　甘草（各半兩）　黃耆（二兩）</p>
<p>上為細末米飲調二錢下不以時</p>
<p><u>膽礬丸</u></p>
<p>若大便腸頭如破膿血時從穀道中久久不已為瘻亦謂之腸痔宜此膽礬丸及熏法（方在後）</p>
<p>膽礬（一斤黃泥裹燒通赤）　皂子（一升煮去皮焙乾）　白雞冠花（一斤）　京三稜（四兩）</p>
<p>上為細末醋煮麵糊為丸梧桐子大米飲下二三十丸</p>

<h1>卷第十四</h1>

<h2>淋痰飲頭面</h2>

<h3>淋</h3>
<p><u>榆白皮散</u></p>
<p>治五淋結痛</p>
<p>通草（十二分）　榆白皮　雞蘇　茯苓（赤者各六分）　當歸　葵子（一大合）　瞿麥（四分）　大黃（六分）　芍藥（赤者六分）　滑石（三分）　芒硝（十二分）　麥門冬（八分）</p>
<p>（重校定此方內當歸無分兩其太平聖惠方內木通散與此方治療一同納當歸用一兩）</p>
<p>上為粗末每服二錢水一盞煎至六分去滓食前溫服</p>
<p><u>滑石散</u></p>
<p>治石淋血淋</p>
<p>王不留行　滑石（各五分）　甘遂（三分）　石葦（四分）　葵子（六分）　通草（十分）　車前子　芍藥（赤者）　蒲黃　桂　當歸（各六分）</p>
<p>上為細末每服二錢空心茶湯下</p>
<p><u>當歸湯</u></p>
<p>治勞淋小便淋瀝疼痛不可忍者</p>
<p>陳皮　當歸　熟地黃　白芍藥（各一兩）　阿膠　桃膠　赤茯苓（各三分）　人參　芒硝　香附子（各半兩）　甘草（一分）</p>
<p>上為細末每服三錢水一盞煎至六分去滓溫服</p>
<p><u>陳皮滑石散</u></p>
<p>治氣淋腹脅脹滿臍下氣結小腸疼痛</p>
<p>陳皮　滑石　川芒硝　葵子（各一兩）　赤茯苓　赤芍藥　子芩　瞿麥　石葦　蒲黃（各半兩）</p>
<p>上為細末每服二錢食前米飲調下</p>
<p><u>瞿麥散</u></p>
<p>治熱淋澀痛熱極不解</p>
<p>瞿麥　桑白皮　滑石　木通　赤芍藥　甘草　榆白皮　川芒硝　子芩（各一兩）</p>
<p>上為粗末每服四錢水一中盞煎至六分去滓食前服</p>
<p><u>榆白湯</u></p>
<p>治勞淋熱淋</p>
<p>榆白皮　黃芩　瞿麥　茯苓（赤者）　通草　郁李仁　梔子　雞蘇葉（等分）</p>
<p>上為粗末每服二錢水一盞煎至七分去滓溫服</p>
<p><u>石葦飲子</u></p>
<p>治氣淋小遺澀痛</p>
<p>石葦　瞿麥　木通（各一兩）　陳皮（黃者）　茯苓（赤者）　芍藥（赤者）　桑白皮　人參（各三分）</p>
<p>上為細末每服二錢生薑一分水一大盞煎至七分溫服早食後臨臥各一服忌冷物</p>
<p><u>熟地黃散</u></p>
<p>治虛勞內傷小便出血陰道中痛時加寒熱</p>
<p>熟乾地黃　柏葉　黃芩　當歸　阿膠　黃耆　車前葉（各一兩）　甘草（半兩）</p>
<p>上為粗末每服三錢水一盞煎至六分去滓溫服不以時</p>
<p><u>沉香散</u></p>
<p>建安林回甫秘校熙寧中與子同客龍門李氏家林一日下血李兄弟煎八正散與服既服不勝其苦小腹前陰痛益甚余教林服菟絲山藥丸林病去氣血亦小充實蓋不可專以熱藥血得熱則盈溢為說也沉香散治冷淋臍下痛小腹妨悶方</p>
<p>沉香　石葦　滑石　當歸　王不留行（各半兩）　葵子　白芍藥（各三分）　甘草（一分）</p>
<p>上為細末每服一錢煎大麥飲調下食前日二三服</p>
<p><u>瞿麥散</u></p>
<p>利小便治膀胱伏熱小便赤澀淋瀝疼痛</p>
<p>瞿麥（一兩）　葵子　木通　大黃　車前　桑皮　滑石（各半兩）</p>
<p>上為細末每服二錢白湯調下氣盛有熱者可服</p>
<p><u>甘草滑石散</u></p>
<p>行下焦滯熱陰中疼痛小便難</p>
<p>甘草　大黃　黃耆（各半兩）　滑石（一兩）　山梔子（半兩）　乳香（一錢）　地椒（半兩）</p>
<p>上為細末每服一錢食前乳香酒調下未愈再服</p>
<p><u>七寶散</u></p>
<p>治久新砂石熱結淋疾</p>
<p>南蕃琥珀　沒藥　乳香　蒲黃　桃膠　百部　郁李仁（湯浸出皮研如油入面少許同研干勻稍硬入溫水三兩滴和作餅子焙乾炙令黃用之以上藥各等分停用之一味味別研）</p>
<p>上件藥一味味別研極細如面再同拌勻再研千餘度極細勻為末每服一錢溫酒調服腹空時服初服一服未知夜加一服先服藥引使</p>
<p><u>引使方</u></p>
<p>上用實好胡桃一個燒令存性細研溫酒一銀盞調服一服後服七寶散三日中效後只每日服七寶散一服永安</p>
<p><u>巨用散</u></p>
<p>治淋尋常小便澀則服之</p>
<p>當歸（二兩）　桔梗　瞿麥穗　桂府滑石　海蛤（各一兩）　燈心（十束）　甘草（半兩）</p>
<p>上為細末每服二錢水一盞同燈心煎至七分食後冷服澀甚者加車前子一兩</p>
<p><u>陳皮石葦散</u></p>
<p>治下焦有熱淋閉不通小腹妨悶</p>
<p>石葦（一兩）　赤芍藥（三分）　瞿麥穗　木通（各一兩）　陳皮　茯苓　桑白皮（各三分）</p>
<p>上為細末每服二錢水一盞煎至七分去滓食前溫服日二三服以利為度</p>
<p><u>白茅根湯</u></p>
<p>治血淋痛不可忍</p>
<p>白茅根　滑石　葵子（各一兩）　白芍藥　木通　車前子　亂髮（各分）</p>
<p>（重校定此方內三味無分兩此方太平聖惠方內亦載之名白茅根散納芍藥木通車前子三味各三分亂髮灰用一分）</p>
<p>上為細末每服二錢水一大盞煎至七分去滓食前溫服日二三服</p>
<p><u>木通子芩湯</u></p>
<p>治尿血水道中痛不可忍</p>
<p>白茅根（三兩）　赤芍藥（一兩）　滑石　木通（各二兩）　子芩　亂髮灰（各一兩半）　葵子（半兩）</p>
<p>上為粗末每服四錢水一盞同煎至六分去滓食前候溫服之</p>
<p><u>榆皮通滑泄熱煎</u></p>
<p>治腎熱應胞囊澀熱小便黃赤苦痛不通方</p>
<p>榆白皮　葵子（各一升）　車前子（五升）　赤蜜（一升）　滑石　通草（各三兩）</p>
<p>上六味㕮咀以水三斗煮取七升去滓下蜜更煎取三升分三服婦人亦同此方</p>
<p><u>茅根飲子</u></p>
<p>治小便赤澀痛</p>
<p>白茅根　木通　生乾地黃（各二兩）　赤茯苓　人參　葵子（各一兩）</p>
<p>上細銼和勻每服半兩以水一大盞煎至五分去滓食前溫服</p>
<p><u>山梔子湯</u></p>
<p>治五淋及血淋</p>
<p>當歸　芍藥（赤者）　茯苓（赤者）　甘草　山梔子</p>
<p>上等分為細末每服二錢水一盞煎至八分溫服</p>
<p><u>子芩伏龍肝散</u></p>
<p>解血淋</p>
<p>甘草　芎　伏龍肝（各一兩）　子芩　赤芍藥</p>
<p>（重校定此方內二味無分兩其太平聖惠方內有瞿麥散一方與此方治療一同納子芩赤芍藥二味各用一兩）</p>
<p>上為粗末用水一升藥半兩煎至七分去滓分作三服溫服</p>
<p><u>滑石湯</u></p>
<p>治膀胱急熱小便黃色</p>
<p>滑石（八兩）　子芩（三兩）　榆白皮（四兩）　車前子　冬葵子（各一升）</p>
<p>上五味㕮咀以水七升煮取三升分作三服不以時</p>
<p><u>石葦瞿麥散</u></p>
<p>治五淋</p>
<p>瞿麥　石葦　車前子　滑石　葵菜子（各半兩）</p>
<p>上為細末每服二錢水一盞同煎至七分食前空心服</p>
<p><u>蠟丸子</u></p>
<p>治淋經效</p>
<p>黃蠟（二兩）　燈心（二束）　木香　肉豆蔻（各一分）　硇砂（半兩）</p>
<p>上件藥並燈心併入蠟油銚子內鐵箸攪候煙盡放冷取出丸如梧桐子大每服三丸以溫酒調舶上茴香末一錢下先炒燈心欲煙盡後入三味藥更炒移時稍丸服之</p>
<p><u>石葦散</u></p>
<p>通利小便</p>
<p>石葦　木通　瞿麥（各半兩）　桂府滑石（一兩）　揀甘草（半兩）</p>
<p>上五味都為末每服四錢水半升燈心一束同煎至一半去滓徐徐呷之立效如水透快一晝夜可下數斗便覺身體輕快行步如常但極清瘦皮骨相連蓋膜間病氣去盡故也然牙齦微動紅腫牙齒間腥臭涎黏出三兩日出得有次第以綿塞子裹治牙藥塞之即已更用青黛棗穰固濟甚佳蓋水本腎病須當撓腎方得病退早覺無妨恐不知有此應驗故先敘述</p>
<p><u>石燕子煎</u></p>
<p>治砂石淋每發不可忍者</p>
<p>石燕子（一兩）　滑石　石葦　瞿麥穗（等分）</p>
<p>上為細末水煮麵糊和丸如梧桐子大煎瞿麥燈心湯下十丸食前日進二三即以後湯下丸子</p>
<p>石葦　瞿麥　木通（各四錢）　陳皮　白茯苓（各三分）</p>
<p>上為細末每服二錢水一盞煎至七分去滓下前丸子</p>
<p><u>長將散</u></p>
<p>治五淋小便常不利陰中痛日十數起皆勞損虛熱所致宜服</p>
<p>石葦　滑石（各五兩）　瞿麥　葵子（各一兩）　車前子（三兩）</p>
<p>（重校定此方內瞿麥葵子無分兩其太平聖惠方內亦載之名石葦散納瞿麥葵子各用二兩）</p>
<p>上為細末每服二錢熟水調下不以時</p>
<p><u>又方</u></p>
<p>葵子　白朮　茯苓　當歸（各一兩）</p>
<p>上為粗末每服三錢水一盞煎至六分去滓食前溫服</p>
<p><u>白芍藥煎</u></p>
<p>治勞淋小腹疼痛小便不利</p>
<p>當歸　芍藥（白者）　鹿茸　熟地黃（各一兩）</p>
<p>上為細末煉蜜和丸如梧桐子大阿膠湯下三十丸</p>
<p><u>石葦散</u></p>
<p>治血淋</p>
<p>石葦　白芍藥　當歸（各二兩）　蒲黃（一兩）</p>
<p>上為細末每服二錢溫酒調下不以時</p>
<p><u>茯苓散</u></p>
<p>治血淋</p>
<p>五味子　阿膠　茯苓（各半兩）　黃耆（一兩）</p>
<p>（重校定此方無每服數目其本方內又有瞿麥散一方治療一同每服二錢以米飲調下）</p>
<p>上為細末米飲調下不以時</p>
<p><u>固脬丹</u></p>
<p>治脬寒小便頻數</p>
<p>益智仁（二兩半）　石菖蒲（一兩）　白龍骨（三分）　川烏頭（一兩）</p>
<p>上為細末酒煮麵糊為丸如梧桐子大空心服四十丸煎益智鹽湯下一方加覆盆子二兩</p>
<p><u>滑石石葦散</u></p>
<p>治熱淋小便澀痛</p>
<p>石葦　榆白皮（各一兩）　滑石（二兩）</p>
<p>上為細末每服二錢水一盞入蔥白生薑同煎至六分去滓食前溫服</p>
<p><u>菩薩散</u></p>
<p>治血淋</p>
<p>菩薩蛻　犀角末（各半兩）　獨掃（二十穗）</p>
<p>上為細末每服一錢米飲調下空心服</p>
<p><u>通秘散</u></p>
<p>治氣淋</p>
<p>陳皮　香附子　赤茯苓（各等分）</p>
<p>上為粗末每服二錢水一盞同煎至六分去滓食前服</p>
<p><u>生茶散</u></p>
<p>治暴患小便不通</p>
<p>蓬莪朮　茴香　生茶（等分）</p>
<p>上為細末每服二錢水一盞鹽二錢蔥白二寸煎至六分和滓空心服</p>
<p><u>木通散</u></p>
<p>治熱淋小腸不利莖中急痛</p>
<p>木通　甜葶藶　赤茯苓（各一兩）</p>
<p>上為細末每服二錢食前以溫蔥白湯調下</p>
<p><u>抵聖散</u></p>
<p>治五淋</p>
<p>赤芍藥（一兩）　檳榔（一個）</p>
<p>上為細末每服一錢水一盞煎至七分空心溫服立瘥</p>
<p><u>車前草湯</u></p>
<p>治熱淋及小便不通</p>
<p>車前草葉</p>
<p>上取汁服半盞不以時</p>
<p><u>發灰散</u></p>
<p>治卒得淋及血淋</p>
<p>上燒發灰為末酒調服一錢匕空心食前</p>
<p><u>香格散</u></p>
<p>治五種淋疾勞淋血淋氣淋熱淋石淋及小便不通至甚者宜服</p>
<p>硝石（一兩）</p>
<p>上一味生研為細末每服二錢諸淋各依湯使如後</p>
<p>勞淋勞倦虛損則發小便不出小腹急痛葵子末煎</p>
<p>濃湯調下通後便須服補虛丸散忌慎將息</p>
<p>血淋小便不出時時下血疼痛滿急</p>
<p>熱淋小便赤色淋瀝不快臍下急痛並用冷水調下</p>
<p>氣淋小腹滿急尿後常有餘瀝木通湯放溫調下</p>
<p>石淋莖內痛尿不能出內引小腹膨脹急痛尿下砂石令人悶絕將藥末先入銚子內用紙隔炒至紙焦為度再研令極細溫水調下小便不通小麥煎湯調下</p>
<p>卒患諸淋並只用冷水調下並空心先調使藥消散如水後即服之更以湯使送下諸藥不效者服此立效淋有五種一者莖中痛溺不得卒出者心淋也二者溺有白汁肥如脂膏淋也一名肉淋三者溺難澀常有餘瀝者氣淋也四者溺留莖中數起不止引小腹痛勞淋也五者如豆汁或有血有結不通者一名血淋一名癃淋也</p>
<p>葛氏療淋下血方麻根十個以水五升煮取二升一服血止神驗</p>
<p>淋閉之病不可一向作熱治亦有胞囊有寒而便溺不通者亦有胞系了戾而不小便者宜審別之</p>
<p><u>燈心湯</u></p>
<p>治熱淋疼痛</p>
<p>燈心　乾柿</p>
<p>上等分銼碎水煎服不以時。</p>
<p><u>定磁散</u></p>
<p>治砂石淋</p>
<p>真定磁　赤芍藥（各等分）</p>
<p>上為細末每服二錢濃煎燈心湯調下不以時</p>
<p><u>緩中湯</u></p>
<p>治肉淋勞淋</p>
<p>熟地黃　當歸　人參　白朮　阿膠　芍藥　芎藭（各二兩半）　甘草　桂（各一兩半）</p>
<p>上為粗末每服二錢肉汁二盞生薑十片煎至十分去滓食前服</p>
<p><u>枳殼湯</u></p>
<p>治小便不通小腹脹滿</p>
<p>厚朴　桂　枳殼　滑石（各一兩）　膩粉（三分）</p>
<p>上為細末每服二錢冷米飲調下食前服</p>
<p><u>地黃鹿茸丸</u></p>
<p>治虛淋（入桃膠煎亦得）</p>
<p>熟地黃　赤芍藥　當歸　赤茯苓　桃膠（各一兩）　鹿茸（半兩）　血餘（四兩）</p>
<p>上為細末白麵糊和丸如梧桐子大每服二十丸空心食前溫酒或燈草湯下</p>
<p><u>絳宮丸</u></p>
<p>治心經熱小便淋澀不通及諸淋</p>
<p>生地黃（四兩）　木通　黃芩（各二兩）</p>
<p>上為細末煉蜜和丸梧桐子大每服三十丸溫水下不以時</p>
<p><u>五淋絳宮湯</u></p>
<p>治三焦氣滯腹脅注痛因服熱藥引入下焦膀胱受熱小便淋澀臍下脹痛</p>
<p>露蜂房　血餘（各三錢）　白茅根（五錢）</p>
<p>上為細末入麝香少許每服一錢空心食前溫酒下淋止不須服甚者不過三五服立效</p>
<p><u>鹿茸地黃煎</u></p>
<p>治血淋</p>
<p>鹿茸　熟地黃　當歸　蒲黃（各半兩）　龍骨　發灰（各一分）</p>
<p>上為末煉蜜和丸如彈子大每服一丸水一盞入青鹽一捏食後服</p>
<p><u>石葦湯</u></p>
<p>治產後卒淋血淋石淋</p>
<p>石葦　黃芩　通草　甘草（各二兩）　榆皮（五兩）　大棗（三十個）　葵子（二升）　白朮　生薑（各三兩）</p>
<p>上九味㕮咀以水八升煮取二升半分三服集驗無甘草生薑又有不用薑棗者</p>
<p>痰　飲</p>
<p><u>芫花散</u></p>
<p>治一切風冷痰飲癥癖無所不治</p>
<p>芫花　桔梗　紫菀　大戟　烏頭　附子　天雄　白朮　蕘花　狼毒　五加皮　𦬣草　栝蔞根荊三稜　躑躅　麻黃　白芷　荊芥　茵芋（各七分）　石斛　車前子　人參　石長生　石南（各七分）　萆薢　牛膝　蛇床子　菟絲子　狗脊　蓯蓉　秦艽（各四分）　藜蘆　山藥　細辛當歸　薏苡仁　芎藭　杜仲　厚朴　熟乾地黃　黃耆　乾薑　芍藥　山茱萸　桂　吳茱萸黃芩　防己　五味子　柏子仁　遠志　川椒　獨活　牡丹　陳橘皮　木通　柴胡　藁本　菖蒲　茯苓　續斷　巴戟　石茱萸（各二分）　王不留行（十分）</p>
<p>上為細末每服一錢溫酒或米飲白湯調下亦可丸服煉蜜和丸如梧桐子大每服五七丸白湯米飲溫酒下</p>
<p><u>五飲丸</u></p>
<p>治五飲留滯停痰癖飲結在兩脅心腹脹滿羸瘦不能飲食食不消化喜唾乾嘔大小便或秘或利腹中動搖作水聲腹內熱口乾好飲水漿卒起頭眩欲倒胸脅下痛</p>
<p>遠志　苦參　藜蘆　白朮　甘遂　五味子　大黃　石膏　桔梗　半夏　紫菀　烏賊骨　前胡芒硝　芫花　當歸　人參　栝蔞根　大戟　貝母　茯苓　芍藥　黃芩　葶藶　桂（各一兩）恆山　薯蕷　厚朴　細辛　附子（各一兩半）　巴豆（三十個）　蓯蓉（一兩）　甘草（三分）</p>
<p>上為細末煉蜜和丸如梧桐子大每服一二丸臨臥時以熟水下</p>
<p><u>赤茯苓散</u></p>
<p>治風虛痰飲頭痛惡心</p>
<p>赤茯苓　細辛　半夏　藁本（各三分）　蔓荊子　旋覆花　防風　芎　枳殼　甘草（各一兩）　人參　前胡　羌活（各一兩半）　天麻（二兩）　菊花（半兩）</p>
<p>上為細末每服二錢水一盞入生薑三片煎至六分去滓溫服不以時</p>
<p><u>寬中沉參散</u></p>
<p>消飲止渴養肺</p>
<p>半夏（五分）　五味子　鹿角膠　茯苓（各三分）　白朮　沉香　款冬花　芎　紫菀　石斛　山藥（各二分）　人參（四分）</p>
<p>上為細末每服二錢食前生薑湯調下內有一方減人參一味</p>
<p><u>延年白朮丸</u></p>
<p>主除風痰消積聚胃中冷氣逢秋髮動令嘔吐食後吐清水食飲減少不作肌膚</p>
<p>白朮（五分）　白芷（三分）　乾薑　石斛（各六分）　五味子　細辛　橘皮　厚朴　桂　防風　茯苓　甘草（各四分）</p>
<p>上為細末煉蜜和丸如梧桐子大每服十丸米飲下日二服加至二十丸忌桃李雀肉生蔥海藻菘菜生菜酢物等</p>
<p><u>小五飲丸</u></p>
<p>治五種痰飲</p>
<p>半夏　甘遂　大戟　牽牛（白者）　芫花　紫菀　附子　澤瀉（各一兩）　木香　沉香（各一分）</p>
<p>上為細末煉蜜和丸如梧桐子大每服五七丸微嚼破橘皮湯下</p>
<p><u>細辛橘皮湯</u></p>
<p>治胸膈心腹中痰水冷氣汪洋嘈煩或水鳴多唾口中清水自出脅肋急脹膨疼不思飲食</p>
<p>半夏（五兩）　茯苓（四兩）　芍藥（三兩白者）　細辛　陳皮　桔梗　旋覆花　甘草　人參　桂（各一兩）</p>
<p>上為粗末每服三錢水一盞半生薑五片煎至一盞去滓食前溫服</p>
<p><u>十味大半夏湯</u></p>
<p>半夏　大黃（各五兩）　吳茱萸　朴硝　桂（各二兩）　牡丹皮　柴胡　乾薑　細辛　白朮（各三兩）</p>
<p>上為細末每服二錢水一盞生薑三片同煎至七分去滓食前溫服</p>
<p><u>半夏煮散</u></p>
<p>治胃冷有痰嘔逆不思飲食及中酒後大宜服</p>
<p>半夏　木通（各十六分）　前胡　白朮　茯苓　陳皮　檳榔（各六分）　桂（五分）　枳殼（五分）旋覆花（五分）</p>
<p>上為細末每服三錢水一盞入生薑三片同煎至八分去滓空心服余滓再可煎日午服</p>
<p><u>旋覆花湯</u></p>
<p>治榮衛虛弱或胃風寒胃氣衰微停留宿飲頭旋體倦痰唾如膠嘔逆噁心不思飲食</p>
<p>旋覆花　細辛　前胡　甘草　茯苓（各二兩）　半夏（五兩）　桂（四兩）　烏頭（四個）　生薑（八兩）</p>
<p>上為粗末每服三錢水一盞生薑三片煎至六分去滓溫服不以時</p>
<p><u>金箔鉛粉丹</u></p>
<p>治風痰膈脘上盛心神煩熱驚悸心忪眠睡不寧口苦舌澀頭旋噁心精神昏倦</p>
<p>鉛白霜　鐵引粉（各一兩）　金箔（五十片留三十片為衣）　乳香　白礬　神錦硃砂　半夏　酸棗仁（各一兩）　人參（半兩）　銀箔（五十片）</p>
<p>上為細末研藥同拌勻入生薑自然汁煮麵糊更入蜜少許丸如小豆大以前金箔三十片為衣每服二十丸煎人參薄荷湯任下食後臨臥服米飲亦得</p>
<p><u>前胡半夏湯</u></p>
<p>治痰氣客於上焦嘔逆不思飲食頭目昏眩</p>
<p>前胡　人參（各三分）　陳橘皮　半夏曲　枳殼　甘草　木香（各半兩）　紫蘇葉　茯苓（各三分）</p>
<p>上為細末每服三錢水一盞半生薑七片煎至一盞去滓取七分熱服日二三服</p>
<p><u>薑汁湯</u></p>
<p>治胸中痰飲積聚不消咳嗽逆吐飲食不下脾胃久虛肌體羸瘦或自下者</p>
<p>半夏（半兩）　桔梗　橘皮（黃者）　茯苓（各二兩）　附子　甘草　桂（各一兩）　椒（一兩半）</p>
<p>上為粗末每服三錢水一盞半煎至八分去滓入薑汁半醋杓再煎食前服</p>
<p><u>白雪丸</u></p>
<p>治痰壅胸膈嘈逆及頭目昏眩困倦</p>
<p>天南星　烏頭　白附子　半夏（各二兩）　滑石　石膏　龍腦　麝香（各一分）</p>
<p>上為細末極稀糊為丸如綠豆大每服三十丸姜蠟茶或薄荷茶下食後服</p>
<p><u>開胃正氣散</u></p>
<p>治痰和胃</p>
<p>厚朴　半夏（各一兩）　生薑（四兩）　陳橘皮　藿香葉　甘草　人參　白朮（各三分）</p>
<p>上為粗末每服二錢水一盞入生薑五片棗一枚同煎至六分去滓食前溫服</p>
<p><u>水煮丸</u></p>
<p>治久病不思飲食胸膈痰滿痰多咳嗽</p>
<p>半夏　藿香葉　白朮　人參　山藥　茯苓（各一兩）　粟米末（七兩）　白麵（一兩）</p>
<p>上同研勻每服旋以冷水和為劑丸如梧桐子大每服三十丸先以生薑五片水一盞煮姜至七分然後入藥並蜜一皂大煮藥令熟以匙緩緩抄吃用煮藥湯下</p>
<p><u>酒癥丸</u></p>
<p>治酒積開胃取痰</p>
<p>巴豆（一百六十個內一百五十個去皮膜紙上炒去油一十個不去皮生用）　半夏　粉霜（各一錢半）　神麯（半兩）　乳香（一錢）　面一斤　硇砂（一分半）　輕粉（一分半）</p>
<p>上將麥糵末半兩用水半碗熬麥糵末至八分一盞濾去滓再入黃連三二錢熬成水黃和硬軟得所少水只熬黃連水添和丸如小豆大曬乾用陳粟米半升炒藥丸子如銀褐色為度每服一丸食前開胃口食後止痰涎嗽生薑酒下至二丸消食濃煎蘿蔔湯下中酒嚼丁香生薑酒下二丸如要動取積嚼破一丸相臟腑加減大有神效</p>
<p><u>乾薑芎藭丸</u></p>
<p>治冷嗽</p>
<p>蜈蚣（二個）　芫花根（五分）　躑躅花（四分）　乾薑　芎藭　桂（各四兩）　人參　細辛（各二兩）</p>
<p>上為細末煉蜜和丸如大豆大每服五丸米飲下日三稍加至十丸忌生蔥菜等</p>
<p><u>半夏藿香丸</u></p>
<p>治脾胃久虛寒痰壅滯嘔吐苦水噦逆清涎胸背氣刺脅肋牽疼頭痛目眩咳嗽上喘腹中水響㾏悶噁心飲食不下宿食難消又名丁香半夏丸</p>
<p>半夏（三兩）　陳皮（黃者半兩）　丁香　木香　藿香　人參（各一分）　肉豆蔻（二個）</p>
<p>上為細末姜糊和丸梧桐子大每服二十丸薑湯下不以時一方半夏（二兩）　天南陳皮（各一兩）　甘松（半兩）一方無豆蔻有檳榔茯苓一分藿香半兩</p>
<p><u>款肺丸</u></p>
<p>治支飲上乘上氣喘急痰涎不利咳嗽不得臥宜服此</p>
<p>黑牽牛（六兩）　檳榔　半夏曲　青皮（各一兩）　五靈脂（二兩）　紫蘇子（三分）　木香（一兩）</p>
<p>上為細末冷水和丸如豌豆大每服一十丸食後生薑湯下</p>
<p><u>大半夏湯</u></p>
<p>治痰冷癖飲胸膈不利</p>
<p>半夏（五升法制）　白朮　茯苓　人參　甘草　附子　桂（各二兩）</p>
<p>上為細末每服二錢水一盞煎至七分去滓溫服食後</p>
<p><u>半夏茯苓飲子</u></p>
<p>治痰飲嘔吐</p>
<p>半夏（二兩）　附子　赤茯苓　白朮　人參　黃橘皮　丁香（各一分）</p>
<p>上為細末空心姜煎五錢心躁者去丁香飲甚者加細辛葶藶一分枳殼實四個</p>
<p><u>烏頭丸</u></p>
<p>治停飲</p>
<p>草烏頭（半斤）　青鹽（四兩）　青橘皮　陳皮　良薑　乾薑　茴香（各二分）</p>
<p>上為細末醋煮麵糊和丸梧桐子大空心溫酒或鹽湯下三丸以漸加至三十丸忌熱物羊血蘿蔔生蔥</p>
<p><u>青龍丸</u></p>
<p>治痰涎壅盛咽喉作聲胸膈不利頭痛惡心</p>
<p>硝石（四兩）　滑石　白礬（各三兩）　赤粉腳　青黛（各一兩）　鉛白霜（二分各別研）</p>
<p>上六味合和勻用湯浸蒸餅和丸梧桐子大生薑湯下十丸</p>
<p><u>丁香餅子</u></p>
<p>治痰涎嘔逆吐瀉不止飲食不進</p>
<p>沉香　丁香　人參（各半兩）　藿香葉　柿蒂（各一兩）　甘草（一分）</p>
<p>上為細末晉棗二十枚蒸熟取肉和搜得所用蒸餅劑三二個包裹蒸熟去面入臼搗三五百下丸如彈子大捏作餅子如不進食用生薑二大片夾藥在內以麻縷纏定麵裹煨熟放冷去面細嚼空心米飲下如咳逆用水一盞藥二餅子生薑三片同煎至七分空心服立效</p>
<p><u>延年茯苓飲子</u></p>
<p>主心胸中有停痰宿水吐水出後心胸間虛氣滿不能食消痰氣令人飲食</p>
<p>茯苓（三兩）　人參（二兩）　白朮（三兩）　生薑（四兩）　枳實（二兩）　黃橘皮（一兩半）</p>
<p>上六味切以水六升煮取一升八合去滓分溫三服如人行八九里進之忌酢物桃李雀肉等仲景傷寒論同出第十七卷中</p>
<p><u>小溫中丸</u></p>
<p>暖胃腑消寒痰利咽膈止嘔逆進飲食定咳嗽</p>
<p>乾薑（五兩）　半夏　天南星（各一兩）　茯苓（一兩半）　丁香（半兩）　陳橘皮（三兩）</p>
<p>上為細末水煮麵糊和丸梧桐子大每服三十丸至五十丸食後稍空煎生薑湯下</p>
<p><u>海藻丸</u></p>
<p>治酒癖因酒後飲水停留於胸膈之間及兩脅下痛短氣而渴</p>
<p>海藻　漢防己　吳茱萸　川椒　芫花　甜葶藶（各一兩）　甘遂（半兩）</p>
<p>上為細末煉蜜和杵三二百下丸梧桐子大每服以溫酒下七丸日三服</p>
<p><u>鍾乳丸</u></p>
<p>治脾胃受寒中焦停飲咳嗽喘滿沖氣奔急背冷麵浮嘔吐白沫呀呷有聲乘秋風冷多作喘急而咳</p>
<p>團參　細辛　乾薑　當歸　附子（各半兩）　鍾乳粉（一兩）　吳茱萸（一分）</p>
<p>上為細末煉蜜和丸梧桐子大每服一二十丸空心溫酒下</p>
<p><u>桂心丸</u></p>
<p>治咳嗽咽喉乾燥語無聲音</p>
<p>杏仁　桂（各一兩）　麥門冬（半兩）　乾薑　甘草　百合（各一分）</p>
<p>上為細末煉蜜和丸如羊棗大綿裹含化一丸不以時</p>
<p><u>二姜丸</u></p>
<p>溫胃破痰</p>
<p>良薑　乾薑　青皮　陳皮　半夏（各一兩）</p>
<p>上為細末薑汁糊和丸梧桐子大每服三十丸薑湯下不以時</p>
<p><u>消痰飲丸</u></p>
<p>治酒癖飲酒停痰水食不消化嘔逆不欲聞食氣腹中水聲</p>
<p>乾薑（一兩）　赤茯苓（一兩半）　白朮（四兩）　枳殼　半夏（各一兩半）</p>
<p>上為細末煉蜜和搗三二百下丸梧桐子大每服三四十丸以粥飲下日三服</p>
<p><u>桔梗杏仁丸</u></p>
<p>治腹中冷癖水穀癊結心下停痰兩脅痞滿按之鳴轉逆害飲食</p>
<p>桔梗　桂（各四兩）　杏仁（五分）　芫花（十二分）　巴豆（八分）</p>
<p>上除別研者外為末後與巴豆杏仁同研勻水煮麵糊和丸如綠豆大每服二三丸臨臥米飲下</p>
<p><u>桂杏丸</u></p>
<p>治肺胃氣不調上膈痰滯喘滿氣促語聲不出</p>
<p>款冬花（半兩）　馬兜鈴（一分）　杏仁（一兩）　苦葶藶（半兩）　桂心（一錢）</p>
<p>上為細末蒸棗肉和丸梧桐子大每服二十丸以溫水下臨臥服</p>
<p><u>枳殼橘皮湯</u></p>
<p>治痰氣停積胸中痞滿嘔吐不思飲食</p>
<p>茯苓　白朮（各一兩半）　人參　枳殼（各一兩）　陳橘皮（三分）</p>
<p>上為細末每服三錢水一盞半入生薑七片同煎至七分去滓溫服日三二服</p>
<p><u>辰砂丸</u></p>
<p>墜風痰進飲食</p>
<p>辰砂　白礬（各半兩）　半夏（三兩）　人參　天南星（各一兩）</p>
<p>上為細末生薑自然汁煮麵糊和丸如綠豆大每服十五丸食前臨臥生薑湯下</p>
<p><u>黑神丸</u></p>
<p>治氣消食化痰</p>
<p>皂角（一斤）　杏仁　半夏（次入）　知母（次入）　貝母（各一兩）</p>
<p>上一一炒令黑色便入蘇一兩攪令勻後更入巴豆半兩摻藥在上更不得攪動便急著器物蓋令不得出煙四面以濕紙固濟其縫候冷便出於地上以紙襯攤勻蓋覆出火毒一宿為末醋煮麵糊為丸如綠豆大每服三丸至五丸生薑醋湯茶酒任下無時候服</p>
<p><u>人參半夏丸</u></p>
<p>墜痰化涎</p>
<p>半夏　北礬　人參　赤茯苓（各一兩）　天南星（半兩）</p>
<p>上為末以水浸蒸餅了卻用紙裹煨熟和藥丸如綠豆大每服食後夜臥用淡生薑湯下十五丸開胃口薑棗湯下風痰皂角一寸姜三片蘿蔔三片同煎湯下</p>
<p><u>半夏白朮丸</u></p>
<p>治酒癖留滯脅肋堅痛胸腹滿悶飲食進退及嘔逆噁心</p>
<p>白朮（二兩）　半夏　乾薑　枳實　赤茯苓（各一兩）</p>
<p>上為細末水煮麵糊為丸梧桐子大每服二十丸生薑湯下不計時候</p>
<p><u>羌活散</u></p>
<p>治咳逆</p>
<p>羌活　附子　茴香（各半兩）　木香　乾薑（各三分）</p>
<p>上為細末每服一錢水一盞入鹽煎至七分去滓溫服不以時候</p>
<p><u>深師消飲丸</u></p>
<p>治脾土衰弱水飲不消停積胸膈伏留脅下喘滿氣逆嘔吐噁心吞酸噦苦飲食遲化短氣心忪酒癖腸鳴腹中瀝瀝有聲目視䀮䀮眩暈大便鴨溏小便不利</p>
<p>白朮（半斤）　枳殼（半兩）　乾薑　茯苓（各三兩）</p>
<p>上為細末煉蜜和丸梧桐子大每服二十丸食前熱米飲下</p>
<p><u>化痰玉壺丸</u></p>
<p>治丈夫婦人積年久嗽一切風痰頭目昏眩胸膈不利喘滿嘔噦喉中介介及吐逆不能下食四肢倦悶肌體煩熱不思飲食悉能治之</p>
<p>天南星　半夏（各一兩）　天麻（半兩）　白麵（四分）</p>
<p>上滴水和丸梧桐子大每服十五丸水一盞先煎令沸入藥煮熟漉出別以生薑湯下</p>
<p><u>白朮茯苓湯</u></p>
<p>治脾胃氣弱痰飲不消嘔吐酸水噫醋噁心胸膈膨悶腹脅脹滿轉側水聲虛氣痞寒不能飲食脅下急痛咳唾尤甚臍下堅滿心忪悸動頭眩喘咳及療時行發汗或下之後仍頭項強痛熻熻發熱無汗心下滿微痛小便不利者</p>
<p>白朮　茯苓　甘草　白芍藥</p>
<p>上件等分停為粗末每服三大錢水一盞半煎至八分去滓稍熱服不以時入生薑五片棗二個煎服</p>
<p><u>半夏湯</u></p>
<p>治急下涎痰</p>
<p>半夏（七個）　皂角（一寸半）　甘草（一寸）　生薑（兩指大）</p>
<p>上水一碗煮去半頓服亦名十緡湯一方減甘草一味</p>
<p><u>龍膽丸</u></p>
<p>解暴熱化痰涎涼心膈清頭目</p>
<p>龍膽草　白礬（各四兩）　天南星（片切）　半夏（片切各二兩）</p>
<p>上為細末用極稀麵糊和丸梧桐子大每服三十丸臘茶清下咽喉腫痛口舌生瘡並宜服</p>
<p><u>皂角丸</u></p>
<p>消食破氣治嗽化痰</p>
<p>皂角（四兩）　乾薑（一兩）　巴豆　杏仁（各十二個）</p>
<p>上除皂角外將三味以沙炒黑色存性同為末醋煮麵糊為丸如綠豆大每服二丸臨臥熟水下</p>
<p><u>良薑丸</u></p>
<p>治中寒痰唾</p>
<p>高良薑　乾薑（各一兩）　桂　黃橘皮（各半兩）</p>
<p>上為細末水煮麵糊和丸梧桐子大每服三十丸至百丸空心生薑湯下</p>
<p><u>粉霜半夏丸</u></p>
<p>化痰涎利胸膈</p>
<p>半夏（四兩）　白礬（三兩）　黑牽牛子（二兩）　粉霜（一兩）</p>
<p>上為細末合和勻以生薑自然汁煮糊為丸梧桐子大硃砂為衣每服十丸食後白湯下</p>
<p><u>半夏丸</u></p>
<p>治積痰不散上衝心臟變為風癇不問長幼服之</p>
<p>半夏（五兩）　白礬　硃砂　虢州黃丹（各三兩）</p>
<p>上為細末研勻以粟米飯和丸梧桐子大每服二十丸人參湯下不以時（氣虛者將黃丹白礬以柳木柴煅過方在博濟）</p>
<p><u>半夏厚朴湯</u></p>
<p>下痰涎養脾腎</p>
<p>半夏（五分）　茯苓（四分）　厚朴（三分）　紫蘇子（二分）</p>
<p>上為細末每服二錢水一盞入生薑三片煎至七分去滓溫服不以時</p>
<p><u>甘松香丸</u></p>
<p>治痰眩</p>
<p>半夏曲　天南星（各二兩）　甘松（一兩）　陳橘皮（一兩半）</p>
<p>上為細末水煮麵糊為丸梧桐子大每服二十丸生薑湯下食後</p>
<p><u>黃耆散</u></p>
<p>通流榮衛調適陰陽治久嗽痰多虛煩食少</p>
<p>黃耆（一兩）　薏苡仁（半兩）　人參（一分）　甘草（二錢）</p>
<p>上為細末每服一錢水一盞煎至七分去滓溫服食後</p>
<p><u>丁香半夏丸</u></p>
<p>溫益肺胃思進飲食治咳嗽嘔吐胸膈痞滿消痰飲癖止心嘈煩</p>
<p>半夏（二兩）　白朮（一兩）　丁香（一分）</p>
<p>上為細末姜糊和丸梧桐子大每服二十丸薑湯下不以時</p>
<p><u>玉液化痰丸</u></p>
<p>治風壅化痰涎清頭目止久嗽利咽嗌定煩躁安神魂調心肺</p>
<p>寒水石（三兩）　半夏　白礬（各一兩一半生一半熟）</p>
<p>上為細末用湯浸蒸餅和丸如豌豆大每服十丸生薑湯下或人參竹葉湯下</p>
<p><u>倍術丸</u></p>
<p>治五飲酒癖宿冷停寒嘔逆痰水忪悸頭眩咳逆支滿喜唾清涎膈中痞悶腹內寒清（自汗）</p>
<p>腸鳴濕勝濡瀉兩脅脹痛心腹時痛身胕腫色黃短氣心下盤結如杯動按瀝瀝有聲常服健脾胃進飲食散寒滲濕逐飲溫中</p>
<p>白朮（八兩）　乾薑　桂（各四兩）</p>
<p>上為細末煉蜜和丸如梧桐子大每服二十丸食前米飲下</p>
<p><u>白朮茯苓湯</u></p>
<p>治飲積胸痞痰停膈上頭痛目眩噫醋吞酸嘈煩忪悸喘咳嘔逆體重脅痛腹痛腸鳴倚息短氣身形如腫觸逐支飲通利小便及療時行若吐若下後心下逆滿氣上衝胸起則頭眩振振身搖</p>
<p>白朮（四兩）　茯苓　甘草（各二兩）</p>
<p>上為粗末每服三錢水一盞半煎至八分去滓稍熱服不以時</p>
<p><u>對姜丸</u></p>
<p>治膈有寒痰嘔逆眩暈</p>
<p>半夏　天南星（各半斤）　乾薑（一斤）</p>
<p>上為細末薑汁糊和丸梧桐子大米飲下三五十丸不以時</p>
<p><u>三倍丸</u></p>
<p>治痰飲不熱不冷者嘔吐不已</p>
<p>木香（一兩）　陳皮（二兩）　半夏曲（三兩）</p>
<p>上為細末生薑汁糊和丸梧桐子大每服三四十丸食後白湯下</p>
<p><u>丁香丸</u></p>
<p>治胃冷有痰</p>
<p>半夏（二兩）　白礬（半兩）　丁香（一分）</p>
<p>上為細末薑汁煮麵糊和丸如小豆大每服五七丸食後鹽湯下膈上有痰涎只服三服墜下立見效</p>
<p><u>玉液散</u>　治胃虛有痰</p>
<p>半夏（一兩）　生薑（二兩）　陳粟米（一合約三兩）</p>
<p>上為細末每服一大錢水一盞煎至六分去滓溫服（非時）</p>
<p><u>桂苓丸</u></p>
<p>治水飲不消停留胸腹短氣上喘頭眩心忪面目壅痝心胸注悶不思粥食兩脅脹滿小便不利腰腿沉重足脛浮腫遍身黃色時復自汗</p>
<p>桂　茯苓（等分一方減桂倍茯苓）</p>
<p>上為細末熬稠糊和丸梧桐子大每服三十丸陳皮湯下熟水亦可</p>
<p><u>小半夏湯</u></p>
<p>治心腹虛冷避痰氣上胸脅脹滿不欲飲食嘔逆噁心頭疼眩暈臂痛背寒嘈煩多睡</p>
<p>半夏（四兩）　陳皮絲（一兩）</p>
<p>上攪勻每服一分水一盞生薑十片煎至六分去滓溫服不以時</p>
<p><u>大半夏丸</u></p>
<p>墜痰涎</p>
<p>半夏　生薑（各半斤同研如泥焙乾為細末）</p>
<p>上用生薑汁煮糊和丸梧桐子大每服三十丸食後生薑湯下</p>
<p><u>半夏茯苓湯</u></p>
<p>治痰悸</p>
<p>半夏（二兩半）　茯苓（一兩）</p>
<p>上銼每服二錢水二盞姜半兩同煎至七分去滓溫服不以時</p>
<p><u>神應散</u></p>
<p>治痰涎</p>
<p>膽礬（半兩納一分刀上枯一分生為末）　鉛丹（一分）</p>
<p>上為細末每服半錢以淡烏梅湯下</p>
<p><u>厚朴天南星丸</u></p>
<p>治脾虛停飲兼治瘧疾</p>
<p>厚朴　天南星（等分）</p>
<p>上為細末薑汁煮糊和丸如梧桐子大每服三十丸生薑湯下不以時</p>
<p><u>鐵刷散</u></p>
<p>治痰神效</p>
<p>白朮皮（一味不犯鐵器）</p>
<p>上件藥去粗皮搗羅為末用白麵不用赤滓也每服一大錢匕米飲調下並不拘時候空心服至三服取下痰氣虛者食後服之化痰為妙</p>
<p><u>天門冬丸</u></p>
<p>治勞嗽發熱涕唾稠黏</p>
<p>天門冬（湯浸軟去心竹刀子切焙）</p>
<p>上末之煉蜜和丸梧桐子大臨臥熟水下三五十丸</p>
<p><u>大半夏湯</u></p>
<p>治心中溫溫欲嘔惡聞飲食有時吞酸此由宿寒在胃胃寒則不能運化水穀胃屬土而惡濕故常欲嘔其脈關上小弦而短宜服此</p>
<p>半夏　白朮（各五兩）　人參（半兩）</p>
<p>上為粗末每服五錢水三盞煎至一盞去滓入白蜜皂子大停少時溫服</p>
<p><u>大藿香散</u></p>
<p>治心下虛滿不入飲食時時欲嘔嘔無所出惙惙短氣此由他病瘥後寒邪傷氣氣不復常漿粥不入胃胃無以養其脈微弱宜此</p>
<p>藿香葉　人參　茯苓　桔梗　桂　木香　白朮　半夏（各半兩）　枇杷葉（十片）</p>
<p>上為粗末每服五錢水三盞先炒薑絲一分與藥同煎至一盞去滓溫服食前</p>
<p><u>乾葛湯</u></p>
<p>治心下微煩惡聞熱物得熱即嘔時時喜渴此由邪熱蓄於胃中胃中得熱則氣不清氣不清則陰陽渾其脈虛數或細而疾宜此</p>
<p>乾葛（三兩）　甘草　半夏（各三分）</p>
<p>上為粗末每服五錢水二盞生薑三片竹茹棗許大煎至一盞去滓溫服</p>
<p>若心下悶亂嘔吐不止夜臥不安手足躁擾水漿不下此由冷熱失和邪正相干清濁不分陰陽錯亂喜冷者因熱惡冷者因寒名曰霍亂寒者其脈弦大宜理中湯（方見別門）半硫丸熱者其脈疾數宜小藿香散不止者宜服青金散</p>
<p><u>半硫丸</u></p>
<p>下痰</p>
<p>半夏（三兩）　硫黃（二兩）</p>
<p>上為細末生薑麵糊和丸梧桐子大每服三十丸飲下不以時</p>
<p><u>青金散</u></p>
<p>墜痰</p>
<p>硫黃　水銀（等分）</p>
<p>上二味同研不見水銀為度生薑汁調一錢不以時</p>
<p><u>金針丸</u></p>
<p>治卒然嘔吐胸中痞悶氣不下行此由飲食失宜過傷胃氣胃氣滯而不行水穀不化氣逆則吐其脈沉疾而短滑宜此</p>
<p>巴豆　硃砂（等分）</p>
<p>上用白麵糊和丸如麻子大遂旋用針穿一竅子每服一丸以針扎定於燈上燒少時熟水下</p>
<p><u>青金木香丸</u></p>
<p>治嘔吐日漸羸瘦氣上促急此由陰陽痞隔不下降內無陽以溫之水穀津液反出其脈浮之即有按之全無上部有而下部無宜此</p>
<p>硫黃　水銀（各半兩二味同研不見水銀為度）　木香　吳茱萸（各一分）</p>
<p>上同研勻生薑汁煮糊和丸梧桐子大每服十丸生薑湯下</p>
<p><u>紫蘇半夏湯</u></p>
<p>治喘嗽痰涎寒熱往來</p>
<p>紫蘇　半夏　紫菀茸　五味子　陳橘皮（各半兩）　杏仁（一兩）　桑白皮（一兩半）</p>
<p>上為粗末每服三錢水一盞半姜七片煎至一盞去滓熱服日三</p>
<p><u>甜葶藶丸</u></p>
<p>順氣寬中破堅祛積遂痰水行結氣消除腹脹通利痞塞療肺氣壅滯喘悶不快胃中停飲腹脹鼓痛或嘔逆涎痰呼吸短氣或脅氣牢滿骨間刺痛又治咳逆腫滿背脊拘急大便秘滯小水赤澀</p>
<p>甜葶藶　杏仁　半夏　檳榔（各二兩）　神麯（一兩）　黑牽牛（四兩半生半熟）　皂莢（五鋌）</p>
<p>上為細末後入葶藶杏仁再研勻調浸皂莢酒為麵糊和丸梧桐子大每服二十丸或三十丸溫生薑湯下</p>
<p>頭面（頭痛附）</p>
<p><u>旋覆花丸</u></p>
<p>治頭眩欲嘔心下溫溫胸中不利但覺旋轉此由痰飲飲聚上乘於腦三陽之經不得下行盤鬱於上其脈兩手關上沉弦而急或細謂之痰眩宜此旋覆花丸</p>
<p>桂　枳實　人參　乾薑　赤芍藥　白朮（各五分）　茯苓　狼毒（各一分）　烏頭　礬石（各二分）　細辛　大黃　黃芩　厚朴　葶藶　吳茱萸　芫花　黃橘皮（各四分）　甘遂（二錢）　旋覆花（五分）</p>
<p>上為細末煉蜜和丸梧桐子大米飲下三丸加至七丸食後但暈而不眩發則伏地昏昏食頃乃蘇此由榮衛錯行氣血溷亂陽氣逆行上下相隔氣復通則蘇脈虛大而澀謂之氣暈宜流氣飲子草烏頭湯</p>
<p><u>流氣飲子</u></p>
<p>紫蘇葉　青橘皮　當歸　赤芍藥　烏藥　茯苓　桔梗　半夏　川芎　黃耆　枳實　防風（各半兩）　甘草　橘皮（各三分）　木香（一分）　連皮大腹（一兩）</p>
<p>上為粗末每服三錢水一盞姜三片棗一個煎至七分去滓溫服</p>
<p><u>草烏頭湯</u></p>
<p>草烏頭　細辛　茶牙（各等分）</p>
<p>上為粗末每服三大錢水二盞煎至一盞去滓細細服不以時</p>
<p><u>降真丹</u></p>
<p>治風痰偏正頭痛項背拘急或傷風不可忍者</p>
<p>石膏（一兩半）　烏頭（半兩）　白附子　白殭蠶　天南星　藿香（各一兩）　辰砂（一兩研半為末）　芎　甘草（各一分）　白芷（半兩）　細辛（一分）　麝香（半兩別研）</p>
<p>上為細末滴水和丸如雞頭大於風陰處浪幹一服一丸細嚼臘茶下食後</p>
<p>論曰頭眩者謂身如旋轉不能仰仰則欲倒頭重不能舉至有視物不正或身如車舡上由此肝虛血弱而風邪乃生蓋風氣通於肝諸風掉眩皆屬於肝其脈左右關上虛弦謂之風弦宜香芎散桃紅散</p>
<p><u>香芎散</u></p>
<p>芎藭　獨活　旋覆花　藁本　細辛　蔓荊子（各一兩）　石膏　甘草　荊芥穗（各半兩）</p>
<p>上為細末每服三錢水一盞生薑三片煎至七分溫服不以時</p>
<p><u>桃紅散</u></p>
<p>辛羅白附子　黃丹（等分二味同炒黃色丹紫色去丹不用）</p>
<p>上將白附子為末茶酒調一錢匕不以時</p>
<p><u>白附子散</u></p>
<p>治頭痛連齒時發時止連年不已此由風寒留於骨髓二者以腦為主腦逆故令頭痛齒亦痛宜服此</p>
<p>麻黃（不去節）　烏頭　天南星（各半兩）　乾薑（一分）　蠍（五個）　白附子（一兩）　硃砂（一分研）　麝香（一分研）</p>
<p>上為細末每服一字酒調服訖去枕臥少時又灸曲鬢一穴在耳上將耳掩前正當尖上可灸七壯左痛灸左右痛灸右</p>
<p><u>清神散</u></p>
<p>乾洗頭藥</p>
<p>川芎　川烏頭　蒼朮　滑石　栝蔞根　白芷（各半兩）　綠豆（一合）</p>
<p>上為細末每用二錢擦於頭上候少時篦之</p>
<p><u>聖餅子</u></p>
<p>治偏正頭痛</p>
<p>川烏頭　天南星　乾薑（各一兩）　甘草（以上並生）　川芎（各二兩）　防風（一分）　天麻（半兩）</p>
<p>上為細末湯浸蒸餅和丸如芡子大蔭一夕來日曝乾每服三兩餅子先嚼荊芥三兩穗方嚼藥茶清送下不以時</p>
<p><u>黃耆膏</u></p>
<p>治頭面生瘡</p>
<p>綿黃耆　吳白芷　槐角　防風　當歸（各半兩）　杏仁（二兩）</p>
<p>上用麻油四兩木炭火慢慢熬候藥焦漉出不用入黃蠟二兩熬成稀膏入垍器中收密封旋取如面油用之</p>
<p><u>細辛丸</u></p>
<p>治頭痛久不瘥</p>
<p>烏頭　藁本　川芎　細辛（各半兩）　甘草（一分）</p>
<p>上為細末用石膏半斤研細入坩堝子內大火煅過飛去石末滴石膏水和丸如彈子大茶酒任下一丸不拘時候</p>
<p><u>石膏丸</u></p>
<p>治傷寒偏正頭疼噁心痰逆</p>
<p>石膏（四兩）　玄精石（二兩）　硝石（一兩半）　烏頭（一兩）</p>
<p>上為細末薑汁煮麵糊為丸梧桐子大每服十五丸荊芥湯下重者不過三服</p>
<p><u>香茶散</u></p>
<p>治痰癖頭痛</p>
<p>細辛　草烏頭（各一分）　陳茶牙（二分）　麝香（少許候熟入）</p>
<p>上為細末每服三錢水二盞煎至八分麝香臨熟入少許不過三服愈</p>
<p><u>硃砂丹</u></p>
<p>治一切頭痛</p>
<p>辰砂（水飛極細）　石膏（燒赤地內出火毒取末）　白附子（各一兩炮）　生腦子（半錢）</p>
<p>上為細末粟米飯為丸梧桐子大薄荷湯細嚼下五丸日中曬硃砂內養一方無石膏</p>
<p><u>神聖散</u></p>
<p>治頭痛不可忍者</p>
<p>乾蠍（半生半熟去刺）　藿香葉　細辛　麻黃（去根節）</p>
<p>上等分為細末每服一錢薄荷酒或荊芥茶調下非時</p>
<p><u>茯苓椒目丸</u></p>
<p>治身面浮腫凡此病或是虛氣或是風冷氣或是水飲氣或腫入腹苦滿急害飲食</p>
<p>葶藶子（七兩）　椒目　茯苓（各三兩）　吳茱萸（二兩）</p>
<p>上為細末煉蜜和丸梧桐子大每服十丸米飲下日三</p>
<p><u>芍藥黃耆湯</u></p>
<p>頭但能仰視目不能開而眩唾出若涕惡風而振寒此由腎氣不足動作勞損風搏於肺腎氣不足則膀胱不榮於外故使強上瞑視因其勞動而受風在肺故唾出若涕而惡風謂之勞風宜此</p>
<p>白芍藥（二兩）　黃耆（三兩）　川芎（二兩）　烏頭（半兩）</p>
<p>上為粗末每服五錢水二盞生薑三片棗一個煎至一盞去滓溫服</p>
<p><u>通頂散</u></p>
<p>治頭痛不可忍不問偏正頭痛諸藥無效者及治赤眼牙痛神效方</p>
<p>乾薑　香白芷（各半兩）　蒿角子（一分）</p>
<p>上為細末每日用半錢許作三次細細搐之入鼻內揉動兩太陽穴其痛立止</p>
<p><u>硝石丸</u></p>
<p>治腎厥頭痛</p>
<p>硫黃（別研）　石膏（水飛過候乾略入坩堝子火煅赤）　天南星</p>
<p>上等分為細末水煮麵糊為丸梧桐子大每服三十丸空心食前溫酒下如未效加作五十丸</p>
<p><u>硫黃丸</u></p>
<p>治頭痛</p>
<p>硫黃（二兩）　硝石（一兩）</p>
<p>上為細末水和丸梧桐子大空心臘茶嚼下十五丸凡頭痛如破及暑暍皆治之</p>
<p><u>黑散子</u></p>
<p>治頭風痛不可忍</p>
<p>天南星（一個重一兩）　不蚛皂莢（二鋌）</p>
<p>上二味同入瓶子燒令通赤放冷再入川芎荊芥穗與燒藥等分用納川芎減半同杵為細末臘茶清調下蜜水亦可</p>
<p><u>麝香散</u></p>
<p>治通耳疼不止</p>
<p>尿咸　麝香（各少許）</p>
<p>上研細乾摻耳中其痛即減膿亦可</p>
<p><u>治膿耳</u></p>
<p>白礬（枯）　虢丹</p>
<p>上等分入麝香少許研為細末每服用少干貼</p>
<p><u>治頭痛</u></p>
<p>附子　石膏（煅赤）</p>
<p>上等為為細末入龍麝少許茶酒調下</p>
<p><u>藁本散</u></p>
<p>治鼻上面上赤</p>
<p>上藁本一味細末先以皂角水擦動赤處拭乾以冷水或蜜水調塗干再用</p>
<p><u>又方</u></p>
<p>上用硫黃末水調塗亦佳</p>
<p><u>雞卵膏</u></p>
<p>治耳聾</p>
<p>上用雞子一個於頭邊打一眼子內入小蝦蟆一個以麻纏腳巴豆二個去皮蠟紙封合炮雞子候熟研細點入耳中</p>
<p><u>蚯蚓散</u></p>
<p>治耳聾</p>
<p>蚯蚓（去土）　川芎</p>
<p>上二味等分為細末每服二錢食後臨臥茶清調下</p>
<p><u>延年去風令光潤桃仁洗面方</u></p>
<p>上取桃仁五合去尖用糯米飯漿水研之令細以漿水搗取汁令桃仁盡即休微溫用洗面時長用極妙</p>
<p><u>千金療面䵟</u></p>
<p>二方</p>
<p>上以李子仁和雞子白塗上則落夜塗面曉以漿水洗便塗胡粉不過五六日有效慎出入</p>
<p><u>又方</u></p>
<p>上以美酒浸雞子三個密封面七日成塗面淨無比</p>
<p><u>羌活湯</u></p>
<p>治風痰頭痛</p>
<p>昔年有進士李龔病三年每發頭痛即心煩或嘔少痰涎即頭痛少減居常驚恐意不樂不柰勞役大便秘結或嗔怒即覺左手少力以羌活湯治之</p>
<p>羌活（三兩）　芎藭　防風（去苗）　麻黃（去節）　赤芍藥　大黃　人參　甘菊（各三兩）　茯苓紫菀　遠志（去心）　桂心　檳榔　蟬殼　甘草（炙各一兩）</p>
<p>上為粗末每日秤一分水三盞入生薑三片煎至一盞半去滓溫分二服食後久服乃效</p>
<p><u>治中風面腫</u></p>
<p>有男子年六十一腳腫生瘡忽食豬肉不安醫以藥利之稍愈時出外中風汗出後頭面暴腫起紫黑色多睡耳上有浮泡小瘡黃汁出乃與小續命湯加羌活一倍服遂愈</p>
<p><u>如神散</u></p>
<p>治夾腦風及一切頭痛不可忍</p>
<p>獨頭乾薑　草烏頭</p>
<p>上等分入香白芷少許同為細末先令痛人噤水一口鼻內搐藥一字不移刻便止</p>
<p><u>治偏頭痛</u></p>
<p>上取仙人骨細搗為末煎湯沃之澄清以水左痛右點鼻中右痛左點鼻中立瘥仙人骨是放花枯蘿蔔也</p>
<p><u>輕金散</u></p>
<p>治太陽厥逆偏正頭痛夾腦風</p>
<p>甘菊花（二分）　川芎　白芷　旋覆花　川烏頭　藿香　天南星（並生用各二錢）</p>
<p>上為細末每服一字臘茶清調下不拘時候不可多服只一兩服病瘥便止如患偏頭疼不問年深但只聞合此藥氣味其病已自半愈服之神驗</p>
<p><u>川芎湯</u></p>
<p>治頭目昏重肢體乏倦</p>
<p>川芎（七兩）　防風（二兩半）　龍腦薄荷葉（七兩半）　桔梗（十兩）　細辛（半兩）　甘草（三兩半）</p>
<p>上為細末煉蜜和丸每兩二十五丸每服一丸食後細嚼茶清下</p>
<p><u>清神散</u></p>
<p>治頭目不清精神昏憒</p>
<p>川芎　荊芥穗　香附子（各一兩）　防風　澤瀉　甘草　石膏　蒺藜（各一兩）</p>
<p>上為細末每服一錢茶清調下不以時</p>
<p><u>降真丹</u></p>
<p>治風虛痰盛上攻偏正頭疼腦痛項背拘急或傷風頭痛不可忍者</p>
<p>石膏　川烏頭　白附子　白殭蠶　天南星　藿香葉　辰砂（一半為衣）　川芎　甘草　白芷　細辛（各半兩）　麝香（一分）</p>
<p>上為末薑汁麵糊和丸梧桐子大每服二丸臘茶嚼下不瘥加丸數</p>
<p><u>大愈風丹</u></p>
<p>治上焦風熱頭疼腦痛無時</p>
<p>薄荷葉　牛膽　天南星　防風（各三兩）　甘草（炙或生用）　乾生薑（各一兩）</p>
<p>上為細末煉蜜和丸每一兩作十五丸食後茶清嚼下</p>
<p><u>氈根煎</u></p>
<p>治肺經風熱上衝面生痤痱及赤癢皶刺</p>
<p>殭蠶（三兩）　蟬殼　柴胡（各二兩）　天麻（三兩）　皂角（一挺）　牛黃　腦子（各一字）</p>
<p>上為細末煉蜜和丸梧桐子大一服三十丸食後荊芥湯下</p>
<p><u>開胃散</u></p>
<p>治婦人洗頭風及牙關緊急</p>
<p>天南星（一個重半兩者酒同生薑汁浸四十九日切破曝曬乾用）　半夏　川烏頭　白附子　芎　防風　雄黃　硃砂（各半兩）　牛黃　麝香（各一分）</p>
<p>上為細末酒服半錢小兒急慢驚風薄荷湯調下一字</p>

<h1>卷第十五</h1>

<h2>消渴水</h2>
<p><u>熟乾地黃丸</u></p>
<p>治痟腎煩渴小便數多腳弱陰萎唇乾眼澀身體乏力</p>
<p>熟乾地黃（二兩）　五味子　澤瀉　遠志　牛膝　玄參　車前子　桑螵蛸　山茱萸　桂心　人參　附子（各半兩）　黃耆　枸杞子　肉蓯蓉　薯蕷　牡丹　白茯苓　甘草（各三分）　麥門冬（一兩半）　菟絲子　白石英（各一兩）</p>
<p>上為細末入石英研令勻煉蜜和杵三五百下丸梧桐子大每於食前以溫酒下三十丸</p>
<p><u>黃耆丸</u></p>
<p>治大渴後上焦煩熱不退下元虛乏羸瘦無力小便白濁飲食微少</p>
<p>黃耆　肉蓯蓉　鹿茸（各一兩）　人參（三分）　枸杞子（二分）　熟乾地黃（二兩）　白茯苓（三分）　甘草（各半兩）　地骨皮（半兩）　澤瀉　附子　巴戟　禹餘糧　桂　牡丹皮　五味子　龍骨（各三分）　磁石（一兩）　赤石脂（三分）　麥門冬（半兩）　牡蠣（三分）</p>
<p>上為細末入研了藥令勻煉蜜和杵五七百下丸梧桐子大每服食前米飲下三十丸</p>
<p><u>蓯蓉丸</u></p>
<p>治痟腎小便滑數四肢羸瘦腳膝乏力</p>
<p>肉蓯蓉（一兩）　熟乾地黃（一兩半）　麥門冬（二兩）　澤瀉　五味子（各半兩）　磁石　黃耆　人參（各一兩）　桂（半兩）　巴戟（半兩）　地骨皮（三分）　當歸（半兩）　雞肶胵（一兩）　赤石脂（半兩）　韭子（半兩）　白龍骨（半兩）　甘草（半兩）　禹餘糧（三分）　牡丹皮（半兩）　桑螵蛸（一兩半）</p>
<p>上為細末入研了藥令勻煉蜜和杵三五百下丸梧桐子大每服食前清粥飲下三十丸</p>
<p><u>山茱萸丸</u></p>
<p>治三消飲食倍多肌體羸瘦小便頻數口乾喜飲</p>
<p>山茱萸　鹿茸　附子（炮）　五味子　蓯蓉　巴戟　澤瀉　禹餘糧　牡丹皮（各一兩半）　磁石麥門冬　赤石脂　白龍骨（各三兩）　栝蔞　熟乾地黃　韭子（各二兩半）　桂心（一兩一分）</p>
<p>上為細末煉蜜和丸梧桐子大每服二十丸空心酒下日再服</p>
<p><u>腎瀝湯</u></p>
<p>治痟腎氣虛損發渴小便數腰膝痛</p>
<p>雞肶胵　遠志　人參　黃耆　澤瀉　桑螵蛸　熟乾地黃　桂　當歸　龍骨（各一兩）　甘草（半兩）　麥門冬（二兩）　五味子（半兩）　磁石（三兩）　白茯苓（一兩）　芎藭（二兩）　玄參（半兩）</p>
<p>上為末每服用羊腎一對切去脂膜先以水一大盞半煮腎至一盞去水上浮膜及腎次入藥三錢生薑半分煎至五分去滓空心溫服晚食前再服</p>
<p><u>花蓯蓉丸</u></p>
<p>古今錄驗論消渴病有三一渴而飲水多小便數其脂似麩片甜者此是消渴病二吃食多不甚渴小便少似有油而數者此是消中病也三渴水不多但腿腫腳先瘦小陰萎弱數小便者此是腎消病也特忌房勞若消渴者倍黃連消中者倍栝蔞腎消者加芒硝六分服前件鉛丹丸得小便鹹苦如常後恐虛憊者並宜服此</p>
<p>花蓯蓉（八分）　澤瀉　五味子　紫巴戟天　地骨白皮　栝蔞（各四分）　磁石　人參　赤石脂（各六分）　乾薑（十分）　禹餘糧（三分）　桑螵蛸（三十個）</p>
<p>上為細末煉蜜和丸梧桐子大以牛乳空腹下二十丸日再服忌海藻菘菜胡荽蕪荑等</p>
<p><u>黃連黃耆丸</u></p>
<p>治痟腎小便白濁四肢羸瘦漸至困乏</p>
<p>黃耆　黃連　熟乾地黃　牡蠣　鹿茸（各一兩）　白茯苓　土瓜根　玄參　地骨皮　龍骨　人參　桑螵蛸　五味子（各三分）　麥門冬（二兩）　菝葜（半兩）</p>
<p>上為細末煉蜜和杵五七百下丸梧桐子大每服三十丸食前米飲下</p>
<p><u>雞內金散</u></p>
<p>治消渴</p>
<p>硃砂　黃連　鐵粉　栝蔞（各三兩）　赤石脂　蘆薈　龍骨（各二兩）　鉛丹　胡粉（各一兩）　甘草　澤瀉（各一兩半）　牡蠣（三分）　螵蛸（三十個）　雞胚胵（七個）</p>
<p>上為細末空心大麥湯調下三錢匕小便減渴止食後服</p>
<p><u>薯蕷丸</u></p>
<p>治痟腎小便滑數四肢少力羸瘦困乏全不思食</p>
<p>薯蕷　雞胚胵　熟地黃　牡丹皮　黃耆　栝蔞根　白龍骨　白茯苓　山茱萸　桂　澤瀉　附子　枸杞子（各半兩）　麥門冬（二兩）</p>
<p>上為末煉蜜和杵三五百下丸梧桐子大每服食前以清粥飲下三十丸</p>
<p><u>茱萸黃耆丸</u></p>
<p>治痟腎心神虛煩小便無度四肢羸瘦不思飲食唇舌乾燥腳膝乏力</p>
<p>黃耆　山茱萸　人參　五味子（各三分）　熟乾地黃　雞胚胵　肉蓯蓉　牛膝　補骨脂　鹿茸（各一兩）　麥門冬（二兩）　地骨皮　白茯苓　玄參（各半兩）</p>
<p>上為細末煉蜜和杵三五百下丸梧桐子大每於食前以粥飲下三十丸</p>
<p><u>人參腎瀝湯</u></p>
<p>治大虛不足小便數噓吸焦渴引飲膀胱滿</p>
<p>人參　石斛　麥門冬　澤瀉　熟地黃　栝蔞根　地骨（各兩）　遠志　甘草　當歸　五味子桑白皮　桂心　茯苓（各半兩）</p>
<p>上為粗末以水一盞半煮羊腎一個至一盞入藥二錢仍先去腎煎至六分去滓溫服不以時</p>
<p><u>增損腎瀝湯</u></p>
<p>治腎氣不足消渴小便數腰痛乏力消瘦</p>
<p>遠志　人參　澤瀉　熟地黃　當歸（各三分）　桂　茯苓　黃芩　甘草　芎藭　龍骨（各一分）五味子（二分）　麥門冬（二分）</p>
<p>上為粗末以水一盞半煮羊腎一個至一盞去腎入藥二錢煎至六分去滓溫服日三兼服後方</p>
<p><u>熟地黃散</u></p>
<p>治痟腎小便滑數口乾心煩皮膚乾燥腿膝消細漸至無力</p>
<p>熟乾地黃　雞胚胵　黃耆　白茯苓　牡蠣粉　人參　牛膝（各一兩）　麥門冬　桑螵蛸　枸杞子（各三分）　龍骨（一兩半）</p>
<p>上為細末每服三錢以水一中盞煎至六分去滓非時溫服</p>
<p><u>白茯苓丸</u></p>
<p>治痟腎因痟中之後胃熱入腎消爍腎脂令腎枯燥遂致此病即兩腿漸細腰腳無力</p>
<p>白茯苓　覆盆子　黃連　人參　栝蔞根　熟乾地黃　萆薢　玄參（各一兩）　雞胚胵（三個）　石斛　蛇床子（各三分）</p>
<p>上為細末煉蜜和杵三五百下丸梧桐子大每於食前煎磁石湯下三十丸</p>
<p><u>千金古瓦湯</u></p>
<p>治消渴虛乏食少無力小便頻數</p>
<p>白朮（四分）　熟乾地黃（八分）　陳皮　人參　甘草　黃芩　遠志（各三分）　當歸　桂　白芍藥（各三分）</p>
<p>上為粗末每服四錢先以水三大碗煮屋上瓦二兩（二十年以上者打碎如皂子大）煮至一碗半去瓦塊入藥末並生薑十片棗一個再煎至二大盞去滓放溫服渴時飲之多吃不妨</p>
<p><u>黃耆散</u></p>
<p>治痟腎心神煩悶小便白濁</p>
<p>黃耆　麥門冬　茯神　龍骨　栝蔞根　熟乾地黃　桑螵蛸　白石脂　澤瀉（各一兩）　甘草（三分）</p>
<p>上為細末每服四錢以水一中盞入生薑半分棗三個煎至六分去滓空心溫服</p>
<p><u>鐵粉湯</u></p>
<p>治消渴不止心神煩亂宜服此湯</p>
<p>鐵粉（一兩）　麥門冬（二兩）　牡蠣　知母（各一兩）　黃連　苦參　栝蔞根（各二兩）　金箔（一百片）　銀箔（二百片）</p>
<p>上為細末鐵粉同研令勻不以時候清粥飲調下一錢</p>
<p><u>金箔鉛丹丸</u></p>
<p>治消渴不止</p>
<p>金箔（一百片）　銀箔（二百片）　鉛丹　麥門冬　牡蠣　知母（各一兩）　黃連　栝蔞根　苦參（各二兩）</p>
<p>上為末用栝蔞汁和惟夏季即用煉蜜和丸梧桐子大每服四十丸食後以米飲下日進二服當日必見效可服及十日每三五十丸後每日只進一服服藥次忽覺腹痛以厚朴六錢陳皮一分生薑六錢都銼碎用水二升煎至半升溫服訖良久用水飯壓之腹不冷痛不用此法</p>
<p><u>腎氣丸</u></p>
<p>治腎不足羸瘦日劇吸吸少氣體重耳聾小便頻濁渴欲飲水腰腳無力行履艱難</p>
<p>熟地黃（八兩）　山藥　山茱萸（各四兩）　牡丹　澤瀉　茯苓（各三兩）　附子　桂心（各二兩）</p>
<p>上為細末煉蜜和丸梧桐子大每服三十丸空心酒下</p>
<p><u>鉛丹散</u></p>
<p>止消渴主小便數兼治消中</p>
<p>鉛丹　胡粉（各三分）　栝蔞根　甘草（各八分）　澤瀉　石膏　白石脂　赤石脂（各三分）</p>
<p>上八味治下篩水服方寸匕日三服一年病者一日愈二年病者二日愈渴甚者夜二服腹痛者或作丸服亦佳一服十丸傷多令人腹痛</p>
<p><u>菟絲子散</u></p>
<p>治痟腎小便白濁或不禁</p>
<p>菟絲子　黃連　肉蓯蓉　五味子（各一兩）　蒲黃　雞胚胵中黃皮（各一兩半）　磁石（半兩）</p>
<p>上為細末入研藥令勻每服二錢食前粥飲調下</p>
<p><u>人參鹿茸丸</u></p>
<p>治痟腎小便滑數白濁將欲沉困</p>
<p>鹿茸　肉蓯蓉（各一兩半）　黃芩　人參　土瓜根（各三分）　雞胚胵（十個）　菟絲子（三兩）</p>
<p>上為細末煉蜜和杵三五百下丸梧桐子大每服三十丸食前米飲下</p>
<p><u>黃耆湯</u></p>
<p>止渴退熱男子消渴小便極多水飲一斗小便一斗腎氣丹主之既服前腎氣丹補其虛損食後宜此藥</p>
<p>黃耆　茯神　栝蔞根　人參　甘草（各一兩半）　麥門冬　熟地黃（各二兩半）</p>
<p>上水煎服之此病切忌慎者三一飲酒二行房三鹹食及麵食</p>
<p><u>菝葜湯</u></p>
<p>治腎虛小便數而渴並歌清瘦形容又體虛相逢惟是舌乾枯上焦客熱下元冷涼藥如何解去除請公採取菝葜服溫脾補腎藥中殊一一志心依此服上下和平渴自無</p>
<p>菝葜（一兩銼如豆大）</p>
<p>上用水二盞半煎至八分去滓溫服旦中暮各一服覺減則日二服後以藥調補此方在腎瀝湯方前</p>
<p><u>斷渴湯</u></p>
<p>治消渴不止</p>
<p>烏梅肉（二兩）　麥門冬　人參　甘草　茯苓　乾葛（各一兩）</p>
<p>上為細末每服三錢以水一盞半煎至六分去滓溫服</p>
<p><u>加減六物丸</u></p>
<p>治熱中消渴</p>
<p>栝蔞根（二兩）　麥門冬（一兩半）　知母（一兩一分）　人參　苦參粉　土瓜根（各一兩）</p>
<p>上為細末以牛膽汁和丸梧桐子大每服二十丸日三服大麥粥汁下未知漸加至三十丸咽乾者加麥門冬舌乾加知母脅下滿加人參小便難加苦參小便數加土瓜根</p>
<p><u>阿膠湯</u></p>
<p>治虛熱小便利而多服石散人小腸虛熱當風取冷患腳氣喜發動兼渴消腎脈細弱微宜此湯</p>
<p>阿膠（半兩）　乾薑（十分）　麻子仁　遠志（各一兩半）　附子（一個）</p>
<p>上為粗末每服二錢以水一盞煎至六分去滓溫服不以時</p>
<p><u>茯苓黃連丸</u></p>
<p>渴人引飲既久夏秋之交濕氣過多脾胃又弱時或泄瀉</p>
<p>黃連末（八分）　茯苓（六分）　木香（二分）　訶子皮（一分）</p>
<p>上為細末水煮麵糊為丸梧桐子大每服三十丸空心瀉止勿服</p>
<p><u>葛根飲子</u></p>
<p>止渴</p>
<p>葛根　麥門冬　竹茹　菝葜（各半兩）</p>
<p>上為粗末水煎或熬粥食之亦佳</p>
<p><u>乾葛散</u></p>
<p>治消渴</p>
<p>仙人骨（去花結子了蘿蔔乾者是）　仙人蓑衣（出了蓮子干蓮蓬）　乾葛　銀湯瓶內鹼</p>
<p>上四味等分為細末每服二錢紫蘇熟水下</p>
<p><u>枸杞湯</u></p>
<p>治虛勞口中苦渴骨節煩熱或寒</p>
<p>枸杞根（五升）　麥門冬（三升）　小麥（二升）</p>
<p>上三味以水二斗煮麥熟藥成去滓每服一升日再服</p>
<p><u>消余丸</u></p>
<p>治消渴小便不禁</p>
<p>退鉗鍋（一個）　牡蠣（不以多少末）</p>
<p>上以牡蠣實納在鉗鍋內大火煅通赤放冷各搗研為細末每秤一兩更入乾葛一兩研勻以雞子清和丸梧桐子大每服二十丸豬肉湯下</p>
<p><u>罌粟湯</u></p>
<p>治消渴引飲不止</p>
<p>罌粟（不以多少）</p>
<p>上研煮稀粥日飲一盞</p>
<p><u>菟絲子丸</u></p>
<p>治渴</p>
<p>菟絲子（揀擇水淘浸三日控令乾乘潤杵篩粗末再焙）</p>
<p>上為細末煉蜜合面糊為丸梧桐子大每服米飲下三十丸</p>
<p><u>黃連丸</u></p>
<p>治渴</p>
<p>黃連（不以多少）</p>
<p>上納豬肚中飯上蒸爛同杵丸梧桐子大每服米飲下三十丸</p>
<p><u>治渴不止方</u></p>
<p>上冷水浸桑栮食之甚奇</p>
<p><u>神效黑神丸</u></p>
<p>治三焦渴疾</p>
<p>好虢丹（一兩用絹裹紮定甑中以盞蔞之蒸升炊了取出於地下用碗覆蓋少時盡熱毒氣為度）</p>
<p>上用好京墨研濃如稀糊搜和為丸如梧桐子大如少壯人每服五七丸年耄三兩丸漸加丸數服之不渴更不得再服然後服補藥大忌房色及炙爆之物</p>
<p><u>黃連煎</u></p>
<p>治酒毒水毒渴不止</p>
<p>黃連末（以新栝蔞根汁和作餅子焙乾）</p>
<p>上為細末煉蜜和丸梧桐子大每服三四十丸熟水下不以時</p>
<p><u>熟乾地黃丸</u></p>
<p>療五勞七傷六極八風十二痹消渴心下積聚常服身體潤澤補養精血</p>
<p>熟乾地黃（十二分）　天門冬（十分）　乾薑（六分）　菟絲子（十分）　石斛（八分）　當歸　白朮白芍藥　牛膝　紫菀　防風　地骨皮（各六分）　甘草（八分）　肉蓯蓉　麥門冬　玄參（各七分）　人參　茯苓　杏仁　麻子仁（各八分）　椒目（三分）</p>
<p>上為細末煉蜜和丸梧桐子大空心酒下二十丸再服漸加至三十丸忌鯉魚海藻菘菜桃李雀肉魚鮓蕪荑</p>
<p><u>濡咽煎</u></p>
<p>治渴口舌燥澀</p>
<p>甘草（三兩）　酥　蜜（各一升）</p>
<p>上納蜜中煎如薄膏含咽之</p>
<p><u>生地黃丸</u></p>
<p>治消渴面黃咽燥短氣除虛熱補養</p>
<p>地黃汁　栝蔞汁（各三升半）　牛脂（三升）　白蜜（半升）　黃連末（一斤）</p>
<p>上同煎可丸即丸梧桐子大每服五丸不以時米飲下</p>
<p><u>茱萸丸</u></p>
<p>若其人素渴引飲一旦不渴小便日夜數十行氣乏內消謂之消中</p>
<p>蓯蓉　五味子　山茱萸　乾山藥</p>
<p>上等分為細末酒煮麵糊為丸梧桐子大米飲下三十丸空心</p>
<p>治　水</p>
<p><u>附子木香丸</u></p>
<p>治水氣下後補藥消積進食凡水氣已經利下疾證往來不定</p>
<p>附子　木香　石斛　桂　黃耆　磁石　椒目　術　當歸　鹿茸　人參　茯苓　枳殼　訶子　黃橘皮　桃仁　白朮　桑白皮　桔梗　牛膝　乾薑　厚朴　吳茱萸（各半兩）</p>
<p>上為細末以豬腎三對生研入酒三合蒸餅少許同杵和丸梧桐子大每服二十丸空心食前溫米飲下</p>
<p><u>治水氣法</u></p>
<p>此病緣脾氣衰弱土不能制水致水妄行始則脛腫漸次腹腫流溢皮膚遍身浮腫百藥不效可服此玉龍丸先敘證候次具始末一宗丸散若別遇明醫治之減退更不須此藥或疾勢未瘳不可輕聽庸醫妄進藥餌恐傷臟腑及損動血氣愈難將息</p>
<p><u>辯水證</u></p>
<p>項脛脈動睡起眼浮下如蠶臥足脛腫股間冷身重倦行行即喘急面有時而白及光潤準頭黑腸門瀝瀝如水鳴鼻尖常冷小便赤澀雖頻數絕微細大便燥結臥即哽氣或喉中如水雞聲腹脅滿悶咳嗽不止凡此皆水證也不可盡紀此病不宜動大腸峻瀉醫者多用芫花大戟甘遂葶藶豬苓澤瀉之類故消取雖易補閉即難往往致水復來而無以治之也今茲紀方各有次序有補有瀉全不損氣能除病根若疾勢未甚不可遽服須是證候十分臨證可數服之見效愈捷</p>
<p><u>紫金丹</u>　治水</p>
<p>丁香（半分）　木香（一錢）　檳榔　肉豆蔻（各一個）　白丁香（半分）　硃砂（一分）　雄黃（一分半）　輕粉（一錢）　粉霜（半分）　桂府滑石（一分半）　水銀（一分結砂子）　赤土（三分）　斑蝥（十個）　巴豆（三十個）　乳香（一分）　桃仁（三十個）　廣硜（此藥不見用疑傳寫之誤）　牛黃（各一字）　麝香（一分）　硼砂（一字）</p>
<p>上二十味為細末水煮麵糊為丸如綠豆大每服十丸至十五丸量虛實加減蓋欲行水須先去滯積未服玉龍丸當先進此藥如不動再加丸數服之候取動可服玉龍丸方在後</p>
<p><u>蛇黃紫金丹</u></p>
<p>治水氣汨支飲上氣欲變成水心下堅硬者</p>
<p>蛇黃（三兩半醋淬研令無聲）　禹餘糧（三兩同炒醋淬）　木香　肉豆蔻　乾薑　茯苓　當歸　羌活　牛膝　青橘皮　芎　荊三稜　陳橘皮　蒺藜子　桂　附子　蓬莪朮　茴香　針砂（五兩先水淘極淨以鐵銚子炒乾入米醋二升煮醋令乾就銚中煅通赤研末令極細用之或三兩）</p>
<p>上為細末蒸餅和丸梧桐子大每服三十粒空心食前米飲下</p>
<p><u>千斧丸</u></p>
<p>治水氣補藥兼治男子婦人五勞七傷病勢甚者</p>
<p>柳絮礬（半斤）　雷丸（一兩）　柴胡（二兩）　樟柳根（一兩）　木瓜（片切焙乾）　乾漆（各半兩）白礬（二兩）　膽礬　芫花　檳榔　茴香　石斛　定粉　不蚛皂角　桂（各半兩）　青皮（二兩）</p>
<p>上為細末用青州棗煮熟去皮核將藥末用醋五升熬成膏後入棗同勻用大斧槌一千下逐旋丸如綠豆大每服十丸食後生薑湯下日三服</p>
<p><u>三部茯苓煎</u></p>
<p>治三焦上中下焦合為三部三焦道閉塞不通留水在膈上不消化名痰水積年不去雖服藥下之不能便去雖得小去隨復如故其病面目黧黑手足逆冷身體枯燥肌膚甲錯身無潤澤漸漸羸瘦或時嘔吐或大便燥或後重下痢起止甚難久或絞痛雷鳴時時下痢</p>
<p>茯苓（七分）　大黃（或檳榔代）　白朮（各一兩半）　桔梗　芎　熟地黃　神麯　前胡（各二兩半）　乾薑　桂（各一兩）　黃芩（或半夏代）　人參　白芍藥　菖蒲（各三分）</p>
<p>上為細末煉蜜和丸梧桐子大每服十丸米飲下非時</p>
<p><u>椒仁丸</u></p>
<p>若腹脹如鼓按之堅硬腹中時痛始起於目下微腫時喘小便不利四肢瘦削其脈自沉大便利則逆謂之石水繞臍堅硬腹不痛者謂之鼓氣石水宜椒仁丸鼓氣宜木香丸方在後</p>
<p>椒仁　五靈脂　吳茱萸　甘遂　玄胡索　續遂子　郁李仁　黑牽牛子　附子　木香（各半兩）　芫花　石膏（各一分）　信砒（一分）</p>
<p>上為細末水煮麵糊和丸如綠豆大橘皮湯下一丸空心臨臥未知加一丸復未知日午再服一服</p>
<p><u>水腫茯苓煎</u></p>
<p>治支飲上氣黃疸及腳氣消渴後成石水腹脅堅脹足脛浮腫上氣不得臥口乾頸脈動腹脹間冷大小便不利</p>
<p>茯苓　白朮　椒目（各四分）　防己　葶藶　澤瀉（各五分）　赤小豆　前胡　芫花　桂（各三分）　芒硝（七分）　甘遂（二分）</p>
<p>上為細末煉蜜和丸梧桐子大每服五粒日一服漸加之以小便利為度</p>
<p><u>十水丹</u></p>
<p>治水</p>
<p>青水先從面目腫大戟主之</p>
<p>赤水先從心腫葶藶主之</p>
<p>黃水先從腹腫甘遂主之</p>
<p>白水先從腳腫上氣而咳藁本主之</p>
<p>玄水先從面腫至足腫芫花主之</p>
<p>黑水先從趺腫連翹主之</p>
<p>風水先從四肢起滿大身盡腫澤瀉主之</p>
<p>石水先從四肢小腹腫滿大桑白皮主之</p>
<p>裹水先從小腸滿巴豆主之</p>
<p>氣水乍盛乍虛乍來乍去赤小豆主之</p>
<p>上十味藥皆等分與病狀同者則倍之白蜜和丸先食服一粒如小豆大日三服欲下病者服三粒乃量虛實增減之</p>
<p><u>七百五十丸</u></p>
<p>方行水補虛</p>
<p>葫蘆巴　破故紙　丁香　蓽澄茄　大椒（各一百個）　巴豆　烏梅（各二十五個）　木香（半兩）</p>
<p>上一處為細末水煮麵糊為丸如黍米大每服五丸食後茶湯下量虛實加減服此藥大和氣進飲食消滯積</p>
<p><u>白丸子</u></p>
<p>治水氣</p>
<p>龍腦　粉霜（各一分）　輕粉（半兩以上同研勻用白麵一匕同和作一球子熳火中燒黃再研如粉）海蛤（二分燒紅研末）　寒水石（一分半）　滑石（二分）　海金沙（一分）　陽起石（一分）</p>
<p>上研勻細糯米飯爛研丸如豌豆大每服十丸生薑湯下不以時日三服五日後牙縫中血出及臭涎即住服如涎血未出加十丸又五日未下更加十丸直以涎出出即住藥未即每五日更加丸數腫消則尤要將息忌慎</p>
<p><u>椒目煎</u></p>
<p>治大腹水腫氣息不通睡臥不得上喘氣急</p>
<p>椒目　黃牽牛　桂（各半分）　昆布　海藻　甜葶藶（各三分）　牛黃　人參（各一分）</p>
<p>上為細末煉蜜和丸梧桐子大每服十丸米飲下不以時日二服加至二十丸以小便利為度</p>
<p><u>滑石丸</u></p>
<p>利小便治水氣</p>
<p>木通　滑石（各三兩半）　瞿麥（一兩半）　海金沙（六分半）　甘遂（六分）　通草（四分）　水蛭（一分）　地膽（十個）</p>
<p>上為細末糯米粥和丸梧桐子大臨臥煎燈草滑石湯下七丸</p>
<p><u>千金翼澤漆湯</u></p>
<p>主水通身洪腫四肢無堪或從消渴或從黃疸支飲內虛不足榮衛不通血氣不行喘息不安腹中響脹滿眼不得視方</p>
<p>澤漆根（十兩）　赤小豆（二升）　甘草（二兩）　鯉魚（一頭約五斤去腸胃）　麥門冬　茯苓　人參（各二兩）　生薑（八兩）</p>
<p>上八味切以水一斗七升先煮鯉魚小豆減七升去之納藥煮取四升半去滓一服三合日三弱人二合再服氣下喘止可至四合晬時小便利腫氣減或小溏下若便大利還從一合始大便止若無鯉魚鮦（音同）亦可用若水甚不得臥臥不得轉側加澤漆一片渴加栝蔞二兩咳加紫菀二兩細辛一兩款冬花一兩桂三兩增魚汁忌海藻菘菜鮓物等</p>
<p><u>解帶散</u></p>
<p>治水腫腹脹如鼓上氣喘急前後心刺痞小便不利</p>
<p>海帶　海藻　昆布　益智　木香　雷丸　蘿蔔子　皂皂黃</p>
<p>上等分為細末每服二錢酒一盞煎之服後須分泄百次不以時</p>
<p><u>論說</u></p>
<p>病源曰腎者主水脾胃主土土性剋水脾與胃合相為表裡胃為水穀之海今胃虛不能傳化水氣使水滲液經絡浸漬臟腑脾得水濕之氣則病脾土不能制水故水氣獨歸於腎三焦不瀉經脈閉塞故水氣溢於皮膚而令腫也其狀目裹上微腫如臥起之狀頸脈動時咳股間冷以手按腫處隨手而起如物裹水之狀口苦舌粗不得正偃偃則咳清水不得臥臥則驚咳甚小便黃色是也水病有五不可療第一唇黑傷肝第二缺盆平傷心第三臍凸傷脾第四足下平滿傷腎第五背平傷肺凡此五傷必不可療脈沉者水也脈洪大者可治微細者不療也養生方云十一月勿食自死肉脯動於腎喜成水病黃帝問曰水與皮膚脹鼓脹腸覃石瘕何以別之歧伯對曰水始起也目裹上微腫如蠶臥起之狀頸脈動時咳陰股間寒足脛腫腹乃大其水已成發手按其腹隨手而起如裹水之狀此其候也膚脹者寒氣客於皮膚之間殼殼然不堅腹大身盡腫皮厚按其腹陷而不起腹色不變此其候也鼓脹者腹脹身腫大與膚脹等其色蒼黃腹脈起此其候也腸覃者寒氣客於腸外與胃氣相搏正氣不得營因有所繫瘕而內著惡氣乃起息肉乃生其始也大如雞卵稍以益大至其成也若懷子之狀久者離歲月按之則堅推之則移月事不以時下此其候也石瘕者生於胞中寒氣客於子門子門閉塞氣不得通惡血當瀉不瀉衄以留止日以益大狀如懷子月事不以時下皆生於女子可導而下之曰膚脹鼓脹可刺耶對曰先瀉其腹之血絡後調其經亦刺去其血脈師曰病有風水有皮水有正水有石水有黃汗風水其脈自浮外證骨節疼痛其人惡風皮水其脈亦浮外證胕腫按之沒指不惡風其腹如鼓不滿不渴當發其汗正水其脈沉遲外證自喘石水其脈自沉外證腹滿不喘黃汗其脈沉遲身體發熱胸滿四肢面腫久未愈必致癰膿（腸覃石瘕二病惟婦人有之宜服萬安丸方在勞疰門中）</p>
<p>千金論曰大凡水病難療瘥後特須慎於口味又病水之人多嗜食不廉所以此病難愈世有醫者隨逐時情意在財物不本性命病人食肉於貴勝之處勸令食羊頭蹄肉如此者未見一愈者耳又此病百脈之中氣水俱實療之皆令瀉之使虛羊頭蹄極補郍得療愈所以治水藥多用葶藶等諸藥本草云葶藶久服令人虛故水病非久虛不得絕其根本又有蠱脹但腹滿不脹而四肢面目但腫醫者不善診候療蠱以水藥療水以蠱藥或但見脹滿皆以水藥如此者仲景所謂醫殺之今錄慎忌如下（療蠱方在後）</p>
<p>喪孝產乳音樂房室喧戲一切魚肉生冷酢滑鹽蒜黏米豆油膩並不得食之亦不得用心以上禁者別具本方之下惟房室等猶三年慎之不復再發不慎瘥而更發重發不可更療諸從腰以下腫當利小便腰以上腫當發汗即愈論曰此病多從久患氣急不瘥或從消渴或從黃疸或從支飲或從虛損大病瘥後失於時治或因產後或因腳氣腫滿或因久患癖瘕久經利下或因飲水不即消三焦決漏（小便不利變成此疾）</p>
<p><u>川朴硝煎</u></p>
<p>凡欲治療當治感疾之由隨證施方以治之十種水氣川朴硝煎治十種水氣此方出神仙密經人間無本鄭練師向天臺金壇上石壁所記有數本錄得傳療諸疾自行此方二十餘年得效者甚多凡水氣有十種此方俱療之一瘥以後永不再發但能斷得咸物無不效者此是先聖所傳石壁金壇所記有此靈驗有人先患腳氣十餘年發盛便成水病四時之中偏身腫滿腹硬如石水飲難下靡覺飢渴但喘粗不得臥頭不著枕二百餘日無問晝夜即呻粥飲常須倚物而坐羸弱異常因服此藥當日氣散十日後肚硬消盡二十餘日後氣力如舊既獲神驗傳於世</p>
<p>川朴硝　杏仁（各一兩）　川芒硝　烏頭　甜葶藶（紙隔炒赤）　莨菪子（水浸芽出炒黃色）　椒目（各一兩）　馬牙硝（半兩）</p>
<p>上葶藶莨菪子杏仁等相和先杵一千杵取大棗十枚煮取肉與前件藥都研令勻然後入煉了蜜和搗一千杵丸梧桐子大每服桑白皮湯下二十丸空心</p>
<p><u>補元散</u></p>
<p>水腫消後補益血氣</p>
<p>人參　白朮　白茯苓　黃耆（蜜炙）　苦葶藶　山藥（各一兩）　木香（半兩）　附子（一個）</p>
<p>上為細末薑棗煎二錢以水一盞煎至六分去滓不以時溫服</p>
<p><u>玉龍丸</u></p>
<p>治胃熱伏水胸腹膨脹</p>
<p>陽起石　白滑石　寒水石（各一分）　硇砂　南硼砂（各半分）　輕粉　粉霜（各一分）</p>
<p>上七味都一處先用紙裹了次用麵餅子可半寸厚者裹上更用數重濕紙裹之文武火燒經兩時辰取出上面紙盡作灰悉去之面如未焦色再燒半時辰已焦熟即止地上掘一坑子可五六寸深取藥球焙之一宿出火毒來日取出剝去焦面將藥再研如粉飯尖和丸如綠豆大飯尖亦須爛研少與藥末用力和揉令勻若飯尖多即藥力少如丸以青黛為衣</p>
<p><u>服藥法</u></p>
<p>第一日三丸三服　二日四丸四服</p>
<p>三日五丸五服　四日六丸六服</p>
<p>此日夜更用前紫雪丹微動一二行即第五日七丸服七服六日八丸八服七日十丸三服如小便透下住此藥看病大小有隻服三四日小便透者至七八日透但以小便透為度不拘遠近日數也如未甚透快更服此勾水石葦散（方在後）</p>
<p><u>勝金煎</u></p>
<p>治大腹水氣背刺喘急息不能通</p>
<p>牛黃　昆布　海藻（各二兩半）　牽牛（二兩）　桂（一兩冷者加作二兩）　甜葶藶（三兩）　椒目（一兩）</p>
<p>上為細末煉蜜和丸梧桐子大每服二十粒食前米飲下日三漸加至四五十粒日三四以水利為效尋常些小發動覺氣促疾盛夜臥不安數服見效</p>
<p><u>萬病散</u></p>
<p>十種水病</p>
<p>牽牛子　桑白皮　白朮　黃耆　丁香　陳橘皮　破故紙（各等分）</p>
<p>上為細末先煎生薑湯一盞半先吃半盞用半盞調藥一大錢七服藥後更吃半盞</p>
<p><u>海藻丸</u></p>
<p>治諸水病者不可頓取令便下其水盡其後再發必便困敗三分利之一分立便斷鹽醬諸酸膩滑淡食經旬日後患者氣稍調則更利之如是三度服藥將養以校為度緣先以脾熱克腎號土水相剋也脾土既病下克於腎水氣不收故成其疾也範汪曰脾胃為表裡胃為水穀府胃虛不化水穀氣海溢而經絡閉故患者大便小便不通寒之氣扇於脾而脹矣主水病坐臥喘急</p>
<p>海藻　昆布　黃牽牛子（各十兩）　葶藶（十二兩）　椒目　桂（各四兩）　牛黃（二兩）</p>
<p>上為細末煉蜜和丸如梧桐子大每服二三十丸橘皮湯下</p>
<p><u>桂黃丸</u></p>
<p>治水氣腫滿小便不利</p>
<p>硫黃（四兩）　桂　白朮　赤茯苓　澤瀉　豬苓　黃橘皮（各一兩）</p>
<p>上為細末水煮麵糊和丸梧桐子大每服五十丸空心橘皮湯下一方無桂以蒸餅和丸</p>
<p><u>太一神精丹</u></p>
<p>消水腫治癥瘕氣塊及諸風疾等</p>
<p>丹砂　曾青　雌黃　雄黃（油煎七日）　磁石（各一兩）　金牙石（六分一字）</p>
<p>上將丹砂雌黃二味酸醋浸三日曾青用好酒器中浸紙封日中曝之百日急用七日亦得無以火暖訖各研如粉以好醋拌勻用好砂量藥多少用合子量大小盛之先以赤石脂固縫外黃土鹽紙中和泥固濟候乾用一鐵三腳子可高五寸其不置火約置合子底以三日火不絕為度候冷水浸干泥令透可取打開合子其蓋子上有五色者佳雪白者最上三色者下研令細干棗肉和丸如粟米大每服一丸二丸如口噤者以鹽梅水洗口牙關自開灌藥下即省曾青如蚯蚓泥如黃連者佳世少此者好崑崙碌亦得以旺相日天晴明齊戒沐浴合之若體無痛處四肢不收神智不亂一臂不隨時能言者可治不能言者不可治謂之風痱宜天麻散西州續命湯如服續命湯而多汗則以金牙酒代之</p>
<p><u>艾曲散</u></p>
<p>治痢後虛腫水腫者服此藥小便利止腫消散</p>
<p>艾曲（一升生）　乾薑　細辛　椒目　附子　桂（各一兩）</p>
<p>上為細末每服二三錢溫酒調下產後虛腫者大良忌豬肉生蔥生菜</p>
<p><u>葶藶煎</u></p>
<p>治食水腹堅漸大四肢腫滿</p>
<p>甜葶藶（二兩）　川芒硝（一兩）　椒目（二兩半）　水銀（一兩以棗肉少許研盡）　防己　海蛤（各一兩）</p>
<p>上為細末蜜丸梧桐子大每服三十丸米飲下不以時候</p>
<p><u>海蛤丹治水氣</u></p>
<p>海蛤　膩粉　青滑石　寒水石　玄精石　白丁香（各一分）</p>
<p>上滴水和為一塊子以濕紙三重裹用白麵包作一球子用煻灰火燒半日球響為度滴水和丸梧桐子大第一日三丸第二日三服六丸至七日七丸方不加丸數黑飴龍腦水下忌鹽魚濕面等物</p>
<p><u>白丸子</u></p>
<p>治十種水氣</p>
<p>輕粉　粉霜（各一分）　玄精石（一分半）　滑石（半兩）　硇砂（半分）　白直丁香（二十個）</p>
<p>上先次將粉霜玄精硇砂勻研滴水為丸用白麵裹草火內燒面熟為度不用裹藥面復同餘藥丸如綠豆大再用滑石為衣第一日服三丸三服二日五丸第三日八丸日八服不動臟腑其水隨小便出其效如神熟水下</p>
<p><u>葫蘆散</u></p>
<p>治遍身水腫</p>
<p>木通　葫蘆子（各一兩半）　澤瀉（三分）　防己（二分）　豬苓　海蛤（各一兩）</p>
<p>上為細末每服五錢水七分酒七分入蔥白五寸煎至八分去滓食前溫進當下小便數升腫消</p>
<p><u>天雄丸</u></p>
<p>若皮膚殼殼然堅腹大身盡腫皮厚按之沒指陷而不起腹色不變大小便如故此熱客於皮膚之間寒則氣收聚而不行因而經絡壅遏結於皮膚之間謂之膚脹治之當瀉氣而散寒</p>
<p>天雄（半兩）　甘遂（一分）　黑牽牛（酒浸一宿炙令熱先去酒炒乾搗面一分）　枳實（麩炒去穰）黃橘皮（各半兩）　連皮大腹（一兩酒浸一宿炒）</p>
<p>上為細末酒煮麵糊和丸梧桐子大薑湯下食後每服三五丸</p>
<p><u>集驗蔥豆湯</u></p>
<p>療虛熱及服石熱當風露臥冷濕傷飢熱阻在裡變成熱風水病心腹腫滿氣急不得下小便不利大便難四肢腫如皮囊盛水晃晃如老蠶色陰卵堅腫如升脛腫生瘡臭如死鼠此皆虛損腎中有熱強取風冷溫痹故也內宜依方服諸利水藥外宜以此湯洗四肢訖以蔥豆膏敷之別以豬蹄湯洗瘡爛處及卵腫也</p>
<p>赤小豆　蔥　蒺藜子　菘菜子　蒴藋根（五升）　巴豆（一百個）</p>
<p>上六味以水一石二斗煮取四斗以淋洗身腫處古今錄驗同</p>
<p><u>硃砂水銀煎</u></p>
<p>治水氣</p>
<p>硃砂　水銀　巴豆　粉霜（各一分）　代赭石（半兩）　蔞蔥（半兩）</p>
<p>上為細末蒸餅和丸如彈子大每患者安臍中以軟紙一張折蓋之後用裹肚（系定）令病人臥只一兩食飯間其疾自小便出水約二三斗便住取出藥恐過度卻用生薑汁調黃連末半兩作一枚安臍中依前用紙蓋裹肚系定煎桑白皮湯煮大麥面餺飥吃之瘥後三日用藥補之如後</p>
<p>海蛤　破故紙　白甘遂　木香</p>
<p>上等分為細末每服半分米飲調下空心忌掩藏生冷鹽等物及醋</p>
<p><u>石葦散</u></p>
<p>利小水</p>
<p>石葦（半兩去卻上黃毛去不盡即損肺）　木通　瞿麥（各半兩）　桂府滑石（一兩）　甘草（半兩）</p>
<p>上五味為細末每服四錢水半升燈心一束同煎至一半去滓徐徐呷之立效如水透快一晝夜可下數斗便覺身體輕快行步如常但極清瘦皮骨相著蓋膝間病氣去盡故也然牙齦微動紅腫牙齒間腥臭涎黏出三兩自雖多莫訝便是此藥搜攪中脥間病根一時俱出也候三兩日出得有次第以綿塞子裹治牙藥塞之則已更用青黛棗穰固濟甚佳蓋水本腎病須當治腎方得病退畢竟無妨恐不知有此應驗故先序述水退後須服此續命丹閉水門（方在前）</p>
<p><u>豬蹄洗湯</u></p>
<p>療丈夫服石有虛熱因勞損熱盛當風臥傷於風濕身變成熱風水腫病滿氣急四肢欲腫小便不利陰卵堅腫莖腫生瘡赤爛臭如死鼠名水疸以湯洗之</p>
<p>豬蹄（一隻）　黃柏（五兩）　蒴藋根（二升）　葶藶子（五合）　蒺藜子（一升）</p>
<p>上五味以水三斗煮取二斗令洗之日三次</p>
<p><u>木香丸</u></p>
<p>消滯積行水</p>
<p>木香　檳榔　陳橘皮　商陸　木通</p>
<p>上為細末水煮麵糊和丸梧桐子大每服米飲下二十丸不以時</p>
<p><u>論</u>　曰</p>
<p>病腫者皮膚緊急腫滿無紋沒指若目下微腫如臥蠶之狀及足脛皆腫小便不利其人喘急脈沉大而疾此由脾腎虛弱腎虛水不能蓄水氣揚溢脾胃虛則不能制水水氣流散於經絡經絡水病故能腫滿謂之正水宜正陽丹硫朱丹方見腹脹門脈沉細而弱大便滑皆治大便秘者亦治</p>
<p><u>正陽丹</u></p>
<p>宣州木瓜（一斤去皮核子切碎以童子小便好酒各一升煮令爛攪取汁）　大豆（一升）　附子（半兩）　人參（一兩）　銀硃（一錢）</p>
<p>上將三味為細末與銀硃一處研勻將木瓜汁和丸梧桐子大煎椒仁木香湯下三十丸</p>
<p><u>防己湯</u></p>
<p>治腹滿按之沒指隨手而起余與正水皆同但四肢聶聶動其脈亦浮此由肺氣久虛為風邪所客氣不得運百脈閉塞水氣上行謂之皮水亦宜發汗次以大豆湯（方在後）</p>
<p>防己　黃耆　桂（各三兩）　茯苓（六兩）　甘草（二兩）</p>
<p>上為粗末每服五錢水二盞煎至一盞去滓溫服非時</p>
<p><u>碧霞丹</u></p>
<p>治十種水氣</p>
<p>寒水石　滑石　膩粉（各半兩）　粉霜　硇砂（各三分）</p>
<p>上同研勻滴水為膏用濕紙一張裹在內面一斤和作球盛藥於牛糞熟火內燒面勻𨪊焦熟為度取藥出用青黛半兩同研滴水和丸如豌豆大第一日服三粒日三次服嚼龍腦或生薑燈心木通湯下</p>
<p><u>初和甫治水腫等方</u></p>
<p>經云平治權衡謂察脈浮沉也去遠陳莝謂滌腸胃中腐敗也開鬼門謂發汗也潔淨府利小便也脈浮如秤衡之在上即發汗鬼門汗空也脈沉如秤槌之在下即利小便淨府小腸也又腰以上腫宜發汗腰以下腫利小便千金外臺並有正方不過麻黃防己白朮豬苓五靈脂之類世醫不知此悉用綠粉水銀之類攻之百無一生齒脫口糜氣耗而死餘元豐中親見貴人被害忍復言邪</p>
<p><u>神助散</u></p>
<p>仁宗賜名治十水之病四肢面目俱腫喘急不得臥小便澀腹中氣滿</p>
<p>葶藶（三兩）　黑牽牛（二兩半）　木豬苓（水浸軟切去黑皮焙）　澤瀉（各一兩）　椒目（一兩半）</p>
<p>上為細末先以蔥白三莖漿水一盞煎至半盞入酒半盞調藥三錢絕早面東服如人行十里以漿水蔥白煮稀粥至蔥爛入酒五合熱啜量人啜一升來不得吃鹽並面自平旦服至日午當利小便三四升或大便喘定腫減七八隔日再服既平之後必須大將息及斷房室等三年孫兆父子常進</p>
<p><u>黃龍散</u></p>
<p>如服青龍丹後至第五日水道澀滯不快即服之如通快不須服</p>
<p>木通　瞿麥（各一兩）　大黃（半兩）　陳橘皮（一分）　檳榔（四個）</p>
<p>上為細末每服二錢或三錢隨澀甚不甚加減用湯使三盞用煎至八分和滓熱服今具湯使如後通草燈心各一分小麥一合水三升煎取汁一半去滓用煎藥自初每日吃三服每服下青龍丹三丸吃至七日每日加一丸都共一百二十六丸</p>
<p><u>茯苓湯</u></p>
<p>治皮水其脈亦浮外證胕腫按之沒指亦不惡風其腹如鼓不渴當發其汗渴而不惡寒者此為皮水身腫而疼狀如風痹皮水為病四肢腫水在皮膚中聶聶動防己茯苓湯主之</p>
<p>防己　黃耆　桂（各三兩）　茯苓（六兩）　甘草（二兩）</p>
<p>上為細末水一盞煎藥三錢至六分去滓溫熱服非時</p>
<p><u>白朮散</u></p>
<p>若其人久下利之後卒然身體足脛面目浮腫小便反快切其脈大而虛此由脾肺虛弱肺虛則不能潮諸氣脾虛則肌肉空疏氣無所歸</p>
<p>黃橘皮　大腹皮　茯苓皮　生薑（各半兩）　白朮（一兩）</p>
<p>上為細末米飲調下三錢不以時</p>
<p>若不因他病面目卒然如水身無痛形不瘦不能食切其脈大緊此由風寒之氣客於腎經其脈從腎上貫膈入肺中故上乘肺而氣不下流風與氣搏故面目浮腫久不治之腎傳於心令人善驚暴痿而死</p>
<p><u>澤瀉湯</u></p>
<p>澤瀉　天雄　白蒺藜（半兩）　防風（一兩）　枳實（半兩）</p>
<p>上為細末每服五錢水二盞姜三片煎至一盞去滓溫服食前</p>
<p><u>小黃耆散</u></p>
<p>黃耆　赤小豆（各一兩）　土蒺藜　枳實（各半兩）　防風（一兩）</p>
<p>上為細末米飲調下二錢或溫酒亦可</p>
<p><u>小白朮散</u></p>
<p>白朮　甘草（各一兩）　白茯苓（半兩）　桑白皮（三分）</p>
<p>上為細末每覺渴時點一錢服之無時服數水消後尋常可服此補益散（方在後）</p>
<p><u>補益散</u></p>
<p>陳橘皮　大腹皮　茴香（各一兩）　桂（半兩）</p>
<p>上為細末每服一錢溫米飲調下日進三服</p>
<p>以上八方須依次第服食病除後忌生冷鹹酸酒面油膩雞豬等發風物只吃淡粥飯或石子鵪子候積漸得食力可食煮軟羊肉宿蒸餅不妨其他一切不可食蓋水候自是亂思飲食往往緣此發動大可為戒房事尤不可道養本法三年戒忌縱不能亦須一年戒忌又此病大忌灸針飲酒毒物</p>
<p><u>青龍丹</u></p>
<p>治水氣蔣提倉患水氣其勢甚危他藥無效因張芸叟傳此取水數斗遂爾如舊有餘藥以贈一杜道人亦患水氣亦一服而效</p>
<p>青黛　硼砂（各一分）　白丁香　輕粉（各二分）</p>
<p>上同研勻滴水作塊子用蒸餅劑裹一重桑柴灰內煨候熟再裹一重又煨熟放冷剝去面用水煮麵糊和丸梧桐子大茴香湯下前件藥先吃勘七日內合吃的確丸數依樣大小服之自第一日至七日水未盡中間不可斷續服也第四日第五日其蓄水隨小便出約一二斗候肚皮塌是效如有餘證即服向後準備藥第一日三粒二日四粒三日五粒四日七粒五日六粒九粒並茴香湯下日三服</p>
<p><u>越婢加朮湯</u></p>
<p>治腰上浮腫骨節疼痛其人惡風面目悉腫小便不利此由風濕客搏脾經脾受濕則腫風又克脾脾氣不流行氣聚為水以風行於上故但腰以上腫其脈浮大當發汗風水其脈自浮外證骨節疼痛其人惡風身體不疼但重而酸其人不渴汗出即愈此為風水惡寒也此為極虛發汗得之夫風水脈浮為表其人或頭汗出表無他病病者但下重故知從腰以上為和腰以下當腫及陰難以屈伸防己黃耆湯主之腹痛者加芍藥風水惡風一身悉腫脈浮不渴續自汗出而無大熱者</p>
<p>麻黃（五兩）　石膏（半斤）　甘草（二兩）　白朮（四兩）</p>
<p>上為粗末每服五錢水二盞生薑三片棗一個煎至一盞去滓溫服惡風加炮附子半兩</p>
<p>水病之初先目上腫起如老蠶色狀頭脈動股里冷脛中滿按之沒指腹內轉側即有聲此其候也不即治須臾身體稍腫肚盡脹按之隨手起則病已成猶可為治此是從虛損大病或下痢後或從支飲或從消渴或從崩漏或從氣或從黃疸或從瘴瘧婦人產後飲之水不即消三焦決病小便不利乃相結漸漸生聚遂流諸經絡故也</p>
<p><u>葶藶子丸</u></p>
<p>治身面浮腫及治腫入腹苦滿急害飲食方</p>
<p>葶藶子（七兩）　椒目　茯苓（各三兩）　吳茱萸（二兩）</p>
<p>上為細末煉蜜和丸梧桐子大每服米飲下十丸日三服此滿或是虛氣或是風冷或是水飲氣此方皆治之</p>
<p><u>樟柳散</u></p>
<p>消諸般水腫</p>
<p>白樟柳（一斤）　陳皮（二兩）　木香（一兩）　赤小豆麵（四兩）</p>
<p>上為細末入水杵為丸如綠豆大每服二十丸橘皮湯下或為散作鯉魚羹如料入用</p>
<p><u>黃耆五兩湯</u></p>
<p>治黃汗其脈沉遲身體發熱胸滿四肢頭面腫久不愈必致癰膿胸中窒塞不能下食結聚疼痛暴躁不眠此為黃汗黃汗之病兩脛自冷假令發熱此屬歷節食已汗出身常暴躁盜汗出者此勞氣也若汗出已晚反發熱者久久其身必腫發熱不止者必生惡瘡若身重汗出已輒身輕者久久必身瞤瞤即胸中痛及從腰上汗出下無汗腰臗弛痛如有物在皮中狀劇者不能食身疼重煩躁小便不利此為黃汗</p>
<p>黃耆（五分）　白芍藥　桂（各三分）　甘草（三分）</p>
<p>上為細末每服三錢水一盞生薑七片棗一枚同煎至七分去滓食後溫服</p>
<p><u>黃耆桂枝苦酒湯</u></p>
<p>黃汗之為病身體腫發熱汗出而渴狀如風水汗沾衣色正黃如柏汁脈自沉此得之出入水中浴水從汗孔子入為黃汁</p>
<p>黃耆（五分）　白芍藥　桂（各三分）</p>
<p>上為細末每服三錢水九分醋一分相和煎之去滓溫服當心煩也至六七日乃解若煩不止者以苦酒阻故也（一方以清美醞代苦酒）</p>
<p><u>庚戌八月十二日夜夢為費無虞縣封治水氣藥方</u></p>
<p>每牽牛三粒對胡椒一粒每胡椒十粒對木香皂子大蠍稍一個</p>
<p>上為細末水煮麵糊和丸如麻子大每服十丸臨臥橘皮湯下令與赤小豆煮附子藥同服乃效於次年八月中費無虞縣封果患水疾令服此方遂愈</p>
<p><u>神掌膏</u></p>
<p>治十種水氣</p>
<p>巴豆　膩粉（各半兩）　硫黃（龍眼大一塊子）</p>
<p>上研勻滴水成膏作餅子用綿裹數重貼患處臍中以帶子勒之初更用藥至中夜覺身似火熱水從小便下候四更腫消去藥然後吃調氣藥補元散（方在前）</p>
<p><u>蛇黃餅子</u></p>
<p>謹藥王治水方</p>
<p>白丁香（左列者）　蛇黃　南硼砂（各等分用炒合子盛）</p>
<p>上紙泥固濟用桑木火燒合子通赤取出放冷研細入少白麵滴水作餅子空心嚼細熟水下日三服第二日兩餅三日三餅第四日四餅第五日五餅第六日六餅第七日七餅第八日八餅如水行即止如不及八日但水行住服如牙縫內有血雖水出亦死日進三服其餅子只如雞頭大可矣</p>
<p><u>大棗杏仁丸</u></p>
<p>崔氏療大腹水病身體腫上氣小便澀赤臍深頸上有兩大脈動唾稠不得眠睡每腫先從腳腫亦有在前頭面腫大便澀者服此藥大佳若先患大便利臍凸腹大脹手掌平滿即不可服此藥</p>
<p>大棗（四十個肥大不蛀者先以暖水浸令軟以炊飯里蒸了剝去皮核）　葶藶（五兩取苦者熬令紫色）　杏仁（三兩不取合渣者以湯去皮熬令黃去尖）</p>
<p>上三味先搗葶藶子一萬下瀉出之乃搗杏仁三百下訖總和合棗膏搗一萬下藥成平旦空腹服之八丸日晚食消更服五丸以飯汁下之三日後每旦服五丸晚服三丸如棗核大如大便利未得服此藥若正服藥次忽患痢即先食二三口飯然後吃藥若利過多停藥即可爛煮小豆勿以鹽食之忌咸脂膩及大冷物等惟得食秔粟米飯及淡醋不得吃稀粥唯只得吃飯佳如食粥即稠煮粥不便遣大便利出</p>
<p><u>陷水散</u></p>
<p>治十種水氣極甚腫從腳起入腹證候難忍宜服此方</p>
<p>大戟（半兩）　當歸　陳皮（各一兩）</p>
<p>上為細末每服五錢水一大盞煎至五分去滓臨臥腹空時溫服</p>
<p><u>逐水散</u></p>
<p>消腫滿</p>
<p>生章陸　赤豆（各三兩）　鯽魚（三個）</p>
<p>上三味實魚腹中以麻線縛之水三升煮赤豆爛去魚只取二物空腹中食之以魚汁送下不汗利即瘥甚者過二日再作之不過三劑貴戚家乳姥病水飲之一劑即愈</p>
<p><u>大豆散</u></p>
<p>消滯氣去濕</p>
<p>大豆（一升炒焦去皮）　白朮（二兩）</p>
<p>上為細末米飲調下二錢不以時</p>
<p><u>香薷丸</u></p>
<p>療暴水風水腫或瘡中水通身皆腫</p>
<p>干香薷（一斤）　白朮（半兩）</p>
<p>上二味搗術為末濃煮香薷取汁和術為劑丸梧桐子大每服十丸日夜四五服利小便極良夏取花葉合用亦佳忌桃李雀肉青魚鮓等</p>
<p><u>桑皮豆法</u></p>
<p>治水腫小便不利疾輕者</p>
<p>赤小豆（一升）　桑白皮（二兩）</p>
<p>上以水同煮至軟爛去白皮只如常服吃赤小豆末已再服無妨和汁飲之尤妙</p>
<p><u>萬金散</u></p>
<p>治丈夫婦人十種水氣</p>
<p>川獨活（不以多少汶上名醫董反之云羌活一本而大者是也）</p>
<p>上為細末每服二錢精肉四兩批大片洗過入藥在內麻線系定銀石器內河水煮令熟令患人吃盡小腸取下泔糊之狀老人五七日再服少壯三兩日病愈止</p>
<p><u>石英酒</u></p>
<p>治石水</p>
<p>白石英（十兩）</p>
<p>上碎如大豆盛垍瓶中用好酒一斗三升浸如泥封口以馬糞糠秕火燒之從卯至午後長令酒小沸火盡即便添燒畢於平處安置日三度飲之如不飲酒亦據器量少飲之餘石英以酒更一度燒煮依前服</p>
<p><u>商陸逐水散</u></p>
<p>治水氣</p>
<p>白商陸根（去粗皮薄切陰乾或焙乾為末）</p>
<p>上用黃顙魚三個大蒜三瓣綠豆一合水一升同煮以豆爛為度先食豆飲汁送下又以汁下藥二錢水化為氣內消（省郎王申病水氣四體悉病不能坐臥晝夜倚壁而立服此一劑頓愈新熱食竟入水自潰及溶者令人大脹為水病）</p>
<p><u>大豆煎</u></p>
<p>治女人久新腫得惡暴風入腹婦人新產上溷清風入臟腹中如鞭者噓吸短氣咳嗽</p>
<p>大豆一升</p>
<p>上以水五斗煮之得一斗三升澄清去下濁者納釜中以二斗半美酒納汁中煎取九升宿勿食旦服三升溫覆取汗兩食頃乃下去風氣腫慎風冷十日平復如故</p>
<p><u>治水氣連四肢腫</u></p>
<p>者謂之水氣若只腹腫是蠱毒非水氣用蓬菁草出秦隴及西蕃如小樹狀本土人識之曬乾取粗皮去枝幹搗細末空心溫米飲調下半錢匕水即大泄大小便皆出獲安然後服溫和脾胃藥如理中丸節喜怒生冷咸硬濕面米粥之類忌鹽物不可向口禁絕欲大效此方本得於西天蕃僧本草不載中國無方</p>
<p><u>治石水方</u>（十水葶藶散等脈沉緊數）</p>
<p>代州錢防禦命孫兆診之脈得沉緊數六至以上外證目下腫鼻準亦腫唇色紫自心以下腹大腫脹外陰器腫脹如升按之如石堅舉動即喘咳逆痰涎口苦幹渴云得病已及兩月醫者皆云下虛風氣近曾臍下著灸三里亦灸之兆告曰病名石水治不主對故不愈仲景曰腰下及腹腫者皆利其小便又曰腹滿口苦幹燥此腹中有水也方以防己葶藶椒目大黃丸主之遂與服三丸日三少覺胸腹快遂與聖惠方治十水葶藶散初服三錢以蔥漿水酒下食頃以蔥漿稀粥投之隔日一服每服葶藶散之日至日中暮更服防己椒目葶藶大煎丸三服次日但進丸子三服凡十日覺大便快利腫脹喘咳已減三之一二十日病去三之二自此消息加減三十日而全愈</p>
<p><u>治風水法</u></p>
<p>有兒十五歲病身體腫浮數大便自利米穀不化此成風水病以越婢加朮湯主之五苓散亦可兼服然正治風水不及此</p>
<p><u>消飲白朮煎</u></p>
<p>治支飲上氣不得臥身體腫滿小便不利</p>
<p>陳橘皮（一兩）　澤瀉　白朮　茯苓（各半兩）　甘草　防己　葶藶　木香（各一分）</p>
<p>上為細末水煮麵糊和丸梧桐子大薑湯下三十丸不以時</p>
<p><u>三稜丸</u></p>
<p>治膀胱氣兩脅疼痛遍身虛腫狀如水氣常服治大小腸氣女人血氣</p>
<p>荊三稜　茴香　白附子　破故紙　甘遂　芫花　檳榔　黃橘皮　當歸　川楝子　桂　木香　川椒（各半兩）</p>
<p>上為細末酒煮麵糊和丸梧桐子大每服七丸至十丸食後白米湯下</p>
<p><u>水銀丹</u></p>
<p>治水氣</p>
<p>水銀　牙硝　椒目　苦葶藶（各一兩）</p>
<p>上為細末煉蜜和杵五七百下丸梧桐子大空心服二十丸或臨臥其病當從大小便俱利可吃法煮赤小豆以東引桑枝灰淋汁煮豆令熟每日空心吃一盞如渴即飲</p>
<p><u>白朮湯</u></p>
<p>白朮　甘草（各四分）　桑白皮（三分）　茯苓（二分）</p>
<p>上如茶點切不可飲冷</p>
<p><u>膩粉滑石丸</u></p>
<p>治水氣</p>
<p>膩粉　滑石　海蛤　大麥蘖（各二分）　粉霜　硇砂（各一錢）　斑蝥（四十九個以上末之以石腦油和團麵裹燒熟再入）　白丁香　白鷹調　鸛鵲糞　燕子糞（各二分）</p>
<p>上研勻與前藥再用石腦油和丸梧桐子大瞿麥湯下一丸</p>
<p><u>漢防己散</u></p>
<p>治虛勞四肢浮腫喘息促急小便不利坐臥不安</p>
<p>漢防己　豬苓（各三分）　白朮　陳橘皮（各一兩）　木香　白朮（各半兩）　桑根白皮　赤茯苓（各三分）　檳榔　紫蘇莖葉　木通（各一兩）</p>
<p>上為粗末每服三錢水一中盞生薑半分煎至六分去滓不計時候溫服</p>
<p><u>京三稜丸</u></p>
<p>治丈夫婦人頭面手足腫</p>
<p>青皮黃皮各一兩湯浸一宿次日淘赤小豆一合袞煮二橘皮候豆六七分熟去青皮研黃皮赤小豆如泥若干旋添煮豆汁再研極細用後藥</p>
<p>赤茯苓（一兩半）　豬苓　吳白朮　蓬莪朮（各半兩）　半夏（三分）　京三稜（八錢）　防己　枳實（三分）</p>
<p>上為細末煉蜜和同小豆泥入臼杵成膏丸梧桐子大每服三十丸熟水下不以時</p>
<p><u>五皮散</u></p>
<p>治頭目四肢悉腫</p>
<p>大腹皮　桑白皮　茯苓皮　生薑皮　陳橘皮</p>
<p>上等分為細末每服三錢水一盞半煎至一盞去滓取七分熱服日二三</p>

<h1>卷第十六</h1>

<h2>氣</h2>
<p>（膈噎附）</p>
<p><u>正氣三和散</u></p>
<p>治血氣不和上盛下虛陰陽不升降心胸痞悶兩肋膨脹情思不樂飲食無味口苦舌粗四肢倦困腳手痠疼服暖藥則上攻心胸壅滯氣澀服涼藥則臟寒虛冷此藥調順三焦溫養四體和順胃氣</p>
<p>乾紫蘇葉（一兩）　乾木瓜（一分）　木香　丁香（各半兩）　羌活（三兩）　白豆蔻　草果　川芎川薑　白朮　赤茯苓　青橘皮　木通　檳榔　陳橘皮　藿香葉（各半兩）　人參（二兩）　紅豆（一分）　甘草（二兩）　大腹子　縮砂　香附子　天台烏藥　肉桂（各一兩）　沉香（半兩勿用火一方用二兩）</p>
<p>上件二十五味為細末每服二錢水一盞生薑三片肥棗一個同煎至八分不以時溫服如氣急妨悶入紫蘇三四葉同煎熱服如不及煎每服一錢鹽一捻沸湯點下</p>
<p><u>嘉禾散</u></p>
<p>若咽中如核咽之不下吐之不出久不治之漸妨於食或由思慮不常氣結不散陰陽阻隔或因飲食之間氣道卒阻因而留結因氣者謂之氣噎其脈緩澀因食者謂之食噎其脈短澀並宜此藥並調氣丸食噎宜神麯丸（方在後）</p>
<p>枇杷葉（一兩）　沉香　石斛（各三分）　薏苡仁（一兩）　杜仲（去皮杵碎薑汁浸一宿炒令焦三分）　縮砂仁（一兩）　藿香葉　木香　訶子（各三分）　丁香（半兩）　半夏曲（一分）　青橘皮（半兩）　大腹皮（三分）　檳榔（半兩）　白朮（二兩）　五味子（半兩）　茯苓（一兩）　神麯（一分）　甘草（一兩半）　谷蘖（一分）　白豆蔻（一分）　人參（一兩）　桑白皮（半兩）　橘皮（三分）</p>
<p>上為細末每服三錢水一盞乾柿半個煎至七分去滓溫服食前</p>
<p><u>橘皮煎丸</u></p>
<p>治年多冷氣癖瘕積聚四肢無力上氣咳嗽腰腳疼痛小便頻數下利五漏九瘧婦人血風勞瘦氣劣赤白帶下少子發瘁（校定此方用酒三升入陳皮末熬成膏子更入好面同丸梧桐子大服之）</p>
<p>陳皮（十五兩）　巴戟　石斛　牛膝　杜仲　吳茱萸　陽起石　蓯蓉　茄茸　厚朴　附子　菟絲子　京三稜　當歸　萆薢　乾薑　甘草　桂（各一兩）</p>
<p>上為細末橘皮熬膏丸如梧桐子大每服二十丸空心溫酒下</p>
<p><u>丹砂沉香煎丸</u></p>
<p>治久積虛冷伏滯及呼吸冷氣膨脹心腹暴痛兩脅刺疼並婦人血氣疼痛皆主之</p>
<p>沉香（一兩為末以蜜半斤煎五七沸）　阿魏（一分以酒半升研細銀器內熬盡）　沒藥（一兩為末酒半升熳火熬盡）　巴豆（一分去皮細研用酒半升煎十沸）　硇砂（一兩以酒半升研令盡以上五味同合熳火熬成膏）　丹砂（半兩）　硫黃（滴雪水研一日）　檳榔　木香　人參　胡椒（各一兩）　丁香（半兩）　乾薑（三分）　橘皮　良薑（水煮五七沸焙乾）　桂（各一兩）</p>
<p>上為細末入硫黃丹砂再研令勻以前膏丸梧桐子大每服二三丸橘皮湯下心痛嚼破溫酒下不以時婦人血氣當歸酒下</p>
<p><u>舶上茴香丸</u></p>
<p>治膀胱小腸因風寒濕所傷邪氣舍於小腹上下牽引發歇疼痛</p>
<p>舶上茴香　土茴香　川楝子　葫蘆巴　巴戟（各一兩）　生薑（二兩）　桂（半兩）　車前子　赤茯苓　桃仁（各一兩半）　陳皮　附子　木香（各半兩）　枳實（一分）　麝香（一分）</p>
<p>上為細末酒煮麵糊為丸梧桐子大每服三四十丸空心溫酒下鹽湯亦得</p>
<p><u>降氣湯</u></p>
<p>治胸膈痞悶肢體倦怠</p>
<p>紫蘇子　前胡　厚朴　甘草　橘皮（黃者）　當歸　半夏　桂（各一兩）　附子　乾薑　桔梗　人參　羌活（各半兩）　五加皮　黃耆（各一兩）</p>
<p>上為粗末每服二錢水一大盞入生薑紫蘇葉煎至七分去滓溫服食前</p>
<p><u>大丁沉煎</u></p>
<p>局方丁沉丸是也治心腹疼痛飲食不化</p>
<p>丁香　木香　沉香　檳榔　青皮　白豆蔻　甘草（各五兩）　白朮（四兩）　乾薑　桂（各二兩半）　訶子皮　麝香（各三兩）　肉豆蔻（二兩）　茯苓（三兩）</p>
<p>上為細末煉蜜和丸如雞頭大每服一丸細嚼米飲下不以時</p>
<p><u>分氣丸</u></p>
<p>治男子婦人脾胃虛弱中脘痞塞寒氣不升降四肢倦怠無力多困食飲不消婦人榮衛俱虛經候不調兩肋刺痛臍腹脹滿肢節疼痛時發寒熱面色萎黃日漸瘦弱全不思食</p>
<p>附子　吳茱萸　當歸　芎　陳皮　蓬莪朮　乾薑　延胡索　桂　五味子　白芷　白芨　益智仁　白朮（各一兩）</p>
<p>上為細末醋煮麵糊為丸梧桐子大每服二三十丸食前生薑湯下</p>
<p><u>十膈散</u></p>
<p>治冷熱憂悲喜怒愁恚食氣疾十膈皆是一種病也並因憂驚冷熱不調又乖將攝更加喜怒無則貪嗜飲食因而不化滯積在胸中上喘痰嗽歲月漸深胸膈噎塞漸至疲羸若久不除必成惡疾</p>
<p>人參　茯苓　厚朴　黃橘皮　荊三稜　枳實　神麯　甘草　白朮　訶子　乾薑　桂（各一兩）檳榔　木香（各一分）</p>
<p>上為細末每服一錢入鹽點之如脾虛腹脹心胸滿悶以水一盞姜三片棗二個鹽少許煎至七分和滓熱服一法添麥蘖一兩術一分檳榔木香各加一分</p>
<p><u>乳香丸</u></p>
<p>治心腹疼痛氣道凝澀（一方加茱萸延胡索）</p>
<p>蓬莪朮　木香　當歸　桂　荊三稜（各二分）　沒藥（一分）　牡丹皮　沉香　桃仁（各二分）　枳殼（一分半）　芍藥　厚朴（各三分）　茴香（二分）　乳香（一分）</p>
<p>上為細末酒煮麵糊和丸梧桐子大每服二十丸空心溫酒下</p>
<p><u>䎡炷丹</u></p>
<p>治小腸元氣發不可忍者腳膝疼無力臍腹冷疼脾元冷氣</p>
<p>硫黃（三分）　茴香（半兩）　硃砂（三分）　木香　蓽澄茄　附子（各半兩）　川楝子（十個）　天麻（一兩）　葫蘆巴　白礬（各半兩）　沉香　天南星　烏頭（各一兩）　延胡索（一百個）</p>
<p>上為細末水煮麵糊和丸更用硃砂為衣每服作綿灰三錢熱酒調下嚼破一丸立效忌房色四十九日如雞頭大可加至二丸</p>
<p><u>萬安丸</u></p>
<p>治腹中成形作塊按之不移推之不動行輒微喘令人寒熱腹中時痛漸漸羸瘦久不治之或成水腫虛勞其始得之亦由思憂驚怒或寒熱結聚陰陽痞滯榮衛結澀而成其形脈當結澀謂之積氣宜服此藥</p>
<p>大戟　甘遂　黃牽牛　五靈脂　吳茱萸　玄胡索（一兩半）　芫花　石膏（各一分）　砒　膽礬細墨末（各一分）　斑蝥（二十個）　芫青（四十個）　巴豆（一分）</p>
<p>上為細末水煮麵糊和丸如綠豆大生薑橘皮湯下一丸日二服</p>
<p><u>備急紅丸子</u></p>
<p>治小腸氣及一切冷氣痛消酒食積氣</p>
<p>沉香　硇砂　史君子　蓽澄茄　蓬莪朮（各半兩）　荊三稜　硃砂　木香（各一分）　檳榔（大者二個）　肉豆蔻（一個大者）　母丁香（五個大者）　巴豆（二十個）　黑牽牛子（一兩）</p>
<p>上為細末麵糊和丸如綠豆大硃砂為衣每服三丸茴香酒下加至五七丸微利一行疼痛立止丈夫婦人服之無不立效常服消積化酒</p>
<p><u>茯苓湯</u></p>
<p>治氣鼓脹上下腫心腹堅強喘息氣急連陰腫坐不得仍下赤黑血汁日夜不停者</p>
<p>茯苓（八錢）　防己（六分）　黃橘皮　玄參（各四分）　黃芩　澤瀉　白朮　豬苓（各六分）　杏仁　桑白皮　郁李仁（各十分）　大豆　澤漆葉（切各一升）</p>
<p>上為細末水一盞每服二錢煎至七分去滓食後溫服咳嗽加五味子二兩</p>
<p><u>石膈散</u></p>
<p>治膈脘痞悶吐沫食少</p>
<p>乾薑　厚朴　甘草　木香　青皮　肉豆蔻（各半兩）　枳實　檳榔　益智　三稜　陳皮　蓬莪朮　桂（各一兩）</p>
<p>上為細末入鹽少許生薑三片棗一個水一盞藥二錢同煎至七分去滓食後溫服</p>
<p><u>小茴香丸</u></p>
<p>治膀胱小腸留滯寒邪熱邪脅肋牽引發渴腫滿痛</p>
<p>舶上茴香　土茴香（各二兩）　乾生薑（四兩）　附子（一個）　桃仁（一兩半）　黃橘皮　川楝子（不去核）　葫蘆巴　巴戟末　赤茯苓　木通（各一兩）　丁香　木香（各半兩）</p>
<p>上為細末酒煮麵糊和丸如豌豆大每服二三十丸空心溫酒或鹽湯下</p>
<p><u>厚朴建中湯</u></p>
<p>治脾胃虛弱忽中濕冷心腹暴痛脅肋脹滿水穀化遲腸鳴泄痢後重裡急臍腹冷疼胸滿氣逆嘔吐噁心手足不和體重節痛噦噫吞酸不思飲食怠墮嗜臥四肢少力此藥大能調適陰陽建中補氣闢風寒濕冷四時非節之氣</p>
<p>厚朴　生薑　大棗（各一斤）　半夏　甘草（各四兩）　人參（一兩半）　陳皮（二兩）　良薑　草豆蔻　白朮　神麯　藿香（各一兩）</p>
<p>上為粗末每服三錢水一大盞煎至七分去滓食後服</p>
<p><u>寬中理氣丸　</u></p>
<p>順理諸氣寬利胸膈調和脾胃消化痞滯治心腹脹滿腹肋刺痛嘔噦痰水噫聞食臭全不思食常服順氣寬膈消飲去痰道引諸氣升降陰陽進美飲食腳氣等疾並宜服之</p>
<p>木香（半兩）　青皮　陳皮（各一兩）　檳榔　白豆蔻仁　蘿蔔子　蓽澄茄　乾薑　葫蘆巴　丁香皮　厚朴（各半兩）　黑牽牛（一兩）</p>
<p>上為細末水煮麵糊和丸如綠豆大每服二十丸生薑湯下食後</p>
<p><u>引氣丹</u></p>
<p>治一切滯氣</p>
<p>安息香　硃砂　麝香（各一分）　白芥子（三百六十個）　大戟末　牽牛末　五靈脂　乳香　沒藥（各一分）　牛黃（半分）　斑蝥（二十七個）　巴豆（十四個）</p>
<p>上都研勻米飲為丸麻子大每服一二丸臨臥米飲下</p>
<p><u>鑽胃丸</u></p>
<p>和暖脾胃治一切膈氣消進飲食兼治一切氣疾</p>
<p>大黑附子（一枚去心以刀子剜開成甕子入硇砂半分焰硝半分以蒸餅劑生裹附子熳火煨面焦熟剝去面不用只留附子用之）橘皮（一兩須是好紅色者湯浸去皮白穰每以一片子裹巴豆一粒同米半升入銚內熳火炒令熟巴豆不用只留橘皮用之）　半夏曲　青皮（各一兩）　丁香（一百二十粒）　天南星（一兩）　胡椒（一百二十粒）　藿香　蓽茇　蠻姜　柿蒂　白朮（各一兩）</p>
<p>上為細末用棗肉和丸彈子大每服一丸生薑一大塊納藥一丸在生薑內濕紙裹煨熟和生薑嚼吃空心米飲下</p>
<p><u>丹參膏</u></p>
<p>治身中忽有痛如打撲之狀名曰氣痛不可忍者遊走不住發作有時痛則小熱痛定則寒皆由冬時受溫氣至春暴寒風來折之不成溫病乃作氣痛宜先服五香連翹湯丹參膏又以白酒煎楊柳皮及暖熨之有赤氣點點者即刺出血也其五香連翹湯及小竹瀝湯可服數劑勿以一劑便住以謂無效即禍至矣</p>
<p>丹參　蒴藋　莽草　蜀椒　躑躅　秦艽　獨活　白芨　牛膝　菊花　烏梅　防己（各一兩）</p>
<p>上十二味㕮咀以醋一升浸一宿夏半日如急要便煎之豬脂四升煎令醋氣歇熳火煎之去滓用敷患上日五六度並在瘡腫門中小竹瀝湯在腳氣門中</p>
<p><u>丁香氣針丸</u></p>
<p>下遠年陳積胸中𨦭氣心腹膨氣脅肋滿氣一切氣病宜服之</p>
<p>甘草　丁香　木香　陳橘皮　青橘皮　縮砂仁　蓬莪朮　京三稜　益智仁（各五分）　杏仁（五十個）　巴豆（四十個）</p>
<p>上件除巴豆霜外併為細末入巴豆霜杏仁拌和勻醋煮麵糊為丸如黍米大每服以生薑湯下二十丸或三十丸用意加減</p>
<p><u>蓽澄茄丸</u></p>
<p>助養脾胃快氣消食脾胃不和飲食遲化胸膈噎痞噫氣難通嘔逆噁心臍腹脹痛大便不調或泄或秘</p>
<p>蓽澄茄　白豆蔻　縮砂仁　青橘皮　陳皮（各三兩）　萊菔子　肉豆蔻　茴香　桂（各一兩）　丁香　木香（各半兩）</p>
<p>上為細末水煮麵糊和丸梧桐子大每服三十丸不以時橘皮湯下</p>
<p><u>橐鑰丸</u></p>
<p>治氣滯疼痛</p>
<p>大黃（二兩）　當歸　檳榔　藿香　人參　木香　丁香　硫黃　水銀　白朮　桂（各一兩）</p>
<p>上為細末別取沉香一兩銼碎以水二升煎至半升去滓入蜜熬成膏和丸彈子大硃砂為衣生薑米飲化下一丸</p>
<p><u>堅腸湯</u></p>
<p>溫中快氣進飲食</p>
<p>陳秔米（一升）　神麯　麥蘖（各三兩）　生薑（一斤干秤）　陳皮（五兩）　荊三稜（二兩）　青皮（一兩半）　茴香　桂　術　白芷（各一兩）</p>
<p>上為細末每服一二錢濃煎生薑湯調服若脾受泄久瀉壯人可用溫酒調下虛人米飲服</p>
<p><u>三和散</u></p>
<p>和順三焦通調五臟治人心腹痞悶脅肋膨脹風氣壅滯肢節煩疼頭面虛浮手足微腫腸胃燥澀大便多秘雖年高氣弱並可服之又治背痛有妨飲食及腳氣上攻胸腹滿悶大便不通</p>
<p>大腹皮　紫蘇葉　羌活　沉香　黃橘皮　白朮　甘草　檳榔（各半兩）　木瓜（八分）　木香（六分）　木通（四分）</p>
<p>上為細末每服二錢水一盞煎至七分食後去滓溫服</p>
<p><u>葫蘆巴散</u></p>
<p>治脾元積冷臍腹強急痛引腰背面色萎黃手足厥冷脅肋脹疼小便頻數及治盲腸小腸一切氣痛</p>
<p>葫蘆巴　破故紙　巴戟　蓽澄茄　川楝子　沉香　茴香　桂心（各一兩）　附子（四兩炮用）　桃仁（三兩）　烏頭（半兩）</p>
<p>上為細末每服三錢水一盞入鹽一捏煎至七分空心服之</p>
<p><u>防己葶藶丸</u></p>
<p>治腹中濕熱並手足微腫胸滿氣急</p>
<p>葶藶　黑牽牛　白朮（各半兩）　防己（三分）　郁李仁　桑白皮　茯苓　羌活　黃橘皮　澤瀉（各三分）</p>
<p>上為細末煉蜜和丸梧桐子大熟水下二十丸稍空腹時服五日未效加五丸止於三十丸</p>
<p><u>還魂湯</u></p>
<p>治氣不順吐逆不定不思飲食麵黑眼黃日漸瘦惡傳為瘧疾十不治九者急用此</p>
<p>蓽茇　麥蘖　黃橘皮　人參　桔梗　柴胡　草豆蔻　木香　良薑　半夏餅子</p>
<p>上件等分為細末每服二錢水一盞煎至六分去滓溫服不以時</p>
<p><u>丁沉煎丸</u></p>
<p>行滯氣下痰飲</p>
<p>丁香　白茯苓　人參　半夏曲（各一兩）　石灰末　陽起石　礞石（各半兩）　阿魏（半分）　杏仁　巴豆（各五個）</p>
<p>上為細末蒸餅和丸雞頭大每服二丸白湯下</p>
<p><u>訶子丸</u></p>
<p>消食化氣</p>
<p>訶子皮　木香　白豆蔻　檳榔　乾薑　茯苓　人參　桂（各二兩）　黑牽牛子　甘草（各一兩）</p>
<p>上為細末酒煮麵糊和丸梧桐子大每服十五丸至二十丸如有氣疾發動吃食過多築心滿悶細嚼茶酒下凡飽食脹滿及氣膨胸膈只一服如人手撥下</p>
<p><u>和中煎</u></p>
<p>勻氣寬中宣通壅滯調順三焦快利胸膈溫養脾胃消化宿谷治脾胃怯弱飲食易傷噎痞脹滿心腹刺痛噫醋吞酸嘔逆噁心及妊娠中虛痰逆食飲化遲</p>
<p>檳榔　木香　橘皮　青皮　神麯　麥蘖　茯苓　半夏（各一兩）　人參　白朮（各半兩）</p>
<p>上為細末姜煮麵糊為丸梧桐子大每服二十丸生薑湯下</p>
<p><u>款氣丸</u></p>
<p>治中焦虛痞食少痰多胸膈滿悶嘔逆噁心肋脅堅脹便利不調九種心痛五般膈氣及婦人妊娠挾寒臍腹㽲痛</p>
<p>生薑（一斤）　阿魏（一分）　青皮　甘草（各四兩）　大縮砂（一百個）　乾薑　木香（各一分）　桂　當歸　術（各一兩）</p>
<p>上為細末煉蜜和丸如雞頭大每服一丸至兩丸食前爛嚼白湯下或水煮麵糊丸梧桐子大二十丸米飲下</p>
<p><u>參桂丸</u></p>
<p>葛仙公云凡婦人諸疾多緣憂恚須兼以治憂恚噎疾無不止者古今錄驗五噎丸治胸中久寒嘔逆氣膈飲食不下結氣不消氣噎憂噎勞噎食噎思噎氣噎者心悸上下不通噫噦不徹胸脅苦痛憂噎者天陰苦厥逆心下悸動逆冷勞噎者苦氣膈脅下支滿胸中填塞令手足逆冷不能自溫食噎者無食多少惟胸中苦寒常痛不得喘息思噎者心悸動喜忘目視䀮䀮皆憂思嗔恚怒寒氣上入胸脅所致</p>
<p>乾薑　蜀椒　食茱萸　人參　桂（各五分）　細辛　白朮　茯苓　附子（炮各四分）　橘皮（黃者三分）</p>
<p>上為細末煉蜜和丸梧桐子大酒服三丸日再不知漸加忌桃李雀肉大酢豬肉冷水生蔥菜醋物等</p>
<p><u>檳榔丸</u>　療憂膈食膈冷膈氣膈熱膈或宿酒不消或為霍亂或心痛醋心腹脅氣脹不食</p>
<p><u>或飲食傷飽</u></p>
<p>桂心　乾薑　茯苓　檳榔　甘草　人參　細辛　訶子皮　白芍藥　枳殼</p>
<p>上件等分為細末煉蜜和丸梧桐子大空心溫酒下十五丸嚼破服亦可</p>
<p><u>蓽澄茄散</u></p>
<p>治小脹氣虛小脹疼痛不可忍</p>
<p>蓽澄茄　檳榔　木香　苦楝子　蘹香子　硇砂（各一兩）　阿魏　乾蠍　吳茱萸（各半兩）　桃仁（一分）</p>
<p>上為細末每服二錢生薑酒調下不以時</p>
<p><u>金鈴散</u></p>
<p>治一切冷氣小脹元臟膀胱氣痛脾元積冷及婦人血刺氣攻疰心腹疼痛嘔逆脹滿臍腹絞痛煩悶喘急皆治之</p>
<p>金鈴（四十個）　茴香　京三稜　術　枳殼　橘皮　百部（一分）　木香（半分）</p>
<p>上為細末炒姜鹽湯酒調一大錢亦可作丸</p>
<p><u>中和丸</u></p>
<p>治脾胃不和寒氣積聚飲食減少肢體倦怠</p>
<p>良薑（四兩）　烏梅肉（一兩）　茴香（一兩半）　乾薑　神麯　小麥蘖（各半兩）　白茯苓　甘草蒼朮（各一兩）</p>
<p>上為細末煉蜜和丸如彈子大每服非時以米湯嚼下一粒</p>
<p><u>香積散</u></p>
<p>治小腸氣作疼痛不可忍及膀胱偏墜結硬不散</p>
<p>京三稜　土茴香　川楝子　巴戟天　當歸（各一兩）　黑附子　益智仁　南木香（各半兩）　枳實（二分）</p>
<p>上為細末每服一錢半空心溫酒調下既效即次服舶上茴香丸</p>
<p><u>白豆蔻散</u></p>
<p>治憂恚寒熱動氣傷神陰陽不和臟腑生病留於胸膈之間使氣不通飲食不下羸瘦乏力心下苦滿噫氣吞酸便溺不利胸膈脹痛咽塞噫聞食臭腸內虛鳴</p>
<p>白豆蔻（半分）　丁香　木香　縮砂（各一分）　甘草（一分半）　黃橘皮　青皮（各二分）　厚朴香附子（各四分）</p>
<p>上為細末每服三錢水一盞生薑三片鹽一捏煎至七分去滓溫服不以時</p>
<p><u>沉香煎丸</u></p>
<p>治一切冷氣心胸痞滯腹脅疼痛傷冷心痛久服消化積冷</p>
<p>馬藺花　芫花　青橘皮　陳皮　蓬莪朮　乾薑　吳茱萸　川烏頭（各一兩）　巴豆（二十三個）</p>
<p>上為細末用好沉香一兩半為末米醋二升慢火熬成膏入少許麵糊和丸梧桐子大每服五丸至十丸溫酒下大效</p>
<p><u>麝香勻氣丸</u></p>
<p>治氣道凝澀身體疼倦</p>
<p>麝香（一分）　硃砂　木香　肉豆蔻仁　厚朴（各半兩）　乳香（一分）　檳榔　桂（各一兩）　半夏餅子（一兩半）</p>
<p>上為細末湯浸蒸餅和丸如櫻桃大食後臨臥沉香湯下一丸</p>
<p><u>茯苓半夏丸</u></p>
<p>搜風行氣</p>
<p>牽牛子（四兩）　青橘皮　紫蘇子　半夏　五靈脂（各一兩）　木香　檳榔（各半兩）　川芎　郁李仁（各一兩）</p>
<p>上為細末水煮麵糊和丸梧桐子大每服三十丸橘皮湯下不以時</p>
<p><u>和胃橘紅丸</u></p>
<p>治脾胃不和傷冷積滯胸膈噎痞心腸㽲痛酒飲停滯嘔逆吞酸消寒痰宿冷療痃癖氣痛（一方無檳榔）</p>
<p>陳皮（半斤）　沉香　白豆蔻　縮砂仁（各半兩）　甘草　神麯（各一兩）　肉豆蔻　大檳榔（各二個）　乾薑（半分或擦生薑一兩）</p>
<p>上為細末橘泥和丸如彈子大每服一丸溫酒嚼下不以時</p>
<p><u>雞舌香煎</u></p>
<p>治憂恚氣逆衝上逆等氣胸脘窒塞咽膈噎悶臟腑積聚欲作癥癖酒食痰毒嘔逆泄利</p>
<p>雞舌香　墨（各半兩）　牛膝　犀角（各一兩）　棗（五個）　京三稜（一分）　鐵鏵（粉）　梅肉（各一分半）　巴豆（五十個）</p>
<p>上為細末煮麵糊為丸如黃米大每服五粒食後米飲下</p>
<p><u>氣下丸</u></p>
<p>治胸膈痞滿食飲減少</p>
<p>麥門冬　甘草（各五兩）　人參　細辛　遠志　乾薑　川椒　桂（各二兩）　附子（一兩半）</p>
<p>上為細末煉蜜和丸梧桐子大每服七丸至十丸食後白湯下二七日取安</p>
<p><u>七氣湯</u></p>
<p>論曰百病皆生於氣大抵不過於喜怒悲恐驚勞寒熱蓋喜則氣緩怒則氣逆悲則氣消恐則氣下驚則氣亂勞則氣耗寒則氣收熱則氣泄由此變生若其氣起於一或左或右循行上下或在肌肉之間如錐刀所刺其氣不得息令人腹中滿此由驚恐喜怒或冒寒熱留聚而不散為鬱伏之氣流行隨經上下相傳而痛久令人痞悶大便結澀其脈短澀謂之聚氣宜此藥並趁痛散</p>
<p>京三稜　蓬莪朮　青橘皮　陳橘皮　藿香葉　桔梗　益智（各一兩）　香附子（一兩半）　甘草（三分）</p>
<p>上為粗末每服五錢水二盞生薑三片棗一個煎至一盞去滓服</p>
<p><u>訶黎勒散</u></p>
<p>治脾虛冷氣不和</p>
<p>當歸　丁香　木香　甘草　肉豆蔻（各二兩）　赤石脂　附子（各一兩）　藿香（四兩）　訶子皮（一兩半）</p>
<p>上為粗末每服二錢水一盞生薑三片棗一枚擘破同煎至七分去滓食前溫服</p>
<p><u>理氣丸</u></p>
<p>治虛人有冷氣道凝澀</p>
<p>香附子（一兩）　縮砂仁　木香　白豆蔻仁　甘草　甘松　丁香（各一分）　薑黃（半兩）</p>
<p>上為細末湯浸蒸餅和丸梧桐子大每服二十丸生薑湯下空心</p>
<p><u>木香散</u></p>
<p>治膈氣心腹㽲痛飲食無味口苦舌澀嘔逆不定噫氣吞酸一切氣疾並皆治之</p>
<p>益智子（一兩）　陳皮　茴香　薑黃　香附子　京三稜　神麯（各二兩）　鹽（四兩）</p>
<p>上為細末白湯點服二錢不以時</p>
<p><u>小降氣湯</u></p>
<p>俞山人方治下虛上壅氣不升降膈滯痰實咳嗽喘滿頭目昏眩肩背拘急及治腳氣上攻腳弱腰痛心胸不快可思飲食</p>
<p>紫蘇子　前胡　厚朴　甘草　橘皮　當歸　半夏　桂（各半兩）</p>
<p>上為粗末每服二錢水一盞入生薑紫蘇葉煎至七分去滓溫服食前</p>
<p><u>小理中煎</u></p>
<p>治三焦氣弱中脘積冷飲食遲化不能消磨胸膈痞悶脅肋膨脹噦逆噁心嘔吐噫酸心腹疼痛臟腑不調肢體倦怠可思飲食及治翻胃嘔吐膈氣噎塞若脾胃久虛全不入食縱食易傷者</p>
<p>蓽澄茄　草豆蔻　薑黃　良薑　縮砂　青皮（各二兩）　阿魏（一分）　陳皮（半兩）</p>
<p>上為細末醋煮麵糊為丸如綠豆大每服三十丸生薑湯下</p>
<p><u>開胃正氣散</u></p>
<p>治真元虧耗榮衛勞傷邪氣乘襲陰陽交錯胸膈噎悶不思飲食或氣痞多痰或嘔逆瀉痢或氣結腫滿或山嵐瘴氣久不能除寒熱作時羸瘦劣弱又治中暑煩燥痰逆頭眩及療傷寒陰陽不正變證多端</p>
<p>丁香　沉香　藿香　黃橘皮　半夏　厚朴　甘草　人參（各一兩）</p>
<p>上為粗末每服二錢水一盞生薑三片煎至七分去滓食前溫服</p>
<p><u>勻氣團參散</u></p>
<p>調順三焦和養脾胃益榮衛進飲食治陰陽痞隔邪氣未分氣逆嘔噦腹脅脹痛或靳固不通或大便滑泄或手足時冷或煩燥口乾及膀胱腎間宿冷腰腹疼</p>
<p>人參　白朮（各一分）　白芷　茯苓　烏藥　藿香　橘皮　甘草（各半兩）</p>
<p>上為細末每服二錢棗湯調下不以時</p>
<p><u>大腹湯</u></p>
<p>治中滿下虛氣不升降心胸痞悶食飲難消嘔吐多痰肋脅膨脹肢體羸瘦便利不調及妊娠惡阻憎聞食臭痰逆頭眩</p>
<p>大腹子　橘皮（各八分）　厚朴　白芷（各四分）　人參　神麯　桂心　桔梗（各三分）</p>
<p>上為細末每服三錢水一盞煎至七分去滓溫服非時</p>
<p><u>溫中湯</u></p>
<p>治脾胃虛寒腹中冷痛飲食遲化痰飲並多寒氣上奔心胸刺痛及傷寒陰盛脈細沉微手足逆寒霍亂吐瀉</p>
<p>白朮　棗（各半斤）　厚朴（五兩）　陳皮（四兩）　甘草（三兩）　乾薑（二兩）　藿香　茯苓（各一兩）</p>
<p>上為粗末每服二錢水一盞煎至六分食前去滓溫服一方厚朴良薑桂等分</p>
<p><u>快活丸</u></p>
<p>去寒濕壯脾胃寬膈快氣</p>
<p>山茱萸　石茱萸　吳茱萸　金鈴子　杜茴香　官桂　青橘皮　陳橘皮（並生用）</p>
<p>上等分為細末醋煮麵糊為丸如綠豆大每服三五十丸食後臨臥生薑湯下熟水亦可</p>
<p><u>蕊珠丹</u></p>
<p>鎮心空膈去八邪氣及婦人血攻寒熱等疾驚憂成病</p>
<p>辰砂（一兩一分）　桃仁（四十九個）　附子（一分半）　安息香　牛黃（各一分）　阿魏　木香（各半兩）　麝香（二分）</p>
<p>上為細末煉蜜少許和丸梧桐子大每服五七丸至十丸空心鹽湯下婦人醋湯下凡腹中有塊如拳尤主之</p>
<p><u>鹽精丸</u></p>
<p>治膀胱小腸氣痛</p>
<p>補骨脂（八兩）　金鈴（六兩）　山茱萸　木香（各一兩）　附子　茴香（各一兩）　海蛤（一分）　青鹽（三兩）</p>
<p>上為細末酒煮麵糊和丸梧桐子大每服三五十丸空心酒下</p>
<p><u>八等散</u></p>
<p>主消穀化氣</p>
<p>厚朴　吳茱萸　人參　白朮　茯苓　芎　陳曲　麥蘖</p>
<p>上等分為細末每服二錢水一盞煎至七分去滓溫服不以時</p>
<p><u>三陽丹</u></p>
<p>助陽正氣去風冷除寒濕</p>
<p>附子（二兩）　羊肉（四兩）　桂　乾薑　硫黃　陽起石　鹿茸　白朮（各一兩）</p>
<p>上為細末與研藥合勻以前附子和膏丸梧桐子大每服三十丸空心米飲下以硃砂為衣</p>
<p><u>三稜湯</u></p>
<p>治乘氣飲食積滯遲化</p>
<p>三稜（一兩）　術（半兩）　益智　烏藥　沉香　厚朴　黃橘皮　甘草（各一分）</p>
<p>上為細末每服三錢水一盞煎至七分去滓溫服食後</p>
<p><u>沉香烏藥煎</u></p>
<p>治胸脅氣痞臟腑疼痛</p>
<p>沉香　烏藥　澤瀉　陳皮　赤茯苓　白朮　香附子（各半兩）　麝香（一分）</p>
<p>上為細末煉蜜和丸梧桐子大每服二十丸食後煎橘皮湯下</p>
<p><u>人參半夏散</u></p>
<p>廣濟賁豚氣在心吸吸短氣不欲聞人聲心下煩亂不安發作有時四肢煩疼手足逆冷</p>
<p>桑根白皮（八兩）　半夏（七兩）　乾薑（四兩）　茯苓（三兩）　人參　甘草（各二兩）　附子（一兩）　桂（四兩）</p>
<p>上切碎以水一斗煮取三升濾去滓分作三服忌生冷羊肉餳海藻菘菜油膩等食後服</p>
<p><u>麝香丸</u></p>
<p>治右脅下如覆杯有頭足久不已令人發瘧寒熱痞悶也始得之因肺病傳肝肝得傳脾脾乘旺而不受邪其氣留於肝故結而為積謂之積氣其脈弦澀時結</p>
<p>桂（一兩）　當歸　人參（各半兩）　細辛　川烏頭　巴豆（各分）　麝香（一字）　蓬莪朮（半兩）</p>
<p>上為細末水煮麵糊和丸如綠豆大米飲下三丸</p>
<p><u>沉香丸</u></p>
<p>治胸中氣痞煩悶飲食不下或心下苦滿噫氣吞酸時聞食臭大小便秘澀此由憂思驚恐寒熱動傷其氣結於胸膈之間經稱陽脈結謂之膈此名膈氣</p>
<p>丁香　木香　吳茱萸　茴香　沉香（各一分）　青橘皮　肉豆蔻　檳榔（各二兩黑牽牛二兩醋浸令軟連二味同炒令牽牛熟去出）</p>
<p>上為細末煉蜜和丸梧桐子大生薑湯下十丸</p>
<p><u>賁豚湯</u></p>
<p>治從小腹上衝心胸咽喉發痛如豚之狀發作欲死其始得之由脾病傳腎腎當傳心心乘旺而不受邪氣留於腎其脈沉結謂之賁豚宜此藥及桂枝加桂湯（方在後）</p>
<p>甘草　川芎　半夏　黃芩（各二兩）　葛根（五兩）　芍藥（三兩）　甘李根皮（五兩）</p>
<p>上為粗末每服五錢水二盞生薑五片煎至一盞去滓溫服不以時</p>
<p><u>安胃白朮散</u></p>
<p>治脾胃氣虛胸膈膨悶心腹脹滿嘔逆噁心噫氣吞酸口淡無味四肢倦怠全不思食</p>
<p>白朮（二兩）　茯苓　藿香　厚朴　半夏　甘草　黃橘皮（各一兩）</p>
<p>上為細末每服二錢水一盞煎至六分去滓溫服非時</p>
<p><u>生氣湯</u></p>
<p>治男子婦人一切冷氣攻心腹脅肋脹滿刺痛噫醋吞酸痰逆嘔吐胸膈痞悶飲食不美又治五膈五噎一切氣疾常服除邪冷生胃氣</p>
<p>丁香　檀香（各一兩）　鹽（三兩半）　乾薑　甘草（各二兩）　丁皮（一兩）　胡椒（一分）</p>
<p>上為細末每服半錢或一錢沸湯點不以時一方有人參白芷</p>
<p><u>䎡疰丹</u></p>
<p>治脾元虛冷小腸氣發動疼痛及痃癖冷氣腹痛</p>
<p>茴香　木香（各一兩）　硇砂　硫黃　乾蠍　白礬（各一分）　附子（半兩炮用）</p>
<p>上為細末酒煮麵糊和丸如雞頭大每服三丸略嚼破一丸燒綿灰二錢酒調下</p>
<p><u>順氣丸</u></p>
<p>寬胸膈行滯氣消痰飲爽神氣</p>
<p>黃牽牛（十兩炒別搗取面六兩）　木香　青橘皮　檳榔　半夏曲（各一兩）　紫蘇子（半兩）　五靈脂（一兩半）</p>
<p>上為細末滴水和丸梧桐子大每服二十丸臨臥生薑湯下</p>
<p><u>勻氣散</u></p>
<p>治氣滯不勻胸膈虛痞宿冷不消心腹刺痛除脹滿噎塞止嘔吐噁心常服調順脾胃進飲食</p>
<p>丁香（二十兩）　藿香　甘草（各五斤）　白豆蔻　白檀　木香（各二十兩）　縮砂仁（二斤半）</p>
<p>上為細末每服一錢入鹽一字用沸湯點服不以時</p>
<p><u>杏仁順氣丸</u></p>
<p>寬中順氣破堅去積逐痰水行結氣消除腹脹通利痞療肺氣壅滯喘悶不快胃中停飲腹脹鼓痛或嘔逆痰涎呼吸短氣或肋下牢滿骨間刺痛又治咳逆腫滿背脊拘急大便秘滯便水赤澀等</p>
<p>甜葶藶（三兩）　杏仁（二兩）　神麯（一兩）　半夏　檳榔（各二兩）　牽牛（四兩）　皂莢（五鋌）</p>
<p>上除葶藶杏仁外同為細末後入上件藥二味再研勻調浸皂莢酒為麵糊和丸梧桐子大每服二三十丸溫生薑湯下</p>
<p><u>黑神丸</u></p>
<p>治療在後</p>
<p>乾漆（六兩半生半熟用重湯煮半日令香）　神麯　茴香　木香　椒紅　丁香（各半兩）　檳榔（四個除椒外五物皆一半生一半炒）</p>
<p>上為末研和丸如彈子大取茴香末十二兩鋪蓋陰地陰乾候外干並茴香取器中極干乃去茴香腎余盲腸膀胱癖七疝下墜五膈血崩產後諸血滿下赤白並一丸分四服死胎一丸皆綿灰酒下難產炒葵子四十九個搗碎酒煎下一丸諸疾不過三服風疾十服膈氣癖瘕五服血瘕三丸當瘥凡婦人腹中有大塊如杯名曰血瘕服此即消</p>
<p><u>七氣湯</u></p>
<p>主虛冷上氣七氣等</p>
<p>半夏（一分半）　人參　甘草　生薑　五味子　桂（各半兩）　紫蘇子（一分）</p>
<p>上㕮咀以水二盞煎至七分去滓臨臥溫服</p>
<p><u>奔風湯</u></p>
<p>治男子婦人因驚悸憂恚氣聚自臍腹動悸上行或沖咽喉腹中痛</p>
<p>甘李白皮（一兩半）　乾葛（半兩）　半夏（四分）　白芍藥（三分）　當歸　芎藭　甘草（各二分）</p>
<p>上為細末每服二錢水一盞煎至七分去滓溫服食後</p>
<p><u>趁痛散</u></p>
<p>治臟腑積寒脅腹脹滿</p>
<p>蓬莪朮　桂（各一兩）　檳榔（半兩）　芫花　附子（各一分）　細辛（半兩）</p>
<p>上為細末每服三錢水一盞煎至七分溫服食前</p>
<p><u>木香理氣丸</u></p>
<p>治脅下滿氣逆不妨於食連年不除此由風寒之氣伏留而不散聚於脅下正氣不得行謂之積聚</p>
<p>青橘皮（一兩）　桔梗　桂　檳榔（各半兩）　木香　杏仁（各一分）</p>
<p>上為細末煉蜜和丸梧桐子大薑湯下二十丸未知漸加至三十丸</p>
<p><u>木瓜分氣丸</u></p>
<p>治胸腹脹滿</p>
<p>乾木瓜　薑黃　陳橘皮　黑牽牛　蓬莪朮　蘿蔔子（各一兩）</p>
<p>上為細末水煮麵糊為丸梧桐子大每服二十丸漸加至三五十丸陳橘皮湯下食後臨臥服</p>
<p><u>調中白朮煎</u></p>
<p>升降陰陽宣通壅滯調中順氣款利三焦治胸膈窒塞噫氣不通噎痞喘滿食飲遲化痰飲留滯腹脅脹滿傳道不勻或秘或澀脾胃易傷心腹疼痛霍亂嘔吐食飲不下恚怒氣逆憂憊結氣或作奔沖胸脅刺痛短氣好眠全不思飲食</p>
<p>人參　白朮　乾薑　甘草　青橘皮　橘皮（各半兩）</p>
<p>上為細末煉蜜和丸如彈子大每服一丸細嚼溫酒下</p>
<p><u>沉香養氣丸</u></p>
<p>治脾胃不和膈脘痞悶噫醋吞酸口苦無味食入遲化心腹脹痛中酒嘔吐停滯不消常服和氣調中美進飲食</p>
<p>沉香（二分）　木香（半兩）　香附子（四兩）　薑黃（二兩）　甘草（一兩半）　甘松（一分）</p>
<p>上為細末蒸餅和丸梧桐子大每服五七丸空心米飲下</p>
<p><u>木香餅子</u></p>
<p>治男子婦人脾胃不和胸膈滿痞心腹刺痛兩脅脹滿食不消化寒痰嘔吐噫醋吞酸霍亂吐瀉五膈氣病咽喉噎塞酒毒痰吐不進飲食妊婦老幼皆可服</p>
<p>木香（二兩）　甘草（一兩半）　薑黃（二兩）　香附子（四兩）　縮砂仁　甘松（各一分）</p>
<p>上為細末湯浸蒸餅和丸梧桐子大捏作餅子每服十餅子細嚼溫水下不以時</p>
<p><u>養氣丸</u></p>
<p>治鼓脹</p>
<p>丁香　胡椒　蓽茇　木香　乾蠍（各半兩）　蘿蔔子（一兩）</p>
<p>上為細末棗肉和丸梧桐子大米飲食前下三十丸</p>
<p><u>蓽澄茄丸</u></p>
<p>治疝氣及下部濕冷臍腹疼痛</p>
<p>蓽澄茄　川楝子　茴香　木香　桃仁（各一兩）　蠍（一分）</p>
<p>上為細末酒煮麵糊和丸如豌豆大每服二三十丸空心溫酒或鹽湯下</p>
<p><u>半夏散</u></p>
<p>治五膈噎氣心胸不利涕唾稠黏飲食進退</p>
<p>半夏　厚朴　枇杷葉（各一兩）　肉豆蔻（一個）　母丁香（二十五個）　青木香（一塊如棗大）</p>
<p>上為細末每服一錢水八分一盞煎至六分和滓熱服（葛仙公云凡婦人諸疾多緣憂恚治須兼憂恚藥）</p>
<p><u>正氣散</u></p>
<p>調順陰陽祛寒正氣治體虛客寒陽氣內弱中焦不和寒熱相搏頭痛昏倦肢節煩疼痰逆噁心嘔吐冷沫及療八般瘧疾山嵐瘴氣久不能除時作寒熱或暴冷內傷霍亂吐利或氣脈壅滯手足虛腫又治婦人但病頭痛惡心五種膈氣食飲不下</p>
<p>厚朴　人參　甘草　半夏　陳皮　藿香（各一兩）</p>
<p>上為粗末每服二錢水一盞姜五片煎至六分去滓食前服</p>
<p><u>九痛丸</u></p>
<p>治九種心痛蟲心痛疰心痛風心痛悸心痛食心痛飲心痛冷心痛熱心痛生氣心痛</p>
<p>附子　乾薑（各一兩）　人參　巴豆　生狼毒　吳茱萸（各一兩）</p>
<p>上蜜為丸梧桐子大空心米飲下一丸</p>
<p><u>集福丸</u></p>
<p>消食化氣止泄瀉腹中諸冷</p>
<p>烏頭　桂　香附子　乾薑　陳橘皮　巴豆肉（麻油內熳火煎自旦至午後巴豆如皂子色即止拭乾冷水浸兩日換水浸研瓦上去油）</p>
<p>上每巴豆霜一兩用諸藥各以陳米一升半為末水調成膏直候微酸臭即煮為硬糊丸如綠豆大每服五七丸酒飲任下一方硃砂為衣</p>
<p><u>桃仁煎</u></p>
<p>治脅肋臍腹氣結疼痛如錐刺及氣奔上不下</p>
<p>桃仁　茴香（各一兩）　木香（半兩）　硇砂　阿魏（各一分）　蠍梢（五十個）</p>
<p>上為末以桃仁膏和勻以蔥白酒化下一棗大空心若氣大段不快加檳榔三個專主冷結膀胱</p>
<p><u>乳香丸</u></p>
<p>消積冷寬胸膈進飲食不宜多服</p>
<p>乳香　巴豆（各一分）　丁香　木香　桂（各一分）　青橘皮（一兩）</p>
<p>上為細末水煮麵糊和丸如綠豆大每服五七丸以木瓜湯下食後次加至十丸十五丸</p>
<p><u>木香散</u></p>
<p>治三焦不和脾胃氣虛關膈不通</p>
<p>木香　人參　陳皮　甘草（各半兩）　白朮　山藥（各一兩）</p>
<p>上為細末每服二錢水一盞煎至七分去滓溫服食後</p>
<p><u>中和湯</u></p>
<p>調適陰陽通流榮衛養脾進胃快飲食治脅肋脹滿止嘔逆噁心</p>
<p>白朮（四兩）　黃橘皮　厚朴　人參　甘草　茯苓（各二兩半）</p>
<p>上為細末每服二錢水一盞入生薑三片煎至七分去滓食前溫服</p>
<p><u>奔氣湯</u></p>
<p>治陽氣不足陰寒上乘奔搶膈中迫寒胸痞短氣喘急膨痞悶凝氣不宣行厥逆便覺欲盡腹內冷濕腸鳴有聲助陽退陰散寒下氣一方不用生薑</p>
<p>甘草　人參　桂（各二兩）　吳茱萸（六兩）　生薑（一斤）　半夏（六兩）</p>
<p>上為細末每服一二錢生薑半兩水二盞煎至一盞去滓溫服食前</p>
<p><u>分氣煎丸</u></p>
<p>快胸膈進飲食</p>
<p>香附子（四兩）　陳橘皮（二兩）　木香（生）　丁香（各半兩生）　薑黃（二兩生）</p>
<p>上為細末醋煮神麯糊丸如綠豆大不以時生薑湯下三十丸</p>
<p><u>紫蘇子煎</u></p>
<p><u>治脾胃氣虛飲食生冷過多腹內脹滿噫聞食氣霍亂吐瀉及上氣咳嗽</u></p>
<p>紫蘇子　黃橘皮　良薑　桂心　人參（各一兩）</p>
<p>上為細末煉蜜和丸如彈子大食前酒服一丸</p>
<p><u>青木香丸</u></p>
<p>寬中利膈行滯氣消飲食治胸膈噎塞腹脅脹痛心下堅痞腸中水聲嘔噦痰逆不思飲食</p>
<p>牽牛粉（黑者十兩）　補骨脂（七兩）　蓽澄茄（四兩）　木香（各一兩）</p>
<p>上為細末水和丸如綠豆大每服二十丸生薑湯下食後臨臥小兒加減服妊婦勿服</p>
<p><u>太一白丸</u></p>
<p>治八痞兩脅積聚有若盤盂胸痛徹背奄奄惻惻裡急氣滿項強痛極者耳聾消渴泄痢手足煩熱或有流腫小便苦數淋瀝不盡不能飲食少氣流飲時覺妨悶小腹寒大腸熱恍惚喜忘意有不定五緩六急食不生肌面目黧黑</p>
<p>狼毒　桂（各半兩）　附子　烏頭　白芍藥（各一兩）</p>
<p>上為細末煉蜜和丸梧桐子大每服二十丸空心溫酒下</p>
<p><u>妙應丸</u></p>
<p>治氣虛有積</p>
<p>大附子　破故紙　蓽澄茄　木香（各半兩）　硇砂（半分）</p>
<p>上為細末和大麥麵裹藥同燒候面黃焦去面將藥為細末煮麵糊丸如綠豆大每服三五丸米飲下（食後臨臥）</p>
<p><u>丁香飲子</u></p>
<p>和氣</p>
<p>丁香（三十個）　肉豆蔻（一個）　白茯苓　甘草（各一分）　藿香（一字）</p>
<p>上為細末每服二錢水一盞煎至七分去滓食後臨臥溫服</p>
<p><u>草豆蔻散</u></p>
<p>草豆蔻仁　生薑　甘草　木香　人參</p>
<p>上等分為粗末每服二錢水一盞煎至七分去滓食後溫服</p>
<p><u>肥中丸</u></p>
<p>和胃進食快氣</p>
<p>藿香　人參　白朮（各一兩）　半夏（半兩）　陳粟米（二兩）</p>
<p>上為細末每服二錢滴水丸梧桐子大用蜜一匙姜三片煮浮溫服</p>
<p><u>茯神湯</u></p>
<p>主五邪氣入人體中見鬼妄語有所見聞心悸動搖恍惚不定</p>
<p>人參　茯神（各二兩）　茯苓（三兩）　赤小豆（四十個）　菖蒲（三兩）</p>
<p>上五味以水一斗煮五升半分為五服忌酢羊肉餳（深師千金翼同）</p>
<p><u>牛黃丸</u></p>
<p>治伏暑氣不問新久曾經取轉針灸不效臥床危困及傷寒餘毒並四時山嵐之氣皆治之</p>
<p>牛黃　白不灰木（各一兩）　黑牽牛（一兩半用一半炒一半生）　粉霜（光明者一分有黃石者不用）　朴硝（一兩一分青白成塊子焦黃色不用）</p>
<p>上除粉霜別研外余為末入粉霜同拌勻煉蜜和丸梧桐子大隨證服之</p>
<p><u>半夏厚朴湯</u></p>
<p>治咽中如炙肉臠咽之不下吐之不出此胃寒乘肺肺寒則津液聚而成痰肺管不利與痰相搏其脈澀大宜此藥</p>
<p>半夏（五兩）　厚朴（三兩）　茯苓　紫蘇子（各二兩）</p>
<p>上為細末每服五錢水二盞生薑五片煎至一盞去滓溫服</p>
<p><u>四味湯</u></p>
<p>治小品寒疝氣腹中虛痛及諸脅痛裡急病</p>
<p>當歸　生薑　芍藥（各三兩）　羊肉（三斤）</p>
<p>上銼以水一斗二升先煮肉爛熟出肉納藥取三升每服七合日三</p>
<p><u>烏梅丸</u></p>
<p>快氣下痰消食</p>
<p>烏梅　巴豆　丁香（七個）　半夏（七枚依法制）</p>
<p>上為細末清水和丸梧桐子大硃砂為衣一服三丸橘皮湯下</p>
<p><u>正中丸</u></p>
<p>治心氣痛</p>
<p>五靈脂　川烏頭（各半兩）　沒藥　胡椒（各一分）</p>
<p>上為細末醋煮麵糊和丸如綠豆大每服五七丸醋湯下</p>
<p><u>神保丸</u></p>
<p>專治膀胱氣</p>
<p>木香　胡椒（各一分）　巴豆（十個）　乾蠍（半個）</p>
<p>上為細末湯浸蒸餅和丸如麻子大硃砂為衣每服三丸心膈痛柳帶燈心湯下腹痛柳帶煨薑湯下血痛炒姜醋小便下不通燈心湯下血痢臟毒楮葉湯下肺氣甚者白礬蚌粉各三分黃丹一分同研為末煎桑白皮糯米飲調三錢下小喘用桑皮糯米飲下腎氣脅下痛茴香酒下大便不通蜜湯調檳榔末一錢下氣噎木香湯下宿食不消茶酒漿飲下偏治膀胱氣</p>
<p><u>伏梁丸</u></p>
<p>治若起臍上如臂上至心下又或身體股脛皆痛腫環臍而痛始得之由腎病傳心心當傳肺肺乘旺而不受邪氣留於心結而為積其脈大散而澀時時結聚謂之伏梁其病裹膿血於腸胃之外按之至痛此積下則迫陰必下膿血上則迫胃脘出膈夾胃脘成癰居臍上為逆居臍下為從始覺可治久則難治或變水氣宜此藥</p>
<p>青橘皮（三十個白馬尿浸三宿軟透細切）　巴豆（去皮十個與青橘皮同炒乾巴豆不用）　羌活（半兩）</p>
<p>上為細末水煮麵糊和丸如綠豆大米飲下五丸漸至十丸</p>
<p><u>三稜煎</u></p>
<p>治若心下如盤久不已令人四肢不收養成黃疸飲食不成肌膚其始得之肝病傳脾脾當傳腎腎乘旺而不受邪氣留於脾胃成痞氣其脈緩澀而時結宜此藥</p>
<p>荊三稜　蓬莪朮（各四兩）　芫花（一兩）</p>
<p>上用米醋三升同煮醋盡獨留芫花炒乾餘二味片切焙同為細末水煮麵糊為丸豌豆大橘皮湯下三丸以知為度</p>
<p><u>大棗丸</u></p>
<p>治脅下大如杯久不已令人灑淅寒熱喘嗽發肺癰其始得之由心病傳肺肺當傳肝肝乘旺而不受邪氣留於肺結而為積其脈結澀謂之息賁宜此藥</p>
<p>葶藶　黃橘皮　桔梗（各一兩）</p>
<p>上為細末棗肉和丸梧桐子大米飲下五丸以知為度</p>
<p><u>桂枝加桂湯</u></p>
<p>治氣虛有寒氣道凝澀</p>
<p>桂（五兩）　芍藥（三兩）　甘草（二兩）</p>
<p>上為粗末每服五錢水二盞姜三片棗一個煎至一盞去滓溫服不以時</p>
<p><u>調氣丸</u></p>
<p>快氣和中進食</p>
<p>青橘皮（二兩）　陳橘皮（三兩）　木香（半兩）</p>
<p>上銼碎用牽牛面四兩同藥炒黃色其牽牛末更不用將前三味為細末煉蜜和丸如雞頭大每服一丸含化咽津</p>
<p><u>中金丸</u></p>
<p>主胃氣久虛宿食不消心下急滿腹脹脅痛泄利吐逆惡聞食氣又療風寒濕痹風水腫滿風眩頭痛目中冷淚自汗雲陽或五勞七傷筋骨輕弱腰膝疼重或溫瘧寒濕山嵐瘴氣經久未愈常服添津液暖胃去痰消穀嗜食</p>
<p>白朮（三兩）　人參（三分）　大棗（半斤取肉四兩）</p>
<p>上為細末棗肉和丸梧桐子大每服三十丸不以時米飲下</p>
<p><u>良薑散</u></p>
<p>治小腸氣</p>
<p>良薑　乾薑（等分）　續隨子</p>
<p>上為細末每服一大錢續隨子霜一字同熱酒一盞入豬膽汁十數點同調一服瘥</p>
<p><u>塌氣丸</u></p>
<p>治虛腫脹滿</p>
<p>胡椒（一兩）　蠍尾（去毒半兩）　木香（一分一方無此味）</p>
<p>上為細末水煮麵糊為丸梧桐子大每服五七丸加至二十丸陳米飲下</p>
<p><u>聖妙散</u></p>
<p>治鼓氣利大小腸並治胸膈氣滯之疾</p>
<p>甘遂（一分）　白牽牛（一分一半生一半熟）　白檳榔（一個半個生半個裹煨）</p>
<p>上為細末每服一字至半錢陳粟米湯調下如服補氣藥不得服犯甘草有鹽氣藥每日只得吃淡粥及溫熱之物一月後食得鹽</p>
<p><u>陳橘皮煎</u></p>
<p>治膈氣</p>
<p>陳橘皮（一兩）　木香（一分）　雄丁香（二十個）</p>
<p>上為細末研獨頭蒜和丸如櫻桃大以姜分十片嚼下一丸不以時</p>
<p><u>堅氣散</u></p>
<p>升降陰陽通利滯氣</p>
<p>金鈴子　術（各一兩）　硼砂（一分）</p>
<p>上為細末空心鹽湯調下二錢欲丸水煮麵糊為丸梧桐子大三十丸</p>
<p><u>三倍丹</u></p>
<p>逐陰氣快胸膈散痰飲開胃進食</p>
<p>木香（一兩）　青皮（二兩）　半夏（四兩）</p>
<p>上為細末姜煮麵糊和丸梧桐子大每服三十丸食後白湯下</p>
<p><u>小神麯丸</u></p>
<p>消食化氣</p>
<p>神麯（一兩）　陳橘皮（二兩）</p>
<p>上為細末煉蜜和丸如雞頭大每服三兩粒含化咽津食後</p>
<p><u>川楝散</u></p>
<p>治小腸氣下元閉塞不通</p>
<p>川楝子（一兩）　巴豆（一兩半）</p>
<p>上和勻炒紫色去巴豆取川楝子淨刷為末每服一錢先炒茴香秤一錢以酒一盞煎三五沸去滓服得下泄則瘥及遠年裡外臁瘡</p>
<p><u>倉卒散</u></p>
<p>治小腸氣</p>
<p>山梔子（四十九個）　附子（一枚）</p>
<p>上為細末每服二錢酒調服或酒一盞同煎至七分入鹽一捏溫服及治脾胃攣急痛難屈伸腹中冷重如石痛不可忍自汗如水手足冷久不瘥者宜服</p>
<p><u>斷絃散</u></p>
<p>一名失笑散治小腸氣及治婦人血痛尤佳</p>
<p>五靈脂　蒲黃（等分）</p>
<p>上為細末以藥二錢釅醋一合熬藥成膏以水一小盞煎至七分熱呷之</p>
<p><u>昆布煎</u></p>
<p>治胸膈滯氣食藥不下</p>
<p>摏杵頭細糠（一合）　昆布（一兩半末）</p>
<p>上二味用老牛涎一合生薑汁一合二味以熳火煎入少蜜攪成膏搜前二藥丸如雞實大不計時候含化一丸細細嚥津</p>
<p><u>失笑散</u></p>
<p>亦名夾袋散治男子小腸氣</p>
<p>乾漆（炒煙出為度）　胡椒（等分）</p>
<p>上為細末每服半小錢煎蔥酒調下乘熱服入口疾愈</p>
<p><u>玄胡索散</u></p>
<p>治婦人血氣攻心不可忍並走注</p>
<p>蓬莪朮（半兩油煎乘熱切片子）　玄胡索（一分）</p>
<p>上為細末每服半錢淡醋湯調下食前</p>
<p><u>枳朮湯</u></p>
<p>若心下如盤邊如旋此由水飲停留與氣相搏不散宜服此藥</p>
<p>白朮（四兩）　枳實（二兩）</p>
<p>上為粗末每服五錢水二盞煎至一盞去滓溫服</p>
<p><u>桃仁煎</u></p>
<p>治痃癖氣心腹疼痛肌膚瘦弱面無顏色及男子元氣婦人血氣並宜服之</p>
<p>桃仁（十枚）</p>
<p>上細研如膏以酒二斗淘濾取汁鐺中以熳火煎成膏每於食前溫酒調下一茶匙</p>
<p><u>附子湯</u></p>
<p>治翻胃吐逆</p>
<p>附子（一個重半兩）</p>
<p>上坐於爆上四面著火㶸令熟生薑汁中蘸過再㶸焦如此候㶸得泣盡薑汁半碗許即末之每服一錢粟米飲調下空心</p>
<p><u>附子開胃散</u></p>
<p>治元臟傷冷及開胃口</p>
<p>附子（炮去皮臍不以多少）</p>
<p>上為細末每服二分水二盞入生薑三片蔥白二寸棗一枚同煎至八分去滓溫服不以時</p>
<p><u>訶黎勒丸</u></p>
<p>治水利心腹脹滿嘔逆及上氣咳嗽胸膈氣痞</p>
<p>訶黎勒（以麵煨黃色去面）</p>
<p>上為細末粟米飯和丸梧桐子大每服三十丸空心米飲下</p>
<p><u>皂角丸</u></p>
<p>治壓食氣遍身黃腫氣喘飲食不下心胸滿悶宜此藥</p>
<p>皂角（去皮塗醋炙黃為末每一炙入巴豆七個去皮）</p>
<p>上同研勻醋磨好墨和丸如麻子大食後橘皮湯下三丸以利為度</p>
<p><u>賁豚湯</u></p>
<p>療五勞五臟氣之遊氣上下走時若群豚相逐撞㿃時氣來往自如驚夢精先竭陰萎上引小腹急痛面乍熱赤色喜怒無常耳聾目視無精光方</p>
<p>葛根（八兩）　生李根（一升）　人參（三兩）　半夏（一升）　芍藥（三兩）　當歸　甘草（各二兩）　桂心（五兩）　生薑（二斤）</p>
<p>上為粗末每服三錢水一盞生薑同煎至六分去滓溫服</p>
<p><u>賁豚茯苓湯</u></p>
<p>療虛氣五臟不足寒氣厥逆腹脅脹滿氣賁走沖胸膈發作氣欲絕不識人乏力羸瘦小腹起騰踴如豚子走上走下奔馳往來熱抑引陰氣手足逆冷或煩熱</p>
<p>茯苓（四兩）　生葛（八兩）　甘草（二兩）　李根白皮　半夏（各一升）　人參　當歸　芎藭（各二兩）</p>
<p>上為粗末每服三錢水一盞生薑五片煎至六分去滓溫服不以時</p>
<p><u>大七氣湯</u></p>
<p>療憂勞寒熱愁思及飲食膈塞虛勞內傷五臟絕傷奔氣不能還下心中悸動不安</p>
<p>桔梗（二兩）　人參（三兩一方二兩）　芍藥　乾地黃（三兩一方二兩）　乾薑（三兩一方二兩）　甘草（三兩一方二兩）　橘皮　半夏（各三兩）　茱萸（七合）　黃芩（二兩一方三兩）　桂心（二兩一方三兩）　枳實（五個）</p>
<p>上為粗末每服三錢生薑三片水一盞同煎至六分去滓溫服不以時</p>
<p><u>小正中丸</u></p>
<p>治心痛</p>
<p>五靈脂　川烏頭（各半兩）　沒藥　胡椒（各一分）</p>
<p>上為細末醋煮麵糊和丸如綠豆大每服五七丸醋湯下</p>
<p><u>吳茱萸丸</u></p>
<p>治氣自腹中起上築於咽喉逆氣連屬而不能出或至十數次或上下不得喘息此由寒傷胃脘腎氣先虛逆氣上乘於胃與胃氣相併不止者難治謂之噦宜此</p>
<p>吳茱萸　黃橘皮（各二兩）　附子（半兩）</p>
<p>上為細末水煮麵糊為丸如梧桐子大米飲下二十丸食前</p>
<p><u>石脂丸</u></p>
<p>治心痛徹背背痛徹心胸中痞悶脅下逆氣上搶心腹短氣不得臥寸口脈沉遲關上小緊謂之胸痹</p>
<p>附子（一分炮）　烏頭（半兩炮）　赤石脂　乾薑　川椒（各一兩）</p>
<p>上為細末煉蜜和丸梧桐子大酒下三十丸食前</p>
<p><u>大露宿丸</u></p>
<p>治氣極虛寒皮痹不已內舍於肺寒氣入客於六腑腹脹虛滿寒冷百病</p>
<p>礜石　乾薑　桂心　皂莢　桔梗　附子</p>
<p>上各等分為細末煉蜜和丸梧桐子大酒服十丸日三漸加之慎熱及近火</p>
<p><u>賺氣散</u></p>
<p>快氣進食</p>
<p>京三稜　蓬莪朮（各五兩）　白朮（三兩）　木香（半兩）　枳殼（一兩）</p>
<p>上為細末每服二錢水一盞生薑三片同煎至六分去滓溫服不以時</p>
<p><u>五積丸</u></p>
<p>治宿食不消吞酸噫氣</p>
<p>面（五兩）　大棗（七個）　巴豆（三十一個）</p>
<p>上將白麵米湯調硬軟得所裹棗巴豆候乾用炭火燒存性取出放冷為細末水糊和丸黃米大每服三五丸食後白湯下</p>
<p><u>順氣散</u></p>
<p>治氣逆</p>
<p>甘草　茯苓（各四兩）　白朮　厚朴（各六兩）　乾薑（二兩）　陳橘皮（三兩）</p>
<p>上為細末每服二錢水一盞煎至七分去滓食後溫服</p>
<p><u>胃氣丸</u></p>
<p>消進飲食</p>
<p>丁香　厚朴　硫黃　附子　乾薑　桂　豆蔻仁　半夏曲（等分）</p>
<p>上為細末水煮麵糊和丸如黍米大每服十五二十丸米飲下不以時</p>
<p><u>壅藥</u></p>
<p>專治一切壅熱不可服涼藥者惟臟腑秘口乾嘔逆即加枳實一二豆大黃連一豆大枳實米泔浸三宿用黃連蜜炒焦黑用此是凡煎藥每服之所加者數</p>
<p>人參（半兩）　白蒺藜（去刺）　赤茯苓　白朮（各一分）　莨菪子（二分）　白扁豆（一分若無以白豆代之此別有理）　獨活（二分）　甘草（三分）　天南星（二分生用）　半夏（一分半制略有性）</p>
<p>上為細末不羅不計時候水一盞磨水沉香少許荊芥一二穗同煎三錢匕取八分去滓再煉一日三服</p>
<p><u>茱萸丸</u></p>
<p>治年深膈氣翻胃吐逆飲食物至晚皆吐出悉皆生存不化膈上常有痰涎時膈嘔血胸中多酸水吐清水無時夜吐輒至曉日漸羸瘦腹中痛楚時復冷滑或即閉結並主之</p>
<p>吳茱萸（瓦上焙出油三分）　胡椒　當歸　礬石（燒存性各半兩）　甘草（半兩一半生一半紙裹五七重醋浸透火內煨熟又浸七次）　半夏（一兩水洗煮爛研為膏）</p>
<p>上為細末煉蜜為丸梧桐子大每服七丸煎桑枝柳湯下日三服銀器內煎</p>
<p><u>五靈脂散</u></p>
<p>行滯氣止骨痛</p>
<p>五靈脂　茯苓（各杏核大）　丁香（三十個）　人參　木香（各一分）　硃砂（半分）</p>
<p>上為細末每服二錢薑汁米飯調下</p>

<h1>卷第十七</h1>

<h2>眼目</h2>
<p><u>還睛丸</u></p>
<p>治虛勞目暗有黑花</p>
<p>菟絲子　石斛　白茯苓　熟乾地黃　牛膝（各一兩）　真珠　覆盆子（各三分）　遠志　防風　蔓荊子　車前子　玄參　人參　木香　決明子　地膚子　蕤仁　芎藭　羌活　羚羊角屑　枸杞子　薯蕷　甘菊花　黃耆　地骨皮（各半兩）　兔肝（二兩）</p>
<p>上為細末煉蜜和杵三五百下丸梧桐子大每服三十丸溫酒下粥飲亦得忌熱面葷辛生冷等</p>
<p><u>蓋子澄眼藥方</u></p>
<p>第一用多年燕子窩搗羅為細末用井華水調如胡桃大白紗帕子包於眼上熨之如有泥卻用井華水洗二用不蚛皂角三十鋌　熟地黃　當歸（各一兩）　仙靈脾（一兩半）　硇砂（二兩）　生地黃（二兩半）　細辛（一兩半）　白鹽（半斤）　木鱉子（十八個）　川楝子（一兩）　青鹽（二兩）　威靈仙　香白芷　藿香葉　酸榴皮（各一兩）　川百藥煎（一兩半）　黑牽牛　川芎（各一兩）　核桃仁（十八個乃胡桃仁）　酒醋三升（糠醋）</p>
<p>上件藥拌勻先將青鹽硇砂用乳缽研碎與醋浸三晝夜每日番一次將上面藥轉在下面用石拍壓實醋候日滿取出諸藥不用只將皂角用桑柴熟火焙乾皂角再逐鋌於所浸下醋內蘸淹醋於火上焙乾又蘸醋再焙至醋盡為度其角焙及六分乾焦熟便碾為細末每日三次或兩次擦牙一月只可用約一兩以上下先擦時少用逐旋加藥如有津液咽之為妙擦畢漱津數口愈加用藥旬內去頭風自目明身健應驗如神每兩藥末用麝香一百文足多愈妙</p>
<p><u>三龍眼膏</u></p>
<p>藥如後</p>
<p>朴硝（半兩）　龍膽草（二分）　白蒺藜（一分）　旋覆花（一分半）　仙靈脾（二錢銼）</p>
<p>以上藥用黃土半斤將五味藥一處拌勻於五更取井華水一碗和黃土並藥為泥稀稠得所安在垍碗內以匙攤平面鋪白色開通錢五文皆以開字向南字合於地下於錢背上寫五行字</p>
<figure>
<img data-orig-src="urn:270:02464.jpg" alt="圖">
</figure>
<p>卻以硇砂綠豆大二十塊子便別於安排上每文上安四塊子卻以別碗合定置淨土上用新黃土周迴並上面培遍仍透風氣得三四晝夜開看其硇砂錢上生半寸長如翡翠色便取下次垍器中收之又用</p>
<p>斑蝥不去翅足　乳香一塊如棗大　秦皮　胡黃連（各三錢）　肥干棗（三個）　燈心（一握長七寸）　古老錢（七文）</p>
<p>上七味入無油石器中取新井華水一大盞煎至半盞以綿濾入石器中其滓再入水一盞煎至半盞濾去滓合汁以文武火熬成膏子約得一匙頭半入新垍器中盛頓將已刮下空青更以硼砂末龍腦各少許卻同研勻以銀箸攪勻用角合子收之三五年不壞每日用銀箸點一黃米大次日依舊再點翳膜自隨淚下點藥亦不覺痛如眼微昏三兩日並愈神驗甚速（馮猷道傳戊寅十一月初一日）</p>
<p><u>決明丸</u></p>
<p>治脾虛膈熱眼目昏暗翳瘼遮障隱澀羞明</p>
<p>決明子　青葙子　蒼朮　木賊　川芎　羌活　防風　甘草　楮實　菊花　蟬殼　石膏（各一分）　蛇皮（一條）　仙靈脾　穀精草（各半兩）</p>
<p>上為細末煉蜜和丸如櫻桃大每服二丸細嚼米飲下食後</p>
<p><u>如聖膏</u></p>
<p>治一切眼疾諸藥療不瘥者神驗方</p>
<p>黃連　赤石脂（各一兩研）　羊肪脂（二分銚消去滓）　硇砂　白礬（研）　熊膽　龍腦　牙硝　麝香　乳香（研各一分）　爐甘石（四兩火煅一伏時搗羅水飛用一兩細研）　白沙蜜（四兩以兩重生絹濾之）</p>
<p>上同諸藥入盆研細極勻後入羊肪脂次入蜜和諸藥入白垍碗盛之於盆內用冷水浸一宿去火毒每次點粟粒大如眼中有翳膜日點三次早午晚極有神效點柱不得用鐵</p>
<p><u>爐甘石點眼藥</u></p>
<p>治大小眥破癢痛等</p>
<p>爐甘石（四兩燒過水飛）　黃連末（二分）　硼砂（一分）　青鹽　乳香（各半分）　黃丹（三分）　輕粉　硇砂（少許）　麝香（少許並研如粉）</p>
<p>上為細末柱子點之</p>
<p><u>通神膏</u></p>
<p>治眼生翳瘼赤脈胬澀疼癢有淚（一字半為一銖）</p>
<p>白沙蜜（四兩）　青鹽　麝香（各一字）　乳香　硇砂（各半字）　當歸（半分）　黃連（三分）　白礬（半字）</p>
<p>上八味乳缽內輕研於青竹筒內煮半日用綿去滓垍瓶內收貯每點了瞑目少時以溫湯洗翳膜等並退下</p>
<p><u>羌活丸</u></p>
<p>治男子婦人小兒遠年日近風毒氣上攻眼目昏暗赤澀瘀肉生瘡翳膜遮障不明及久新偏正頭痛眼目漸小細及有夾腦風痛多見黑花但有此證服必見效</p>
<p>羌活　川芎　天麻　旋覆花　青皮　天南星　藁本（各一兩）　黑牽牛子（六兩杵取二兩餘者不用微焙）</p>
<p>上七味一處為末後入藁本牽牛末和勻取生薑自然汁煮麵糊和丸梧桐子大每服二十丸食後鹽酒湯下</p>
<p><u>逼毒七寶散</u></p>
<p>治眼熱赤痛</p>
<p>黃連　當歸　赤芍藥　蔓荊子　五倍子（等分）　乳香（六分別研）　輕粉（三分）</p>
<p>上為細末每服二錢水二盞煎數沸濾清者熱洗眼不以時候</p>
<p><u>金絲膏</u></p>
<p>點眼熱癢</p>
<p>腦子　牛黃　硼砂（各一字）　青鹽　麝香（各半字並研如粉細）</p>
<p>上為細末用孩兒乳汁並乳香少許沙糖少許三味先研勻細次入余藥調和當以金銀竹柱點</p>
<p><u>枸杞丸</u></p>
<p>治眼目昏暗</p>
<p>蓯蓉　枸杞　川椒（取紅）　甘菊（各等分）　巴戟（減半）</p>
<p>上為細末煉蜜和丸梧桐子大每服二十丸空心酒下久服明目活血</p>
<p><u>神麯丸</u></p>
<p>主明目百歲可讀注書（千金一名夜光丸）</p>
<p>神麯（四兩）　磁石（二兩）　光明硃砂（一兩）</p>
<p>上三味末之煉蜜和丸梧桐子大米飲服三粒日三不禁常服益目力眾方不及學者宜知此方神驗</p>
<p><u>豬膽膏</u></p>
<p>點眼藥</p>
<p>豬膽（一隻）　硇砂（細研）</p>
<p>上以硇砂穰在豬膽中成膏系定懸當風處候白衣如霜出掃下收瓷合子內旋旋用柱子點入眥中覺癢乃罷便無翳膜未盡再點之</p>
<p><u>當歸散</u></p>
<p>治風毒攻注眼目疼痛或赤眼疼不可忍者</p>
<p>龍膽　當歸（各等分）</p>
<p>上二味為細末冷酒調下一大錢</p>
<p><u>治眼赤痛五方</u></p>
<p><u>治眼赤痛</u>　京棗（一個）　黃連（一分）</p>
<p>上以水一盞同煎至三分時時點之又二味更添竹葉等分煎汁淋截赤眼尤佳</p>
<p><u>麻風赤眼藥方</u></p>
<p>荊芥　防風（等分）</p>
<p>上二味水煎數十沸入青鹽少許令水鹹溫熱淋洗</p>
<p><u>治內外障眼</u></p>
<p>蒼朮（四兩米泔浸七日日換米泔水去黑皮細切入青鹽四兩炒令黃去鹽）　木賊（童子小便浸一宿水淘焙）</p>
<p>上為細末不以時每日隨飲調下一錢甚佳</p>
<p><u>治倒睫眼</u></p>
<p>草烏頭　白芷（各半兩）</p>
<p>上為細末每用少許先含水一大口鼻內搐</p>
<p><u>截赤眼痛</u></p>
<p>黃柏（二寸蜜炙黃紫擘碎）</p>
<p>上以水一盞煎至六分用冷水浸盞至冷以銅或銀柱點之口中苦即止</p>
<p><u>黃連膏</u>　治眼</p>
<p>好黃連（一分）</p>
<p>上細末以垍盞調兒孩乳汁成膏盞內攤以古老錢一文置一垍㾯內後用灸錢上一壯便以黃連盞亞之煙盡揭起將艾灰古老錢放盞內以百沸湯調及半錢露一宿以古老錢點之口中苦即止不計次數</p>
<p><u>治眼爛眩</u></p>
<p>五倍子</p>
<p>上用湯急浴過曬乾為末摻上用生精豬肉二片蓋之候極癢時換肉藥候不癢再用藥點鹽湯洗之</p>
<p><u>空青散</u>　治徇蒙招尤有兒自生下之後至四五歲閤眼連點頭不言按素問曰徇蒙招尤目瞑耳聾上虛下實過在足少陽厥陰蓋徇蒙閤眼也招尤點頭也謹處空青散治之</p>
<p>空青（研）　牛黃（研）　細辛（去葉各等分）</p>
<p>上為末研勻薄荷湯調下半錢使內養肝氣而去虛風</p>
<p><u>雞心膏</u></p>
<p>治小兒斑瘡浮翳入目大人赤目後翳如疔者</p>
<p>天竺黃　硃砂　雄黃　蔚金（各一分）　大黃（二兩）</p>
<p>上為細末每服半錢用雞子清調藥巴豆三枚去皮同盛在雞子殼內濕紙裹慢火煨熟揀去巴豆不用細嚼米泔下小兒研爛米泔調下</p>
<p><u>石決明丸</u></p>
<p>治肝經風毒上攻眼生翳膜隱澀羞明頭目昏重</p>
<p>石決明　穀精草　白朮　川芎　羌活　防風　甘草　楮子　蟬殼　草決明　麩仁（各半兩）　木賊　青橘皮（各三分）　蛇皮（一分）　細辛（一分）</p>
<p>上為細末煉蜜和丸如櫻桃大每服一丸食後臨臥茶清嚼下日進三服</p>
<p><u>羊肝夾子</u></p>
<p>治眼退運並翳膜遮障小兒疳眼雀目並治之</p>
<p>蟬殼　黃連（各半兩）　甘草　菊花（各一分）　蛇蛻皮（一條）</p>
<p>上為末每用羊肝一具竹刀子批摻藥拌勻用白麵裹作夾子每日食後吞一服</p>
<p><u>點眼藥方</u></p>
<p>烏蛇頭尾（一副頭三寸尾七寸）　丁頭大赭石　草烏頭　乾薑（各四兩）</p>
<p>上為粗末用夾絹袋子盛藥末於銀石器內用新汲水一斗將藥袋子煮以慢火熬及八升傾出以別器物盛更用黃丹一斤卻於銀石器內炒如棗色傾在地下出火毒用薄紙襯更用好蜜二斤與前煎藥袋子並水丹再熬水及七升取出藥袋子當風處懸干如再要熬點</p>
<p><u>覆盆子丸</u></p>
<p>治肝氣不足兩目昏暗熱氣衝上淚出疼痛兩脅虛脹筋脈不利</p>
<p>覆盆子　細辛　當歸　決明子　芎藭　五味子　人參　白茯苓　羌活　桂心　柏子仁　防風甘菊花　枸杞子　車前子　甘草（各半兩）</p>
<p>上為細末煉蜜和丸梧桐子大每服三十丸不計時候粥飲下忌酒醋面炙爆等物</p>
<p><u>紫金膏</u>　治赤眼</p>
<p>白沙蜜（一兩）　黃丹（三分）</p>
<p>上同熬成膏紫色為度先用新水試滴下成丸子可將藥盡傾在新水乘熱丸如彈子大白隔絹袋子盛用水三兩碗煎三兩沸熱淋至冷再暖再淋日三次甚妙</p>
<p><u>洗輪散</u></p>
<p>秦皮　桂府滑石　黃連（各一兩）</p>
<p>上為細末每服半錢沸湯調候澄清汁乘熱時頻洗</p>
<p><u>地黃丸</u></p>
<p>治眼昏澀</p>
<p>熟地黃　牛膝（各四兩）　乾山藥　覆盆子　枸杞子（各二兩半）</p>
<p>上為末煉蜜為丸梧桐子大早朝空心酒下三五十丸</p>
<p>口　齒</p>
<p><u>齊天銀</u></p>
<p>治牙齒一切疼痛不可忍者</p>
<p>寒水石（一兩）　丁香　雄黃（別研）　白芷　芍藥　升麻　牛膝　仙靈脾根　當歸　黃丹　甘松（各六銖）　細辛（半分）　麝香（一分別研）</p>
<p>上十三味為細末每日早晚用之先以熱水漱口取一錢揩牙齒候少時方漱去能除風蚛牙疼極佳日月蝕時飲食則人患齒病必矣齒忌油棗若齒不牢密時每用鹽一捏以熱溫湯含揩齒及叩齒百遍為之不絕五日外齒即牢密</p>
<p><u>牢牙散</u></p>
<p>升麻　細辛　川芎　防風　槐角　生地黃　白芷　木律　青鹽（研）　皂角灰（各一分）　茯苓（二分）　寒水石（燒赤去石研粉）</p>
<p>上為細末先用溫水漱口每用少許揩牙有涎吐了誤咽無妨</p>
<p><u>烏金散</u></p>
<p>治骨槽風熱牙齦腫癢及風冷疼痛齒痛有血</p>
<p>何首烏　威靈仙　豬牙皂角　川椒（各一兩）　醋石榴　槐白皮　乾地黃　細辛（各十兩）　麝香（一分別研）　青鹽（一分）</p>
<p>上為細末每早指捏少許於牙上擦齒齦上出涎良久漱口</p>
<p><u>玉池散</u></p>
<p>治風蚛牙疼腫癢搖動宣露出血口臭者宜服之</p>
<p>防風　細辛　川芎　槐花　當歸　地骨皮　白芷　升麻　藁本　甘草</p>
<p>上各等分為細末以揩牙甚效大段痛搖動每服二錢以生薑三片黑豆半合水一盞半同煎至一盞和滓服漱口殊效</p>
<p><u>頂禮散</u></p>
<p>烏髭鬚牢牙齒</p>
<p>生乾地黃（一兩）　五倍子　紫菀　苦參　青黛　青鹽　黑錫　桑白皮灰（各半兩）　龍腦（少許）</p>
<p>上九味先將上五味為細末次將黑錫於鐵銚子中慢火熔開用桑白皮灰同錫就銚中研細不見錫星為度後將上件藥末更入龍腦少許合和了用新瓦合盛每用食後臨臥先淨漱口用指頭捏藥揩牙後即漱口臨臥時更不須漱口必一日兩次初時百日之內不食三白物二年之後藥力已通苦志用神終老不白如髭有白者先拔去之髭黃尤好用藥百日效</p>
<p><u>如聖散</u></p>
<p>治大人小兒急慢牙疳及牙齦蝕漏膿出不止併骨槽風及定牙齦腫痛悶者</p>
<p>香白芷　零零香葉　甘草（各二兩）　寒水石（三兩併為末）　草烏頭（一個重一錢以上擘開破用如粉香白者）　石龍膽　砒霜　鉛白霜（各一分）　硼砂（半分並研）</p>
<p>上為末研勻密收每用時先淨漱口了用半字輕揩摻有涎吐了神效</p>
<p><u>陳希夷先生揩齒烏髭藥方</u></p>
<p>西國升麻熟地黃　豬牙皂角與生薑</p>
<p>木律旱蓮槐角子　細辛荷葉要相當</p>
<p>青鹽等分同燒煅　和合將來使最良</p>
<p>揩牙自然髭鬢黑　豈知世上有仙方</p>
<p>上件九味藥細研如粉用之</p>
<p><u>升麻地黃散</u></p>
<p>治風氣上攻牙齒疼痛齦腫連腮頰緊急</p>
<p>升麻　地黃　地骨皮　青鹽　芎（各半兩）　皂角（一鋌燒灰）　細辛（減半）　槐角兩燒）</p>
<p>上為細末每用少許揩擦齦上有涎吐了誤咽無妨</p>
<p><u>當歸散</u></p>
<p>烏髭鬢牢牙齒</p>
<p>當歸（一兩）　香附子（一兩二分）　生乾地黃　白芷（各一兩）</p>
<p>以上四味銼碎不犯鐵器炒黑色存性為末</p>
<p>青鹽（半兩燒乾入在諸藥中一處和）　皂角（五斤刮皮去子了用）　草烏頭（二兩）　生薑（五斤穿地坑燒紅埋在坑內五次其生薑自干）</p>
<p>上先將草烏頭生薑皆切作片子及將皂角刮去黑皮分作兩片內鋪烏頭生薑了用麻片縛夾定炭火上用鏟炙令通紅於地上用新瓦盆蓋如麩炭狀研細與前藥一處合和每日兩次擦齒如常法鬢髮白者一月變黑遇旦望日用河水洗髭</p>
<p><u>失笑散</u></p>
<p>治牙疼</p>
<p>川烏頭　芎　甘草　地骨皮　細辛　白芷　高良薑</p>
<p>上等分為細末每用少許於痛處擦三兩次涎出以溫水漱</p>
<p><u>菖蒲散</u></p>
<p>治齒疾揩牙下走仙方</p>
<p>五倍子（四兩）　石菖蒲（二兩）　青鹽（一兩）　生乾地黃　苦參（各二兩）　草烏頭（半兩）　生薑（三兩）</p>
<p>上將五倍子烏頭苦參先搗為粗末續入生薑再搗成膏團作五塊子盛在瓦合或小沙罐子內以圓瓦子蓋合口微留一小眼子出黑煙鹽泥固濟一指厚以火煅之見黑煙將盡去火以生土蓋之來日出與前藥同研令細用之</p>
<p><u>皂角細辛散</u></p>
<p>治風蚛牙疼</p>
<p>皂角（半斤去皮弦子寸銼）　升麻　細辛（各一兩）　鹽（二兩青鹽尤佳三味同淹二三宿取出同炒存性）　柳枝（灰）　槐枝（灰各半兩存性）</p>
<p>上為細末如常法治之一切牙疼兼烏髭</p>
<p><u>麝香散</u></p>
<p>治牙齦腫痛</p>
<p>麝香（空皮五個）　木律（二兩）　牛膝（半斤）　郁李仁（一兩）　黃茄（一個）</p>
<p>以上為末入罐子內上用瓦子一片蓋口留一小眼子用鹽泥固濟燒令通赤候煙白色即住火以新土掩一伏時取出次入</p>
<p>升麻（半斤）　細辛（半兩）</p>
<p>上為細末如常法揩牙</p>
<p><u>沉香散</u></p>
<p>治牙風腫痛</p>
<p>香附子（一兩）　細辛（半兩）　川芎　白芷　白殭蠶（直者去觜）　地龍（各一分）</p>
<p>上為細末揩疼處永不作</p>
<p><u>槐枝膏</u></p>
<p>又名三枝膏治風熱上攻牙齦腫疼</p>
<p>槐枝　柳枝　桑枝（各半斤半寸銼）</p>
<p>以上三物以水一斗煎至三升濾去滓熳火熬膏入後藥末</p>
<p>青鹽（一兩研）　芎（末）　細辛（末各半兩）</p>
<p>上同攪勻以合子盛每用少許搽牙立效</p>
<p><u>香椒散</u></p>
<p>治牙齒疼冷</p>
<p>川椒　細辛　莨菪子　白芷　海桐子</p>
<p>上等分為末用藥三錢白礬槐枝拍破各少許以水一大盞煎至七分熱漱冷吐痛時用之</p>
<p><u>川升麻散</u></p>
<p>治口氣牙宣</p>
<p>細辛　防風　川芎　白芷　升麻（以上各十兩）</p>
<p>上為細末先用溫水漱口每用少許揩牙涎吐了誤咽無妨</p>
<p><u>細辛散</u></p>
<p>治牙疼</p>
<p>白殭蠶　升麻末（各一兩）　白礬（半兩末）</p>
<p>上為細末令勻每用半錢揩牙患處合口多時吐涎次用沉香散</p>
<p><u>蓽茇散</u></p>
<p>治牙疼</p>
<p>良薑（銼炒）　草烏頭（生用各一兩）　蓽茇（一分）</p>
<p>上為細末揩牙上有涎吐了</p>
<p><u>烏金散</u></p>
<p>牢牙烏髭</p>
<p>晚蠶砂（七兩煉淨）　麻稈（取中者五兩作末）　青鹽（三兩半別搗作末）</p>
<p>上三味拌和了一罐子盛用鹽泥固濟仍於罐上留一小竅子曬乾以灰火半秤以來燒煅出煙微微青煙似絕為度去火將罐子於無風處放冷取藥再搗羅為末每日早辰午時揩齒臨臥時亦用更不漱口此能去風牢牙烏髭丸法六十日漸漸有黑光長髭發甚神效但一月已自效也</p>
<p><u>治牙疼</u></p>
<p>香附子　荊芥穗（等分）</p>
<p>上為細末咬在牙上即止</p>
<p><u>香乳散</u></p>
<p>治牙疼</p>
<p>乳香（少許）　荊芥穗（三穗）</p>
<p>上二味咬在病牙上</p>
<p><u>附子膏</u></p>
<p>治牙疼腮亦腫痛</p>
<p>生附子（大者一枚）　生烏頭（一個）</p>
<p>上細末以釅醋調成膏只作一劑塗</p>
<p><u>青散子</u></p>
<p>服青龍丹動口齒</p>
<p>青黛　黃連</p>
<p>上等分為末揩漱牙齒</p>
<p><u>治風熱上攻牙齒齦腫痛不止</u></p>
<p>皂角（燒灰）　青鹽</p>
<p>上等分研勻漱口訖擦之有涎吐了</p>
<p><u>落蚛牙法</u></p>
<p>巴豆（七粒）</p>
<p>上去皮爛研自早研至午時以鹽豉七粒研勻後分丸為十四粒安在竅內一茶間覺熱以冷水漱自落</p>
<p><u>蘭香散</u></p>
<p>治大人小兒疳齒宣露</p>
<p>蘭香（焙乾燒灰為細末）</p>
<p>上末入麝香少許同研勻貼宣露處有涎吐了誤咽無妨</p>
<p><u>牛齒散</u></p>
<p>擦牙方</p>
<p>上以牛齒不以多少燒灰細研每用少許揩牙或煎湯漱之亦佳冷吐之</p>
<p><u>治風蚛牙痛</u></p>
<p>上用黑木耳焙乾搗羅為末煎湯熱漱</p>
<p><u>金華丹</u></p>
<p>治一切口瘡久不瘥</p>
<p>上以真黃丹半兩銚內炒紫色入好蜜二兩攪勻熳火熬直候紫黑色為度成膏收入垍器中以紙密封每用皂皂大含化咽津一日二次用不妨</p>
<p><u>𦬣草散</u></p>
<p>治風腫牙疼</p>
<p>細辛　𦬣草（各半分）</p>
<p>上為細末入麝香少許每用一錢半水一盞煎至八分熱含冷吐</p>
<p><u>梧桐律散</u></p>
<p>治口齒浮動宣露血不止</p>
<p>梧桐律（半兩）　細辛　地骨皮　防風（各一兩）　白芷（半兩）　𦬣草　芎（各一兩）</p>
<p>上為細末每用半錢揩牙食久漱冷即吐之</p>
<p><u>沉香散</u></p>
<p>治老人久患冷牙疼不可忍者</p>
<p>沉香　川升麻　細辛　白芷　地骨皮（各一兩）　黑附子（生用一分）</p>
<p>上為細末每用一錢白湯䒽溫溫冷即吐了</p>
<p><u>地黃散</u></p>
<p>治牙浮動飲冷熱痛</p>
<p>乾地黃　升麻　青鹽　蘆薈　防風（等分）</p>
<p>上細銼和勻每用藥一兩以水一大盞酒一盞同煎至一盞半去滓熱含於齒動處良久倦即吐之以含盡藥為度日二盡此一劑永瘥</p>
<p><u>大梧桐律散</u></p>
<p>治一切風蚛牙齒動搖疼痛牢牙</p>
<p>梧桐律　川芎　白芷（各半兩）　生乾地黃　檳榔　細辛（各二分）　丁香　雄黃（各一分）</p>
<p>上為細末入雄黃再研令勻每食後並夜臥先用溫水漱口次用藥少許擦痛處非時亦可使</p>
<p><u>治牙疼</u></p>
<p>巴豆（一個燒焦和皮研）　胡椒（七個為細末同研）</p>
<p>上擦痛處即止或用蠟和拈成鋌子插牙中即不痛</p>
<p>咽　喉</p>
<p><u>無憂散</u></p>
<p>治熱毒上衝咽喉百疾</p>
<p>垂樓金線草　甜硝　板藍根　茯苓　蒲黃　紫河車　百藥煎　貫眾　蓮子心　白殭蠶　小豆子　山豆根　土馬騌　馬屁勃　螺兒青（各一分）　甘草（四分）　龍腦（少許）</p>
<p>上為細末每服一二錢食後蜜水調下亦可以蜜丸含化</p>
<p><u>犀角散</u></p>
<p>治咽喉毒氣結塞疼痛不止及湯水不下</p>
<p>犀角屑　沉香　馬牙硝　雞舌香（各一兩）　木香　薰陸香　甘草　黃芩（各半兩）　川升麻　射干（各三分）　麝香（一分）</p>
<p>上為粗末每服三錢水一盞入竹葉二七葉煎至六分去滓非時溫服</p>
<p><u>佛手散</u></p>
<p>治咽喉腫痛諸疾一名無憂散</p>
<p>龍腦薄荷　百藥煎　硼砂　牙硝（各二分）　甘草　青黛（各四分）　馬屁勃　朴硝（各半兩）　桔梗（一兩）　白殭蠶（半兩端直瓦焙）</p>
<p>上為細末每用乾摻之兼治赤口瘡一日三五次用之（又用絡石陰乾為末水煎漱口治咽喉腫痛甚佳）</p>
<p><u>生地黃散</u></p>
<p>治咽喉內生瘡唾血不止</p>
<p>生地黃　麥門冬（各一兩半）　雞蘇苗　赤茯苓　玄參（各一兩）　甘草（半兩）</p>
<p>上為粗末每服三錢水一盞入竹茹一分煎至六分去滓非時溫呷</p>
<p><u>薔薇根散</u></p>
<p>治熱氣壅滯口舌生瘡</p>
<p>薔薇根皮（一兩）　川升麻（三分）　生乾地黃　黃柏（各半兩）　鉛白霜（一錢）</p>
<p>上為細末入鉛白霜研勻每服二錢水一大盞入蜜半匙煎至七分通口熱漱冷即吐之不住更有藥末摻瘡上極效</p>
<p><u>神聖吹喉散</u></p>
<p>治走馬喉閉及喉閉腫疼立效</p>
<p>螺兒青　白殭蠶　焰硝　甘草（各二兩）</p>
<p>上為細末用臘月內牛膽一個取出汁同藥拌勻卻盛在膽內於透風處陰一百日外取出研細每以一字或半錢用筒子吹在喉內</p>
<p><u>吹喉散</u></p>
<p>治咽喉閉塞</p>
<p>銅綠　膽礬　白殭蠶　朴硝</p>
<p>上等分用乳缽細研為末吹在喉中神效</p>
<p><u>硼砂散</u></p>
<p>治喉閉不通者</p>
<p>硼砂　枯礬　蛇皮　皂角刺（火燒各半兩）</p>
<p>上為細末每用少許吹入喉中血出是效</p>
<p><u>小硼砂散</u></p>
<p>治咽喉腫痛及喉閉氣不通垂困者</p>
<p>硼砂　馬牙硝（各一兩）　白礬（二錢）　龍腦（少許）</p>
<p>上用研勻使臘月鯽魚膽汁和之卻填入皮內蔭干取出為細末吹一字入喉中然鯽魚亦不必須臘月但非暑月皆可合</p>
<p><u>消毒散</u></p>
<p>治大人小兒咽喉腫痛生瘡及小兒瘡疱欲出未快透肌消毒</p>
<p>牛蒡子（六兩）　甘草（二兩）　荊芥穗（一兩）</p>
<p>上為細末每服一錢水一小盞煎至七分溫服不以時</p>
<p><u>雄黃散</u></p>
<p>治纏喉諸風</p>
<p>蜈蚣（一個去足並去頭為末）　雄黃（一分研）</p>
<p>上同研為細末每用一字或半錢冷水調雞翅掃在喉中凡咽喉病及滿口牙齒血爛者皆以主之</p>
<p><u>治纏喉風</u></p>
<p>白殭蠶末</p>
<p>上以薑汁調成膏子以溫酒調</p>
<p><u>治喉閉出氣不得</u></p>
<p>上以生巴豆和皮磨尖見肉以木針突透以齒咬閉合口唇止於巴豆針眼內出氣不移時內自便消漸出入氣如常也</p>
<p><u>露蜂房散</u></p>
<p>治熱病喉中熱毒閉塞腫痛</p>
<p>露蜂房　甘草　射干　川升麻　川朴硝　玄參（各半兩）</p>
<p>上為粗末每服三錢水一盞煎去五分去滓非時溫服</p>
<p><u>鉛霜散</u></p>
<p>治熱病咽喉腫痛不利</p>
<p>鉛霜　硼砂　馬牙硝（各一分）　川升麻　黃藥　地龍　寒水石　蛇蛻皮　牛黃　太陰玄精石甘草（各半兩）</p>
<p>上為細末每服一錢不以時新汲水調下</p>
<p><u>硼砂丸</u></p>
<p>治咽喉腫痛不利口舌生瘡</p>
<p>寒水石（五十兩）　硼砂（十兩）　腦子（二分）　麝香（一兩）　牙硝（二兩）　梅花腦子（一分）　甘草（十斤）</p>
<p>上為細末用甘草膏子和丸每兩作四百丸每服一丸含化咽津常服化痰利膈生津止渴</p>
<p><u>治咽喉腫塞</u></p>
<p>巴豆一個去皮納蔥莖中火煨熟取出豆去蔥切豆作兩邊</p>
<p>右邊塞扎右邊左邊塞扎左邊</p>
<p><u>又治咽喉不通</u></p>
<p>白礬末　膽礬末</p>
<p>上等分同更研細以筆筒子吹之或用水調令稠抹在舌根上玄破膿血出</p>
<p><u>金箔散</u></p>
<p>治喉閉纏喉風諸哽物</p>
<p>第一爐</p>
<p>密陀僧　黃丹（各一兩）　水銀（三銖）　金箔（兩葉）</p>
<p>上件藥先以鹽泥固濟爐子著金箔一葉於爐下細研上件藥令極細著在爐中以金箔一葉蓋上以大火一煅通赤為度鈐出良久放冷煅用炭三斤以來</p>
<p>第二爐</p>
<p>代赭（半兩）　白礬　硇砂（各三銖）　硝石（一兩半明淨者）　蛇蛻（三銖著在爐底）</p>
<p>上件藥依前法以大火一煅通赤為度鈐出良久放冷</p>
<p>第三用法例</p>
<p>上兩爐煅者藥於乳缽內袞研令勻以筆筒盛少許一吹在咽喉處時餉再吹瀝涎哽物自出一切喉痛皆治立效</p>
<p><u>川甜硝散</u></p>
<p>治咽喉不測之疾</p>
<p>川甜硝　垂樓金線草　板藍根　白茯苓　蒲黃　紫河車　柏葉煎　貫眾（各半兩）　蓮子心　白殭蠶　榿子　土馬棕　馬屁勃　螺青（各一分）　甘草（一兩）　龍腦（少許）</p>
<p>上為細末如咽壅腫纏喉風乾摻咽津不以時</p>
<p><u>又方</u></p>
<p>貫眾　茯苓　桔梗　馬屁勃　甘草　阿膠　百藥煎（各等分）</p>
<p>上蜜和如膏含化一皂子大無時服</p>

<h1>卷第十八</h1>

<h2>瘡腫</h2>
<p>（癰疽附）</p>
<p><u>王連鈈</u></p>
<p>治一切瘡腫</p>
<p>白芨　白蘞　密陀僧（研）　代赭石（研）　糯米粉　綠豆粉</p>
<p>上為細末以水調得所看瘡大小剪紙鈈子將攤在上貼瘡一日一換</p>
<p><u>半夏散</u></p>
<p>治諸瘡腫結實不散或有膿出</p>
<p>半夏　天南星（各半兩）　硃砂　乳香　滑石（各一分）　五靈脂（二錢）</p>
<p>上六味為細末先將溫漿水洗淨瘡令軟看有欲破處以白丁香蝕之成用熟針子探作孔子用紙捻子任藥在內得膿出之瘥</p>
<p><u>松脂膏</u></p>
<p>治諸般腫疼瘡癤（灸瘡不宜用此般膏）</p>
<p>熨金　黃柏　黃連（各半兩）　巴豆（十五個）　瀝青（六兩）　清油（一兩）</p>
<p>上四味為粗末後煉油香熟細細入瀝青散盡細細入前件藥末熬以楊柳枝攪不住手候滴在水中成珠子方成膏用棕片濾藥</p>
<p><u>土蜂窠散</u></p>
<p>治漏瘡及治三十六般蜘蛛瘡</p>
<p>土蜂窠　露蜂窠　白礬　硇砂　雄黃（各半兩）　麝香（一錢）</p>
<p>上為細末用醋塗病處日二（又方減露蜂窠一味治諸蟲蛇所傷識與不識皆治）</p>
<p><u>五傷丹</u></p>
<p>治驢馬墜並打破閃著疼痛不可忍</p>
<p>乳香（一分）　沒藥　川椒　赤芍藥　川芎　當歸（各一兩）</p>
<p>上為細末自然銅粉一兩研勻用黃蠟二兩半銚子內熔成汁次入藥末不住手攪令勻放冷搓如彈子大每服一丸好酒一盞同煎藥散通口呷訖就痛處臥少時些小隻可一服止大者三五服永痊自然於肉內生紅絲接連舊</p>
<p><u>神聖膏</u></p>
<p>治風毒惡瘡（重校定此膏當是封貼瘡腫）</p>
<p>蛇蛻皮（一分）　烏蛇　五倍子（各半兩）　巴豆（二十個）　雄黃　牙硝（各一錢）</p>
<p>上用生油四兩先煎聞油香入前四味候巴豆焦黑色漉出諸藥不用入雄黃牙硝二味攪勻別入黃蠟一兩同熬以蠟熔為度</p>
<p><u>七聖膏</u></p>
<p>治疥癬</p>
<p>黃柏（半兩）　苦參　藁本　硫黃（各一兩）　蛇床子　膩粉（各半兩）　豬脂（六兩）</p>
<p>上為細末煎豬脂油去滓與前藥同拌和稀稠得所以垍器盛凡有患偏身者即遍塗之不可小有遺漏仍先以指甲抓破凡用此膏夜間最佳凌晨以濃煎藁本湯浴之如碎小瘡只一上便效甚者不過三上永絕根本神良</p>
<p><u>烏金膏</u></p>
<p>治背瘡</p>
<p>白芷　桂　當歸　川芎　麝　白芨　白蘞（各一分）　血竭　沒藥　乳香（各二錢研細）</p>
<p>上件並銼細和令勻以白綿裹用清油三斤將包子入油內以文武火煎候紫黑色去藥包煎五七沸入黃丹二十四兩以文武火煎藥油如光漆將少許滴水內成珠子以津塗手將藥攤無油汙手即成入丹後更依次第下下藥末各二錢匕先入血竭次沒藥次麝香次乳香收貯垍器內如常使用</p>
<p><u>補肌散</u></p>
<p>治一切惡瘡</p>
<p>五葉草　木鱉子　雄黃　黃丹（各半兩）　狗頭灰（一兩）　蜘蛛（大者兩頭）</p>
<p>上件藥搗羅為末用蕎麵一兩裹藥末燒煙盡為度細研為末諸般瘡膿水不止疼痛不可忍者摻在瘡口大效</p>
<p><u>獨活膏</u></p>
<p>治疥癬</p>
<p>羌活　獨活　丹參　蔥白（各半兩）　豆蔻（一兩　是肉豆蔻）</p>
<p>上藥入菜油內覺油香更入黃蠟候蠟熔成膏了即是如用時先洗瘡拭乾敷藥</p>
<p><u>又方</u></p>
<p>甘草　麻黃　大黃　桂</p>
<p>上等分並生為細末每服二錢酒水各一碗煎合一碗去滓溫熱服</p>
<p><u>乳香散</u></p>
<p>治諸般惡瘡及打撲著</p>
<p>花浮石（又云花蕊石四兩燒令赤）　試劍草　乳香（各二分）　新瓦末（少許）</p>
<p>上併為細末再入乳缽內研細垍器盛之密封但是打損刀傷斧斫出血摻藥患處用帛子系之勿令著水三日內肌肉便生如有腫膿水瘡並陰毒走馬疳瘡之類用齏汁淨洗用麻油潤過後用藥摻之</p>
<p><u>吳茱萸散</u></p>
<p>治風寒濕注下成瘡</p>
<p>檳榔（一兩）　硫黃（半兩）　吳茱萸（一錢）　川烏頭（一個）</p>
<p>上四味為細末摻瘡上乾者油調敷之</p>
<p><u>五香散</u></p>
<p>治一切瘡腫欲作癰毒發背亦能消散</p>
<p>木香　丁香　藿香　沉香</p>
<p>上等分為粗末每服一大錢水一盞煎三兩沸稍熱服先嚼好麝香少許以前藥送下胸膈食稍空服之</p>
<p><u>碧金散</u></p>
<p>治疔瘡及發背腦疽腳氣下注一切惡瘡此方療諸般瘡疾</p>
<p>蜈蚣（一對全者一雌一雄其雌者小雄者大）　麝香（半錢）　銅綠（二錢）　綠礬（一錢）</p>
<p>上為末先將銅綠蜈蚣同研七分細續入麝香綠礬同研極細每用時先以大針撥去瘡口內死肉至有血出急捻一紙條抄藥少許在上覺藥微行急點少油在瘡上揩勻次以沉水膏花子貼蓋瘡口量瘡勢大小用之</p>
<p><u>白芷散</u></p>
<p>治金鐵所傷及破傷風</p>
<p>黃連　檳榔　木香　白芷</p>
<p>上等分為細末摻所傷處血便止如婦人血暈以童子小便調一錢如臟毒諸血以水煎服</p>
<p><u>白膏藥</u></p>
<p>治發背諸癰腫惡瘡</p>
<p>乳香（一兩）　瀝青　寒水石（各二兩並研為末）　輕粉（抄四五錢同前三味合研令勻）</p>
<p>上同入垍石器內慢火熔不住用篦子攪勻如泥先手上塗油圓得成膏子以熟水浸三日有患者先用溫鹽齏汁洗瘡拭乾攤作紙花子貼之五日一換忌食辛酸熱毒物不得犯銅器鐵器以瓷合子收之熬時時入油少許如浸三日尚硬再入少油更熬亦勿令過當得所可也</p>
<p><u>多黑散</u></p>
<p>逐一切敗血刀箭藥</p>
<p>似錦（將軍三兩小便浸三日紙裹煨過）　倚松子（巴豆三兩半漿水浸七日炒黃）　豫吞（細炭一握一莖米醋五升滓盡用之）　半兩銅錢（七十文銅線細用酒五升煉盡）</p>
<p>上為細末隨傷大小貼之血出疼痛便止更無瘕痕及出箭頭止血大效及逐婦人一切敗血者可服一字溫酒調服</p>
<p><u>黃柏散</u></p>
<p>治上膈壅毒咽喉腫塞口舌生瘡痰涎不利</p>
<p>五倍子（半兩末之）　密陀僧　銅青　黃柏（各一分蜜炙）</p>
<p>上為細末每用少許摻患處咽津小兒瘡疼毒氣攻口齒亦宜服之</p>
<p><u>蛇床子散</u></p>
<p>治疥</p>
<p>蛇床子　臭硫黃　胡椒（等分）　輕粉（少許）</p>
<p>上為細末每用先淨洗疥用菜油調藥末搽之</p>
<p><u>檳榔膏</u></p>
<p>治遠年裡外臁瘡不瘥者</p>
<p>檳榔　干豬糞（各半兩）　龍骨（一分）　水銀粉（少許）</p>
<p>上四味為末入水銀粉研勻先以鹽湯洗瘡熱絹裛干以生油調為膏貼瘡三日一易五易定瘥</p>
<p><u>柳枝膏</u></p>
<p>貼灸瘡</p>
<p>麻油（半斤）　黃丹（三兩）　乳香（一分）　柳枝（一握）</p>
<p>上如常法熬成然後入乳香攪勻貯器中</p>
<p><u>沉水膏</u></p>
<p>治腫起</p>
<p>白芨　白蘞（各一兩）　乳香（三錢）</p>
<p>上為末及白蘞研入乳香看瘡大小以水一碗抄藥在水中以鐵篦子打散令藥自澄作白膏藥看瘡勢以紙花子攤貼之</p>
<p><u>臘茶煎</u></p>
<p>治陰瘡癢痛出水久不瘥</p>
<p>臘茶　五倍子（等分）　膩粉（少許）</p>
<p>上先以漿水蔥椒煎湯洗淨後敷之未瘥再敷之</p>
<p><u>貝母煎</u></p>
<p>治漏瘡積年不瘥者</p>
<p>貝母　知母　棐子仁</p>
<p>上等分為末醋煮麵糊和丸如梧桐子大每服十五丸至二十丸空心食前艾湯下</p>
<p><u>檳榔散</u></p>
<p>治諸般惡瘡久不生肌</p>
<p>木香　黃連　檳榔（各半兩）</p>
<p>上為細末如瘡乾用唾調成膏塗之如瘡濕干敷之</p>
<p><u>山茄子散</u></p>
<p>生肌藥</p>
<p>山茄子（二分）　撮峇（一錢）　石決明（半錢）</p>
<p>上件同拌勻以唾津溫水調藥花子候瘡內惡肉淨盡先於瘡口內乾摻少許後用花子貼之</p>
<p><u>紫金散</u></p>
<p>治疔子油瘡黑甜者</p>
<p>五靈脂　床粉（各半兩）　熟桃仁（一兩）</p>
<p>上同研令勻雞子清調先刮破然後塗藥</p>
<p><u>又方</u></p>
<p>天南星　白殭蠶　蒲翁草根（紇漏根也又名地低）</p>
<p>上等分為末雞子清調塗</p>
<p><u>白蘞散</u></p>
<p>斂瘡藥</p>
<p>白芨　白蘞　絡石（各半兩取乾者）</p>
<p>上為細末乾摻瘡上</p>
<p><u>金仙散</u></p>
<p>斂肌藥</p>
<p>金星草（二兩陰乾五月採連根）　白芨　白蘞（各一兩）</p>
<p>上為細末摻瘡上後以膏藥蓋之</p>
<p><u>白膠香膏</u></p>
<p>治折傷</p>
<p>乳香　白膠香　瀝青（各等分研）</p>
<p>上以脂麻油和如面劑重湯煮成膏不犯銅鐵以杖子剔起如絲即成膏</p>
<p><u>柏根散</u></p>
<p>治無名惡瘡</p>
<p>烏蛇（三寸浸去皮於瓦上爆干）　黃柏根皮（四寸焙乾去皮）　杏仁（三七個燒存性）</p>
<p>上為末含鹽漿水洗了入膩粉津調塗上帛子貼之甚時再上</p>
<p><u>小真珠散</u></p>
<p>生肌</p>
<p>定粉（二兩）　黃丹（半兩）　白蘞末（一兩）</p>
<p>上為末乾摻瘡上後用膏藥如瘡口大即用散子</p>
<p><u>乳香餅子</u></p>
<p>治瘡止痛生肌肉</p>
<p>乳香　麒麟竭　沒藥（各半兩）</p>
<p>上研勻以狗膽汁合成膏捏作餅子如榆莢大每使時看瘡大小以餅子安瘡上外用膏藥貼定</p>
<p><u>塗摩膏</u></p>
<p>護火草（大葉者亦名景天）　生薑（不洗和皮各等分研）　鹽（如上）</p>
<p>上塗摩癢處如遍身癮疹塗發甚處余自消</p>
<p><u>胡麻散</u></p>
<p>治癩</p>
<p>苦胡麻（半升）　天麻（二兩）　乳香（三分）</p>
<p>上為細末荊芥臘茶下三錢忌鹽酒房事動風物一百二十日服半月後兩腰眼灸十四壯</p>
<p><u>神授散</u></p>
<p>治傷折內外損</p>
<p>當歸　鉛粉（各半兩）　硼砂（二錢）</p>
<p>上同研勻每服二錢濃煎蘇枋汁調下若損在腰以上先吃淡面半碗然後服藥腰以下即先服藥後吃麵仍不住呷蘇木汁更以糯米為粥入藥三錢拌和攤在紙上或絹上封裹損處如骨碎更須用竹木夾定外以紙或衣包之</p>
<p><u>萬安散</u></p>
<p>治一切惡瘡</p>
<p>五倍子　密陀僧（研）　白丁香（各等分）</p>
<p>上先以甘草二兩捶碎以酢齏汁一升煎五七沸去滓口含洗瘡上令淨拭乾將末旋入麝香少許以唾調作花子貼之</p>
<p><u>雄黃丸</u></p>
<p>治瘰癧瘡</p>
<p>砒霜（半分）　雄黃（半錢）　雄黑豆（四十七個揀小者是去皮研之）</p>
<p>上三味同再研勻滴水成劑丸如黃米大看口大小用藥入在瘡口內或未破以針剔見血貼藥丸在上以膏覆之（念大悲咒亦能愈此）</p>
<p>又方用桑寄生燒灰以盆蓋候成黑取出研為細末入麝香少許摻瘡上如瘡未破用油調藥塗之兼服散子如後</p>
<p>牡蠣（二兩）　甘草（一兩）　臘茶（四兩）</p>
<p>上為細末如湯點不數日效</p>
<p>又方治瘰癧</p>
<p>龍腦薄荷葉</p>
<p>不蚛皂角（各一兩去皮酥炙焦黑去子）</p>
<p>上為細末用鹽豉一合醋浸軟同搗得所如硬添醋丸如綠豆大每服十丸冷水下不計時候亦進三四服忌咸甜動風物等</p>
<p><u>失笑散</u></p>
<p>治疥癬</p>
<p>大腹子（半兩）　硫黃（四兩）</p>
<p>上為細末每用以清油塗手心內攤嗅之不過三兩上效此藥最驗</p>
<p><u>治蛇咬</u></p>
<p>草藥生擦為末皆可</p>
<p>連錢草（葉如小杏葉又如小喬葉乾枝著地盤生而淡紅色無香）　蛇紅草（狀似荊芥而其穗尤似羌活細有花色淡紫無香）</p>
<p>上二味生同搗擦傷處立效</p>
<p>治惡瘡　胸中痰熱噁心</p>
<p>升麻　葛根</p>
<p>上等分為細末每服二錢白湯點服食後</p>
<p><u>黃蜀葵散</u></p>
<p>治諸般惡瘡疼痛不可忍者</p>
<p>黃蜀葵花　赤小豆</p>
<p>上二味等分杵作末冷水調用雞翅看瘡口大小掃在上頻頻用止痛甚妙</p>
<p><u>返魂散</u></p>
<p>但是傷損至死先以童子小便調下一錢立效便活</p>
<p>花蕊石（一斤搗碎）　硫黃（六兩槌碎）　鴨舌草（生用）</p>
<p>上件藥用新垍合子一個花蕊石一重次入硫黃一重一重鋪盡上用鴨草蓋之以赤石脂和塗合子合又用鹽泥固濟使新磚一口上書金木火土字中心土字上放合子用兩秤火煅火盡取出於地坑內埋一宿取出細碾為末但是刀傷打損至死者於傷處摻藥其人便活且去疼痛如婦人產後血暈至死但見心頭暖即以童子小便調藥一錢吃了似豬肝片取下已久不患血風血暈氣若心下有血耗黃物吐出或隨小便出立效若牛抵人腸出如腸不損者急與納入以桑皮縫了摻藥在上立活亦不用封裹神效不可言如有損臟傷熱煎童子小便調下一錢</p>
<p><u>治乾溼癬久不瘥方</u></p>
<p>豉（二分炒令焦）　斑蝥（二十一個去翅足微炒）</p>
<p>上二味為細末以沙糖水調敷之以瘥為度</p>
<p><u>桃花散</u></p>
<p>治刀斧所傷挾風腫起方</p>
<p>天南星（生）　黃丹（生）</p>
<p>上二味各等分研勻乾摻</p>
<p><u>治久漏不瘥</u></p>
<p>葶藶子　豆豉</p>
<p>上二件等分同搗作餅子七個如當二錢大小安瘡上用艾炷灸之每三炷一換</p>
<p><u>治諸惡瘡久不瘥</u></p>
<p>及疥癬方</p>
<p>水銀（一兩）　臘月豬脂（五兩）</p>
<p>上以鐵器中壘灶用馬通火七日七夜勿住火出之停冷取膏去水銀以膏貼一切瘡無不應手立效者其水銀不妨別用</p>
<p><u>治白癜方</u></p>
<p>礬石　硫黃</p>
<p>上件二味等分研為末醋和敷之</p>
<p><u>入神膏</u></p>
<p>治一切惡瘡</p>
<p>黃丹　南粉（各一兩）　乳香（少許）</p>
<p>上件二味同入乳缽內細研令勻停分作八份用油四兩於銚子內煎令熱將銚子於地上放少時入一份丹粉於油內用青活柳枝如指粗者右轉攪令極勻卻將銚子於火上燒煎依前放銚子於地上再入一份丹粉如此八次都入盡丹粉後更用乳香末一分入油內同煎頻將藥滴水上若散即且煎若不散是藥就用也其柳枝若煎得焦頭即旋去黑者</p>
<p><u>治破傷蛇毒等四方</u></p>
<p>治破傷風　漏藍（不去皮臍尖生）　藿香葉（各二分）</p>
<p>上為細末每服二錢生油半兩調服良久以大蒜三瓣口中嚼爛用熱酒一盞投之汗出為效患人覺風退不須服如未效依前再服</p>
<p><u>治毒蛇並蜈蚣諸毒蟲所傷</u></p>
<p>川椒　鹽豉（各十個）</p>
<p>上二味細嚼在手中用天南星末二錢一處調塗患處黃水出立不痛</p>
<p><u>治諸般惡瘡生肌肉藥</u></p>
<p>龍骨　密陀僧（各一兩）</p>
<p>上為細末先用溫水洗瘡口令淨軟帛子榲令乾後用此藥干貼不過三五上必效</p>
<p><u>治諸惡瘡</u></p>
<p>山竹葉　虎掌草葉</p>
<p>上二味焙乾為細末用煎湯調貼之</p>
<p><u>接骨丹</u></p>
<p>治傷折</p>
<p>左顧牡蠣（燒過四兩）　料姜石（生用二兩）</p>
<p>上為細末以糯米粥攤在紙上然後摻藥末每次用半兩裹傷處用竹片子周圍夾定稍進通氣纏之候藥自落依前換</p>
<p><u>治傷折等法</u></p>
<p>治傷折　藥疽草　秦艽（並生等分約重四兩）</p>
<p>上同杵爛以磚末半升用童子小便調為膏攤氈子上卷傷處</p>
<p><u>治金瘡</u></p>
<p>滑石（一兩別研）　黃丹（半兩）</p>
<p>上二味並生用研勻乾摻瘡上</p>
<p><u>治禿瘡</u></p>
<p>芋子（生者不以多少）　土硫黃（研細等分）</p>
<p>上同搗勻捏作餅子貼在瘡上干即換之數次便效</p>
<p><u>如神膏</u></p>
<p>濕癬疥癆風瘡久不瘥者</p>
<p>斑蝥（三十個）　巴豆（三十粒）</p>
<p>上二味脂麻或菜油半垍盞許和盞坐熳火上入甘草一寸同熬黑色漉去三色藥入黃蠟一塊輕粉半兩凝冷成膏塗瘡上大效</p>
<p><u>疔腫論並方</u></p>
<p>論曰四時之中忽有大風大霧大寒大熱若不能避之人有將息失宜感此氣入於體中頓折皮膚流注經脈遂使腠理壅隔榮衛結滯陰陰之氣不得宣瀉變成癰疽疔毒惡瘡諸腫至於疔腫若不預識死不旋踵其瘡初起必先癢痛先寒後熱熱定則寒多四肢沉重頭痛心驚眼花若大重者則嘔嘔者難消費品</p>
<p><u>忍冬酒治癰疽</u></p>
<p>忍冬嫩苗一握（葉尖圓蔓生莖葉皆有毛生田野籬落鬧處有之兩葉對生春夏秋葉稍尖而色嫩綠柔薄冬即堅厚色深而圓得霜則葉卷而色紫經冬不凋四月花開極芳香聞數步初開時色白數日則變黃每枝黃白相間故一名金銀花花開曳葉數莖如絲故一名老翁須一名金釵股冬間厚似薜荔故一名大薜荔其物能扶危可移根庭檻間以備急兼花可愛）</p>
<p>甘草（生半兩）</p>
<p>上忍冬爛研同甘草入酒一升半沙瓶中塞口煮兩食頃溫服或干葉三錢甘草方寸酒煮服之</p>
<p><u>小朱散</u></p>
<p>治癮疼久不瘥每發或先心腹痛痰噦麻痹筋脈不仁</p>
<p>成塊赤土（無沙石者）　當歸</p>
<p>上等分為細末冷酒調下二錢日三服兼用塗藥</p>
<p><u>太府丹</u></p>
<p>治下疰腳瘡</p>
<p>甘遂（肥實連珠者一兩薄切疏布囊盛之）　芎（一分）</p>
<p>上以紙籠大香爐令至密頂留一竅懸甘遂囊於竅間下燒芎一塊令煙燻甘遂欲過更燃一塊芎盡取甘遂為末三十歲以上氣盛者滿三錢虛者平三錢半羯羊腎一對批開勻分藥在內淨麻纏定炭火炙熟無令焦臨臥爛嚼溫酒下隨量飲酒能飲一斗者可飲五升以高物襯起雙腳一服即瘥</p>
<p><u>烏頭餅子</u></p>
<p>瘡疥甚者</p>
<p>烏頭（六兩每個四片切之）　大豆（六分）</p>
<p>上同入沙瓶煮極爛每服一片豆少許空心酒下</p>
<p><u>小臘茶煎</u></p>
<p>治陰瘡癢痛出水久不瘥</p>
<p>銅錢（一百個）　烏頭（七個）</p>
<p>上水一碗半煎至一碗熱洗二方相須用之無不即驗</p>
<p><u>治金瘡流血不止</u></p>
<p>饒州白垍（研）　黃柏末</p>
<p>上以唾津調塗</p>
<p><u>治乳癰漸成瘡</u></p>
<p>疼不可忍者</p>
<p>乳香　綠豆（各等分研細末）</p>
<p>上二味用冷水調切恐冷水寒者溫熟水亦得食後並吃二服每服抄二錢</p>
<p><u>又方</u></p>
<p>雞子（一枚打破）</p>
<p>上用熱酒調下五六服即愈</p>
<p><u>地骨散</u></p>
<p>治惡瘡久不瘥止痛生肌（用此不痛不用此即痛久即生肌一方以枸杞根濃煎熱淋）</p>
<p>地骨皮（先刮取浮皮別收之次取浮皮下膩白粉為細散其白粉下赤皮細銼與浮皮一處為粗末細散各貯之）</p>
<p>上每用粗皮一合許煎濃汁乘熱洗瘡直候藥湯冷以軟帛子裛干乃用細散敷之（昔人有骨下瘡膿三年痛楚不瘥者有腹間瘡透見膜者有手心透者用之須久即瘥皆用此藥瘥）</p>
<p><u>治指疽腫痛不可忍</u></p>
<p>紫乾菜子（黑色者一盞子）</p>
<p>上一味搗煉爛以水一大碗熬十沸以來將病指熱蘸七次或乘熱淋㳿畢用冷水救一次指干以膏藥貼了封裹勿令見風冷</p>
<p><u>又方</u></p>
<p>煮豬蹄湯不以多少</p>
<p>上一味如前方</p>
<p><u>豆豉膏</u></p>
<p>治灸瘡火釁及臭氣所傷腫痛者</p>
<p>豆豉不以多少</p>
<p>上一味細末油調塗瘡上</p>
<p><u>治惡瘡並出箭頭等五方</u></p>
<p>治諸惡瘡　黃蜀葵花（乘露採）</p>
<p>上一味以垍合子盛之放在馬糞底十餘日候成膏取出塗治諸瘡</p>
<p>消內毒方</p>
<p>葛根　升麻</p>
<p>上等分為細末白湯點之</p>
<p>治蜈蚣咬</p>
<p>上以釅醋濃磨附子尖塗之立瘥</p>
<p>出箭頭（仁宗朝神應大師進方神妙）</p>
<p>壁鼠（一個尾長者是）</p>
<p>上熬干為末先令患人飲酒一兩盞次調藥吃三四錢更飲酒令微醺醉覺癢不得搔箭頭自出如針入肉亦用此藥</p>
<p>治繞腰丹瘡</p>
<p>蛇蛻皮（首尾全者）</p>
<p>上一味燒灰菜油調塗一二次即瘥世傳數方皆以有理故編錄之</p>
<p><u>木香膏</u></p>
<p>治撲傷打傷</p>
<p>木香（不以多少）</p>
<p>上為細末每用熱熟湯調成膏以少許塗手上摩痛處日三四</p>
<p><u>治一切惡瘡等方</u></p>
<p>治一切惡瘡及補漏發背等瘡　黃丹</p>
<p>上以象斗子盛黃丹兩個相合外以紙裹五重置於炭火中一煅煙盡取出放於磚石上以碗子蓋之冷即去灰土將丹研每用摻貼之如神</p>
<p>治火燒瘡痛不可忍</p>
<p>上以干黃牛糞燒為灰油調塗之少時痛止生肌</p>
<p>治瘡不瘥瘥而復發骨從孔中出名為骨疽</p>
<p>上以豬膽和楸葉搗封之</p>
<p>附骨疽者其膿在骨間亦曰深疽亦曰胻疽久而膿化為骨從瘡口中出此疽之大甚者也</p>
<p>上以芙蓉皮作末服之覺膿與骨從肉下踴出</p>
<p>又方</p>
<p>搗白揚末敷之</p>
<p>又方</p>
<p>蕪青子搗敷之帛裹一日一易</p>
<p>又方</p>
<p>檞皮燒末飲服寸匕</p>
<p>又方</p>
<p>應惡瘡灸瘡上痛灸至不痛不痛灸至痛艾炷如麥粒大</p>
<p><u>治瘡中水腫方</u></p>
<p>上以炭白灰鬍粉二味等分脂和塗瘡口上水出即時痛止</p>
<p><u>治瘡因風致腫方</u></p>
<p>上以櫟木根一斤濃煮納鹽一把漬之</p>
<p><u>治因瘡腫痛劇者數日死</u></p>
<p>或中風或中水或中狐尿刺方</p>
<p>上燒黍穰或牛馬屎或生桑條取得煙多者燒熏汁出即愈</p>
<p><u>治瘡因風致腫</u></p>
<p>上以溫桑灰汁漬冷復溫之常令熱神秘</p>
<p><u>治惡瘡</u></p>
<p>十年不瘥亦名馬疥</p>
<p>上燒蛇蛻皮一條為細末以豬脂和敷之醋和亦得</p>
<p><u>治人腳無冬夏常坼裂</u></p>
<p>名曰屍腳方</p>
<p>上以雞屎一升水二升煮數沸停水冷漬半月瘥亦可用馬屎</p>
<p><u>又方</u></p>
<p>上燒膠為末唾津調塗上使干帛貼之</p>
<p><u>治白癜方</u></p>
<p>上以平旦綽取韭頭露塗之極效</p>
<p><u>治男女陰瘡方</u></p>
<p>上以石硫黃末研細敷瘡上</p>
<p><u>治瘡腫疼痛</u></p>
<p>上用赤小豆為末以雞子清調塗</p>
<p><u>又方</u></p>
<p>上用綠豆末乳香末等分以新水調塗</p>
<p><u>治瘰癧瘡</u></p>
<p>上用鯉魚一個要重半斤以上者使巴豆不計多少和皮以杖子填巴豆入魚口腹內候滿紙餬口使新磚一個放魚在上以新瓦蓋使木炭燒魚成灰去炭取藥搗羅為末煮麵糊為丸如綠豆大每服十五丸晚食後煎烏梅湯下若取及兩月皮肉如故（孕婦不可服）</p>
<p><u>治破傷風</u></p>
<p>上以全乾蠍一個薄荷葉裹火上炙微黃研細熱酒調下</p>
<p><u>療腫毒癰疽</u></p>
<p>未潰令消已潰令速愈</p>
<p>上取草烏頭屑水調雞翅掃腫上有瘡者先以膏藥貼定無令藥著瘡人有病瘡腫甚者塗之坐中便見皮皺稍稍而消初塗病人覺如冷水瘡乃不痛</p>
<p><u>治外腎卒赤腫</u></p>
<p>偏大疼痛</p>
<p>上以大黃為末以酸醋和塗之</p>
<p><u>治一切瘡內肉出</u></p>
<p>上以烏梅燒灰乾摻瘡上</p>
<p><u>又方</u></p>
<p>上用硫黃末乾摻干即以唾調之</p>
<p><u>治熱油湯火傷</u></p>
<p>上以石膏細研摻瘡上</p>
<p><u>治舌根強</u></p>
<p>不能咽物於舌根等處兩經絡深紫處以彌針刺之出紫血為度</p>
<p><u>圈癬膏</u></p>
<p>治乾溼癬</p>
<p>夏枯草根（俗呼吃塔葉者）</p>
<p>上一味搗爛以釅醋浸塗癬瘡上佳</p>
<p><u>奪命散</u></p>
<p>治久患漏瘡見骨</p>
<p>人糞不以多少</p>
<p>上用泥球子裹定柴火內燒紅取出不用泥只將糞研細入麝香少許乾摻上七日生肌</p>
<p><u>治湯火瘡</u></p>
<p>上用玄精石燒作粉水調塗瘡立效</p>
<p><u>鯽魚丸</u></p>
<p>治瘰癧</p>
<p>上取鯽魚長三寸者去腸以和皮巴豆填滿腹麻皮纏以一束稈草燒煙盡研粳米粥丸綠豆大米飲下二丸未利盡劑乃安甚者破者尤效速忌動風物</p>
<p><u>療灸瘡</u></p>
<p>上用豬筒骨中髓以膩粉和為劑復納骨泥裹火煨熟鹽水浴後敷之</p>
<p><u>蕪荑散</u></p>
<p>治瘡</p>
<p>雄黃（半兩）　白蕪荑（一分）　吳茱萸　白礬（少許）</p>
<p>（重校定此方內吳茱萸無分兩此方太平聖惠方亦有之納吳茱萸用二錢）</p>
<p>上以白礬水調前件藥末塗在瘡上</p>
<p><u>治癬瘡甲疽等疼痛方</u></p>
<p>治癬</p>
<p>上用決明子末同少水銀粉為末先擦破癬上以末敷之</p>
<p><u>治甲疽</u></p>
<p>胬肉裹甲膿出血疼痛不瘥</p>
<p>膽礬（燒灰）</p>
<p>上先剔去肉中甲敷藥瘡上縱有胬肉一敷即干而落疔瘡有三十六種皆因人腠中感風邪寒濕凝結氣血以成若不預識而早治之殺人甚速孫真人云若不預識令人死不逮辰又云已看訖而求方其人已入木矣可不預識而備之哉其狀瘡頭黑硬如釘子四面赤如火燎將發時但於口中頰邊舌上看之赤黑如珠子磣痛應心每日夜增長流諸脈甚則眼中見火光心神昏口乾心煩即死矣有此證者皆宜速治</p>
<p><u>治一切疔腫神奇方</u></p>
<p>上以蒼耳根莖苗子但取一色燒為灰醋泔澱和如泥塗之干則易之不十度其根拔出神良（孫真人云諸方皆不及此）</p>
<p><u>又方</u></p>
<p>上以艾蒿一檐燒作灰於竹筒中淋取以一二合和石灰如麵漿水以針刺瘡中至痛即點三遍其根自出</p>
<p><u>千金奪命鱉牙膏</u></p>
<p>治遠年惡瘡疳瘡漏瘡無名惡毒瘡諸藥貼不效神效</p>
<p>香白芷　紅皮　白朮　青皮　細辛　紅芍藥　白附子　敗龜　通草　虎骨　骨碎補　蒼朮　海蛤　當歸　密陀僧　乾薑（各三分）　鱉牙　沒藥（各一錢半）　桂（二錢）　木鱉子（五個）　𦞢⿳彑⿰米⿱夕𠕁木枝（臘模枝也）　補𦞢⿳彑⿰米⿱夕𠕁木（根也各二錢）　黑附子（二個）　血竭（一錢半）</p>
<p>上件藥同為細末每料使藥末半兩先用清油三兩銚子內煎沸入黃丹一兩不住以柳枝攪候黑色取離火</p>

<h1>卷第十九</h1>

<h2>麝香巴豆</h2>
<p>（各一兩）</p>
<p>上為細末煮麵糊為丸黃米大每服三五丸食後以米飲下</p>
<p><u>黃耆湯</u></p>
<p>治大熱有瘡宜服此湯</p>
<p>川芎　地黃（生乾者）　黃耆　芍藥（赤者）　防風（各半兩）　羌活　甘草（各一分）</p>
<p>上為細末每服二錢蔥湯調下荊芥湯亦可</p>
<p><u>瀉青丸</u></p>
<p>又名瀉肝丸治肝實多驚哭</p>
<p>當歸　龍膽　川芎　山梔子仁　川大黃（濕紙裹煨）　羌活　防風</p>
<p>上等分為細末煉蜜和丸如雞頭大每服半丸至一丸煎竹葉湯同沙糖溫水化下</p>
<p><u>豬膽丸</u></p>
<p>治疳熱</p>
<p>黃柏　黃連　甘草（生）　青橘皮（半兩）　蘆薈　青黛（各一分）　麝香（一錢）</p>
<p>（重校定此方內四味無分兩此方本宅家藏方內亦有之納黃柏黃連甘草各用半兩麝香少許）</p>
<p>上將上四味用獖豬膽汁和卻蹙入膽中以線系定漿水內煮十來沸漉出放冷入乳缽內研如泥後將蘆薈以下同研勻水煮薄荷糊丸如麻子大每一歲見五丸食後臨臥白湯下</p>
<p>厚朴　藿香葉　陳橘皮　神麯　訶子皮（各二分）　川芎　丁香　木香　白朮　甘草（各一分）人參（三分）</p>
<p>上為細末煉蜜和丸如櫻桃大每服一丸至二丸生薑湯下食前服小兒一丸分二服米飲化下</p>
<p><u>雞頭丸</u></p>
<p>治小兒諸病後不能語</p>
<p>雄雞頭（一個）　鳴蟬（三個）　大黃　甘草（各一兩）　當歸　黃耆　川芎　遠志　麥門冬（各三分）　木通　人參（各半兩）</p>
<p>上為細末煉蜜和丸如小豆大平旦米飲下五丸空心日三四服兒大者加之久服取效雞蟬二物宜求死者用之不可旋殺孫真人云所謂殺生求生去生更遠不可不知也</p>
<p><u>連翹煎</u></p>
<p>治小兒無寒熱強健如故身體結核瘰癧及心脅腹背裡有堅核不消名為結風氣腫</p>
<p>連翹　白芨　白頭翁　牡丹　防風　黃柏　羌活　桂　秦艽　豉（各四兩）　海藻（二兩）</p>
<p>上為細末煉蜜和丸如大豆大三歲兒米飲服五粒至十粒五歲以意加之</p>
<p><u>安中丸</u></p>
<p>治脾胃不和乳食減少</p>
<p>人參　白朮（各半兩）　木香　藿香　甘草　枇杷葉　半夏　陳皮　丁香（各一分）　檳榔（一個）　肉豆蔻（二個）</p>
<p>上為細末水煮麵糊為丸如麻子大每服十丸食後米飲下</p>
<p><u>抱龍丸</u></p>
<p>治風壅痰實頭目昏眩胸膈煩悶心神不寧恍惚驚悸痰涎壅塞及治中暑煩渴陽毒狂躁</p>
<p>天南星（一斤）　藿香葉（二兩）　牛黃（半兩）　硃砂　白石英（各一兩）　雄黃（四兩）　阿膠（三兩）　生犀角　麝香（各一兩）　金箔　銀箔（各五十片）</p>
<p>上件十一味為細末入研者藥令勻溫湯搜和為丸如雞頭大服一丸用新汲水化下入鹽少許服食後</p>
<p><u>小兒白朮散</u></p>
<p>治食少多傷壯熱倦怠</p>
<p>人參　茯苓　白朮　前胡　黃橘皮　藿香　枇杷葉（半兩）　半夏（一分）　桔梗（半兩）　甘草（一分）　草豆蔻（一個）</p>
<p>（重校定此方內六味無分兩其指迷方內有藿香散一方與此治療一同藥味相類納人參茯苓白朮前胡陳皮藿香等六味各半兩）</p>
<p>上為細末每服三錢水一盞生薑三片棗一個煎七分溫服不以時</p>
<p><u>剪刀股丸</u></p>
<p>治小兒一切驚風久經宣痢虛而生驚者</p>
<p>硃砂（一分）　牛黃　龍腦（各一字）　麝香（半分）　天竺黃（一分）　地黃（二分生干）　白殭蠶蠍　乾蟾　蟬殼　五靈脂（各一分）</p>
<p>上藥末共二兩四錢東流水煮白麵糊為丸如梧桐子大每服一丸剪刀鈈頭研食後薄荷湯化下如治慢驚即去龍腦</p>
<p><u>鉤藤飲子</u></p>
<p>治脾胃虛風吐痢慢驚</p>
<p>鉤藤（三分）　蟬殼　防風　人參　麻黃　白殭蠶　天麻　蠍尾（各半兩）　甘草　川芎（各一分）　麝香（一錢）</p>
<p>上為細末每服二錢水一盞煎至六分溫服量多少與之寒多者加附子末少許不以時</p>
<p><u>黃鋌子</u></p>
<p>治小兒慢驚</p>
<p>天麻　防風　人參（各一兩）　乾蠍（全者）　白殭蠶（半兩）　甘草　硃砂　雄黃　麝香（各一分）　牛黃（一分）一方加白附子半兩（火炮）</p>
<p>上為細末煉蜜和丸作鋌子量兒大小加減不以時薄荷湯下未過百日孩兒只與小豆大一丸作一服人參湯化下（丸梧桐子大每服一二丸亦佳一名麝香牛黃丸）</p>
<p><u>全蠍散</u></p>
<p>治小兒驚風中風口眼喎斜語言不正手足偏廢不舉</p>
<p>全蠍　白殭蠶　川芎　黃芩　大天南星　甘草　桂枝　赤芍藥　麻黃（各三分）　天麻（六分）</p>
<p>上為粗末每服三錢水一盞半生薑七片煎至七分溫服無時量兒大小與之日三四服忌羊血</p>
<p><u>大天南星丸</u></p>
<p>治小兒急慢驚風涎潮發搐目睛上視口眼相引牙關緊急背脊強直精神昏塞連日不省</p>
<p>滴乳香　龍腦　牛黃（各半兩）　硃砂　天南星（各三錢）　麝香（一錢半）　天麻　人參　防風（各一錢）　乾蠍（十四個）</p>
<p>上各研杵令勻煉蜜和丸如雞頭大每服一丸荊芥薄荷湯下量兒大小加減不以時</p>
<p><u>麝香丸</u></p>
<p>治胃燥肌體黃瘦腹脅脹大</p>
<p>沒石子　使君子　川楝子　白蕪荑仁　肉豆蔻仁（一方用木香）　縮砂仁　白朮（各一分）　母丁香　蘆薈（各半錢）　麝香（一字）</p>
<p>上為細末水煮麵糊為丸如麻子大每服十丸米飲下不以時</p>
<p><u>紅散子</u></p>
<p>治風疾驚搐</p>
<p>蠍（一分）　防風　桔梗　茯苓　甘草（各一兩）　白芷（半兩）　天南星　麝香（一銖）　龍腦（少許）　硃砂（一分）（重校定此方內天南星無分兩其本方內有全蠍散一方與此方治療一同藥味相類納天南星用三分）</p>
<p>上為細末每服半錢薄荷湯下食後服</p>
<p><u>羊角丸</u></p>
<p>治小兒腎虛或病後筋骨弱五六歲不能行宜補益肝腎</p>
<p>羚羊角　虎腦骨　生乾地黃　白茯苓　酸棗仁（各半兩）　當歸　桂心　防風　黃耆（各一分）</p>
<p>上為細末煉蜜和成劑每服一皂皂大兒大者加之食前溫水化下日三四服久服取效</p>
<p><u>益兒丸</u></p>
<p>亦名調中丸治榮衛不和肌體清瘦或發寒熱面色萎黃化癖進食長肌</p>
<p>人參　白朮　柴胡　茯苓　當歸　陳皮　白芍藥（各半兩）　鱉甲　三稜　乾薑（各一分）</p>
<p>上為細末水煮麵糊為丸如麻子大每服三五十丸空心米飲下</p>
<p><u>救生散</u></p>
<p>陽翟縣來概朝奉方治小兒吐瀉後壯熱多睡困倦眼目上視時發驚悸手足瘛瘲乃是慢脾風醫工以水銀膩粉藥下之頃時乍清復作如故十中無一二活者宜服此藥</p>
<p>厚朴（去粗皮用甘草五寸拍破水二碗慢火煮令水減半去甘草不用只取厚朴干取一分）　白朮（片切蜜炙黃色用一分）　人參（一兩）　陳皮　五味子　紫菀　乾薑　杏仁（各三分）　桂心　甘草（各半兩）</p>
<p>上為末每服二錢水一盞入生薑三片棗一個煎至七分去滓食後溫服</p>
<p><u>定吐救生丹</u></p>
<p>治小兒伏熱生涎心膈煩躁壯熱霍亂食不下嘔噦噁心或發吐逆</p>
<p>山大戟（漿水煮切焙為米十五兩）　膩粉（五兩半）　龍腦（二兩生）　粉霜（七兩半）　乳香（別研）　丁香（各五兩）　水銀　鉛（與水銀結沙子）　黃蠟（各十二兩半）　（重校定此方分兩太多可兩者減作分用如丁香五兩作五分也）</p>
<p>上合研勻每熔蠟一兩蜜二錢半和丸如黃米大一歲服一丸如煩躁研生脂麻馬齒菜水吐逆煎丁香馬齒菜湯更量虛實加減食後臨臥服此藥除熱化涎下膈止吐逆若胃虛傷冷嘔吐不止不可服凡小兒吐逆宜速療久不止遂為慢驚常宜收此備急</p>
<p><u>吳婆散</u></p>
<p>治疳痢</p>
<p>宣連　白茯苓　阿膠　人參　柏　丁香（各一分）　沒石（一個）　訶子（二個）　桃白皮（三分）</p>
<p>上為細末每服一二字白米泔湯調下不以時</p>
<p><u>如堊散</u></p>
<p>治大人小兒急慢牙疳及牙齦蝕漏膿出不止併骨槽風及定牙齒腫癢悶者</p>
<p>香白芷　苓苓香葉　甘草（各一兩）　寒水石（三兩）　草烏頭末（三分）　石膽　砒霜　鉛白霜（各一分）　硼砂（半分）</p>
<p>上件藥研勻細密收每用時先淨漱口了用半字輕揩有涎吐了神妙</p>
<p><u>大惺惺丸</u></p>
<p>治驚疳百病及諸壞病不可具述</p>
<p>辰砂　青礞石　金牙石（各一分半）　雄黃（一分）　蟾灰（二錢）　牛黃　龍腦（各一字並別研）麝香（半分別研）　地黃（三分生干）</p>
<p>上研勻細水煮蒸餅和丸如綠豆大硃砂為衣百日兒每服一丸一歲兒二丸食後薄荷湯化下</p>
<p><u>和中散</u></p>
<p>和胃氣止吐瀉定煩渴治腹痛不思食</p>
<p>人參　白茯苓　白朮　甘草　乾蠍　黃耆　白扁豆　藿香葉</p>
<p>上件等為細末每服三錢水一盞棗二個去核生薑五片煎至八分食前溫服</p>
<p><u>紫蘇子散</u></p>
<p>治小兒咳逆上氣因乳哺失度內挾風冷傷於肺氣或小兒啼氣未定與乳飲之乳與氣相逆氣不得下</p>
<p>紫蘇子　蘿蔔子　杏仁　木香　人參　訶子（三兩）　青橘皮　甘草（各一兩半）</p>
<p>（重校定此方內五味無分兩此方太醫局方亦載之納紫蘇子蘿蔔子杏仁木香人參五味各三兩）</p>
<p>上為細末每服一錢水一小盞生薑三片煎至五分去滓不以時溫服量大小加減</p>
<p><u>潤肺散</u></p>
<p>治小兒寒壅相交肺氣不利咳嗽喘急語聲不出痰涎壅寒胸膈煩滿鼻塞清涕咽喉干痛</p>
<p>麻黃　人參（各二兩）　杏仁　貝母（各一兩半）　甘草（半兩）　陳皮（一分）　桔梗　阿膠（各半兩）</p>
<p>上為細末每服一錢水八分煎至六分去滓食後服</p>
<p><u>進食散</u></p>
<p>治脾胃虛冷腹脹食少</p>
<p>橘皮　青橘皮　甘草　良薑　桂（各半兩）　草豆蔻（二個）　川烏頭　訶子皮（一兩）</p>
<p>（重校定此方內川烏頭一味無分兩此方蘇沈良方亦載之納川烏頭用三個）</p>
<p>上為粗末每服二錢水一盞同煎取六分去滓溫服不以時</p>
<p><u>麝蟾丸</u></p>
<p>治驚風涎熱潮搐</p>
<p>大幹蟾灰（二錢）　鐵粉　硃砂末　雄黃末　蛇含（燒淬取末）　青礞石末（各三錢）　龍腦（一字）　麝香（一錢口各別研）</p>
<p>上拌勻水浸𩚫餅心丸如梧桐子大硃砂為衣薄荷水化下半丸至一丸不以時</p>
<p><u>大胡黃連丸</u></p>
<p>治一切驚疳腹脹蟲動好吃泥土生牙不思飲食多睡⿰口孜咂臟腑或秘或瀉肌膚黃瘦毛焦發黃飲水五心煩能煞蟲消進飲食治瘡癬常服不瀉痢</p>
<p>胡黃連　黃連　苦楝子　白蕪荑仁（去油炒半兩秋初日三分）　乾蟾頭（洗別末一分）　麝香（一錢別研）　青黛（半兩別研）　蘆薈（一分別研）</p>
<p>（重校定此方內大胡黃連等三味無分兩此方錢氏方亦載之納胡黃連黃連苦楝子各用一兩）</p>
<p>上將先四味為末以豬膽汁和為劑每一胡桃大入巴豆仁一個置其中用油單一重裹之蒸熟去巴豆用米一升許蒸熟為度入後四味水煮麵糊丸如麻子大每服十丸至十五丸清米飲下食後臨臥日進三兩服</p>
<p><u>大青膏</u></p>
<p>治驚風熱</p>
<p>天麻（一分）　白附子（生一錢半）　蠍尾（半錢）　硃砂（一字）　青黛（一錢）　麝香（一字）　烏梢蛇肉（半錢）　天竺黃（一字）</p>
<p>上同再研細入生蜜和成膏每服半皂子大至一皂子大月中兒粳米大同牛黃膏溫薄荷水化一處服之五歲以上同甘露散服之</p>
<p><u>安神丸</u></p>
<p>治上焦多熱驚悸不已</p>
<p>麥門冬　馬牙硝　白茯苓　乾山藥　寒水石（各半兩）　硃砂（一兩）　甘草（半兩）　龍腦（一字）</p>
<p>上為細末煉蜜為丸如雞頭大每服半丸沙糖水化下無時</p>
<p><u>延壽丸</u></p>
<p>治小兒疳氣羸瘦腹大頸小頭髮稀疏臟腑不調或瀉或秘</p>
<p>干蝸牛　干蚯蚓（各半兩）　蛇蛻皮　麝香（各一分）　干蝦頭（三個）　使君子　沒石子（各五個）</p>
<p>上將蝸牛蚯蚓蛇皮蝦頭四味入罐子內封閉口炭火燒通赤取出同餘三味併為細末用粟米飯為丸如綠豆大每服五丸米飲日下二服</p>
<p><u>小進食丸</u></p>
<p>治乳食不消心腹脹滿壯熱喘粗嘔吐痰逆腸鳴泄瀉米穀完出或下痢赤白腹痛後重及食癥乳癖痃氣痞結並宜服</p>
<p>代赭　當歸　硃砂　枳殼　木香（各半兩）　麝香（一分）　巴豆霜（半分）</p>
<p>上為細末入研藥令勻煮麵糊丸如麻子大一歲食後一丸溫米飲下量虛實加減</p>
<p><u>黃鋌子</u></p>
<p>治小兒風壅急熱</p>
<p>乾蠍（一錢一字）　牛黃　麝香（各半錢）　甘草（一分一字）　天麻（一分）　防風　人參（各一兩）　白殭蠶（一分一字）</p>
<p>上除研者藥外為細末後合研勻煉蜜和作鋌子每服一歲以下兒服一豌豆大煎人參竹葉湯化下食後臨臥時</p>
<p><u>開胃丸</u></p>
<p>治小兒臟腑怯弱內受風冷腹內脹滿腹鳴泄痢或青或白乳食不化又治臟冷夜啼胎寒腹痛</p>
<p>木香　蓬莪朮　白朮　人參　當歸　麝香　白芍藥（各一分）</p>
<p>上為細末都研勻湯浸蒸餅丸如黍米大每服十五丸米飲下新生兒腹痛夜啼可服五丸並乳食前後</p>
<p><u>至聖麝香餅子</u></p>
<p>治三種發癇潮搐瘛瘲口眼相引目睛上視頭項偃仰口吐涎沫及吐痢之後腸胃俱空氣血變亂臥不得寐反拗多啼令兒發驚手足掣縮腰背強直精神暗鈍涎潮汗出漸加昏塞每服二餅子煎人參湯下不以時候</p>
<p>天麻　玄參　地榆（各半兩）　附子（一兩）　白花蛇頭（一個）　硃砂　麝香（各半兩）</p>
<p>上於銀器內入湯更坐重湯熬成膏丸如梧桐子大金箔為衣提作餅子此亦治老人虛風但去蛇頭骨及治男子婦人虛風后風客心脾喑不能言</p>
<p><u>香蟾煎</u></p>
<p>治小兒疳瘦</p>
<p>乾蟾（二個一個燒存性一個以酒一升煮候爛濾去骨慢火熬成膏）　黃連　胡黃連　白蕪荑（各一兩）　青黛　麝香　蘆薈（各一分）</p>
<p>上以蟾膏和丸如麻粒大看兒大小加減服之</p>
<p><u>小使君子湯</u></p>
<p>治齒疳</p>
<p>使君子（一兩）　蒼朮（三分）　芍藥（半兩）　人參　茯苓（半兩）　黃橘皮（一分）　白蕪荑</p>
<p>上七味為末空心以米飲調下二錢</p>
<p><u>小羌活膏</u></p>
<p>治風熱有痰多生驚悸</p>
<p>羌活　防風　天麻（各半兩）　白附子　藿香葉　天南星（各一分）　麝香（二分）</p>
<p>上為細末煉蜜和丸如皂子大荊芥湯或熟水化下食後服</p>
<p><u>木香丸</u></p>
<p>治小兒疳</p>
<p>木香　青黛　檳榔　豆蔻仁（各一分）　麝香（一分半）　蝦蟆（三個燒灰）　續斷子（一兩燒灰）</p>
<p>上為細末煉蜜和丸如麻粒大空心服五七丸薄荷湯送下</p>
<p><u>進食煎</u></p>
<p>治傷食腹痛</p>
<p>木香　枳殼　當歸　硃砂（各四兩）　麝香　巴豆（各一兩）</p>
<p>上為細末煮麵糊為丸黃米大每服三五丸食後以米飲下</p>
<p><u>黃耆湯</u></p>
<p>治大熱有瘡宜服此湯</p>
<p>川芎　地黃（生乾者）　黃耆　芍藥（赤者）　防風（各半兩）　羌活　甘草（各一分）</p>
<p>上為細末每服二錢蔥湯調下荊芥湯亦可</p>
<p><u>瀉青丸</u></p>
<p>又名瀉肝丸治肝實多驚哭</p>
<p>當歸　龍膽　川芎　山梔子仁　川大黃（濕紙裹煨）　羌活　防風</p>
<p>上等分為細末煉蜜和丸如雞頭大每服半丸至一丸煎竹葉湯同沙糖溫水化下</p>
<p><u>豬膽丸</u></p>
<p>治疳熱</p>
<p>黃柏　黃連　甘草（生）　青橘皮（半兩）　蘆薈　青黛（各一分）　麝香（一錢）</p>
<p>（重校定此方內四味無分兩此方本宅家藏方內亦有之納黃柏黃連甘草各用半兩麝香少許）</p>
<p>上將上四味用獖豬膽汁和卻蹙入膽中以線系定漿水內煮十來沸漉出放冷入乳缽內研如泥後將蘆薈以下同研勻水煮薄荷糊丸如麻子大每一歲兒五丸食後臨臥白湯下</p>

<h1>卷第二十</h1>

<h2>小兒</h2>
<p><u>無憂散</u></p>
<p>治小兒誤吞錢瓦石竹木鉤鐶等吐不出咽不下又治上膈壅實咽喉閉塞口舌瘡纏喉風氣急難通湯水不下</p>
<p>方用玄參荊芥穗　茯苓黃連縮砂仁</p>
<p>貫眾甘草山豆根　滑石硼砂寒水石</p>
<p>上九味各半兩硼砂三錢寒水石燒赤用河水蘸併為末每服一錢新汲水調下不以時</p>
<p><u>桃紅散</u></p>
<p>治小兒驚熱墜涎傷風喘嗽潮熱若斑瘡未出可服之</p>
<p>天南星（三兩用白礬半兩甘草生薑各一兩片切河水六升同煮水盡去姜甘草不用將天南星片切焙令乾用）</p>
<p>甘草　紫河車（各半兩）　白附子　白殭蠶（各一分）　蟬殼（三錢）</p>
<p>上旋入腦麝少許一歲兒一字荊芥薄荷湯調下食後臨臥時</p>
<p><u>神砂丸</u></p>
<p>治小兒伏驚積在內壅並痰涎及奶癖取虛中積轉驚者</p>
<p>辰砂　膩粉（各一兩）　定粉（半兩）　粉霜（一錢半）　白丁香（半字）　麝香</p>
<p>（重校定此方內麝香無分兩此方王氏博濟方亦有之納麝香用少許辰砂膩粉各用一錢余如方內分兩使用）</p>
<p>上件六味同研為末粟米飯和丸如綠豆大捏作餅子熳火內微炮令紫色同粟米飲化下一丸微痢為度食後</p>
<p><u>六神丸</u></p>
<p>治小兒疳瘦羸弱臟腑虛怯滑泄不止飲食減少引飲無度</p>
<p>丁香　木香　肉豆蔻（各半兩以面少許裹此三味以慢火燒面熟為度取出候冷同研）　蘆薈（一兩）　使君子（去殼秤）　訶子肉（各半兩）</p>
<p>上六味同為細末以棗肉和丸如綠豆大每服三五丸米飲下食前</p>
<p><u>大驚丸</u></p>
<p>治驚風諸癇壯熱昏憒神志恍惚痰涎壅塞或發搐搦目睛直視並皆治之</p>
<p>雄黃（一分半）　青礞石　鐵粉（一錢半）　硃砂　蛇黃（各三分）　蝦蟆灰（一錢半）</p>
<p>（重校定此方內青礞石無分兩此方太醫局方亦載之納青礞石用二錢半）</p>
<p>上研勻以水浸蒸餅和丸如梧桐子大每服一丸煎薄荷水磨剪刀股化下食後臨臥日二三服此藥治驚化涎不用銀粉小兒臟腑口齒腸胃柔弱凡用銀粉藥須慎之則無他苦</p>
<p><u>當歸丸</u></p>
<p>凡小兒夜啼者臟寒而腹痛也面青手冷不嗜乳是也宜此方</p>
<p>當歸　白芍藥　人參（各一分）　甘草　桔梗　陳皮（各一錢）</p>
<p>上為細末水煎半錢時時少與服又有熱病亦啼叫不止夜發麵赤唇焦小便黃赤與三黃丸人參湯下</p>
<p><u>丹砂丸</u></p>
<p>治㿗氣</p>
<p>海帶　海藻　辰砂　茴香　木香　萊菔（各等分乾者）</p>
<p>上為細末水煮麵糊為丸如梧桐子大每服二十丸空心溫酒下</p>
<p><u>麝香散</u></p>
<p>治疳漏齒髮腫疼痛臭氣及走馬疳侵蝕</p>
<p>麝香　蘆薈　沒石子　胡黃連　地榆　龍齒</p>
<p>上件等分和勻用一字先淨漱口了貼之</p>
<p><u>小兒胃風丸</u></p>
<p>治下血不入乳食</p>
<p>人參　茯苓　白朮　天麻　防風（各二分）　乾蠍（一個）</p>
<p>上為細末水煮麵糊丸如粟米大每服三二十丸食後米飲下</p>
<p><u>蘆薈丸</u></p>
<p>治疳熱</p>
<p>青黛　蘆薈　麝香　硃砂（各一錢）　干蝦蟆　大皂角（以上二味等分同燒灰存性為末每一兩末入下項藥）</p>
<p>上合研勻湯浸蒸餅和丸如麻子大每服十丸食後米飲下</p>
<p><u>天竺黃散</u></p>
<p>治積熱（重校定此方分兩極多可甘草二兩梔子一分栝蔞一兩鬱金一錢雄黃五字）</p>
<p>甘草（二拾斤）　大梔子（二斤半）　栝蔞子（十斤）　鬱金（二十兩）　雄黃（五兩）</p>
<p>上為末每服二錢水一盞煎至六分食後和滓溫服</p>
<p><u>龍骨散</u></p>
<p>治一切口瘡走馬疳</p>
<p>砒霜（一字火煨令熟）　粉霜（半錢）　龍骨（一錢）　定粉（一錢半）　龍腦（半字）　蟾酥（一字）</p>
<p>上先研粉砒霜極細次入龍骨再研又入定粉每用少許敷之</p>
<p><u>地黃丸</u></p>
<p>治小兒胃氣不和食少黃瘦</p>
<p>乾地黃（八錢）　山茱萸　乾山藥（各四分）　澤瀉　牡丹皮　白茯苓（各三分）</p>
<p>上為細末煉蜜和丸如梧桐子大三歲以下一二丸至三丸溫水空心化下</p>
<p><u>人參半夏丸</u></p>
<p>治肺胃受冷咳嗽氣急胸膈痞悶喉中呀呷嘔吐涎沫乳食不下</p>
<p>人參　細辛（各二兩）　丁香　半夏　厚朴（四兩）</p>
<p>上為細末生薑汁煮麵糊和丸如麻子大三歲兒每服十丸生薑湯下食後量兒大小加減</p>
<p><u>辰砂半夏丸</u></p>
<p>治小兒肺壅痰實咳嗽喘急胸膈痞滿心忪煩悶痰涎不利呀呷有聲</p>
<p>半夏　杏仁　葶藶（淘洗別杵成膏各半兩）　硃砂　五靈脂（各一兩）</p>
<p>上為細末入研藥勻以生薑汁煮麵糊和丸如小麻子大每服五丸淡生薑湯下食後</p>
<p><u>溫白丸</u></p>
<p>治小兒脾胃氣虛困泄瀉瘦弱冷疳洞利及因吐瀉或久病後成慢驚身冷瘛瘲</p>
<p>天麻（生二分）　白殭蠶　白附子　乾蠍　天南星（各一分）</p>
<p>上為細末湯浸寒食麵和丸如綠豆大丸子於寒食麵內養七日取出未及養七日合成便服亦得每服七丸至二三十丸空心煎生薑米湯下漸加丸數服</p>
<p><u>地龍膏</u></p>
<p>治小兒胎風並大人疥癬</p>
<p>地龍　黃連（各三分）　巴豆（二十個）　黃臘（一兩）　小油（二兩）</p>
<p>上件三味小油內煎藥焦黑色為度濾去藥用槐柳枝攪熬成膏入黃臘再攪勻塗貼如常法</p>
<p><u>罷搐散</u></p>
<p>治風搐</p>
<p>蜈蚣（一個全用）　蠍（七個頭尾全者）　硃砂　麝香　雄黃（各半錢）</p>
<p>上為細末每服一字油酒調下</p>
<p><u>香連煎</u></p>
<p>治瀉痢頻並</p>
<p>白石脂　龍骨　黃連　乾薑　白礬（各等分）</p>
<p>上為細末粟米粥和丸如黍米大每服十丸十五丸食後米飲下</p>
<p><u>化蟲丸</u></p>
<p>治諸蟲</p>
<p>鶴蝨　胡粉　苦楝子　白礬（一兩二錢半）</p>
<p>上為細末麵糊和丸如麻子大一歲三丸溫漿水入生油三五點攪勻下之</p>
<p><u>梧桐律散</u></p>
<p>專治小兒走馬疳</p>
<p>梧桐律　定粉　砒霜（火煅熟）　粉霜　麝香（各一分）</p>
<p>上研為末每用先以鹽漿水洗淨後以藥一字摻瘡上自生肌肉兩臉上或口中先生小瘡子漸漸臭氣或連年者並治之</p>
<p><u>褊銀丸</u></p>
<p>治風涎膈實上熱及乳食不消腹脹喘粗</p>
<p>巴豆　水銀（各半兩）　好墨（八錢）　墨鉛（二錢半同水銀結砂子）　麝香（半錢）</p>
<p>上將巴豆末並墨再研和入砂子麝香陳米粥和丸如綠豆大捏褊一歲一丸二三歲二三丸五歲以上五六丸煎薄荷湯送下不得化破更量虛實增減並食後服</p>
<p><u>四聖湯</u></p>
<p>治瘡疹出不快及到⿲手肙犬</p>
<p>紫草茸　木通　枳殼　甘草　黃耆</p>
<p>上等分為粗末每服一錢水一中盞煎至八分溫服不以時</p>
<p><u>益黃散</u></p>
<p>又名補脾散補養脾胃消進飲食</p>
<p>陳橘皮（一兩）　青橘皮（半兩）　訶子肉（半兩）　甘草　丁香（二錢）</p>
<p>（重校定此方內甘草無分兩此方錢氏方內亦載之納甘草用半兩）</p>
<p>上為細末每服二錢水一盞煎至六分食前服</p>
<p><u>五靈脂丸</u></p>
<p>治小兒急慢驚風四肢搐搦</p>
<p>五靈脂　白附子（生）　天南星（生）　乾蠍（生各一兩）　蟬殼（生半兩）</p>
<p>上為末釅醋二大盞藥末一兩同熬成膏入余末和丸如綠豆大滿月兒奶汁化破一丸二歲以下漸大以意加減並用金銀薄荷湯化下鼻上有汗是效乃愈</p>
<p><u>佛茄花散</u></p>
<p>治小兒慢驚神效方</p>
<p>金頭蜈蚣　蠍梢　佛茄花（蔓駝羅花）　白附子（各等分）　龍腦（少許）</p>
<p>上研極細三歲兒半字三歲以上一字薄荷水調手按左鼻搐右按右搐左立止少頃汗如雨困睡勿驚起永不發</p>
<p><u>五味丸</u></p>
<p>治小兒一切病大有神效</p>
<p>硫黃　硝石（二味垍器內用文武火熬熔拌和勻）　五靈脂　陳皮　青皮（各二兩）</p>
<p>上為細末水煮麵糊為丸如綠豆大每服十丸大人亦可服米飲下（重校定此方本來復丹以小兒去服玄精石惟陰陽不分痞滿厥逆乃可）</p>
<p><u>二神散</u></p>
<p>治小兒急慢驚風</p>
<p>天將子（二個）　硃砂　輕粉（各一分）　蠍梢（五個）　巴豆（二個）</p>
<p>上為細末研奶汁為丸如麻子大一歲一丸薄荷水下</p>
<p><u>雄黃麝香散</u></p>
<p>治小兒走馬疳</p>
<p>麝香（少許）　蘆薈　青黛　黃柏　雄黃（各一分）</p>
<p>上同為末每服乾摻貼日三上</p>
<p><u>小柴胡湯</u></p>
<p>治煩熱</p>
<p>柴胡（八兩）　人參　黃芩　甘草（各三分）　半夏（二兩半）</p>
<p>上為粗末每服五錢水二盞生薑五片棗一個煎至一盞去滓溫服嗽者加五味子二兩</p>
<p><u>四物丸</u></p>
<p>治㿗</p>
<p>荔枝核　橘子核　茴香（各一兩）　牽牛子（半兩黑者）</p>
<p>上為細末水煮麵糊為丸如梧桐子大每服十五丸空心米飲下</p>
<p>若頭痛發熱肢體疼咽煩痛者宜四味升麻湯瘙癢成癮疹者宜荊芥湯時嘔者宜小柴胡湯不惡寒但煩燥小便赤色多渴成赤斑點者則以竹葉湯犀角飲子大便不通者宜四順飲子（方見大腸門）昏睡譫語大便不通或如狂者宜大承氣湯（方見風痙門）若大便自利黑黃色此毒氣亦有所出亦不必廣與湯劑恐重增他病其大便已利不得湯藥助之其瘡赤稀少自快利但只以升麻荊芥湯最佳小柴胡湯方在前</p>
<p><u>升麻湯</u></p>
<p>升麻　芍藥　葛根　甘草（等分）</p>
<p>上為粗末每服五錢水二盞煎至一盞去滓溫服無時</p>
<p><u>荊芥湯</u></p>
<p>薄荷葉　荊芥穗　牛蒡子　甘草（各一兩）</p>
<p>上為粗末每服五錢水二盞煎至一盞去滓溫服</p>
<p><u>竹葉湯</u></p>
<p>治虛熱虛煩</p>
<p>石膏（四兩）　知母（二兩）　麥門冬　甘草（各一兩）</p>
<p>（重校定此方內二味無分兩此方指迷方亦載之納麥門冬甘草各用一兩）</p>
<p>上為粗末每服五錢水二盞竹葉一握煎至一盞去滓溫服</p>
<p><u>犀角飲子</u></p>
<p>治潮熱搐搦</p>
<p>防風（二兩）　犀角　甘草　黃芩（各一兩）</p>
<p>上為粗末每服五錢水二盞煎至一盞去滓溫服無時</p>
<p><u>豆蔻散</u></p>
<p>治吐瀉煩渴腹脹小便少</p>
<p>舶上硫黃（一分）　桂府白滑石（三分）　丁香　肉豆蔻（各半兩）</p>
<p>上為細末每服一字至半錢米飲調下不以時</p>
<p><u>寸金散</u></p>
<p>治小兒未滿百日驚癇胎風搐搦</p>
<p>蟬殼　紫河車　白朮　芎</p>
<p>上等分為細末每服半錢米飲調下</p>
<p><u>白朮散</u></p>
<p>和養脾胃</p>
<p>吳白朮（一兩）　厚朴（二兩半）　橘皮（二兩）　甘草（一兩半）</p>
<p>上為細末每服二錢水一盞煎至六分和滓溫服</p>
<p><u>海浮石丸</u></p>
<p>治走馬疳</p>
<p>海浮石　人中白（各半錢）　麝香（少許）　雄黃（一錢）</p>
<p>上四味為細末以糯米粥和成膏捻劑子紮在病處齒縫內瀝涎淨便效凡用此藥先須用槐杖子煎湯或荊芥湯蔥白湯漱口然後用之乃妙用藥了以紙條子封閉貼藥齒縫涎自然出只三四日愈</p>
<p><u>硼砂散子</u></p>
<p>治咽喉不通</p>
<p>硼砂　枯礬　蛇皮　皂角刺（並燒等分）</p>
<p>上同研為細末每用少許吹入喉中血出是效</p>
<p><u>化癖丹</u></p>
<p>消積聚</p>
<p>雄黃　硃砂　蝦蟆頭（一個泥裹燒）　烏雞子（一個敲頭皮破入去皮巴豆二個麵裹慢火燒熟用黃並巴豆）</p>
<p>（重校定此方內二味無分兩其太平聖惠方內有乾蟾丸一方與此方治療一同藥味相類納雄黃硃砂各用一分）</p>
<p>上同研勻入麝香少許如硬入少糊可丸如麻粒大量小兒虛實服之</p>
<p><u>惺惺散</u></p>
<p>治感寒</p>
<p>桔梗　細辛　栝蔞根　人參　茯苓　白朮　甘草（各一兩）</p>
<p>上為細末每服二錢水一盞薄荷兩葉煎至七分不以時溫服</p>
<p><u>麝香膏</u></p>
<p>治小兒走馬疳牙齦腐爛惡血口臭牙齒脫落者</p>
<p>黃連（三錢半）　銅綠　麝香（各一錢）　水銀（一錢煮棗肉一個同研）</p>
<p>上淨漱口敷瘡上生蘭香葉覆之肉蝕為坎者敷即生肉</p>
<p><u>秋霜散</u></p>
<p>治口齒疳瘡</p>
<p>膽礬　白礬（各二兩）　麝香　膩粉（各少許）</p>
<p>上同研先以鹽水漱口次以少藥乾摻瀝涎少時每一日一次慎肥膩滋味等物</p>
<p><u>蟬花散</u></p>
<p>治驚風夜啼咬牙咳嗽及療咽喉壅痛</p>
<p>蟬花（和殼）　白殭蠶　甘草（各一分）　延胡索（半分）</p>
<p>上為細末一歲一字四五歲半錢蟬殼湯調下食後</p>
<p><u>升麻葛根湯</u></p>
<p>治傷寒瘟疫風熱頭痛肢體痛瘡疹已發未發並宜服</p>
<p>乾薑　升麻　芍藥　甘草　葛根（各等分）</p>
<p>上為粗末每服四錢水一盞半煎至一盞溫服無時候</p>
<p><u>利驚丸</u></p>
<p>治驚</p>
<p>輕粉（一錢）　天竺黃（二錢）　青黛（一錢）　黑牽牛末（半兩銼）</p>
<p>上同研勻煉蜜為丸如豌豆大一歲一丸溫薄荷水化下</p>
<p><u>宣風散</u></p>
<p>消散風氣</p>
<p>檳榔（二個）　橘皮（黃者）　甘草（各半兩）　牽牛（四兩生熟各一半黑者）</p>
<p>上為細末二三歲蜜湯調下半錢以上食前</p>
<p><u>密陀僧散</u></p>
<p>治疳</p>
<p>白蜆殼（在土日久色白）　密陀僧（各一兩以火煅赤出火毒）　無名異（如圓桑椹者是半錢）　麝香（半錢）</p>
<p>上為細末如有積年疳瘡以溫鹽漿水淨洗摻藥以膏藥蓋候瘡生肌及七分即住藥不然即瘡瘢高大</p>
<p><u>金苽丸</u></p>
<p>清心肺</p>
<p>黃連　黃柏　甘草　青皮（等分）</p>
<p>上為細末研入麝香少許和勻以獖豬膽汁和就卻入膽袋盛以線系定於石器內用漿水煮五十沸取出風中釣一宿取出丸如綠豆大每服五七丸加至十丸米飲下食後服</p>
<p><u>蓽澄茄丸</u></p>
<p>治疝氣及下部溫冷臍腹疼痛</p>
<p>蓽澄茄　川楝子　舶上茴香　木香　桃仁（一兩）　蠍（一分）</p>
<p>上為末酒者麵糊和丸如豌豆大每服二三十丸空心溫酒或鹽湯調下</p>
<p><u>苣根散</u></p>
<p>治小兒一切疳疾</p>
<p>萵苣根　韭根（各七個）　蒜一瓣　黃丹（一兩）　麝香（一錢）</p>
<p>上先將二根並蒜爛研次入黃丹麝香再研極爛垍合盛之勿令透氣每於端五日絕早合之每有害疳孩兒用線團腳男左女右自後根至大𧿹趾尖為定卻把線雙繢定自第一推至線盡處用紙花攤藥貼之如藥干旋入新蒜研藥用之敷定更須調寒食麵作紙花子覆定藥免走動也聞兒口中作香取皂帛包頭上有疳蟲萬千出細如碎髮出見帛上乃是驗也食生米者則瀉出蟲兒也</p>
<p><u>沒石子丸</u></p>
<p>治泄瀉白濁及疳痢滑痛者</p>
<p>木香　黃連（各一分）　沒石子（一個）　肉豆蔻仁（二個）　訶子肉（三個）</p>
<p>上為末飯和丸如麻子大每服十五丸至二十丸米飲下食前量兒大小加減</p>
<p><u>白朮湯</u></p>
<p>治脾虛氣上食少發渴</p>
<p>白朮　甘草（各一兩）　白茯苓（半兩）　桑白皮（三分）</p>
<p>上為末每覺渴時點一錢服之不以時</p>
<p><u>柏墨散</u></p>
<p>治小兒臍風汗出不止</p>
<p>黃柏末　釜下黑煤　亂髮（燒灰各一分）</p>
<p>上研令細少少敷之</p>
<p><u>小青丸</u></p>
<p>治熱</p>
<p>青黛（一分）　牽牛末（三分黑者）　膩粉（一錢）</p>
<p>以上並勻研麵糊為丸如黍米大</p>
<p><u>小紅丸</u></p>
<p>治風熱</p>
<p>天南星（一兩）　硃砂（半兩）　巴豆（一錢取霜用）</p>
<p>以上並研勻薑汁煮麵糊和丸如黍米大</p>
<p><u>小黃丸</u></p>
<p>治熱秘</p>
<p>生半夏末（一分）　巴豆霜（一字）　黃柏末（半字）</p>
<p>以上並研勻薑汁煮麵糊和丸如黍米大</p>
<p>上百日者各一丸一晬者各二丸隨乳下</p>
<p><u>豆蔻香連丸</u></p>
<p>治泄痢不拘寒熱赤白陰陽不調腹痛腸鳴切痛</p>
<p>黃連（三分）　肉豆蔻　南木香</p>
<p>（重校定此方內二味無分兩此方錢氏小兒方亦載之肉豆蔻南木香各用一分）</p>
<p>上為細末粟米飯和丸如黍米大每服米飲下十丸至二三十丸日夜各四五服食前</p>
<p><u>小香連丸</u></p>
<p>治冷熱腹痛水穀不化腸滑</p>
<p>木香　訶子肉（各一分）　黃連（半兩）</p>
<p>上為細末飯和丸如綠豆大米飲下十丸至三五十丸食前服</p>
<p><u>溫白丸</u></p>
<p>治小兒胃寒瀉白腸痛腸鳴吐酸水不思飲食及霍亂吐瀉</p>
<p>人參　甘草　白朮（併為末各一兩）</p>
<p>上為細末薑汁煮麵糊丸如綠豆大米飲下一二十丸無時服</p>
<p><u>蕪荑散</u></p>
<p>療寸白蟲</p>
<p>錫砂（作銅泥者無即以黃丹代油和桐子大）　蕪荑　檳榔（等分為末）</p>
<p>上煎石榴根汁半升調藥末三錢下藥丸三粒中夜服旦日下蟲化為水永斷根本</p>
<p><u>蠶灰散</u></p>
<p>治溫疳齒</p>
<p>蠶子灰（二錢）　人中白（一錢）　麝香（少許）</p>
<p>上為細末貼齒齦上日三遍為妙涎出吐了</p>
<p><u>上鼠膏</u></p>
<p>治小兒疳齒血若不急治遂不可脫</p>
<p>五倍子（數個燒存性作末用）　上鼠數個（校定上鼠不知為何物疑傳寫誤）　麝香（少許）</p>
<p>上就手心同三味研成膏塗在齒齦上或摻所蛀處孔中仍先以麥芒淘淨用藥宜常以澄泥鼻孔下其上用五倍子末敷之奇妙</p>
<p><u>白麵丸</u></p>
<p>治大人小兒疳蟲蝕牙齒血出及走馬疳</p>
<p>砒霜（方寸匕於熨斗內炒出煙）　黃丹（方寸匙）　白麵（一匕）</p>
<p>上三味用麝香一字同研入麵糊和丸搓作挺每有患者少蘸生油填在痛處仍挑洗去牙縫內爛肉然後用藥方效</p>
<p><u>安蟲丸</u></p>
<p>治上中二焦虛或胃寒蟲動乃痛又名川楝丸</p>
<p>乾漆（三分）　雄黃　巴豆霜（一分）</p>
<p>（重校定此方內雄黃無分兩此方錢氏小兒方亦載之納雄黃合用一分</p>
<p>上為細末水煮麵糊為丸如黍米大</p>
<p>看兒大小與服取東引石榴根煎湯下痛者煎苦楝根湯下或蕪荑湯下五七丸至二三十丸發時服</p>
<p><u>消毒散</u></p>
<p>如瘡疹未出或已出未能勻遍又治一切瘡涼膈去痰並治咽痛）</p>
<p>牛蒡子（二兩）　甘草（半兩）　荊芥穗（一分）</p>
<p>上為粗末每服三錢水一盞半煎至一盞溫服不以時</p>
<p><u>皂角子散</u></p>
<p>治瘡疹入眼</p>
<p>馬屁勃（半兩）　皂角子（十四個）　地骨皮（半兩）</p>
<p>上入小罐子內鹽泥固濟燒存性研細溫酒調下一二錢食後</p>
<p><u>瀉白散</u></p>
<p>又名瀉肺散治肺氣壅盛喘急面赤</p>
<p>桑白皮　地骨皮（各一兩）　甘草（半兩）</p>
<p>上為末每服一二錢水一中盞入粳米百粒同煎至六分食後溫服</p>
<p><u>導赤散</u></p>
<p>通心氣</p>
<p>生乾地黃　木通　甘草</p>
<p>上等分為末每服三錢水一盞入竹葉同煎至五分食後溫服一方不用甘草用黃芩</p>
<p><u>胡黃連丸</u></p>
<p>治心經積熱</p>
<p>胡黃連　黃連（各半兩）　硃砂（一分別研）</p>
<p>上二味為末後入硃砂末都填入豬膽內用淡漿水煮以杖子於銚子上用線釣之勿著候一炊久取出研入蘆薈麝香各一分飯和丸如麻子大每服五七丸至二三十丸食後米飲下</p>
<p><u>蘭香散</u></p>
<p>治走馬疳</p>
<p>蘭香葉（燒灰）　銅青（半匕）　輕粉（二字）</p>
<p>上為細末研勻看瘡大小干貼之</p>
<p><u>奪命丹</u></p>
<p>治小兒五疳</p>
<p>干蝦蟆（一個燒為灰）　蟬殼　蛇蛻皮（各一分）</p>
<p>上三味為末麝香少許研勻但是一切疳至午後以熱米飲調下半錢一錢二歲即服一字後煎桃柳湯放溫浴兒了便用青衣蓋之當有蟲出即效</p>
<p><u>甲季散</u></p>
<p>治久患翻胃吐及小兒驚吐</p>
<p>硫黃（半兩）　水銀（一分與硫黃再研無星）　生薑（四兩取汁）</p>
<p>上以酒一盞藥三錢先酒與薑汁煎過調藥空心服覆令汗出自足趾間迤邐遍身小兒一歲一錢加減服之</p>
<p><u>如聖散</u></p>
<p>治大人小兒走馬疳</p>
<p>五倍子（一個不破者於頂上開一竅子去其穰別用蘆薈為細末填滿更用生蟾酥五七點滴在內用好紙面糊封其口文武火燒存性放冷後入）　麝香　雄黃（各少許）</p>
<p>上件一處研為細末每用少許乾摻患處咽津無妨大痛不過三上</p>
<p><u>蛜𧌴丸</u></p>
<p>治急慢驚風</p>
<p>全蠍（一兩）　地龍（半兩）</p>
<p>上為細末酒煮麵糊和丸如豌豆大荊芥湯下五六丸隨兒大小加減及治大人小兒諸癇發搐天吊尋常硃砂為衣</p>
<p><u>赤石脂散</u></p>
<p>治小兒因痢後躽氣下推出肛門不入</p>
<p>真赤石脂　伏龍肝</p>
<p>上件等分為細末每服半錢敷腸頭上頻用</p>
<p><u>牡蠣散</u></p>
<p>治水㿗偏大上下不定疼痛不可忍者</p>
<p>牡蠣　乾薑（各二兩）</p>
<p>上為細末水調稀塗之立小便快利如皂角汁為效</p>
<p><u>牡丹散</u></p>
<p>治㿗疝卵偏大氣（一作氣脹）不能動</p>
<p>牡丹皮　防風（各一兩）</p>
<p>上為細末每服二錢空心溫酒調下日二三服</p>
<p><u>黃丹丸</u></p>
<p>治風癇發作漸頻嘔吐涎沫不問長幼宜服之</p>
<p>黃丹（五兩）　皂角（五鋌酥炙）</p>
<p>上為細末糯米粥和丸如梧桐子大每服十丸食後橘皮湯下</p>
<p><u>奪命丹</u></p>
<p>主癇</p>
<p>白礬（枯）　黃丹（炒赤）</p>
<p>上等分研勻以豬心血和丸如梧桐子大熟水下三十丸不以時</p>
<p><u>捏頭散</u></p>
<p>治小便不通</p>
<p>延胡索　川苦楝</p>
<p>上等分為末每服半錢或一錢捏頭湯調下量多少與之如無捏頭即湯中滴油數點食前</p>
<p><u>五靈脂散</u></p>
<p>治小兒蟲咬心痛欲絕</p>
<p>五靈脂末（二錢）　白礬（半錢）</p>
<p>上同研為細末每服一二錢水一盞煎至五分溫服當吐出蟲</p>
<p><u>半夏散</u></p>
<p>治小兒脾胃虛寒吐瀉等病及治冷痰</p>
<p>齊州半夏（一兩）　陳粟米（三分陳粳米亦可）</p>
<p>上㕮咀每服三錢水一大盞半生薑十片同煎至八分食前溫服</p>
<p><u>栝蔞湯</u></p>
<p>消蘊熱</p>
<p>栝蔞根末（二錢）　白甘遂末（一錢）</p>
<p>上同於慢火上炒焦黃研勻每服一字煎麝香薄荷湯調下不以時候</p>
<p><u>大棗膏</u></p>
<p>治急慢驚風</p>
<p>大棗（一個蒸熟用）　巴豆（三個去皮燒存性用）</p>
<p>上二味研成膏如麻粒大一歲一丸濃煎荊芥湯下食後吐利之後其疾便愈</p>
<p><u>甘麥散</u></p>
<p>治脾胃不和</p>
<p>大麥蘖（四兩）　甘草（半兩）</p>
<p>上為細末每服二錢水一盞煎至八分溫服不以時候</p>
<p><u>神龍散</u></p>
<p>治走馬牙疳</p>
<p>梧桐律　雄黃（各三兩）</p>
<p>上用坩堝子內文武火燒煙盡為度取出火以小瓦子蓋口掘地坑子放在內將新土培留口出煙經宿研細入真麝香少許先以溫漿水漱口用一剜耳子多摻貼丸患處立效</p>
<p><u>經效苦楝丸</u></p>
<p>治小兒疳黃瘦</p>
<p>苦楝子（四兩）　川芎（二兩）</p>
<p>上為末熟煮豬膔爛研為丸如黍米大每服十五二十丸食前米飲下</p>
<p><u>人白膏</u></p>
<p>治小兒牙齦宣露涎血臭氣</p>
<p>人中白（焙乾研細入麝香少許同研勻）</p>
<p>上干貼病處有涎即吐誤咽無妨人中白尿咸也</p>
<p><u>治小兒牙疳散</u></p>
<p>大糞（燒成灰入麝香少許研勻用）</p>
<p>上干貼病處誤咽無妨</p>
<p><u>瀉心湯</u></p>
<p>涼心經</p>
<p>黃連（一兩）</p>
<p>上為末每服一字至半錢一錢臨臥溫酒調下</p>
<p><u>硫黃散</u></p>
<p>治小兒聤耳</p>
<p>硫黃（研如粉）</p>
<p>上頻頻摻在耳中</p>
<p><u>又方</u></p>
<p>烏魚膏</p>
<p>上末之摻在耳內仍先以綿拭去膿又摻之</p>
<p><u>芎湯</u></p>
<p>治風脾骨節疼痛</p>
<p>老芎一塊</p>
<p>上磨汁煎取一小盞或一二大盞食後</p>
<p><u>竹葉散</u></p>
<p>治小兒倒嵌不發</p>
<p>苦竹筍葉（不以多少）</p>
<p>上燒灰細研入蜜少許調服食後</p>
<p><u>鱖魚酒</u></p>
<p>治骨鯁或竹木簽刺喉中不下</p>
<p>上臘月取鱖魚膽懸北檐下令乾有鯁取一皂子許酒一合煎化溫啜若得逆便吐骨即隨出若未吐更飲以吐為度雖鯁在腹中日以久疼痛黃瘦甚者服之皆出蠡魚鱖魚鯽魚皆可用</p>
<p><u>牙疳膏</u></p>
<p>治小兒走馬疳大人牙齒疳</p>
<p>上用麝香半兩研細無灰酒半升於銀石器中熬以槐柳枝三五莖不住攪成膏火須緊慢得所患者先以漿水漱口塗之</p>
<p><u>百祥丸</u>（一名南陽丸）</p>
<p>治吐痢</p>
<p>上以紅芽大戟不以多少蔭干漿水煮軟去骨日中曝乾復納汁中煮汁盡焙乾為末水和丸如粟米大每服一二十丸研赤脂麻湯下不以時吐利皆同</p>
<p><u>熟鏵膏</u></p>
<p>治小兒魚口白點危篤者</p>
<p>上用使熟鏵一個就光處用清油燈熏以乳汁調成膏以竹杖纏母或父頭髮一塊子如皂子大浸藥在上揩口中使睡著須臾白點自無</p>
<p><u>留齒散</u></p>
<p>治小兒眼有刺</p>
<p>上竹留齒為末摻在內以用干鰾以水醮一處火炙之令黏即點刺頭猛取之甚佳</p>
<p><u>藍澱膏</u></p>
<p>治急疳蝕唇鼻口欲死</p>
<p>上取藍澱敷之日十度夜四度</p>
<p><u>燈花膏</u></p>
<p>治小兒夜啼</p>
<p>上以燈花塗奶上令飲立效</p>
<p><u>柳枝湯</u></p>
<p>治水㿗偏大上下不定疼痛不可忍</p>
<p>上楊柳枝指大長三尺二十枝水煮令極熱以故帛及氈掩腫處取熱柳枝更互捍之如此取瘥故名柳枝湯</p>
<p><u>又方</u></p>
<p>上橘子仁末煎空心熱服</p>
<p><u>木炭散</u></p>
<p>治諸哽</p>
<p>上取木炭為末研令細米飲調下二錢堅炭亦可用</p>
<p><u>單方雜治</u></p>
<p>蛇咬塗豬血又塗驢乳汁</p>
<p>蚰蜒入耳羊乳灌或刺雞冠血一瀝杓瀝入耳少頃水出安</p>
<p>人中白塗心瘡</p>
<p><u>真虎舌醋磨塗癭</u></p>
<p>嚼粟洗車脂柏脂</p>
<p>嚼杏仁洗白黑</p>
<p>骨灰洗羊脂</p>
<p>膠水洗字</p>
<p>雪水洗蠶糞</p>
<p>蜜洗油</p>
<p>鹽湯洗酥</p>
<p>茯苓軟魚骨又胡椒十粒爛嚼咽之如無楮實代</p>
<p>雞子清並水調伏龍肝治火焰丹</p>
<p>吃噫湯煎枇杷葉服</p>
<p>取肉贅密陀僧桑白皮末新水調塗</p>
<p>壁鏡咬醋磨大黃塗</p>
<p><u>小兒脈法</u></p>
<p>脈亂（不治）　氣不和（弦急）　傷食（沉緩）　虛驚（促急）　風（浮）　冷（沉細）　此大概</p>
<p><u>土瓜根湯</u></p>
<p>殿中丞郎中言弟五歲患疝氣腹中弦起右陰偏大夜微熱發熱脈細而數遂與土瓜根湯外用青礬散塗之</p>
<p>土瓜根　牡丹皮　當歸（各等分）</p>
<p>上為末每服一錢水七分同煎至半盞去滓食前溫服又以青礬散塗之又以大麻子仁嚼和塗腫上論並方夫治小兒之患診察幽玄默而抱疾自不能言也或即胎中受病或是生後傷風動發無時寒溫各異且據諸家方論醫藥多門藥既無痊全憑灸法況小兒灸法散在諸經文煩至甚牙說不同既穴點差訛治病全然紕繆按諸家明堂之內選到小兒應驗十餘穴並是曾經使用累驗神功今具錄於後</p>
<p>小兒驚癇者先驚怖啼叫後乃發也灸頂上旋毛三壯及耳後青落脈炷如小麥大</p>
<p>小兒風癇者先屈手指如數物乃發也灸鼻直上髮際宛中三壯炷如小麥大</p>
<p>癇病者小兒惡疾也呼吸之間不及求師致困者不少諺云國無良醫枉死者半小兒豬癇病如屍厥吐沫灸巨闕關元三壯鳩尾下一寸陷中者炷如小麥大</p>
<p>小兒雞癇善驚反折手掣目搖灸手少陰三壯在掌後去腕半寸陷者中炷如小麥大</p>
<p>小兒羊癇目瞪吐舌羊鳴也灸第九椎下節間三壯炷如小麥大</p>
<p>小兒睡中驚掣灸足大趾次趾之端去爪甲如韭葉各一壯炷如小麥大</p>
<p>小兒但是風病諸般醫治不瘥灸耳上入髮際一寸五分嚼而取之溪谷穴也</p>
<p>小兒食癇者先寒熱灑淅乃發也灸鳩尾上五分三壯炷如小麥大</p>
<p>小兒牛癇目直視腹脹乃發也灸鳩尾一穴三壯在胸蔽骨下五分陷者中炷如小麥大</p>
<p>小兒馬癇張口搖頭身反折馬鳴也灸僕參二穴合三壯在足跟骨下白肉際陷者中拱足取之炷如小麥大</p>
<p>小兒驚癇灸兒祿穴一壯在上唇肉中央弦上炷如小麥大用刀決斷更佳</p>
<p><u>沒石子丸</u></p>
<p>治小兒冷疳肌體黃瘦臟腑不調腹脹羸弱</p>
<p>沒石子　使君子　川楝子　白蕪荑　肉豆蔻　縮砂仁（各一錢）　母丁香　蘆薈（各半錢）　麝香（一字）　白朮（一錢）</p>
<p>上為細末水煮麵糊和丸如黍米大每服十五丸食前米飲下</p>
<p><u>牛黃膏</u></p>
<p>治風熱</p>
<p>雄黃（七兩半）　硃砂（一兩）　蛤粉（七兩半）　人參　茯苓（各五兩）　甘草（二兩半）　龍腦（半兩）</p>
<p>上為細末每一兩作三十丸一歲兒半丸臨臥米飲化下</p>
<p><u>天麻防風丸</u></p>
<p>治小兒一切驚風壯熱多睡驚悸手足抽掣痰涎風邪等</p>
<p>天麻　防風　人參（各一兩）　乾蠍　白殭蠶（各半兩）　硃砂　雄黃　麝香　甘草（各一分）　牛黃（一錢）</p>
<p>上為細末煉蜜和丸梧桐子大每服一丸至二丸不拘時候薄荷湯下</p>

<h1>卷第二十一</h1>

<h2>雜治</h2>
<p><u>大效紫菀丸</u></p>
<p>唐明皇帝敕錄下臣寮奏過療小腸難治之疾臟腑積聚之冷疾癖氣塊大如拳掌亦如杯碗及黃疸病朝起嘔吐上攻心膈兩肋分痛脹徹連甲脊痛無休息常時繞臍九種心痛五淋五痔及胃口閉塞吐逆飲食積年不消及婦人斷續多年又療一切諸風身體頑麻不知癢痛半面浮疼眼目冷淚遍身如錐刀所刺眉毛墜落面上生瘡遊如蟲行莫知所有或手足煩熱或夜臥不安療小兒七十二種風及二十五種驚癇男女夜夢鬼交四肢無力沉重飲食無味昏昏似醉只欲求死真如鬼魅終日憂煩不樂悲啼歌哭並不依常月候不調或多或少時似有孕連年羸瘦在床漸困而致命終但服此藥無不痊愈</p>
<p>紫菀　人參（各二兩）　巴豆（醋煮去心膜研）　肉蓯蓉　吳茱萸　菖蒲　乾薑　白檳榔　當歸防風　茯神　桔梗　車前子　川椒　烏頭（炮去皮臍）　豬牙皂角（去皮了塗酥炙各一兩）　白朮　漢防己　柴胡　羌活　麥門冬　甘草（各一兩一分）　黃連　厚朴　乾地黃　茯苓　大黃（各一兩半）　肉豆蔻（三分）</p>
<p>上二十八味各依法修製為末煉蜜為丸如梧桐子大每服空心五丸茶酒或熟水下當宣三五行不定以溫粥止之小兒臨時加減此藥臣兄因墜馬天陰即痛羸瘦在床不能飲食命在須臾日服五丸至月宣下一片如菜葉大白膿水一升許已安臣又見主簿陳勝妻久患心痛羸瘦在床氣急心懸飲食不下日服五丸十日取下青蟲六十四個大如箸頭又出膿水三升以來自後漸安臣妻先患癖氣塊服此藥十日每日五丸出白蟲一條有頭尾下膿三升以來又出青黃水三升其病自愈臣又見功曹長孫患腰腳著床經年每日五丸至二十日出蜣螂五個又出青黃水二升以來其病自愈臣有師張意困在床枕食即便吐命在逡巡每日五丸至半月出似蝦蟆蟲五個又出清水二升以來其病自瘥臣妻又常患宿冷病發便欲死日服五丸出肉蛇三條長三尺各有頭目遂使人用刀破腸腹乃是頭髮三條其病自後平愈臣見多有大風疾眉毛墜落已及三年身上生瘡疼如刀割日服五丸至半月出五色癩蟲三升以來當時平復部內有縣令妻久患帶下絕嗣多年服至半月出酸水一升又似雞肝黑血五升以來自後有孕及生子數人台州王推官可道患大風疾二周年眼見得效又剡縣監酒王奉議妻久患諸藥不效是時冬月取青黃水三升第十四服取下韭一團尚自青色如新至十五日取下白蟲狀如指甲面闊長一尺三條自後平愈</p>
<p><u>接骨丹</u></p>
<p>治男子女人骨節疼痛起止不得腎臟風毒下注瘡癬癢痛不可忍者口面不正腳膝無力只可五七服立見功效（校定接骨丹用川烏頭草烏頭當令炮過微裂不可過熟用）</p>
<p>麒麟竭　沒藥　骨碎補（各一兩）　自然銅（四兩）　海桐皮　狼毒　沙苑蒺藜　川附子　新羅白附子　天南星　何首烏　仙靈脾　川芎　羌活　川烏頭（各一兩）　虎頭骨（四兩）　地龍　牛膝　天麻　草烏頭　乳香　防風（各一兩）　青鹽　赤小豆（各四兩）</p>
<p>上為細末酒煮麵糊為丸如梧桐子大每服十五丸茶酒任下空心臨臥各一服此藥能治水臟久冷及婦人血風瘦弱常服助筋骨輕利氣血沖壯手足冬月不冷</p>
<p><u>大黃散</u></p>
<p>治百種毒</p>
<p>大黃　瞿麥　白乾葛　牛蒡子　地骨皮　蒼朮（各一兩）　升麻　大青　芍藥（赤者）　枸杞子當歸　鉤藤　黃芩　黃連　連翹　羌活　青皮　鬱金　芎　桑白皮　甘草　牽牛（黃者）　荊芥穗（各二兩）</p>
<p>上為細末每服一二錢生薑自然汁調下食後臨臥服</p>
<p><u>無憂解毒丸</u></p>
<p>解諸色毒（校定鳳髓不知為何物疑是草名重校定鳳髓乃鳳眼草）</p>
<p>藍根　藍花　藍葉　茯苓　茯神　土馬騌　小茵陳（各一兩）　藍子　伏龍肝　鳳髓　大黃（各半兩）　甘草　薄荷　乾葛　貫眾（各二兩）　大豆（一合生）　蛇黃（一對生）　寒水石（四兩）　龍腦　麝香（各少許）</p>
<p>上為細末搗糯米煮粥為丸如彈子大青黛為衣曬乾每服一丸含化咽津大段熱者蜜水化下</p>
<p><u>活絡丹</u></p>
<p>去風活血止骨節疼痛</p>
<p>穿山甲（半兩）　白芷　細辛　藁本　白殭蠶　石膏　藿香　木鱉子　骨碎補　荊芥　天麻　天南星　乾蠍（各一兩）　代赭石（二兩）　羊躑躅　麻黃（各一兩半）　草烏頭（春拾二兩冬一斤秋夏各半斤）</p>
<p>上為細末煉蜜和丸如彈子大每服嚼一丸荊芥湯下不以時</p>
<p><u>生木瓜湯</u></p>
<p>消食和氣</p>
<p>生木瓜（一斤不計個數去皮穰秤於沙盆內磨肉並漿）　生薑（三兩去皮沙盆內同磨）　鹽（六兩炒）　甘草（三兩）　肉豆蔻（一分）　益智子仁（三銖）　白芷　丁香　桂　縮砂　檀香（各三銖）</p>
<p>上為細末與生薑木瓜鹽同研勻令得所以乾淨垍罐子盛之旋旋以白湯點服每用匙輒不得犯生水可收三二年</p>
<p><u>犀角散</u></p>
<p>治咽喉毒氣結塞疼痛不下湯水宜服</p>
<p>犀角屑　沉香　馬牙硝　雞舌香（各一兩）　木香　薰陸香　甘草　黃芩（各半兩）　川升麻　射干（各三分）　射香（一分）</p>
<p>上為粗末每服三錢水一盞入竹葉二七片煎至六分去滓溫服不以時</p>
<p><u>保靈丹</u></p>
<p>治蠱毒及一切藥毒</p>
<p>硃砂（一兩）　麝香（二分）　斑蝥（一分去頭炒令半熟）　巴豆（二分去皮不出油）　雄黃　黃丹（各一分）　蜈蚣（兩條一炒一生用之）　苦藥子　續隨子（生用各一分）　山大豆根（一兩）</p>
<p>上十味修制了同入乳缽研勻五月五日午時或九月九日合之忌雞犬婦人見用糯米稀粥為丸如七斤魚目大有中毒者先覺脅肋脹滿攻心腹疼更令人嚼黑豆聞香即是毒將發此藥一丸入門病人先聞香氣來逼亦其驗也令以無粉茶下一丸不得嚼斯須患人必言頭如拽皮片斷聲相次毒物便下或自口鼻或自大便中出毒嫩即是血毒老則成鱉兒蜣螂等諸雜蠱毒帶命之物及凝血必裹其藥下卻以水洗淨收之一丸可治男子五人婦女三人無問何毒服之便解如卒中諸毒若蛇蠍並馬汗一切水中之毒但以好醋磨塗在傷處立解病人既瘥如知用毒之人不可論訴恐更害人愈深忌酒肉毒食一月惟吃薤羹淡軟飯佳</p>
<p><u>荊瀝湯</u></p>
<p>治諸風疾有熱者及風痙疾</p>
<p>牛黃（五分）　人參　麥門冬（各二兩）　升麻　鐵精（各一兩）　龍齒　天門冬　茯苓　梔子仁（各二兩）</p>
<p>上除牛黃鐵精外為粗末每服五錢水一盞半入竹瀝一合煎至一盞去滓入牛黃鐵精各炒一字調勻溫服若忽爾搖頭口噤背強直如發癇之狀此由風邪乘虛客於足太陽之經診其脈緩散而遲者蓋其人本虛風邪日久而發謂之風痙其脈三部俱洪數者由蘊熱搏於諸陽之經甚則日夜數十發正所謂熱則生風亦名曰痓如齦齒大便不通者名剛痓風痙宜荊芥豆淋酒食前當歸湯風痓宜龍膽湯剛痓宜大承氣湯</p>
<p><u>橘紅湯</u></p>
<p>快氣消食</p>
<p>鹽（二兩）　黃橘（四兩）　生薑（半斤）　甘草（二兩）　神麯　大麥蘖（一兩）　草豆蔻（一兩）</p>
<p>上七味拌勻同罨一宿焙乾搗羅為細末白湯點熱呷之食後</p>
<p><u>和中湯</u></p>
<p>調適陰陽通流榮衛養脾胃進飲食治脅肋脹滿止嘔逆噁心</p>
<p>白朮（四兩）　橘皮（黃者）　厚朴（二兩半）　人參　茯苓　甘草（一兩半）</p>
<p>上為細末每服三錢水一盞煎至七分溫服用生薑煎空心下</p>
<p><u>靈黍湯</u></p>
<p>和養脾胃</p>
<p>大小麥（各半升炒黃）　甘草（二兩）　鹽（四兩）　乾生薑（六兩）　肉豆蔻　草豆蔻（各兩個）</p>
<p>上為細末每服二錢白湯點服不以時</p>
<p><u>食柏聖餅子</u></p>
<p>消草毒和脾胃</p>
<p>大豆　大棗（各一升）　白茯苓　貫眾　甘草（各二兩半）</p>
<p>上除棗肉外為末後以棗肉和勻如干入少煮棗水和之捻作餅子如錢大每一餅子分作四口十餘日外分作六口余分作八口止百日或經歲則不必藥自可以食余但一切草葉皆可服食如在路人家遠有飲食未及只服藥一兩餅子飢亦止及臨臥服一兩餅能縮小便服藥後不可飲煎湯只飲冷水</p>
<p><u>杏仁丸</u></p>
<p>取寸白蟲</p>
<p>杏仁（二個生用）　皂礬（半分火燒紅用之）　砒霜（一分半生用）　南粉（半分）　硃砂（一分）上件五味為末研勻以湯浸蒸餅和丸如粟米大每服一丸水一盞同菠薐或萵苣同煎以水濃為度臨臥溫服翌日取下蟲切忌熱物如覺心頭悶亂即以宿蒸餅壓之</p>
<p><u>鼓子花散</u></p>
<p>神仙變白為黑方</p>
<p>深色鼓子花（一斤）　白芷　秦椒（各半斤）　肉桂（一兩）　熟乾地黃（二兩）</p>
<p>上同為細末每日空心粥飲調下五錢以食壓之服月餘日則白變為黑若人不信但以白羊將此藥拌草吃不過三二十日乃變黑羊也</p>
<p><u>止汗散</u></p>
<p>治諸虛不足汗出不止</p>
<p>牡蠣（三分）　白朮（一兩）　白芷（一分三銖）　甘草（一分一銖）　防風（半兩）</p>
<p>上為細末每服二錢煎水調下不以時</p>
<p><u>神仙煎</u></p>
<p>烏髭治虛三丸節日合之尤佳</p>
<p>茯苓　枸杞子　菊花　生地黃　杏仁（各四兩）</p>
<p>上為細末酒蜜麵糊和丸如梧桐子大每服三十丸空心溫酒米飲皆可下</p>
<p><u>除邪丹</u></p>
<p>（博濟弟六名臟邪丹）　治諸疾</p>
<p>漏蘆（一兩九蒸）　乾薑　附子（各一兩）　巴豆（三兩以水一碗煮盡就炒作聲再用河水浸七日去皮取肉去油盡只秤一兩）</p>
<p>上件除巴豆霜外搗為細末同巴豆霜研勻每一料用靈砂一字同研勻又名創丹以水煮麵糊為丸量人虛實大小丸之用橘皮湯下不入靈砂謂之臟邪丹如新合成只服一丸藥舊則加數丸產後婦人亦可少服治百病</p>
<p><u>近侍湯</u></p>
<p>和脾胃</p>
<p>縮砂仁（二兩）　丁香（一分）　甘草（三分）　鹽（一兩）</p>
<p>上為細末每服二錢白湯點服</p>
<p><u>洞庭湯</u></p>
<p>和氣</p>
<p>橘子（一斤和皮秤）　甘草　生薑　鹽（各四兩）</p>
<p>上四味一處搗爛作餅子火上焙乾為末每服二錢白湯點服</p>
<p><u>香棖湯</u></p>
<p>行滯氣</p>
<p>綿棖（十個細切去子）　生甘草（同棖淹一宿）　鹽（各三兩）　白檀（一分）</p>
<p>上用木臼搗為細末每服二錢白湯點之不得犯鐵器</p>
<p><u>道合湯</u></p>
<p>健脾胃進飲食</p>
<p>削術（一斤米泔浸一宿控干隔紙炒）　甘草　白鹽（各六兩）　椒子（一百二十粒隔紙炒於淨地紙上攤之用碗蓋之）</p>
<p>上件合搗時須要念道合道合四十九聲一搗一念數足即不須念每服二錢薑棗煎至七分點服亦得</p>
<p><u>磁石丸</u></p>
<p>脫肛方不問新舊</p>
<p>磁石（四兩好者）　桂（二兩）　蝟皮（一枚）</p>
<p>上為細末湯泡蒸餅和丸如梧桐子大每服五十丸空心食前米飲下日二服候服藥了吃食罷腹中稍空即用後法洗日再</p>
<p><u>新生鐵</u></p>
<p>上以水一斗煮取汁五升微熱淋洗至夜臨臥時再淋洗一次了用後按之</p>
<p>鱉頭一枚（自死者燒成灰）</p>
<p>上為細末摻凸出肛門上炙舊履底以按熨之令入永不出</p>
<p><u>化鐵丹</u></p>
<p>誤吞物在喉中不下者</p>
<p>貫眾　赤茯苓（各半兩）　道人頭（一分）</p>
<p>上搗為細末每服一錢新水調下如是已吞下更用雞子清調藥即隨大便下</p>
<p><u>龍砂湯</u></p>
<p>和氣</p>
<p>縮砂仁（二兩一分）　甘草　鹽（各一兩半）</p>
<p>上將甘草同鹽炒候甘草黃熟取出瀉在縮砂上即以盞碗蓋之候冷同為細末湯點二錢</p>
<p><u>真一湯</u></p>
<p>和胃</p>
<p>大麥　小麥（各一升）</p>
<p>上二味淘洗淨炒黃取面各四兩用生薑半斤取汁和成餅子焙乾入炒甘草二兩肉豆蔻二個麵裹煨熟同為細末入鹽點服</p>
<p><u>瓜蒂散</u></p>
<p>治胸膈停滯</p>
<p>瓜蒂　赤小豆末（各等分）</p>
<p>上二味研勻熱米飲調一錢羸人服半錢得吐即止</p>
<p><u>治耳聾方</u></p>
<p>菖蒲（一寸）　巴豆（一粒去皮心）　一方巴豆與菖蒲同等分</p>
<p>上二味合杵分作七個綿裹塞耳中日一次易</p>
<p><u>六一湯</u></p>
<p>和胃氣</p>
<p>白朮（六兩）　甘草（一兩）</p>
<p>上二味為細末每服二錢沸湯點之</p>
<p><u>廣濟療蛔蟲方</u></p>
<p>酸石榴皮（東引入土五寸者切二升用）　檳榔（七個）</p>
<p>上二味以水七升煮取二升半絞去滓著少米煮稀粥空心食之少間蟲必死快利效無忌</p>
<p><u>遠志膏</u></p>
<p>解烏頭天麻附子毒</p>
<p>遠志　干防風（各半兩）</p>
<p>上為細末用飴糖半斤同熬成膏濾去滓每服彈子大一粒含化食後臨臥服之</p>
<p><u>乳香散</u></p>
<p>治肉刺久不瘥</p>
<p>松脂　乳香（各二錢）</p>
<p>上同研細先用針刺破以藥敷之密封即瘥</p>
<p><u>解藥毒方</u></p>
<p>上以蠶蛻燒灰細研每服二錢冷水調下雖面青脈絕腹脹嘔血服之即活頻服即瘥</p>
<p><u>治骨骾方</u></p>
<p>上先面北取氣一口飲氣於水碗內默寫龍字令人細呷之</p>
<p><u>治湯火燒法</u></p>
<p>上用寒水石不以多少研細新水調塗</p>
<p><u>治蛇傷法</u></p>
<p>上以雄黃研細敷瘡上</p>
<p><u>治下脫不收等雜方</u></p>
<p><u>治下脫不收</u></p>
<p>上以紙捻子任鼻內一啑即止</p>
<p><u>治脫肛</u></p>
<p>貫眾　朴硝　橘皮（黃者）</p>
<p>上等分同為粗末每用五錢煎湯淋洗</p>
<p><u>治鼻血不止</u></p>
<p>上以小便盆內刮人中白為末乾研入麝香少許男左女右著鼻內</p>
<p><u>又方</u></p>
<p>上綿裹驢糞塞耳內</p>
<p><u>治蟲入耳</u></p>
<p>上用桃葉塞之出</p>
<p><u>治蜈蚣入耳</u></p>
<p>上用炙豬肉掩之出</p>
<p><u>治蚰蜒入耳</u></p>
<p>上炒麻子以葛布盛側耳枕之出或用牛乳清油灌之出</p>
<p><u>潤膚膏</u></p>
<p>治皮膚風熱生瘡麻痹赤色</p>
<p>槐花末　松脂　黃蠟（各二分）　黃柏末（一分）　白礬（半分）　乳香（少許）　膩粉（三釐）</p>
<p>上以清油三兩先煎令沸次入松脂候消即入黃蠟候熔消即入槐花黃柏白礬乳香膩粉攪勻收入垍器內塗瘡上</p>
<p><u>雲母膏</u></p>
<p>治諸般瘡腫</p>
<p>雲母粉　硝石　甘草（各四兩）　槐枝　柏葉　柳枝　桑白皮（各三兩）　桔梗　防風　桂　蒼耳　菖蒲　良薑　黃芩　柴胡　厚朴　松脂　吳椒　芍藥　龍膽草　白芷　白蘞　白芨　黃耆　芎藭　茯苓　夜合　附子　鹽花　人參　當歸　木香　麒麟竭　沒藥　麝香　乳香（各半兩）　陳皮（一兩）　黃丹（十四兩）　清油（四十兩）　水銀（二兩）</p>
<p>上件藥除研者藥外並銼如豆大用上件油於垍器中浸所銼藥七日以物封閉後用文火煎不住手攪三上三下每上候匝匝沸乃下火候沸定再上如此三次候白芷附子之類黃色為度勿令焦黑以綿或新布絞去滓卻入鐺中再上火熬後入黃丹與藥八味以柳篦不住手攪直至膏凝良久色變再上火熬仍滴少許水中凝結不黏手為度先炙一垍器熱即傾藥在內候凝如人體溫熱彈水銀在上每用膏藥先刮去水銀</p>
<p><u>花蕊石散</u></p>
<p>治折傷內損等疾</p>
<p>花蕊石（一斤）　硫黃（四兩）</p>
<p>上二味相拌勻先用紙筋和膠泥固濟瓦罐子一個納可容藥候泥干入藥內密封泥口了焙籠內焙令透熱便安在方磚上（磚上書分封字五行）用炭火一秤籠壘周匝自午時從下生火漸上徹有墜下火旋夾火上直至經宿火冷炭消盡又放經宿罐冷定取出細研羅極細垍合內盛依法使用</p>
<p><u>雄黃散</u></p>
<p>治新久癬瘡</p>
<p>雄黃（二分）　白礬（二兩）　瀝青（一兩）　輕粉（一分）　血餘（少許）</p>
<p>上為細末菜油調塗之先用齏汁洗了揩乾用藥</p>
<p><u>蘇乳湯</u></p>
<p>解渴生津液</p>
<p>紫蘇葉（一兩）　乳糖（四兩）　甘草（三分）　鹽（二兩）　烏梅（二兩）　生薑（一兩）</p>
<p>上將烏梅甘草紫蘇為末先以薑絲拌次入糖用垍器收點之水亦可</p>
<p><u>金粟散</u></p>
<p>治肺熱</p>
<p>白朮　芍藥（赤者）　川芎　當歸（各一兩）</p>
<p>上為粗末每服二錢水一盞入粟米百粒棗一枚同煎至六分去滓食前溫服</p>
<p><u>燒肝散</u></p>
<p>治筋脈疼痛四肢倦怠</p>
<p>附子（四兩炮去皮臍切片子以生薑汁半斤慢火煮汁盡焙乾用）　縮砂（一兩）　肉豆蔻　川椒（各半兩）　茴香（一分）</p>
<p>上為細末每服二錢先以羊肝四兩切作片子去筋膜然後入藥並蔥白鹽醋各少許同拌勻以荷葉濕紙裹於煻灰中燒令香熟吃之了後用溫酒壓之</p>
<p><u>苦參散</u></p>
<p>洗瘡藥</p>
<p>苦參　漏蘆根　蒺藜　楮莖葉（各一兩）　枳實（三錢）</p>
<p>上為粗末以漿水二盞煎至一盞以綿沾日八九訖以粉拭</p>
<p><u>天門冬丸</u></p>
<p>治鼻塞</p>
<p>天門冬（一兩）　防風　茯神（各三分）　川芎　白芷　人參（各半兩）</p>
<p>上為細末煉蜜和丸如梧桐子大每服二十丸食後臨臥熟水下</p>
<p><u>妙效膏</u></p>
<p>治疥癬</p>
<p>槐花（半兩）　瀝青　黃蠟（各一分）　白礬　乳香　輕粉（各一錢）　清油（二兩）　蛇蛻（一兩）</p>
<p>上為細末將油蠟青三味銷熔後入余藥攪勻用擦之</p>
<p><u>團參散</u></p>
<p>補氣生津</p>
<p>白朮　人參　五味子（各半兩）　甘草（一分）</p>
<p>上為粗末每服二錢水一盞入生薑二片同煎至六分去滓溫服不以時</p>
<p><u>密陀僧散</u></p>
<p>治新久瘡疥</p>
<p>密陀僧（一兩）　膩粉　乳香（各一兩）　麝香（一字）</p>
<p>上為細末先以甘草湯浴瘡揩乾然後用少許貼之</p>
<p><u>醉仙散</u></p>
<p>治大風疾遍身生瘡</p>
<p>胡麻子　牛蒡子　枸杞子　蔓荊子（以上炒黑色）　白蒺藜　苦參　栝蔞根　防風（各半兩）上為細末每藥末一兩半入輕粉二錢拌勻每大人用一錢淡茶調下空心日午臨臥各一服吃藥後五七日間先於牙齒縫中出臭涎水渾身覺疼痛利下穢惡臭氣為度量小兒大小加減與之</p>
<p><u>地骨皮散</u></p>
<p>治骨槽風牙齒宣露腫癢浮動疼痛作時或齦爛生瘡</p>
<p>地骨皮　麥蘖（各一兩）　皂角（半兩）　青鹽（一分）</p>
<p>上為細末每服看患人大小用之仍以鹽漿水先漱口了摻擦</p>
<p><u>棗湯</u></p>
<p>和脾胃</p>
<p>棗（一斤）　甘草（三兩）　生薑（五兩）</p>
<p>上三味一處搗爛罨一宿焙乾末之</p>
<p><u>赴莚散</u></p>
<p>治口瘡</p>
<p>五倍子（八分）　黃柏（二錢）　密陀僧（四分）　銅青（一分）</p>
<p>上為細末乾摻之</p>
<p><u>硃砂丹</u></p>
<p>解蠱毒</p>
<p>硃砂（一兩）　麝香（二兩）　山豆根（一錢生杵）　巴豆（三分）　雄黃　黃丹　斑蝥（一半生一半熟以糯米炒）　苦藥子（炒一半）　續隨子　沒藥（各一分）　蜈蚣（二個炒一個）</p>
<p>上以糯糊丸如雞頭大每服一丸用無粉茶下凡中毒者便下藥少時覺心頭拽斷皮條聲即是毒下或從口中出或從下部出嫩即成血老即成蜣螂鱉子帶命之物因凝血裹出即知當初下者毒物其藥瀉出便以洗過香湯再度仍以硃砂收之每一丸可治男子五人婦女三人服藥後轉瀉不止白粥止之黃連湯可須端午日或臘日合忌一切穢惡內中毒即服之外中毒則醋磨塗之如才覺中毒先吃黑豆覺其味香甜者是中毒也</p>

<h1>卷第二十二</h1>

<h2>奇疾</h2>
<p>項上生瘡如櫻桃大有五色如瘡破即項皮遂斷上連發捲去下至足脫之乃為肉人矣初見此瘡治但逐日飲牛乳自消矣</p>
<p>人發寒不止經數日後四肢堅如石以物輕擊之似鐘磬之聲日漸瘦惡治以茱萸木香等分煎湯飲五日可解愈大腸頭出寸余痛苦直候乾自退落又出名為截腸病若腸盡乃不治矣但初覺截寸余治用油一盞以臀坐之飲大麻子汁數升愈</p>
<p>口鼻中腥臭水流以碗盛之有鐵色蝦魚粳米大走躍不住以手捉之即化為水此肉壞矣治用任饌食雞月餘可補完獲安矣</p>
<p>鼻中毛出一晝夜可長五尺漸漸粗圓如細繩痛不可忍雖忍痛摘去一莖即復更生此由食豬羊血過多乃生治用乳石硇砂各一兩為末以飯丸如梧桐子大空心臨臥各一服水下十粒自然退落</p>
<p>面上及遍身生瘡似貓兒眼有光彩無膿血但痛癢不常飲食減少久則透腔名曰寒光疾治多吃魚雞蔥韭自愈矣脅破腸出臭穢多急以油摸腸卻送入煎人參枸杞湯淋之皮自合矣吃羊腎粥十日愈</p>
<p>口鼻氣出盤旋不散凝如蓋黑色過十日則漸漸垂下至肩胸與肉相連堅勝金鐵無由飲食此多因瘧後得也治煎澤瀉湯日飲三盞連服五日自除耳</p>
<p>婦人月信退出皆為禽獸之狀似來傷人治先將綿塞陰戶只頓服沒藥一兩餘作丸散皆可服即時愈</p>
<p>遍身忽然肉出如錐既癢且痛不能飲食此名血住若不速治必潰而膿出治以赤皮蔥燒灰淋洗吃豉湯三五盞自安矣</p>
<p>眉毛搖動目不能視交睫喚之不應但能飲食有經日不效者治用蒜三兩取汁酒調下立愈</p>
<p>毛竅非時一齊血出不止皮脹膨膨如鼓須臾眼鼻口被氣脹合此名脈溢治飲生薑水二三盞自安手十指節斷惟有筋連無節肉出蟲如燈心粗長數尺遍身綠毛脊多名曰血餘治以茯苓胡黃連煎湯飲兩盞愈</p>
<p>遍身忽皮底混混如波浪之聲癢不可忍抓之肉血出亦不能解謂之氣奔治以人參苦杖青鹽白朮細辛各一兩都為末作一服水二碗煎十數沸去滓飲盡便安</p>
<p>眼白人渾黑見物依舊毛髮直如鐵條雖能飲食不語如大醉名曰血潰治用五靈脂二錢為末酒調下立愈</p>
<p>因著灸訖火痂便退落瘡內鮮肉片子飛出如蝶狀騰空去了手足隨壞痛不可忍是名肉血俱熱治用大黃朴硝各半兩為末水調下微利即愈</p>
<p>每至臨臥渾身蝨出約及五升隨手血肉俱壞每宿漸多癢痛不可名狀惟吃水臥坐床上晝夜號哭舌尖血出不止牙齒俱黑唇動鼻開治但飲鹽醋湯十數盞即愈眼赤鼻張大喘渾身生斑毛髮起如銅鐵蓋目中熱毒氣結於下焦治用白礬滑石各一兩為末都作一服水三碗煎至半放冷不住飲盡乃安</p>
<p>有蟲如蟹走於皮下作聲如小兒啼為筋肉之化治用雷丸雄黃各一兩為末摻在一片豬肉上炙令香熟吃盡自然安</p>
<p>手足甲忽然長倒生刺肉如錐痛不可忍治只任吃葵菜自愈</p>
<p>咽喉間生肉層層相疊五色漸漸腫起不痛多日乃有竅子臭氣自出遂退飲食治用石楠葉煎湯吃五盞愈</p>
<p>腹脹如鐵石臍中水出變作步闕蟲之狀緣身咂啄癢痛難忍撥掃不盡治用濃煎蒼朮湯浴之別用麝香以水調服立痊</p>
<p>眼前常見諸般禽蟲飛走以手捉之則無有乃肝膽經為疾治用酸棗仁羌活玄明粉青葙子花各一兩為末每服二錢水一盞滿煎至七分和滓飲逐日吃三服愈</p>
<p>大腸蟲出長百十尺不絕斷之復生行坐不得治服鶴蝨末水調下五錢愈</p>
<p>眼睛垂出至鼻如黑角色痛不可忍或時時大便血出名曰肝脹治用煎羌活汁服數盞自愈</p>
<p>腹中有物作聲隨人言語不能自言治用板藍汁一盞分作五服一日間吃盡便安（又見小說名曰應聲蟲當服雷丸蟲自愈）</p>
<p>兩足心以凸如腫上面生黑色豆瘡便似釘子釘著履地不得脛骨生碎眼子髓流出身發寒顫惟思飲酒此是肝腎冷熱相攻治用炮川烏頭末敷之煎服韭子湯一盞愈凡腹脹經久忽泄瀉數升晝夜不止服藥不驗乃為氣脫治用益智子煎濃湯服之立愈</p>
<p>四肢節脫但有皮連不能舉動名曰筋解治以酒浸黃蘆三兩取出焙乾為末每服二錢酒調下每日吃候服盡則安玉莖硬不痿精流無歇時時如針狀者捏之則脆碎此為腎滿漏疾治用韭子破故紙各一兩為末每服三錢水一盞煎至六分每日三次飲之愈即住服</p>
<p>遍身生瘡如橘子大有眉口鼻眼因吃諸般肉果子乃為白人面疾治濃煎貝母湯一碗服只一服愈</p>
<p>有飲油五升以來方始快意長得吃則安不爾則病此是發入胃被氣血裹了化為蟲也治用雄黃半兩為末水調服蟲自出愈如蟲出活得者置於油中逡巡間油自耗矣久臥於床四肢全不能動只進得飲食惟好大言說吃物謂之失說物妄溉病治如說食豬肉時便云你吃豬肉一頓病者聞之即喜遂急致肉令病人見卻不與吃比乃失他物望也當自睡口中涎出便愈</p>
<p>忽氣上喘全不能語口中汁似脂如流吐逆齒皆搖動氣出轉大則悶絕蘇後復如是名曰傷寒並熱霍亂治用大黃人參末各半兩水三盞煎至一盞熱去滓一服飲盡口內生肉球臭惡自已惡見有根線長五寸余如釵股吐球出以飲食了卻吞其線以手輕捏痛徹於心力困不可言治用吃水調麝香一錢三宿見效渾身生燎胞大如甘棠梨每一個破出水內有石一片如指甲面大胞復生抽盡肌肉則不可治急用京三稜蓬莪朮各五兩為末分作三服酒調下服藥盡乃愈</p>
<p>頭面上發熱有光色他人不敢以手近之如火燒人治用蒜汁半兩酒調下吐出如蛇狀遂安</p>
<p>人自覺身形作兩人並臥不別真假不語問亦無對乃是離魂治用辰砂人參茯苓濃煎湯服之真者氣爽假者化矣遂如舊</p>
<p>牙齒逐日微長漸漸脹開口難為飲食蓋髓溢所致治只吃白朮漸漸自除耳</p>

<h1>卷第二十三</h1>

<h2>雜記</h2>
<p><u>烏髭鬢復容方</u></p>
<p>凡人生以血氣為主四十而後血氣漸弱髭鬢斑白凡修合為髭鬢藥往往使石灰石榴皮粗毒諸藥之類使時隔夜用荷葉包裹次日黃黑不定根白如銀乘其毒藥脆其髮鬢如此非良法也今收得此藥凡要烏髭鬢每用半粳米大可令左右祗候捻在兩指上捻於髭鬢間立得烏色澤滋潤不惟此得烏黑百日外白者換黑也</p>
<p>干蒲　宿江竹　象子　藿香　牡蠣　好墨　防風（各一兩）</p>
<p>上先用胡桃五個去皮搗成膏子然後入杏仁面油稀稠得所入前項藥七味在內搗成膏子入下項藥</p>
<p>麝香　生龍腦　苓陵香末</p>
<p>以上各一錢再搗千餘下作餅子用油紙貼收之</p>
<p><u>烏髭藥</u></p>
<p>新皂角　嫩芭蕉葉　嫩槐枝　生薑　嫩酸石榴皮（並陰乾用）</p>
<p>上藥等分同銼碎入垍罐子內鹽泥固濟了不蓋口燒煙盡存性於火內取出罐子別掘地坑子埋罐子一半候一宿出火毒將藥研為末每藥末一兩用雞骨升麻半兩末同末拌勻每日早辰日午臨臥三度揩牙少時漱吐之或用細辛亦得其芭蕉葉採時取近心嫩者截了便倒攜急系定截處恐出了津倒懸陰乾</p>
<p><u>又方</u></p>
<p>烏髭鬢</p>
<p>南粉　黃丹（各半分）　朴硝（一分）　風化石灰（半錢細研）</p>
<p>上為細末以造胡餅藥汁調如糊於垍盞中以慢火溫之候稍熱以竹枝子蘸藥於手指甲上試以黑為度塗於白髮上不宜侵肉如一茶間便用溫水洗去所塗以胡桃油捻發光潤自然如烏羽黑半月之後自須根再生依前用藥</p>
<p><u>又方</u></p>
<p>烏髭</p>
<p>風化石灰（半斤）　黑錫　黃丹　南粉（各二兩）</p>
<p>上用鐵鍋先將石灰熬炒用象子木一枝長一尺五寸徑一寸者攪燒反四寸次節次用黑錫黃丹南粉同炒攪及象子木又四寸通燒八寸為度將藥攤冷搗為細末用藥汁調塗荷葉裹護</p>
<p><u>又方</u></p>
<p>烏髭</p>
<p>硇砂（一兩）　鐵粉（四兩）　青胡桃皮（半斤）　酸石榴（大者一個）</p>
<p>上先將石榴胡桃皮同搗成膏如泥並煎藥共盛垍罐子內油單封口馬糞內埋四十九日取出用頭髮刷子蘸藥須稍刷之次用木梳梳之藥力倒行名四倒梳油</p>
<p><u>嵌甲方</u></p>
<p>膽礬　乳香（各一分）　人剪下指甲（燒存性）　亂髮（燒存性）　烏魚骨　干燕脂坯　密陀僧（各二分）</p>
<p>上將前四味燒存性次入後藥研極細用萵苣菜煮湯淋腳淨令眼明人剔去腳趾甲刺以藥貼上一日夜一易之</p>
<p><u>又方</u></p>
<p>上以訶子麵裹炮去核用皮搗羅為細末乾摻瘡上用紙裹定不痛自安</p>
<p><u>又方</u></p>
<p>雞屎礬（坩堝子先燒了細研垍合子盛）　乳香（二分）　麝香（半分）</p>
<p>上三味和勻合子盛貯每用先以唾潤嵌甲腫痛處後以藥摻其上成干即剝去如此三次其病已安</p>
<p><u>又方</u></p>
<p>治嵌甲亦洗得油汙衣上</p>
<p>陳橘皮（不去白）</p>
<p>上爛嚼貼甲上干即換之數次病甲自退</p>
<p><u>治癭</u></p>
<p>白礬　乾蠍（等分）</p>
<p>上用坩堝子內炭火煅存性為末每服一字豬或羊靨一枚摻藥在上於脂麻油燈上燎熟臨臥含定咽津後徐徐細嚼嚥下去枕少時神效</p>
<p><u>治諸丹流</u></p>
<p>上以燕子窠故舊者為末以水調塗即安</p>
<p><u>治節腕脫</u></p>
<p>上用酘米粉木鱉子仁同研為細末以酒熬蘇木汁和成膏塗病處即愈</p>
<p><u>治因熱取涼睡有蛇入七竅挽之不出者</u></p>
<p>上取椒七粒破蛇尾裹之在內須臾即出</p>
<p><u>治耳痛通耳</u></p>
<p>上用蛐蟮一條於帛子上放之次摻縮砂末蛐蟮成水就便裂汁滴耳中痛即止</p>
<p><u>治中惡欲死者</u></p>
<p>上嚼大糞甚妙</p>
<p><u>保命丹</u></p>
<p>仁宗皇帝賜狄相公徵蠻解毒二十四味</p>
<p>滑石　縮砂　青黛　山梔子　白茯苓　龍膽草　寒水石　甘草　貫眾　黃芩　乾葛　大豆（以上十二味各生用一兩）　益智　地黃（生乾者）　大黃　山豆根　桔梗　紫河車　馬屁勃　薄荷　黃藥子　粉花　百藥煎　藍根（以上十二味各生用半兩）</p>
<p>上件各揀擇令潔淨搗羅為末用生蜜和丸如雞頭大青黛為衣每服一丸細嚼新水送下大治一切諸毒並瘴疫久年暑積咽喉不測之患常服解化諸毒大效</p>
<p><u>神效救命丹</u>　（三十方四）</p>
<p>解中毒諸蛇毒蠱毒一切藥毒通療</p>
<p>硃砂（一兩）　麝香（半兩）　雄黃　黃丹（各二分半）　巴豆（二分去皮油）　斑蝥（二分半去頭足一半生一半炒用）　蜈蚣（二條一生一熟）</p>
<p>以上七味各細研</p>
<p>苦藥子（二分半）　山豆根（一兩）　續隨子（二分半去皮生用）</p>
<p>以上三味同搗末</p>
<p>上同再入缽內勻曬用糯米煮糊為丸如十斤魚眼大每粒可救男五婦三大忌酒肉毒物一月惟食韭羹淡飯凡初中毒便令人嚼生黑豆取驗急將藥用真臘茶清下一丸須臾患人自覺心頭如斷皮條之聲其毒從目口鼻出或大便下中毒未久即血久即成蟲更將藥淨洗收之再用有一切蛇蠍蜈蚣馬汗毒傷以藥點好醋磨汁塗之立解常於端午日修合不及於九月九日亦得但於靜室中不令人見為妙</p>
<p><u>又方</u></p>
<p>豆豉（三百粒）　巴豆（十四粒去皮心不出油）　百草霜（三合釜底黑墨）</p>
<p>上豆豉巴豆二件研細入百草霜再細研勻用水滴為丸如彈子大一丸新汲水磨下若毒在膈即吐在腹即瀉</p>
<p><u>又方</u></p>
<p>巴豆（去皮心不出油）　馬牙硝（各四分）</p>
<p>上同曬研極細生蜜為丸如彈子大用冷水送下甚捷</p>
<p><u>又方</u></p>
<p>常山（四兩）　白鹽（四分）</p>
<p>上用水一斗漬一宿次日五更令煮取二升分作兩服少時即吐以銅器盛取若青色以杖舉五尺不斷者即毒未盡更二日再依次煮服直候毒盡且慎勿食熱毒之物</p>
<p><u>又方</u></p>
<p>取多年廁下磚於水中洗過就炎日中曝曬刮取白霜收之用冷水調一錢匕大效人無中毒莫輕與服此藥大寒能解中毒神良</p>
<p><u>又方</u></p>
<p>取薺苨生搗汁服數盞大解又用薺苨煮汁一二升飲之亦解又用薺苨搗末作散調服亦能單解諸藥毒甚效</p>
<p><u>又方</u></p>
<p>取甘草銼微火炙熟細嚼咽汁若食中毒藥即吐急別求方製藥療之古云常囊盛甘草十寸自防</p>
<p><u>又方</u></p>
<p>取雄雞一隻刀刺冠血用好酒調服如無以雌雞亦得及用生鴨一隻斷頭瀝血口中嚥下即解若口不開取竹筒灌下甚驗</p>
<p><u>又方</u></p>
<p>取甘草薺苨等分濃煮汁不厭多飲即解</p>
<p><u>又方</u></p>
<p>都淋藤（十兩嶺山背有土人悉知）</p>
<p>上用水一斗和酒二升煮取三升分三服飲訖毒藥並逐小便出須是一月慎食毒物不瘥更依前服之即愈</p>
<p><u>又方</u></p>
<p>黃藤（十兩亦在嶺南皆有土人悉知得采處）</p>
<p>上件依前都淋藤製法</p>
<p><u>又方</u></p>
<p>取藍根大豆搗汁和豬血飲之即解未則更服</p>
<p><u>又方</u></p>
<p>取干藍葉搗末調服大解諸毒又用根亦得</p>
<p><u>解中毒在腹生蠱通療</u></p>
<p>羖羊皮（方三寸）　蘘荷葉　苦參　黃連　當歸（各一兩）</p>
<p>上用水七升煮取二升分作三服訖即吐未瘥更服</p>
<p><u>又方</u></p>
<p>羖羊皮（方三寸）　蘘荷葉（四兩）　苦參　黃連　當歸　犀角　升麻（各三兩）</p>
<p>上件細銼以水九升煮取三升分作三服曾與人服即時吐出蜂蠱數升便愈名曰百解散</p>
<p><u>又方</u></p>
<p>雄黃　硃砂　藜蘆（各四分）</p>
<p>上件搗末空腹以井華水調服刀圭當下毒蠱吐出</p>
<p><u>又方</u></p>
<p>斑蝥（一分去足翅別研）　桃皮　大戟（各一分）</p>
<p>上為細末水和如棗核大以米飲吞下即吐未瘥候十日更作一服必瘥</p>
<p><u>又方</u></p>
<p>茜根　蘘荷葉根（各二兩）</p>
<p>上細銼以水四升煮取二升去滓放溫頓服即好</p>
<p><u>又方</u></p>
<p>取蚯蚓十四枚以苦酒三升漬死盡服其汁欲死者皆可治</p>
<p><u>又方</u></p>
<p>取桑木心細銼一斛入釜淹之令上有三寸水煮取二斗澄清再微火煎取五升空腹服五合又用桑白皮㕮咀嚥汁須臾吐蠱出自愈</p>
<p><u>又方</u></p>
<p>取鐵精搗末細研用烏雞肝和之為丸如梧桐子大每服三丸甚者不過十日輕者即瘥</p>
<p><u>又方</u></p>
<p>取鹽一升和淳苦酒作一服即吐立愈又用苦酒煮化鹽服之亦良</p>
<p><u>又方</u></p>
<p>取豬肝一具和蜜一升共煎之令熱分作二十服為丸亦得</p>
<p><u>又方</u></p>
<p>取桔梗苗搗汁一二升飲之甚解</p>
<p><u>又方</u></p>
<p>取苦瓠或苦葫一枚以水四升煮取一升頓服立愈即吐又用苦酒一升煮化服之亦驗</p>
<p><u>又方</u></p>
<p>取皂莢三鋌炙去皮子用酒五升漬一宿去滓分作三服甚效</p>
<p><u>又方</u></p>
<p>取好雄黃一二錢冷水細磨服之大殺腹內百蟲毒藥極良</p>
<p><u>解中毒諸飲食</u></p>
<p>菜野芋等物通療</p>
<p>取雞屎燒灰水調服方匕不解更服極良</p>
<p><u>又方</u></p>
<p>取蒿根不以多少煮汁一二升飲之即解</p>
<p><u>又方</u></p>
<p>取甘草煮汁飲之能解又用薺苨煮汁亦同</p>
<p><u>又方</u></p>
<p>生薑（四兩）　甘草（三兩炙）</p>
<p>上以水六升煎取二升去滓空心作三服並服輕則已重則別療</p>
<p><u>又方</u></p>
<p>取人屎攪汁一升與飲應解諸藥中毒無有及此者大抵人意嫌穢不獲已須是用此為最良</p>
<p><u>解中毒諸魚鱉肉通療</u></p>
<p>取黃者橘皮濃汁飲之未解更服大效</p>
<p><u>又方</u></p>
<p>取冬瓜不以多少濃煮汁服之多最良</p>
<p><u>又方</u></p>
<p>取蘆根銼碎煮取汁飲一二升極妙</p>
<p><u>解中毒諸禽獸肉通療</u></p>
<p>取頭垢一錢匕水調服之未瘥更服</p>
<p><u>又方</u></p>
<p>取豆豉甘草煎汁數升飲之即解</p>
<p><u>又方</u></p>
<p>取韭搗汁一二升和水服盡即瘥</p>
<p><u>又方</u></p>
<p>取黃柏搗末水調下未瘥再服</p>
<p><u>治傳屍骨蒸勞</u></p>
<p>取黑錫炒末細研用精肉二兩燒熟空腹蘸藥末一二錢早服則晚蟲下晚服則明日蟲下未下再服</p>
<p><u>又方</u></p>
<p>取吞水蛭入腹用以牛羊熱血一升飲之次煮豬脂一升飲之立下</p>
<p><u>治中毒蛇傷等</u></p>
<p>六方</p>
<p><u>神效秘傳立勝散</u></p>
<p>治中毒蛇傷並蜈蚣蠍蜂蠆（蜘蛛射工沙蝨等通療）</p>
<p>川椒　豆豉（各十粒）</p>
<p>上二味入口爛嚼吐在手心中次零將天南星末調勻得所塗所傷處手擦微熱自有黃水出盡未瘥更作此藥救毒神良慎勿輕忽</p>
<p><u>又方</u></p>
<p>取生薄荷搗汁調白礬末吃余滓塗去傷處立效如用野薄荷更妙</p>
<p><u>解中毒</u></p>
<p>矇昧昏悶不省通療</p>
<p>取甘草不以多少寸銼安幹人糞底以土薄覆卻用丸糞蓋二經雨後晴取出陰乾為末水調服一二分即省未省更服大妙</p>
<p><u>又方</u></p>
<p>取幹人糞燒末水調服一二分立解諸毒</p>
<p><u>又方</u></p>
<p>於地下掘坑深一尺取新井水一斗傾入就攪百轉候稍澄下連並飲之候吐即解名曰地漿能解眾毒</p>
<p><u>又方</u></p>
<p>半夏末用一字許吹患人鼻中立效用皂角末亦良</p>

<h1>卷第二十四</h1>

<h2>丹訣</h2>
<p><u>七返丹</u></p>
<p>妙訣</p>
<p>第一轉化硃砂為汞</p>
<p>硃砂　黃礬（出瓜州者各五兩）　硃砂先研細為粉入黃礬和硃砂細研將入爐以六一泥泥瓶外固更以一瓶子為蓋共二瓶相合用鹽泥固濟勿令泄氣候安在三臺釘上以文武火燒盡三伏時日開看其朱盡飛向上瓶子中化為朱汞如粟米相似掃取（用綿絹濾於碗中）名曰赤帝硫汞是第一轉也（若飛不盡准前法飛之以飛盡化水銀為度瓶中磨腳如淡土色即是汞飛盡也）</p>
<p>第二轉（化朱汞為砂）</p>
<p>取前飛者朱汞約三兩以上入水銀一兩硫黃一兩先將硫黃細研為粉碗盛之於火上熔成汁名曰黃婆便投前朱汞入黃婆內急攪之二精和合成親變作青帝嬰兒將入爐中先以六一泥固瓶外更入好鹽半兩和青兒訖盛入瓶中用鹽泥固濟瓶口（候乾安在三臺釘上）以文武火燒三伏時開看其藥盡在瓶蓋上赤色收取細研光明於硃砂也名曰真靈砂也是第二轉</p>
<p>第三轉（卻化硃砂為水銀）</p>
<p>取前靈砂三兩入生硃砂三兩對停都研准前炒黃礬五兩和二物細研入爐以六一泥泥瓶外幹了還用一瓶子相合以鹽泥固濟令密候絕干卻取瓶子安在三臺釘上以文武火燒之三伏時日開看卻化奼女（以綿漉之於器中）轉白光明名曰奼女（若飛不盡者准第一遍法飛之以盡為度）</p>
<p>第四轉（變奼女卻成朱兒）</p>
<p>取前飛者奼女秤之若有五兩入生汞（一兩）硫黃（一兩）准前二遍入碗中細研火上熔成汁便投二女入黃婆舍中急打合變作青帝子將入爐中六一泥固瓶外如法固濟以文武火燒之三伏時卻化為赤帝男晶紫色名曰硫珠丹砂也</p>
<p>第五轉（用藥漿陰伏法）</p>
<p>取前燒者硫珠丹砂五兩（曾青半兩雄黃半兩硫黃一兩黃礬一兩）以上藥並須細研如粉用三味藥漿煮其法</p>
<p>桑柴灰三斗取二月採最上者以火燒灰淋汁三斗米醋五斗得華亭最上鹽膽汁五升並米醋藥灰等調作漿凡用前藥三日三夜候藥漿干便點桑灰汁以文武火煮之經七日灰汁若干即續添之七日夜為滿便取砂用水淘之五七遍於日中曝乾將入爐中以六一泥泥瓶外燒之一日成真五行真鉛也</p>
<p>第六轉（造六一泥泥瓶准前法）</p>
<p>便取第五遍陰伏砂入六一泥瓶內如法固濟燒之一餉待冷開看之其藥作一團名曰五行真鉛也</p>
<p>第七轉（成紫金砂）</p>
<p>取前五行真鉛研為細粉入生汞一兩半和真鉛同研三十餘杵成砂子用白紙裹之納六一泥瓶中其瓶內伏火鹽半斤為覆籍如前固濟待乾了以文武火養之七日夜相次漸漸加火煅之一餉間候冷開看其砂即如金色如不似金色即是火未調勻又須卻固濟更養一日夜便加大火煅之一餉間其砂即如金色也取砂輕研用竹筒子盛之其筒口用蠟如法固濟令密將於寒泉下浸二七日出火毒盡然後出砂子於垍器中以玉石捶研之三千餘轉令極細以棗肉為丸如粟米大服法如後</p>
<p>凡初服丹之時先須結壇清齋三七日不得離壇其藥忌雜穢孝子婦人等見用平旦空腹以液吞之三粒向東念（保命天尊一百二十遍）如此服十朝後惣不著也但每日如此服之三年可換骨髓骨毛血肉筋脈方可名真人訣不得妄傳非代代口受心傳為藥方體之甚易古來握紙傳畢便燒其本不得留之非人恐泄仙機誡伏火鹽用作前丹砂櫃</p>
<p>歌曰</p>
<p>不須勞力別求仙碧落空梯在眼前曾效鼎壺延日月卻嗟東海變桑田三清未降蒼梧印五帝唯留火候篇深屬瑤臺珠佩客還丹莫妄等閒傳後續竇先生撰進唐明皇歌訣</p>
<p>第一丹砂化為水銀</p>
<p>岩叟丞恩寵燒丹在禁幃釜中諸藥化爐內水銀飛壁合秋霜色光騰夜日輝總由明主感能使道精微</p>
<p>第二卻變朱汞為丹砂</p>
<p>卻取抽成汞重燒還作砂上方仙秘密中禁藥精華紫氣含真色朱光雜曉霞欲將同一體須變猛三花</p>
<p>第三卻抽靈砂為奼女</p>
<p>轉轉窮微妙重重入杳冥猶將藥妙體卻變水銀形氣合秋霜淨朱分夜落星自然成奼女何處不通靈</p>
<p>第四水銀令凝結卻化赤帝男晶</p>
<p>玉液雖初化黃花制已凝光如天下雪影若結水形砂土乾如炒羅灰濕拌蒸若須看氣色更待滷鹽澄</p>
<p>第五令結硬</p>
<p>文武長調火陰陽鎮在爐釜中看氣色鍋里定鎦銖狗走重寮養防風六藥泥已堅如合壁何處覓硫朱</p>
<p>第七伏汞成金</p>
<p>罷火開丹灶金成去藥泥瑞光連日月真氣雜虹霓形勝添金鼎精華向馬蹄猶須九轉畢看取一刀圭</p>
<p>第八化金為粉</p>
<p>化粉初研煉臨爐定覓藏似塵驚半紫如面⿰缶公金黃瑞作三莖穗靈含五色光待抽金毒盡將獻玉階旁</p>
<p>第九轉成金丹</p>
<p>玉律春初至金丹帝感成南山同聖壽東海此時清至福玄元降功由至道深小臣雖有術仙事佇苑楹</p>
<p>神仙王真君制煉七返丹砂服餌長生訣畢固濟泥</p>
<p>蚯蚓糞　牡蠣　代赭石　黃丹　鹽　赤石脂</p>
<p>上件等分土培之或入羊兔之毛亂絲紙筋杵三十餘下</p>
<p>合燒硃砂法</p>
<p>先炒硫汞研為細末入合用紙一兩層襯底上卻用紙蓋一兩重便以滑石末蓋之令滿填實固濟灰抱定作塚子揀好硬炭周迴圍旋定生熟火一斤從頂燒之令燼候冷取之研看如紫紅色即止如青黑色研為末依前法再燒</p>
<p>水火既</p>
<p>（圖見P369）</p>
<p>濟鼎式</p>
<p>上件鼎鑄了卻於爐上再燒通紅</p>
<p>伏火金液丹</p>
<p>硫四兩艾灰一斤同研如粉入合實填鹽泥固濟一指候乾以醋灰塚蒙蓋厚三寸一秤或十斤七斤發頂火煅通赤雞子香去火以土罨一宿殺研時微用醋云不爾火發研勻入馬尾羅子內作水池實之煎湯旋旋滴淋汁先用一盛油來者瓶固身以三腳上放了旋旋淋汁緩緩煎欲干時以生薑塞口漸漸進火令乾煅瓶通赤良久退火冷打取出𩛩之或亦火燒通赤去油氣𩛩</p>
<p>丹砂法</p>
<p>丹（以硃砂一兩為率須用成塊有牆壁不夾石光淨者良）　天南星　草烏頭　細辛　肉桂　川椒知母　荷葉　五倍子（各半錢為細末）</p>
<p>上用晉棗十枚水浸（不以日限且透軟為妙）和前件藥入臼搗如泥或硬更入少水不妨候得所分作兩塊先用一塊捻碗兒包裹硃砂成合再用一半重裹周密抹水令無縫於慢火上款款炙令十分透干候於熟火約三斤炭用硬炭中心放藥燒之候藥丸透赤煙盡為度急取入盆泉水中（微分陰陽水銀皆在藥丸之上）就水中破藥丸取砂如生鐵匕帶紫為上易水淘十次漉出控乾研極細熟棗肉丸梧桐子大（大小或三等以歲數用之）空心溫酒或新汲水下一丸（燒藥時下用一大沙盆子襯使）六甲神丹（婦人產前產後尤宜服）</p>
<p>雄黃九兩水磨為上或研亦可須選光瑩者上入在一砂合子內平實為度入蜜六兩浸蓋雄黃於其上用防風六截子長短滿合子面用蓋子合定膠土六斤青鹽四兩水化和泥入紙筋（看多少入）候泥熟軟搓作索子交加纏固上用泥碗子裹合蔭七日通風處用篩子盛候十分透干於地上作爐深一尺五寸闊一尺二寸內坐丹合子上用細桑柴灰（或無用松柴灰）一斗蓋之令平上用硬炭二十斤作五遍燒勘養一伏時（須旋旋添炭使火氣勻為佳炭少更添不妨不得太過）取出破合如青色為上紫色紅色為次用油單裹於井中離水一尺懸一伏時取出極研細酒糊丸如梧桐子大早辰面東溫酒下一粒（更丸些歲小小者備小兒服）</p>
<p>洞陽金丹法</p>
<p>好硃砂四兩木炭三十斤如炭軟更加五斤黃土六斤入鹽三兩故紙數幅以淨水和作熟泥大挺甘鍋一個將硃砂盛在鍋中楮子在上蓋頭用七個拍碎光以紙二三重蓋鍋口然後用泥捻作罨子蓋搭下厚一寸以上其紙與罨頭是廝著無令空虛盡將泥隨鍋勢以淨灰二升用醋和得所自頭塗裹在半腰鍋頭及縫口約灰泥一寸厚余皆薄敷之用前件木炭著實墮排自上發火燒火盡用淨土罨蓋一宿取之研細熟棗肉和丸內有開說不盡看前面方述</p>
<p>伏火硃砂法</p>
<p>光明硃砂四兩成塊者用椽頭合一個先入橘葉鋪一重抄蜜一匙在上次入硃砂在內又將橘葉安在上更抄蜜一匙蓋遍用鹽泥固濟候乾用細灰五升為灰塚子用灰一秤或二十斤火煅盡為度任意丸（楊安時傳）</p>
<p>正一丹法</p>
<p>又曰來復丹升降陰陽補助正氣之緊藥攻不可攻者之痞氣破不可破者之陰氣回不能回者陽氣生不能生者胃氣此藥復陽止汗破痞退陰生脈健胃大治水火不交陰陽隔絕壓難解之煩熱救欲脫之真氣大虛中滿暑濕伏留服涼藥則利服溫藥則壅寒熱往來煩渴嘔吐四肢浮腫小便如淋大便溏泄胸膈喘急咳不得眠飧泄清穀真氣暴虛臍腹㽲痛上攻心腹脅腸久痢裡急後重滑泄不常寒疝入腹引陰而痛五損虛勞咳逆唾血喘鳴肩息食黃肌瘦停飲痃癖腸鳴帶下衄血蠱註失血亡陽崩漏脫血產乳血渴狂躁喜水嘔逆食飲不下蓐中百病並治之中腸發熱引飲過度霍亂轉筋宿冷殘疾淹延或體熱狀若屍注並皆主治陰證傷寒手足厥逆自汗自利嘔逆面青一身盡痛痛引小腹或經下因作痞氣咽痛息高噫逆氣不宣和或陽中伏陰或陰隔於陽渴不飲水證候不一脈息交錯陰陽不分者服之即安又主頭心厥痛立效小兒吐痢胃弱生風或因轉瀉變成陰癇驚搐證候危惡者研細蠍稍湯調服必愈有起死活人之功無僭上躁下之性善能升降陰陽驅逐賊邪安順中州溫養脾元至靈至妙服之者須至心清淨無損藥力其驗如神每服五十丸甚者百丸艾湯下溫酒亦得中暑新汲水下早辰申時又一服急病不計時候日夜進五七服量意加減如後春分二月中陰降中陽升中陽進陰退也宜用此法</p>
<p>硫黃（二兩半研三日）　硝石（一兩二錢研一日）　玄精石（一兩半研極細三味袞合研勻火熬熔急下大研極細）　五靈脂（五兩搗細末再研）　陳皮（一兩半去皮）　青皮（一兩去白秤）</p>
<p>立夏四月節陰退盡陽獨治可依春分法增硝石三分之一以佐真陰夏至陽升極陰降極一陰始生宜用此法</p>
<p>硫黃（三兩）　硝石（一兩半）　玄精石（一兩半）　五靈脂（五兩半）　青皮　陳皮（各一兩半）</p>
<p>立秋七月節陽始降陰始升陽氣未盛可依夏至法損硫黃三分之一以全其陰</p>
<p>秋分八月中陽降中陰升中陰進陽退也宜用此法</p>
<p>硫黃（二兩半）　硝石（一兩）　玄精石（一兩半三味依前法半生半熟用）　五靈脂（五兩）　陳皮青皮（各一兩）</p>
<p>立冬十月節陽退盡陰獨治可依秋分法損硝石三分之一以佐真陽</p>
<p>冬至陽降極陰升極一陽始動宜用此法</p>
<p>硫黃（二兩）　硝石（一兩半）　玄精石（一兩半三味依前法研不熬）　五靈脂（四兩）　陳皮（二兩）　青皮（一兩）</p>
<p>立春正月節陽始升陰始降陽氣未盛可依此冬至法損硝石三分之一以全其陽</p>
<p>上件藥將後三味為細末與三件袞研勻水浸蒸餅為丸如梧桐子大水運太過火不及加煉過硃砂一兩助心火太過金不及增白石英一兩助肺土太過水不及增飛過磁石附子各一兩助堅木太過土不及增乾薑附子各一兩助脾依前方</p>
<p>固中下益脾胃大效蜜煮硃砂煎丸</p>
<p>光明成顆粒硃砂（每一兩管蜜三兩先將硃砂用紗帛裹定將蜜置銀器或垍器中下硃砂於蜜內以重湯煮三晝夜取出用新汲水淨洗又用溫熱水再洗蜜盡火微焙乾研令極細）</p>
<p>上用蒸熟軟爛棗肉去核研爛綿帛裹棗裂取肉同稍硬清水煮麵糊同和如梧桐子大每服五七粒米湯下忌羊血空心食前日進三服</p>
<p>大四神丹</p>
<p>二氣配類陰陽均平非獨有陰陽之功可緩可急可固可通中脘虛弱飲食多傷氣不通快悉皆主之</p>
<p>硫黃（明淨者）　硝石（各一兩研碎將硫黃硝石置於沙碗中慢火上熔銷不住手攪勻頓淨地上捶碎別研）</p>
<p>上件藥合和勻水煮麵糊和丸梧桐子大每服十五粒煎生薑湯下食後</p>
<p>歇口煅煉太一神丹秘方</p>
<p>上以丹參不以多少用此藥鋪坩堝底次入硃砂四兩或二兩多亦不妨於坩堝內上蓋頭比底稍厚鋪訖次瓦子蓋之入木炭火煅通紅候有霞光焰出為度揭瓦子看砂藥四壁離坩堝即乃成就用鈐取出火放定仍念此咒出火毒云（輪山急急火守吾爐看吾灶太上老君敕）如此默唸一遍吹在坩堝內卻用瓦子蓋少頃放冷傾於乳缽內研細末用煮棗肉和搜為丸如梧桐子大治病下項每服一粒早辰空心臨吃食前服之以干食壓之</p>
<p>丈夫婦人元臟虛冷每服一丸鹽湯下如大段虛憊冷損以艾湯下婦人血勞不思飲食鹽湯下傷寒結胸艾湯下陰證陰毒傷寒四肢厥冷艾鹽湯下虛冷瀉痢艾湯下</p>
<p><u>治產難滑胎丹</u></p>
<p>硃砂一兩成顆者</p>
<p>上從端午日曬至一百日不可著雨如滿一百日取研如粉用臘月兔腦髓和丸如綠豆大欲覺動靜以粥飲下一丸良久便生其藥男左女右手中把出</p>
<p><u>雄黃丹</u></p>
<p>補益筋髓延年駐顏色壯志氣久服可以無疾身輕骨健耳目聰明其功難以備載</p>
<p>雄黃　磁石　硃砂　硫黃（各二兩）　牛黃（一兩細研）　麝香（半兩細研）</p>
<p>上件藥前四味各於乳缽內細研水飛過於淨垍器中貯之欲修合時須五月五日收採青艾嫩者約一檐以來擇取用水淨洗木臼中爛搗於淨布中絞取汁可五升以來先泥一爐致銀鍋以慢火煎令成膏斟酌稀稠得所即先下磁石攪令勻次下硃砂又攪令勻次下雄黃又攪令勻良久去鍋下火即下硫黃又攪令勻次下牛黃又攪令勻次下麝香須細意攪要藥末勻候可丸即丸如綠豆大每日空心以溫酒下五丸忌羊血</p>
<p><u>通靈玉粉丹</u></p>
<p>治腰膝暖水臟益顏色其功不可具載</p>
<p>硫黃（半斤）</p>
<p>上以桑柴灰五斗淋取汁煮三伏時時以鐵匙抄於火上試之候伏火即止候乾以火煅之如未伏更煮以伏火為度伏了即細研為末穿地作坑深一尺二寸投水於中待水清取和硫黃末水不得絕多於垍鍋內煎之候欲干即取鐵𨫼子一所仰著內細砂砂上布紙𨫼下著微火令𨫼熱即於垍鍋內抄硫黃於紙上滴之自然如玉色光彩射人此號通靈玉粉細研以飯和丸如麻子大每日空心以鹽湯下十丸</p>
<p><u>硃砂丹</u></p>
<p>治百病利五臟安魂定魄養心益氣悅澤顏色久服輕身不老延年長肌肉補丹田聰明耳目功力甚多</p>
<p>辰錦砂（一十兩）</p>
<p>上用白沙蜜一十斤煉令去盡白沫用長項垍甕子一枚貯上件蜜其硃砂用夾生絹袋子盛以線系懸於蜜甕子內去底二寸以來用三五重油單子封系甕子口後於靜室內泥灶上安一深大釜又用新磚一口安於釜內以襯甕子底更用新磚一口壓甕子口</p>
<p>須用東流河水以文武火晝夜不住煮七復時旁邊別泥一口小鍋子別煎水亦不住常令水熱候藥釜內水耗則旋旋添此熱水長令甕子水及七八分以來煎之煮七復時訖候灶自冷將此硃砂淨洗令乾研三複時用糯米飯和丸如黃米大每日空心以溫酒下五丸或三丸不論老少並宜服之煮煉此藥時忌婦人雞犬見之此藥神功神效不可量也忌羊血鹽水</p>
<p><u>玉芝丹</u></p>
<p>治一切風疾及婦人血氣</p>
<p>黑鉛　水銀（各一兩）　硫黃（一大豆大）　陽起石　代赭石（各三大豆大）　硝石（半分）</p>
<p>上先銷鉛成汁次下水銀急手攪令勻後下諸藥咬鉛以下四味同細研了旋旋取點入鉛中熟攪之旋攪鉛成灰於一畔候咬鉛盡然後瀉水銀於垍碗中但秤水銀有一兩在即止入於後（櫃其櫃用硫黃）一兩半細研如面入瓶子中碗子合之漸漸火逼候鬼焰出即住放冷細研為櫃又將櫃入一小鐺子中布置以物按中心作坑子即將鉛中水銀一兩更入硫黃一分同研結為砂子入於內櫃中以一茶碗合定固之令乾鐺子下常以二兩火養仍以草灰沒鐺子蓋之勿令火絕如此七日漸以火燒令通赤即藥成矣放冷取紙襯攤於濕地盆合一復時出火毒細研如面以棗瓤和丸如粟米大每日空心溫酒下五丸如大豆大熱茶下二丸治天行時疾服了以厚衣蓋身取汗即瘥其櫃長生用之</p>
<p><u>紫粉靈寶丹</u></p>
<p>治筋骨風氣添精益髓神氣清爽好顏色紅悅久服輕健補暖水臟</p>
<p>黑鉛（四兩）　水銀（二兩不別修制即與上玉芝丹同法每水銀三兩即入硫黃半兩結成砂子細研粉）</p>
<p>上取伏火硝石於鐺中心作一堆子尖尖裝之堆四面流下些些子令蓋鐺底即取砂子末細細摻於堆子上勿令四面散訖更研入少許硫黃末蓋之又以碗子蓋鐺口四面以濕紙固濟縫了上又以泥如法固濟候乾鐺下漸漸以火三五兩候看得所加至一斤以來可燒半日久又加三五兩如此疊疊加至四五斤火煅之當上下通赤即漸去火待冷輕手揭取藥成一團以甘草二兩水五升煎至二升去滓煮藥泣幹出火毒幹了細研水飛過以煮棗肉和丸如梧桐子大每日空心以津送下一丸</p>
<p><u>白金丹</u></p>
<p>治一切風偏風口不收斂及半身不遂</p>
<p>硃砂（三兩別研為末）　雄黃（一兩半）　硫黃（一兩）</p>
<p>上二黃同研為粉先於鐺中銷成汁次下硃砂末攪令勻即以桑灰汁煮三日三夜旋旋以暖灰添之日滿即刮入鼎子中以文武火㶸幹出陰氣盡重固濟以十斤火煅候火銷至三二斤即住其藥沉在鼎子底作一片鑿取成白金狀以甘草余甘子入甕器中水煮一日出火毒了研為細末以粟米飯和丸如綠豆大每日空心以冷椒湯下三丸漸加至五丸服之半月大效忌羊血</p>
<p><u>青金丹</u></p>
<p>治一切風冷血氣</p>
<p>水銀　硫黃　硃砂　黃丹　鉛粉（各一兩）</p>
<p>上件藥於銚子內先下硫黃銷成汁即下硃砂水銀結為砂子候冷下黃丹鉛粉同研細入一瓷葫蘆中密固濟以小火養從旦至午加火四斤一煅候火三分減二放冷取出其藥已青紫色細研以紙襯攤於潤地一復時出火毒後用赤箭脂汁調面作糊丸豌豆大每服空心以酸棗仁煎酒下十丸初服須要出汗即加薄荷汁生薑汁白蜜各半匙同服厚蓋以取汗</p>
<p><u>伏火水銀硫黃紫粉丹</u></p>
<p>治一切冷氣反胃吐食冷熱血氣冷勞腸風一切冷病神效（重校定此方火無斤數當用五斤火方可）</p>
<p>硫黃（六兩）　水銀（二兩半）　針砂（淘洗令淨）　太陰玄精（研入各二兩）</p>
<p>上件藥先細研硫黃次下水銀點少熱水研如泥候水銀星斷即入鼎中並玄精針砂以水煮七日七夜常如魚目沸水耗即以暖水添之時時以鐵匙攪七日滿即泣干仍以微火爆陰氣盡即入合子中固之泥法用沙盆末白堊土鹽花搗為泥固濟幹了入灰池內埋合子兩邊以五兩火養六十日日夜長令不絕日滿以大火斤斷一日任火自銷冷了以甘草湯浸一日出火毒已鮮紫色候乾細研為末以粳米飯和丸如黍米大每日空心以溫酒下七丸漸加至十丸服經旬日見效</p>
<p><u>紫靈丹</u></p>
<p>治一切冷氣消食破女子宿血冷病神效</p>
<p>硫黃（八兩舶上者細研）　白鹽花（三斤一斤半白用一斤半以米醋三升拌入曝乾之）</p>
<p>上件藥用一鼎子先築白鹽令實中心剜作坑子入硫黃末了即以米醋拌了鹽蓋之亦實築又以白鹽蓋之密密固了以文火養之從旦至午後漸加火燒至有鬼焰出即以小帚子蘸醋灑之焰住即止放冷取出用水研飛去鹽藥在盆底幹了又細研以粟米飯和丸如綠豆大每日空心以溫酒下五丸其鹽水煎花吃甚好</p>
<p><u>四壁櫃硃砂法</u></p>
<p>能除風冷溫暖骨髓悅澤顏色久服無病延年益壽</p>
<p>針砂（二斤）　硫黃（四兩）　米砂（三兩）　白礬（四兩）　鹽（一兩）</p>
<p>上先以濃醋一斗五升煮針砂硫黃二味令乾以火煅之待鬼焰出盡後放冷再研別入硫黃二兩</p>
<p>又用醋一斗五升更煮候乾依前煅之鬼焰盡即止放冷以水淘出取紫汁去其針砂澄紫汁極清去其清水盡陰乾即入白礬鹽同研納垍瓶中四面下火煅之候瓶內沸定即止待冷出之細研以醋拌爰櫃先用藥一半入鉛桶中築實即以金箔兩重硃砂入櫃上又以余櫃蓋之築實以四兩火養三七日即換入銅桶中密固濟用六兩火養三七日足即用十斤火煅之任火自銷寒爐出藥硃砂已伏於濕地薄攤盆合一復時出火毒了細研以棗肉和丸如麻子大每日空心以溫水下五粒以鉛作桶可重二斤以銅作桶可重三斤忌羊血</p>
<p><u>太陽紫粉丹</u></p>
<p>治男子久冷婦人血氣冷勞五膈氣反胃痃癖一切冷病無不瘥者</p>
<p>硫黃　馬牙硝　水銀（各三兩）</p>
<p>上件藥以無灰酒旋點於乳缽中同研候水銀星盡即止日中干之布於鐺內垍碗合之以鹽泥如法固濟候乾鐺下漸漸以三四兩火養半日漸加至七八兩火經一復時待冷取藥細研以白蜜拌令泣泣於竹筒中盛糯米飯上蒸一炊久出之更細研以棗肉和丸如梧桐子大空心以鹽湯或酒下三丸久冷人加至五丸</p>
<p><u>清花丹</u></p>
<p>治霍亂肚脹冷氣心痛腸風血氣虛冷病小兒疳痼神效（重校定此方桃花一味甚無理疑桃花赤石脂也）</p>
<p>空青　定粉　白石脂　硃砂　桃花（各一兩）　鹽花（四兩）</p>
<p>上件藥同研如面入垍瓶中以鹽蓋之固濟候乾了以二斤火於瓶子四面逼之候熟四面著一秤火漸漸煅一食久任火自銷候冷開取搗碎水飛去鹽味曬乾更入麝香一分同細研以爛飯和丸如麻子大每日空心以溫酒下五丸忌羊血</p>
<p><u>太陽流珠丹</u></p>
<p>治一切風冷風氣癥癖結塊女人血氣赤白帶下腸風下血多年氣利痃癖常吐清水及反胃吐逆神效</p>
<p>硫黃（一斤）　馬牙硝　鹽花（炒令轉色各四兩）　硇砂（二兩伏火者）</p>
<p>上件藥同研如面入垍瓶內按實上更以炒鹽蓋之出陰氣如法固濟將入一鼎下先熔鉛半斤壇藥瓶子以鐵索括定又銷鉛注入鼎令沒瓶固濟了入灰爐中以火養鉛常似熱為候如此一百日滿出鼎別以小火養三日大火煅令似赤即止放冷取出如琥珀以寒泉出火毒細研為末以棗瓤和丸如綠豆大每日空心茶下三丸</p>
<p><u>四靈丹</u></p>
<p>駐顏補益</p>
<p>黃丹　水銀　鋼鐵　硇砂（各二兩）</p>
<p>上件藥細研入垍閤中固濟令乾安於灰爐中合上灰厚三寸常以一斤火養一百日日足以十斤火煅任火自消放冷取出細研以濃甘草湯拌於飯上蒸一炊久出火毒細研為末以水浸蒸餅和丸梧桐子大每服空心以溫酒下三丸百日見效</p>
<p><u>四靈丹</u></p>
<p>治筋骨風角弓風腎臟風熱毒風皮膚風大風感厥風並皆治之其效如神</p>
<p>硇砂（三兩）　水銀（一兩）　硃砂（一兩）　硫黃（三兩）</p>
<p>上件藥將硇砂硫黃同研如面於垍閤中盛之如法固濟令乾入灰爐中其上灰厚三寸以火三兩養一七日開取藥入水銀硃砂各一分同研以水銀星盡為度依前入合養一七日如此四度計二十八日開取細研以水飛過入竹筒中密封頭於飯上蒸兩炊久及熱取出於地上以紙襯盆合一周時出火毒了用粟米飯和丸如綠豆大每日空心以溫酒下三丸十日後加至五丸忌羊血</p>
<p><u>伏火玄石櫃靈砂丹</u></p>
<p>補益筋骨駐容色治女人風冷暖子宮久服不老延年</p>
<p>硃砂（三兩細研紙裹）　磁（一斤半搗碎細研淘去赤汁盡）</p>
<p>上以石腦油十二兩拌磁石令泣泣相入先固濟一垍瓶子令乾入磁石一半於瓶子內築令實中心剜作一坑可容得硃砂裹子入櫃了上以余藥蓋之築令實瓶口以瓦子蓋勿固之以小火逼陰氣盡候瓶子通熱即聚火一秤以來斷之令上下通赤任火自銷待冷開取砂已伏矣去紙灰取砂細研如面以生薑汁稀調之安於茶碗中飲上蒸三炊久曬乾研如粉以棗肉和丸如小豆大每日空心以溫酒下三丸忌羊血</p>
<p><u>金液含化靈丹</u></p>
<p>補益延年卻老功不可具載</p>
<p>山澤銀末（八兩）　硃砂（二兩五金汁中浸五日了逐塊子用金箔裹兩重）</p>
<p>上先鋪銀末一兩於垍閤中即排硃砂塊子勿令相著上以銀末蓋之令勻又布硃砂塊子又以銀末蓋之候硃砂盡即以鹽花蓋上令滿合子口實按如法固濟入灰池中合子上灰厚四寸常以二兩火養七日七夜勿令火猛但令合子熱可通人手為度日滿取出重翻排過一依前法重固濟以火四兩養二十日後加火至三二斤燒可一炊久放冷極冷取出細研入龍腦半分同研如粉以楮汁和丸如粟米大每日空心含三丸津液咽之如要作油每一兩以桂心末一錢大羊腎膒脂煉成者彈子大入龍腦一錢和研兩日久入銀合子中埋於糠甑中蒸三伏時當自化為油每日含如紅豆大去痰補益延駐卻老神仙之基也忌羊血</p>
<p><u>含化硃砂丹</u></p>
<p>祛熱毒風鎮心神治萬病返老駐顏功力甚大不可具述</p>
<p>硃砂　馬牙硝（各三兩）　硝石（二兩）</p>
<p>上件藥同研如粉入垍瓶中以重抄油紙三重密固瓶口重湯煮之常如魚眼沸水耗即以熱水添之不歇火三七日夜滿開瓶子其硝並在瓶四面收之細研任服其硃砂即在瓶中心取出細研以小垍合子中盛固濟微火養一日加火一斤煅令通赤放冷開取細研以棗肉和每一兩砂可丸得三百六十丸每日早辰含化一丸如要多合但依分兩酌度修煉為丸婦人服之亦佳大忌羊血</p>
<p><u>紫霞丹</u></p>
<p>補暖臟腑添益精髓延年駐顏祛風逐冷治痔漏瘰癧筋骨疼痛婦人服之益子宮神妙方</p>
<p>磁石　水銀　雄黃　硃砂　硫黃（各一兩與水銀結作砂子）　金箔（一百片）</p>
<p>上件藥同研令勻取一垍瓶子鹽泥固濟待入藥於瓶子內其瓶蓋鑽一竅如半錢孔大蓋瓶口訖仍納煻灰中煨之不得便令火大恐藥飛走專候竅中陰氣盡以鹽泥閉塞其竅以火半斤養三日滿即用火一斤燒一七日候冷取出於土坑中出火毒三日後細研以棗肉和丸如麻子大每服空心以溫酒下三丸神效忌羊血</p>
<p><u>陰伏紫靈丹</u></p>
<p>治男子婦人久積冷氣腸風痢疾臍腹疼痛顏色萎黃不思飲食方</p>
<p>硫黃（四兩研）　鹽花（一升）</p>
<p>上先布鹽花半斤於平底鐺中次鋪硫黃末又以余鹽蓋之蓋紙固縫長令如魚目沸七日七夜勿令絕火水耗即添湯時開看攪之勿令黏著鐺底日滿泣干入固濟了垍瓶子內煅令通赤候冷以湯淋去鹽味取硫黃曬乾細研以棗肉和丸梧桐子大每日空心以茶酒任下五丸</p>
<p><u>擬金丹</u></p>
<p>治風邪癲癇鬼疰心痛解毒療惡瘡丹石發動消渴陰黃安心神止驚悸除頭面風止赤白帶下神效</p>
<p>丹砂　水銀（各三兩）　黃丹（一斤）</p>
<p>上件藥同研令水銀星盡入垍瓶中蓋口如法固濟初以文火養候熱徹即加火十斤以來煅令通赤半日久藥成候冷開取面上白色內如紫金色光明甚好便細研如面以紙鋪地攤在上以盆蓋之出火毒一日候以粟米飯和丸如綠豆大空心以溫水下三丸忌羊血</p>
<p><u>保神丹</u></p>
<p>鎮心神治鬼魅驚邪心狂妄語夜多魘夢精神恍惚小兒驚啼心臟壅熱服之必效</p>
<p>金箔（二百片）　膩粉（半兩）</p>
<p>上以新小鐺子中先布金箔一重摻膩粉又鋪金箔膩粉如此重重鋪了用牛乳可鐺子多少浸之以慢火煎至乳盡金箔如泥即成便以火上逼乾研之更入硃砂半兩麝香一分同研令細以水浸蒸餅和丸如綠豆大每日空心以新汲水下三丸</p>
<p><u>安魂定魄丹</u></p>
<p>治驚邪癲癇天行熱病心神狂亂無不瘥</p>
<p>硫黃（細研）　水銀（各一兩）　黑鉛（二兩）</p>
<p>上先銷鉛成水次下水銀攪令勻良久即下硫黃末當為碧色勻攪即去火放冷細研如粉以軟飯和丸如綠豆大每服以新汲水研七丸服之</p>
<p><u>返魂丹</u></p>
<p>治卒中風不語及中惡迷悶安心神去風熱</p>
<p>生玳瑁　硃砂　雄黃　白芥子（各一兩）</p>
<p>上件藥搗羅為末同研如面以安息香一兩細銼以酒一升熬成膏和丸綠豆大每服以溫酒下三丸其藥端午日合之神驗忌羊血</p>
<p><u>護命丹</u></p>
<p>治男子冷氣婦人血氣腸風下血及赤白痢並宜服之</p>
<p>黃丹　白礬　寒水石（各三兩）</p>
<p>上件藥同細研入固濟了垍瓶中以醋滿瓶浸以文武火泣干便加火煅令通赤候冷取入硫黃一兩同研入瓶更煅令赤於潤地上盆合三日夜出火毒了研為末以水浸蒸餅和丸如綠豆大每日空心以溫酒下十丸</p>
<p><u>柳花丹</u></p>
<p>治男子三焦壅熱煩渴不止鎮心神治腳氣乳石發動狂躁不徹</p>
<p>柳絮礬　鉛霜（各一兩）</p>
<p>上件同研令細以棗肉和丸如梧桐子大每服以冷金銀湯下五丸若路行走馬熱渴不徹即含化七丸或常含化一丸終不患渴極效</p>
<p><u>伏火四神玉粉丹</u></p>
<p>治一切冷疾偏補益丈夫下元兼治諸瘧利功力難述亦名白金丹</p>
<p>握雪𧄕石　寒水石　陽起石（各一兩）　砒霜（一分）</p>
<p>上各研為末先取一通油餅子以六一泥固濟可厚三分以來待乾乃先下𧄕石充底次下砒霜次下陽起石上以寒水石蓋之其瓶子口磨一磚子蓋之以六一泥固縫於灰池內坐一磚子安藥瓶子初以文火後漸斷令通赤住火候冷取出研令極細於潤地鋪藥絹上擁藥可厚半寸以盆合定周遭用濕土攤盆不令透氣一伏時取出卻少時陰氣了細研以麵糊和丸如綠豆大每日空心以鹽湯下五丸如患瘧利以新汲水下神驗</p>
<p><u>小三生丹</u></p>
<p>暖下元益精氣黑髭鬢駐顏色</p>
<p>硃砂　水銀　硫黃（二兩並研細）　生鐵（十五斤磨洗了以大火燒赤投五斗漿水中淬十遍）</p>
<p>上取平底鐺一口以前三味用淬鐵漿水煮之三七日常令如魚目沸水耗即暖漿水添之日滿挑取少許於火上試之如有鬼焰又煎之以無焰為度泣干卻入瓶子中按實以燒鹽蓋覆如法固濟用火半斤養七日滿以火五斤煅令通赤待冷破瓶取之投湯盆中淘去鹽味澄取曬乾細研出火毒葛粉丸如麻子大酒下七丸</p>
<p><u>碧珠丹</u></p>
<p>治臟腑積冷腸風痔疾一切瀉利</p>
<p>青鹽（半斤）　硫黃（三兩）</p>
<p>上件以醋一斗二升於鍋中煮乾取出入垍瓶中固濟候乾以火五斤煅一伏時細研丸如麻子大空心以柏子仁湯下十丸麵糊丸之</p>
<p><u>碧玉丹</u></p>
<p>止一切疼痛一名應病丹</p>
<p>硫黃（四兩）　水銀（一兩）　硝石（四兩）　雄黃（一兩）　古字錢（一百五十文燒赤醋淬）</p>
<p>上一處細研令水銀星盡用一固濟了垍瓶子入錢一重藥一重遍布令盡以瓦塞瓶子口以鹽泥固濟候乾以文火逼去陰氣常用火半斤燒一伏時後常用火三斤燒半日放冷取之其藥如碧玉色研為末以熟夾絹里於土坑中培一伏時於黃土中出火毒一日一夜取出細研如粉以粟米飯丸如麻子大但有疼痛處以溫酒下五丸不過三服效</p>
<p><u>神朱丹</u></p>
<p>暖水臟止疼痛</p>
<p>雄黃（一兩半）　古字錢（四兩火燒醋淬）</p>
<p>上燒古錢杵為末於爐子中布錢末一半次布雄黃上以餘錢末蓋之固濟了以文火養三七日滿即開細研用棗肉和丸梧桐子大每服以溫酒下五丸</p>
<p><u>銅粉丹</u></p>
<p>壯腰固精髓益顏色耐寒暑方</p>
<p>熟銅屑（四兩）　硃砂（二兩）　硝石（一兩）　硫黃（二兩）</p>
<p>上硃砂硝石硫黃三味同研為末取一銅桶子內布銅屑一重安藥一重如此重重布盡即用六一泥固濟待乾入灰池內以火四兩養一伏時候以大火燒令通赤候冷取出於濕地上一伏時去火毒研為末以粟米飯和丸如綠豆大每服空腹溫酒下七丸忌羊血</p>
<p><u>白雪丹</u></p>
<p>治女人夙冷及血氣止泄痢除骨髓風男子冷病腸風瀉血等</p>
<p>白礬（五兩以上好者搗為細末）</p>
<p>上於銀鍋中以真牛乳汁五升和白礬煎令泣泣如雪以寒食蒸餅末旋下於鍋中攪令勻可丸梧桐子大每於空心以粥飲下十五丸功效不可備述</p>

<h1>卷第二十五</h1>

<h2>丹訣</h2>
<p><u>伏火硃砂丹</u></p>
<p>龍膽草　五倍子　黃連　草烏頭（各一兩）　辰砂（四兩成顆塊者）</p>
<p>上為粗末以米醋調得所入合子以赤石脂固口縫鹽泥固濟厚一大指許略曬不候乾先以灰灑水拌一大碗許就地拍成覆盆狀上置合子更以干灰擁合子固圍併合子上各厚四指許以木炭一秤自頂發火火盡候經宿取出於圚內撥取硃砂以湯制七遍半夏碾為末可水調糊丸如綠豆大空心米飲下三丸黃土蓋圚一宿然後出圚取藥</p>
<p><u>伏火硃砂丹</u></p>
<p>硃砂不以多少先用少蜜拌過令勻用崑崙紙裹之用於坩堝子內鋪石中黃或禹餘糧末厚一指許令實安在上件藥裹在內又捺令實上用石中黃末四指許令極實上用鹽實捺磨瓦子蓋口用赤石脂固口縫鹽泥於瓦蓋子上及口縫各固半指厚入灰池中項上灰用四指厚一秤火煅上以馬糞蓋早晚換糞須見火方下糞也冷取出須淘洗去惡汁並沙入坑子內絹布裹埋三二日出毒了水飛半夏末作糊丸每服三粒棗湯下治一切虛冷之疾</p>
<p><u>五福靈丹</u></p>
<p>治一切虛冷等每服一粒空心溫酒或水面東吞之以物食壓之</p>
<p>硃砂（不夾石者辰砂為上）　雄黃　雌黃（葉子者）　陽起石（鉤牙白者）　硫黃（各一兩逐味研細）</p>
<p>上拌和一處用沙合子一個內先鋪草決明一百粒杏仁一七個嚼破海金沙二錢後將五藥末入在合子內上面更用草決明杏仁海金沙如前又用紫石英小棗大放在諸藥之上蓋合子了用赤石脂一兩為極細末醋調如膏固口縫上以重物壓之一宿候乾用蚯蚓糞鹽一兩好紙數張同作泥固厚兩指許陰乾掘地坑子深五六寸闊尺余內用新牛頭磚上放合子於坑子中心先將捍草一束逐旋放合子上燒草盡去草灰一半留一半擁合子然後用木炭五斤為祖火候炭燒及二斤許添生炭斤半亦不要火大亦不火慢只以五斤火為則候燒炭及一秤更看火候加減如火足便以新黃土罨一日取出研為極細末棗肉和丸梧桐子大固濟須是如法忌雞犬婦人</p>
<p><u>張子華伏火丹法</u></p>
<p>辰砂（五兩無石者敲作皂子大塊者每砂一兩用匱藥一兩用匱藥如後）　白附子（三兩）　川椒（一兩）　天南星　地骨皮（各五兩）</p>
<p>上將匱藥四味為細末先將硃砂用蜜和作塊以白紙裹次用匱藥再以紙裹入合內下地坑內上用火初一火用炭三十斤第二火用炭二十五斤第三火用炭二十斤第四火用炭一十五斤第五火用炭一十斤每火各用匱藥候爐冷取出去匱藥將砂子細研半夏糊為丸如雞頭大每服一二粒空心米飲下</p>
<p>墼爐厚闊長尺寸樣</p>
<p>取淨好黃土用馬尾羅子羅過水和作泥造墼陰乾厚三寸闊七寸長一尺兩扇磨平中間各開坑子看深淺作匱恰好別於淨地上開爐下𦍳子與地面平周迴用細土填了上用火煅其火初三十斤不可便堆上只用五斤以來旋消添盡三十斤方為一火</p>
<p>硫黃丹法</p>
<p>硫黃不以多少研為細末以菠菱汁調令極稀置在沙合子中卻以菜滓固濟合子並蓋不須糊縫安三五斤火上候硫黃有少碧焰子即再澆菜汁以伏為度</p>
<p>五福延壽丹方序　霍先生傳</p>
<p>夫飛丹煉石自有奇功補陰接陽亦須神藥是以古人常以陽病易治而瀉之陰病難調而補之草木不能愈其病而必須金石金石亦非容易而煉之貴得良法硃砂者八石最靈者也其色赤有南方火之象藏黑有北方水之象陰陽自全坐服之而自可愈疾若得煅煉良法不損精魂不折分兩不移形體不蓄諸毒則可為丹矣夫煅煉法世固多矣或有養之於松柏抱之於雞卵呞之以烏鴉雖無毒但生氣所在不能去其錫氣服之無益或有制之以金石或有匱之以毒藥或有擒之以惡類見多火而善性去惡氣存服之亦無益矣或有去其精魂折其分兩形在而體不固色變而魂不全服之亦無益所貴不損精魂不折分兩不櫃毒藥光明精彩服之無不愈其疾余衰老得遇至人秘傳五福延壽丹與諸煅煉八石迥然不同果有神驗至於衰虛諸藥不瘥者服之立效治男子婦人一切虛損衰憊陽氣不足精脫漏下左癱右瘓五勞七傷百歲老兒心氣不足一歲兒胎氣不全並宜服之無病常服身輕體壯百病不侵久服延年益壽固齒烏髮潤肌膚駐顏活血功驗如神</p>
<p>丹匱法</p>
<p>先用崑崙紙裹定丹藥合子底鋪五倍子次下瞿麥仙靈脾次新羅白附子入藥上再入仙靈脾瞿麥草決明鬱金黃皮各等分為末若合子牢固不用瞿麥仙靈脾無妨赤石脂為末油調固濟口縫六一泥如法固濟十斤火一煅用</p>
<p>丸丹法</p>
<p>半夏以丹藥用五分之上去滑湯洗七遍焙乾為細末以生薑自然汁和作餅子用好醋煮（每半夏一兩用醋一升）煮醋盡為度以半夏餅子和丹別用生硃砂為衣焙乾以絹袋子度去塵光淨為度</p>
<p>五福延壽丹（校定此丹每服二三粒棗湯下病重加至十粒不妨五味須袞勻煅）</p>
<p>用辰砂上等雄黃雌黃舶上硫黃陽起石等分</p>
<p><u>小伏火丹砂</u></p>
<p>辰砂四兩如豆大者</p>
<p>上以坩堝子一枚盛之上用好新瓦子作蓋子以蜜調蛤粉固濟口縫候乾用皂角大者十鋌以水揉取濃汁和柴灰作灰泥球五塊於淨地上先以四塊簇坩堝子後以一塊蓋定就上以手拍為一圓堆子不令透氣上以炭十斤發頂火燒炭令盡次日又以炭十斤燒之若欲火多燒三日尤妙取出細研以棗肉或赤石脂半夏糊可為丸如綠豆大每服二丸空心米飲下</p>
<p><u>又伏火丹砂</u></p>
<p>辰砂（四兩如豆大者一方用三兩）</p>
<p>上以熬一具仰放淨地上揩淨煤以龍腦少許塗之先將辰砂以兒孩兒乳汁浸過後用薑黃末袞遍堆在熬上以碎乳香周匝圍簇辰砂又以乳香七粒於辰砂上依月建排北斗形用新垍盞一隻合定上以醋拌濕灰擁盞子上約厚一寸以炭十斤發頂火燒盡炭取出物研以赤石脂湯化為泥和丸如綠豆大每服二三丸空心米飲下</p>
<p><u>至聖密陀僧法</u></p>
<p>每一爐黃丹入輕粉十個白礬一兩黃丹一斤</p>
<p>虢丹細研如粉紅好米醋拌乾溼得所有日色即曬令乾無日色以文武火養然後入通油瓶子以文武火燒瓦片蓋頭時時揭看不濕即加火候乾瓶子似火色一般火箸攪之如水去火安放冷處取濕土焙瓶子干取之為團面色於中如紫金色光明可愛治一切疾若服硫黃一兩即服一丸可也此是四黃之君見此便伏但有藥毒即能制之其名有十</p>
<p>金異　金液　白環　壞五金　更生　金倉　黃牙　密陀僧　玄珠　金花</p>
<p>治四十件病功效至神湯使如後</p>
<p>心痛不可忍醋湯下　熱疾冷水下</p>
<p>上氣攻心煩悶暖酒下　毒藥冷水下</p>
<p>勞瘦傳屍鬼空心新汲水調下</p>
<p>頭風眼暗薑湯調下　鴉臭腳汗醋湯胡粉調</p>
<p>鼻中血不止冷水調下　淋瀝痔疾煮大豆汁調</p>
<p>焦渴骨蒸勞漿水調下　面色萎黃頭痛新水調</p>
<p>口瘡齒齦痛干塗之　墜馬暖酒下</p>
<p>箭頭入骨豬脂塗調貼之</p>
<p>驚癇發無度米泔湯下　胞衣不下葵菜湯下</p>
<p>食不消橘皮湯下　產後血氣走痛當歸湯</p>
<p>女人帶下不止空心溫酒下</p>
<p>瘧疾湯酒下　噎氣芍藥湯下</p>
<p>霍亂木瓜湯下　女人腹冷暖酒下</p>
<p>冷風生黃連湯下　豬狗咬以末塗之瘥</p>
<p>一切風以雞糞醋和塗痛處</p>
<p>瘰癧多年成漏歷連橘子湯下</p>
<p>腳氣衝心姜橘皮湯下　頭風瀉血不止菟絲子湯</p>
<p>女人月經不通暖酒下　丈夫腰膝痛地黃湯下</p>
<p>遠年冷氣溫酒下　孩子頭痛以末塗之</p>
<p>遠年灸瘡及頑瘡不瘥甘草水洗以藥末塗之</p>
<p>湯火傷蜜調塗之　赤白痢黃連湯下</p>
<p>陰汗盜汗塗之</p>
<p><u>玉粉丹</u></p>
<p>治久痢及積滯仍取虛中積</p>
<p>粉霜（一分）　膩粉（一分）　定粉（一分）　石燕子（二個）　玄胡索（半兩）</p>
<p>上為末以雞清和丸梧桐子大每服兩丸食後熟水下</p>
<p><u>小金丹</u></p>
<p>治五臟虛乏腰膝無力養心氣明目解賊風蠱毒殺精物惡鬼嗽逆寒熱泄瀉下痢驚氣入腹癰疽瘡痔悉皆治之久服補精髓好顏色益智不飢輕身長年又療婦人百病崩帶下赤白產難胞衣不出血閉血利大進飲食</p>
<p>禹餘糧末（四兩）　赤石脂（五兩）　代赭石（一斤）　石中黃（二兩）</p>
<p>上件藥四味搗羅令極細滴水為丸如梧桐子大令乾燒沙鍋通赤次入藥在內用木炭火煅令通赤為度每服二粒空心食前望太陽香水吞下</p>
<p><u>保長壽命椒丹</u></p>
<p>眉州青神縣王家累世服食方暖水臟降氣明目補骨髓辰砂一兩細研如塵椒揀大粒者色紅者去枝梗併合口者不用日秤一兩半以生絹袋盛用無灰醇濃酒浸椒袋令酒在上三二分以來一宿取出空少時入硃砂缽內掍之令勻余者滴浸椒酒少許又掍之令硃砂盡為度日曝乾每服五十丸加至百丸空心酒下不得用火焙不可犯生水此藥用生砂不僭可久服</p>
<p><u>靈砂丹</u></p>
<p>每硫黃四兩先打作小塊子旋旋入生鐵銚子內以鐵匙攪熔作汁遂傾水銀一斤入硫黃內用鐵匙急撓成沙子如有焰起即以醋噴殺更炒令如磚色傾在磚上或厚瓦盆內候冷傾入有油瓶子內瓶子量大小隻可藥占瓶腹四分然後上安一枚一般大小瓶子以赤石脂封口縫訖通身固濟先將藥瓶以鹽並紙筋並黃土錘作泥先固濟了令乾並先釘三釘入地三寸上露四寸了亦用泥固濟釘子了不固即燒熔故也然後安藥瓶子穩了方下水瓶子瞭然後逐旋添溫水令七分內用鐵錢一百五十文足同煮不令乾干即藥作煙去先於瓶子下添火一斤又一時更添二斤更一時更添四斤更一時添作六斤更一時添作九斤約火與藥齊繞周以磚簇火即火氣大俟火過三分去二即止隔宿打破取之取出打作小塊如半寸以下即用芫荽乾者搗為末用蜜和得所逐塊裹半指厚都入在固濟瓶子內有油者填實不得擦破如未滿用鹽填滿瓦子蓋口用赤石脂固口下在灰池中頂上四指厚灰先下馬糞乾者一碗便下熟火四兩養一宿明日更下四兩至夜添七斤用馬糞一秤罨火盡方取能治丈夫婦人腸胃積冷痃癖氣塊霍亂吐瀉飲食不消血凝氣悶膈下冷熱口中生瘡胃氣虛冷入心狂客熱嘔血能攻擊骨髓間余疾或臟腑不足或腰膝無力或手足逆冷或陽道不足或陰下濕癢或冷熱在腹腹中不和遂至下泄或熱在胃胃氣不和遂至嘔逆或成痢或醋心或腹脹或尿後餘瀝或淋疾不通或腎氣衰成渴病或冷氣成水病或鬼疾或氣疾或傳屍或耳目病或臟腑病或四肢病或鬼交或遺泄或溺血應五勞七傷九種心痛十般水病五邪八冷江南十般蟲毒女人產後三十六種病不堪說但請服此丹藥無不立瘥每服三粒溫米飲下空心如研時逐旋用水飛過楮汁丸或用蒸棗肉亦佳丸如梧桐子大</p>
<p><u>又方</u></p>
<p>卷柏為末先以蜜拌硃砂次用墨紙裹定其卷柏多用鹽次第以石脂固濟安頓磚上火候緩急丸粒服法並如前</p>
<p><u>又方</u></p>
<p>乾柿棗並去核同搗熟爛裹硃砂為團以火煅</p>
<p>凡燒此藥若出火須以絹帛裹入淨黃土培一兩日夜出火毒了方淨水洗淘去沙土雜惡之物然後以水飛研貴於極膩以楮汁丸為上半夏糊為次然半夏要得下痰為效陰乾以生布袋納䀮令光須以酥襯手</p>
<p><u>神仙四神丹</u></p>
<p>硃砂　水銀　硫黃（舶上者）　雄黃　雌黃（不夾石者以上各一兩）</p>
<p>上件同研為細末用仙靈脾搗末二兩以來放在崑崙紙上了先用絹一片撮四神末微用蜜和令成塊去絹片輕拈藥塊安在前面有仙靈脾藥紙中心包裹了一周匝外用皂麻線纏之於地坑內以新瓦末磚末亦得三升以來鋪蓋與地平上面瓦末厚四指許四畔上簇火十二斤好炭煅之不得扇火盡取出去紙藥裹如新鐵色者佳細研水浸蒸餅為丸如梧桐子大每服一丸空心冷水吞下此須是曾經煅煉方可修合愧無疏失湯使如後</p>
<p>痔疾炙艾葉煎湯下一丸</p>
<p>血崩以艾煎湯入藥少許下</p>
<p>大風大麻仁湯下　陰毒傷寒煎麻黃湯下</p>
<p>肺勞咳嗽地骨皮湯下　水瀉陳倉米湯下</p>
<p>白痢生薑湯下　脾胃氣涼棗湯下</p>
<p>婦人眾疾鹽湯下　冷勞疾新汲水下</p>
<p>虛弱溫酒下　腰腿冷痛萆薢湯下</p>
<p>氣痢青橘皮湯下　霍亂木瓜湯下</p>
<p>赤痢甘草湯下　赤白痢乾薑甘草湯下</p>
<p>一切風痛醋湯下　丈夫眾疾茅香湯下</p>
<p>上如前疾痛每服不過一丸至兩丸久服之延年輕身耐老烏髭鬢潤顏色強筋骨進飲食所忌葵菜乳餅其餘並無所忌</p>
<p><u>露珠丹</u></p>
<p>養鎮心神</p>
<p>辰砂（一兩）</p>
<p>上以琉璃器內盛露四十九夜遇陰雨不筭令研極細入牛黃一錢研勻煉蜜和丸如豌豆大空心新水下一丸</p>
<p><u>含金丹</u></p>
<p>治虛冷</p>
<p>上用辰砂五兩打如綠豆大用乳香半兩天南星末一兩先將硃砂用蜜浴過上用金箔五片度過用天南星為底乳香為粗末在上面安一張好紙上裹定用麵糊合又上面用苦苣葉蓋又用一張紙角定麵糊實使土作合子上下用鹽泥固濟下火五秤燒如火盡於地上出火毒一日研細用生薑自然汁煮麵糊為丸用銀合出光每服一粒至三粒空心米飲下</p>
<p><u>九陽丹</u></p>
<p>治虛冷極佳</p>
<p>辰砂　雄黃　雌黃　陽起石　硫黃　石燕子　禹餘糧　牡蠣　紫石英（並研）　鍾乳粉　鹿茸（各一兩）　天雄　木香　舶上茴香（各半兩）　蛤蚧（一對）　桑螵蛸（半兩）　麝香（一分）</p>
<p>上將禹餘糧末一半鋪合子底次用辰砂次用雄黃次用硫黃次用雌黃又將禹餘糧末一半在上次用陽起石上鋪紙一張用櫃頭藥槐花黃芩馬鞭草草決明為末次用赤石脂末固縫又用紙鹽和泥固濟窨乾醋拌灰塚合子用紙火一斤燒欲耗再添熟炭火一斤欲耗再添炭火三斤燒煅候冷聞雞子香取出去火毒一宿開收藥研一日以細為妙次入上件藥同為細末和研勻用醋煮半夏麵糊為丸如皂角子大硃砂為衣每服一丸空心溫酒下鹽湯亦得此藥大補益其功不可細述虛憊者每服三丸空心溫酒或鹽湯下氣壯人用冷水下面向東吞之後以軟羊肉壓之又吃酒亦加</p>
<p>九陽丹過度</p>
<p>除前六味燒外石燕子紫石英牡蠣研為細末並鍾乳粉共四味與鹿茸等藥不入火後與燒者藥同研以醋拌灰羅過細擁焙合子了亦如塚子先用火二三斤遙熁漸簇近又添火籠蓋煅之通可用火十斤許方得所又須別備下醋拌灰二升防被火罷風激縫開即擁之令不走</p>
<p><u>玉倪丹</u></p>
<p>無所不主尤補心益精血愈瘻疾壯筋骨久服不死大效</p>
<p>辰砂（二十八兩）　檳榔仁　遠志　訶黎勒皮　甘草（各二大兩）　桂（八大兩一斤留蒸二十砂拍覆藉研用）</p>
<p>上用甘草等四味銼以水二斗大釜用細布囊盛丹砂懸於釜中著水和藥炭火煮之第一日兼夜用陰火水緩動第二日兼夜用陽火魚眼沸第三日兼夜用木火花沫沸第四日兼夜用火火泊泊沸第五日用土火微微沸第六日兼夜用金火沸乍緩乍急第七日兼夜用水火緩調令沸先期泥二釜一釜常暖水用添煮藥釜水涸即添暖水常令不減二斗七日滿即去丹砂於銀閤中蒸其閤中先布桂肉一兩指厚即勻布丹砂又以余桂一兩覆之即下合置甑中先布糯米厚三寸乃置合又以糯米擁覆上亦令厚三寸許桑薪火蒸之每五日換米換桂其甑蔽可用光竹子為之不爾蒸多甑墜下釜中也甑下側開一小孔子常暖水用小竹筒子注添釜中勿令水減第一五日用春火如常炊飯兼夜第二五日兼夜用夏火猛於炊飯第三五日兼夜用秋火似炊飯乍緩乍急第四五日兼夜用冬火暖於炊飯依五行相生用文武火助之藥成即出丹砂以玉捶力士缽中研之當不摻如面即可服之以榖子煎丸梧桐子大每日食上服一丸每日三食服三丸非時服三丸煉或丹砂二年為一劑二年服盡每十年即煉服三兩仍取正月一日起服至盡既須每十年三兩不可旋合當宜頓煉取一劑貯之</p>
<p><u>蜜煮硃砂煎丸</u></p>
<p>固中下益脾胃大效</p>
<p>光明成顆粒硃砂（每一兩管蜜三兩先將硃砂用紗帛裹定將蜜置銀器或垍器中下硃砂於蜜內以重湯煮三晝夜取出用新汲水洗淨又用溫熱水再洗蜜盡火微焙乾研令極細）</p>
<p>上用蒸熟軟爛棗去核研爛絹帛裹棗裂取棗肉同稍硬清水煮麵糊同和如梧桐子大每服五七粒米湯下忌羊血空心食前日三服</p>
<p><u>伏火丹砂</u></p>
<p>好辰砂五兩用蜜拌了以表裡黑紙裹了又用砂合子一個先入藥實築可一指厚安丹砂在中更入藥四邊並上實築去合口可半指來更鋪川椒末一重更用墨紙蓋定生油調蛤粉泯縫合定外面用膠泥紙筋打相著三分泥一分沙土相和固濟合子可一指來安在地上周回用醋灰抱定合子周迴倚炭可一秤來上用熟火一斤燒至灰翌日取之更燒如此三遍砂研令極細搗半夏末打麵糊和丸梧桐子大每服五丸加至十丸十五二十丸如心氣不足用棗肉和丸用藥如後</p>
<p>白附子　橘葉　川椒（令搗各二兩）　枸杞子　地骨皮　天茄子（如無只用白附子一倍）　細辛石葦（各三兩為末）</p>
<p>上將此八味都用蜜和就固濟丹砂在中上面用膠泥糊蓋後用油蛤粉固口縫此法極妙</p>
<p><u>又法</u></p>
<p>每用丹砂不以多少一依前法埋一瓷罐子與地平入水七八分頓合子在上用醋灰擁乾用木炭一秤簇火燒至灰盡再用合子翻過丹砂再燒如此五遍研極細半夏麵糊和依前服</p>
<p><u>四神丹煉法</u></p>
<p>硃砂　硫黃　水銀　雄黃（各一兩）</p>
<p>上為細末用淨紙一幅畫井字書八卦於八方然後用雞清磨好墨先塗紙面四邊量紙兩指闊以號記八卦方法塗墨以勻為佳曝乾裹藥火炙亦同曝藥仍須置井字上以仙靈脾厚裹藥紙約用大葉及七十葉極要周密用細麻繩十字系定先於淨室作坑一個周圍深廣並徑一尺二寸（以水計之）置藥坑底上用新瓦末三大碗覆之秤無煙炭一秤捶作小鋌子密置爐中於炭內取一斤作熟火於其上謂之頂茅香少許化白紙錢一貼於其旁茅以解穢紙以遣土地神法當然也閉室至一伏時視之火盡以垍碗旋旋取出灰至藥乃止然後用碗取藥置冷地上勁之少時緩緩取去原裹藥之物以上並忌雞犬婦人孝子見及不可近𨿜殯用淨紙裹置露地上以垍碗覆之上用淨土蓋以出火毒亦候一伏時取出研極細如粉補虛及一切危急病用酒煮麵糊為丸治脾胃虛弱棗肉為丸中風及小兒急慢驚風並製半夏為細末取出生薑自然汁煮麵糊為丸量病大小服二三粒至五粒若陰證傷寒氣脫口噤捶破二十粒熟水灌下良久汗出乃愈。</p>
<p><u>紫金丹</u></p>
<p>治一切虛損之疾主不老駐顏每用好硃砂一斤土鹽六兩馬牙硝六兩如硃砂不甚好者將土鹽馬牙硝各用四兩亦得先將土鹽馬牙硝用坩堝子一處燒過鹽通紅如馬牙硝不好者只燒鹽馬牙硝生用亦得先將此二味安向鼎不拘大小用水八分後將硃砂生用絹袋子六重懸煮七日取出淘去沙淨用垍合先將鹽鋪合子底四兩後入硃砂更用蓋頭鹽四兩後用牡蠣四兩亦蓋頭了後用鹽泥固濟垍合子厚半寸次用醋二升拌細灰便將醋灰蓋泥者垍合子更用十斤炭火燒通赤用茆灰蓋火燒一伏時後火滅令冷時便取硃砂用水淘淨卻安向鼎中用解鹽搗細使六兩上水底火先將紙灰鋪在爐里後用炭火五兩如鼎高火臨時加減其水不得煎養七日取出又淘去鹽淨焙乾入乳缽內研如粉用棗湯煮糯米粽子為丸臨時看大小丸每服一粒空心冷酒下面向東吃</p>
<p><u>伏火硃砂歇口法</u></p>
<p>每硃砂二兩且如爐子須用邛州者以羊膽汁塗於爐內四面微火炙乾用赤芍藥末二兩將芍藥末半兩鋪爐子底次安置硃砂次用白生蜜澆灌封蓋不見硃砂次又用芍藥末蓋之次用崑崙紙（須松煙墨者乃佳）次用生椒去目填至爐口平為準次用圓瓦子蓋口</p>
<p><u>神丹法</u></p>
<p>治肌肉如柴瘦皮如樹皮痰多不食者</p>
<p>狼毒（五錢）　巴豆　蓖麻　芫花（各二兩）　蜜（四兩）</p>
<p>上辰砂不以多少先將好紙淹爛和泥（入鹽二兩）成將砂子以紙裹用線系定以蜜先袞了次袞狼毒末次將蜜和麻巴芫三末固濟砂子入泥再固濟周圓兩指厚日中曬乾以（醋和灰二三斗自爐底固濟次和泥氈包之厚兩指次發火用硬炭二十五斤如無只用軟炭三十斤再煅依前法用炭三十斤）用好砂五兩為一料用前草藥分兩固濟候煅了研極細以半夏麵糊為丸如梧桐子大每服量病淺深虛實尋常以三二粒空心米飲下煅了陰乾不曬化砂一煅如鐵色再煅方熔（錢機宜傳只用砂去諸藥）</p>
<p><u>軟硃砂延壽水仙丹</u></p>
<p>廣南西路轉運使李睦臣睦蒙</p>
<p>聖恩授臣金部郎中廣南西路轉運使臣退省庸材曷勝任使猥承</p>
<p>聖念保全本職已及二年臣常患瘴疾百日在假有廣州上靈觀道士盧守明令臣服軟硃砂四十餘日方得病愈一如舊安臣有二男奉先奉繼亦患瘴疾服食此藥亦得安康臣專詣守明觀詢問此藥能治百疾臣故不敢隱昧愚衷特具名狀獻進此方冒犯</p>
<p>天威無任兢惶戰越之至謹具方如後</p>
<p>清油（二兩）　白芨　木通草（各一兩並銼如皂子大）</p>
<p>上入銚器內煎熬二物候黑漉去不用更煎油良久以箸點油向水面上不散成小靨子乃成如散不住即未成也且更煎之成即傾新淨器中煎此先取好光明不夾石成塊硃砂不以多少缽中研之一復時後以煎成油旋滴油和硃砂令如面劑硬軟得所再四搜和勻軟續以皂莢捶砂水內揉挼濃汁一升余濾去滓將和成硃砂水內揉淨直候油淨仍置新水中浸漬水須一日一易如欲服即旋丸如梧桐子大空心井華水吞下七粒百無忌禁善治男子女人下元虛損壯筋骨久服延年輕身加進飲食兼治酒色傷敗腎氣虛風上攻頭面下注腰腳顏色萎黃多睡少安精神恍惚胸膈涎多四肢倦怠小便頻數而又白濁或又淋澀骨冷成勞健忘心驚心忪心悸諸虛不足舉無樂意若服此藥令人面生光潤氣宇充實又若婦人血氣血風攻奔走注四肢煩疼虛躁煩熱產前產後冷極虛損不思飲食不瑩肌膚頭目昏眩又治小兒急慢驚風胸膈多涎薄荷水下兩丸小兒不可常服小兒夜啼臨臥服一丸丈夫婦人每服五七丸井華水下宰臣丁謂奏切見廣南西路轉運使李睦進軟硃砂延壽水仙丹方者臣乞先下翰林醫官院詳驗硃砂久服有無損益據醫官王道等集眾定狀驗得本草製法不經大火能暖水臟治下元一歲以上百歲以下皆可服之臣聞</p>
<p>君有藥臣先嚐之又扎子臣以殘年欲至衰老臣先將此硃砂依李睦所進方狀遣臣亦服一月果得一身輕健倍加飲食肌膚潤澤神彩怡悅奉聖旨依所進方修合賜諸大臣</p>
<p><u>洞陽金丹</u></p>
<p>治真陽不足五臟氣虛常服養神安魂魄通血脈止渴久服輕身延年令人不懼寒暑除去萬病</p>
<p>硃砂五兩（一方用枸杞葉二十片初採得兩日掌之目觀其日咒七遍咒曰我要服你與我攝念一遍咒取日氣一口噴在藥上如此七遍可用）</p>
<p>上用砂合子一個於底內鋪枸杞根皮末一錢又注蜜半兩蜜上鋪金箔方入硃砂上又蓋金五箔上又注蜜半兩蜜上蓋枸杞根皮末三錢許多亦不妨按令實蜜和赤石脂末固合子縫務要岩密次用鹽紙泥固濟合子一指厚放干置平地上用醋拌細灰擁合拍作塚子用木炭一秤簇起發頂火煅之俟火盡經宿取出合子去泥開合其硃砂如鐵色生黃土內埋一宿出火毒了研令極細用棗肉或糯米煮粥糊和丸每兩作四十粒陰乾每服一二粒至三粒空心熟水下</p>
<p><u>神仙六甲飛伏雄黃丹</u></p>
<p>治真陽不足</p>
<p>五臟氣虛並腸風惡痢百節之內大風積聚婦人產後一切危證常服殺諸蟲毒去精邪久服無飛走入腹中令人長壽其功不可盡述本草見之也上等雄黃九兩上將雄黃搗羅極細入在砂合子內填實上卻作一坑子入生蜜四兩於蜜上如蓮子枚六塊防風蓋子合定用鹽泥七斤入紙同和熟軟固濟合子陰乾卻於平地上作一地爐深三尺二寸闊三尺內坐藥合子再用細灰一斗蓋之硬炭二十斤分四次燒之須及一伏時火盡為度候冷打開合其蜜或作數重或重上須有雄黃故曰飛伏也其丹深紫為上青亦妙為極細末其香如雞黃無雄黃之氣也酒煮麵糊為丸如梧桐子大空心每服十丸溫酒下此丹可常服</p>

<h1>卷第二十六</h1>

<h2>備急單方</h2>
<p>治中風涎盛少氣不語附子湯</p>
<p>附子一枚重半兩生去皮臍</p>
<p>上銼如麻子大每服秤一錢水一盞半入生薑秤二錢和皮片切同煎至六分去滓溫服不以時</p>
<p>治中風口噤身體強直羌活紫神湯羌活一兩去蘆銼</p>
<p>上以酒三升浸一宿取黑豆一升淘淨炒出煙乘熱就鍋內以浸藥酒沃之放溫去滓每服半盞日二三服不以時候</p>
<p>治中風偏枯積年不瘥手足瘦細口面喎僻精神不爽松葉酒</p>
<p>青松葉一斤擇淨細銼</p>
<p>上搗令汁出清酒二斗漬二宿近火一宿去滓日飲二三服每服半盞或一盞不以時候以頭面汗為效</p>
<p>治遍體風癢干濿腳氣四肢拘攣上氣眼暈肺氣咳嗽消食利小便久服輕身桑枝煎</p>
<p>桑枝如箭竿者細銼三升</p>
<p>上入鍋內炒令黃以水六升煎取三升去滓以重湯再煎至二升下白蜜一匙頭黃明膠末一錢同煎成膏每服一匙湯化服之食後臨臥</p>
<p>治諸虛風有熱癲癇惡疾耳聾目昏天門冬散</p>
<p>天門冬不以多少去心焙乾</p>
<p>上為細末每服二錢溫酒調下不以時</p>
<p>治風冷凝滯筋骨疼痛肢體拘攣語言蹇澀烏龍丹</p>
<p>川烏頭炮去皮臍　五靈脂不夾石者</p>
<p>上各等分為細末清冷水和如雞頭大每服一粒生薑汁化破溫酒調下日二服</p>
<p>治風痹手足不隨筋脈攣急及風客頭面口目不正痰多語澀腸風瀉血烏荊丸</p>
<p>川烏頭炮去皮臍一兩　荊芥穗二兩</p>
<p>上為末醋煮麵糊和丸如梧桐子大每服二十丸白湯下不以時日二服</p>
<p>治吐逆不定欲生風者宜天南星粥</p>
<p>天南星大者一枚</p>
<p>上生搗羅為細末每服一錢研粟米汁三盞慢火煮成稀粥放溫緩緩服之</p>
<p>治纏喉風</p>
<p>天南星生　白殭蠶生去絲觜</p>
<p>上各等分為細末每服半錢白姜自然汁調下不以時治忽遍身風疹瘙癢</p>
<p>白礬不以多少</p>
<p>上研細以冷水調塗之干即再塗</p>
<p>又方</p>
<p>樺皮燒灰</p>
<p>上研細以蜜水調服二錢日數服</p>
<p>治破傷風</p>
<p>鰾不以多少燒存性</p>
<p>上研細每服一錢熱酒調下</p>
<p>治骨髓疼痛風毒流灌臟腑及至骨肉者宜虎骨酒</p>
<p>虎骨炙令黃色刮削令淨</p>
<p>上捶碎如米粒大每骨一升以酒三升漬五宿每服一盞空心溫服</p>
<p>治血風久虛風邪停滯手足痿緩肢體麻痹及皮膚瘙癢五痔下血</p>
<p>何首烏（一斤赤白各一半）　芍藥（二兩赤白各一半）</p>
<p>上為細末煮麵糊和丸梧桐子大每服三四十丸空心米飲下</p>
<p>治風毒上攻頭昏眼暈菊花散</p>
<p>菊花　芎藭</p>
<p>上各等分為細末每服一二錢食後臨臥茶清調下</p>
<p>治五勞乾瘦咳嗽夢寐不寧</p>
<p>阿魏一兩真者</p>
<p>上捶碎以乳汁一盞浸軟去沙石研為膏重湯煮如餳用炒熟白麵和丸梧桐子大每服十粒食前煮羊肉湯下忌食菜</p>
<p>治五勞肌體羸瘦食少多汗夢寐紛紜</p>
<p>兒孩兒胎衣一具醋浸二日竹弗火上炙乾</p>
<p>上為細末入麝香少許同研勻醋煮麵糊和丸梧桐子大每服三十粒空心米飲下日二三服</p>
<p>治虛勞有熱咳嗽膿血口苦咽乾胸滿短氣黃耆散</p>
<p>黃耆四兩去蘆　甘草一兩炙</p>
<p>上為細末每服二錢白湯點服不以時</p>
<p>治勞嗽旦輕夕重憎寒壯熱少喜多嗔忽進忽退面色不潤積漸少食百勞煎</p>
<p>杏仁半兩湯去皮尖兩仁者</p>
<p>上以童子小便二升用小口垍瓶一隻浸杏仁七日瀉出去小便以溫水淘過研如泥別取一垍瓶以小便三升煎之如膏以炒細麵糊和如梧桐子大每服十五丸食後臨臥熟水下</p>
<p>治諸虛不足腹脅疼痛失血少氣不欲飲食熻熻發熱及婦人經病月事不調萬病丸</p>
<p>熟乾地黃切焙　當歸去苗切焙</p>
<p>上各等分為細末後煉蜜和如梧桐子大每服二三十粒食前白湯下</p>
<p>治虛極羸瘦面色萎黃咳嗽短氣咯唾有血尿即精出</p>
<p>黃明膠搗碎熳火麩炒成珠子</p>
<p>上為細末每服二錢溫酒調下米飲亦可</p>
<p>治虛勞腰腳無力久服令人強健</p>
<p>麋角鎊為屑入酥少許慢火炒黃色秤五兩　附子炮去皮臍半兩</p>
<p>上為細末酒煮麵糊和丸梧桐子大每服五十粒空心溫酒下</p>
<p>治虛勞失精羸瘦酸削少氣惡聞人聲</p>
<p>韭子不以多少炒香</p>
<p>上搗為細末每服二錢空心溫酒調下</p>
<p>治氣脹不下食除惡氣</p>
<p>木香　訶黎勒去核</p>
<p>上各等分為細末以沙糖水煮麵糊和丸梧桐子大每服三五十粒溫酒下不以時</p>
<p>治五膈五噎飲食不下肌膚羸瘦橘皮丸</p>
<p>橘皮不以多少隻揀陳久者不去白</p>
<p>上為細末研大蒜和為膏如櫻桃大每服一二粒白湯嚼下不以時</p>
<p>治大氣上奔氣急不得臥呼吸氣寒</p>
<p>桂去皮取有味處</p>
<p>上銼碎每服秤一錢以水一盞煎至六分去滓溫服不以時候</p>
<p>治胸痹胸背引痛</p>
<p>半夏湯洗七遍片切焙乾　桂去皮碎銼</p>
<p>上各等分拌勻每服二錢水一盞入生薑五片同煎至六分去滓溫服不以時</p>
<p>治膀胱小腸氣痛桃仁膏</p>
<p>桃仁湯去皮尖兩仁者麩炒赤色研細</p>
<p>茴香炒香為末</p>
<p>上各等分同研勻每服二錢先以蔥白三寸煨熟去褲研為膏同以熱酒調下空心</p>
<p>治三焦氣壅大便秘滯</p>
<p>陳橘皮不去白為末三兩</p>
<p>杏仁湯去皮尖兩仁者麩炒研一兩一分</p>
<p>上合研勻煉蜜和丸梧桐子大每服五七十粒熟水下不以時候</p>
<p>治老人虛人津液減少大便秘澀</p>
<p>麻子仁半兩</p>
<p>上以水研取濃汁煎熟下粳米煮為粥任意食之以大便流利為度</p>
<p>治陰陽痞隔吐逆粥藥不下二氣丸</p>
<p>硫黃　水銀</p>
<p>上各等分研勻於無油銚子內慢火炒令變色再研如粉水煮麵糊和綠豆大每服十粒十五粒丁香湯下小兒量大小與之</p>
<p>治脾胃虛弱飲食減少易傷難化無力肌瘦膠飴煎</p>
<p>乾薑炮裂為細末</p>
<p>上以白餳銼如櫻桃大以新水過入鐵銚子灰火中煨冷溶和薑末丸梧桐子大每服三十粒空心米飲下調適陰陽和養榮衛治心胸氣痞飲食不進凡傷寒陰陽不分服之氣正二和散</p>
<p>藿香葉　香附子去皮</p>
<p>上各等分為粗末每服一錢水二盞同煎至六分去滓溫服不以時</p>
<p>消穀進食治脾胃虛冷腹脅脹滿臟腑不調消穀丸</p>
<p>吳茱萸　大麥蘖　神麯（炒）</p>
<p>上各等分為細末煉蜜和丸梧桐子大每服三十丸空心米飲下</p>
<p>治傷寒冷熱不和心腹痞滿時發疼痛順陰陽消痞悶</p>
<p>桔梗去蘆　枳殼麩炒去瓤</p>
<p>上各等分為粗末每服二錢水一盞同煎至六分去滓溫服不以時</p>
<p>治一切寒冷心腹疼痛疝瘕痃癖攻刺發歇</p>
<p>川烏頭炮去皮臍銼碎</p>
<p>上每服秤一錢水一大盞入蜜半匙頭熳火煎至六分去滓溫服空心</p>
<p>治痼冷陳寒傷寒陰盛手足厥逆自利自汗脈短氣急嘔逆煩躁</p>
<p>生硫黃研如粉</p>
<p>上以湯浸蒸餅和丸如梧桐子大每服三五十丸煎艾葉湯下不以時</p>
<p>治傷寒陰盛隔陽身冷煩躁脈細沉緊</p>
<p>附子一枚重半兩者</p>
<p>上熳火燒存三分性放冷為末研入臘茶一大錢共分二服每服以水二盞蜜半匙頭同煎至六分去滓溫服不以時須臾躁止得睡汗出而解</p>
<p>治大瀉不止及霍亂吐瀉脈微不渴</p>
<p>附子一枚重半兩者炮去皮臍</p>
<p>上為細末每服三錢水一盞半入鹽半錢同煎至六分去滓溫服不以時</p>
<p>治水瀉及霍亂心腹疼痛不可忍者</p>
<p>良薑不以多少銼如麻子大</p>
<p>上每服二錢水一盞同煎至六分去滓溫服不以時</p>
<p>治果菜所傷腹脹氣急心腹刮痛</p>
<p>桂去皮取有味處銼碎</p>
<p>上每服二錢水一盞同煎至六分去滓溫服不以時</p>
<p>治卒暴心痛不可忍者</p>
<p>五靈脂不夾石者</p>
<p>上為細末每服二錢熱酒調下婦人醋湯下</p>
<p>治脾胃濕冷下利膿血腹中疼痛</p>
<p>大艾葉四兩　乾薑一兩炮</p>
<p>上為細末醋煮麵糊和丸如梧桐子大每服三五十丸空心米飲下兼治婦人經血不止</p>
<p>治寒瘧久不瘥食少羸瘦及臟腑滑泄</p>
<p>乾薑炮　良薑</p>
<p>上各等分為細末酒煮麵糊和如梧桐子大每服三十丸空心米飲下</p>
<p>治吐血衄血溺血</p>
<p>亂頭髮燒灰</p>
<p>上研細每服一二錢米飲調下衄者吹入鼻中</p>
<p>治吐血</p>
<p>上以伏龍肝末每服二錢水一盞同煎至六分去滓溫服不以時候</p>
<p>治衄血</p>
<p>上以石榴花末每用一字許搐鼻內</p>
<p>又方</p>
<p>上以龍骨末少許吹鼻中</p>
<p>治吐血衄血</p>
<p>上以白茅花每服秤一錢水一盞同煎至六分去滓溫服不以時</p>
<p>又方</p>
<p>上以生刺薊碎切每服秤三錢水一大盞煎至六分去滓溫服不以時候</p>
<p>又方</p>
<p>上用新綿燒灰研細每服一錢加入小麝香溫酒調下米飲亦可</p>
<p>治時氣衄血不止</p>
<p>上用好細煙墨研為細末雞子清和丸如梧桐子大每服十粒白湯下不以時</p>
<p>又方</p>
<p>上以生蘿蔔搗取汁每服半盞入鹽少許攪勻頓服之不拘時候</p>
<p>治舌腫</p>
<p>上以百草霜研細醋調成膏舌上下敷之以針決出血汁敷之彌佳</p>
<p>治喉咽腫痛閉塞</p>
<p>白殭蠶生去絲觜二錢　馬牙硝二錢</p>
<p>上同研為末每服半錢生薑汁調下不以時</p>
<p>治咽喉腫痛或生瘡</p>
<p>桔梗去蘆　甘草炙</p>
<p>上各等分為粗末每服一錢水一盞同煎至六分去滓食後臨臥溫熱服兼治肺壅咯唾膿汁如粳米粥者</p>
<p>治口舌生瘡久不瘥</p>
<p>上以野薔薇根銼碎每用一匙頭以水二盞同煎至六分去滓熱含冷即吐了</p>
<p>治齒間血出</p>
<p>上用苦竹葉不以多少水濃煎取汁入鹽少許寒溫得所含之冷即吐了</p>
<p>又方</p>
<p>上以童子小便每用半升分為三兩次含之冷即吐了</p>
<p>治牙齒動搖</p>
<p>生乾地黃　羌活去蘆</p>
<p>上各等分為粗末每服二錢水一盞酒少許煎十數沸去滓溫漱冷吐</p>
<p>治風蚛牙疼</p>
<p>皂角數寸去黑皮並子</p>
<p>上為細末漱口訖以刷牙子蘸藥貼病處刷之有涎吐出不得嚥下</p>
<p>治牙齒腫痛牽引頤頰</p>
<p>白芷不以多少切焙乾</p>
<p>上為細末煉蜜丸如櫻桃大別研硃砂為衣每服一粒濃煎荊芥湯嚼下</p>
<p>治牙齒風蚛頭痛</p>
<p>莨菪子不以多少</p>
<p>上以銅錢七文燒赤取小口瓶子一枚令可口含得者將錢入在瓶子中急入莨菪子令在錢上炮作聲仍入少水灑令氣出以口含瓶口勿令泄氣候冷再作之以瘥為度如無莨菪子以蔥子或韭子皆可</p>
<p>又方</p>
<p>隔蜂窠　舍松</p>
<p>上各等分為粗末每用三錢以水一盞醋一盞同煎十數沸溫漱冷吐</p>
<p>治蚰蜒入耳</p>
<p>上以蔞蔥水研汁灌耳中側耳少時即出</p>
<p>又方</p>
<p>上以清油滴數點在耳中</p>
<p>又方</p>
<p>上以牛乳少許灌耳中側臥少時令蟲自出入腹者飲之</p>
<p>治蛇虺傷</p>
<p>上用獨頭蒜片切於瘡上灸七壯</p>
<p>治蜘蛛咬</p>
<p>上以薤白嚼爛敷之</p>
<p>治蠍蜇</p>
<p>上以豬脂少許擦之</p>
<p>又方</p>
<p>冷水</p>
<p>上如是手足被蜇以水浸之如是他處以濕布漬之熱即換易</p>
<p>治狗咬</p>
<p>上以杏仁嚼爛敷之或以人屎敷之尤良</p>
<p>治魚骨鯁</p>
<p>上取飴糖如雞子黃大含化</p>
<p>又方</p>
<p>上以象牙研為細末每服一錢蜜水調下</p>
<p>治湯火燒</p>
<p>上以風化石灰清油調塗之</p>
<p>又方</p>
<p>上以蕎麥麵炒焦冷水調塗之或入油少許尤妙</p>
<p>治金瘡</p>
<p>上以桑葉新者切碎搗爛封裹傷處冬月以桑根白皮封裹之</p>
<p>又方</p>
<p>風化石灰一斤　生刺薊一斤</p>
<p>上合搗成團於透風處懸令乾研細隨傷所大小敷貼</p>
<p>治漆瘡</p>
<p>上以蓬莪朮研為細末每一兩以水五盞煎至二盞去滓洗之</p>
<p>又方</p>
<p>上以白花蟹搗研為細末水煎洗之</p>
<p>又方</p>
<p>上以桂去皮研為末油調塗之</p>
<p>治乾溼癬久不瘥者</p>
<p>新楮葉</p>
<p>上將有芒刺處於瘡上貼以手拍之候黃水出盡干即瘥愈</p>
<p>治丹瘤熱毒腫痛</p>
<p>上以新粟煮取濃汁洗之</p>
<p>又方</p>
<p>上以蛐蟮糞水調如泥以翎掃塗之</p>
<p>又方</p>
<p>上以護火草新者搗取汁塗之</p>
<p>又方</p>
<p>上以新浮萍草搗取汁塗之</p>
<p>又方</p>
<p>上以豆豉搗細水和敷之</p>
<p>又方</p>
<p>上以梔子去皮研為末水調塗之</p>
<p>又方</p>
<p>上以生地黃搗爛取汁塗之</p>
<p>又方</p>
<p>大黃末　芒硝</p>
<p>上合研勻水調塗之</p>
<p>治惡毒腫或著陰卵或偏著一邊疼痛攣急牽引小腹不可忍</p>
<p>茴香或葉或根或苗</p>
<p>上搗取汁空心服一合許其滓以貼腫處</p>
<p>治惡刺腫痛日夜瘮澀不識眠睡</p>
<p>僕翁英莖葉根俗名吃漏花</p>
<p>上急折斷取白汁以塗之令厚一分許乃佳</p>
<p>又方</p>
<p>上以桑柴灰淋汁潰之冷即易</p>
<p>治水氣腫滿小便不利身面皆浮</p>
<p>生樟柳四兩去皮切碎　赤小豆一升淘揀淨</p>
<p>上以水三升慢火同煮之候豆熱去樟柳只取豆任意食之時飲豆汁</p>
<p>治肺癰喘嗽不得臥欲變成水胸脅脹滿一身面目浮腫鼻中塞清涕不聞香臭</p>
<p>苦葶藶一兩炒令紫色</p>
<p>上搗研如脂蒸棗肉丸如彈子大每服一粒水一盞煎至七分去滓食後臨臥溫服</p>
<p>治咳嗽積年不瘥胸膈痛不利</p>
<p>款冬花</p>
<p>上為末煉蜜和如彈子大燒令煙出以口吸菸咽之</p>
<p>治咳嗽上氣時時唾濁但坐不得臥</p>
<p>皂莢長大者一鋌去皮塗酥炙黃色去子</p>
<p>上為細末煉蜜丸如梧子大每服十粒食後白湯下</p>
<p>治赤白痢</p>
<p>酸石榴皮燒灰</p>
<p>上研細每服二錢空心米飲調下日二三服</p>
<p>治久疳及疳痢</p>
<p>樗根白皮</p>
<p>上為細末水煮麵糊和如梧桐子大每服三十丸空心米飲下</p>
<p>治血痢裡急後重</p>
<p>黃連去須</p>
<p>上為細末水煮麵糊和丸如梧桐子大每服二三十丸空心米飲下</p>
<p>治下血</p>
<p>黃柏蜜炙令杏黃色</p>
<p>上為細末每服一二錢空心溫漿水調下日二服</p>
<p>主五痔結核</p>
<p>黃耆去蘆　枳殼麩炒去瓤</p>
<p>上各等分為細末煉蜜和如梧桐子大每服三五十粒空心米飲下</p>
<p>又方</p>
<p>五倍子捶碎去蚛末</p>
<p>上為細末煉蜜和如梧桐子大每服三十粒空心米飲下日二三服有瘡者乾末貼之</p>
<p>主五痔癢痛肛邊結核或有血者</p>
<p>皂莢一鋌不蛀蚛者去黑皮琴絃燒存性</p>
<p>上研細入麝香少許同研勻每服一錢空心溫酒調下</p>
<p>又方</p>
<p>槐白皮銼碎</p>
<p>上每二兩以水四升煎至二升半去滓乘熱熏洗桃白皮亦可</p>
<p>治腸風下血</p>
<p>五靈脂不夾石者</p>
<p>上為細末水煮薄麵糊和如梧桐子大每服三十粒空心米飲下日二三服</p>
<p>治脫肛</p>
<p>木賊不以多少火燒存性</p>
<p>上為末摻在上以手按之</p>
<p>治婦人惡露下赤白臭穢</p>
<p>益母草</p>
<p>上花開時採取陰乾末之每服二錢空心溫酒調下</p>
<p>又方</p>
<p>白芍藥一兩　乾薑一分炮</p>
<p>上為細末每服二錢空心米飲調日二三服</p>
<p>治產後惡露不下腹中疼痛及下血太多眩暈不能支吾及妊娠胎動不安腹痛下血</p>
<p>芎藭　當歸去蘆切焙</p>
<p>上為粗末每服三錢水一大盞入酒少許同煎至六分去滓溫服不以時</p>
<p>治產後上喘發熱或寒熱暈悶</p>
<p>人參去蘆</p>
<p>上為細末每服一錢濃煎蘇木湯調下未愈再服</p>
<p>治產後風痙口噤不開項強血風頭痛壯熱暈悶</p>
<p>荊芥穗</p>
<p>上為細末每服一錢食後臨臥溫酒調下</p>
<p>治赤白帶下或因經候不斷者</p>
<p>狗頭骨燒灰</p>
<p>上為細末每服二錢空心溫酒調下日二三服</p>
<p>又方</p>
<p>龍骨燒過</p>
<p>上為細末空心煎艾葉湯調兩錢日二三服</p>
<p>治小兒斑瘡出不快者</p>
<p>開花蘿蔔</p>
<p>上煎汁時時與飲之</p>
<p>又方</p>
<p>上以紫草去苗用水煎汁令飲之</p>
<p>又方</p>
<p>上以白芍藥研為細末每服一錢或半錢溫酒調下如只欲止痛以熟水調下</p>
<p>治瘡子倒壓</p>
<p>上以生龍腦少許滴小豬兒尾尖血一兩點以新汲水研下</p>
<p>治瘡疹熏發不快咽喉不利</p>
<p>牛蒡子（二兩炒）　甘草炙（半兩）　荊芥穗（一分）</p>
<p>上為粗末每服一錢水一小盞煎至半盞去滓時時令服下痢者不可與服</p>
<p>治頤開不合鼻塞不通</p>
<p>天南星大者一枚微炮</p>
<p>上為末以淡醋調塗緋帛上以貼頤上炙熱手頻熨之</p>
<p>治小兒驚風涎盛</p>
<p>天南星二兩為末</p>
<p>上取臘月黃牛膽一枚以汁和之卻入膽中蔭干為細末研入硃砂一錢麝香少許煎甘草湯水和雞頭大每服一歲小兒服半粒熟水下不以時日二服</p>
<p>治胞冷夜多小便</p>
<p>益智子二十一粒捶碎</p>
<p>上以水一盞入鹽少許煎至六分去滓空心溫服</p>
<p>治小便不通</p>
<p>上用大蒜不以多少研爛攤在紙上臍下貼之</p>
<p>又方</p>
<p>上以鹽填滿臍中大作艾炷灸之以小便利為度</p>
<p>治大便秘結不通</p>
<p>上以麻子用水研汁飲之</p>
<p>治一切瘧疾</p>
<p>砒霜二兩研細　寒水石三兩搗為末</p>
<p>上以一生鐵銚子先鋪石末一半後堆砒末在上又以余石一半蓋之然後取一厚盞蓋合定盞周迴以濕紙條子糊之約十重以炭火一斤安銚子在上候紙條子黑色取下置冷地上候冷取開盞子淨刮砒石末一處入乳缽內細研以軟粟米飯和如梧桐子別作一等小者以備小兒服皆以硃砂為衣每服一粒於發日早以冷茶清下一日內不得食熱物合時服時並忌婦人僧尼貓犬雞鼠等見如婦人病男子喂藥</p>
<p>治瘧疾久不瘥者灸法</p>
<p>上以繩量病人腳繞足跟及五趾一匝訖（男左女右）截斷取所量得繩置頂心反繩向後至背上當繩頭盡處脊骨灸三十壯再作再灸之老人小兒量減之</p>
<p>治奔豚氣灸法</p>
<p>上灸臍下三寸或四寸五十壯</p>
<p>治水氣脹滿灸法</p>
<p>上灸臍上一寸曰可二十壯以小便利為度</p>
<p>治小腹堅硬如石脹滿結氣如水腫狀者灸法</p>
<p>上灸臍下四寸百壯</p>
<p>治消渴飲水無度日漸瘦弱</p>
<p>上取菝葜半兩銼碎水一大碗煎至六分去滓溫服日四五次服以不渴為度</p>
<p>又方</p>
<p>上以新紫桑椹淘揀去浮者任意食之</p>
<p>治冬月手足赤裂血出疼痛者</p>
<p>上以豬胰用好酒浸數日頻洗之</p>
<p>治發背瘡灸法</p>
<p>上切蒜布瘡上以艾炷灸之以痛即止艾炷貴虛而大</p>
<p>治卒死灸法</p>
<p>上灸臍中百壯鼻中吹皂角末或研薤汁灌耳中</p>
<p>治溺水死者灸法</p>
<p>上急解本人衣服臍中多百壯或倒懸病人挑去臍中垢或吹兩耳中或綿裹皂角末納下部</p>
<p>治伏暑煩躁頭痛惡心四肢倦怠</p>
<p>陳橘皮不去白　甘草炙</p>
<p>上各等分為粗末每服三錢水一大盞入生薑七片同煎至六分去滓溫服不以時氣虛寒冷人以乾薑代生薑</p>
<p>又方</p>
<p>半夏四兩好醋半升熳火煮盡醋為度</p>
<p>赤茯苓去皮　生甘草各一兩</p>
<p>上為細末以生薑自然汁煮麵糊和丸如梧桐子大每服二三十粒生薑湯下不以時</p>
<p>治鼻衄</p>
<p>上用濕紙於項上至肩拓之</p>
<p>人參湯礜石發則令人心急口噤骨節疼強或者即體熱生瘡以冷水洗浴然後卻用生熟湯淋之數遞畢宜以少時飲一中盞稍熱酒行百餘步服</p>
<p>人參　甘草　麻黃（各半兩）　豉（二合）　蔥白（八莖）　麥門冬（一兩）</p>
<p>上為粗末以水二盞煮取一盞半去滓分溫三服覆衣汗出即瘥</p>
<p>治硫黃破遍身熱</p>
<p>上以大麻油二合煎熟放溫以匙抄少許吃之日三五服</p>
<p>治硫黃破氣悶</p>
<p>上以羊血半合服之效</p>
<p>烏梅湯治硫黃髮時令人背膊冷疼悶眠神暗漠漠</p>
<p>烏梅肉（一兩）　沙糖（半兩）</p>
<p>上以漿水一盞煎至七分時時溫服</p>
<p>治丹石發動令人體熱煩疼心躁口乾</p>
<p>甘草　露蜂房　薺苨（各一兩）</p>
<p>上為散每服四錢水一盞煎至六分去滓服不以時</p>
<p>治丹石發動諸藥不能治宜服酒豉方</p>
<p>美酒（一升）　好豉（二合）</p>
<p>上以酒煮豉五七沸去滓稍熱飲之使盡不愈即再服</p>
<p>治諸石熱氣結滯經年數發宜服此方</p>
<p>胡荽（五月五日採陰乾）</p>
<p>上取一兩以水一大盞煎至七分去滓分溫二服未瘥更服</p>
<p>治乳石發動壅熱羸困宜服此下石方</p>
<p>露蜂房（二兩）</p>
<p>上以水二大盞煮取一盞分為二服空心溫服其石當從小便下如細細砂砂盡即住服</p>
<p>下石散主藥發甚方</p>
<p>黍米（一升蒸作麋）　煉成豬脂（五兩）</p>
<p>上件調和令勻宿不食明旦空心食之令飽當石下</p>
<p>又方</p>
<p>肥豬肉（二斤）　蔥白　韭白（各四兩）</p>
<p>上件以水煮令爛熟空心食之令盡不盡明日更服</p>
<p>治乳石發動上攻頭面口乾舌燥</p>
<p>麥門冬　石膏（各二兩）　葛根　葳蕤（各一兩）　甘草（半兩生）</p>
<p>上為散每服四錢水一中盞入地黃生者一分蔥白七寸豉一百粒煎至六分去滓不以時溫服</p>
<p>治平生服金石熱發所不制金石凌法服之立愈</p>
<p>川朴硝　川芒硝（半斤）　石膏　凝水石（各四兩）</p>
<p>上以熟水五升漬朴硝芒硝一宿澄清安銅器中粗搗凝水石石膏納其中仍納金五兩微微煎之數以箸頭挑看箸成凌雪去滓頭置銅器中又安於水盆中冷一宿皆成凌也停三日以上候乾研作末瘥熱病及石發皆蜜水調下二錢日三四服</p>
<p>治乳石毒發壅熱煩悶口苦</p>
<p>川芒硝（一兩）　豉（一兩半）　豬脂（二兩）　蔥白（五莖）</p>
<p>上件以水三盞煎至一盞半去滓分溫三服頻服</p>
<p>又白鴨通（一合以湯一大盞漬之澄清候冷存性飲之以瘥為度）　又生綠（一合水一大盞研取汁入蜜和服如不通轉妨悶以童子小便磨檳榔服之又以黑鉛水浸經宿取汁服之偏解硫黃毒）</p>
<p>又石南葉搗末以新汲水調一錢服之效</p>
<p>滑石湯治乳石發動躁熱煩渴不止</p>
<p>上滑石半兩研如粉水一中盞攪如白飲頓服之未瘥再服</p>
<p>又常含寒水石棋子大咽津良</p>
<p>又方</p>
<p>黃連　川升麻　黃藥（各二兩）　龍膽（三兩）</p>
<p>上細銼水四盞煮取二盞去滓溫含漱吐五七口止日五七度用之</p>
<p>白朮散治乳石發動服涼藥過多致脾胃虛冷腹痛不思飲食</p>
<p>陳皮　白朮　當歸（各一兩）　人參（三分）　木香（半兩）</p>
<p>上為散每服四錢水一盞生薑半分棗三枚煎至六分去滓溫服不以時</p>
<p>凡服乳石若少覺不下食宜服生薑酒汁</p>
<p>生薑汁（半合）　白蜜（一匙）　清酒（五合）</p>
<p>上相和勻微溫頓服之半日乃效</p>
<p>凡服乳石者覺食不下兼體弱乏氣力即食鮮鱠鮮鯽魚</p>
<p>上剝去鱗破去腸血勿洗之但用新布二三條淨拭令血脈斷依常切鱠法作羹不使齏但用椒姜醬等尤佳益人下食亦療氣利及冷利神效</p>
<p>凡服乳石後有不可食者有通食而益人者有益人利乳石者藥菜等物</p>
<p>油脂其性滑腸而令人不能食縱吃而勿令多</p>
<p>蕪荑（能生瘡發石藥）　薺苨（能發石亦云損石）　芥子及芥菜（能發藥發熱）　蔓菁菜（發氣觸石）　葵菜（滑而且壅亦不可食）　酥（其物潤腹而能行石氣）　冬瓜龍葵（此一物甚壓石宜多食之）</p>
<p>凡服乳石者並是欲求延齡補骨填髓矣五臟既暖骨髓煩蒸則生其疾或因不節滋味或因色欲過多無倦或馳騁冒暑沖寒或食冷不節邪從外入髓益虛竭復起無端欲益反損凡服餌之人足可戒之</p>
